
Pentru Norton şi Jeanne Juster 


„Prin aceasta se dovedeşte că, atâta timp cât trăiesc fără să 
existe o Putere care să le inspire tuturor teamă şi respect, 


oamenii se află în starea numită Război; iar acest război este al 
oricărui om împotriva oricărui alt om.” 
Thomas Hobbes, Leviatanul, 1651 
„Starea naturală este guvernată de o lege a naturii, care 
constrânge pe toată lumea, iar raţiunea, care este acea lege, 
învaţă întreaga omenire, care se cuvine să o consulte, că, fiind 
cu toţii egali şi liberi, nimeni nu trebuie să aducă vreo vătămare 
vieţii, sănătăţii, libertăţii sau bunurilor altcuiva...” 
John Locke, A/ doilea tratat despre guvernământul civil, 1651 
„Omul s-a născut liber, dar pretutindeni este în lanțuri.” + 
Jean-Jacques Rousseau, Contractul social, 1762 
„Suavă-nvăţătură natura ne aduce; 
Prea multe vrând să descifrăm, 
Stâlcim ce poate mâna noastră să apuce; 
- Ucidem ca să disecăm.” 
William Wordsworth, „The Tables Turned”, Lyrical Ba/lads?, 
1798 
„M-am gândit la înclinarea înnăscută către virtute, pe care o 
dovedise la începutul existenţei sale, şi cum toate bunele sale 
sentimente au fost înăbuşite, mai apoi, de aversiunea şi 
disprețul pe care i le-au arătat protectorii săi.” 
Mary Shelley, Frankenstein, 1818 


1 Editura Antet, Bucureşti, 2013, traducere de H.H. Stahl (n. tr.). 
2 „Schimbarea foii”, Balade lirice (n. tr.). 


Editura Polirom, laşi, 2004, traducere de Adriana Călinescu (n. tr.). 


PARTEA |. MENTORUL 


oriolanus aruncă un pumn de varză în oala cu apă 


clocotindă şi jură că va veni o vreme când n-o să mai pună 
nicidecum gura pe aşa ceva. Numai că vremea aia nu sosise 
încă. Trebuia să mănânce un castron mare de fiertură anemică, 
bând zeama până la ultimul strop, ca să nu-i chiorăie cumva 
matele în timpul ceremoniei extragerii. O măsură de prevedere 
de pe lunga listă a precauţiilor menite să mascheze faptul că, 
deşi locuia într-un apartament de lux din cea mai opulentă 
clădire a Capitoliului, familia lui trăia într-o sărăcie geamănă cu 
a lepădăturilor din districte. La optsprezece ani, inteligenţa era 
singurul mijloc de trai al moştenitorului cândva măreţei case 
Snow. 

Marea lui grijă era cămaşa pe care trebuia s-o poarte la 
extragere. Avea o pereche de pantaloni negri acceptabili, 
cumpăraţi cu un an în urmă de pe piaţa neagră, însă toată 
lumea se uita la cămaşă. Din fericire, Academia oferea uniforme 
şi cerea să fie purtate zilnic. Totuşi, elevii fuseseră instruiți să 
vină la ceremonia din ziua aceea îmbrăcaţi elegant şi 
respectând solemnitatea momentului. Tigris îi spusese să se 
bazeze pe ea, iar el se baza. Până atunci, iscusinţa cu care 


mânuia verişoara lui acul de cusut îi fusese singura salvare. Însă 
nu se putea aştepta la miracole. 

Cămaşa pe care o scoseseră din străfundurile şifonierului - a 
tatălui său, din vremuri mai bune - era pătată, materialul vechi 
se îngălbenise, jumătate din nasturi lipseau şi manşeta avea o 
arsură de ţigară. Era prea uzată ca să poată fi vândută chiar şi 
în cele mai grele timpuri. lar el urma să o îmbrace la ceremonia 
extragerii? Intrase cu noaptea-n cap în camera verişoarei lui, ca 
să descopere că nici ea, nici cămaşa nu se aflau acolo. Nu era 
semn bun. Oare Tigris renunţase la vechitura aia şi plecase să- 
nfrunte piaţa neagră, într-un ultim efort de a-i găsi haine 
potrivite? Cerule, ce putea să posede ea destul de valoros ca să 
fie dat la schimb? Doar un singur lucru - pe sine însăşi. Dar casa 
Snow nu decăzuse într-atât. Sau decădea chiar atunci, în timp 
ce săra el varza? 

Işi imagină cum i s-ar fi stabilit preţul. Cu nasul ei lung, 
ascuţit, şi cu trupul sfrijit, Tigris nu era o mare frumuseţe, dar 
avea o dulceaţă şi o vulnerabilitate care invitau la abuz. Dacă ar 
fi dorit, ar fi găsit amatori. Ideea îl îngreţoşă, îl făcu să se simtă 
neajutorat şi, în consecinţă, dezgustat de el însuşi. 

Auzi, venind chiar din apartamentul său, o înregistrare a 
imnului Capitoliului, „Giuvaier al Panemului”. Vocea 
tremurătoare, de soprană, a bunicii lui i se alătură, reverberând 
în pereţi. 

Giuvaier al Panemului, 

Puternic oraş, 

Ca nou străluceşti prin ani ce se-adună. j 

Ca de obicei, cânta dureros de fals şi uşor în afara ritmului. In 
primul an de război, îi punea pe Coriolanus, pe atunci în vârstă 
de cinci ani, şi pe Tigris, care avea opt, să asculte înregistrarea, 
ca să le insufle sentimente patriotice. Recitalurile zilnice 
începuseră în ziua neagră, când rebelii înconjuraseră Capitoliul, 
împiedicându-l să se aprovizioneze în cei doi ani rămaşi până la 
sfârşitul războiului. 

— Nu uitaţi, copii, spunea ea, suntem doar asediați, nu am 
capitulat. 


În timp ce bombele cădeau, ea cânta imnul cu capul scos pe 
fereastra apartamentului lor luxos, de la ultimul etaj. Fusese 
mica ei sfidare. 

Ingenunchind cu umilință, 

Slăvim desăvârşita-ți ființă. 

Şi notele pe care nu reuşea aproape niciodată să le cânte 
corect: 

Iubirea noastră ţi-o făgăduim! 

Coriolanus se strâmbă uşor. Rebelii amuţiseră deja de un 
deceniu, dar bunica lui nu tăcea. Mai avea încă două strofe. 

Giuvaier al Panemului, 

Inimă a dreptății, 

Pe marmura-ți, înțelepciunea-i cunună. 

Se întrebă dacă un mobilier mai bogat ar fi absorbit mai bine 
sunetul, dar întrebarea era retorică. In prezent, apartamentul 
lor de lux reflecta la scară redusă Capitoliul, purtând cicatricele 
atacurilor necruțătoare ale rebelilor. Pereţii înalţi de şase metri 
erau brăzdaţi de crăpături, găurile lăsate de tencuiala căzută 
împestriţau tavanul şi fâşii negre, urâte, de bandă izolatoare, 
ţineau laolaltă geamurile crăpate ale ferestrelor boltite, care 
dădeau spre oraş. In timpul războiului şi al deceniului care 
urmase, familia fusese nevoită să-şi vândă multe bunuri şi să 
facă troc cu altele, aşa că o parte dintre camere erau goale şi 
închise, iar altele, mobilate cu zgârcenie. Mai rău decât atât, pe 
timpul frigului muşcător din ultima iarnă a asediului, sumedenie 
de mobile elegante, din lemn sculptat, şi nenumărate cărţi 
arseseră în şemineu, sacrificate ca să nu moară familia de frig. 
Niciodată nu putuse privi fără să plângă cum devin cenuşă 
paginile lucioase ale cărţilor cu poze, pe care cândva se uitase 
cu atâta atenţie împreună cu mama lui. Dar, decât mort, mai 
bine să fii trist. 

Fiindcă intrase în apartamentele prietenilor lui, Coriolanus ştia 
că alţii începuseră să-şi repare locuinţele, dar familia Snow nu-şi 
putea permite să cumpere nici măcar câţiva metri de pânză 
pentru o cămaşă nouă. Se gândi la colegii lui, care cotrobăiau 
prin dulapuri sau se îmbrăcau în haine noi, şi se întrebă câtă 
vreme o să mai poată salva aparențele. 

Tu ne dai lumină. 


Ne strângi laolaltă. 

Jie, doar ţie, toți ne juruim. 

Dacă Tigris nu reuşea să repare cămaşa, ce-i rămânea lui de 
făcut? Să pretindă că are gripă şi să telefoneze că nu poate 
veni? Laşitate. Să apară în cămaşa de uniformă? Lipsă de 
respect. Să-şi pună cămaşa roşie, cu nasturi, care-i rămăsese 
mică de doi ani? Sărăcie. Soluţie acceptabilă? Niciuna dintre 
cele trei. 

Poate că Tigris se dusese să-i ceară ajutor patroanei sale, 
Fabricia Whatnot, o femeie la fel de ridicolă ca numele ei“, dar 
cu un neîndoielnic talent de a copia îmbrăcămintea la modă. 
Indiferent dacă erau la modă penele sau pielea, materialele 
sintetice sau catifeaua, găsea un mod de a le include în 
vestimentaţie într-o proporţie rezonabilă. Tigris, care nu fusese 
niciodată o elevă strălucită, absolvise Academia, apoi, în loc să 
meargă la Universitate, preferase să-şi urmeze visul de a deveni 
creatoare de modă. Cu toate că ar fi trebuit să-i fie ucenică, 
Fabricia o punea să facă mai ales munca unei servitoare, 
cerându-i să-i maseze picioarele sau să scoată smocurile din 
lungul ei păr purpuriu ajunse în scurgerea din baie. Insă Tigris 
se simţea atât de recunoscătoare şi de încântată că lucrează în 
lumea modei, încât nu se plângea şi n-o auzeai niciodată 
criticându-şi şefa. 

Giuvaier al Panemului, 

Capitală a puterii, 

Forță când e pace, pavăză-n război. 

Sperând că va găsi ceva care să dea savoare supei de varză, 
Coriolanus deschise frigiderul. lnăuntru, o oală de metal se 
lăfăia, solitară. Când îi săltă capacul, un terci de cartofi 
congelaţi şi mărunţiţi îi înfruntă privirea. Oare bunica lui îşi 
pusese în sfârşit în practică ameninţarea, învățase să gătească? 
Chestia aia o fi fost măcar comestibilă? In aşteptarea unui 
moment când avea să deţină mai multe informaţii, puse capacul 
la loc. Ce lux ar fi fost s-o poată arunca la gunoi fără regrete! şi 
amintea, ori credea că-şi aminteşte, cum privea, pe când era 


4 Joc de cuvinte intraductibil, bazat pe numele de familie al 
personajelor: Snow - zăpadă, în lb. engleză (n. tr.). 


foarte mic, camioanele care colectau gunoiul, conduse de 
avocşi - muncitorii fără limbă erau cei mai buni, sau cel puţin 
aşa susţinea bunica lui; forfoteau pe străzi, golind sacii mari cu 
mâncare aruncată, containerele, adunând obiectele uzate din 
casele oamenilor. Pe urmă venise o vreme când nu mai exista 
nimic de care să te lipseşti, nicio calorie pe care s-o refuzi, 
niciun obiect pe care să nu-l utilizezi într-un troc sau ca lemn de 
foc ori ca izolaţie, lipit de perete. Toată lumea învățase să 
deteste risipa. Insă reîncepea să fie de bun-gust. Era semn de 
prosperitate, ca şi o cămaşă decentă. 

Apără ţara toată 

Cu mâna-ți înarmată. 

Cămaşa. Cămaşa. O astfel de problemă - de fapt, orice 
problemă - putea să i se fixeze în minte şi să nu se dea dusă. 
Ca şi cum, având sub control un singur element al lumii lui, ar fi 
împiedicat-o să cadă în ruină. Era un obicei prost, îl făcea orb la 
altele, care l-ar fi putut vătăma. Predispoziţia către obsesie era 
adânc înrădăcinată în el şi îl putea distruge dacă nu învăţa s-o 
înfrângă. 

Vocea bunicii lui chiţăi, într-un crescendo final: 

Capitoliul nostru, viață pentru noi! N 

Babă ţicnită, încă agățată de zilele dinainte de război! Işi 
iubea bunica, dar ea pierduse contactul cu realitatea cu ani în 
urmă. La fiecare masă, chiar dacă nu mâncau decât o zeamă 
chioară de fasole şi biscuiţi vechi, pălăvrăgea despre 
grandoarea legendară a familiei Snow. Şi, dacă te uitai în gura 
bătrânei, aflai că lui îi e cu siguranţă hărăzit un viitor grandios. 

— Odată ce-o să fie Coriolanus preşedinte..., începea ea 
adesea să spună. 

„Odată ce-o să fie Coriolanus preşedinte...”, totul, de la 
precarele forţe aeriene ale Capitoliului până la preţul exorbitant 
al cotletelor de porc, avea să se rezolve ca prin farmec. Slavă 
Cerului că liftul stricat şi genunchii artritici o împiedicau să iasă 
prea des, iar rarii ei musafiri erau la fel de ramoliţi ca ea! 

Varza începu să fiarbă, umplând bucătăria cu mirosul sărăciei. 
Coriolanus o împunse cu o lingură de lemn. incă niciun semn de 
la Tigris. Nu peste mult timp, avea să fie prea târziu ca să mai 
sune, scuzându-se cumva. Toată lumea avea să fie adunată în 


sala Heavensbee a Academiei. Urma să înfrunte furia, dar şi 
dezamăgirea Satyriei Click, profesoara lui de comunicaţii, care 
se zbătuse ca să-i obţină unul dintre cele douăzeci şi patru de 
locuri de mentori din Jocurile Foamei. Era nu doar favoritul 
Satyriei, ci şi asistentul ei şi, în ziua aceea, ajutorul lui avea să-i 
fie cu siguranţă necesar pentru ceva. Putea fi imprevizibilă, mai 
ales când bea şi, în ziua extragerii, sigur o va face. Mai bine s-o 
sune şi s-o prevină, să-i spună că vomită întruna, sau cam aşa 
ceva, dar se străduieşte din toate puterile să-şi revină. Işi luă 
inima-n dinţi şi ridică receptorul, pregătindu-se să dea vina pe o 
boală cumplită, când prin minte îi trecu un alt gând. Dacă nu 
apărea la ceremonie, oare ea avea să fie de acord ca rolul lui de 
mentor să fie atribuit altcuiva? Şi, dacă aşa avea să se întâmple, 
asta i-ar fi redus şansele de a primi unul dintre premiile oferite 
de Academie la absolvire? Fără premiu, nu-şi permitea să 
meargă la universitate, ceea ce însemna că nu-l aştepta nicio 
carieră, niciun viitor, şi cine putea şti ce-avea să i se mai 
întâmple familiei, şi... 

Uşa deformată a apartamentului se deschise cu un scârţâit ca 
un plânset. 

— Coryo! strigă Tigris, şi el trânti receptorul în furcă. 

Numele de alint pe care ea i-l dăduse încă de la naştere îşi 
făcu efectul. leşi în goană din bucătărie şi se lovi de Tigris, gata- 
gata s-o răstoarne, însă fata era prea entuziasmată ca să-l 
certe. 

— Mi-a ieşit! Mi-a ieşit! Mă rog, mi-a ieşit ceva. 

Tropăi de bucurie, ridicând un umeraş ascuns într-o 
învelitoare făcută dintr-o rochie veche. 

— Uite, uite, uite! 

Coriolanus desfăcu fermoarul şi scoase cămaşa. 

Era superbă. Ba nu, mai mult decât atât, era elegantă. 
Culoarea materialului gros nu era nici albul iniţial, nici galbenul 
în care îl preschimbase scurgerea vremii, ci un crem încântător. 
Avea catifea neagră la manşete şi la guler, iar nasturii erau 
cuburi colorate în auriu, combinat cu negru de abanos. Tessere. 
In fiecare fuseseră date două găuri minuscule pentru aţă. 

— Eşti genială! spuse el cu toată convingerea. Şi cea mai 
bună verişoară care-a existat vreodată. 


Ţinând cu grijă cămaşa în mâna întinsă, o strânse pe Tigris la 
piept cu braţul liber. 

— Zăpada cade întotdeauna deasupra”! 

— Zăpada cade întotdeauna deasupra! trâmbiţă Tigris. 

Era zicala care îi ajutase să treacă prin anii de război, când se 
străduiseră fără încetare să nu se lase culcaţi la pământ. 

— Povesteşte-mi totul, îi ceru el, ştiind că ea îşi doreşte s-o 
facă. 

Adora să vorbească despre haine. 

Tigris ridică vioaie braţele şi râse încetişor. 

— Cu ce să încep? 

incepu cu înălbitorul. Spuse că perdelele albe din dormitorul 
Fabriciei păreau afumate şi, când le înmuiase în înălbitor, 
strecurase şi cămaşa. Reacţionase minunat, dar nici tot 
înălbitorul din lume nu-i putea scoate perfect petele. Aşa că 
fiersese cămaşa cu nişte gălbenele uscate, pe care le găsise în 
lada de gunoi din faţa casei vecinilor Fabriciei, şi florile 
îngălbeniseră pânza exact atât cât trebuia, ca să nu se mai 
vadă petele. Catifeaua pentru manşete provenea dintr-o pungă 
mare, legată la gură cu şireturi, în care se aflase o plăcuţă 
memorială de-a bunicului lor, acum fără nicio însemnătate. _ 
Scosese tesserele de mozaic dintr-o nişă din baia menajerei. II 
convinsese pe lucrătorul care se ocupa de întreţinerea clădirii să 
dea găurile, oferindu-se să-i cârpească salopeta în schimb. 

— Ai făcut totul în dimineaţa asta? întrebă el. 

— Oh, nu, ieri. Duminică. In dimineaţa asta, am... Ai găsit 
cartofii mei? 

Coriolanus o urmă în bucătărie, unde ea deschise frigiderul şi 
scoase oala. 

— Am stat trează toată noaptea ca să extrag amidon din ei, 
pentru scrobeală. Pe urmă am dat o fugă până la familia Dolittle 
după un fier de călcat bun. Pe ăştia i-am păstrat pentru supă! 

Răsturnă terciul în oala cu varză în clocot şi amestecă. 

Coriolanus îi văzu cearcănele de sub ochii căprui-aurii şi simţi 
împunsătura vinovăţiei. 

— De când n-ai mai dormit? o întrebă. 


5 În engleză, what not înseamnă „câte şi mai câte” (n. tr.). 


— Oh, mă simt foarte bine. Am mâncat cojile de cartofi. Se 
spune că acolo sunt de fapt vitaminele. lar azi e extragerea, aşa 
că, practic, e sărbătoare! adăugă, veselă. 

— Nu şi la Fabricia, spuse el. 

De fapt, nu era sărbătoare nicăieri. Ziua Extragerii era 
îngrozitoare în districte, iar în Capitoliu nu reprezenta cine ştie 
ce festivitate. Coriolanus nu era singurul căruia nu-i făcea 
plăcere să-şi amintească de război. Tigris urma să-şi petreacă 
ziua punându-se cu zel în slujba patroanei sale şi a adunăturii 
pestriţe de oaspeţi ai acesteia, care aveau să-şi spună unii 
altora poveşti sumbre despre lipsurile îndurate în timpul 
asediului şi să bea până aveau să uite pe ce lume sunt. A doua 
zi, cu atâţia oameni mahmuri de îngrijit, avea să fie şi mai rău. 

— Nu-ţi mai face griji. Uite, grăbeşte-te să mănânci! 

Tigris luă polonicul, puse supă într-un castron şi îl aşeză pe 
masă. 

Coriolanus se uită la ceas, înghiţi supa cu lăcomie, fără să-i 
pese că-i arde gura, şi fugi în camera lui cu cămaşa. Făcuse 
deja duş şi se bărbierise şi, din fericire, în ziua aceea pielea lui 
palidă nu se iritase. Lenjeria de corp primită de la Academie şi 
ciorapii negri erau fără cusur. Işi puse pantalonii, care arătau 
mai mult decât acceptabil, şi îşi îndesă picioarele într-o pereche 
de ghete din piele, cu şireturi. li erau mici, dar putea să le 
suporte. Işi trase cămaşa pe el cu mare grijă, o vâri în pantaloni 
şi se întoarse spre oglindă. Nu era înalt cât ar fi trebuit. Se 
părea că mâncarea prea sărăcăcioasă îi compromisese 
creşterea, ca pe a multor altora din generaţia lui. Dar avea o 
constituţie atletică şi o ţinută grozavă, iar cămaşa îi scotea în 
evidenţă cele mai avantajoase trăsături fizice. Nu mai arătase 
atât de princiar din fragedă copilărie, când bunica lui defila pe 
străzi cu el îmbrăcat în catifea purpurie. Işi netezi buclele 
blonde. 

— Coriolanus Snow, viitor preşedinte al Panemului, te salut, îi 
şopti, în zeflemea, propriei imagini din oglindă. 

De dragul lui Tigris, îşi făcu o intrare triumfală în salon, 
întinzând braţele în lateral şi rotindu-se, ca ea să-i vadă cămaşa 
din toate unghiurile. 

Fata scoase un țipăt de încântare şi aplaudă. 


— Arăţi uimitor! Atât de chipeş şi de elegant! Vino să-l vezi, 
mamaiestoasa! 

Era un alt nume de alint născocit de mica Tigris, după a cărei 
părere „mamaie” şi cu atât mai puţin „buni” nu erau pe măsura 
cuiva atât de maiestuos. 

Bunica lor apăru ţinând cu dragoste, în căuşul mâinilor ei 
tremurânde, un trandafir roşu, proaspăt tăiat. Purta o tunică 
neagră, lungă, cu falduri bogate, extrem de populară înainte de 
război şi suficient de demodată în prezent ca să fie ridicolă, şi o 
pereche de papuci brodaţi, cu vârfurile întoarse, care făcuseră 
cândva parte dintr-un costum. Şuviţe de păr rar şi alb ieşeau de 
sub marginea turbanului vechi, de catifea. Toate erau pe ultimul 
loc în ierarhia garderobei ei cândva excesiv de bogate - 
puţinele rămăşiţe decente ale acesteia erau puse la păstrare, 
pentru cazul când aveau oaspeţi sau pentru rarele ei incursiuni 
în oraş. 

— Uite, uite, băiete! Puneţi-l! îi porunci ea. E proaspăt cules 
din grădina mea de pe acoperiş. 

Coriolanus întinse mâna spre trandafir, dar, în timpul 
tremurătorului transfer al florii, un ghimpe îi împunse palma. 
Din rană ţâşni sânge şi el îşi depărtă braţul de trup, ca să nu-şi 
păteze cumva preţioasa cămaşă. Bunica lui păru uluită. 

— N-am vrut decât să arăţi elegant, îi spuse. 

— Bineînţeles, mamaiestoasa, zise Tigris. Şi elegant o să şi fie. 

Coriolanus se lăsă condus de ea în bucătărie, amintindu-şi că 
autocontrolul e o abilitate esenţială şi că s-ar cuveni să fie 
recunoscător fiindcă bunica lui îi oferea zilnic ocazia să-l 
practice. 

— Inţepăturile nu sângerează niciodată mult, îi garantă Tigris, 
curăţându-i şi bandajându-i în grabă mâna. 

Scurtă codiţa trandafirului, păstrând doar câteva frunze, şi i-l 
prinse la cămaşă. 

— Chiar arată elegant. Ştii ce mult înseamnă trandafirii pentru 
ea. Mulţumeşte.-i. 

Şi el o făcu. Le mulţumi amândurora, apoi se grăbi să iasă din 
apartament, să coboare cele douăsprezece şiruri de trepte ale 
scării bogat ornamentate, să traverseze holul şi să păşească 
sub cerul Capitoliului. 


Clădirea se afla pe Corso, un bulevard atât de lat, încât în 
vremurile vechi, când Capitoliul oferea mulţimii parade militare, 
opt care de război puteau înainta lejer unul lângă altul. 
Coriolanus ţinea minte că, pe când era doar un copilaş, stătea 
aplecat pe fereastra apartamentului, în vreme ce oaspeţii 
petrecăreţi se lăudau că, la parade, au locuri în primele rânduri. 
Pe urmă sosiseră bombardierele şi, vreme îndelungată, în faţa 
clădirii drumul fusese blocat. Acum străzile erau, în sfârşit, 
curate, dar mormane de moloz continuau să zacă pe trotuare şi 
multe clădiri rămăseseră în ruine, exact ca în ziua în care 
fuseseră lovite. La zece ani după victorie, se îndrepta spre 
Academie, strecurându-se printre bucăţi de marmură şi granit 
năruite. Uneori se întreba dacă nu cumva dărâmăturile fuseseră 
lăsate neatinse pentru a nu îngădui populaţiei să uite ce 
îndurase. Oamenii au memorie scurtă. Trebuiau să-şi croiască 
drum printre grămezi de moloz, să-şi folosească 
dezgustătoarele cartele de alimente şi să urmărească Jocurile 
Foamei ca să păstreze războiul proaspăt în minte. Uitarea ar fi 
atras după sine lipsa oricărei griji şi mai târziu s-ar fi putut 
vedea nevoiţi s-o ia de la capăt. 

Când intră pe Calea Cărturarilor, se strădui să-şi controleze 
pasul. Voia s-ajungă la timp, dar calm şi stăpân pe sine, nu 
leoarcă de transpiraţie. Aidoma majorităţii celorlalte, şi ziua 
extragerii tindea să devină caniculară. Dar la ce altceva puteai 
să te-aştepţi pe 4 iulie? Se simţea recunoscător pentru parfumul 
răspândit de trandafirul bunicii sale, căci, încălzindu-se, cămaşa 
lui începea să emane un uşor miros de cartofi şi de gălbenele 
uscate. 

Fiind cel mai bun liceu din Capitoliu, Academia era rezervată 
copiilor unor personalităţi proeminente şi ai cetăţenilor bogaţi şi 
influenţi. Întrucât în fiecare an de studiu erau câte patru sute de 
elevi şi ţinând cont de lungul şir de membri ai familiei lor care îi 
urmaseră cursurile, Tigris şi Coriolanus fuseseră acceptaţi cu 
destulă uşurinţă. Spre deosebire de Universitate, la Academie 
nu se plăteau taxe şi elevii primeau, gratuit, masa de prânz, 
rechizite şi uniforme. Oricine avea o poziţie importantă învăţa la 
Academie, iar lui Coriolanus îi erau necesare astfel de legături 
ca fundaţie pe care să-şi construiască viitorul. 


Pe scara imensă de la intrarea Academiei încăpeau absolut 
toţi cursanţii, aşa că era loc suficient pentru puzderia de 
oficialități, profesori şi elevi participanţi la festivitățile din ziua 
extragerii. Coriolanus urcă încet treptele, încercând să pară 
demn şi nepăsător, în caz că ar fi atras privirile cuiva. Oamenii îl 
cunoşteau - sau, cel puţin, îi cunoscuseră părinţii şi bunicii - iar 
un membru al familiei Snow trebuia să se ridice la înălţimea 
anumitor standarde. Spera că în acel an, începând chiar din 
acea zi, i se vor recunoaşte meritele personale. Rolul de mentor 
în Jocurile Foamei era ultimul său proiect înainte de absolvirea 
cursurilor Academiei, la jumătatea verii. Având în vedere 
remarcabilul său palmares şcolar, dacă reuşea să impresioneze 
ca mentor, ar fi putut să primească un premiu în bani destul de 
substanţial ca să-i acopere taxa de studii universitare. 

Tributurile erau în număr de douăzeci şi patru, câte un băiat şi 
o fată din toate cele douăsprezece districte înfrânte, aleşi prin 
tragere la sorţi ca să fie aruncaţi într-o arenă unde să lupte, pe 
viaţă şi pe moarte, în Jocurile Foamei. Totul era stipulat în 
Tratatul de Trădare, care pusese capăt Zilelor Negre ale 
rebeliunii districtelor, drept una dintre multele pedepse îndurate 
de răzvrătiți. Ca şi mai înainte, tributurile aveau să fie azvârlite, 
alături de armele cu care să se ucidă între ele, în Arena 
Capitoliului, un amfiteatru acum dărăpănat, folosit înainte de 
război pentru competiţii sportive şi diverse spectacole. 
Vizionarea jocurilor era încurajată de Capitoliu, dar multă lume 
le evita. Găsirea unui mod de a le face mai captivante devenise 
o provocare. 

In acest scop, pentru prima oară în istoria Jocurilor, tributurilor 
urma să li se repartizeze mentori. Douăzeci şi patru dintre cei 
mai străluciți elevi ai Academiei, aflaţi în ultimul lor an de 
studiu, fuseseră selectaţi pentru a primi acest rol. Incă se lucra 
la stabilirea îndatoririlor pe care le implica rolul. Se vorbea 
despre pregătirea fiecărui tribut pentru un interviu, poate şi de 
alegerea unei vestimentaţii deosebite pentru apariţia în faţa 
camerelor de filmat. Toată lumea era de acord că, dacă se 
dorea continuarea Jocurilor Foamei, se impunea evoluţia lor 
către un eveniment mai reprezentativ, iar alegerea unor tineri 


din Capitoliu care să alcătuiască perechi cu tributurile avea 
darul să intrige. 

Coriolanus trecu printr-un antreu drapat cu steaguri negre şi 
printr-un coridor boltit, pentru a intra în cavernoasa sală 
Heavensbee, de unde avea să urmărească transmisia 
ceremoniei de extragere. Nu întârziase nicidecum, dar sala 
zumzăia deja, plină de angajaţi ai Academiei, de elevi şi de 
oficialități ale Jocurilor, a căror prezenţă nu era necesară la 
festivitatea de deschidere. 

Prin mulţime treceau avocşi, purtând tăvi cu posca, un 
amestec de vin îndoit cu apă, miere şi ierburi. O versiune cu mai 
mult alcool a băuturii fermentate care, cu presupusa ei putere 
de a alunga bolile, susţinuse Capitoliul în timpul războiului. 
Coriolanus luă o cupă şi plimbă o înghiţitură prin toată gura, 
sperând să-l scape de mirosul de varză. Dar nu-şi îngădui să 
soarbă mai mult. Era mai tare decât aveau impresia cei mai 
mulţi şi, în anii precedenţi, văzuse oameni sus-puşi făcându-se 
de râs după ce băuseră din belşug. 

Lumea încă îl credea bogat, dar singura lui avere era şarmul 
personal, pe care şi-l răspândea cu generozitate în timp ce 
înainta prin mulţime. Feţele se luminau când îşi saluta 
prieteneşte colegii şi profesorii deopotrivă, întrebându-i despre 
rude şi aruncând ici şi colo câte un compliment. 

— Prelegerea dumneavoastră despre represaliile din districte 
mă obsedează. 

— Bretonul tău e adorabil! 

— Cum a mers operaţia de coloană a mamei tale? Ei, spune-i 
că e eroina mea. 

Trecu pe lângă sute de scaune capitonate, aduse în sală 
special pentru acea ocazie, apoi urcă pe podium, unde Satyria 
delecta un amestec de profesori de la Academie şi de oficialități 
ale Jocului cu o poveste stranie. 

— „Ei bine”, am spus, „îmi pare rău c-aţi rămas fără perucă, 
dar dumneavoastră aţi fost cel care a insistat să fie adusă o 
maimuţă!” 

Deşi nu auzise decât această ultimă frază, Coriolanus se 
alătură îndatoritor râsetelor care urmară. 


— Ah, Coriolanus! rosti Satyria, tărăgănând cuvintele şi 
făcându-i semn să se apropie. lată-l pe elevul meu vedetă. 

El îi dădu aşteptatul sărut pe obraz şi observă că e cu multe 
pahare de posca înaintea lui. Satyria avea cu adevărat nevoie 
să se controleze în privinţa băuturii, dar acelaşi lucru se putea 
spune despre jumătate dintre adulţii pe care-i cunoştea. _ 
Automedicaţia era o epidemie răspândită în întregul oraş. Insă 
ea continua să fie amuzantă şi nu exagerat de rigidă, 
numărându-se printre puţinii profesori care le îngăduiau elevilor 
să le spună pe numele de botez. Se trase puţin înapoi şi îl 
studie. 

— Frumoasă cămaşă! Unde-ai găsit aşa ceva? 

Coriolanus îşi privi cămaşa ca şi cum existenţa ei l-ar fi 
surprins şi ridică din umeri cu aerul un tânăr cu opţiuni 
vestimentare nelimitate. 

— Familia Snow are dulapuri adânci, răspunse cu nonşalanţă. 
Am căutat ceva decent, dar festiv. 

— Şi chiar aşa este. Ce sunt nasturii ăştia care-ţi fură ochii? 
întrebă Satyria, pipăind unul dintre cuburile de pe manşeta lui. 
Tessere? 

— Oare? Ei, acum înţeleg de ce mă gândesc la baia menajerei 
când mă uit la ei! răspunse Coriolanus, făcându-şi prietenii să 
chicotească. 

Aşa se străduia să-şi păstreze imaginea. Amintind că se 
numără printre puţinele persoane care au o baie pentru 
menajeră - şi încă una cu mozaic din tessere - dar îndulcind 
aluzia cu o glumă dezaprobatoare la adresa propriei cămăşi. 

Dădu din cap către Satyria. 

— Superbă rochie! E nouă, nu? 

Işi dăduse seama dintr-o singură privire că e aceeaşi rochie pe 
care ea o purta întotdeauna la ceremonia extragerii, 
împrospătată cu smocuri de pene negre. Dar îi lăudase cămaşa, 
deci se cuvenea să-i întoarcă favoarea. 

— Am comandat-o special pentru ziua de azi, răspunse 
Satyria, profitând de întrebare. Pentru a zecea aniversare. 

— Elegantă, decretă el. 

Una peste alta, nu formau o echipă rea. 


Încântarea i se topi când o zări pe directoarea liceului, 
profesoara Agrippina Sickle, folosindu-şi umerii musculoşi ca să- 
şi croiască drum prin mulţime. O urma asistentul ei, Sejanus 
Plinth, cărând un scut ornamental care, la insistenţele 
profesoarei Sickle, apărea în fotografia de grup din fiecare an. Îi 
fusese oferit la sfârşitul războiului pentru meritul de a fi 
supervizat cu succes exerciţiile de evacuare a Academiei în caz 
de bombardament. 

Insă nu scutul atrase atenţia lui Coriolanus, ci îmbrăcămintea 
lui Sejanus, un costum dintr-un material catifelat, gri-cărbune, 
cu o cămaşă de un alb orbitor, temperat de imprimeul cravatei. 
Ţinuta era elegantă, nouă-nouţă şi duhnea a bani. Mai exact, a 
profit de război. Tatăl lui Sejanus era un fabricant din Districtul 
2, care trecuse de partea preşedintelui. De pe urma vânzării de 
muniţie se alesese cu o avere atât de fabuloasă, încât îi 
cumpărase familiei sale o viaţă în Capitoliu. El şi ai lui se 
bucurau de privilegii pe care cele mai vechi şi mai puternice 
familii le câştigaseră în decursul mai multor generaţii. 
Includerea lui Sejanus, un băiat născut într-un district, printre 
elevii Academiei constituia un fapt fără precedent, însă cea mai 
mare parte a reparațiilor de după război ale clădirii se făcuse 
mulţumită donațiilor generoase ale tatălui său. Un cetăţean 
născut în Capitoliu s-ar fi aşteptat ca edificiul să-i poarte acum 
numele. Insă bărbatul din Districtul 2 nu ceruse decât educaţie 
pentru fiul lui. 

Familia Plinth, cu puştiul ei cu tot, ameninţa tot ce avea 
Coriolanus mai scump. Parveniţii bogaţi, nou-sosiţi în Capitoliu, 
distrugeau vechea ordine prin simpla lor prezenţă. Toată 
povestea era deosebit de iritantă pentru că grosul averii familiei 
Snow fusese investit tot în muniţie, dar în Districtul 13. 
Bombardamentele distruseseră întinsul lor complex, cvartale 
după cvartale de fabrici şi de unităţi de cercetare, făcându-l una 
cu pământul. Un atac nuclear nimicise Districtul 13 şi întregul 
său teritoriu era încă nelocuibil din cauza nivelului prea ridicat 
al radiaţiilor. Centrul industriei armamentului se mutase în 
Districtul 2, căzând drept în braţele familiei Plinth. Când vestea 
distrugerii din Districtul 13 ajunsese în Capitoliu, bunica lui 


Coriolanus o primise cu nonşalanţă, anunțând public că, din 
fericire, mai deţin multe alte proprietăţi. Dar minţise. 

Sejanus apăruse pe terenul de joacă al şcolii cu zece ani în 
urmă, un băiat sfios şi sensibil, care îi urmărea pe ceilalţi copii 
cu ochii căprui expresivi, prea mari pentru faţa lui crispată. 
Când se aflase că vine din districte, Coriolanus se simţise mai 
întâi îmboldit să susţină strădaniile colegilor lui de clasă de a-i 
face viaţa un iad nou-venitului. După ce se gândise mai bine, 
preferase să-l ignore. Ceilalţi copii din Capitoliu înţeleseră din 
asta că se consideră mai presus de prigonirea unei plod din 
districte, Sejanus o luase drept un semn de decenţă. Nici ei, nici 
Sejanus nu aveau întru totul dreptate, dar ambele opinii 
întăriseră imaginea lui Coriolanus de tip de mare clasă. 

Profesoara Sickle, o femeie cu o statură formidabilă, pătrunse 
în cercul Satyriei împrăştiindu-şi inferiorii în cele patru vânturi. 

— Bună dimineaţa, doamnă profesoară Click! 

— Oh, Agrippina, n-ai uitat de scut, spuse Satyria, răspunzând 
fermei strângeri de mână a celeilalte femei. Uneori mă tem că 
tinerii vor pierde din memorie adevărata semnificaţie a zilei. 
Sejanus, ce elegant eşti! 

Când încercă să facă o plecăciune, băiatului îi căzu în ochi o 
şuviţă de păr rebelă. Scutul voluminos îl izbi în piept. 

— Prea elegant, comentă profesoara Sickle. l-am spus că, 
dacă mi-aş fi dorit un păun, aş fi luat legătura cu un magazin de 
animale de companie. Toţi ar trebui să poarte uniforme. 

Se uită la Coriolanus. 

— Asta nu-i rea. Cămaşa de paradă a tatălui tău? 

O fi fost? Coriolanus n-avea idee. li apăru vag în minte 
imaginea tatălui său în costum de gală dichisit, încărcat de 
decoraţii. Se decise să-şi joace cărţile. 

— Vă mulţumesc că aţi remarcat, doamnă profesoară. Am 
cerut să fie refăcută nu ca să sugerez că aş fi văzut eu însumi 
vreo luptă. Am vrut doar ca el să fie astăzi aici, cu mine. 

— Foarte bună idee! spuse profesoara Sickle. 

Pe urmă îşi îndreptă atenţia către Satyria şi către părerile ei 
despre ultima trimitere de Apărători ai Păcii, cum erau numiţi 
soldaţii naţiunii, în Districtul 12, unde minerii nu reuşeau să-şi 
îndeplinească norma la extragerea cărbunilor. 


Văzându-şi profesoarele antrenate în discuţie, Coriolanus 
arătă cu capul către scut. 

— Ai făcut ceva efort în dimineaţa asta, nu? 

Sejanus răspunse cu un zâmbet confuz: 

— Mă simt onorat ori de câte ori pot fi de folos. 

— E lustruit de minune, zise Coriolanus. 

Sejanus se încordă, întrebându-se ce insinuare ascund 
cuvintele lui. Că este, ce, un lingău? Un lacheu? Coriolanus lăsă 
tensiunea să crească preţ de câteva clipe, apoi o spulberă. 

— Ar trebui să mă pricep. Eu îi lustruiesc Satyriei pocalele de 
vin. 

Sejanus se relaxă. 

— Serios? 

— Nu, nu chiar. Dar asta numai fiindcă nu s-a gândit niciodată 
la aşa ceva, răspunse Coriolanus, oscilând între dispreţ şi 
camaraderie. 

— Profesoara Sickle se gândeşte la toate. Nu ezită să mă 
cheme, fie zi, fie noapte. 

Sejanus păru dornic să continue, însă se mulţumi să ofteze. 

— Şi, fireşte, acum, când sunt în pragul absolvirii, o să ne 
mutăm mai aproape de şcoală. Sincronizare perfectă, ca de 
obicei. 

Coriolanus se îngrijoră brusc. 

— Unde? 

— Undeva, pe Corso. Multe dintre clădirile alea măreţe vor fi 
scoase curând la vânzare. Tata spune că proprietarii nu-şi vor 
mai permite să plătească impozitele. 

Scutul se frecă de podea cu un hârşâit şi Sejanus îl săltă. 

— Pentru proprietăţile din Capitoliu nu se plătesc impozite, 
spuse Coriolanus. Doar pentru cele din districte. 

— E o lege nouă, îl informă Sejanus. Ca să se-adune mai mulţi 
bani pentru reconstruirea oraşului. 

Coriolanus se strădui să pună stavilă panicii care îl cuprindea. 
O lege nouă. Impozit pentru apartamentul lui. Cât de mare? Aşa 
cum stăteau lucrurile în prezent, abia îşi târau zilele din salariul 
de mizerie al lui Tigris, din mica pensie militară primită de 
bunica lui pentru că soţul ei se aflase în slujba Panemului şi din 
ajutorul social de care se bucura el, ca urmaş al unui erou mort 


în război, dar care avea să înceteze după absolvirea Academiei. 
Dacă nu puteau plăti impozitul, îşi pierdeau locuinţa? Era tot ce 
aveau. Vânzarea ei nu i-ar fi ajutat cu nimic; ştia că bunica lui 
girase cu apartamentul toate împrumuturile pe care izbutise să 
le obţină. Dacă-l vindeau, nu le-ar fi rămas aproape nimic. Ar fi 
fost nevoiţi să se mute într-un cartier obscur şi să îngroaşe 
rândurile cetăţenilor soioşi, fără niciun statut social, fără nicio 
influenţă, fără pic de demnitate. Căderea într-o asemenea 
dizgrație i-ar fi ucis bunica. Ar fi dat dovadă de mai multă 
blândeţe aruncând-o pe fereastra apartamentului lor de la 
ultimul etaj. Măcar ar fi murit repede. 

— E totul în ordine? 

Sejanus îl privea uluit. 

— Te-ai albit ca varul dintr-odată. 

Coriolanus îşi recăpătă sângele-rece. 

— Cred că posca e de vină. Îmi întoarce stomacul pe dos. 

— Da, încuviinţă Sejanus. În timpul războiului, mami mă obliga 
mereu să beau. 

Mami? Locul lui Coriolanus avea să fie uzurpat de cineva care- 
i spunea mamei lui „mami”? Varza şi posca ameninţară să-i vină 
înapoi pe gât. Inspiră adânc şi îşi sili stomacul să le reţină, 
detestându-l pe Sejanus mai mult decât în alte ocazii, începând 
din clipa în care băiatul din districte, bine hrănit şi cu accent 
bolovănos, se apropiase de el pentru prima oară, cu o pungă de 
jeleuri în mână. 

Se auzi sunetul unui clopoțel şi Coriolanus îşi văzu colegii 
adunându-se în faţa scenei. 

— Cred că e timpul să ni se repartizeze tributurile, spuse 
Sejanus, posomorându-se. 

Coriolanus îl urmă către un grup de şase rânduri cu patru 
scaune, pregătite pentru mentori. Se strădui să-şi scoată din 
minte problema apartamentului, ca să se poată concentra 
asupra sarcinii de mare importanţă care îl aştepta. Mai mult 
decât oricând, era necesar să exceleze, iar pentru asta trebuia 
să i se repartizeze un tribut foarte capabil. 

Decanul Casca Highbottom, omul căruia i se recunoştea 
meritul creării Jocurilor Foamei, superviza personal programul 
de repartizare a mentorilor. Li se înfăţişă elevilor cu verva unui 


somnambul, cu ochii tulburi şi, ca de obicei, îndopat cu morfină. 
Faţa lui cândva distinsă era zbârcită şi cu piei atârnânde. 
Proaspăta tunsoare impecabilă şi costumul nou nu făceau 
altceva decât să-i scoată în evidenţă decăderea. Mulțumită 
faimei de inventator al Jocurilor, încă se bucura de o firavă 
susţinere în poziţia pe care o deţinea, dar, potrivit zvonurilor, 
Consiliul Academiei începuse să-şi piardă răbdarea. 

— Salu’ tuturor, începu el, cu voce neclară, fluturând 
deasupra capului o bucată de hârtie mototolită. Vă explic cum 
stau lucrurile. 

Se auzi un „şşşt” după altul, elevii îndemnându-i pe cei din jur 
să tacă, deoarece cu greu îi puteau distinge glasul în larma din 
sală. 

— Vă citesc un nume, apoi pe acela dintre voi căruia îi este 
repartizat tributul. Corect? Aşa, perfect. Districtul 1, băiat, 
merge la... 

Decanul Highbottom se uită la hârtie mijindu-şi ochii, în 
încercarea de a-şi focaliza privirea. 

— Ochelarii, mormăi. l-am uitat. 

Toată lumea se holbă la ochelarii în cauză, deja cocoţaţi pe 
vârful nasului, aşteptând până ce degetele lui îi descoperiră. 

— Aha, iată-i! Livia Cardew. 

Pe faţa mică şi ascuţită a Liviei se lăţi un zâmbet, iar degetele 
ei se ridicară formând semnul victoriei. 

— Da! strigă, cu glas piţigăiat. 

Era întotdeauna gata să exulte. De parcă acea excelentă 
repartizare ar fi fost doar o recunoaştere a meritelor personale, 
nu a faptului că mama ei conducea cea mai mare bancă din 
Capitoliu. 

Disperarea lui Coriolanus crescu pe măsură ce decanul 
Highbottom, cu limba împleticindu-i-se, repartiză câte un 
mentor pentru băiatul şi fata din fiecare district. După zece ani, 
se putea distinge un tipar. Cei mai mulţi învingători erau din 
districtele 1 şi 2, prietene cu Capitoliul şi cu o populaţie mai 
bine hrănită, iar tributurile din districtele 4 şi 11, locuite de 
fermieri şi de pescari, le făceau o concurenţă redutabilă. 
Coriolanus sperase să primească un tribut din districtele 1 sau 
2, dar niciunul nu îi reveni lui, fapt cu atât mai insultător, cu cât 


Sejanus Plinth deveni mentorul băiatului din Districtul 2. 
Districtul 4 trecu tot fără ca numele lui Coriolanus să fie rostit, 
iar ultimul tribut cu reale şanse de victorie - băiatul din 
Districtul 11 - ajunse la Clemensia Dovecote, fiica ministrului 
energiei. Spre deosebire de Livia, Clemensia primi vestea 
norocului său cu tact, dându-şi peste umăr valul de păr negru 
ca pana corbului, în timp ce, cu un aer studios, îşi nota în 
agendă informaţia despre tributul pe care i-l repartizase. 

Era ceva dubios la mijloc când un Snow, care întâmplător se 
număra şi printre cei mai valoroşi elevi ai Academiei, rămânea 
nebăgat în seamă. Incepea să-şi spună că-l uitaseră - poate 
voiau să-i atribuie o poziţie specială? - când, spre groaza lui, 
decanul Highbottom mormăi: 

— Şi, în încheiere, dar nu în ultimul rând, fata din Districtul 
12... îi aparţine lui Coriolanus Snow. 


ata din Districtul 12? Ar fi putut primi o palmă mai 


usturătoare? Districtul 12, cel mai mic, cel mai batjocorit, cu 
puştanii lui piperniciţi, cu încheieturi umflate, care mureau 
întotdeauna în primele cinci minute, şi nu numai asta... dar 
fata? Sigur, şi o fată ar fi putut câştiga, însă, în mintea lui, 
Jocurile Foamei se asociau în mare măsură cu forţa brută, iar 
fetele erau, fireşte, mai mici decât băieţii şi, prin urmare, în 
dezavantaj. Coriolanus nu fusese niciodată favoritul decanului 


Highbottom, pe care, de faţă cu prietenii, îl poreclea Dos- 
Dopat$, dar nu se aşteptase la o asemenea umilire publică. Oare 
aflase cum îl porecleşte? Sau nu era decât o confirmare a 
faptului că, în ierarhia noii lumi, familia Snow decădea până la 
insignifianţă? 

Işi simţea sângele urcându-i fierbinte în obraji în timp ce 
încerca să-şi păstreze calmul. Aproape toţi ceilalţi elevi se 
ridicaseră deja în picioare şi vorbeau între ei. Trebuia să 
participe la discuţie, să pretindă că repartizarea n-are nicio 
importanţă, dar nu părea în stare să se mişte. Nu reuşi decât să 
se uite în dreapta, unde încă stătea Sejanus. Coriolanus 
deschise gura, gata să-l felicite, dar se opri când îi văzu 
nefericirea cu greu mascată. 

— Ce e? îl întrebă. Nu eşti încântat? Districtul 2, băiatul - e cel 
mai bun din tot grupul. 

— Uiţi ceva. Şi eu fac parte din grupul ăla, răspunse Sejanus, 
cu voce răguşită. 

Coriolanus îi cântări cuvintele. Prin urmare, zece ani petrecuţi 
în Capitoliu şi viaţa de privilegiat pe care o oferea oraşul erau o 
risipă în cazul lui Sejanus. El continua să se considere cetăţean 
al districtelor. O aiureală sentimentală. 

Consternarea încreţi fruntea lui Sejanus. 

— Sunt sigur că tata a cerut asta. Incearcă întotdeauna să mă 
facă să-mi folosesc raţiunea. 

Nu mă-ndoiesc, îşi spuse Coriolanus. Adâncimea buzunarelor 
bătrânului Strabo Plinth şi influenţa lui impuneau respect, deşi 
nu şi originea. Cu toate că mentorii ar fi trebuit aleşi şi 
repartizaţi în funcţie de meritele lor, era clar că unii trăseseră 
sforile. i 

Intre timp, toţi spectatorii se aşezaseră. In spatele scenei, 
cortina se despărţi în două, lăsând la vedere ecranul care 
acoperea peretele din podea până în tavan. Extragerea era 
transmisă în direct din fiecare district, de la coasta de est către 


6 În engleză „Highbottom” se poate traduce prin „Fundament/Temelie 
Înalt(ă)”. În original, porecla este High-as-a-Kite-Bottom, unde „high as 
a kite” înseamnă „drogat/dopat”, iar „bottom” înseamnă, printre 
altele, şi „fund”, „dos” (n. tr.). 


cea de vest, şi se difuza în toată ţara. Asta însemna că Districtul 
12 avea să fie primul. Toată lumea se ridică în picioare când 
stema Panemului umplu ecranul, în acordurile imnului 
Capitoliului. 

Giuvaier al Panemului, 

Puternic oraş, 

Ca nou străluceşti prin ani ce se-adună. 

O parte dintre elevi se bâlbâiau, neştiind bine cuvintele, dar 
Coriolanus, care îşi auzea bunica masacrând imnul zi de zi, 
cântă toate cele trei versuri cu glas sonor, răsplătit cu înclinări 
aprobatoare ale capetelor. Era jalnic, dar avea nevoie de orice 
strop de aprobare posibil. 

Stema se disipă şi în locul ei apăru preşedintele Ravinstill, cu 
părul brăzdat de şuviţe argintii, îmbrăcat în uniforma lui militară 
dinainte de război, pentru a reaminti că începuse să guverneze 
întreaga ţară cu mult înainte de Zilele Negre ale rebeliunii. 
Reproduse un scurt pasaj din Tratatul de Trădare, care spunea 
că Jocurile Foamei sunt o despăgubire de război, vieţi tinere din 
districte fiind luate în schimbul vieților tinere răpite din 
Capitoliu. Preţul trădării rebelilor. 

Creatorii-de-joc schimbară imaginea cu a pieţei deprimante 
din Districtul 12, unde o scenă provizorie, străjuită de Apărători 
ai Păcii, fusese înălţată în faţa clădirii Justiţiei. Primarul Lipp, un 
bărbat bondoc şi pistruiat, într-un costum extrem de demodat, 
stătea între doi saci din pânză groasă. Işi afundă mâna în cel din 
dreapta, scoase o bucăţică de hârtie şi abia dacă se uită la ea. 

— Fata tribut din Districtul 12 este Lucy Gray Baird, spuse în 
microfon. 

Camera alunecă peste mulţimea de feţe palide, flămânde, 
peste oamenii îmbrăcaţi în haine cenușii, grosolane, în căutarea 
tributului. Mări imaginea locului unde era vânzoleală, căci fetele 
se retrăgeau de lângă ghinionista aleasă. 

La vederea ei, prin public trecu un murmur de surprindere. 

Lucy Gray Baird stătea dreaptă, într-o rochie acum jerpelită, 
dar cândva luxoasă, alcătuită dintr-un curcubeu de volane. 
Părul negru, buclat, cu flori de câmp mlădioase împletite în el, 
era ridicat în creştet. Ansamblul culorilor ei atrăgea privirile, aşa 
cum le atrage un fluture zdrenţuit într-un loc plin cu molii. Nu o 


porni drept spre scenă, ci se deplasă sinuos printre fetele din 
dreapta ei. 

Totul se întâmplă cât ai clipi. O mână strecurată între volanele 
de pe şold, o panglică răsucită, de un verde strălucitor, scoasă 
din buzunar şi aşezată pe gulerul bluzei unei roşcate care _ 
zâmbea prosteşte, freamătul fustei când fata se îndepărtă. In 
imagine rămase victima, cu zâmbetul preschimbat într-o 
expresie îngrozită. Ţipă ascuţit şi căzu la pământ, bătându-se cu 
palmele peste haine, în timp ce răsunau strigătele primarului. In 
fundal, atacatoarea ei continua să se îndrepte sinuos spre 
scenă, parcă plutind, fără să se uite înapoi. 

Sala Heavensbee se însufleţi când oamenii începură să-şi 
înghiontească vecinii cu coatele. 

— Al văzut asta? 

— Ce i-a pus pe rochie? 

— O şopârlă? 

— Eu am văzut un şarpe! 

— A omorât-o? 

Coriolanus studie mulţimea şi simţi aprinzându-i-se scânteia 
speranţei. Tributul lui cu şanse infime, obiectul lui bun de 
aruncat, insulta lui captase atenţia Capitoliului. Era bine, nu? Cu 
ajutorul lui, fata poate reuşea s-o păstreze, iar el şi-ar fi putut 
preschimba dizgraţia într-o performanţă demnă de respect. Intr- 
un fel sau altul, destinele lor erau irevocabil legate. 

Pe ecran, primarul cobora în goană treptele scenei, croindu-şi 
drum prin grupul de fete ca s-ajungă la cea căzută. 

— Mayfair? Mayfair? strigă. Fiica mea are nevoie de ajutor! 

In jur se făcuse loc, dar victima se zvârcolea, împiedicând 
toate încercările şovăielnice de ajutor. Primarul pătrunse în 
spaţiul circular gol tocmai când un şarpe mic, de un verde irizat, 
ţâşni dintre faldurile rochiei fetei şi se repezi în mulţime, 
stârnind ţipete când lumea se îngrămădi, ferindu-se de el. Fuga 
şarpelui o linişti pe Mayfair, dar, pe faţa ei, jena înlocui imediat 
suferinţa. Se uita drept în cameră când îşi dădu seama că o 
privesc toţi cetăţenii din Panem. Cu o mână încercă să-şi aşeze 
funda din păr care i se strâmbase, iar cu cealaltă începu să-şi 
aranjeze hainele murdărite de praful de cărbune care acoperea 
totul şi sfâşiate de degetele ei. Când tatăl său o ajută să se 


ridice, se văzu că se scăpase pe ea. Primarul o înfăşură în haina 
lui, apoi i-o încredinţă unui Apărător al Păcii, ca s-o scoată din 
piaţă. El porni către scenă, aruncându-i celui mai recent tribut 
din Districtul 12 o privire ucigătoare. 

Cu ochii la Lucy Gray Baird, care urca pe scenă, Coriolanus 
simţi împunsătura neliniştii. Era posibil să fie instabilă mintal? 
Avea ceva vag familiar, dar stânjenitor. Şirurile de volane roz- 
zmeuriu, albastru-regal şi galben ca al narciselor... 

— Seamănă a artistă de circ, remarcă o fată. 

Ceilalţi mentori răspunseră cu sunete aprobatoare. 

Asta era. Coriolanus regăsi circul printre amintirile lui din 
fragedă copilărie. Jongleri şi acrobaţi, clovni şi dansatoare 
tinere, cu rochiile umflându-li-se când se învârteau, în timp ce 
creierul lui se ameţea cu vată de zahăr. Tributul lui alesese o 
îmbrăcăminte atât de festivă pentru cel mai sumbru eveniment 
al anului, fapt ce trăda mai degrabă un caracter straniu decât o 
simplă eroare de judecată. 

Fără îndoială că timpul alocat extragerii din Districtul 12 se 
încheiase, dar încă nu aveau un tribut masculin. Cu toate astea, 
când reveni pe scenă, primarul Lipp nu dădu nicio atenţie 
sacilor cu nume, ci se duse glonţ la fata tribut şi o plesni peste 
faţă cu atâta putere, încât o trânti în genunchi. Când ridică 
mâna s-o lovească iarăşi, doi Apărători ai Păcii interveniră, 
prinzându-l de braţe, într-o încercare de a-l convinge să 
continue ceea ce trebuia făcut. Fiindcă se împotrivi, îl târâră în 
clădirea Justiţiei, întrerupând întreaga ceremonie. 

Atenţia se îndreptă către fata de pe scenă. Când îi văzu 
imaginea mărită, Coriolanus nu se simţi nicidecum liniştit în 
privinţa sănătăţii ei mintale. N-avea idee de unde izbutise să 
facă rost de farduri, căci nu se mai găseau decât în Capitoliu, 
dar ochii ei erau umbriţi cu albastru şi conturaţi cu negru, obrajii 
înroşiţi şi buzele mânjite cu ceva de un roşu unsuros. În 
Capitoliu, machiajul ei ar fi fost considerat îndrăzneţ. In 
Districtul 12, părea excesiv. Era imposibil să-ţi iei ochii de la ea 
cât timp fata, stând locului, îşi trecu mâna peste fustă, netezind 
volanele cu mişcări obsesive. Abia după ce le aranjă, îşi duse 
degetele la urma de pe obraz. Buza de jos îi tremură uşor şi 
ochii îi străluciră de lacrimi care amenințau să se reverse. 


— Nu plânge! şopti Coriolanus. 

Işi recăpătă controlul şi, când se uită nervos în jur, descoperi 
că şi ceilalţi elevi erau cu ochii la ea. Pe feţe li se citea 
îngrijorarea. In ciuda înfăţişării stranii, le câştigase simpatia. N- 
aveau idee cine e şi de ce o atacase pe Mayfair, dar cine nu 
văzuse că fiinţa aia rânjise cu ură şi că tatăl ei era o brută în 
stare să bată măr o fată care tocmai fusese condamnată la 
moarte? 

— Pun pariu că au falsificat extragerea, spuse încet Sejanus. 
Pe hârtia aia nu era numele ei. 

Tocmai când Lucy Gray Baird ajunsese pe punctul de a pierde 
bătălia cu lacrimile, se întâmplă ceva bizar. Undeva, în mulţime, 
cineva începu să cânte. Era o voce tânără, care ar fi putut să 
aparţină şi unui băiat, şi unei fete, dar atât de puternică, încât 
se auzi în toată piaţa tăcută. 

Trecutul nu-mi poate fi luat. 

Povestea vieții nici atât. 

O pală de vânt mătură scena şi fata ridică încet capul. De 
altundeva, din mulţime, o voce mai profundă, evident 
masculină, continuă cântecul. 

Doar fără tata m-ai lăsat. 

Dar numele-i e neştiut. 

Pe buzele lui Lucy Gray Baird dansă umbra unui zâmbet. Se 
săltă brusc în picioare, se îndreptă cu paşi mari spre centrul 
scenei, înşfăcă microfonul şi îl desprinse din suport. 

Nu-mi poţi lua decât ce n-a meritat niciodată să fie păstrat. 

Mâna liberă i se afundă în volanele fustei, mişcând-o dintr-o 
parte în alta, şi totul începu să capete sens - costumul, 
machiajul, părul. Indiferent cine ar fi fost, fata se îmbrăcase 
pentru un spectacol. Avea voce frumoasă, intensă şi clară la 
notele înalte, răguşită şi bogată la cele joase, şi siguranţă în 
fiecare mişcare. 

Farmecul nu mi-l poți lua. 

Râsul n-o să mi-l iei nicicând, 

Averea nu mi-o poți fura, 

Pen’ că-i doar o vorbă în vânt. 

Nu-mi poţi lua decât ce n-a meritat niciodată să fie păstrat. 


Cântând, se transforma şi lui Coriolanus nu i se mai păru 
derutantă. Avea ceva nu doar incitant, ci şi atrăgător. Camera îi 
captă imaginea în timp ce traversa scena către partea din faţă, 
unde se aplecă spre spectatori, dulce şi insolentă. 

Crezi că-i ceva de capul tău. 

Crezi că poți lua ce e al meu. 

Crezi că mă stăpâneşti. 

Că mă poți schimba, poate rearanja. 

De ăsta ti-e țelul, greşeşti. 

Pen’ că... 

Se puse din nou în mişcare, dând ocol scenei în pas de dans şi 
trecând exact pe lângă Apărătorii Păcii, dintre care câţiva se 
străduiau din greu să-şi reţină un zâmbet. Niciunul nu schiţă 
vreo mişcare ca s-o oprească. 

Neobrăzarea-mi n-o poți lua. 

Vorba nu-mi poți zăgăzui. 

insă în fund mă poți pupa 

Si-apoi te poți cărăbăni. 

Nu-mi poţi lua decât ce n-a meritat niciodată să fie păstrat. 
Uşile clădirii Justiţiei se deschiseră şi Apărătorii Păcii care-l 
luaseră pe primar se năpustiră pe scenă. Fata era cu faţa spre 

mulţime, dar îţi puteai da seama că întoarcerea lor nu-i 
scăpase. Pentru finalul grandios, se îndreptă către partea scenei 
opusă lor. 

Nu, domnule. 

Nimic din ce-mi poţi lua nu are valoare. 

la, pen'că-ți dau. Iti dau pen'că nu mă doare. 

Nu-mi poţi lua decât ce n-a meritat niciodată să fie păstrat! 

Până să ajungă Apărătorii Păcii la ea, izbuti să trimită o 
sărutare din vârful degetelor. 

— Prietenii îmi spun Lucy Gray - sper că aşa-mi veţi spune şi 
voi! strigă. 

Un Apărător al Păcii îi smulse microfonul, iar celălalt o săltă şi 
o readuse în mijlocul scenei. Ea îşi flutură mâinile de parcă 
mulţimea ar fi izbucnit în aplauze zgomotoase în loc să se 
cufunde într-o tăcere mormântală. 

Pentru câteva momente, şi în sala Heavensbee domni 
tăcerea. Coriolanus se întrebă dacă şi ceilalţi speră, ca el, că 


fata o să mai cânte. Apoi toată lumea începu să vorbească, mai 
întâi despre fată, apoi despre cel care fusese destul de norocos 
ca s-o primească. Ceilalţi elevi îşi întindeau gâtul să-l vadă, unii 
arătându-i prin semne că-l apreciază, iar alţii aruncându-i priviri 
pline de ranchiună. Coriolanus clătină din cap a uimire, dar în 
sinea lui radia. Zăpada cade întotdeauna deasupra. 

Apărătorii Păcii îl aduseră pe primar înapoi şi se postară de o 
parte şi de alta a lui, ca să evite alte conflicte. Lucy Gray nu-i 
luă în seamă întoarcerea; spectacolul oferit mulţimii părea să-i fi 
redat echilibrul sufletesc. Primarul se încruntă la cameră şi îşi 
vâri mâna în al doilea sac, de unde scoase mai multe bucăţi de 
hârtie. Câteva plutiră în aer, aterizând pe scenă în timp ce el 
citea numele de pe cea care-i rămăsese între degete: 

— Băiatul tribut din Districtul 12 este Jessup Diggs. 

Copiii din piaţă se foiră ca să-l lase să treacă pe Jessup, un 
băiat cu breton negru lipit de fruntea bombată. Pentru un tribut 
din Districtul 12, era un specimen frumos, mai înalt decât media 
şi vânjos. Judecând după cât era de murdar, lucra deja în mină. 
O încercare nu tocmai entuziastă de a se spăla lăsase în urmă 
un oval relativ curat în mijlocul feţei, dar cu contur negru, iar un 
strat de praf de cărbune îi acoperea unghiile. Urcă stângaci 
treptele, ca să-şi ocupe locul. Când se apropie de primar, Lucy 
Gray făcu un pas înainte şi îi întinse mâna. Băiatul ezită, apoi i-o 
luă şi i-o strânse. Fata trecu prin faţa lui, schimbându-şi mâna 
dreaptă cu stânga, aşa că stăteau alături, ţinându-se de mână, 
când ea făcu o reverență adâncă, trăgându-l pe băiat în jos, 
într-o plecăciune. Câteva aplauze anemice şi o singură ovaţie se 
înălţară din mulţimea din Districtul 12, înainte ca Apărătorii 
Păcii să strângă rândurile şi transmisia extragerii să se mute în 
Districtul 8. 

Coriolanus păru captivat de spectacol în timp ce districtele 8, 
6 şi 11 îşi anunţară tributurile, dar creierul său întorcea pe toate 
părţile posibilele urmări ale apariţiei lui Lucy Gray. Fata era un 
dar, ştia asta, şi trebuia s-o trateze ca atare. Dar cum să 
exploateze mai bine senzaţionala ei intrare în scenă? Cum 
putea scoate ceva de succes dintr-o rochie, un şarpe şi un 
cântec? Inainte de începerea Jocurilor, tributurile aveau să 
apară în faţa publicului pentru un interval extrem de scurt. Cum 


să convingă publicul să investească în ea şi, prin extensie, în el, 
folosindu-se de un singur interviu? Nu le dădu decât pe 
jumătate atenţie celorlalte tributuri, dintre care cele mai multe 
erau creaturi jalnice, dar le reţinu pe cele mai puternice. 
Sejanus primi un tip impozant din Districtul 2, iar băiatul din 
Districtul 1 al Liviei putea de asemenea să iasă învingător. Fata 
lui Coriolanus părea sănătoasă, dar trupul ei subţire era 
construit mai degrabă pentru dans decât pentru lupta corp la 
corp. Insă ar fi pariat că poate fugi destul de repede, iar asta 
conta foarte mult. 

Pe măsură ce extragerea se apropia de sfârşit, mirosul de 
mâncare de la bufet prinse să plutească în aerul respirat de 
public. Pâine proaspătă. Ceapă. Carne. Coriolanus nu-şi putu 
împiedica maţele să chiorăie şi, ca să le liniştească, riscă să ia 
încă două înghiţituri de posca. Era agitat, ameţit şi lihnit. După 
ce se întunecă ecranul, avu nevoie de toată disciplina de care 
era în stare ca să nu alerge către bufet. 

Nesfârşitul dans al foamei îi definise viaţa. Nu în primii ani, cei 
dinainte de război, dar, după începerea acestuia, fiecare zi 
fusese o luptă, o negociere, un joc. Cum era cel mai bine să ţii 
piept foamei? Să mănânci totul la o singură masă? Să-ţi împarţi 
mâncarea în porţii minuscule, consumate de-a lungul întregii 
zile? Să înfuleci pe nemestecate sau să mesteci fiecare 
înghiţitură până se lichefiază? Toate aceste întrebări nu 
reprezentau decât un joc menit să-i distragă atenţia, scoţându-i 
din minte faptul că mâncarea nu-i ajungea niciodată. Nimeni nu- 
| lăsa nicicând să mănânce îndeajuns. 

In timpul războiului, districtele producătoare de hrană 
fuseseră în mâinile rebelilor. Imprumutând una dintre tacticile 
Capitoliului, încercaseră să-l înfrângă folosind drept armă 
mâncarea - adică lipsa ei. Acum roata se întorsese iarăşi, 
Capitoliul controla rezervele de hrană şi făcuse un pas înainte, 
răsucind cuțitul în inima districtelor cu Jocurile Foamei. În 
mijlocul violenţei Jocurilor, se afla o agonie mută, cunoscută de 
întreaga populaţie a Panemului, disperarea cu care-ţi doreai 
suficientă mâncare ca să apuci următorul răsărit de soare. 

Disperarea aia îi transformase pe cetăţenii oneşti ai 
Capitoliului în monştri. Oameni doborâţi de foame şi căzuţi pe 


străzi deveniseră o parte a unui oribil lanţ trofic. Într-o noapte 
de iarnă, Coriolanus şi Tigris se furişaseră afară din apartament, 
ca să ia nişte lăzi de lemn pe care le observaseră mai devreme 
pe o alee. Pe drum, trecuseră pe lângă trei cadavre, 
recunoscându-l pe al unei servitoare tinere care servea într-un 
mod foarte plăcut ceaiul la petrecerile de după-amiază din casa 
familiei Crane. Incepuse să ningă cu fulgi deşi şi apoşi şi 
crezuseră că străzile sunt pustii, dar, când se întorceau acasă, o 
siluetă înfofolită îi făcuse să se-ascundă în grabă după un gard 
viu. De acolo îl văzuseră pe vecinul lor Nero Price, un titan al 
industriei căilor ferate, cum taie un picior al servitoarei, 
mânuind cu mişcări de du-te-vino un cuţit înfiorător, până la 
desprinderea membrului. Pe urmă îi rupsese fusta din talie, îl 
înfăşurase în ea şi o luase la fugă pe strada din spatele casei lui. 
Cei doi veri nu vorbiseră niciodată despre asta, nici măcar între 
ei, dar totul se întipărise în memoria lui Coriolanus. Sălbăticia 
care schimonosea faţa lui Price, şoseta albă şi pantoful negru, 
jerpelit, din piciorul tăiat şi groaza absolută din clipa când 
înţelese că şi el putea fi considerat comestibil. 

Coriolanus era de părere că supravieţuise, fizic şi moral, 
mulţumită intuiţiei şi prevederii de care dăduse dovadă 
mamaiestoasa la începutul războiului. Părinţii lui muriseră, 
Tigris era şi ea orfană şi amândoi locuiau cu bunica lor. Rebelii 
înaintau către Capitoliu încet, dar neîntrerupt, deşi, din pricina 
aroganţei, acest adevăr nu era cunoscut de întregul oraş. Criza 
alimentară îi împingea până şi pe cei mai bogaţi să-şi cumpere 
o serie de alimente de pe piaţa neagră. Aşa ajunsese 
Coriolanus, către sfârşitul unei după-amiezi de octombrie, la uşa 
din spate a unui club de noapte cândva la modă, cu o mână pe 
mânerul unui cărucior verde şi cu cealaltă în mâna înmănuşată 
a bunicii lui. Frigul muşcător anunţa ameninţător apropierea 
iernii, iar deasupra capetelor li se întindea o pătură lugubră de 
nori negri. Veniseră la Pluribus Bell, un bărbat vârstnic, cu 
ochelari de culoarea lămâii şi cu perucă albă, pudrată, care-i 
atârna până la mijloc. El şi asociatul lui, Cyrus, un muzician, 
erau proprietarii clubului cu obloanele trase şi-şi câştigau acum 
traiul traficând alimente pe aleea din dosul clădirii. Cei doi Snow 
veniseră să ia o ladă cu lapte conservat, căci proaspăt nu se 


mai găsea de câteva săptămâni, dar Pluribus le spusese că l-a 
vândut deja. Insă abia primise o grămadă de lăzi cu fasole lima 
uscată, depozitate în stive înalte pe scena plină de oglinzi din 
spatele lui. 

— Astea rezistă ani întregi îi garantase Pluribus bunicii. Am de 
gând să pun vreo douăzeci deoparte pentru mine. 

Mamaiestoasa râsese. 

— Ce oribil! 

— Nu, draga mea. Oribil e ce se întâmplă fără ele, răspunsese 
Pluribus. 

Nu intrase în amănunte, dar râsul mamaiestoasei încetase. Se 
uitase la Coriolanus şi mâna i se încleştase pentru o clipă de a 
lui. Gestul păruse involuntar, aproape ca un spasm. Pe urmă se 
uitase la lăzi şi păruse să facă un calcul în gând. 

— Câte ai în plus? îl întrebase pe proprietarul clubului. 

Coriolanus dusese acasă una, în cărucior, iar celelalte 
douăzeci şi nouă sosiseră la miezul nopţii, fiindcă stocarea era, 
teoretic, ilegală. Cyrus şi un prieten de-ai lui căraseră lăzile pe 
scări şi le stivuiseră în mijlocul salonului luxos mobilat. 
Deasupra stivei puseseră o singură cutie cu lapte, cu 
complimentele lui Pluribus, apoi le uraseră noapte bună. 
Coriolanus şi Tigris îşi ajutaseră bunica să le ascundă în 
dulapuri, în şifoniere graţioase, chiar şi în pendula veche. 

— Cine-o să le mănânce pe toate? întrebase el. 

La vremea respectivă, din viaţa lui încă mai făceau parte şi 
şunca, şi carnea de pui, şi, ocazional, câte o friptură de vacă. 
Laptele apărea rareori, dar aveau brânză din belşug, iar la cină 
putea conta pe un desert, chiar dacă era doar pâine cu gem. 

— Pe unele o să le mâncăm noi. Cu altele poate reuşim să 
facem troc, răspunsese mamaiestoasa. Vor fi secretul nostru. 

Coriolanus se bosumflase. 

— Nu-mi place fasolea lima. Sau cel puţin nu cred că-mi place. 

— Ei, o să-i cerem bucătarului să găsească o reţetă gustoasă, 
promisese mamaiestoasa. 

Dar bucătarul fusese mobilizat şi plecase la război, apoi 
murise de gripă. Cât despre mamaiestoasa, se dovedise că nu 
ştie nici măcar să pornească maşina de gătit, şi cu atât mai 
puţin să gătească după o reţetă. Căzuse în sarcina lui Tigris, 


care avea atunci opt ani, să fiarbă fasolea ca să facă la început 
o mâncare mai consistentă, apoi o ciorbă şi după aceea o 
fiertură apoasă, care să-i ţină în viaţă pe timpul războiului. 
Fasole lima. Varză. Raţia de pâine. Cu aşa ceva se hrăneau, zi 
după zi, de o grămadă de ani. Cu siguranţă că asta îl 
împiedicase să crească atât cât ar fi fost normal. Dacă ar fi avut 
mai multă mâncare, ar fi fost, fără îndoială, mai înalt, mai lat în 
umeri. Dar creierul i se dezvoltase bine; cel puţin aşa spera. 
Fasole, varză, pâine neagră. Coriolanus ajunsese să le deteste, 
dar îl ţinuseră în viaţă, fără să se ruşineze şi fără să mănânce 
leşuri de pe străzi. 

Inghiţi saliva care-i inundase gura când întinse mâna către o 
farfurie cu margini poleite şi cu emblema Academiei. Capitoliul 
nu renunţase la vesela luxoasă nici măcar în zilele foametei, iar 
el mâncase, acasă, multe frunze de varză din porţelanuri fine. 
Luă şi un şervet de olandă, o furculiţă şi un cuţit. Când săltă 
capacul primului vas încălzit, din argint veritabil, aburul îi învălui 
buzele. Cepe cremoase. Işi puse în farfurie o lingură modestă şi 
se strădui să nu saliveze. Cartofi fierţi. Dovlecei de vară. Şuncă 
prăjită. Cornuri fierbinţi şi un cubuleţ de unt. După ce se gândi 
mai bine, două cubuleţe. O farfurie plină, dar nu umplută cu 
lăcomie. Nu când era vorba de un adolescent. 

Işi puse farfuria pe masă, lângă Clemensia, şi se duse să-şi ia 
desertul de pe altă masă, una cu rotile, fiindcă anul precedent 
el nu apucase nici măcar o fărâmă din budinca de tapioca. 
Inima i se opri o clipă la vederea şirurilor triunghiulare de 
plăcintă cu mere, toate împodobite cu câte un steguleţ de 
hârtie purtând stema Panemului. Plăcintă! Când mâncase aşa 
ceva ultima oară? Tocmai se întindea după o felie de dimensiuni 
medii, când cineva îi împinse sub nas o farfurie cu una enormă. 

— Oh, ia una mare. Un băiat în creştere, ca tine, poate să-i 
facă faţă. 

Ochii decanului Highbottom erau urduroşi, dar nu mai aveau 
privirea sticloasă de dimineaţă. De fapt, îl ţintuiau pe Coriolanus 
cu o neaşteptată agerime. 

El luă farfuria cu un zâmbet de o blândeţe tinerească, spera 
el. 


— Mulţumesc, domnule. Pentru plăcintă pot găsi întotdeauna 
loc. 

— Da, cu plăcerile nu e niciodată greu să te obişnuieşti, 
replică decanul. Nimeni n-o ştie mai bine decât mine. 

— Cred că nu, domnule. 

Dar replica lui nu sunase bine. Voise să se declare de acord cu 
partea privitoare la plăceri, însă păruse o remarcă jignitoare la 
adresa caracterului decanului. 

— Crezi că nu. 

Decanul îşi miji ochii, continuând să-l privească fix. 

— Ei, ce planuri ai, Coriolanus, ce vrei să faci după Jocuri? 

— Sper să merg la universitate, spuse el. 

Stranie întrebare! Ţinând cont de palmaresul lui şcolar, 
răspunsul era, cu siguranţă, evident. 

— Da, ţi-am văzut numele pe lista concurenţilor la premiu. Dar 
dacă n-o să fii tu cel premiat? 

Coriolanus se bâlbăi. 

— Păi, atunci, o să... o să plătim taxa, fireşte. 

— Oare? râse decanul Highbottom. Uită-te la tine, cum încerci 
să te descurci, în cămaşa ta meşterită la repezeală şi în pantofii 
tăi prea strâmţi. Umbli trufaş prin Capitoliu, deşi mă îndoiesc că 
familia ta are măcar o oală de noapte. Chiar şi cu premiul, o să 
fie un efort, şi nici măcar nu l-ai luat încă, nu-i aşa? Şi atunci, 
mă întreb eu, ce-o să faci? Ce-o să faci atunci? 

Coriolanus nu putu să nu se uite în jur, să vadă cine mai 
auzise acele cuvinte cumplite, dar mai toată lumea era angajată 
în câte o conversaţie în timp ce mânca. 

— Nu-ţi face griji - nu ştie nimeni. Mă rog, aproape nimeni. 
Savurează plăcinta aia, băiete. 

Decanul Highbottom se îndepărtă fără să se ostenească să-şi 
ia şi el o bucată. 

Lui Coriolanus îi venea s-o arunce pe-a lui şi s-o rupă la fugă 
spre uşă, însă puse încet bucata supradimensionată înapoi, pe 
masa cu rotile. Porecla. Nu putea fi decât porecla, care ajunsese 
la urechile decanului Highbottom, cu el amintit ca autor. Fusese 
o prostie din partea lui. Decanul era încă prea puternic ca să fie 
ridiculizat în public. Dar chiar era vorba de ceva atât de 
groaznic? Fiecare profesor avea cel puţin o poreclă şi multe 


erau chiar mai ofensatoare. Despre Dos-Dopat nici măcar nu se 
putea spune că face vreun efort ca să-şi ascundă năravul. Părea 
să te invite să-l iei în râs. Poate avea un alt motiv ca să-l urască 
pe Coriolanus atât de mult. 

Oricare ar fi fost cauza, trebuia să îndrepte lucrurile. Nu putea 
risca să piardă premiul pentru aşa ceva. După universitate, 
avea de gând să-şi aleagă o meserie profitabilă. In lipsa unei 
educaţii solide, ce uşi i s-ar fi deschis? Incercă să-şi imagineze 
propriul viitor pe o poziţie umilă în ierarhia oraşului... făcând ce? 
Ocupându-se de distribuţia cărbunelui în districte? Curăţând 
cuştile ciudăţeniilor mutante din laboratorul genetic? Încasând 
impozitul pentru apartamentul somptuos de pe Corso al lui 
Sejanus Plinth, aflat la cincizeci de cvartale distanţă de gaura de 
şobolan care i-ar fi servit lui drept locuinţă? Şi asta, dacă era 
norocos! O slujbă în Capitoliu nu se găsea uşor, iar el ar fi fost 
un absolvent lefter al Academiei, atât şi nimic mai mult. Din ce- 
ar fi trăit? Din împrumuturi? Istoria spunea că o datorie către 
Capitoliu te recomanda pentru un loc printre Apărătorii Păcii, 
fapt ce implica o repartizare cine ştie unde, pe o durată de 
douăzeci de ani. Ar fi fost trimis într-o mizerie de district 
îndepărtat, unde oamenii nu erau cu mult mai buni decât 
animalele. 

Atât de promițătoare la început, ziua sfârşise prin a se face 
zob. Mai întâi ameninţarea pierderii apartamentului, apoi 
repartizarea tributului cu cele mai puţine şanse - o fată care, 
dacă se gândea bine, era cu siguranţă ţicnită - şi acum 
descoperise că decanul Highbottom îl urăşte suficient ca să-i 
anuleze toate şansele de a lua premiul, condamnându-l la o 
viaţă în districte! 

Toată lumea ştia ce se-ntâmplă dacă te duci în districte. Eşti 
şters din rândurile cetăţenilor capitalei. Uitat. In ochii 
Capitoliului, eşti, în esenţă, mort. 


n aşteptarea tributului său, Coriolanus stătea pe peronul 


pustiu, ţinând cu grijă între degetul mare şi arătător tulpina 
lungă a unui trandafir alb. Fusese ideea lui Tigris să-i aducă 
fetei un dar. In noaptea extragerii, verişoara lui se întorsese 
acasă târziu, dar Coriolanus o aşteptase ca să se poată sfătui, 
ca să-i povestească despre umilinţele şi temerile lui. Ea 
refuzase să lase discuţia să alunece pe panta disperării. Avea să 
ia premiul; trebuia să-l primească! Şi să aibă o carieră 
universitară strălucită. Cât despre apartament, era nevoie să 
afle mai întâi toate amănuntele. Poate că impozitul n-avea să-i 
afecteze sau poate aşa ceva nu urma să se întâmple prea 
curând. Poate reuşeau cumva să strângă banii necesari. Insă el 
nu trebuia să se gândească la nimic din toate astea, ci doar la 
Jocurile Foamei, la un mod în care să le încheie victorios. 

La petrecerea de extragere a Fabriciei, Lucy Gray Baird 
încântase pe toată lumea. Tributul lui avea „ceva de vedetă”, 
susţinuseră prietenii Fabriciei, deja beţi, sorbindu-şi zgomotos 
posca. Cei doi veri căzuseră de acord că se impune să-i facă 
fetei o primă impresie bună, ca să fie dispusă să colaboreze cu 
el. Nu trebuia s-o trateze ca pe un prizonier condamnat, ci ca pe 
un oaspete. Coriolanus se hotărâse să-i iasă în întâmpinare cât 
mai curând, adică la gară. Astfel putea deja începe să-şi 
îndeplinească sarcina, oferindu-şi totodată ocazia de a câştiga 
încrederea fetei. 

— Imaginează-ţi ce îngrozită trebuie să fie, Coryo, îi spusese 
Tigris. Cât de singură trebuie să se simtă. Dacă aş fi în locul ei, 
orice m-ar face să simt că-ţi pasă de mine ar avea succes. Ba 
nu, mai bine aş primi orice m-ar face să mă simt valoroasă. la-i 
ceva, măcar un dar simbolic, care să-i arate că o preţuieşti. 

Coriolanus se gândise la trandafirii bunicii lui, încă apreciaţi în 
Capitoliu. In grădina de pe acoperiş, care ţinea de apartamentul 


lor de lux, bătrâna îi îngrijea cu ardoare, atât în aer liber, cât şi 
într-o seră mică. Insă îşi oferea florile cu zgârcenie, de parcă ar 
fi fost diamante, aşa că fusese nevoie de ceva muncă de 
convingere ca să dobândească frumuseţea pe care-o ţinea 
acum în mână. 

— Trebuie să-mi creez o legătură cu ea. Aşa cum ai spus 
întotdeauna, trandafirii tăi deschid toate uşile. 

Faptul că se lăsase înduplecată dovedea cât de mult o 
îngrijora pe bunica lui situaţia familiei. 

De la extragere trecuseră două zile. In oraş se instalase o 
zăpuşeală sufocantă şi, cu toate că soarele abia răsărise, gara 
începea să se coacă sub razele sale. Pe peronul lat şi pustiu, 
Coriolanus simţea că prezenţa lui atrage atenţia, dar nu putea 
risca să piardă sosirea trenului. Singura informaţie pe care 
reuşise s-o obţină de la Remus Dolittle, vecinul lui de la parter şi 
creator-de-joc în devenire, era că, probabil, tributurile vor sosi 
miercuri. Remus absolvise de curând Universitatea şi familia lui 
profitase de toate favorurile de care se bucura ca să-l plaseze 
pe o asemenea poziţie, ce-i aducea un câştig suficient şi-i 
deschidea calea către viitor. Coriolanus ar fi putut să se 
intereseze la Academie, dar nu avea idee dacă întâmpinarea la 
gară ar fi fost sau nu privită cu ochi buni. Nu fuseseră stabilite 
niciun fel de reguli specifice, dar ştia că mai toţi colegii lui 
aveau să aştepte până în ziua următoare, ca să-şi întâlnească 
tributurile sub supravegherea Academiei. 

Trecu o oră, apoi două, fără să sosească niciun tren. Soarele 
dogorea prin panourile de sticlă ale plafonului gării. Transpiraţia 
i se prelingea pe spate, iar trandafirul, atât de maiestuos în zori, 
începea să se încovoaie, resemnat. Coriolanus se gândi că era 
posibil să fi pornit de la o idee complet greşită şi să nu 
primească deloc mulţumiri pentru gestul lui. O altă fată, o fată 
normală, ar fi fost impresionată, dar la Lucy Gray Baird nimic nu 
putea fi considerat normal. De fapt, exista ceva intimidant la o 
fată în stare să dea un spectacol atât de sfidător imediat după 
ce fusese atacată de primar. Şi asta, după ce strecurase un 
şarpe veninos în rochia alteia. Fireşte, Coriolanus n-avea de 
unde şti dacă fusese într-adevăr veninos, dar asta îţi trecea în 
primul rând prin minte, nu-i aşa? Lucy Gray era cu adevărat 


înspăimântătoare. lar el stătea acolo, în uniformă, strângând în 
mână un trandafir, ca un şcolar îndrăgostit, şi sperând că ea o 
să... ce? O să-l placă? O să aibă încredere în el? N-o să-i vină să- 
| ucidă imediat ce o să-l vadă? 

Ea trebuia neapărat să coopereze. Cu o zi înainte, Satyria 
condusese o întâlnire a mentorilor, în care fusese detaliată 
prima lor însărcinare. În trecut, tributurile ajungeau direct în 
arenă, în dimineaţa de după sosirea lor la Capitoliu, însă acum, 
când erau implicaţi elevii de la Academie, se intercalaseră şi 
alte evenimente. Se hotărâse ca fiecare mentor să discute cu 
tributul şi să-l prezinte apoi publicului, timp de cinci minute, 
într-o emisiune transmită în direct. Oamenii ar fi fost tentaţi să 
urmărească Jocurile Foamei, dacă ar fi susţinut pe cineva. Dacă 
totul mergea bine, emisiunea ar putea fi difuzată la o oră de 
maximă audienţă - iar mentorii ar putea fi chiar invitaţi să 
comenteze în timpul Jocurilor, făcând referire la tributurile lor. 
Coriolanus îşi promise că minutele lui vor fi senzaţia serii. 

Incă o oră trecu, parcă târându-se, şi era gata să renunţe 
când, din adâncul tunelului, se auzi fluierând un tren. In primele 
luni de război, fluierul vestea întoarcerea tatălui său de pe 
câmpul de luptă. Fiind un magnat al industriei producătoare de 
muniţie, tatăl lui simţise că serviciul militar sporeşte 
legitimitatea afacerii familiei. Era un strateg înnăscut, cu nervi 
de oţel şi o prezenţă autoritară, aşa că avansase în grad extrem 
de repede. Pentru a-şi arăta public devotamentul faţă de cauza 
Capitoliului, toată familia venea la gară, cu Coriolanus în 
costumul lui de catifea, ca să-l întâmpine pe marele Snow. Până 
în ziua când trenul nu adusese decât vestea că un glonţ rebel îşi 
nimerise ţinta. In Capitoliu era greu să găsească un loc care să 
nu fie legat de o amintire înfiorătoare, dar asta era deosebit de 
urâtă. Coriolanus n-ar fi putut spune că-l iubise foarte mult pe 
acel bărbat distant şi sever, dar simţise cu siguranţă că-l 
protejează. Moartea lui era asociată cu o spaimă şi cu o 
vulnerabilitate de care nu reuşise să scape niciodată. 

Fluieratul se repetă când trenul intră în viteză în gară şi se 
opri în scrâşnet de frâne. Era scurt, doar locomotiva şi două 
vagoane. Coriolanus încercă să-şi zărească tributul pe geam, 
dar îşi dădu seama că vagoanele nu au aşa ceva. Nu erau 


vagoane de pasageri, ci de marfă. Lanţuri grele, prinse cu 
lacăte ca pe vremuri, garantau siguranţa bunurilor transportate. 

Nu e ăsta trenul, îşi spuse. Mai bine m-aş duce acasă. Insă, o 
clipă mai târziu, dintr-un vagon se auzi un strigăt omenesc şi 
Coriolanus rămase pe peron. 

Se aştepta la o năvală a Apărătorilor Păcii, dar trenul aşteptă, 
fără să i se dea atenţie, vreo douăzeci de minute, înainte să se 
îndrepte câţiva spre el. Unul schimbă câteva cuvinte cu un 
mecanic de locomotivă ascuns vederii şi primi un inel cu chei 
aruncat pe geam. Pe urmă porni alene pe lângă primul vagon, 
dând bobârnace cheilor până alese una pe care o înfipse în lacăt 
şi o răsuci. Lanţurile şi lacătul căzură şi bărbatul deschise uşa 
grea. Vagonul părea gol. Apărătorul Păcii îşi scoase bastonul de 
cauciuc şi lovi cu el în rama uşii. 

— Hei, voi ăştia, să mergem! 

In uşă apăru un băiat cu piele brună şi haine peticite, din 
pânză groasă. Coriolanus îl recunoscu, era tributul Clemensiei, 
din Districtul 11, înalt şi musculos. O fată cu pielea de aceeaşi 
culoare, dar cu trup scheletic, i se alătură, zguduită de o tuse 
uscată. Amândoi erau desculți, cu mâinile încătuşate în faţă. 
Până jos, distanţa era de un metru şi jumătate, aşa că se 
aşezară pe marginea vagonului înainte de a sări cu stângăcie pe 
peron. O fată mică de statură şi de o paloare bolnăvicioasă, într- 
o rochie cu dungi şi cu o eşarfă roşie, se apropie încet de uşă, 
dar nu izbutea să-şi dea seama cum să coboare. Apărătorul 
Păcii o trase jos dintr-o smucitură şi ea ateriză brutal pe peron, 
abia reuşind să-şi păstreze echilibrul cu mâinile încătuşate. Apoi 
bărbatul întinse braţul şi scoase din vagon un băiat care părea 
de zece ani, dar trebuia să aibă cel puţin doisprezece. 

Intre timp, mirosul din vagon, de aer stătut, cu duhoare de 
bălegar, ajunsese la Coriolanus. Transportau tributurile cu 
vagoane pentru vite, şi nici măcar cu unele prea curate. Se 
întrebă dacă li se dăduse mâncare şi dacă putuseră să iasă la 
aer curat sau stătuseră acolo, cu uşile zăvorâte, de când se 
terminase extragerea în districtul fiecăruia. Fiind obişnuit să 
vadă tributuri numai pe ecran, nu se prea pregătise pentru acea 
întâlnire în carne şi oase şi îl străbătu un val de milă şi de 


repulsie. Erau cu adevărat creaturi din altă lume. O lume lipsită 
de speranţă şi brutală. 

Apărătorul Păcii trecu la al doilea vagon şi desfăcu lanţurile. 
Uşa glisă, lăsându-l la vedere pe Jessup, băiatul din Districtul 
12, care privea cu ochi mijiţi gara scăldată în lumină. Coriolanus 
simţi o vibraţie străbătându-i trupul şi îşi îndreptă spatele, 
aşteptând. Ea era cu Jessup, fără îndoială. Băiatul sări cu 
uşurinţă pe peron şi se întoarse spre tren. 

Lucy Gray Baird păşi în lumină, cu mâinile încătuşate 
acoperindu-şi pe jumătate ochii până se obişnuiau cu strălucirea 
soarelui. Jessup întinse braţele în sus, depărtându-le cât îi 
îngăduia lanţul de la încheieturi. Fata se lăsă să cadă, el o 
prinse de mijloc, apoi se răsuci şi o aşeză pe peron cu o mişcare 
surprinzător de graţioasă. Ea îl bătu uşor pe mânecă în semn de 
mulţumire şi dădu capul pe spate, să soarbă razele de soare 
revărsate în gară. Incepu să-şi pieptene buclele cu degetele, 
descâlcindu-le şi îndepărtând resturile de paie. 

Atenţia lui Coriolanus se îndreptă o clipă către Apărătorii Păcii, 
care strigau la tributurile rămase în tren, ameninţându-le. Când 
se întoarse şi se uită din nou la Lucy Gray, fata îl privea ţintă. El 
tresări uşor, apoi îşi aminti că e singurul om de pe peron, în 
afară de Apărătorii Păcii. Aceştia tocmai începuseră să înjure, 
săltându-l pe unul dintre ei în vagon, ca să scoată de acolo 
tributurile care se codeau. 

Acum era şansa lui. 

Se apropie de Lucy Gray şi îi întinse trandafirul, dând uşor din 
cap. 

— Bun venit în Capitoliu! îi ură el. 

Glasul îi suna uşor răguşit, nu mai vorbise de câteva ore, dar 
se gândi că asta îi dă o notă plăcută, de maturitate. 

Fata îl măsură cu privirea şi, preţ de un minut, Coriolanus se 
temu că o să se îndepărteze sau, mai rău, o să-i râdă în nas. 
Insă ea întinse mâna şi smulse cu delicateţe o petală din floarea 
pe care el o ţinea în mână. 

— Când eram mică, mă scăldau în lapte bătut şi în petale de 
trandafir, rosti ea pe un asemenea ton încât, deşi neverosimilă, 
afirmaţia păru perfect credibilă. 


Îşi trecu un deget peste suprafaţa albă şi strălucitoare, apoi 
strecură petala în gură, închizând ochii ca să-i savureze aroma. 

— Are gustul orei de culcare. 

Momentul îi oferi ocazia s-o studieze. Arăta altfel decât la 
extragere. În afara unor mici pete rămase ici şi colo, machiajul îi 
fusese şters şi, fără el, părea mai tânără. Avea buzele crăpate, 
părul, lăsat liber, rochia curcubeu, prăfuită şi mototolită. Urma 
loviturii primarului era acum o vânătaie de un mov întunecat. 
Dar mai era şi altceva. Coriolanus avea din nou impresia că 
vede un spectacol, de data asta privat. 

Când deschise ochii, fata îşi îndreptă toată atenţia asupra lui. 

— După cum arăţi, n-ar trebui să fii acum aici. 

— Probabil că nu, recunoscu el. Dar sunt mentorul tău. Şi am 
vrut să te întâlnesc în condiţii stabilite de mine. Nu de creatorii- 
de-joc. 

— Ah, un rebel! conchise ea. 

In gura cetăţenilor din Capitoliu, cuvântul suna plin de venin, 
însă ea îl pronunţase pe un ton aprobator, aproape ca pe un 
compliment. Sau îşi bătea joc de el? Işi aminti că fata asta 
umbla cu şerpi în buzunar şi că regulile obişnuite nu se aplică în 
cazul ei. 

— Şi ce face un mentor pentru mine, în afară de a-mi aduce 
trandafiri? îl întrebă. 

— Mă străduiesc din toate puterile să-ţi port de grijă, răspunse 
el. 

Ea aruncă o privire peste umăr, către Apărătorii Păcii, care 
azvârleau pe peron doi copii pe jumătate morţi de foame. Fata 
îşi rupse un dinte în cădere, iar băiatul se alese cu mai multe 
lovituri de picior. 

Lucy Gray îi zâmbi lui Coriolanus. 

— Atunci, baftă, frumosule! îi zise şi se întoarse lângă Jessup, 
lăsându-l baltă cu tot cu trandafirul lui. 

Când Apărătorii Păcii începură să mâne tributurile către 
ieşirea principală din gară, Coriolanus simţi că prilejul favorabil 
îi alunecă printre degete. Nu câştigase încrederea fetei. Nu 
reuşise decât, poate, s-o amuze pentru câteva clipe. Era clar că- 
| consideră inutil şi poate avea dreptate, dar, ţinând cont de 


miză, trebuia să mai încerce. Traversă gara şi, în faţa uşii, 
ajunse din urmă grupul de tributuri. 

— Scuzaţi-mă, i se adresă şefului Apărătorilor Păcii. Sunt 
Coriolanus Snow, de la Academie. 

Arătă cu capul spre Lucy Gray. 

— Această fată mi-a fost repartizată pe durata Jocurilor 
Foamei. Mă-ntreb dacă o pot însoţi până la locul unde va fi 
găzduită. 

— De-asta ţi-ai pierdut vremea pe-aici toată dimineaţa? Ca să 
te ducă cineva gratis la spectacol? întrebă Apărătorul Păcii. 

Duhnea a alcool şi avea ochii tiviţi cu roşu. 

— Ei bine, de ce nu, domnule Snow? Vino la petrecere! 

Abia apoi văzu Coriolanus camionul care aştepta tributurile. 
Nu era atât camion, cât cuşcă pe roţi. O platformă înconjurată 
de gratii metalice care susțineau un acoperiş de oţel. O clipă, îi 
veni din nou în minte imaginea circului din copilărie, când 
văzuse animale sălbatice - feline mari şi urşi - închise în astfel 
de mijloace de transport. Supunându-se ordinelor, tributurile 
întinseră mâinile ca să li se scoată cătuşele şi urcară în cuşcă. 

Coriolanus ezită, apoi observă că Lucy Gray se uită la el şi 
înţelese că e momentul judecății. Dacă dădea înapoi, se termina 
totul. Avea să-l creadă laş şi să-l respingă definitiv. Respiră 
adânc şi se urcă în cuşcă. 

Uşa se trânti în urma lui şi camionul porni cu o zdruncinătură, 
dezechilibrându-l. Se prinse din reflex de gratiile din dreapta şi 
se răsuci, ajungând cu fruntea între ele când două tributuri în 
cădere se loviră de el. Le împinse înapoi cu forţă şi se întoarse 
către ceilalţi pasageri. Acum toată lumea se ţinea de cel puţin o 
gratie, numai fata cu dintele rupt era încleştată de piciorul 
băiatului din districtul ei. În timp ce camionul înainta huruind pe 
un bulevard larg, începură să se înveţe cu mersul hurducat. 

Coriolanus ştia că făcuse o greşeală. Chiar şi în aer liber, 
duhoarea era copleşitoare. Triburile se îmbibaseră de mirosul 
din vagonul de vite care, amestecat cu cel de om nespălat, îl 
îngreţoşa. Acum, de aproape, vedea cât de murdari sunt cu 
toţii, cât de injectaţi le sunt ochii şi cât de învineţite mâinile şi 
picioarele. Lucy Gray stătea îngrămădită într-un colţ din faţă, 
tamponându-şi o zgârietură nouă de pe frunte cu poala 


mototolită a rochiei. Prezenţa lui nu părea s-o intereseze, însă 
ceilalţi îl fixau cu privirile unei haite de sălbăticiuni care 
întâlneşte un pudel răsfăţat. 

Măcar sunt în formă mai bună decât ei, se gândi, strângând 
pumnul în jurul tulpinii trandafirului. Dacă mă atacă, am o 
şansă. j 

Oare chiar avea? Impotriva numărului lor atât de mare? 

Camionul încetini ca să lase un troleibuz arhiplin să traverseze 
bulevardul. Deşi se afla în partea din spate a camionului, 
Coriolanus se ghemui ca să nu fie văzut. 

Troleibuzul trecu şi camionul îşi continuă drumul, iar el 
îndrăzni să-şi îndrepte spatele. Ceilalţi, tributurile, râdeau de el 
sau cel puţin rânjeau la vederea evidentei lui nelinişti. 

— Care-i problema, frumuşelule? Ai greşit cuşca? întrebă 
băiatul din Districtul 11, care nu râdea deloc. 

Ura lui nemascată îl năuci pe Coriolanus, dar încercă să nu 
pară impresionat. 

— Nu, este exact cuşca pe care-o aşteptam. 

Celălalt ridică mâinile brusc, cuprinzând gâtul lui Coriolanus 
cu degete lungi, pline de cicatrice. Apoi îl ţintui de gratii. 
Copleşit, Coriolanus recurse la o metodă care nu-l dezamăgise 
niciodată în încăierările din curtea şcolii: adunându-şi toate 
puterile, îşi pocni adversarul cu genunchiul între picioare. 
Băiatul din district icni şi se îndoi de mijloc, eliberându-l. 

— Ar fi putut să te omoare. 

Fata din Districtul 11 îi tuşi lui Coriolanus în nas. 

— Acasă, în Unsprezece, a ucis un Apărător al Păcii. N-au 
descoperit niciodată cine a făcut-o. 

— Ţine-ţi gura, Dill! mârâi băiatul. 

— Cui îi mai pasă acum? ripostă ea. 

— Să-l ucidem cu toţii, spuse băiatul mărunţel, cu ranchiună. 
Nu au ce să ne facă mai rău de-atăât. 

Mulţi dintre ceilalţi murmurară aprobator şi se apropiară cu un 
pas. 

Coriolanus se crispă, înspăimântat. Să-l omoare? Chiar se 
gândeau să-l ucidă în bătaie, la lumina zilei, în centrul . 
Capitoliului? Inţelese brusc că exact la asta se gândeau. În 


definitiv, ce-aveau de pierdut? Cu inima bătându-i nebuneşte, 
se ghemui uşor, cu pumnii în faţă, anticipând atacul iminent. 

Din colţul ei, vocea melodioasă a lui Lucy Gray spulberă 
încordarea. 

— Nouă probabil că nu. Aveţi rude acasă? E acolo cineva pe 
care l-ar putea pedepsi? 

Asta păru să taie avântul tuturor. Fata se strecură printre 
ceilalţi şi se opri între ei şi Coriolanus. 

— In plus, e mentorul meu. Trebuie să m-ajute. S-ar putea să 
am nevoie de el. 

— Cum se face că tu ai un martor? întrebă Dill. 

— Mentor. Toţi aveţi câte unul, o lămuri Coriolanus, încercând 
să pară stăpân pe situaţie. 

— Atunci unde sunt? îl provocă Dill. Ei de ce n-au venit? 

— Presupun că n-au avut inspiraţie, răspunse Lucy Gray. 

Se întoarse cu spatele la Dill şi îi făcu lui Coriolanus cu ochiul. 

Camionul viră, intrând pe o stradă laterală îngustă, şi se 
îndreptă, prin hârtoape, către ceea ce părea o fundătură. 
Coriolanus nu reuşea să se orienteze. Incercă să-şi amintească 
unde fuseseră ţinute tributurile în anii precedenţi. Nu în 
grajdurile care adăposteau caii Apărătorilor Păcii? Da, parcă aşa 
auzise. Imediat după sosire, avea să caute un Apărător al Păcii 
ca să-i explice cum stau lucruri şi, poate, ca să ceară să fie 
protejat, dată fiind ostilitatea tributurilor. Lucy Gray îi făcuse cu 
ochiul, deci ar fi meritat să mai rămână cu ea. 

Se îndreptau către o clădire slab luminată, poate un depozit. 
Coriolanus inhală ceva cu iz de mosc, mirosul de peşte stricat se 
contopea cu cel de fân vechi. Incercă să-şi dea seama unde se 
află şi, privind mai atent, văzu două uşi metalice deschizându- 
se. Un Apărător al Păcii o deschise şi pe cea din spatele 
camionului şi, până să apuce cineva să coboare, cuşca se 
înclină, azvârlindu-i pe o placă de ciment rece şi umed. De fapt, 
nu era o placă, ci mai degrabă un tobogan, fiindcă înclinația sa 
era atât de mare, încât Coriolanus începu imediat să alunece, 
împreună cu ceilalţi. Scăpă trandafirul când mâinile şi picioarele 
lui râcâiră cimentul, căutând zadarnic ceva de care să se 
prindă. Alunecară cu toţii mai bine de şase metri înainte de a 
ateriza, de-a valma, pe o suprafaţă nisipoasă. Strălucirea 


soarelui îl orbi în timp ce se târa, descâlcindu-şi trupul din 
grămadă. Inaintă câţiva metri clătinându-se, îşi îndreptă spatele 
şi încremeni, cuprins de groază. Nu ajunseseră într-un grajd. Nu 
mai fusese acolo de mulţi ani, dar îşi amintea totul foarte clar. 
intinderea de nisip. Formațiunile stâncoase artificiale, strâmbe, 
foarte înalte. Gratiile metalice, modelate astfel încât să pară 
lujeri răsuciţi, înşiruite sub forma unui arc amplu, menit să 
protejeze spectatorii. Printre gratii, căscau gura la el copiii din 
Capitoliu. 

Era în casa maimuţelor de la grădina zoologică. 


u s-ar fi simţit mai expus nici dacă ar fi stat dezbrăcat 


pe Corso, în mijlocul străzii. Măcar atunci ar fi putut să fugă. 
Acum, când se afla într-o cuşcă, la vedere, înţelegea pentru 
prima oară neputinţa animalelor de a se ascunde. Copiii 
începuseră să discute cu însufleţire, arătând către uniforma lui 
de elev şi atrăgând atenţia adulţilor. Spațiile dintre gratii se 
umpleau de feţe omeneşti. Dar cu adevărat îngrozitoare erau 
cele două camere de televiziune plasate de o parte şi de alta a 
grupului de vizitatori. 

Ştirile Capitoliului. Cu omniprezentele lor reportaje şi cu 
deviza lor sfidătoare: Ceea ce nu vezi aici nu s-a întâmplat. 

Oh, dar se întâmpla. | se întâmpla lui. In acel moment. 


| se părea că-şi vede imaginea apărând, în direct, în întregul 
Capitoliu. Din fericire, şocul îl încremenise, fiindcă singurul lucru 
mai rău decât să stea la grădina zoologică, printre lepădăturile 
din districte, ar fi fost s-alerge de colo până colo ca un nebun, 
încercând să scape. N-aveai cum să ieşi cu uşurinţă. Ţarcul 
fusese construit pentru animale sălbatice. Să încerce să se 
ascundă ar fi fost şi mai jalnic. Işi imagină ce mult i-ar fi încântat 
o asemenea secvenţă pe reporterii de la Ştirile Capitoliului. Ar fi 
repetat-o până la saturație . Pe un fond muzical prostesc, ca şi 
subtitlurile. 7opirea Zăpezii”! L-ar fi inclus şi în buletinul 
meteorologic: Prea cald pentru Zăpadă! Ar fi reluat secvenţa pe 
toată durata vieţii lui. Dizgraţia ar fi fost deplină. 

Ce altceva îi rămânea de făcut? Numai să stea acolo, hotărât, 
uitându-se în ochii morţi ai camerelor până ce avea să fie 
salvat. 

Se îndreptă de spate, îşi trase umerii înapoi cu o mişcare 
subtilă şi se strădui să pară plictisit. Publicul începu să-l strige, 
întrebându-l ce face, ce caută acolo, în cuşcă, dacă are nevoie 
de ajutor. Cineva îl recunoscu şi numele i se răspândi cu iuţeala 
fulgerului în mulţimea tot mai numeroasă cu fiecare minut. 

— E băiatul familiei Snow! 

— Cine-s ăştia? 

— Ştii, cei cu trandafiri pe acoperiş! 

Cum de atâţia oamenii îşi pierdeau timpul la grădina zoologică 
într-o zi de lucru? N-aveau o slujbă? Copiii n-ar fi trebuit să fie la 
şcoală? Nici nu era de mirare că în ţară domnea harababura. 

Tributurile începură să-l înconjoare, bătându-şi joc de el. Cei 
doi din Districtul 11, băiatul mic şi rău care-i ceruse moartea şi 
alţi câţiva. Işi aminti de ura cu care-l priviseră în camion şi se 
întrebă ce s-ar fi întâmplat dacă l-ar fi atacat în haită. Poate că 
publicul n-ar fi făcut altceva decât să-i ovaţioneze. 

Coriolanus încercă să nu intre în panică, dar îşi simţea 
transpiraţia prelingându-i-se pe coaste. Toate chipurile - ale 
tributurilor din apropierea lui şi ale mulţimii de dincolo de gratii 
- prinseră să se înceţoşeze. Trăsăturile deveniră neclare, simple 
petice de piele întunecate sau luminoase, marcate de 


7 Snow - în Ib. engl. (n. tr.). 


trandafiriul gurilor deschise. Îşi simţi braţele şi picioarele 
amorţite, plămânii tânjind după aer. Tocmai îi trecea prin minte 
s-o rupă la fugă spre tobogan şi să-ncerce să urce, când o voce 
din spatele lui spuse încet: 

— Nu da înapoi. 

Fără să se întoarcă, ştiu că e fata, fata lui, şi simţi o imensă 
uşurare fiindcă nu era cu desăvârşire singur. Se gândi cu câtă 
pricepere manipulase ea publicul după ce o atacase primarul, 
cum câştigase simpatia tuturor cu cântecul ei. Avea dreptate, 
fireşte. Trebuia să lase impresia că totul se petrece aşa cum 
plănuise el, altminteri era pierdut. 

Inspiră adânc şi se întoarse către locul unde stătea fata, 
punându-şi cu dezinvoltură trandafirul alb după ureche. Părea 
să facă mereu ceva ca să-şi îmbunătăţească înfăţişarea. Işi 
netezise volanele în Districtul 12, îşi aranjase părul în gară, iar 
acum se împodobea cu trandafirul. Coriolanus îi întinse mâna, 
de parcă ar fi fost cea mai importantă doamnă din Capitoliu. 

Lucy Gray avea buzele arcuite, cu colţurile în sus. Când îi luă 
mâna, atingerea ei îi trimise în tot braţul o mică scânteie 
electrică şi simţi că-i fusese transferată o parte din charisma ei 
scenică. Schiţă o plecăciune în timp ce ea se ridica în picioare 
cu o eleganţă exagerată. 

E pe scenă. Tu eşti pe scenă. E un spectacol, îşi zise el. Se 
uită la ea şi o întrebă: 

— Ai vrea să faci cunoştinţă cu câţiva dintre vecinii mei? 

— Aş fi încântată, răspunse ea, de parcă s-ar fi aflat la un ceai 
de după-amiază. Partea mea stângă e mai bună, şopti apoi, 
mângâindu-şi uşor obrazul. 

Coriolanus nu ştia cum să folosească informaţia, aşa că o 
ghidă pe fată spre stânga. Lucy Gray le zâmbi larg spectatorilor, 
părând încântată că se află acolo, dar, în timp ce-o conducea 
către gratii, Coriolanus îi simţi degetele strângându-le pe ale lui 
cu forţa unei menghine. 

intre formațiunile stâncoase şi gratiile casei maimuţelor se 
afla un şanţ puţin adânc, care reprezentase cândva un obstacol 
lichid între animale şi vizitatori, însă acum era complet uscat. 
Coborâră trei trepte, îl traversară, apoi urcară pe o platformă 
care mărginea întregul ţarc, ceea ce îi aduse ochi în ochi cu 


vizitatorii. Coriolanus alese un loc aflat la câţiva metri de una 
dintre camerele de televiziune - mai bine să vină operatorul la 
el - unde se îngrămădea un cârd gălăgios de copii mici. Spațiile 
dintre gratii erau de vreo zece centimetri - nu suficient ca să-ţi 
strecori tot trupul, dar, dacă voiai, îţi puteai trece braţul pe- 
acolo. La apropierea lor, copiii amuţiră şi se traseră înapoi, 
lipindu-se de picioarele părinţilor. 

Coriolanus se gândi că ideea ceaiului de după-amiază e la fel 
de bună ca oricare alta şi continuă să se poarte cu aceeaşi 
lejeritate. 

— Bună ziua tuturor! spuse, aplecându-se către copii. Am 
adus aici o prietenă de-ale mele. Vreţi să faceţi cunoştinţă? 

Copiii se foiră şi câţiva începură să chicotească. 

— Da! strigă până la urmă un băieţel. 

Bătu de câteva ori cu palmele în gratii, apoi îşi îndesă mâinile 
în buzunar, parcă nesigur. 

— Am văzut-o la televizor. 

Coriolanus o conduse pe fată mai aproape de gratii. 

— Imi îngădui să ţi-o prezint pe domnişoara Lucy Gray Baird? 

Toţi spectatorii tăceau, neliniştiţi, fiindcă ciudatul tribut stătea 
la atât de mică distanţă de copii, dar nerăbdători să audă ce- 
avea să spună. La vreo treizeci de centimetri de gratii, fata se 
lăsă într-un genunchi. 

— Salut! Eu sunt Lucy Gray. Pe tine cum te cheamă? 

— Pontius, răspunse băiatul, aruncându-i o privire mamei lui, 
ca să prindă curaj. 

Femeia se uita cu prudenţă la Lucy Gray, însă ea nu-i dădu 
nicio atenţie. 

— Bună ziua, Pontius! îi spuse. 

Ca orice tânăr bine-crescut din Capitoliu, băiatul întinse mâna. 
Lucy Gray ridică şi ea mâna, ieşindu-i în întâmpinare, dar nu o 
trecu printre gratii, fiindcă gestul ar fi părut ameninţător. Ca 
urmare, mâna băiatului pătrunse în cuşcă, întâlnind-o pe a ei. 
Lucy Gray i-o strânse cu căldură. 

— Sunt încântată de cunoştinţă. Ea e sora ta? 

Lucy Gray arătă cu capul către fetiţa de lângă el. Se uita cu 
ochi rotunzi şi mari şi îşi sugea un deget. 

— O cheamă Venus, răspunse băiatul. Are numai patru ani. 


— Ei, cred că e foarte şic să ai patru ani. Sunt încântată de 
cunoştinţă, Venus. 

— Mi-a plăcut cântecul tău, şopti fetiţa. 

— Adevărat? întrebă Lucy Gray. Ce drăguţ din partea ta că mi- 
o spui! Rămâi cu ochii pe mine, scumpo, fiindcă o să încerc să 
mai cânt unul. Bine? 

Venus dădu aprobator din cap, apoi îşi îngropă faţa în fustele 
mamei sale, stârnind râsete şi câteva exclamaţii pline de 
simpatie în rândurile mulţimii. 

Lucy Gray începu să meargă pe lângă gard, păşind în lateral şi 
intrând în vorbă cu copiii prin dreptul cărora trecea. Coriolanus 
o urma la mică distanţă, ca să n-o stânjenească. 

— Ţi-ai adus şarpele? o întrebă, cu speranţă în glas, o fetiţă cu 
mâna încleştată pe băţul unei îngheţate de căpşuni, care picura. 
— Aş vrea să fi fost posibil. Şarpele ăla e un prieten deosebit, 

răspunse Lucy Gray. Tu ai un animal al tău? Ş 

— Am un peşte, spuse fetiţa şi se sprijini de gratii. II cheamă 
Bub. 

Îşi mută îngheţata în cealaltă mână şi întinse dreapta printre 
bare, către Lucy Gray. 

— Pot să-ţi ating rochia? 

De pe pumn i se prelingeau spre cot dâre de sirop rubiniu, dar 
Lucy Gray râse şi-i întinse o margine a fustei. Şovăind, fetiţa îşi 
trecu degetul peste volane. 

— E frumoasă. 

— Şi mie-mi place a ta. 

Rochia fetiţei era dintr-un material cu imprimeu şters, fără 
nimic remarcabil. Insă Lucy Gray o făcu pe copilă să radieze 
când adăugă: 

— Intotdeauna m-au încântat bulinele. 

Coriolanus simţea că publicul începe să se uite la tributul lui 
cu căldură, fără să se mai sinchisească să păstreze distanţa. 
Oamenii sunt mai uşor de manipulat când e vorba de copiii lor. 
Sunt mulţumiţi dacă îi văd pe ei mulţumiţi. 

Părând să ştie asta din instinct, Lucy Gray înainta fără să le 
dea atenţie adulţilor. Mai avea doar câţiva paşi până să ajungă 
la una dintre camerele de televiziune şi la reporterul care o 


însoțea. Probabil o simţise, dar, când se ridică în picioare şi se 
pomeni în faţa ei, tresări uşor, apoi râse. 

— O, salut! Suntem în direct la televizor? 

Reporterul din Capitoliu, un tânăr dornic să găsească o 
poveste captivantă, se aplecă spre ea cu entuziasm. 

— In mod sigur. 

— Şi tu cine eşti? 

— Sunt Lepidus Malmsey, de la Ştirile Capitoliului, răspunse el 
cu un zâmbet larg. Aşadar, Lucy, eşti tribut din Districtul 12? 

— Mă numesc Lucy Gray şi, de fapt, nu sunt din Doisprezece, 
zise ea. Ai mei îşi spun Stolul. Suntem muzicanți profesionişti. 
Intr-o zi am luat-o în direcţia greşită şi am fost siliţi să rămânem 
acolo. 

— Aha. Şi atunci... din ce district eşti? întrebă Lepidus. 

— Din niciunul. Umblăm din loc în loc, după cum avem chef. 

Lucy Gray tăcu câteva clipe. 

— Mă rog, aşa obişnuiam. Până în urmă cu câţiva ani, când 
ne-au adunat Apărătorii Păcii. 

— Dar acum te numeri printre cetăţenii Districtului 12, insistă 
reporterul. 

— Dacă zici tu... 

Privirea lui Lucy Gray alunecă spre mulţime, de parcă fata 
începea să se plictisească. 

Reporterul simţi că-i scapă printre degete. 

— Rochia ta a făcut senzaţie în Capitoliu! 

— Da? Stolul adoră culorile, iar mie îmi plac mai mult decât 
oricui. Rochia a fost a mamei, aşa că, pentru mine, e cu totul 
specială. 

— Mama ta e în Districtul 12? întrebă Lepidus. 

— Doar oasele ei, dragule. Doar oasele ei sidefii. 

Lucy Gray se uită drept în ochii reporterului care, pus în 
dificultate, nu reuşea să formuleze următoarea întrebare. Ea îl 
privi o clipă cum face eforturi, apoi arătă spre Coriolanus. 

— İl cunoşti pe mentorul meu? Spune că îl cheamă Coriolanus 
Snow. E un băiat din Capitoliu şi e clar că am nimerit prăjitura 
cu frişcă, fiindcă niciun alt mentor n-a mai venit să-şi întâmpine 
tributul. 


— Ei bine, ne-a făcut tuturor o surpriză. Profesorii tăi ţi-au 
spus să vii aici, Coriolanus? întrebă Lepidus. 

Coriolanus se apropie cu un pas de cameră, încercând să fie 
fermecător şi puţin ştrengar. 

— Nu mi-au spus să nu vin. 

Din mulţime se auziră râsete discrete. 

— Dar mi-au spus că trebuie s-o prezint pe Lucy Gray 
Capitoliului. Am ţinut minte şi am luat-o în serios. 

— Deci nu te-ai gândit de două ori înainte de a te arunca într- 
o cuşcă plină cu tributuri? întrebă reporterul. 

— Ba chiar de trei ori şi cred că, în curând, o să-mi pară rău că 
n-am făcut-o de patru sau de cinci, recunoscu Coriolanus. Dar, 
dacă ea are destul curaj să se afle aici, eu de ce n-aş avea? 

— Oh, la drept vorbind, eu n-am avut de ales, preciză Lucy 
Gray. 

— La drept vorbind, nici eu n-am avut, ripostă Coriolanus. 
După ce te-am auzit cântând, n-am mai putut sta deoparte. 
Mărturisesc că mă număr printre admiratorii tăi. 

Ca răspuns la un ropot firav de aplauze, Lucy Gray îşi undui 
fusta foşnitoare. 

— Pentru binele tău, sper că Academia e de acord cu tine, 
Coriolanus, comentă Lepidus. Cred că, în privinţa asta, o să te 
lămureşti cât de curând. 

Coriolanus se întoarse şi văzu deschizându-se uşile metalice, 
cu gratii la geamuri, din partea din spate a casei maimuţelor. 
Patru Apărători ai Păcii intrară şi se îndreptară spre el. 
Coriolanus se uită din nou la cameră, hotărât să-şi facă o ieşire 
frumoasă. 

— Vă mulţumesc că ne-aţi fost alături, spuse. Nu uitaţi, ea 
este Lucy Gray Baird, reprezentanta Districtului 12. Dacă aveţi 
un minut liber, treceţi pe la grădina zoologică s-o salutaţi. Vă 
garantez că merită efortul. 

Fata îi întinse mâna, uşor îndoită din încheietură, parcă 
invitându-l să i-o sărute. El acceptă sugestia şi, când îi atinse 
pielea cu buzele, simţi o furnicătură plăcută. După ce flutură 
mâna pentru ultima dată în direcţia mulţimii, porni calm spre 
Apărătorii Păcii. Unul dădu scurt din cap şi, fără o vorbă, 


Coriolanus ieşi din ţarc în urma lor, în aplauzele considerabile 
ale spectatorilor. 

După ce se închiseră uşile în spatele lui, răsuflă adânc şi îşi 
dădu seama cât de speriat fusese. Se felicită în gând că-şi 
păstrase farmecul în pofida presiunii, dar feţele încruntate ale 
Apărătorilor Păcii îi sugerau că ei nu sunt de aceeaşi părere. 

— De-a ce crezi că te joci? îl întrebă o femeie care se număra 
printre aceştia. Nu ai voie să intri acolo. 

— Aşa am crezut şi eu, până când unii de-ai voştri mi-au făcut 
vânt fără nicio jenă pe un tobogan, ripostă Coriolanus, 
gândindu-se că asocierea dintre a; voştri şi fără nicio jenă 
conţinea doza potrivită de superioritate. Eu mi-am dat 
consimţământul doar pentru o călătorie până la grădina 
zoologică. O să-i explic cu plăcere şefului vostru ce s-a _ 
întâmplat şi o să-i identific pe cei care mi-au făcut asta. Insă 
vouă vă ofer mulţumirile mele. 

— Ihî, făcu ea, scurt. Am primit ordin să te escortăm la 
Academie. 

— Cu atât mai bine, zise Coriolanus, părând mult mai sigur pe 
el decât se simţea. 

Reacţia promptă a şcolii îl neliniştea. 

Televizorul aflat în partea din spate a dubei Apărătorilor Păcii 
era stricat, dar, pe drum, întrezări părţi din reportaj pe imensele 
ecrane publice plasate din loc în loc prin Capitoliu. incepu să 
clocotească de energie nervoasă când văzu mai întâi imagini 
ale lui Lucy Gray şi apoi ale lui, transmise în întregul oraş. N-ar 
fi fost niciodată în stare să pună la cale ceva atât de cutezător, 
dar, dacă tot se întâmplase, putea să se bucure de rezultat. Şi, 
îşi spuse, chiar oferise un spectacol excelent. Nu-şi pierduse 
capul. Rămăsese pe poziţie. li dăduse fetei rolul principal şi ea 
era o actriţă înnăscută. Făcuse faţă situaţiei cu demnitate şi cu 
un strop de ironie amuzantă. 

Când ajunseră la Academie, îşi recăpătase calmul şi urcă 
scările stăpân pe sine. Il ajută faptul că toate capetele se 
întorceau către el şi nu se îndoia că, dacă n-ar fi fost Apărătorii 
Păcii care să-i ţină la distanţă, toţi colegii ar fi roit în jurul lui. Se 
gândi că o să fie dus în cancelarie, dar, dintre toate destinațiile 
posibile, garda lui îl aşeză pe bancheta din faţa uşii laboratorului 


de biologie avansată, rezervat doar elevilor din ultimul an cu 
înclinații deosebite pentru ştiinţele naturii. Deşi nu era materia 
lui preferată - mirosul de formaldehidă îi declanşa reflexul de 
vomă şi detesta să lucreze cu un partener - se descurcase 
destul de bine la partea de manipulare genetică pentru a-şi 
câştiga un loc acolo. Nu se ridica nicidecum la înălţimea 
expertei lo Jasper, care părea să se fi născut cu un microscop 
ataşat de ochi. Insă era întotdeauna amabil cu ea şi, ca urmare, 
fata îl adora. Cu oamenii nepopulari, un efort mărunt te ducea 
departe. 

Dar cine era el, să se simtă superior? Pe peretele din faţa lui, 
pe un avizier destinat elevilor, fusese pusă o listă. 

A 10-a Ediţie a JOCURILOR FOAMEI 

REPARTIZAREA MENTORILOR 

DISTRICTUL 1 

Băiat Livia Cardew 

Fată Palmyra Monty 

DISTRICTUL 2 

Băiat Sejanus Plinth 

Fată Florus Friend 

DISTRICTUL 3 

Băiat lo Jasper 

Fată Urban Canville 

DISTRICTUL 4 

Băiat Persephone Price 

Fată Festus Creed 

DISTRICTUL 5 

Băiat Dennis Fling 

Fată Iphigenia Moss 

DISTRICTUL 6 

Băiat Apollo Ring 

Fată Diana Ring 

DISTRICTUL 7 

Băiat Vipsania Sickle 

Fată Pliny Harrington 

DISTRICTUL 8 

Băiat Juno Phipps 

Fată Hilarius Heavensbee 


DISTRICTUL 9 

Băiat Gaius Breen 

Fată Androcles Anderson 

DISTRICTUL 10 

Băiat Domitia Whimsiwick 

Fată Arachne Crane 

DISTRICTUL 11 

Băiat Clemensia Dovecote 

Fată Felix Ravinstill 

DISTRICTUL 12 

Băiat Lysistrata Vickers 

Fată Coriolanus Snow 

Ar fi putut exista ceva care să-i reamintească, public şi 
usturător, cât de precară îi e poziţia, mai bine decât faptul că 
figura la sfârşit, ca un lucru de care ţi-ai amintit prea târziu? 

După ce-şi petrecu câteva minute întrebându-se de ce a fost 
adus la laborator, escorta sa îi spuse că poate intra. Bătu la uşă, 
şovăitor, şi o voce pe care o recunoscu ca fiind a decanului 
Highbottom îl invită să intre. Se aştepta să fie de faţă şi Satyria, 
însă în laborator mai era doar o persoană - o femeie în vârstă, 
mică de statură şi adusă de spate, cu părul cărunt cârlionţat. Cu 
o bară de metal, sâcâia un iepure închis într-o cuşcă. Il împunse 
printre gratii până când animalul, modificat genetic pentru a 
căpăta puterea fălcilor unui buldog, îi smulse bara din mână şi o 
muşcă, rupând-o în două. Pe urmă, femeia se îndreptă de spate, 
în măsura în care o putea face, se uită la Coriolanus şi exclamă: 

— Hopa-ţupa, ţopa-hop! 

Dr. Volumnia Gaul, şefa creatorilor-de-joc şi creierul genial din 
spatele diviziei de arme experimentale a Capitoliului, îl 
înspăimântase pe Coriolanus încă din copilărie. Când avea nouă 
ani, în timpul unei excursii în mijlocul naturii, clasa lui o privise 
topind, cu un soi de laser, carnea de pe un şobolan de laborator; 
pe urmă îi întrebase dacă au acasă vreun animal de companie 
de care s-au plictisit. Coriolanus nu avea niciunul - cum şi-ar fi 
putut permite familia să-l hrănească? Insă Pluribus Bell avea o 
pisică albă, pufoasă, pe nume Boa Bell, care stătea pe 
genunchii stăpânului ei, dând cu lăbuţele în panglicile perucii lui 
pudrate. ÎI îndrăgise pe Coriolanus şi-şi începea torsul scrâşnit, 


ca de mecanism, când o mângâia pe cap. Într-una din zilele 
când mersese cu greutate printr-o zloată rece ca gheaţa, ca să 
dea la schimb o conservă cu fasole lima pentru nişte varză, 
căldura nevinovată a blănii ei moi îi adusese alinare. Il întorcea 
pe dos gândul că Boa Bell şi-ar fi putut găsi sfârşitul într-un 
laborator. 

Coriolanus ştia că dr. Gaul predă un curs la Universitate, dar 
la Academie era văzută extrem de rar. Fiind şefa creatorilor-de- 
joc, tot ce ţinea de Jocurile Foamei reprezenta domeniul ei. Oare 
excursia lui la grădina zoologică o adusese acolo? Era pe 
punctul să-şi piardă calitatea de mentor? 

— Hopa-ţupa, ţopa-hop! 

Dr. Gaul zâmbi cu gura până la urechi. 

— Cum te-ai descurcat? 

Izbucni în râs. 

— E ca un cântecel pentru copii. Hopa-ţupa, ţopa-hop, cum te- 
ai descurcat? La zoo, cu tribut cu tot, în cuşc-ai picat! 

Buzele lui Coriolanus se întinseră într-un zâmbet firav. |i 
aruncă o privire lui Highbottom, căutând un indiciu care să-i 
spună cum să reacționeze. Insă decanul stătea prăbuşit la o 
masă de laborator şi, după cum îşi masa tâmplele, capul părea 
să-i zvâcnească de durere. Nu se putea aştepta la niciun ajutor 
din partea lui. 

— Da, răspunse Coriolanus. Am căzut acolo, asta s-a- 
ntâmplat. 

Dr. Gaul îl privi înălţând din sprâncene, ca şi cum ar mai fi 
aşteptat ceva. 

— Şi? 

— Şi... şi-am ajuns pe scenă, nu? adăugă el. 

— Ha! Exact! Exact asta aţi făcut! 

Dr. Gaul îl învălui într-o privire aprobatoare. 

— Eşti bun la jocuri. Poate cândva o să devii creator-de-joc. 

Aşa ceva nu-i trecuse niciodată prin cap. Nu era lipsă de 
respect pentru Remus, dar nu i se părea cine ştie ce meserie. 
Nu-ţi trebuia vreo aptitudine deosebită ca s-arunci într-o arenă 
câteva arme şi nişte copii care să se omoare între ei. Creatorilor 
le revenea probabil şi sarcina de a organiza extragerile şi de a 
filma Jocurile, dar el unul îşi dorea o carieră mai solicitantă. 


— Mai am multe de învăţat înainte de a putea măcar să mă 
gândesc la asta, zise cu modestie. 

— instinctul există. E tot ce contează, zise dr. Gaul. la spune- 
mi, ce te-a îndemnat să intri în cuşcă? 

Fusese un accident. Era gata să mărturisească, dar în minte în 
reveniră cuvintele şoptite de Lucy Gray: Wu aa înapoi. 

— Păi... tributul meu, fata aia e dintre cei mărunţei. Genul 
care moare în primele cinci minute ale Jocurilor. Dar e 
atrăgătoare într-un mod, ca să zic aşa, zgomotos, cu cântecele 
ei şi tot restul. 

Coriolanus se întrerupse câteva clipe, ca şi cum şi-ar fi trecut 
în revistă planul. 

— Nu cred că are vreo şansă să câştige, însă nu e ceea ce 
urmărim, nu-i aşa? Mi s-a spus că încercăm să atragem publicul. 
Asta e misiunea mea. Să fac oamenii să urmărească Jocurile. 
Prin urmare, m-am întrebat cum să intru în legătură cu publicul. 
Mă duc acolo unde sunt camerele de televiziune. 

Dr. Gaul dădu din cap. 

— Da, da. Jocurile Foamei nu pot exista fără public. 

Se întoarse către decan. p 

— Vezi, Casca, băiatul ăsta a luat iniţiativa. Inţelege că e 
important să menţinem Jocurile în viaţă. 

Decanul Highbottom îl privi chiorâş, cu scepticism. 

— Oare? Sau pur şi simplu se dă în spectacol pentru o notă 
mai mare? Care crezi că e scopul Jocurilor Foamei, Coriolanus? 
— Pedepsirea districtelor pentru rebeliune, răspunse el fără 

ezitare. 

— Da, dar pedeapsa poate lua o multitudine de forme, 
sublinie decanul. De ce tocmai Jocurile Foamei? 

Coriolanus deschise gura, apoi şovăi. De ce Jocurile Foamei? 
De ce să nu-i bombardeze pur şi simplu sau să nu le mai trimită 
mâncare ori să recurgă la execuţii publice, pe treptele clădirilor 
Justiţiei din districte? 

In minte îi veni Lucy Gray, îngenuncheată lângă gratiile cuştii, 
intrând în vorbă cu copiii şi îmblânzind astfel mulţimea. Între 
copii şi adulţi exista o legătură pe care îi era greu s-o definească 
logic. 

— Pentru că... Din pricina copiilor. Ei contează pentru oameni. 


— Cum contează? insistă decanul. 

— Oamenii iubesc copiii, răspunse Coriolanus. j 

Dar, chiar în timp ce rostea cuvintele, le puse la îndoială. In 
timpul războiului, fusese bombardat, înfometat şi abuzat în 
multiple moduri, şi nu doar de rebeli. O varză smulsă din 
mâinile lui. Un Apărător al Păcii învineţindu-i falca fiindcă 
ajunsese, din greşeală, prea aproape de vila preşedintelui. Işi 
aminti că nimeni, absolut nimeni nu se oprise să-l ajute când, 
bolnav de gripa lebedei, se prăbuşise şi zăcuse pe stradă. 
Chinuit de frisoane, arzând de febră, cu braţele şi picioarele 
săgetate de dureri. Deşi ea însăşi era bolnavă, Tigris îl găsise în 
noaptea aia şi îl adusese acasă. 

Şovăi. 

— Uneori îi iubesc, adăugă, dar fără convingere. 

Dacă se gândea mai bine, dragostea oamenilor pentru copii 
părea foarte nestatornică. 

— Nu ştiu de ce, recunoscu. 

Decanul Highbottom aruncă o privire spre dr. Gaul. 

— Vezi? E un experiment eşuat. 

— Este, dacă nu-l supraveghează nimeni! se răsti ea. 

li zâmbi lui Coriolanus cu indulgență. 

— EI însuşi e un copil. Dă-i timp. Presimt că e promiţător. Ei, 
acum plec să-mi vizitez mutanţii. 

Işi târşâi picioarele către uşă şi, în trecere, îl bătu pe 
Coriolanus pe braţ. 

— E strict confidenţial, dar cu reptilele se petrece ceva 
minunat. 

Coriolanus se pregăti s-o urmeze, dar vocea decanului 
Highbottom îl opri. 

— Vasăzică, întregul spectacol a fost planificat. Ciudat! 
Fiindcă în cuşcă, când te-ai ridicat, m-am gândit că vrei s-o rupi 
la fugă. 

— Intrarea a fost mult mai solicitantă fizic decât m-am 
aşteptat. Am avut nevoie de ceva timp ca să mă orientez. 
Trebuie să recunosc din nou că mai am multe de învăţat, 
răspunse Coriolanus. 

— Intrând printre ei, ai încălcat nişte limite. Primeşti o bilă 
neagră pentru purtare nechibzuită, care ar fi putut duce la 


rănirea unui elev. Adică a ta. O să ţi se consemneze în dosarul 
permanent, spuse decanul. 

O bilă neagră? Ce însemna asta? Coriolanus trebuia să 
studieze ghidul elevului Academiei, ca să poată contesta 
pedeapsa. Decanul îi distrase atenţia când scoase din buzunar 
un flacon minuscul, îi deşurubă capacul şi puse pe limbă trei 
picături de lichid limpede. 

Orice ar fi fost - cel mai probabil morfină - îşi făcu imediat 
efectul, fiindcă decanului i se destinse tot trupul şi privirea i se 
însenină, umplându-se de încântare. Zâmbi cu răutate. 

— Trei astfel de bile negre, şi-o să fii exmatriculat. 


oriolanus nu mai primise niciodată o mustrare oficială, 


nimic care să-i păteze dosarul imaculat. 

— Dar... dădu el să protesteze. 

— Pleacă până n-o primeşti pe a doua, pentru nesupunere, îl 
întrerupse decanul Highbottom. 

Tonul era neînduplecat, fără nicio invitaţie la negociere. 
Coriolanus făcu ce i se ceruse. 

Decanul Highbottom chiar spusese „exmatriculat”? 

Părăsi agitat Academia, însă nefericirea i se spulberă, 
mulţumită atenţiei primite - de la colegii lui pe coridoare, de la 
Tigris şi de la mamaiestoasa, în timpul cinei frugale, cu ouă 
ochiuri şi supă de varză, de la oameni complet necunoscuţi, 


seara, pe drum, când se întoarse la grădina zoologică, dornic 
fiind să rămână cât mai implicat în jocuri. 

Strălucirea de un portocaliu blând a apusului inunda oraşul şi 
o adiere răcoroasă alunga arşiţa înăbuşitoare a zilei. 
Oficialităţile prelungiseră programul grădinii zoologice până la 
nouă seara, permițându-le cetăţenilor să vadă tributurile, dar, 
de la vizita lui anterioară, nu se mai transmisese niciun reportaj 
în direct. Coriolanus se hotărâse să-şi facă din nou apariţia ca să 
vadă cum se descurcă Lucy Gray şi să-i sugereze să mai cânte 
ceva. Publicul avea să adore asta şi poate că ar fi atras 
camerele de televiziune. 

Mergând pe aleile şerpuitoare ale grădinii, se simţi cuprins de 
nostalgia zilelor frumoase petrecute acolo în copilărie, dar 
cuştile pustii îl întristară. Cândva fuseseră pline cu creaţiile 
fascinante ale artei genetice a Capitoliului. Acum, într-una 
dintre ele, o broască-ţestoasă zăcea în nămol, respirând hărâit. 
Un tucan murdar de noroi ţipa strident sus, pe crengi, zburând 
nestingherit dintr-o cuşcă în alta, în fâlfâit de aripi. Erau puţinii 
supraviețuitori ai războiului, când cele mai multe animale 
muriseră de foame sau fuseseră mâncate. Doi ratoni costelivi, 
veniţi, probabil, de alături, din parcul oraşului, scotoceau într-un 
coş de gunoi răsturnat. Nu prosperau decât şobolanii, care se 
vânau unii pe alţii în jurul ţâşnitorilor şi alergau pe alee, la doar 
câţiva paşi de el. 

Pe măsură ce se apropie de casa maimuţelor, aleile deveniră 
tot mai aglomerate, iar de la un capăt la altul al cuştii, pe lângă 
gratii, găsi înşiraţi vreo sută de oameni. Unii îl înghiontiră, 
trecând grăbiţi pe lângă el, şi îl recunoscu pe Lepidus Malmsey, 
care-şi făcea loc printre vizitatori, însoţit de cameraman. In faţă 
se stârnise un soi de agitaţie, şi Coriolanus se cocoţă pe un 
bolovan, ca să vadă mai bine. 

Spre nemulţumirea lui, îl descoperi lângă cuşcă pe Sejanus, cu 
un rucsac mare alături. Intindea printre gratii ceea ce părea să 
fie un sandvici, oferindu-l tributurilor dinăuntru, care, pe 
moment, şovăiau. Coriolanus nu auzea ce spune, dar avea 
impresia că încearcă s-o convingă pe Dill, fata din Districtul 11, 
să ia sandviciul. Ce punea Sejanus la cale? Incerca să-l întreacă, 
să-i fure gloria zilei? Să folosească ideea vizitei la grădina 


zoologică, modificând-o astfel încât lui Coriolanus să-i fie 
imposibil să concureze cu el, fiindcă nu-şi putea permite? 
Rucsacul era plin cu sandviciuri? Fata aia nici măcar nu era 
tributul lui. 

Când îl zări pe Coriolanus, Sejanus se lumină la faţă şi îi făcu 
semn să se apropie. Coriolanus îşi croi drum cu nonşalanţă prin 
mulţime, atrăgând atenţia tuturor. 

— Necazuri? îl întrebă pe Sejanus, cu ochii la rucsac. 

Era încărcat nu doar cu sandviciuri, ci şi cu prune proaspete. 

— Niciunul n-are încredere în mine. Şi de ce-ar avea? zise 
Sejanus. 

O fetiţă înfumurată veni lângă ei şi arătă cu degetul o plăcuţă 
fixată pe un stâlp de la marginea arcului. 

— Acolo scrie: „Vă rugăm să nu hrăniţi animalele.” 

— Numai că ei nu sunt animale, replică Sejanus. Sunt copii, ca 
tine şi ca mine. 

— Nu sunt ca mine! protestă fetiţa. Sunt din districte. De-aia 
locul lor e într-o cuşcă! 

— Repet, sunt ca mine, zise sec Sejanus. Coriolanus, crezi că- 
ţi poţi convinge tributul să se apropie? Dacă vine ea, s-ar putea 
să vină şi ceilalţi. Probabil sunt morţi de foame. 

Mintea lui Coriolanus lucra cu repeziciune. Primise deja o bilă 
neagră şi nu voia să-şi forţeze norocul cu decanul Highbottom. 
Totuşi, bila neagră fusese pentru punerea unui elev în pericol şi, 
de partea aceasta a gratiilor, se afla în deplină siguranţă. Dr. 
Gaul, care era demonstrabil mai influentă decât decanul, îl 
felicitase pentru iniţiativă. Şi, sincer vorbind, n-avea interesul 
să-i cedeze lui Sejanus locul pe scenă. Grădina zoologică era 
spectacolul lui, el şi Lucy Gray erau vedetele. Chiar atunci, îl 
auzi pe Lepidus şoptindu-i numele lui cameramanului şi-i simţi 
pe spectatorii din Capitoliu privindu-l. 

O văzu pe Lucy Gray în fundul cuştii, spălându-se pe mâini şi 
pe faţă la un robinet ieşit în afara zidului, la înălţimea 
genunchilor. Se şterse cu fusta ei cu volane, îşi aranjă buclele şi 
îşi potrivi trandafirul după ureche. 

— N-o pot trata ca pe un animal la ora mesei, îi spuse lui 
Sejanus. 


Mai înainte se purtase cu ea ca şi cum ar fi fost o doamnă, nu 
putea să-i împingă acum mâncare printre gratii. 

— Tributului meu nu-i pot face asta. Dar o pot invita la cină. 

Sejanus se grăbi să dea aprobator din cap. 

— la orice vrei. Mami a făcut în plus. Te rog. 

Coriolanus alese din rucsac două sandviciuri şi două prune şi 
traversă spaţiul care-l despărţea de marginea casei maimuţelor, 
spre o stâncă plată ce semăna cu o banchetă. Niciodată în viaţa 
lui, nici chiar în anii cei mai răi, Coriolanus nu plecase de-acasă 
fără o batistă curată în buzunar. Mamaiestoasa insista pentru 
păstrarea anumitor obiceiuri civilizate, ca o barieră între ei şi 
haos. Aveau sertare mari, pline cu tot felul de batiste, de la cele 
cu dantelă până la cele brodate cu flori, adunate de-a lungul 
mai multor generaţii. Acum întinse pătratul de in alb, uzat şi 
uşor mototolit, şi puse mâncarea pe el. Când se aşeză, Lucy 
Gray veni spre gratii neinvitată. 

— Sandviciurile astea sunt pentru cineva? întrebă ea. 

— Pentru tine, răspunse Coriolanus. 

Lucy Gray se aşeză cu un picior sub ea şi acceptă un sandvici. 
După ce îi inspectă conţinutul, muşcă delicat dintr-un colţ. 

— Tu nu mănânci? 

Coriolanus nu era hotărât. Deocamdată totul mergea bine, o 
scosese iarăşi dintre ceilalţi, prezentând-o ca pe un personaj 
valoros. Dar să mănânce cu ea? Ar fi putut depăşi anumite 
limite. 

— Prefer să le mănânci tu. Ca să-ţi păstrezi puterile. 

— De ce? Ca să-i pot frânge gâtul lui Jessup în arenă? Ştim 
amândoi că nu ăsta e punctul meu forte, ripostă ea. 

Când simţi mirosul sandviciului, lui Coriolanus îi chiorăiră 
matele. O felie groasă de ruladă cu carne şi pâine albă. In ziua 
aceea ratase prânzul de la Academie, iar acasă şi micul dejun, şi 
cina fuseseră sărăcăcioase. Ketchupul care se prelingea din 
sandviciul lui Lucy Gray îi dădu lovitura de graţie. Luă al doilea 
sandvici şi îşi înfipse dinţii în el. Plăcerea îi străbătu trupul ca un 
mic şoc şi se opuse impulsului de a devora sandviciul din două 
înghiţituri. 

— Acum e ca un picnic. 


Lucy Gray se uită la celelalte tributuri, care se apropiaseră, 
dar încă ezitau. 

— Ar trebui să primiţi toţi câte unul. E într-adevăr foarte bun! 
le strigă. Haide, Jessup! 

incurajat, băiatul masiv din districtul ei se apropie încet de 
Sejanus şi îi luă sandviciul din mână. Aşteptă până ce apăru şi o 
prună, apoi se îndepărtă fără un cuvânt. Celelalte tributuri 
dădură năvală spre gratii, întinzând mâinile printre ele. Sejanus 
le umplu cât de repede putu şi, într-un minut, rucsacul aproape 
că se goli. Tributurile se împrăştiară prin cuşcă, se ghemuiră 
asupra mâncării, apărându-o, apoi o înfulecară. 

Singurul care nu venise la Sejanus era chiar tributul lui, 
băiatul din Districtul 2. Stătea în picioare în fundul cuştii, cu 
braţele încrucişate la pieptul lui colosal, privindu-şi mentorul de 
sus. 

Sejanus scoase din rucsac ultimul sandvici şi i-l întinse. 

— Marcus, ăsta e pentru tine. la-l. Te rog. 

Dar Marcus rămase locului, neclintit, cu faţa împietrită. 

— Te rog, Marcus, insistă Sejanus. Trebuie să fii mort de 
foame. 

Marcus îl măsură cu privirea de sus până jos, apoi îi întoarse 
ostentativ spatele. 

Lucy Gray urmări scena cu interes. 

— Ce se petrece acolo? 

— Ce vrei să spui? întrebă Coriolanus. 

— Nu ştiu exact, răspunse ea. Lasă impresia că e ceva 
personal. 

Băiatul mărunţel care voise să fie ucis Coriolanus în camion 
veni în fugă şi smulse sandviciul nerevendicat. Sejanus nu 
schiţă niciun gest ca să-l oprească. Echipa de la ştiri încercă să-l 
abordeze, dar el nu-i dădu nicio atenţie şi dispăru în mulţime, cu 
rucsacul gol atârnat pe umăr. Echipa mai filmă o vreme 
tributurile, apoi porni către Lucy Gray şi Coriolanus, care îşi 
îndreptă spatele şi îşi trecu limba peste dinţi, ca să curețe 
resturile de ruladă cu carte. 

— Ne aflăm la grădina zoologică, cu Coriolanus Snow şi cu 
tributul său, Lucy Gray Baird. Un alt elev a împărţit sandviciuri. 
E şi el mentor? 


Lepidus întinse microfonul către ei, în căutarea unui răspuns. 

Lui Coriolanus nu-i plăcea să împartă luminile rampei cu alţii, 
dar prezenţa lui Sejanus putea să-l protejeze. Oare decanul 
Highbottom avea să-i dea o bilă neagră fiului omului care 
reconstruise Academia? Cu câteva zile în urmă, s-ar fi gândit că 
Snow e un nume cu mai multă greutate decât Plinth, dar 
repartizarea tributurilor îi dovedise contrariul. Dacă decanul 
Highbottom voia să-l mustre, prefera să împartă mustrarea cu 
Sejanus. 

— E colegul meu de clasă, Sejanus Plinth, îl informă pe 
Lepidus. 

— Ce urmăreşte, aducându-le tributurilor sandviciuri scumpe? 
Capitoliul le hrăneşte, cu siguranţă, comentă reporterul. 

— Ca să se ştie, eu am mâncat ultima oară în noaptea 
dinaintea extragerii, anunţă Lucy Gray. Cred că au trecut trei 
zile de-atunci. 

— Aha! Bine, atunci savurează-ţi sandviciul! spuse Lepidus. 

li făcu semn operatorului să îndrepte camera către celelalte 
tributuri. 

Lucy Gray se ridică fulgerător, se aplecă spre gratii şi atrase 
din nou atenţia asupra ei. 

— Domnule reporter, ştiţi ce-ar fi frumos? Dacă are cineva 
mâncare în plus, ar putea s-o aducă aici, la grădina zoologică. 
Nu-i tocmai distractiv să te uiţi la Jocuri dacă suntem toţi prea 
slăbiţi ca să ne luptăm, nu credeţi? 

— Pe undeva, e adevărat, răspunse reporterul, ezitând. 

— Mie îmi plac dulciurile, dar nu sunt mofturoasă. 

Lucy Gray zâmbi şi muşcă din prună. 

— Bun. Bine, atunci, încheie Lepidus, îndepărtându-se. 

Coriolanus îşi dădea seama că reporterul se află pe teren 
nesigur. Oare trebuia s-o ajute să le ceară oamenilor de 
mâncare? Nu părea o învinuire adusă Capitoliului? 

În timp ce echipa de la ştiri se îndrepta spre celelalte tributuri, 
Lucy Gray se aşeză iar în faţa lui Coriolanus. 

— Am exagerat? _ 

— Nu, după părerea mea. Imi pare rău că nu ţi-am adus 
mâncare, spuse el. 


— Ei bine, m-am descurcat cu petalele alea de trandafir, când 
nu s-a uitat nimeni la mine. 

Lucy Gray ridică din umeri. 

— N-aveai de unde să ştii. 

Terminară de mâncat în tăcere, privindu-l pe reporterul care 
încerca zadarnic să convingă alte tributuri să vorbească. 
Soarele apusese şi luna urca pe cer, luminând în locul lui. 
Grădina zoologică avea să se închidă curând. 

— Mă gândesc că ar putea fi o idee bună să cânţi din nou, 
spuse Coriolanus. 

Ea supse ultima fărâmă de pulpă de pe sâmburele de prună. 

— Mm-hmm, ar putea fi. 

Işi tamponă colţurile gurii cu un volan, apoi îşi netezi fusta. 
Tonul ei de obicei jucăuş deveni sobru. 

— Aşadar, ca mentor al meu, ce ai de câştigat? Eşti elev, nu? 
Ce primeşti? O notă cu atât mai bună cu cât strălucesc eu mai 
tare? 

— Poate. 

Coriolanus se simţi stingherit. Acolo, în relativa intimitate din 
colţul cuştii, îşi dădu pentru prima oară seama că, peste câteva 
zile, fata o să fie moartă. Fireşte, ştiuse asta de la bun început. 
Dar se gândise la ea mai degrabă ca la un concurent de care se 
ocupa. Era mânza lui într-o cursă de cai, câinele lui într-o luptă. 
Cu cât o trata mai des ca pe ceva deosebit, cu atât devenea 
mai umană. Aşa cum îi spusese Sejanus fetiţei, Lucy Gray nu 
era, de fapt, un animal, deşi nu trăia în Capitoliu. lar el ce făcea 
acolo? Se dădea în spectacol, cum spusese decanul 
Highbottom? 

— Adevărul e că nici măcar nu ştiu ce primesc, îi mărturisi. 
Până acum n-au mai existat mentori. Nu trebuie s-o faci. Adică 
nu trebuie să cânţi. 

— Ştiu, spuse ea. 

Totuşi, el dorea ca fata să cânte. 

— Dar, dacă oamenii te plac, îţi vor aduce mai multă 
mâncare. Noi n-avem prea multă în plus acasă. 

Işi simţi obrajii arzând în întuneric. De ce recunoştea aşa ceva 
în faţa ei? 


— Nu? Întotdeauna am crezut că, în Capitoliu, aveţi o 
grămadă în plus. 

Idiotule! îşi spuse Coriolanus. Pe urmă întâlni privirea ei şi 
observă că, pentru prima oară, părea sincer interesată de el. 

— Oh, nu. Mai ales în timpul războiului. Odată am mâncat o 
jumătate de borcan de lipici, ca să-mi potolesc durerea de 
stomac. 

— Da? Cum a fost? 

Intrebarea ei îl surprinse şi se surprinse pe sine însuşi când 
începu să râdă. 

— Cu adevărat lipicios. 

Lucy Gray zâmbi. 

— Te cred. Totuşi, sună mai bine decât nişte chestii cu care-a 
trebuit să mă descurc eu. Dar să nu facem din asta o întrecere. 

— Sigur că nu. 

Coriolanus zâmbi la rândul lui. 

— Îmi cer scuze. O să-ţi găsesc ceva de mâncare. Nu trebuie 
să cânţi ca să te hrăneşti. 

— N-ar fi prima dată când îmi câştig cina cântând. Nu, 
nicidecum. Şi-mi place tare mult să cânt. 

In difuzoare, o voce anunţă că grădina zoologică se închide 
peste cincisprezece minute. 

— Trebuie să plec. Dar o să te văd mâine? întrebă el. 

— Ştii unde mă găseşti, răspunse ea. 

Coriolanus se ridică şi îşi scutură pantalonii. Scutură şi batista, 
o împături şi i-o întinse fetei printre gratii. 

— E curată, o asigură. 

Cel puţin aşa avea cu ce să-şi şteargă faţa. 

— Mulţumesc, spuse ea. Pe-a mea am lăsat-o acasă. 

Cuvântul „acasă” pluti dintre ei. Fata vorbea despre o uşă pe 
care n-avea s-o mai deschidă niciodată, despre oameni dragi pe 
care n-avea să-i mai revadă. Coriolanus nu suporta gândul că ar 
putea fi smuls din casa lui. Nu încăpea îndoială că doar acolo, în 
apartament, era locul lui; apartamentul era cel mai sigur 
adăpost, era fortăreaţa familiei. Fiindcă nu ştia ce altceva să 
spună, se mulţumi să dea din cap, urându-i noapte bună. 

Nu se îndepărtase nici măcar cu douăzeci de paşi, când glasul 
tributului său îl opri, înălțându-se, dulce şi clar, în aerul nopţii. 


Jos în vale, în al văii adânc, 

Aud pe-nnoptate un tren şuierând. 

Un tren, iubire, îl aud şuierând. 

Aud pe-nnoptate un tren şuierând. 

Vizitatorii, care începuseră să plece, se întoarseră spre ea şi 
rămaseră s-o asculte. 

Fă-mi castel, castel 'nalt, castel mare, 

Să-mi văd iubitul trecând pe cărare. 

Să-l văd, iubire, să-l văd pe cărare. 

Să-mi văd iubitul trecând pe cărare. 

Amuţise toată lumea - vizitatorii, tributurile. Nu se mai auzeau 
decât Lucy Gray şi bâzâitul camerei de televiziune, care se 
apropia de ea. Fata rămăsese în acelaşi colţ, cu capul sprijinit 
de gratii. 

Trimite-mi, te rog, prin poşt-o scrisoare. 

In Capitoliu trimite-o, la închisoare. 

În Capitoliu, iubire, la închisoare. 

In Capitoliu trimite-o, la închisoare. 

Părea atât de tristă, de pierdută... 

Roşii trandafiri, violete-albastre, 

Păsările ştiu taina iubirii noastre. 

Știu, da, toate ştiu taina iubirii noastre. 

Păsările ştiu taina iubirii noastre. 

Coriolanus încremenise, transfigurat de cântec şi de năvala 
amintirilor care îl însoțeau. Mama lui îi cânta înainte de culcare. 
Nu era exact acelaşi cântec, dar o parte dintre cuvinte erau 
identice: roşii trandafiri, violete-albastre. Şi spunea că îl iubeşte. 
Se gândi la fotografia cu ramă de argint de pe noptiera lui. 
Mama lui frumoasă, ţinându-l în braţe când el avea vreo doi ani. 
Se uitau unul la altul râzând. Oricât s-ar fi străduit, nu-şi putea 
aminti momentul în care fusese făcută fotografia, dar cântecul îi 
dezmierdase mintea, chemându-i mama din adâncurile ei. 
Putea să-i simtă prezenţa, aproape că simţea şi parfumul delicat 
al pudrei de trandafiri preferate de ea, simţea pătura caldă a 
siguranţei care îl acoperise în fiecare noapte. Inainte de 
moartea ei. Inainte de zilele cumplite care se înşiruiseră la 
câteva luni după începerea războiului, când primul raid aerian 
de mare amploare al rebelilor paralizase oraşul. Când intrase în 


travaliu, nu putuseră s-o ducă la spital şi ceva nu mersese bine. 
Poate fusese o hemoragie? Un şuvoi de sânge îmbiba 
cearşafurile, iar mamaiestoasa şi bucătarul încercau să-l 
oprească, în timp ce Tigris îl trăgea pe el afară din cameră. Pe 
urmă ea se stinsese şi bebeluşul - care ar fi fost sora lui - se 
stinsese la rândul său. La scurtă vreme, murise şi tatăl său, dar 
pierderea lui nu golise lumea în acelaşi fel. Coriolanus mai 
păstra, în sertarul noptierei, pudriera mamei lui. In vremurile 
grele, când nu putea s-adoarmă, o deschidea ca să inhaleze 
parfumul de trandafiri al crustei mătăsoase de pudră din 
interior. Izbutea întotdeauna să-l liniştească, amintindu-i cum se 
simţise când era iubit aşa cum îl iubise ea. 

Bombe şi sânge. Aşa îi omorâseră rebelii mama. Se întrebă 
dacă o omorâseră şi pe a lui Lucy Gray. Doar oasele ei sidefii. 
Fata nu părea să simtă nici pic de dragoste pentru Districtul 12, 
se detaşa întotdeauna de el, spunea că face parte din, din ce... 
din Stol? 

— Iţi mulţumesc că ai fost alături de mine. 

Tresări la auzul vocii lui Sejanus. Era în spatele lui, la câţiva 
paşi distanţă, asculta cântecul stând ascuns după un bolovan. 

Coriolanus îşi drese glasul. 

— Pentru puţin. 

— Mă îndoiesc că un alt coleg m-ar fi ajutat, sublinie Sejanus. 

— Niciun coleg de-ai noştri nu şi-a făcut măcar apariţia, 
răspunse Coriolanus. Asta ne deosebeşte deja de ceilalţi. Cum 
ţi-a venit ideea să hrăneşti tributurile? 

Sejanus se uită în jos, la rucsacul gol de la picioarele lui. 

— De la extragere încoace, îmi tot imaginez că sunt unul 
dintre ei. 

Coriolanus era pe punctul să izbucnească în râs, când îşi dădu 
seama că Sejanus vorbeşte serios. 

— Pare un joc bizar. 

— Nu mă pot abţine. 

Sejanus cobori vocea atât de mult, încât Coriolanus se văzu 
nevoit să asculte cu mare atenţie. 

— E citit numele meu. Urc pe scenă. Acum mi se pun cătuşe. 
Acum sunt lovit fără niciun motiv. Acum sunt în tren, în 
întuneric, flămând, avându-i alături doar pe cei pe care trebuie 


să-i ucid. Acum sunt expus în văzul lumii, o mulţime de străini 
îşi aduc copiii să se holbeze la mine printre gratii... 

Un scârţâit de roţi ruginite le atrase atenţia spre casa 
maimuţelor. Cam o duzină de baloţi de fân căzură de pe 
tobogan şi se rostogoliră, oprindu-se morman în cuşcă. 

— Uite, ăla e probabil patul meu, zise Sejanus. 

— N-o să ţi se întâmple ţie, Sejanus. 

— Dar mi s-ar fi putut întâmpla. Cu uşurinţă. Dacă acum n-am 
fi atât de bogaţi. Aş fi în Districtul 2, poate încă la şcoală sau 
poate în mină, dar cu siguranţă la extragere. L-ai văzut pe 
tributul meu? 

— E greu să nu-l remarci, recunoscu Coriolanus. Cred că are 
şanse mari să câştige. i i 

— Mi-a fost coleg de clasă. Inainte de-a veni aici. II cheamă 
Marcus, continuă Sejanus. N-am fost tocmai prieteni. Dar cu 
siguranţă, nici duşmani. Intr-o zi mi-am prins degetul la uşă, mi 
l-am strivit zdravăn, şi el a umplut o cană cu zăpadă de pe 
pervazul ferestrei, ca să nu mi se umfle prea tare. Nici măcar n- 
a cerut permisiunea profesoarei, a făcut-o şi gata. 

— Crezi că te ţine minte? întrebă Coriolanus. Eraţi mici. De- 
atunci s-au întâmplat foarte multe. 

— Oh, mă ţine minte. Acasă, familia Plinth e renumită. 

Sejanus părea îndurerat. 

— Suntem renumiţi şi profund dispreţuiţi. 

— Şi acum eşti mentorul lui, spuse Coriolanus. 

— Şi acum sunt mentorul lui, repetă Sejanus. 

Luminile din casa maimuţelor păliră. Câteva tributuri se foiau, 
făcându-şi culcuşuri de fân pentru noapte. Coriolanus îl văzu pe 
Marcus bând de la robinet şi împroşcându-şi capul cu apă. Apoi 
băiatul se ridică şi traversă cuşca spre baloţii de fân. Toţi ceilalţi 
păreau nişte pitici pe lângă el. 

Sejanus lovi uşor rucsacul cu piciorul. 

— N-o să ia niciun sandvici de la mine. Mai bine o să intre în 
Jocuri mort de foame decât să primească mâncare din mâna 
mea. 

— Tu n-ai nicio vină, spuse Coriolanus. 

— Ştiu. Ştiu. Sunt atât de nevinovat, încât inocenţa mea mă 
sufocă, ripostă Sejanus. 


Coriolanus încerca să priceapă afirmaţia lui, când în cuşcă 
începu o luptă. Doi băieţi voiau acelaşi balot de fân şi se 
încăieraseră pentru el. Marcus interveni, îi prinse pe amândoi de 
guler şi-i azvârli de parcă ar fi fost două păpuşi de cârpă. 
Amândoi zburară câţiva metri şi căzură grămadă. După ce 
băieţii dispărură pe nesimţite în întuneric, Marcus luă balotul 
pentru culcuşul propriu, câtuşi de puţin impresionat de cele 
întâmplate. 

— O să câştige oricum, comentă Coriolanus. 

Dacă mai avusese vreun dubiu, demonstraţia de forţă a lui 
Marcus i-l înlăturase. Îl cuprinse din nou amărăciunea la gândul 
că unui Plinth i se repartizase cel mai puternic tribut. Se 
săturase să-l tot audă pe Sejanus spunând că tatăl lui i-a 
cumpărat învingătorul. 

— Oricare dintre noi ar fi fost încântat să-l primească. 

Sejanus se mai lumină puţin la faţă. 

— Serios? Atunci ia-l. E al tău. 

— Nu vorbeşti serios, spuse Coriolanus. 

— Sunt întru totul serios. 

Sejanus sări în picioare. 

— Vreau să-l ai tu! Eu o iau pe Lucy Gray. O să fie tot oribil, 
dar cel puţin pe ea n-o cunosc. Ştiu că mulţimea o place, dar la 
ce-o să-i folosească asta în arenă? N-are cum să-l înfrângă. Fă 
schimb de tributuri cu mine. Câştigă Jocurile. la toată gloria. Te 
rog, Coriolanus, n-o să uit niciodată că mi-ai făcut favoarea 
asta. 

Pentru câteva clipe, Coriolanus putu să guste dulceaţa 
victoriei, uralele mulţimii. Dacă reuşise să facă din Lucy Gray o 
favorită, câte n-ar fi putut face cu cineva debordând de forţă, ca 
Marcus! Şi, la drept vorbind, ce şanse avea ea? Ochii i se 
îndreptară spre Lucy Gray, sprijinită de gratii ca un animal în 
cuşcă. În lumina slabă, culoarea îi pălise, ca şi tot ce-i dădea un 
aer deosebit, lăsând în urmă o creatură cenuşie, cu faţa 
învineţită. Nu se putea măsura nici măcar cu celelalte fete, 
darămite cu băieţii. Gândul că l-ar fi putut înfrânge pe Marcus 
era ridicol. Ca şi cum ai fi adus în arenă o pasăre cântătoare ca 
să se bată cu un urs. 


Buzele lui Coriolanus începuseră să articuleze cuvintele „s-a 
făcut”, dar se opriră. 

O victorie cu Marcus nu reprezenta o victorie. Nu era nevoie 
nici de creier, nici de iscusinţă, nici măcar de un noroc deosebit. 
O victorie cu Lucy Gray ar fi însemnat să ţintească incredibil de 
departe, dar, reuşind ceva atât de dificil, ar fi intrat în istorie. In 
plus, fusese vreodată victoria adevăratul scop? Nu de atragerea 
publicului era vorba? Mulțumită lui, Lucy Gray devenise vedeta 
Jocurilor, tributul cel mai greu de dat uitării, indiferent dacă 
avea să câştige sau nu. Se gândi la mâinile lor încleştate, acolo, 
în grădina zoologică, când izbutiseră să facă faţă situaţiei. Erau 
o echipă. Fata avea încredere în el. Nu putea să se imagineze 
spunându-i că renunţă la ea pentru Marcus. Sau, şi mai rău, 
spunându-le asta spectatorilor. 

Pe deasupra, ce garanţie avea că Marcus o să fie mai receptiv 
cu el decât cu Sejanus? Nu părea deloc genul dispus să 
coopereze cu vreunul dintre ei. El ar arăta ca un prost, cerşind 
un strop de atenţie de la Marcus, pe când Lucy Gray ar dansa în 
jurul lui Sejanus. 

Şi trebuia să mai ia în considerare un lucru. Avea ceva pe care 
Sejanus Plinth şi-l dorea, şi îl dorea nebunește. Sejanus îi 
uzurpase deja poziţia, moştenirea, hainele, dulciurile, 
sandviciurile şi privilegiile cuvenite unui Snow. Acum urma să-i 
ia apartamentul, locul la universitate, însuşi viitorul, şi avea 
tupeul să fie nemulţumit de un asemenea noroc. Să-l respingă. 
Ba chiar să-l considere o pedeapsă. Dacă, avându-l pe Marcus 
ca tribut, se zvârcolea, simțindu-se ruşinat, foarte bine. N-avea 
decât să se zvârcolească. Din tot ce-i aparţinea, Lucy Gray era 
unicul lucru la care Coriolanus n-avea să renunţe niciodată. 

— Prietene, îmi pare rău, spuse cu blândeţe, dar o să păstrez 
fata. 


oriolanus savură dezamăgirea de pe faţa lui Sejanus, 


dar nu pentru mult timp, fiindcă ar fi fost meschin. 

— Uite ce e, Sejanus, poate că tu nu crezi asta, dar astfel îţi 
fac o favoare. Gândeşte-te. Ce-ar zice tatăl tău dacă ai da la 
schimb tributul pe care s-a străduit să ţi-l procure? 

— Nu-mi pasă, spuse Sejanus, dar răspunsul nu sună 
convingător. 

— Bine, atunci să-l lăsăm pe tatăl tău. Dar Academia? insistă 
Coriolanus. Mă îndoiesc că schimbul de tributuri e permis. Eu m- 
am trezit deja cu o bilă neagră fiindcă am venit mai devreme s- 
o văd pe Lucy Gray. Ce s-ar întâmpla dacă mai şi încerc s-o 
schimb cu altcineva? In plus, sărmana s-a ataşat deja de mine. 
Dac-o abandonez, e ca şi cum i-aş trage un şut unui pisoi. Nu 
cred că am inima asta. 

— N-ar fi trebuit să ţi-o cer. Nu mi-a trecut prin cap că aş 
putea să-ţi îngreunez situaţia. Imi pare rău. Doar că... 

Cuvintele lui Sejanus începură să se reverse ca un torent. 

— Doar că toată povestea asta, cu Jocurile Foamei, mă 
înnebuneşte. Adică, mă întreb, ce facem? Băgăm copii în arenă, 
să se omoare între ei? Pare greşit din atâtea puncte de vedere! 
Animalele îşi apără puii, nu-i aşa? La fel şi noi. Ne străduim să 
ne apărăm copiii. [ine de firea omenească. Cine vrea cu 
adevărat să facă aşa ceva? E împotriva firii! 

— Nu e plăcut, încuviinţă Coriolanus, aruncând o privire în jur. 

— E malefic. Incalcă tot ce cred eu că e corect în lume. Nu pot 
să fiu părtaş. Mai ales nu cu Marcus. Trebuie să ies cumva din 
asta, spuse Sejanus, cu ochii umplându-i-se de lacrimi. 

Văzându-i suferinţa, Coriolanus se simţi stânjenit, mai ales 
fiindcă el unul îşi preţuia atât de mult participarea. 

— Poţi ruga oricând un alt mentor. Nu cred c-o să fie o 
problemă să găseşti un doritor. 


— Nu, nu i-l ofer pe Marcus nimănui altcuiva. Numai ţie ţi l-aş 
încredința. 

Sejanus se întoarse spre cuşcă, unde tributurile se culcaseră. 

— Oricum, ce importanţă are? Dacă nu e Marcus, e altcineva. 
S-ar putea să-mi vină mai uşor, dar tot nu e drept. 

Işi luă rucsacul. 

— Aş face bine să mă duc acasă. O să fie cu siguranţă o 
plăcere. 

— Nu cred că ai încălcat vreo regulă, spuse Coriolanus. 

— Am susţinut, în public, districtele. in ochii tatălui meu, e 
singura regulă care contează. 

Sejanus schiţă un zâmbet. 

— Dar îţi mulţumesc încă o dată că m-ai ajutat. 

— Şi eu îţi mulţumesc pentru sandvici, zise Coriolanus. A fost 
delicios. 

— O să-i povestesc mamei c-ai spus asta. O să-i facă noaptea 
mai frumoasă. 

La întoarcerea lui acasă, mamaiestoasa îi strică lui Coriolanus 
cheful, dezaprobându-i picnicul cu Lucy Gray. 

— S-o hrăneşti e una, comentă ea. Dar, cinând împreună, 
sugerezi că o consideri egala ta. Şi nu este. Districtele au avut 
întotdeauna ceva barbar. Tatăl tău spunea că beau apă pentru 
că nu plouă cu sânge. Ignori asta pe riscul tău, Coriolanus. 

— Nu e decât o fată, mamaiestoasa, interveni Tigris. 

— E din districte. Şi, ascultă-mă pe mine, asta nu mai e fată 
de multă vreme, ripostă mamaiestoasa. 

Tulburat, Coriolanus îşi aminti cum se întrebaseră tributurile 
în camion dacă să-l omoare sau nu. Se dovediseră cu siguranţă 
însetate de sângele lui. Numai Lucy Gray obiectase. 

— Lucy Gray e altfel, susţinu el. În camion, când ceilalţi au 
vrut să mă atace, a trecut de partea mea. Şi m-a ajutat şi în 
casa maimuţelor. 

Insă mamaiestoasa nu cedă. 

— Dacă nu erai mentorul ei, oare s-ar fi deranjat? Bineînţeles 
că nu. E o mică prefăcută, a început să te manipuleze din clipa 
în care v-aţi întâlnit. Fii prudent în privinţa ei, băiatule - eu atât 
am de spus. 


Coriolanus nu se obosi s-o contrazică, fiindcă mamaiestoasa 
vedea întotdeauna doar partea cea mai rea din orice avea 
legătură cu districtele. Se duse drept în pat, rupt de oboseală, 
dar nu reuşi să-şi liniştească mintea. Scoase din sertarul 
noptierei pudriera mamei lui şi îşi trecu degetele peste 
trandafirul gravat pe argintul masiv. 

Roşii trandafiri, violete-albastre, 

Păsările ştiu taina iubirii noastre... 

Când apăsă pe închizătoare, capacul se ridică, lăsând să se 
răspândească miros de flori. In lumina slabă care venea de pe 
Corso, ochii lui de un albastru deschis îl priviră din oglinda 
rotundă, uşor deformantă. 

— Sunt exact ca ai tatălui tău, îi reamintea mereu 
mamaiestoasa. 

Coriolanus şi-ar fi dorit să aibă ochii mamei sale, dar n-o 
spusese niciodată. Poate era mai bine să-şi moştenească tatăl. 
Mama lui nu fusese niciodată destul de dură pentru lumea în 
care trăiau. În cele din urmă, adormi cu gândul la ea, dar în vis 
Lucy Gray îi cântă, învârtindu-se în rochia ei ca un curcubeu. 

Dimineaţă, Coriolanus se trezi într-un miros delicios. Se duse 
la bucătărie şi descoperi că Tigris pusese ceva la copt încă 
dinainte de a miji zorii. 

O strânse de umăr. 

— Ar trebui să dormi mai mult, Tigris. 

— N-am putut să dorm, m-am tot gândit la ce se petrece la 
grădina zoologică, răspunse ea. Anul ăsta, unii copii par atât de 
mici. Sau poate pur şi simplu îmbătrânesc eu. 

— E tulburător să-i vezi închişi în cuşca aia, recunoscu 
Coriolanus. 

— A fost tulburător şi să te văd pe tine acolo, zise ea, 
punându-şi o mănuşă şi scoțând din cuptor o tavă cu budincă de 
pâine. Fabricia mi-a spus s-arunc pâinea veche, rămasă de la 
petrecere, dar, m-am gândit eu, de ce s-o irosesc? 

Abia scoasă din cuptor, fierbinte şi îmbibată cu sirop de 
porumb, budinca de pâine era preferata lui. 

— Arată uimitor! îi spuse lui Tigris. 


— Şi avem din belşug, aşa că poţi să-i duci o felie şi lui Lucy 
Gray. A spus că-i plac dulciurile - şi mă-ndoiesc că va mai avea 
parte de multe în viitor! 

Tigris aşeză tava pe cuptor cu un pocnet. 

— Scuze. N-am vrut s-o trântesc. Nu ştiu ce m-a apucat. Sunt 
încordată ca un arc. 

Coriolanus îi atinse uşor braţul. 

— Din cauza Jocurilor. Ştii că trebuie să fiu mentor, nu-i aşa? 
Dacă vreau să am o şansă la un premiu. Trebuie să-l câştig, 
pentru noi toţi. 

— Desigur, Coryo. Desigur. Şi suntem mândre de tine, suntem 
mândre că te descurci atât de bine. 

Tăie o bucată mare de budincă şi o puse pe o farfurie. 

— Acum mănâncă. Presupun că nu vrei să întârzii. 

La Academie, toată neliniştea lui Coriolanus se topi sub 
căldura reacției la nesăbuinţa lui din ziua precedentă. Cu 
excepţia Liviei Cardew, care îi spuse foarte clar că a trişat şi 
ar trebui exclus imediat din rândul mentorilor, colegii de clas 
felicitară. Profesorii nu-l susţinură tot atât de făţiş, dar unii îi 
zâmbiră şi mulţi îl bătură pe spate cu subiînţeles. 

După ce ieşi din sala de clasă, Satyria îl luă deoparte. 

— Bine lucrat! Dr. Gaul a fost încântată, prin urmare asta ţi-a 
adus calificative care te vor ajuta să ajungi la facultate. O să-i 
prezinte un raport favorabil preşedintelui Ravinstill, ceea ce se 
va reflecta pozitiv şi asupra noastră. Numai că trebuie să fii 
prudent. leri s-a terminat cu bine pentru că ai avut noroc. Dacă 
puşlamalele alea te-ar fi atacat în cuşcă? Apărătorii Păcii s-ar fi 
repezit să te salveze, dar s-ar fi înregistrat pierderi de ambele 
părţi. Lucrurile ar fi ieşit cu totul altfel dacă n-ai fi avut-o pe 
fetiţa ta curcubeu. 

— Tocmai de-asta l-am refuzat pe Sejanus când mi-a propus 
să facem schimb de tributuri. 

Satyria rămase cu gura căscată. 

— Nu pot să cred! Imaginează-ţi ce-ar zice Strabo Plinth dacă 
treaba asta s-ar da publicităţii! 

— Imaginează-ţi ce-mi datorează dacă nu se dă! 

Ideea de a-l şantaja pe bătrânul Strabo Plinth era, categoric, 
atrăgătoare. 


că 
ă îl 


Ea râse. 

— Ai vorbit ca un Snow. Acum du-te în clasă! Trebuie să ai 
restul dosarului şcolar imaculat dacă acum, ca mentor, aduni 
bile negre cu grămada. 

Cei douăzeci şi patru de mentori îşi petrecură dimineaţa luând 
parte la un seminar condus de Crispus Demigloss, bătrânul şi 
irascibilul lor profesor de istorie. Le ceru să vină cu cât mai 
multe idei care - pe lângă introducerea mentorilor - să ajute la 
găsirea unui mod de a convinge oamenii să se uite la Jocurile 
Foamei. 

— Arătaţi-mi că nu mi-am irosit timpul cu voi patru ani de-a 
rândul, spuse el chicotind. Dacă istoria vă învaţă ceva, atunci vă 
învaţă cum să-i faceţi pe indivizii refractari să se supună. 

Sejanus ridică imediat mâna. 

— Da, Sejanus. 

— Inainte de a vorbi despre o cale de a-i convinge pe oameni 
să se uite la Jocuri, n-ar trebui să ne întrebăm dacă este sau nu 
bine s-o facă? 

— Să nu deviem de la subiect, vă rog. Profesorul Demigloss îşi 
roti ochii prin încăpere, în aşteptarea unui răspuns mai 
productiv. Cum îi convingem pe oameni să se uite? 

Festus Creed ridică mâna. Mai înalt şi mai voinic decât 
majoritatea băieţilor de vârsta lui, se numărase printre 
apropiații lui Coriolanus încă de mic. Familia lui era una dintre 
cele mai vechi şi mai bogate din Capitoliu. Provenind, în cea mai 
mare parte, din lemnul de construcţie din Districtul 7, averea lor 
primise o lovitură grea în timpul războiului, dar se bucurase de 
o refacere frumoasă mulţumită reconstrucției. Repartizarea lui 
ca mentor al fetei din Districtul 4 îi reflecta cu acuratețe 
statutul. Inalt, dar nu excepţional. 

— Luminează-ne, Festus! spuse profesorul Demigloss. N 

— E simplu. Recurgem direct la pedepse, răspunse Festus. In 
loc să le sugerăm oamenilor să se uite, îi obligăm prin lege. 

— Ce se întâmplă dacă nu te uiţi? întrebă Clemensia, fără să 
se obosească să ridice mâna sau să-şi ia ochii de la notițele ei. 

Se bucura de popularitate atât printre studenţi, cât şi printre 
profesori şi, fiind o prezenţă atât de plăcută, i se scuzau multe. 


— În districte, te executăm. În Capitoliu, te mutăm într-un 
district şi, dacă nu te supui nici în anul următor, te executăm, 
răspunse Festus vesel. 

Toată lumea râse, apoi începură să se gândească la 
propunerea lui cu seriozitate. Cum puteai impune legea? N- 
aveai cum să trimiţi Apărători ai Păcii din casă-n casă. Poate 
prin sondaj, luând oameni la întâmplare şi punându-le întrebări 
ale căror răspunsuri să arate dacă se uită sau nu la Jocuri. Şi, 
dacă nu se uitau, care ar fi fost pedeapsa potrivită? Nu execuţia 
sau exilul - excesiv de severe. Poate pierderea unor privilegii în 
Capitoliu şi biciuirea publică în districte. Erau pedepse 
usturătoare pentru toţi. 

— Adevărata problemă, spuse Clemensia, constă în faptul că 
spectacolul e oribil. Aşa că oamenii evită să-l urmărească. 

Sejanus se grăbi să intervină. 

— Bineînţeles că evită! Cine vrea să se uite la un grup de copii 
care se ucid între ei? Doar cineva violent, cu o minte bolnavă. 
Fiinţele omeneşti n-or fi ele perfecte, dar nici chiar atât de rele 
nu sunt. 

— De unde ştii tu? întrebă Livia, tăioasă. Şi cum poate cineva 
din districte să aibă idee la ce vrem să ne uităm noi, cei din 
Capitoliu? Tu nici măcar n-ai fost aici în timpul războiului. 

Sejanus amuţi, fiindcă nu putea să nege. 

— Pentru că, în esenţă, cei mai mulţi suntem oameni 
cumsecade, interveni Lysistrata Vickers, punându-şi cu grijă 
mâinile pe caietul ei de notițe. 

La ea totul era îngrijit, ordonat. Incepând cu părul împletit cu 
rigurozitate, cu unghiile uniform pilite şi terminând cu mânecile 
albe, apretate, ale bluzei de uniformă, care cădeau frumos pe 
pielea ei netedă, cafenie. 

— Cei mai mulţi dintre noi nu vor să vadă alţi oameni suferind. 

— Ne-am uitat la lucruri mai îngrozitoare în timpul războiului. 
Şi după încheierea lui, îi reaminti Coriolanus. 

In perioada Zilelor Negre, fuseseră transmise evenimente 
sângeroase şi, după semnarea Tratatului de Trădare, multe 
execuţii brutale. 

— Dar atunci eram direct interesaţi, Coryo! spuse Arachne 
Crane, de pe scaunul din dreapta lui, plesnindu-l peste braţ. 


Era atât de zgomotoasă! Mereu şoca. Apartamentul familiei 
Crane se afla vizavi de al familiei Snow şi, chiar de dincolo de 
Corso, o auzea zbierând noaptea. 

— Ne priveam duşmanii murind! Vorbesc despre lepădăturile 
rebele şi despre alţii de teapa lor. Dar de copiii ăştia cui îi pasă, 
într-un fel sau altul? 

— Probabil familiilor lor, răspunse Sejanus. 

— Vorbeşti despre o mână de oameni insignifianţi din 
districte. Şi ce dacă? tună Arachne. De ce i-ar păsa oricăruia 
dintre noi cine învinge? 

Livia se uită ostentativ la Sejanus. 

— Ştiu că mie nu-mi pasă. 

— Pe mine mă incită mai mult o luptă de câini, recunoscu 
Festus. Mai ales când se fac pariuri. 

— inseamnă că ţi-ar plăcea dacă am cota tributurile şi am 
paria? glumi Coriolanus. Jocurile Foamei ar deveni captivante? 

— Asta le-ar mai anima cu siguranţă! replică Festus. 

Câţiva chicotiră, însă apoi toată lumea amuţi, meditând 
asupra ideii. 

— E înfiorător, comentă Clemensia, răsucindu-şi părul pe 
deget, gânditoare. Vorbeşti serios? Crezi că ar trebui să pariem 
c-o să învingă un tribut sau altul? 

— Nu cu adevărat, răspunse Coriolanus, lăsându-şi capul pe 
umăr. Pe de altă parte, dacă ideea se bucură de succes, atunci 
da, cred, categoric. Vreau să rămân în istorie ca iniţiator al 
introducerii jocurilor de noroc în Jocurile Foamei! 

Clemensia clătină din cap, exasperată. Dar, în drum spre 
masa de prânz, Coriolanus nu putu să nu-şi spună că ideea are 
oarecare valoare. 

Bucătarii din sala de mese încă aveau la dispoziţie mâncare 
rămasă din ziua extragerii, şi şunca în sos cremos pusă pe pâine 
prăjită trebuia să fie un apogeu al prânzurilor servite la şcoală în 
acel an. Coriolanus savură fiecare înghiţitură, spre deosebire de 
prima zi, când fuseseră servite acele bunătăţi, dar cuvintele 
amenințătoare ale decanului Highbottom îl năuciseră şi abia 
dacă gustase câte ceva. 

Mentorilor li se spusese să vină în balconul sălii Heavensbee 
imediat după prânz, înaintea primei întâlniri oficiale cu 


tributurile lor. Primiseră cu toţii câte un mic chestionar pe care 
să-l completeze, pe de-o parte ca să spargă gheaţa şi pe de alta 
ca să culeagă informaţii. Despre tributurile precedente nu se 
ştiuse mai nimic, iar acum se depuneau eforturi pentru a 
îmbunătăţi lucrurile. Mulţi dintre colegii lui se îndreptau spre 
locul de adunare glumind şi râzând cam prea tare, într-o 
încercare nereuşită de a-şi ascunde nervozitatea. Coriolanus o 
întâlnise pe Lucy Gray deja de două ori, aşa că era cu un pas 
înaintea tuturor. Se simţea în largul lui, ba chiar nerăbdător s-o 
revadă. Ca să-i mulţumească pentru cântec. Ca să-i dea budinca 
de pâine de la Tigris. Ca să stabilească o strategie pentru 
interviul lor. 

Vorbăria încetă când mentorii intrară pe uşile batante ale 
balconului şi văzură ce-i aştepta jos. Tot ce putea aminti de 
festivitatea Extragerii fusese îndepărtat, lăsând sala rece şi 
impozantă. Douăzeci şi patru de măsuţe, fiecare având de-o 
parte şi de alta câte un scaun pliant, erau ordonate pe câteva 
rânduri. Aveau prinse pe ele plăcuţe cu numărul districtului, 
urmat de un B sau un F, iar alături, un bloc de beton cu un inel 
metalic fixat deasupra. 

Până să apuce elevii să discute despre acest aranjament, doi 
Apărători ai Păcii intrară şi se postară la dreapta şi la stânga uşii 
principale, apoi apărură în şir tributurile. Apărătorii Păcii erau de 
două ori mai numeroşi, dar, ţinând cont de lanţurile grele de la 
mâinile şi de la gleznele tributurilor, părea oricum improbabil să 
încerce vreunul să fugă. Apărătorii Păcii le duseră la mesele 
corespunzătoare districtului şi sexului fiecăruia, le cerură să se 
aşeze, apoi prinseră lanţurile de greutăţile de beton. 

Unele tributuri se lăsară să cadă pe scaun, cu bărbia aproape 
în piept, dar cele mai sfidătoare îşi săltară capetele şi priviră 
sala. Era printre cele mai impresionante încăperi din întregul 
Capitoliu şi mulţi rămaseră cu gurile căscate, copleșiți de 
coloanele de marmură, de ferestrele arcuite, de tavanul boltit. 
Coriolanus se gândi că trebuie să li se pară o minune prin 
comparaţie cu clădirile plate, urâte, caracteristice stilului 
arhitectural din multe districte. Rotindu-se prin încăpere, ochii 
tributurilor ajunseră în cele din urmă la balconul mentorilor şi 
cele două grupuri se treziră privindu-se ţintă îndelung. 


Când profesoara Sickle trânti uşa în spatele lor, toţi mentorii 
tresăriră. 

— Nu vă mai holbaţi la tributuri şi coborâţi la ele! le porunci 
ea. N-aveţi decât cincisprezece minute, aşa că folosiţi-le cu 
înţelepciune. Şi nu uitaţi să completaţi cât mai bine hârtiile 
pentru evidenţele noastre. 

Coriolanus cobori primul pe scara în spirală. Când întâlni ochii 
lui Lucy Gray, îşi dădu seama că fata îl căuta cu privirea. 
Lanţurile ei îl tulburară, dar îi zâmbi liniştitor şi o parte din 
îngrijorarea de pe chipul fetei dispăru. 

Se strecură pe scaunul din faţa ei, încruntându-se la vederea 
mâinilor încătuşate ale fetei şi făcându-i semn celui mai 
apropiat Apărător al Păcii. 

— Scuzaţi-mă, nu s-ar putea să-i scoateţi astea? 

Apărătorul Păcii îi făcu favoarea de a-l întreba pe ofiţerul de 
lângă uşă, apoi se uită iar la el, clătinând vehement din cap. 

— Îți mulţumesc că ai încercat totuşi, spuse Lucy Gray. 

Işi împletise foarte frumos părul, dar avea faţa tristă şi obosită 
şi vânătaia încă îi mai păta obrazul. Il văzu privind-o şi o atinse. 

— E hidoasă? 

— Incepe să se vindece, zise el. 

— N-am oglindă, aşa că nu pot decât să-mi imaginez. 

Fata nu se obosi să-şi etaleze pentru el personalitatea 
cuceritoare pe care le-o arătase camerelor de televiziune şi, 
într-un fel, Coriolanus se bucură. Poate începea să-i acorde 
încredere. 

— Cum te simţi? o întrebă. N 

— Somnoroasă. Speriată. Flămândă, răspunse ea. În 
dimineaţa asta, doar vreo doi oameni au trecut pe la grădina 
zoologică şi ne-au hrănit. Am primit un măr, care a însemnat 
mai mult decât au căpătat ceilalţi, dar nu se poate spune că m- 
am săturat. 

— In privinţa asta te pot ajuta un pic. 

Scoase pachetul de la Tigris din geanta lui cu cărţi. 

Lucy Gray se mai lumină la faţă şi desfăcu atent hârtia cerată, 
dând la iveală un pătrat mare de budincă de pâine. Ochii i se 
umplură subit de lacrimi. 


— Oh, nu! Nu-ţi place? se îngrijoră el. Pot încerca să-ţi aduc 
altceva. Pot... 

Lucy Gray clătină din cap. 

— E mâncarea mea preferată. 

Inghiţi în sec, apăsat, rupse o bucăţică, apoi o strecură printre 
buze. 

— Şi a mea. Verişoara Tigris a făcut-o azi-dimineaţă, aşa că ar 
trebui să fie proaspătă. 

— E perfectă. Exact aşa cum o făcea mama, are acelaşi gust. 
Te rog, spune-i lui Tigris că-i mulţumesc. 

Mai luă o îmbucătură, dar continua să se lupte cu lacrimile. 

Coriolanus simţi o împunsătură înlăuntrul lui. şi dorea să 
întindă mâna şi să-i atingă faţa, să-i spună că totul o să fie bine. 
Dar, fireşte, nu putea fi. Nu pentru ea. Se căută pe bâjbâite în 
buzunarul din spate, găsi o batistă şi i-o oferi. 

— Incă o mai am pe cea de aseară. 

Lucy Gray duse mâna la buzunar. 

— Noi avem mai multe sertare pline, replică el. la-o. 

Ea o luă, îşi tamponă ochii şi îşi şterse nasul. Pe urmă inspiră 
adânc şi îşi îndreptă spatele. 

— Ce-avem azi în plan? 

— Trebuie să completez chestionarul ăsta despre tine. Te 
deranjează? 

Coriolanus scoase singura foaie a chestionarului. 

— Deloc, răspunse ea. Imi place să vorbesc despre mine. 

Pagina începea cu informaţii de bază. Numele, adresa din 
district, data naşterii, culoarea părului şi a ochilor şi orice 
infirmitate. Cu structura familiei era mai complicat. Atât părinţii 
lui Lucy Gray, cât şi cei doi fraţi ai ei mai mari erau morţi. 

— N-a mai rămas nimeni din familia ta? întrebă Coriolanus. 

— Am doi veri. Şi restul Stolului. 

Lucy Gray se aplecă să se uite pe hârtie. 

— E loc acolo pentru ei? 

Nu era. Dar ar fi trebuit să fie, se gândi el, având în vedere ce 
destrămate erau familiile după război. De fapt, poate 
chestionarul ar fi trebuit să-nceapă cu întrebarea: Cine îţi poartă 
de grijă? Sau, chiar mai bine, cu: Pe cine poți conta? 

— Eşti căsătorită? 


Coriolanus râse, apoi îşi aminti că, în unele districte, oamenii 
se căsătoreau foarte tineri. De unde să ştie el? Poate că ea avea 
un soţ în Districtul 12. 

— De ce? Mă ceri de nevastă? întrebă Lucy Gray, serioasă. 

El ridică privirea, surprins. 

— Fiindcă mă gândesc că s-ar putea să meargă. 

Tachinat de ea, Coriolanus simţi cum roşeşte uşor. 

— Sunt convins că ai putea găsi pe cineva mai bun. 

— Incă n-am găsit. 

Un licăr de durere apăru în ochii ei, dar îl mască repede cu un 
zâmbet. 

— Fac pariu că tu ai o mulţime de iubite, un şir luuung. 

Flirtând astfel cu el, îl lăsă fără grai. Oare unde rămăseseră? 

Coriolanus se uită pe hârtie. Ah, da! Familia ei. 

— Cine te-a crescut? După ce ţi-au murit părinţii. 

— Un bătrân ne-a luat la el, în schimbul unei alocaţii - ne-a 
luat pe toţi cei şase copii rămaşi din Stol. N-aş spune chiar că 
ne-a crescut, dar nici nu ne-a stânjenit cu nimic. Situaţia putea 
fi mai rea. li sunt cu adevărat recunoscătoare. Oamenii nu se 
îngrămădeau să ne ia pe toţi şase. Ela murit anul trecut, de 
plămân negru, dar acum unii dintre noi suntem destul de mari 
ca să ne descurcăm. 

Trecură la ocupaţia ei. La şaisprezece ani, nu era destul de 
mare ca să lucreze în mină, dar nici nu mergea la şcoală. 

— Imi câştig traiul distrând oamenii. 

— Te plătesc ca să... cânţi şi să dansezi? întrebă Coriolanus. 
Credeam că, în districte, nu-şi permite nimeni aşa ceva. 

— Cei mai mulţi nu-şi permit, îl lămuri ea. Uneori pun mână de 
la mână şi două sau trei perechi se căsătoresc în aceeaşi zi şi 
atunci ne angajează pe noi. Adică pe mine şi pe ceilalţi din Stol. 
Câţi am mai rămas. Când ne-au ridicat, Apărătorii Păcii ne-au 
permis să ne păstrăm instrumentele. Ei sunt printre cei mai buni 
clienţi ai noştri. 

Coriolanus îşi aminti că Apărătorii Păcii se străduiseră să nu 
zâmbească la extragere şi o lăsaseră să cânte şi să danseze. 
Notă ocupaţia ei şi cu asta termină de completat formularul, dar 
mai avea o mulţime de întrebări de-ale lui. 

— Povesteşte-mi despre Stol. De partea cui aţi fost în război? 


— De nicio parte. Ai mei n-au trecut de partea nimănui. 
Suntem doar noi şi-atât. 

Ceva din spatele lui Coriolanus atrase atenţia fetei. 

— Cum spuneai că îl cheamă pe prietenul tău? Cel cu 
sandviciurile? Cred că are necazuri. 

— Sejanus? 

Se răsuci şi se uită printre rânduri, către locul unde Sejanus 
stătea faţă-n faţă cu Marcus. Intre ei se lăfăiau, neatinse, 
sandviciuri cu friptură de vită şi o prăjitură. Sejanus vorbea 
stăruitor, cu o expresie imploratoare, însă Marcus privea drept 
înainte, cu braţele încrucişate, refuzând cu întreaga lui fiinţă să 
răspundă în vreun fel. 

Celelalte tributuri erau în diverse stadii de interacţiune. Mai 
multe îşi acoperiseră faţa şi refuzau să comunice. Câteva 
plângeau. Unele răspundeau la întrebări cu prudenţă, dar chiar 
şi ele păreau ostile. 

— Cinci minute, anunţă profesoara Sickle. 

Asta îi aminti lui Coriolanus de alte cinci minute pe care 
trebuia să le aibă în vedere. 

— Ştii, în noaptea dinaintea începerii Jocurilor, o să avem la 
televiziune un interviu de cinci minute, în care-o să facem orice 
vrem. Ai putea să cânţi din nou. 

Lucy Gray căzu pe gânduri. 

— Nu sunt sigură că are rost. Vreau să spun că, la extragere, 
cântecul meu n-a avut nicio legătură cu voi, cei de aici. N-am 
plănuit să cânt. A fost o parte dintr-o poveste lungă şi tristă, 
care, în afară de mine, nu interesează pe nimeni. 

— Le-a atins tuturor o coardă sensibilă, sublinie Coriolanus. 

— lar cântecul despre vale a fost, aşa cum m-ai sfătuit, poate 
un mod de a face rost de mâncare. 

— A fost frumos, spuse el. M-am simţit ca atunci când mama... 
Ea a murit când aveam cinci ani. Cântecul tău mi-a amintit de 
un altul, pe care obişnuia să mi-l cânte. 

— Şi tatăl tău? întrebă fata. 

— L-am pierdut şi pe el. In acelaşi an, îi povesti Coriolanus. 

Ea dădu din cap, compătimitoare. 

— Aşadar, şi tu eşti orfan, ca mine. 


Lui Coriolanus nu-i plăcea să i se spună astfel. În copilărie, 
Livia îl tachinase, legându-se de lipsa părinţilor lui, şi îl făcuse 
să se simtă singur şi nedorit de nimeni, deşi nu era nici una, nici 
alta. Insă exista în el un gol pe care cei mai mulţi copii nu-l 
înțelegeau. Dar Lucy Gray, fiind ea însăşi orfană, îl înţelegea. 

— Situaţia putea fi mai rea. O am pe mamaiestoasa. E bunica 
mea. Şi pe Tigris. 

— Ţi-e dor de părinţii tăi? întrebă ea. 

— De tata nu eram foarte apropiat. De mama... sigur că da. 

Incă îi venea greu să vorbească despre ea. 

— Ţie îţi este? 

— Mult. De amândoi. Port rochia mamei şi e singurul lucru 
care m-ajută acum să nu-mi pierd minţile. 

Işi trecu degetele peste volane. 

— E ca şi cum m-ar ţine ea în braţe. 

Coriolanus se gândi la pudriera mamei lui. La pulberea 
parfumată. 

— Mama mirosea întotdeauna a trandafiri, spuse, apoi se 
simţi stânjenit. 

Chiar şi acasă, vorbea rar despre mama lui. Cum ajunsese 
conversaţia la aşa ceva? 

— Oricum, cred că ai impresionat multă lume cu cântecul tău. 

— Eşti drăguţ că mi-o spui. Mulţumesc. Dar nu-i un motiv real 
ca să cânt la interviu, zise ea. Dacă se desfăşoară în noaptea 
dinainte, n-are rost să ne gândim c-o să mi se aducă mâncare. 
Atunci n-o să am de ce să mai câştig pe cineva de partea mea. 

Coriolanus încercă să se gândească la un motiv, însă cântecul 
ei ar fi fost doar în folosul lui. 

— E păcat, totuşi. Cu o voce ca ata. 

— O să-ţi cânt puţin în culise, îi promise ea. 

Trebuia să se străduiască s-o convingă, dar, pe moment, 
renunţă. In schimb, o lăsă pe ea să-i pună întrebări şi răspunse 
vorbindu-i despre familia lui şi povestindu-i cum supravieţuiseră 
pe durata războiului. li venea relativ uşor să-i destăinuie astfel 
de lucruri. Poate fiindcă ştia că toate mărturisirile lui o să 
dispară în arenă, peste câteva zile? N 

Ea părea mai binedispusă; nu mai vărsă alte lacrimi. In timp 
ce-şi dezvăluiau unul altuia câte ceva despre propria viaţă, între 


ei începu să ia naştere un soi de familiaritate. Când fluierul 
anunţă încheierea întâlnirii, Lucy Gray îndesă batista lui, 
împăturită cu grijă, în buzunarul genţii cu cărţi şi îl strânse de 
braţ, în semn de mulţumire. 

Mentorii se îndreptară, supuşi, spre uşa principală, unde 
primiră instrucţiuni de la profesoara Sickle. 

— Trebuie să mergeţi în laboratorul de biologie avansată, ca 
să daţi raportul. 

Nimeni nu ceru nicio explicaţie, dar pe coridoare toţi se 
întrebară, cu glas tare, care era motivul. Probabil că dr. Gaul e 
acolo, spera Coriolanus. Chestionarul lui, completat aşa cum 
trebuia, contrasta puternic cu rezultatele inconsistente ale 
eforturilor colegilor săi şi avea să urmeze un alt moment în care 
putea să iasă în evidenţă. 

— Al meu n-a vrut să vorbească. N-a scos niciun cuvânt! se 
plânse Clemensia. Nu am decât ce am aflat imediat după 
extragere. Numele lui. Reaper? Ash. Vă puteţi imagina cum e 
când îţi numeşti copilul Reaper şi sfârşeşte cu numele cules din 
urnă pentru Jocurile Foamei? 

— Când s-a născut el, nu exista extragerea, sublinie 
Lysistrata. E doar un nume preferat de oamenii care lucrează 
pământul şi culeg roadele. 

— Presupun că ăsta e adevărul, încuviinţă Clemensia. 

— A mea a vorbit. Aproape că aş prefera să n-o fi făcut! 

Practic, Arachne îşi strigă cuvintele. 

— De ce? Ce-a spus? întrebă Clemensia. 

— Ei bine, se pare că, în Districtul 10, îşi petrecea mare parte 
din timp tăind porci. 

Arachne făcu un gest sugestiv. 

— Pfui! Ce-ar trebui să scot din asta? Aş vrea să pot născoci 
ceva mai bun. 

Se opri atât de brusc, încât Coriolanus şi Festus dădură peste 
ea. 

— O clipă! Asta e! 

— Mişcă-te! o îndemnă Festus, împingând-o. 


8 Culegătorul sau secerătorul - în Ib. engl., în orig. (n. tr.). 


Ea îl ignoră şi continuă să vorbească, solicitând atenţia 
tuturor. 

— AŞ putea născoci ceva genial! Ştiţi, am vizitat Districtul 10. 
Practic, e a doua mea casă! 

Inainte de război, familia ei construise hoteluri de lux pentru 
vacanțe în diferite locuri, iar Arachne călătorise foarte mult prin 
Panem. Incă se mai lăuda cu asta, deşi, în timpul războiului, 
fusese blocată în Capitoliu, ca toţi ceilalţi. 

— Oricum, pot găsi ceva mai bun decât succesele şi eşecurile 
dintr-un abator! 

— Eşti norocoasă, comentă Pliny Harrington. 

Toată lumea îi spunea Pup, ca să-l deosebească de tatăl lui, 
amiralul care veghea asupra apelor din Districtul 4. Amiralul 
încercase să-l modeleze după imaginea lui, insistând să fie tuns 
periuţă şi să aibă întotdeauna pantofii lustruiţi, însă fiul său era 
şleampăt din naştere. Işi scoase, cu degetul mare, o fărâmă de 
şuncă din aparatul dentar şi o aruncă pe podea. 

— Măcar nu se sperie de sânge. 

— De ce? A ta se teme? întrebă Arachne. 

— N-am idee. A plâns exact cincisprezece minute, răspunse 
Pup şi se strâmbă. Cred că Districtul 7 n-a pregătit-o nici măcar 
să suporte ruperea unei pieliţe de la unghie, ce să mai zic de 
Jocuri? 

— Mai bine ţi-ai încheia haina înainte de a intra în clasă, îi 
aminti Lysistrata. 

— Oh, da, oftă Pup. 

Incercă să-şi încheie nasturele de sus şi rămase cu el în mână. 

— Uniformă tâmpită! 

Când intrară în laborator, prezenţa decanului Highbottom, 
care stătea în spatele catedrei, adunând chestionarele, domoli 
încântarea ce-l cuprinsese pe Coriolanus la vederea lui Gaul. 
Decanul nu-i dădu nicio atenţie, însă nu era deosebit de 
prietenos cu nimeni. O lăsă pe dr. Gaul să le vorbească elevilor. 

Ea îşi împunse iepurele mutant, aşteptându-i să se aşeze, apoi 
li se adresă: 

— Hopa-ţupa, ţopa-hop, cum v-aţi descurcat? Au fost 
prietenoşi sau doar s-au holbat? 


Elevii schimbară priviri confuze, în timp ce ea lua 
chestionarele. 

— Pentru cei care nu ştiu, sunt dr. Gaul, şefa creatorilor-de- 
joc, şi o să vă fiu îndrumător pe parcursul activităţii voastre de 
mentori. Acum, să vedem dacă am cu ce lucra, nu? 

Răsfoi chestionarele, se încruntă, apoi scoase unul şi îl ridică 
în faţa clasei. 

— Asta vi s-a cerut să faceţi. Mulţumesc, domnule Snow! lar 
vouă, celorlalţi, ce vi s-a întâmplat? 

Coriolanus radia în sinea lui, dar îşi păstră o expresie neutră. 
Deocamdată, cea mai bună mişcare era să-şi susţină colegii de 
clasă. Vorbi după o tăcere îndelungată. 

— Eu am avut noroc cu tributul meu. E o fată vorbăreaţă. Dar 
cei mai mulţi nu vor să comunice. Şi nici fata mea nu vede 
rostul vreunui efort pentru interviu. 

Sejanus se întoarse spre Coriolanus. 

— Ce motive au să fie comunicativi? Ce-ar câştiga? Oricum 
vor fi aruncaţi în arenă şi lăsaţi să se apere singuri. 

Un murmur de aprobare străbătu încăperea. 

Dr. Gaul îl studie pe Sejanus. 

— Tu eşti băiatul cu sandviciurile. De ce le-ai dus? 

Sejanus se crispă şi evită s-o privească. 

— Erau morţi de foame. O să-i omorâm:; trebuie să-i şi 
torturăm înainte? 

— Aha! Un simpatizant al rebelilor! exclamă dr. Gaul. 

Cu ochii în caietul lui de notițe, Sejanus insistă: 

— Nu tocmai rebeli. Când s-a terminat războiul, unii dintre ei 
n-aveau decât doi ani. Cei mai mari aveau opt. lar acum, când 
nu mai e război, nu sunt altceva decât cetăţeni ai Panemului, 
corect? Capitoliul nu face exact ceea ce spune imnul? „Tu ne 
dai lumină. Ne strângi laolaltă.” Trebuie să-i guverneze pe 
oamenii din toată ţara. 

— Asta e ideea generală. Continuă, îl încurajă dr. Gaul. 

— Ei bine, atunci ar trebui să-i şi protejeze pe toţi, spuse 
Sejanus. Este principala sa îndatorire! Şi nu văd cum lupta 
tributurilor până la moarte îl ajută să şi-o îndeplinească. 


— E clar că nu aprobi Jocurile Foamei, conchise dr. Gaul. 
Trebuie fie greu pentru un mentor. Probabil te împiedică să-ţi 
realizezi misiunea. 

Sejanus ezită câteva clipe. Apoi îşi îndreptă spatele, părând 
să-şi adune curajul, şi o privi în ochi. 

— Poate ar fi bine să mă înlocuiţi, să alegeţi pe cineva mai 
demn. 

Din grupul elevilor se auzi un icnet. 

— Nici în ruptul capului, băiete, chicoti dr. Gaul. Compasiunea 
e o cheie a Jocurilor. Empatia e ceea ce lipseşte. Nu, Casca? 

Se uită la decanul Highbottom, însă el se mulţumi să 
răsucească un pix între degete. 

Sejanus se posomori, dar nu-şi mai argumentă cererea. 
Coriolanus simţea că băiatul acceptase să piardă lupta, dar nu 
credea că abandonase războiul. Acest Sejanus Plinth era mai 
dur decât părea. Refuzase rolul de mentor, aruncându-i-l lui 
Gaul în faţă. 

Cu toate acestea, pe ea schimbul de replici părea că o 
înviorase. 

— Ei, n-ar fi minunat dacă tot publicul s-ar gândi la tributuri cu 
aceeaşi pasiune ca acest tânăr aici prezent? lată care ar trebui 
să fie țelul nostru! 

— Nu, spuse decanul Highbottom. 

— Ba da! Ca să se implice cu adevărat! continuă ea şi se lovi 
cu palma peste frunte. Mi-ai dat o idee minunată. Un mod dea 
lăsa publicul să influenţeze rezultatul Jocurilor. Să presupunem 
că le permitem oamenilor să le trimită tributurilor mâncare în 
arenă. Să le hrănească, aşa cum a făcut prietenul nostru de aici 
la grădina zoologică. Nu s-ar simţi mai implicaţi? 

Festus se ridică în picioare. 

— Eu m-aş simţi, dacă aş paria totodată pe cel pe care-l 
hrănesc! Azi-dimineaţă, Coriolanus a spus că am putea cota 
tributurile pentru pariuri. 

Dr. Gaul se uită radioasă la Coriolanus. 

— Bineînţeles că aşa a spus. Bun, atunci să ne punem cu toţii 
mintea la contribuţie şi să găsim o soluţie. Propuneţi, în scris, un 
mod în care ar putea funcţiona treaba asta şi echipa mea o să ia 
în considerare părerea voastră. 


— O s-o ia în considerare? se miră Livia. Vreţi să spuneţi că e 
posibil să folosiţi ideile noastre? 

— De ce nu? Dacă sunt valoroase, adăugă dr. Gaul, aruncând 
teancul de chestionare pe catedră. Creierele tinere 
compensează lipsa experienţei prin idealism. Nimic nu li se pare 
imposibil. Bătrânul Casca, aici de faţă, a venit cu ideea Jocurilor 
Foamei când era studentul meu la Universitate, avea doar 
câţiva ani mai mult decât aveţi voi acum. 

Toţi ochii se întoarseră către decanul Highbottom, care îi 
răspunse lui Gaul: 

— N-a fost decât o propunere teoretică. 

— Ca şi cea de acum, în afara cazului când se dovedeşte utilă. 
O aştept pe biroul meu mâine-dimineaţă. 

Coriolanus oftă în sinea lui. O altă ocazie de a-şi compromite 
ideile în numele colaborării. Aveau să fie ori eliminate complet, 
ori, mai rău, diluate până la pierderea totală a vigorii. Clasa 
votă un comitet alcătuit din trei membri care să redacteze 
forma finală. Evident că îl aleseră pe Coriolanus, iar el nu putu 
să refuze. Dr. Gaul trebuia să plece la o întrunire, aşa că le ceru 
elevilor să discute între ei. El urma să se întâlnească, seara, cu 
Clemensia şi cu Arachne, dar, fiindcă toţi voiau să-şi viziteze 
mai întâi tributurile, căzură de acord să se vadă la ora opt, în 
grădina zoologică. De-acolo aveau să meargă la bibliotecă, să 
scrie propunerea. 

Prânzul fusese consistent, nu se simţi frustrat că cina se 
rezumă doar la supa de varză rămasă din ziua precedentă şi la 
o porţie de fasole roşie. Măcar nu era fasole lima. lar când Tigris 
puse ultimul polonic într-un castron elegant, de porțelan, şi îl 
garnisi cu câteva ierburi proaspete, din grădina de pe acoperiş, 
rezultatul nu păru prea modest ca să i-l ofere lui Lucy Gray. 
Pentru ea conta aspectul. Cât despre fasole, ei bine, fata era 
moartă de foame. 

Când ajunse la grădina zoologică, îl cuprinse un val de 
optimism. Dimineaţă, numărul vizitatorilor fusese neînsemnat, 
însă acum se revărsau înăuntru cu atâta repeziciune, încât nu 
putea fi sigur c-o să răzbată până la casa maimutelor. Dar îl 
ajută noul lui statut. Oamenii care îl recunoscură îl lăsară să 


treacă, ba chiar le cerură şi altora să-i facă loc. Nu era un 
cetăţean oarecare - era unul dintre mentori! 

Se duse drept în colţul lui, dar îi găsi pe gemenii Pollo şi Didi 
Ring instalaţi pe stâncă. Cei doi erau pe deplin încântați că sunt 
gemeni, apăreau întotdeauna îmbrăcaţi la fel, cu părul strâns în 
acelaşi gen de coc şi afişând aceeaşi personalitate optimistă. 
Plecară fără să le-o ceară Coriolanus. 

— O poţi lua în stăpânire, Coryo, spuse Didi, trăgându-şi 
fratele de pe stâncă. 

— Sigur, noi ne-am hrănit deja tributurile, adăugă Pollo. Şi îmi 
pare rău că treaba cu propunerile a picat pe capul tău. 

— Da, noi l-am votat pe Pup, dar nu ne-a susţinut nimeni! 

Izbucniră amândoi în râs şi fugiră, pierzându-se în mulţime. 

Lucy Gray veni imediat. Deşi Coriolanus nu cină împreună cu 
ea, fata devoră fasolea, după ce îi lăudă aspectul elegant. 

— Aţi primit mâncare de la cineva? o întrebă el. 

— Eu am căpătat o coajă de brânză veche de la o doamnă şi a 
mai venit la gratii un cuplu, ca s-arunce bărbatul nişte pâine pe 
care s-au bătut alţi doi copii. Văd tot felul de oameni cu 
mâncare în mâini, dar cred că le e frică să se apropie prea mult, 
deşi acum avem nişte Apărători ai Păcii aici, înăuntru. 

Arătă către zidul din spate al cuştii, unde stăteau de pază 
patru soldaţi. 

— Poate că acum, când eşti tu aici, se vor simţi mai în 
siguranţă. 

Coriolanus zări în mulţime un băieţel de vreo zece ani, care 
tot ezita, cu un cartof fiert în palmă. li făcu cu ochiul şi îl chemă 
cu un semn din mână. Băieţelul se uită la tatăl lui, care dădu 
aprobator din cap. Apoi veni în spatele lui Coriolanus, 
continuând să păstreze distanţa. 

— Ai adus cartoful ăla pentru Lucy Gray? îl întrebă Coriolanus. 

— Da. L-am păstrat de la cină. Am vrut să-l mănânc, dar mi- 
am dorit mai mult s-o hrănesc pe ea. 

— Atunci dă-i-l! îl încurajă Coriolanus. Nu muşcă. Şi ai grijă să 
fii politicos. 

Băiatul făcu un pas timid către Lucy Gray. 

— Salut! spuse ea. Cum te cheamă? 

— Horace. Ţi-am păstrat cartoful meu. 


— Eşti o dulceaţă! Să-l mănânc acum sau să-l las pentru mai 
târziu? 

— Acum. 

Băiatul îi întinse cartoful cu delicateţe. 

Lucy Gray îl apucă de parcă ar fi fost un diamant. 

— Cerule! E aproape cel mai frumos cartof pe care l-am văzut 
vreodată. 

Băiatul roşi, plin de mândrie. 

— Bun, începem. 

Luă o îmbucătură, închise ochii şi păru gata să leşine. 

— Are şi cel mai bun gust. Mulţumesc, Horace! 

Camerele se focalizară asupra lor când Lucy Gray primi un 
morcov ofilit de la o fetiţă şi un os din supă de la bunica 
acesteia. Cineva îl bătu pe umăr pe Coriolanus, care se întoarse 
şi dădu cu ochii de Pluribus Bell, cu o cutiuţă cu lapte în mână. 

— De dragul vremurilor de demult, spuse bărbatul zâmbind şi 
făcu două găuri în capac înainte de a-i întinde cutia lui Lucy 
Gray. Mi-a plăcut spectacolul tău de la extragere. Ai scris chiar 
tu cântecul? 

Câteva dintre cele mai adaptabile - sau poate dintre cele mai 
flămânde - tributuri se apropiară de gratii. Se aşezară pe 
pământ, cu mâinile întinse şi cu capetele plecate, aşteptând. Ici 
şi colo, câte cineva, de obicei un copil, venea în fugă să le pună 
ceva în palme, apoi se retrăgea dintr-un salt. Tributurile 
începură să se ia la întrecere ca să capteze atenţia, atrăgând 
camerele de televiziune către centrul cuştii. O fată mlădioasă, 
din Districtul 9, făcu o tumbă înapoi după ce primi o chiflă. 
Băiatul din Districtul 7 oferi un număr frumos de jonglerie cu 
trei nuci. Pe cei care dădeau un mic spectacol publicul îi 
răsplătea cu aplauze şi cu mai multă mâncare. 

Lucy Gray şi Coriolanus îşi reluară locurile de la picnic şi 
priviră spectacolul. 

— O trupă de circ, asta suntem, constată ea, culegând bucăţi 
de carne de pe osul primit. 

— Niciunul nu e la fel de bun ca tine, replică el. 

Mentorii care până atunci evitaseră s-o facă se apropiau acum 
de tributurile lor, oferindu-le mâncare. Când Sejanus sosi cu 
pungi cu ouă fierte tari şi cu felii de pâine, toate tributurile 


alergară la el, cu excepţia lui Marcus, care se încăpăţână să-l 
ignore cu desăvârşire. 

Coriolanus arătă cu capul spre ei. 

— Ai avut dreptate în privinţa lui Sejanus şi a lui Marcus. Au 
fost colegi de clasă în Districtul 2. 

— Ei bine, e complicat. Măcar noi doi nu avem astfel de 
probleme, zise ea. 

— Da, e deja destul de complicat. 

Voise s-o spună ca glumă, dar părea fără haz. Era, într-adevăr, 
destul de complicat şi se complica şi mai mult. 

Ea îl privi cu un zâmbet visător. 

— Ar fi fost, cu siguranţă, plăcut să te cunosc în alte 
împrejurări. 

— Cum? 

Intrebarea îl ducea pe o pantă periculoasă, dar nu reuşise să 
se abţină. 

— Oh, ai fi putut veni la unul dintre spectacole mele, să m- 
auzi cântând, spuse ea. Apoi ai fi rămas să stăm de vorbă, 
poate am fi băut ceva şi am fi dansat o dată sau de două ori. 

Coriolanus putea să-şi imagineze cum ea cânta undeva, într- 
un loc de genul clubului de noapte al lui Pluribus, iar el îi 
atrăgea privirea, stabilind o legătură între ei chiar înainte de a- 
şi vorbi. 

— Şi m-aş fi întors în noaptea următoare. 

— Ca şi cum am fi avut tot timpul din lume, completă ea. 

Un „u-hu” sonor le întrerupse visarea. Tributurile din Districtul 
6 începuseră un dans amuzant, iar gemenii Ring convinseseră o 
parte a publicului să bată din palme în ritm. Pe urmă, atmosfera 
deveni aproape festivă. Mulțimea se aventură mai aproape şi 
câţiva vizitatori intrară în vorbă cu captivii. 

Una peste alta, Coriolanus se gândi că totul merge bine - era 
nevoie de mai mult, doar Lucy Gray nu justifica difuzarea 
interviurilor la o oră de maximă audienţă. Se hotărî să le 
permită celorlalte tributuri să se bucure de câteva momente de 
glorie, înainte de a o ruga pe ea să cânte la ora închiderii. Intre 
timp, îi povesti discuţiile mentorilor şi sublinie ce-ar fi putut 
însemna popularitatea ei în arenă acum, când publicul avea 
posibilitatea să-i trimită daruri. 


În secret, îşi făcu din nou griji pentru resursele lui. Îi trebuiau 
mai mulţi spectatori influenţi, care să-şi permită să-i cumpere ei 
diverse lucruri. Ar fi făcut impresie proastă dacă tributul lui 
Snow n-ar fi primit nimic în arenă. Poate era bine să stipuleze în 
propunerea lui că n-ai voie să-i trimiţi daruri propriului tău 
tribut. Altminteri, cum ar fi putut el să concureze cu ceilalţi? Mai 
ales cu Sejanus. lar acolo, lângă gratii, Arachne pregătise un 
picnic pentru tributul ei. O pâine proaspătă, un calup de brânză, 
iar ăia erau struguri? Cum de-şi permitea aşa ceva? Poate că 
turismul lua iar avânt. 

O privi pe Arachne tăind brânza cu un cuţit cu mânerul de 
sidef. Tributul, fata vorbăreaţă din Districtul 10, stătea pe vine 
chiar în faţa ei, aplecându-se cu lăcomie către gratii. Arachne 
făcu un sandvici gros, dar nu se grăbi să i-l întindă. Părea să-i 
ţină fetei o prelegere. Ba chiar un veritabil discurs. La un 
moment dat, fata întinse mâna printre gratii, însă Arachne trase 
sandviciul înapoi, stârnind râsetele spectatorilor. Se întoarse şi 
le zâmbi, îi făcu semn cu degetul tributului ei, îi întinse din nou 
sandviciul, apoi îl trase înapoi pentru a doua oară, spre 
amuzamentul mulţimii. 

— Se joacă cu focul, remarcă Lucy Gray. 

Arachne flutură mâna spre spectatori, apoi muşcă ea din 
sandvici. 

Coriolanus o văzu pe fata din Districtul 10 întunecându-se la 
faţă, îi văzu muşchii gâtului încordându-se. Mai văzu şi altceva. 
Degetele ei strecurându-se printre gratii, repezindu-se şi 
apucând mânerul cuţitului. Coriolanus dădu să se ridice în 
picioare, deschise gura să strige, dar era prea târziu. 

Dintr-o singură mişcare, fata o smuci pe Arachne spre ea şi îi 
tăie gâtul. 


in rândurile privitorilor aflaţi în apropiere, răsunară 


strigăte. Arachne îşi pierdu culoarea din obraji, scăpă sanaviciul 
şi-şi încleştă mâna pe gât. Sângele i se revărsă printre degete 
când fata din Districtul 10 îi dădu drumul, îmbrâncind-o uşor. 
Arachne făcu un pas înapoi, se întoarse cu spatele la gratii şi 
întinse o mână din care picura sânge, implorând publicul s-o 
ajute. Oamenii erau fie prea uluiţi, fie prea speriaţi ca să 
reacționeze. Unii se traseră deoparte când ea căzu în genunchi 
şi începu să sângereze abundent. 

In prima clipă, Coriolanus bătu în retragere, ca şi ceilalţi, dând 
să se prindă de gratiile casei maimuţelor, dar Lucy Gray şuieră: 

— Ajut-o! 

Îşi aminti că totul e transmis în direct la televiziune, pentru 
spectatorii din Capitoliu. Habar n-avea ce să facă pentru 
Arachne, dar nu voia să fie văzut ghemuindu-se speriat, atârnat 
de gratii. Groaza lui era o problemă intimă, nu trebuia afişată în 
public. 

Işi sili picioarele să se pună în mişcare şi ajunse primul la 
Arachne. Fata se agăţă de cămaşa lui, în timp ce viaţa se 
scurgea din ea. 

— Un medic! strigă el, întinzând-o pe pământ. E vreun doctor 
aici? Vă rog, s-o ajute cineva! 

Işi apăsă mâna pe rana ei, ca să oprească sângele, dar şi-o 
retrase când Arachne scoase un sunet care arăta că se sufocă. 

— Haideţi! strigă către mulţime. 

Doi Apărători ai Păcii îşi croiau cu forţa drum spre el, printre 
oameni, dar mult, mult prea încet. 

Coriolanus ridică privirea la timp ca s-o vadă pe fata din 
Districtul 10 recuperând sandviciul cu brânză şi muşcând din el 
cu furie, înainte ca gloanţele să-i străpungă trupul, izbind-o de 
gratii. Căzu grămadă, cu sângele amestecându-i-se cu al lui 


Arachne. Firimituri din mâncarea pe jumătate mestecată îi 
căzură din gură şi se împrăştiară plutind pe băltoaca roşie. 

Mulțimea se retrase ca un val când cei cuprinși de panică 
încercară să părăsească locul în fugă. Lumina din ce în ce mai 
slabă sporea disperarea. Coriolanus văzu un băieţel căzând, 
văzu oamenii călcând pe gamba lui înainte să-l ridice o femeie. 
Alţii nu se dovedeau la fel de norocoşi. 

Buzele lui Arachne rosteau cuvinte mute, pe care el nu le 
putea descifra. Pe urmă respiraţia i se opri brusc şi Coriolanus 
presupuse că n-avea sens să-ncerce s-o resusciteze. Dacă îi 
umplea forţat gura cu aer, nu i-ar fi ieşit prin rana căscată de la 
gât? Schimbă priviri neputincioase cu Festus, care ajunsese 
lângă el. 

Coriolanus se îndepărtă de Arachne şi se uită la roşul 
strălucitor care-i acoperea mâinile. Se întoarse, o văzu pe Lucy 
Gray ghemuită lângă gratii, cu faţa ascunsă în rochia cu volane 
şi tremurând din tot trupul, şi-şi dădu seama că tremură şi el. 
Sângele, şuierul gloanţelor şi ţipetele mulţimii îi trezeau în 
minte străfulgerări ale celor mai urâte clipe din copilăria lui. 
Cizmele rebelilor lovind zgomotos caldarâmul, el şi 
mamaiestoasa ţintuiţi la pământ la izbucnirea unei canonade, 
cu trupuri muribunde zvârcolindu-li-se în jur... mama lui pe patul 
năclăit de sânge... panica din timpul încăierărilor pentru 
mâncare, feţe zdrobite, oameni gemând... 

Făcu imediat câţiva paşi ca să-şi ascundă groaza. Lăsă mâinile 
pe lângă corp, cu pumnii strânşi. Se strădui să respire rar şi 
adânc. Lucy Gray începu să vomite şi el îi întoarse spatele, ca 
să-şi poată ţine sub control propriul stomac. 

Medicii îşi făcură apariţia şi o săltară pe Arachne pe o targă. 
Alţii se ocupau de cei răniţi de gloanţe răzlețe sau călcaţi în 
picioare în învălmăşeală. O femeie stătea în faţa lui, îl întreba 
dacă e rănit, dacă sângele e al lui. După ce îi spuse că nu este, 
femeia îi dădu un prosop cu care să se şteargă şi plecă. 

In timp ce se curăța de sânge, îl văzu pe Sejanus 
îngenuncheat lângă tributul mort. IÎntinsese o mână printre 
gratii şi părea să presare ceva alb peste trupul fetei, 
murmurând câteva cuvinte. Coriolanus abia remarcase scena, 
când un Apărător al Păcii îl trase pe Sejanus înapoi. Soldaţii 


mişunau peste tot, scoțând din grădina zoologică vizitatorii 
rămaşi şi aliniind tributurile în partea din spate a cuştii, cu 
mâinile pe creştet. Acum mai calm, Coriolanus încercă să atragă 
atenţia lui Lucy Gray, dar ea se uita în jos. 

Un Apărător al Păcii îl prinse de umeri şi îl împinse, 
respectuos, dar ferm, către ieşire. Se trezi mergând în urma lui 
Festus pe aleea principală. Se opriră la o ţâşnitoare şi se 
străduiră să scape de sângele de pe ei. Niciunul nu ştia ce să 
spună. Arachne nu fusese prietena lui bună, dar o ştia 
dintotdeauna. Se jucaseră împreună când erau ţânci, luaseră 
parte la sărbătorirea aceloraşi zile de naştere, stătuseră la 
coadă ca să-şi primească rațiile, fuseseră colegi de clasă. Ea 
venise la înmormântarea mamei lui îmbrăcată în dantelă neagră 
din cap până-n picioare, iar el îl ovaţionase pe fratele ei cu doar 
un an în urmă, la absolvirea Academiei. Ca parte din vechea 
gardă a familiilor bogate din Capitoliu, Arachne îi era rudă. Şi nu 
eşti obligat să-ţi placă toate rudele. Legătura există oricum. 

— N-am putut s-o salvez, spuse. N-am putut opri sângele. 

— Nu cred c-ar fi putut cineva. Măcar ai încercat. Asta 
contează, îl consolă Festus. 

Apăru şi Clemensia, tremurând toată, şi ieşiră împreună din 
grădina zoologică. 

— Haideţi la mine, propuse Festus, dar, când ajunseră în 
dreptul apartamentului său, izbucni brusc în lacrimi. 

Il urcară în lift şi îi spuseră noapte bună. 

Abia în timp ce o conducea pe Clemensia acasă, Coriolanus îşi 
aminti ce le ceruse dr. Gaul. Propunerea de a li se trimite 
tributurilor mâncare în arenă şi opţiunea de a paria pe unul 
dintre ele. 

— Cu siguranţă că nu se mai aşteaptă să i-o aducem mâine, 
zise Clemensia. N-aş putea s-o scriu în noaptea asta. Mi-e 
imposibil să mă gândesc la aşa ceva. Fără Arachne. 

Coriolanus se declară de aceeaşi părere, dar, în drum spre 
casă, se gândi la dr. Gaul. Era exact genul în stare să-i 
penalizeze pentru că nu respectaseră termenul, indiferent de 
circumstanţe. Poate reuşea să scrie ceva, pentru orice 
eventualitate. 


Urcă repede cele douăsprezece şiruri de trepte şi, când intră 
în apartament, o găsi pe mamaiestoasa întoarsă pe dos, 
înjurând districtele şi scoţându-şi la aerisit cea mai bună rochie 
neagră, pentru înmormântarea lui Arachne. Se repezi la el şi îi 
pipăi pieptul şi braţele, ca să se asigure că nu e rănit. 

Tigris plângea. 

— Nu pot să cred că Arachne e moartă. Am văzut-o azi după- 
amiază în piaţă, cumpărând strugurii ăia. 

Coriolanus le consolă pe amândouă şi se strădui din toate 
puterile să le convingă că el unul nu se află în pericol. 

— N-o să se mai întâmple. A fost doar un accident bizar. 

După ce lucrurile se liniştiră, Coriolanus se duse în dormitor, 
îşi scoase uniforma pătată de sânge şi intră în baie. Sub apa 
aproape opărită a duşului, se curăţă de sângele lui Arachne 
rămas pe piele. Pentru aproape un minut, un hohot de plâns 
dureros îi chinui pieptul, dar, după ce trecu, nu mai ştiu cu 
certitudine dacă plânsese fiindcă era mâhnit de moartea colegei 
lui sau nefericit din pricina propriilor sale probleme. Poate că, 
într-o anumită măsură, din ambele motive. Işi puse un halat de 
mătase uzat, care fusese al tatălui său, şi se hotărî să vadă ce 
poate face cu propunerea. Oricum n-ar fi putut să doarmă, căci 
sunetul gâlgâitor pe care îl auzise ieşind din gâtlejul lui Arachne 
încă îi răsuna în urechi. Pudra cu miros de trandafiri nu i-l putea 
alunga din minte, oricât de multă ar fi fost. Se lăsă captivat de 
lucrarea sa şi asta îl ajută să se calmeze. Prefera să muncească 
singur, fără să fie nevoit să elimine, cu diplomaţie, ideile 
colegilor de clasă. Fără amestecul nimănui, concepu o 
propunere simplă, dar bine argumentată. 

Gândindu-se la discuţiile purtate în clasă, în prezenţa lui Gaul, 
şi la exuberanţa publicului care hrănise tributurile înfometate la 
grădina zoologică, se concentră asupra mâncării. Pentru prima 
oară, sponsorii puteau cumpăra diverse lucruri - o bucată de 
pâine, un calup de brânză - care să-i fie duse unui anumit tribut, 
cu ajutorul unei drone. Avea să existe o comisie care să 
analizeze natura şi valoarea fiecărui obiect. Sponsor putea fi 
oricare cetăţean respectabil al Capitoliului fără nicio legătură 
directă cu Jocurile. Definiţia excludea creatorii-de-joc, mentorii, 
Apărătorii Păcii, însărcinaţi cu paza tributurilor, şi rudele 


apropiate ale tuturor acestora. Când ajunse la ideea pariurilor, 
sugeră înfiinţarea unei a doua comisii, care să stabilească un loc 
unde cetăţenii Capitoliului să parieze oficial pe un învingător, să 
coteze participanţii şi să supravegheze plăţile către câştigători. 
Profitul obţinut din ambele programe urma să fie întrebuințate 
pentru acoperirea costurilor Jocurilor, scutind guvernul 
Panemului de majoritatea cheltuielilor. 

Coriolanus lucră fără întrerupere până în zorii zilei de vineri. 
Când prin fereastra lui pătrunseră primele raze de soare, îşi 
puse o uniformă curată, îşi luă foile sub braţ şi părăsi 
apartamentul, făcând cât mai puţin zgomot cu putinţă. 

Dr. Gaul avea numeroase ocupaţii, împărţindu-şi timpul între 
cercetările sale şi îndatoririle militare şi academice, aşa că 
trebuia să ghicească unde se află, de fapt, biroul ei. Fiindcă 
lucrarea lui se referea la Jocurile Foamei, Coriolanus se îndreptă 
spre construcţia impozantă numită Citadela, care adăpostea 
Ministerul de Război. Apărătorilor Păcii aflaţi de gardă nici prin 
gând nu le trecu să-l lase să pătrundă într-o zonă de înaltă 
securitate, dar îl asigurară că toate paginile propunerii lui vor 
ajunge pe masa de lucru a lui Gaul. Era tot ce putea face 
Coriolanus. 

Când reveni pe Corso, ecranul, pe care, în primele ore ale 
dimineţii, nu vedeai decât stema Panemului, prinse viaţă, 
redând evenimentele din seara precedentă. Se difuzară de 
nenumărate ori secvențele în care fata tribut îi tăia gâtul lui 
Arachne, el venea să-şi ajute colega şi ucigaşa cădea secerată 
de gloanţe. Se simţi bizar de detaşat de cele petrecute, ca şi 
cum scurta răbufnire de sub duş i-ar fi epuizat toată rezerva de 
sentimente. Camerele nu-i surprinseseră reacţia iniţială la 
uciderea lui Arachne şi se simţi uşurat când constată că nu 
fusese înregistrată decât încercarea lui de a o salva, nimic 
altceva decât momentele în care părea curajos şi responsabil. 
Nu observai că tremură decât dacă te uitai cu atenţie, ştiind ce 
cauţi. 

II încântă în mod deosebit o scurtă secvenţă în care Livia 
Cardew o lua la fugă prin mulţime la auzul focurilor de armă. 
Cândva, la o oră de retorică, ea pusese incapacitatea lui de a 
descifra sensul mai profund al unei poezii pe seama 


egocentrismului. Venind tocmai de la Livia, afirmaţia era o 
adevărată ironie! Insă faptele sunt mai elocvente decât 
cuvintele. El alergase să salveze victima, în schimb Livia fugise 
către cea mai apropiată ieşire. 

Când se întoarse acasă, Tigris şi mamaiestoasa îşi reveniseră 
cât de cât din şocul provocat de moartea lui Arachne şi îl 
declarară erou naţional, titlu pe care el îl respinse, deşi în sinea 
lui îl savura. Ar fi trebuit să se simtă extenuat, dar agitația 
nervoasă îi dădea energie, care spori când se anunţă că, la 
Academie, cursurile se ţin ca de obicei. Acasă putea fi erou doar 
în anumite limite; avea nevoie de un public mai numeros. 

După un mic dejun cu cartofi prăjiţi şi lapte bătut, se îndreptă 
spre Academie cu aerul sumbru impus de împrejurări. Fiind 
cunoscut ca prieten al lui Arachne, calitate pe care şi-o dovedise 
încercând s-o salveze, părea să fi fost desemnat ca şef al 
îndoliaţilor. Pe coridoare primi condoleanţe de pretutindeni, 
alături de laude pentru acţiunile sale. Unii sugerară că ţinuse la 
ea ca la o soră şi, cu toate că nu făcuse niciodată nimic care să 
justifice o asemenea afirmaţie, o acceptă. Nu era nicidecum 
necesar să dai dovadă de lipsă de respect faţă de morţi. 

In calitatea sa de decan, Highbottom ar fi trebuit să prezideze 
întrunirea tuturor elevilor, dar el nu-şi făcu apariţia. In schimb, 
Satyria vorbi în termeni elogioşi despre calităţile lui Arachne: 
îndrăzneala, francheţea, simţul umorului. Toate, se gândi 
Coriolanus tamponându-şi ochii, atât de enervante la ea, încât, 
în final, îi aduseseră moartea. Profesoara Sickle luă microfonul 
şi îi lăudă pe el şi, în aceeaşi măsură, pe Festus, pentru reacţia 
lor la căderea unui camarad. Hippocrata Lunt, psihologa şcolii, îi 
invită pe toţi cei copleșiți de suferinţă să vină la cabinet, mai 
ales dacă aveau impulsuri violente faţă de ei înşişi sau faţă de 
alţii. Satyria se întoarse să anunţe că a doua zi va avea loc 
ceremonia funerară şi că toţi elevii vor lua parte, ca omagiu 
adus memoriei lui Arachne. Urma să fie transmisă în direct în 
întregul Panem, ca atare erau încurajați să arate şi să se poarte 
aşa cum se cuvine în cazul unor tineri din Capitoliu. Apoi li se 
permise să stea de vorbă liber, să-şi împărtăşească amintiri 
despre prietena lor şi să se consoleze pentru pierderea suferită. 
După prânz urma să se reia cursurile. 


După o salată de peşte cleioasă, cu pâine prăjită, mentorii 
aveau programată o nouă întâlnire cu profesorul Demigloss, 
deşi nimeni nu se simţea dornic să participe. Nu-i motiva nici 
faptul că, pentru început, el le oferi câte o listă a mentorilor, 
actualizată prin adăugarea numelor tributurilor. 

— O să v-ajute să urmăriţi evoluţia Jocurilor, le spuse. 

A 10-a Ediţie a JOCURILOR FOAMEI 

REPARTIZAREA MENTORILOR 

DISTRICTUL 1 

Băiat (Facet) Livia Cardew 

Fată (Velvereen) Palmyra Monty 

DISTRICTUL 2 

Băiat (Marcus) Sejanus Plinth 

Fată (Sabyn) Florus Friend 

DISTRICTUL 3 

Băiat (Circ) lo Jasper 

Fată (Teslee) Urban Canville 

DISTRICTUL 4 

Băiat (Mizzen) Persephone Price 

Fată (Coral) Festus Creed 

DISTRICTUL 5 

Băiat (Hy) Dennis Fling 

Fată (Sol) Iphigenia Moss 

DISTRICTUL 6 

Băiat (Otto) Apollo Ring 

Fată (Ginnee) Diana Ring 

DISTRICTUL 7 

Băiat (Treech) Vipsania Sickle 

Fată (Lamina) Pliny Harrington 

DISTRICTUL 8 

Băiat (Bobbin) Juno Phipps 

Fată (Wovey) Hilarius Heavensbee 

DISTRICTUL 9 

Băiat (Panlo) Gaius Breen 

Fată (Sheaf) Anarocles Anderson 

DISTRICTUL 10 

Băiat (Tanner) Domitia Whimsiwick 

Fată (Brandy) Arachne Crane 


DISTRICTUL 11 

Băiat (Reaper) Clemensia Dovecote 

Fată (Dill) Felix Ravinstill 

DISTRICTUL 12 

Băiat (Jessup) Lysistrata Vickers 

Fată (Lucy Gray) Coriolanus Snow 

Ca şi alţii din jurul său, Coriolanus tăie automat numele fetei 
din Districtul 10. Şi apoi? Ar fi fost logic să taie şi numele lui 
Arachne, dar era cu totul altceva. Rămase cu pixul în aer 
deasupra numelui, apoi îl lăsă neatins. Ştergerea ei de pe o listă 
părea un gest atât de rece! 

La vreo zece minute de la începerea orei, de la cancelarie sosi 
un bilet prin care li se cerea lui şi Clemensiei să plece de la curs 
şi să se prezinte imediat la Citadelă. Nu putea fi vorba decât 
despre o reacţie la propunerea lui, prin urmare Coriolanus se 
simţi copleşit de un amestec de entuziasm şi nervozitate. Oare 
lui Gaul îi plăcuse? | se păruse mizerabilă? Ce însemna 
convocarea lor? 

Deoarece nu se ostenise să-i vorbească despre propunere, 
Clemensia era iritată. 

— Nu pot să cred că ai scris o propunere când trupul lui 
Arachne încă era cald! Eu am plâns toată noaptea. 

Ochii umflaţi îi confirmau spusele. 

— Păi, nici eu n-am putut să dorm, obiectă Coriolanus. După 
ce a murit în braţele mele. Munca m-a împiedicat să mă pierd 
cu firea. 

— Ştiu, ştiu. Fiecare face faţă durerii în felul său. N-am vrut să 
sune aşa cum a sunat, nu asta am intenţionam să spun. 

Oftă. 

— In fine, şi la ce se presupune că sunt coautoare? 

Coriolanus se grăbi să-i facă un rezumat, dar ea părea 
supărată în continuare. 

— Îmi cer scuze, aveam de gând să-ţi spun. Sunt doar nişte 
chestii elementare şi despre unele am discutat în grup. Ştii, eu 
am primit deja o bilă neagră săptămâna asta - nu-mi pot 
permite şi o scădere a notelor. 

— Măcar ai pus şi numele meu pe lucrare? N-aş vrea să pară 
că sunt atât de slabă, încât nu pot munci cot la cot cu alţii. 


— N-am pus numele nimănui. E un proiect al întregii clase. 

Coriolanus ridică braţele, exasperat. 

— Serios, Clemmie, m-am gândit că-ţi fac un serviciu! 

— Sigur, sigur, spuse ea, înmuindu-se. Cred că-ţi sunt datoare. 
Dar aş fi vrut să apuc măcar s-o citesc. Să mă acoperi dacă 
începe să ne ia la întrebări. 

— Ştii bine c-o s-o fac. Oricum, probabil că n-o să-i placă. Eu 
cred că e bine argumentată, numai că ea lucrează după un 
regulament cu totul diferit. 

— Corect, încuviinţă Clemensia. Crezi că anul ăsta o să mai 
avem Jocurile Foamei? 

El nu se gândise la asta. 

— Nu ştiu. După ce s-a întâmplat cu Arachne, apoi mai sunt şi 
funeraliile... Dacă vor avea loc, cred că vor începe mai târziu. 
Ştiu că ţie oricum nu-ţi plac. 

— Ţie îţi plac? li plac cuiva cu adevărat? întrebă Clemensia. 

— Poate vor trimite pur şi simplu tributurile acasă. 

Dacă se gândea la Lucy Gray, ideea nu era cu desăvârşire 
neatrăgătoare. Se întrebă care sunt, pentru ea, urmările morţii 
lui Arachne. Oare erau pedepsite toate tributurile? Avea să i se 
permită s-o mai vadă? 

— Da, sau poate îi vor face avocşi sau ceva asemănător, zise 
Clemensia. E groaznic, dar nu la fel de rău ca arena. Vreau să 
spun că eu aş prefera să trăiesc fără limbă în loc să mor, tu nu? 

— Eu da, dar nu sunt sigur că şi tributul meu. Poţi să mai cânţi 
dacă n-ai limbă? 

— Nu ştiu. Poate doar să fredonezi. 

Ajunseseră deja la porţile Citadelei. 

— Locul ăsta mă speria când eram mică. 

— Pe mine încă mă mai sperie, spuse Coriolanus, făcând-o să 
râdă. 

La postul Apărătorilor Păcii, li se scanară retinele, pentru a 
compara rezultatul cu datele din dosarele Capitoliului. Le luară 
genţile cu cărţi şi o femeie din corpul de gardă îi conduse pe un 
coridor lung, cenuşiu, apoi într-un lift care îi cobori cel puţin 
douăzeci şi cinci de etaje sub pământ. Coriolanus nu mai 
ajunsese niciodată la o adâncime atât de mare şi, spre 
surprinderea lui, descoperi că-i place. Oricât de mult ar fi 


îndrăgit apartamentul de pe acoperiş al familiei sale, în timpul 
bombardamentelor se simţise atât de vulnerabil! Acolo, jos, i se 
părea că nimic nu-l poate atinge. 

Uşile liftului se deschiseră şi păşiră într-un laborator imens. 
Şiruri de mese pentru cercetare, mecanisme nefamiliare şi cuşti 
de sticlă se întindeau până în depărtare. Coriolanus se întoarse 
către femeia din gardă, dar ea închise uşile liftului şi plecă fără 
să le dea niciun fel de instrucţiuni. 

— Mergem? o întrebă pe Clemensia. 

Inaintară cu precauţie prin laborator. 

— Am teribila presimţire c-o să sparg ceva, şopti ea. 

Păşiră de-a lungul unui şir de cuşti din sticlă, de vreo patru 
metri şi jumătate înălţime. lnăuntru, se foiau, gâfâiau şi se 
zbăteau, într-o aparentă nefericire, creaturi suficiente să umple 
o menajerie, unele familiare, iar altele atât de modificate, încât 
nu li se putea ataşa niciun nume. Colţi, gheare şi înotătoare, 
toate supradimensionate, loveau sticla pe lângă care treceau ei. 

Un bărbat tânăr, în halat de laborator, le ieşi în cale şi îi 
conduse într-o secţiune unde toate cuştile erau pline de reptile. 
Acolo o găsiră pe dr. Gaul, uitându-se cu atenţie într-un terariu 
mare, cu sute de şerpi. Aveau un luciu artificial, pielea aproape 
că le strălucea în nuanţe fosforescente de roz, galben şi 
albastru. Nu mai lungi decât o riglă şi nu mai groşi decât un 
creion, erau răsuciţi într-un covor psihedelic care acoperea tot 
fundul cuştii. 

— Ah, iată-vă! spuse dr. Gaul, cu un zâmbet. Salutaţi-i pe noii 
mei copilaşi. 

— Salutare! zise Coriolanus, apropiindu-şi faţa de sticlă, ca să 
vadă învălmăşeala colcăitoare. 

li aduceau aminte de ceva, dar nu ştia de ce anume. 

— Culoarea are vreo semnificaţie? întrebă Clemensia. 

— Totul are o semnificaţie sau nimic nu are, în funcţie de 
viziunea ta asupra lumii, răspunse dr. Gaul. Ceea ce-mi aduce 
aminte de propunerea voastră. Mi-a plăcut. Cine a scris-o? Doar 
voi doi? Sau prietena voastră gălăgioasă şi-a adus contribuţia 
înainte de a i se tăia gâtul? 

Clemensia strânse din buze, tulburată, însă Coriolanus o văzu 
încordându-se. N-avea de gând să se lase intimidată. 


— Am discutat-o în grup, cu toată clasa. 

— lar Arachne plănuise să ne ajute azi-noapte s-o scriem, însă 
apoi... cum aţi spus, adăugă Coriolanus. 

— Dar voi doi aţi fost hotărâți s-o terminaţi, aşa este? întrebă 
dr. Gaul. 

— Aşa este, răspunse Clemensia. Am scris-o amândoi în 
bibliotecă, iar eu am printat-o azi-noapte, acasă. Pe urmă i-am 
dat-o lui Coriolanus ca s-o aducă aici azi-dimineaţă. Cum ni s-a 
cerut. 

Dr. Gaul se întoarse spre Coriolanus. 

— Aşa a fost? 

El se simţi pus în încurcătură. 

— Am lăsat-o aici în dimineaţa asta, da. Adică le-am dat-o 
Apărătorilor Păcii din gardă; nu mi s-a permis să intru, răspunse 
evaziv. 

Intrebările aveau ceva straniu. 

— E vreo problemă? 

— Am vrut doar să mă asigur că aţi pus amândoi mâna pe 
lucrare, răspunse dr. Gaul. 

— Vă pot arăta care sunt părţile discutate cu tot grupul şi cum 
le-am dezvoltat în propunere, se oferi Coriolanus. 

— Da. Fă-o. Aţi adus o copie? întrebă ea. 

Clemensia se uită la Coriolanus, aşteptând. 

— Nu. Eu n-am adus, spuse el. 

Nu-i plăcea cum dădea Clemensia vina pe el, după ce nici 
măcar nu fusese în stare să-l ajute la scris. Mai ales că se 
număra şi printre cei mai redutabili adversari ai lui în cursa 
pentru premiul Academiei. 

— Ai tu unul? o întrebă. 

— Ne-au luat genţile cu cărţi. 

Clemensia se întoarse spre dr. Gaul. 

— N-am putea folosi exemplarul pe care vi l-am adus? 

— Ei bine, am putea. Numai că asistentul meu a căptuşit 
cuşca asta cu el când m-am dus la masa de prânz, răspunse dr. 
Gaul, cu un mic hohot de râs. 

Coriolanus se uită în jos, la grămada de şerpi care se 
răsuceau, scoţându-şi şi retrăgându-şi brusc limbile. Printre 
inelele lor se zăreau, într-adevăr, fraze din propunerea lui. 


— Să presupunem că l-aţi putea recupera voi doi? sugeră dr. 
Gaul. 

Părea un fel de test. Un test ciudat de-ale lui Gaul, dar tot un 
test. Coriolanus nu-şi dădea seama cu ce scop îl pusese la cale. 
Se uită la Clemensia şi încercă să-şi aducă aminte dacă ei îi e 
sau nu frică de şerpi, dar nu ştia nici măcar dacă lui însuşi îi 
este. N-aveau şerpi în laboratorul şcolii. 

Clemensia îi zâmbi crispat lui Gaul. 

— Desigur. Ne strecurăm mâna înăuntru prin trapa din capac? 

Dr. Gaul îndepărtă capacul. 

— O, nu, să vă lăsăm ceva loc. Domnule Snow? Ce-ar fi să 
începi tu? 

Coriolanus îşi cobori încet mâna în interior, simțind din ce în 
ce mai intens aerul încălzit. 

— E bine. Mişcă-te cât mai lent. Nu-i deranja, îl instrui dr. 
Gaul. 

El îşi strecură degete sub marginea uneia dintre foile 
propunerii şi o trase încet de sub şerpi. Micile reptile alunecară 
unele peste altele, dar nu părură să se sinchisească prea mult. 

— Cred că nici măcar nu m-au văzut, îi spuse Coriolanus 
Clemensiei, care se cam înverzise. 

— Atunci o fac şi eu, spuse ea. 

Coborî mâna în cuva de sticlă. 

— Nu văd prea bine, iar cu auzul stau şi mai prost, îi lămuri dr. 
Gaul. Dar ştiu că eşti acolo. Şerpii te pot mirosi folosindu-şi 
limba, iar mutanţii ăştia au mirosul mai fin decât mulţi alţii. 

Clemensia agăţă o foaie cu unghia şi o săltă. Şerpii se 
mişcară. 

— Dacă te cunosc, îţi asociază mirosul cu ceva plăcut - de 
exemplu, cu o cuvă încălzită - şi te ignoră. Dar un miros nou, 
străin ar putea fi luat drept o ameninţare, continuă dr. Gaul. In 
cazul ăsta, te descurci cum poţi, fetiţo. 

Coriolanus tocmai începuse să pună lucrurile cap la cap când 
văzu privirea alarmată a Clemensiei. Ea îşi retrase brusc mâna, 
dar nu înainte ca vreo şase şerpi în nuanţe fosforescente să-şi 
împlânte colții în carnea ei. 


lemensia scoase un țipăt care-ţi îngheţa sângele în 


vene, scuturându-şi înnebunită mâna ca să scape de vipere. 
Micile răni punctiforme lăsate de coli supurau în culorile 
fosforescente ale pieilor şerpilor. De pe degete i se prelingea 
puroi strălucitor, roz, galben şi albastru. 

Asistenţi de laborator în halate albe răsăriră ca prin farmec. 
Doi o ţintuiră la podea, în timp ce un al treilea îi injectă un fluid 
negru, cu un ac hipodermic înspăimântător. Buzele Clemensiei 
se învineţiră, apoi deveniră aproape albe, înainte ca fata să 
leşine. Asistenţii o puseră pe o targă şi plecară cu ea. 

Coriolanus dădu să-i urmeze, dar vocea doctorului Gaul îl opri. 

— Tu nu, domnule Snow. Tu rămâi aici. 

— Dar eu... Ea... se bâlbâi el. O să moară? 

— Cine poate şti? răspunse dr. Gaul. 

Îşi strecurase mâna în cuvă şi degetele ei noduroase se 
plimbau cu delicateţe peste şerpi. 

— E clar că mirosul ei nu era pe hârtie. Prin urmare, ai scris 
propunerea de unul singur? 

— Da. 

N-avea rost să mintă. Probabil că minciuna o ucisese deja pe 
Clemensia. Evident, avea de-a face cu o nebună, trebuia să se 
poarte cu cea mai mare grijă. 

— Bun. În sfârşit, adevărul! Nu-mi trebuie mincinoşi. Ce sunt 
minciunile, dacă nu încercări de a ascunde o anumită 
slăbiciune? Dacă-ţi mai văd din nou latura asta, te dau la o 
parte. Dacă decanul Highbottom te pedepseşte pentru aşa 
ceva, n-o să-i stau în cale. E clar? 

Işi înfăşură un şarpe roz în jurul mâinii, ca pe o brățară, 
părând să-l admire. 

— Foarte clar, răspunse Coriolanus. 


— E bună propunerea ta, continuă ea. Bine gândită şi uşor de 
pus în practică. O să-i recomand echipei mele s-o studieze şi să 
implementeze o versiune a primei etape. 

— Perfect! zise Coriolanus, care, înconjurat de creaturi letale 
care se supuneau poruncilor ei, se temea să rostească altceva 
decât cele mai politicoase răspunsuri. 

Dr. Gaul râse. 

— Bine, du-te acasă. Sau du-te să-ţi vezi prietena, dacă mai ai 
pe cine vedea. E timpul pentru laptele şi biscuiţii mei. 

Grăbindu-se să se îndepărteze, Coriolanus se izbi de o cuvă cu 
şopârle, înnebunindu-i pe ocupanţi. O luă o dată în direcţia 
greşită, apoi încă o dată şi se trezi într-o parte a laboratorului 
unde cuştile de sticlă adăposteau oameni cu diferite părţi de 
animale grefate pe trup. Gulere mici, de pene, gheare sau chiar 
tentacule, în loc de degete, şi ceva - poate branhii? - încastrat 
în piept. Apariţia lui îi sperie şi, când câţiva deschiseră gurile să- 
| implore, îşi dădu seama că sunt avocşi. [ipetele lor 
reverberară şi Coriolanus observă nişte pasări mici, negre, 
deasupra lor, pe nişte stinghii. Gaiţă-/limbută - asta îi veni în 
minte. Un capitol scurt din cursul de genetică. Un experiment 
eşuat, pasărea care putea să repete spusele unui om şi care 
fusese folosită ca mijloc de spionaj până când rebelii 
descoperiseră de ce e în stare şi începuseră să trimită păsările 
înapoi cu informaţii false. Acum, creaturile inutile erau ecoul 
ţipetelor jalnice ale avocşilor. 

In cele din urmă, o femeie în halat de laborator şi cu ochelari 
bifocali roz, supradimensionaţi, îl dojeni pentru că deranjase 
păsările şi îl escortă până la lift. In timp ce aştepta, o cameră de 
supraveghere licări şi el încercă, inutil, să netezească singura 
pagină a propunerii sale pe care o ţinea în mână, mototolită. 
Sus, îl întâmpinară Apărătorii Păcii, îi dădură atât geanta lui, cât 
şi pe a Clemensiei şi îl conduseră afară din Citadelă. 

Coriolanus parcurse strada, trecu de primul colţ, apoi i se 
înmuiară picioarele şi se aşeză brusc pe bordură. Nu reușea să- 
şi recapete răsuflarea, iar soarele îi rănea ochii. Era istovit, 
fiindcă nu dormise toată noaptea, dar plin de adrenalină. Ce se 
petrecuse? Clemensia era moartă? Incă nu reuşise să se împace 
cu sfârşitul violent al lui Arachne şi acum se întâmplase asta. 


Exact ca la Jocurile Foamei. Numai că ei nu erau copii din 
districte. Capitoliul ar fi trebuit să-i protejeze. Işi aduse aminte 
de Sejanus, care îi spusese lui Gaul că guvernul e dator să 
apere pe toată lumea, chiar şi pe locuitorii districtelor, dar încă 
nu ştia cum se putea împăca asta cu faptul că, până nu demult, 
ei le fuseseră duşmani. Insă un copil din familia Snow trebuia, 
cu siguranţă, să reprezinte o prioritate. Poate ar fi fost mort 
dacă nu el, ci Clemensia ar fi scris lucrarea. Işi îngropă capul în 
mâini, năucit, furios şi, mai ales, înfricoşat. li era frică de dr. 
Gaul. Frică de Capitoliu. Frică de orice. Dacă oamenii care ar fi 
trebuit să te protejeze se jucau cu viaţa ta aşa de repede şi cu 
atâta nonşalanţă... cum puteai supravieţui? In niciun caz având 
încredere în ei. Şi, dacă în ei nu puteai avea încredere, atunci în 
cine să ai? Totul era incert. 

Amintirea colţilor de şarpe înfipţi în carnea fetei era 
dureroasă. Sărmana Clemmie, oare chiar era posibil să fi murit? 
Şi încă aşa, ca într-un coşmar. lar asta se întâmplase din vina 
lui? Fiindcă nu spusese că ea minte? Părea o infracţiune foarte 
măruntă, iar dr. Gaul intenţiona să-l învinuiască fiindcă o 
acoperise? Dacă murea Clemmie, el ar fi putut avea tot felul de 
necazuri. 

Presupuse că toate cazurile medicale urgente erau duse la 
Spitalul Capitoliului, aflat în apropiere, aşa că se trezi alergând 
într-acolo. După ce pătrunse în holul răcoros de la intrare, se 
lăsă călăuzit de indicatoare şi ajunse la urgenţe. Imediat ce uşa 
automată glisă, deschizându-se, o auzi pe Clemmie ţipând, 
exact aşa cum ţipase când o muşcaseră şerpii. Măcar trăia. 
Bălmăji ceva către infirmiera de la ghişeu, dar ea reuşi să-l 
înţeleagă suficient ca să-l invite să se aşeze chiar înainte să-l ia 
ameţeala. Probabil că arăta groaznic, pentru că femeia îi aduse 
două pachete de biscuiţi nutritivi şi un pahar cu o băutură dulce 
şi acidulată, cu lămâie, din care el încercă să soarbă şi sfârşi 
prin a o da peste cap, tânjind să i se reumple paharul. Datorită 
zahărului se simţea ceva mai bine, dar nu chiar atât de bine 
încât să mănânce biscuiţii, pe care îi puse în buzunar. Când 
doctorul care se ocupa de caz apăru pe o uşă din spate, 
Coriolanus aproape că-şi recăpătase controlul. Doctorul îl linişti. 
Mai trataseră victime ale accidentelor din laborator. Fiindcă 


antidotul fusese administrat cu promptitudine, aveau toate 
motivele să creadă că fata o să supravieţuiască, deşi s-ar fi 
putut să prezinte afecţiuni neurologice. Avea să rămână în spital 
până ce se asigurau că starea ei e stabilă. Dacă revenea peste 
câteva zile, existau şanse s-o poată vizita. 

Coriolanus îi mulţumi doctorului, îi întinse geanta cu cărţi a 
Clemensiei şi se declară de acord când el îi sugeră că ar fi mai 
bine să se întoarcă acasă. Indreptându-se spre ieşire, îi văzu pe 
părinţii Clemensiei apropiindu-se în grabă şi reuşi să se ascundă 
în tocul unei uşi. Nu ştia ce li se spusese şi nu avea niciun 
interes să stea de vorbă cu ei, mai ales înainte de a-şi pune la 
punct povestea celor întâmplate. 

Lipsa unei relatări plauzibile, de preferat una care să nu 
stabilească nicio legătură între el şi starea Clemensiei, făcea 
imposibilă întoarcerea lui la şcoală sau chiar acasă. 

Tigris urma să sosească cel mai devreme la ora cinei, dar 
mamaiestoasa avea să fie îngrozită de situaţia lui. De-a dreptul 
straniu, descoperi că singura persoană cu care îşi doreşte să 
vorbească e Lucy Gray, care era deopotrivă inteligentă şi, 
probabil, nicidecum dornică să dezvăluie altcuiva mărturisirile 
lui. 

Picioarele îl purtară către grădina zoologică înainte de a se 
gândi cu adevărat la dificultăţile pe care le-ar fi întâmpinat 
acolo. La intrarea principală stăteau de pază doi Apărători ai 
Păcii impresionant de înarmaţi, iar mulţi alţii se foiau în jur. 
Iniţial, îi făcură semn să plece; aveau instrucţiuni să nu 
primească niciun vizitator. Dar Coriolanus le arătă legitimaţia de 
mentor şi câţiva îl recunoscură pe băiatul care încercase s-o 
salveze pe Arachne. Celebritatea lui se dovedi suficientă pentru 
a-i convinge să solicite o aprobare excepţională. Apărătorul 
Păcii vorbi chiar cu dr. Gaul şi Coriolanus auzi cotcodăcitul ei 
inconfundabil ţâşnind din telefon, deşi stătea la o distanţă de 
câţiva metri. | se îngăduia să intre însoţit de un Apărător al 
Păcii, dar numai pentru foarte scurt timp. 

Gunoaiele lăsate de mulţimea care fugise zăceau încă pe 
aleea care ducea la casa maimutelor. Zeci de şobolani se 
repezeau şi înhăţau resturile, rozând orice, de la fărâme de 
mâncare stricată la pantofi pierduţi în toiul panicii. Cu toate că 


soarele era sus, mai mulţi ratoni umblau după hrană, săltând 
delicatesele cu mânuţele lor dibace. Unul înfuleca un şobolan 
mort, avertizându-i pe ceilalţi să rămână cât mai departe. 

— Nu e grădina zoologică din amintirile mele, comentă 
Apărătorul Păcii. Acum nu sunt decât copii în cuşti şi rozătoare 
scârboase, alergând de capul lor. 

Coriolanus văzu pe alee, din loc în loc, containere mici, pline 
cu o pudră albă, vârâte sub bolovani sau proptite de ziduri. 
Ţinea minte otrava folosită de Capitoliu în timpul asediului - 
într-o vreme când aveau mâncare puţină, dar şobolani din 
belşug. Oamenii, mai ales cei morţi, ajunseseră hrana lor zilnică. 
Desigur că, în perioada cea mai cumplită, şi oamenii mâncaseră 
oameni. N-aveau motive să se simtă superiori şobolanilor. 

— Aia e otravă de şobolani? îl întrebă pe Apărătorul Păcii. 

— Da, o chestie nouă, pe care-o încearcă azi. Dar şobolanii 
sunt prea inteligenţi, nu se apropie de ea, răspunse bărbatul şi 
ridică din umeri. Asta ne-au dat ca să scăpăm de ei. 

In cușcă, tributurile, din nou puse în lanţuri, stăteau lipite de 
zidul din spate sau după formațiunile stâncoase, parcă 
încercând să rămână neobservate. 

— Trebuie să păstrezi distanţa, spuse Apărătorul Păcii. Fata ta 
nu pare să fie o ameninţare, dar cine ştie? Te-ar putea ataca 
altul. Trebuie să stai destul de departe ca să nu te poată atinge. 

Coriolanus dădu aprobator din cap şi se duse la stânca lui, dar 
rămase în picioare, în spatele ei. Nu se simţea ameninţat de 
tributuri - erau ultima lui problemă - însă nu voia să-i ofere 
decanului Highbottom niciun pretext ca să-l pedepsească. 

La început, n-o zări pe Lucy Gray. Apoi întâlni ochii lui Jessup, 
care stătea rezemat de zidul din spate, ţinându-şi lipită de gât 
ceea ce părea a fi batista lui. Jessup zgâlţâi o formă aflată lângă 
el şi Lucy Gray se săltă în capul oaselor cu o tresărire. 

Pentru câteva clipe, păru dezorientată. Când îl văzu pe 
Coriolanus, se frecă la ochi ca să-şi alunge somnul şi îşi dădu 
peste cap părul căzut pe frunte, pieptănându-l cu degetele. Îşi 
pierdu echilibrul când se ridică şi se prinse de braţul lui Jessup 
ca să nu cadă. Nesigură pe picioare, traversă cuşca, venind cu 
lanţurile târâş spre Coriolanus. Să fi fost de vină căldura? 
Trauma omorului la care fusese martoră? Foamea? Capitoliul nu 


hrănea tributurile, aşa că, de la uciderea lui Arachne, fata nu 
mai căpătase nimic, iar atunci vomase preţioasa hrană dăruită 
de vizitatori, probabil laolaltă cu budinca de pâine şi cu mărul 
primit dimineaţă. Prin urmare, în ultimele aproape cinci zile, nu 
mâncase decât un sandvici cu carne şi o prună. Trebuia să-i 
aducă, într-un fel sau altul, mai multă mâncare, chiar dacă n-ar 
fi fost decât supă de varză. 

Când ajunse la şanţul fără apă, Coriolanus ridică prevenitor o 
mână. 

— Imi pare rău, nu ne putem apropia mai mult. 

Lucy Gray se opri la câţiva paşi de gratii. 

— Sunt surprinsă chiar şi că ai putut să intri. 

Gâtlejul ei, pielea, părul - totul părea pârjolit de soarele 
fierbinte al după-amiezii. Pe braţ avea o vânătaie urâtă, care nu 
fusese acolo în seara dinainte. Cine o lovise? Un alt tribut sau 
un paznic? 

— N-am vrut să te trezesc, spuse el. 

Ea ridică din umeri. 

— Nu-i nimic. Eu şi Jessup dormim pe rând. Şobolanilor din 
Capitoliu le plac oamenii. 

— Şobolanii încearcă să vă mănânce? întrebă Coriolanus, 
revoltat. 

— In prima noastră noapte aici, ceva l-a muşcat pe Jessup de 
gât. Era prea întuneric ca să vadă ce-a fost, dar avea blană. lar 
azi-noapte ceva s-a târât pe piciorul meu. 

Arătă către un container cu pudră albă de lângă gratii. 

— Chestia aia nu-i bună de nimic. 

In mintea lui Coriolanus se contură, o clipă, imaginea ei, 
moartă, cu şobolani mişunându-i pe trup. li spulberă ultimele 
fărâme de forţă. Il cuprinse disperarea. Pentru soarta ei. Pentru 
a lui. Pentru a amândurora. i 

— Oh, Lucy Gray, îmi pare atât de rău! Imi pare atât de rău 
pentru toate astea! 

— Nu e vina ta. 

— Probabil că mă urăşti. Ar trebui. Eu m-aş uri. 

— Nu te urăsc. Jocurile Foamei n-au fost ideea ta. 

— Dar iau parte la ele. Dau o mână de ajutor ca să se ţină! 

Lăsă capul în jos, copleşit de ruşine. 


— Ar trebui să fiu ca Sejanus, măcar să încerc să mă retrag. 

— Nu, nu te retrage! Te rog. Nu mă lăsa să trec prin asta 
singură! 

Făcu un pas spre el. Părea gata să leşine. Se prinse cu mâinile 
de gratii şi se lăsă să alunece pe pământ. 

Ignorând avertismentul paznicului, Coriolanus trecu impetuos 
peste stâncă şi se ghemui lângă ea, de cealaltă parte a gratiilor. 

— Te simţi bine? 

Ea încuviinţă din cap, dar nu arăta bine deloc. Coriolanus 
voise să-i povestească despre spaima pe care-o trăsese cu 
şerpii şi despre cum trecuse Clemensia pe lângă moarte. 
Sperase să primească un sfat de la ea, dar, în comparaţie cu 
situaţia ei, orice altceva pălea. Işi aminti de biscuiţii primiţi de la 
infirmieră şi bâjbâi în buzunar după pachetele boţite. 

— Ţi-am adus ăştia. Nu sunt mari, dar sunt foarte hrănitori. 

Suna stupid. De ce-ar fi contat pentru ea valoarea lor 
nutriţională? Işi dădu seama că tocmai repetase papagaliceşte 
ce spuneau profesorii lui în timpul războiului, când gustarea 
oferită gratis de Guvern reprezentase unul dintre motivele 
pentru care mergeai la şcoală. Chestiile alea aspre, fără niciun 
gust, împinse pe gât cu apă, fuseseră, pentru o parte din copii, 
mâncarea pe o zi întreagă. Işi aduse aminte de mâinile lor mici, 
înfigându-se în ambalaj ca nişte gheare şi încleştându-se 
disperate pe ceea ce găseau înăuntru. 

Lucy Gray sfâşie învelişul şi îşi îndesă în gură unul dintre cei 
doi biscuiţi, mestecând şi înghițind cu greutate hrana uscată. 
Apăsă cu mâna pe stomac, oftă şi ronţăi al doilea biscuit mult 
mai încet. Mâncarea păru s-o ajute să se concentreze şi vorbi 
mult mai calmă: 

— Mulţumesc. Aşa e mai bine. 

— Mănâncă-i şi pe ceilalţi, o îndemnă el, arătând spre al 
doilea pachet. 

Ea clătină din cap. 

— Nu. Pe ăsta îl păstrez pentru Jessup. Acum e aliatul meu. 

— Aliatul tău? 

Coriolanus era nedumerit. Cum putea cineva să aibă un aliat 
în Jocurile Foamei? 


— Îhî. Tributurile din Districtul 12 merg în arenă împreună, 
răspunse Lucy Gray. Nu e el cea mai strălucitoare stea din 
Carul-Mare, dar e puternic ca un taur. 

Doi biscuiţi păreau un preţ mic pentru protecţia lui Jessup. 

— O să-ţi aduc mai multă mâncare cât de curând pot. Şi s-ar 
părea că oamenilor o să li se permită să trimită mâncare în 
arenă. Acum e oficial. 

— Ar fi grozav. Mai multă mâncare mi-ar prinde bine. 

Inclină capul în faţă şi îl sprijini de gratii. 

— Atunci, cum spuneai, ar avea sens să cânt. Pentru ca 
oamenii să dorească să mă ajute. 

— La interviu, îi sugeră el. Ai putea cânta iarăşi cântecul cu 
valea. 

— Poate, răspunse ea şi se încruntă, gânditoare. Vor arăta 
interviul în tot Panemul sau numai în Capitoliu? 

— In tot Panemul, cred, răspunse el. Dar n-o să primeşti nimic 
din districte. 

— Nici nu mă aştept. Nu de-asta am întrebat, spuse ea. Poate 
o să cânt, totuşi. Ar fi mai bine cu o chitară, ceva. 

— O să încerc să-ţi găsesc una. j 

Sigur, familia Snow n-avea instrumente muzicale. In afară de 
imnul intonat zilnic de mamaiestoasa şi de cântecele cu care îl 
adormea mama lui în vremurile de demult, în viaţa lui existase 
puţină muzică până la apariţia lui Lucy Gray. Ascultau rareori 
emisiunile postului de radio din Capitoliu, care difuza mai ales 
marşuri şi cântece propagandistice. Pentru el, sunau toate la 
fel. 

— Hei! 

De pe alee, Apărătorul Păcii îi făcea semn cu mâna. 

— Stai prea aproape! Şi oricum timpul s-a încheiat. 

Coriolanus se ridică. 

— Trebuie să plec dacă vreau să mă mai lase aici şi altă dată. 

— Sigur. Sigur. Şi îţi mulţumesc. Pentru biscuiţi şi pentru tot, 
zise Lucy Gray, încleştându-şi degetele de gratii ca să se poată 
ridica. 

El îşi strecură mâinile înăuntru, ca s-o ajute. 

— Pentru puţin. 


— Poate că ţie ţi se pare o nimica toată. Dar, pentru mine, să 
am pe cineva care mă tratează ca şi cum aş fi importantă 
valorează cât o lume întreagă. 

— Chiar eşti importantă, spuse el. 

— Eh, o grămadă de dovezi susţin contrariul. 

Lucy Gray îşi zăngăni lanţurile şi trase de ele. Pe urmă, ca şi 
cum şi-ar fi amintit ceva, îşi ridică privirea spre cer. 

— Pentru mine eşti importantă, insistă el. 

Poate că n-o aprecia Capitoliul, dar o aprecia el. Nu-şi 
descărcase sufletul în faţa ei? 

— E timpul să plecăm, domnule Snow! strigă Apărătorul Păcii. 

— Pentru mine eşti importantă, Lucy Gray, repetă el. 

Ea întoarse privirea spre el, dar părea distantă. 

— Uite ce e, puştiule, nu mă face să te raportez, zise 
Apărătorul Păcii. 

— Trebuie să plec. 

Coriolanus se îndepărtă de gratii. 

— Hei! strigă ea autoritar. 

El se întoarse. 

— Vreau să ştii ceva: nu cred cu adevărat că vii aici pentru 
note sau pentru glorie. Eşti o pasăre rară, Coriolanus. 

— Şi tu, răspunse el. 

Ea plecă fruntea, încuviinţând, apoi o porni către Jessup, cu 
lanţurile lăsând o dâră adâncă printre paiele murdare şi prin 
excrementele de şobolani. Când ajunse lângă partenerul ei, se 
culcă strângându-se ghem, ca şi cum scurta întâlnire cu tânărul 
Coriolanus ar fi istovit-o peste măsură. 

Până la ieşirea din grădina zoologică, el se împiedică de două 
ori şi recunoscu că e prea obosit ca să poată găsi vreo soluţie 
bună la ceva. Se făcuse destul de târziu pentru ca întoarcerea 
lui acasă să nu dea de bănuit, aşa că se îndreptă spre 
apartament. Avu ghinionul să dea nas în nas cu Persephone 
Price, colega lui de clasă şi fiica infamului Nero Price, care 
mâncase cândva o halcă din servitoarea moartă. Fiind vecini, îşi 
continuară drumul împreună. Ea era mentorul lui Mizzen, un 
băiat robust, de treisprezece ani, din Districtul 4, aşa că fusese 
de faţă când lui şi Clemensiei li se ceruse să se prezinte la 
Citadelă. Coriolanus se temea de o discuţie despre propunere, 


dar Persephone era încă prea tulburată de moartea lui Arachne 
ca să vorbească despre orice altceva. El o evita de obicei, 
fiindcă nu putea să nu se întrebe dacă, în timpul războiului, 
ştiuse sau nu ce ingrediente conţine tocana din farfurie. O 
vreme se temuse de ea, dar, în cele din urmă, ajunsese să nu-i 
mai inspire decât dezgust, oricât de des şi-ar fi reamintit de 
inocenţa ei. Cu gropiţele din obraji şi cu ochii căprui-verzi, era 
mai frumoasă decât oricare dintre colegele lui de an, cu posibila 
excepţie a Clemensiei... în fine, a Clemensiei încă nemuşcate de 
şerpi. Dar, când se gândea că ar fi putut s-o sărute, nu simţea 
decât repulsie. Chiar şi în clipa când, înlăcrimată, îi spuse la 
revedere îmbrăţişându-l, lui nu-i veni în minte decât piciorul 
tăiat. 

Coriolanus se târî în susul scărilor, bântuit de gânduri mai 
negre decât oricând, stârnite de amintirea sărmanei servitoare 
doborâte de foame în mijlocul străzii. Cât era de aşteptat să 
reziste Lucy Gray? Işi pierdea repede puterile. Slăbită şi 
tulburată. Rănită şi cu sufletul frânt. Dar, mai presus de orice, 
foamea o purta către moarte. Poate că, peste încă o zi, n-o să 
se mai ţină pe picioare. Dacă nu găsea o cale s-o hrănească, 
avea să-şi dea ultima suflare înainte de începerea Jocurilor 
Foamei. 


Ar 


ând ajunse în apartament, mamaiestoasa îi aruncă o 


singură privire şi se grăbi să-i sugereze un pui de somn înainte 
de cină. Coriolanus se trânti pe pat, simțindu-se prea stresat ca 
să mai doarmă vreodată. Dar nu se mai trezi până în clipa când 
Tigris îl zgâlţâi uşor de umăr. De pe tava pusă pe noptiera lui 
venea un miros alinător, de supă cu tăieţei. Măcelarul îi dădea 
uneori verişoarei lui, gratis, oase de pui, iar ea le fierbea, 
preparând ceva magnific. 

— Coryo, spuse Tigris, Satyria a sunat de trei ori şi nu-mi mai 
vine în cap nicio scuză. Haide, mănâncă-ţi cina şi pe urmă 
telefonează-i! 

— A întrebat de Clemensia? Ştie cineva? îi scăpă lui. 

— De Clemensia Dovecote? Nu. De ce să întrebe? se miră 
Tigris. 

— A fost groaznic. 

Coriolanus îi povesti totul, fără să omită nici cele mai violente 
amănunte. 

Pe măsură ce îl asculta, lui Tigris îi pierea culoarea din obraji. 

— Dr. Gaul a lăsat-o să fie muşcată de şerpi? Pentru o 
minciună nevinovată? 

— Da. Şi puţin îi pasă de Clemmie, dacă supravieţuieşte sau 
nu. Mie mi-a spus să plec, ca să-şi poată lua gustarea de după- 
amiază. 

— E sadică. Sau nebună de-a binelea. N-ar trebui s-o 
raportezi? 

— Cui? Ea a şefa creatorilor-de-joc. Lucrează direct cu 
preşedintele. O să spună c-a fost vina noastră, fiindcă am 
minţit. 

Tigris căzu pe gânduri. 

— Bine. N-o raporta. Nici n-o înfrunta. Dar evit-o cât mai mult 
posibil. 


— Ca mentor, mi-e greu. Apare des la Academie, ca să se 
joace cu iepurele ăla mutant şi să pună întrebări absurde. Un 
cuvânt de-ale ei îmi poate oferi premiul sau mă poate lipsi de el. 

Coriolanus îşi frecă faţa cu palmele. 

— Şi Arachne e moartă, Clemensia e plină de venin, iar Lucy 
Gray... ei, asta e altă poveste într-adevăr oribilă. Mă îndoiesc c- 
o să supravieţuiască până încep Jocurile, şi poate e mai bine 
aşa. 

Tigris îi îndesă o lingură în mână. 

— Mănâncă-ţi supa. Am avut noi parte şi de lucruri mai rele. 
Zăpada cade întotdeauna deasupra, nu? 

— Zăpada cade întotdeauna deasupra, răspunse el, cu atât de 
puţină convingere, încât râseră amândoi. 

Asta îl ajută să-şi mai revină puţin. Luă câteva înghiţituri de 
supă ca să-i facă pe plac verişoarei lui, apoi îşi dădu seama că e 
mort de foame şi înfulecă totul cât ai clipi. 

Pe urmă sună Satyria şi el era gata să-i facă o mărturisire, dar 
se dovedi că ea nu vrea decât să-l roage să cânte imnul în 
dimineaţa următoare, la funeraliile lui Arachne. 

— Purtarea ta eroică de la grădina zoologică şi faptul că ştii 
toate cuvintele te-au pus în fruntea listei cu opţiuni ale corpului 
profesoral. 

— Aş fi onorat, fireşte, răspunse el. 

— Bun. 

Satyria sorbi ceva, cu gheaţa zornăindu-i în pahar, apoi trase 
aer în piept. 

— Cum merg lucrurile cu tributul tău? 

Coriolanus şovăi. Dacă se plângea, ar fi putut să pară 
copilăros, lăsând impresia că nu e în stare să-şi rezolve 
problemele. Nu-i ceruse Satyriei ajutor aproape niciodată. Dar, 
când se gândi la Lucy Gray, gârbovită sub greutatea lanțurilor, 
prudenţa i se spulberă. 

— Nu tocmai bine. Am văzut-o pe Lucy Gray azi. E foarte 
slăbită. Capitoliul nu i-a dat nimic de mâncare. 

— De când a plecat din Districtul 12? Păi, cât a trecut de- 
atunci? Patru zile? întrebă Satyria, surprinsă. 


— Cinci. Nu cred c-o să supravieţuiască până încep Jocurile. N- 
o să am cui să-i fiu mentor, spuse Coriolanus. Mulţi dintre noi nu 
vor avea. 

— Dar nu e corect. E ca şi cum v-am pune să faceţi un 
experiment cu aparatură stricată. lar Jocurile vor începe cu o zi 
sau două mai târziu. Să văd ce pot face, adăugă Satyria după o 
scurtă ezitare. 

Coriolanus închise şi se întoarse spre Tigris. 

— Vor să cânt la înmormântare. N-a spus nimic despre 
Clemensia. Probabil că, în privinţa ei, păstrează secretul. 

— Atunci trebuie să-l păstrezi şi tu, conchise Tigris. Poate vor 
pretinde că nu s-a întâmplat nimic. 

— Poate nu-i vor spune nici măcar decanului Highbottom, zise 
el, înseninându-se. 

Pe urmă îi veni în minte altceva. 

— Tigris? Tocmai mi-am dat seama că, de fapt, eu nu ştiu să 
cânt. 

Şi, dintr-un motiv sau altul, amândurora li se păru că e cel mai 
amuzant lucru pe care-l auziseră vreodată. 

Însă mamaiestoasa era de părere că nu-i nimic de râs şia 
doua zi îl trezi cu noaptea-n cap ca să-i dea lecţii. 

— Respiră! îi striga după fiecare vers, înghiontindu-l cu o riglă 
în coaste, până când el nici nu-şi mai imagină că există şi altă 
opţiune. 

Pentru a treia oară în acea săptămână, mamaiestoasa 
sacrifică, de dragul viitorului lui, una dintre iubitele ei flori, 
prinzându-i de tunica uniformei călcate cu mare grijă un boboc 
de trandafir albastru-deschis. 

— Uite, se asortează cu ochii tăi, îi spuse. 

Arătând sclipitor, cu burta plină de terci de ovăz şi cu coşul 
pieptului punctat de vânătăi care-i aminteau să respire, 
Coriolanus plecă spre Academie. 

Deşi era sâmbătă, toţi elevii se prezentară în sălile lor de curs 
înainte de a se aduna pe treptele din faţa Academiei, împărţiţi 
clar şi alfabetic pe clase. In virtutea sarcinii sale, Coriolanus se 
trezi în primul rând, alături de profesori şi de distinşii oaspeţi, 
dar mai ales alături de preşedintele Ravinstill. Satyria îl puse 
rapid la curent cu programul, dar lui nu-i rămase în minte decât 


că trebuie să cânte imnul, în deschiderea ceremoniei. Nu-l 
deranja să vorbească în public, dar de cântat, nu mai cântase 
niciodată - în Panem nu se iveau prea multe ocazii. Era unul 
dintre motivele pentru care cântecul lui Lucy Gray atrăsese 
atenţia tuturor. Se calmă, amintindu-şi că putea şi să urle ca un 
câine, fiindcă oricum nu existau termeni de comparaţie. 

De cealaltă parte a bulevardului, tribunele instalate temporar 
pentru urmărirea procesiunii funerare se umplură repede cu 
oameni îndureraţi, îmbrăcaţi în negru, hainele de această 
culoare fiind singurele care nu lipseau nimănui, căci toată 
lumea pierduse în război pe cineva drag. Coriolanus căută cu 
privirea în mulţime, dar nu zări pe nimeni din familia Crane. 
Academia şi clădirile din jur erau drapate cu steaguri funebre şi 
de la nicio fereastră nu lipsea stindardul Panemului. Numeroase 
camere de televiziune erau pe poziţie, gata să filmeze 
evenimentul şi mai mulţi reporteri de la Capitol TV făceau 
comentarii în direct. Coriolanus se gândi că pentru Arachne se 
organizase o ceremonie măreaţă, disproporţionată atât faţă de 
viaţa, cât şi de moartea ei, care ar fi fost evitată dacă ea n-ar fi 
încercat să facă tot felul de exhibiţii. Atât de mulţi oameni 
muriseră eroic în război, având parte doar de o neînsemnată 
recunoaştere a meritelor, încât ceea ce vedea acum îl călca pe 
nervi. Se simţea uşurat fiindcă trebuia să cânte, nu s-o laude 
pentru meritele ei, care, dacă nu-l înşela memoria, se reduceau 
la o voce destul de puternică pentru a se face auzită, fără 
microfon, în sala de spectacole a şcolii şi la talentul de a ţine o 
lingură în echilibru pe nas. lar decanul Highbottom îl acuza pe e/ 
că se dă în spectacol? Totuşi, îşi aminti, Arachne îi fusese 
aproape ca o rudă. 

Ceasul Academiei arătă ora nouă şi toată lumea amuţi. La un 
semnal, Coriolanus se ridică şi se îndreptă spre scenă. Satyria îi 
promisese că o să fie acompaniat, dar tăcerea se prelungi atât 
de mult, încât el îşi trase răsuflarea, pregătindu-se să înceapă, 
înainte ca sistemul de sunet să emită o versiune anemică, 
oferindu-i şaisprezece măsuri introductive. 

Giuvaier al Panemului, 

Puternic oraş, 

Ca nou străluceşti prin ani ce se-adună. 


Interpretarea lui semăna mai degrabă cu o recitare 
tărăgănată decât cu un tur de forţă melodic, dar cântecul nu era 
deosebit de dificil. Nota înaltă pe care mamaiestoasa o rata 
mereu era opţională; majoritatea oamenilor cântau imnul cu o 
octavă mai jos. Ţinând foarte bine minte împunsăturile riglei, 
Coriolanus cântă fără să greşească nicio notă şi fără să-şi piardă 
suflul. Işi reluă locul în aplauzele generoase ale publicului, iar 
preşedintele, când urcă pe scenă, îl răsplăti cu o înclinare 
aprobatoare a capului. 

— Cu două zile în urmă, tânăra şi preţioasa viaţă a lui Arachne 
Crane s-a sfârşit, aşa că acum jelim o altă victimă a rebeliunii 
criminale care continuă să ne asedieze, declamă preşedintele. 
Şi-a dat viaţa cu tot atâta curaj ca orice soldat pe câmpul de 
luptă, dar pierderea ei se dovedeşte mult mai dureroasă, fiindcă 
acum pretindem că e pace. Insă nu poate fi vorba de pace câtă 
vreme această maladie distruge tot ce e bun şi nobil în ţara 
noastră. Astăzi, în onoarea sacrificiului lui Arachne, ne amintim 
că, deşi există, răul nu triumfă. Şi suntem încă o dată martori 
când măreţul nostru Capitoliu face dreptate în Panem. 

Tobele începură să bată lent, cu ecou profund, şi mulţimea se 
întoarse către procesiunea care îşi făcu apariţia la colţul străzii. 
Deşi nu la fel de lată precum Corso, Calea Cărturarilor oferea cu 
uşurinţă loc pentru garda de onoare alcătuită din Apărători ai 
Păcii care, în ritmul tobelor, înaintau umăr lângă umăr, 
sincronizându-se perfect, într-o formaţie de douăzeci de coloane 
şi patruzeci de rânduri. 

Coriolanus se întrebase cu ce scop strategic erau anunţaţi 
locuitorii districtelor că fusese ucisă o fată din Capitoliu, şi acum 
primi răspunsul. În spatele Apărătorilor Păcii înainta un camion 
cu platformă lungă, de care fusese fixată o macara’. De cârligul 
ei atârna trupul ciuruit de gloanţe al lui Brandy, fata din 
Districtul 10. Murdare şi părând înfrânte, cele douăzeci şi trei de 
tributuri rămase erau înlănţuite de platformă. Lanţurile nu erau 
destul de lungi ca să le permită să se ridice în picioare, aşa că 
stăteau fie ghemuite, fie aşezate. Funeraliile reprezentau încă 


? Numele de familie al lui Arachne este Crane, care, în limba engleză, 
înseamnă „macara” (n. tr.). 


un prilej de a le reaminti districtelor că sunt inferioare şi că 
răzvrătirea va avea întotdeauna repercusiuni. 

Coriolanus observă că Lucy Gray se străduia să-şi păstreze o 
fărâmă de demnitate, ţinându-şi spatele drept cât îi îngăduiau 
lanţurile, privind fix înainte şi ignorând cadavrul care i se legăna 
uşor deasupra capului. In zadar. Trebuia să treacă peste prea 
multe - mizeria, lanţurile, expunerea în public. Incercă să-şi 
imagineze cum s-ar fi purtat el însuşi în acea situaţie, până 
când îşi dădu seama că, fără îndoială, asta făcea Sejanus, şi 
alungă astfel de gânduri. 

În spatele tributurilor defila un alt regiment de Apărători ai 
Păcii, pregătind apariţia a patru cai. Erau împodobiţi cu 
ghirlande şi trăgeau un car bogat ornamentat, cu un sicriu alb 
imaculat, acoperit de flori. In spatele sicriului veneau membrii 
familiei Crane, într-o şaretă trasă de cai. Măcar ei aveau 
decenţa de a se simţi stânjeniţi. Procesiunea se opri când sicriul 
ajunse în dreptul podiumului. 

Dr. Gaul, care stătuse lângă preşedinte, se apropie de 
microfon. Coriolanus se gândi că e o greşeală să i se permită să 
ţină un discurs într-un asemenea moment, dar probabil că ea o 
lăsase acasă pe femeia nebună, cu brățări din şerpi roz, fiindcă 
vorbi clar, aspru şi raţional. 

— Arachne Crane, noi, concetăţenii tăi din Panem, jurăm că 
moartea ta nu va fi în zadar. Când unul dintre noi e lovit, 
ripostăm cu de două ori mai multă forţă. Jocurile Foamei vor 
continua, cu mai multă energie şi implicare decât oricând, căci 
adăugăm numele tău pe lunga listă a inocenților care au murit 
apărând un popor virtuos şi onest. Prietenii, familia şi 
concetăţenii tăi te salută şi dedică memoriei tale cea de A X-a 
ediţie a Jocurilor Foamei. 

Aşadar Arachne, cu gura ei mare, era acum apărătoarea unui 
popor virtuos şi onest. Da, şi-a dat viața batjocorindu-şi tributul 
cu un sanavici, se gândi Coriolanus. Poate că pe piatra ei de 
mormânt o să scrie: „Victima unei glume proaste.” 

Un şir de Apărători ai Păcii cu eşarfe roşii ridică puştile şi trase 
de mai multe ori câte un potop de gloanţe pe deasupra 
procesiunii, care îşi continuă drumul de-a lungul câtorva 
cvartale, până dispăru după colţ. 


Pe măsură ce mulţimea se rărea, destule persoane luară 
privirea îndurerată a lui Coriolanus drept suferinţă pentru 
pierderea lui Arachne, pe când - ce ironie! - el tocmai îşi dorea 
s-o mai omoare o dată. Insă simţea că se descurcase bine, 
senzaţie ce se spulberă când se răsuci şi dădu cu ochii de 
decanul Highbottom, care îl privea de sus. 

— Condoleanţele mele pentru pierderea prietenei tale, spuse 
decanul. 

_ — Şi pentru eleva dumneavoastră. E o zi grea pentru noi toţi. 
Insă procesiunea a fost extrem de impresionantă, ripostă 
Coriolanus. 

— Crezi? Eu am găsit-o exagerată şi de prost-gust, spuse 
Highbottom. 

Luat prin surprindere, Coriolanus râse scurt înainte de a-şi 
recăpăta controlul şi de a încerca să pară şocat. Decanul îşi 
cobori privirea către bobocul de trandafir albastru. 

— Lucrurile se schimbă uluitor de puţin. După omoruri. După 
toate promisiunile chinuite că nu vom uita cât ne-a costat. După 
toate astea, eu nu pot deosebi un boboc de o floare. 

Îndreptă trandafirul dându-i un bobârnac cu degetul arătător, 
apoi zâmbi. 

— Să nu întârzii la prânz. Am auzit c-avem plăcintă. 

Se dovedi - singurul lucru bun legat de întrunire - că aveau 
într-adevăr plăcintă, de data asta cu pere, la bufetul special 
organizat în sala de mese a şcolii. Spre deosebire de ziua 
extragerii, Coriolanus îşi umplu farfuria cu pui fript şi luă cea 
mai mare bucată de plăcintă pe care o găsi. Işi puse pe biscuiţi 
un stat gros de unt şi îşi umplu de trei ori paharul cu punci de 
struguri, ultima oară lichidul chiar dădu pe-afară şi el îşi pătă 
şervetul de olandă ştergându-l de pe masă. Oamenii n-aveau 
decât să vorbească. Şeful bocitorilor avea nevoie să se 
hrănească. Dar, în timp ce mânca, luă asta drept un semn că 
înnăscutul lui autocontrol se toceşte. Aruncă vina pe decanul 
Highbottom, care îl hărţuia întruna. Oricum, ce îngăimase 
despre ziua aia? Boboci? Flori? Ar fi trebuit închis undeva sau, şi 
mai bine, deportat într-un avanpost îndepărtat, ca să lase în 
pace cetăţenii decenţi ai Capitoliului. Gândul la decan îl trimise 
pe Coriolanus înapoi, să mai ia plăcintă. 


Însă Sejanus îşi pusese deoparte puiul şi biscuiţii, fără să ia 
nici măcar o îmbucătură. Dacă lui Coriolanus cortegiul funerar îi 
displăcuse, pe el îl făcuse probabil să sufere. 

— Te vor reclama dacă arunci toată mâncarea aia, îi reaminti 
Coriolanus. 

Nu murea de dragul individului, dar nu dorea în mod deosebit 
să-l vadă pedepsit. 

— Aşa e, încuviinţă Sejanus. 

Dar nu izbuti nimic mai mult decât să soarbă din punci. 

Când prânzul festiv se apropia de sfârşit, Satyria îi chemă pe 
cei douăzeci şi doi de mentori activi ca să-i anunţe că Jocurile 
Foamei nu numai că aveau să se ţină, dar se impunea să devină 
încă şi mai vizibile. In acest scop, aveau să-şi escorteze 
tributurile, chiar în după-amiaza aceea, într-un tur al arenei. 
Turul urma să fie transmis în direct în întreaga ţară, pentru a 
sublinia hotărârea luată de dr. Gaul la funeralii. Şefa creatorilor- 
de-joc simţise că separarea copiilor din Capitoliu de cei din 
districte sugerează slăbiciune, ca şi cum s-ar fi temut să se afle 
în prezenţa duşmanilor lor. Tributurile aveau să fie încătuşate, 
dar fără lanţuri. Trăgătorii de elită din rândurile Apărătorilor 
Păcii alcătuiau garda, însă mentorii trebuiau să fie văzuţi alături 
de tributurile lor. 

Coriolanus simţi o oarecare reţinere la colegii săi de clasă - 
după moartea lui Arachne, mai mulţi părinţi se plânseseră de 
proasta calitate a pazei - dar nimeni nu spuse nimic, fiindcă 
nimeni nu voia să pară laş. Lui, toată povestea i se părea 
periculoasă şi nechibzuită - ce le-ar fi împiedicat pe celelalte 
tributuri să-şi atace mentorii? - dar nu-şi expuse părerea. Se 
întrebă în sinea lui dacă nu cumva dr. Gaul îşi dorea un nou act 
de violenţă, ca să mai poată pedepsi un tribut, de data asta 
unul viu, în faţa camerelor de televiziune. 

Noua etalare a cruzimii lui Gaul îl împinse să se răzvrătească. 
Se uită la farfuria lui Sejanus. 

— Nu mai mănânci? 

— Azi nu pot, răspunse Sejanus. Nu ştiu ce să fac cu astea. 

Sub masă, Coriolanus îşi întinse pe genunchi şervetul pătat. 
Se simţi încă şi mai vinovat când îşi dădu seama că e 
împodobit, ca blazon, cu stema Capitoliului. 


— Pune-le aici, spuse, cu o privire furişă. 

Sejanus se uită în jur şi se grăbi să mute puiul şi biscuiţii pe 
şervet. Coriolanus îi înfăşură şi puse totul în geanta lui cu cărţi. 
Nu le era permis să scoată mâncare din sala de mese, şi cu 
siguranţă nu pentru un tribut, dar unde altundeva să găsească 
ceva înainte de tur? Lucy Gray nu putea să mănânce în faţa 
camerelor, dar avea buzunare adânci. Lui Coriolanus nu-i plăcea 
că jumătate din ce sustrage el ajunge la Jessup, dar poate că 
investiţia avea să se dovedească rentabilă după începerea 
Jocurilor. 

— Mulţumesc. Eşti rebel, nu glumă, comentă Sejanus, în timp 
ce-şi duceau tăvile la banda rulantă a transportorului care 
ajungea în bucătărie. 

— Sunt o pacoste, da, încuviinţă Coriolanus. 

Mentorii se îngrămădiră în câteva camionete ale Academiei şi 
plecară către Arena Capitoliului, construită de cealaltă parte a 
fluviului ca să împiedice mulţimea să umple centrul oraşului. În 
zilele lui bune, imensul amfiteatru dotat cu tehnologie de ultimă 
oră fusese gazda multor evenimente incitante, sportive, 
artistice sau militare. Execuţiile celor mai de seamă duşmani, 
desfăşurate acolo în timpul războiului, făcuseră din el ţinta 
bombardamentelor. Structura de rezistenţă rămăsese în 
picioare, însă dărăpănată şi instabilă, utilă doar ca loc de 
desfăşurare a Jocurilor Foamei. Pe terenul din centru, iarba 
bogată, întreţinută pe vremuri cu meticulozitate, pierise după 
ce nu i se mai dăduse atenţie. Locul era presărat cu cratere 
lăsate de bombe şi buruienile erau singura verdeață de pe 
întinderea murdară. Sfărâmăturile rămase după 
bombardamente - bucăţi de metal şi de piatră - zăceau 
pretutindeni, iar pe zidul înalt de patru metri şi jumătate care 
înconjura arena propriu-zisă, acum fisurat, urmele lăsate de 
şrapnele semănau cu nişte ciupituri de vărsat. In fiecare an, 
tributurile erau închise acolo, neavând la dispoziţie nimic 
altceva decât un arsenal de cuțite, săbii, ghioage şi alte arme 
de acelaşi soi, folositoare pentru vărsarea de sânge, iar publicul 
privea totul de acasă. La sfârşitul Jocurilor, unicul supravieţuitor 
era trimis înapoi, în districtul lui, cadavrele erau înlăturate, 
armele recuperate şi uşile închise până în anul următor. Nimeni 


nu se ocupa de întreţinerea construcţiei. Nimeni nu făcea 
curăţenie. Vântul şi ploaia spălau petele de sânge, dar mâinile 
locuitorilor Capitoliului nu le atingeau. 

Când sosiră, profesoara Sickle, supraveghetoarea lor pe 
timpul turului, le spuse mentorilor să-şi lase lucrurile în 
camionete. Coriolanus îşi îndesă şervetul cu mâncare în 
buzunarul din faţă al pantalonilor, pe care îl acoperi cu poalele 
hainei. Când ieşiră din vehiculele cu aer condiţionat în arşiţa 
soarelui, văzură tributurile înşiruite, cu cătuşe la mâini, păzite 
cu stricteţe de Apărătorii Păcii. Mentorilor li se ceru să-şi ocupe 
locurile lângă tributurile lor, aşezate în ordinea numerică a 
districtelor, aşa că el şi Lucy Gray erau aproape de coada 
şirului. În spatele lor nu se aflau decât Jessup şi mentorul lui, 
Lysistrata, care n-avea nici cincizeci de kilograme. In faţa lor, 
tributul Clemensiei, Reaper - cel care încercase să-l sugrume în 
camion - privea ameninţător în pământ. Dacă se ajungea la o 
încăierare între mentori şi triburi, sorții nu erau în favoarea lui 
Coriolanus. 

In ciuda înfăţişării ei delicate, Lysistrata avea ceva curaj. Ca 
fiică a medicilor care îl tratau pe preşedintele Ravinstill, avusese 
norocul de a deveni mentor şi părea să-şi dea toată silinţa ca 
să-şi creeze o legătură cu Jessup. 

— Ţi-am adus o alifie pentru gât, o auzi Coriolanus şoptindu-i. 
Dar trebuie s-o ţii ascunsă. Ţi-o strecor în buzunar când pot. 

Apărătorii Păcii îndepărtară drugii grei de la intrare. Uşile 
masive se deschiseră, lăsând la vedere imensul coridor pe 
marginile căruia se înşiruiau chioşcuri cu geamurile acoperite cu 
scânduri şi afişe pătate de muşte, cu reclame dedicate 
spectacolelor dinainte de război. Rămânând în aceeaşi formaţie, 
copiii îi urmară pe soldaţi până în celălalt capăt al coridorului. 
Trecerea era blocată de trei turnichete înalte până sus, fiecare 
cu câte trei braţe metalice curbate, acoperite cu un strat gros 
de praf. Ca să intri, era nevoie de un fisă emisă de Capitoliu, ca 
acelea încă în uz pentru plata unei călătorii cu troleibuzul. 

Asta era intrarea pentru săraci, îşi spuse Coriolanus. Sau 
poate nu săraci. În minte îi veni cuvântul plebe. Familia Snow 
folosea o altă intrare, blocată cu un cordon de catifea. Sigur că 
în loja lor nu puteai ajunge cu o fisă pentru troleibuz. Spre 


deosebire de cea mai mare parte a arenei, loja avea acoperiş, 
fereastră glisantă, de sticlă, şi o instalaţie de aer condiţionat, 
care transforma cea mai fierbinte zi într-una plăcută. Le era 
repartizat un avox, care aducea mâncare, băutură şi jucării 
pentru el şi pentru Tigris. Dacă se plictisea, putea să doarmă pe 
scaunele capitonate, de pluş. 

Apărătorii Păcii se postară lângă două turnichete, 
alimentându-le cu fise, astfel încât un tribut şi mentorul său să 
poată intra în acelaşi timp. La fiecare rotaţie, se auzea o voce 
veselă: 

— Distracţie plăcută! 

— Nu puteţi dezactiva bariera cu fise? întrebă profesoara 
Sickle. 

— Am putea, dacă am avea cheia, dar s-ar părea că nimeni nu 
ştie unde e, răspunse un Apărător al Păcii. 

— Distracţie plăcută! îi ură turnichetul lui Coriolanus, imediat 
ce intră. 

El împinse înapoi braţul metalic care îi atingea mijlocul şi îşi 
dădu seama că nu se putea ieşi tot pe acolo. Ochii i se 
îndreptară către partea de sus a turnichetelor, unde barele de 
fier umpleau tot spaţiul, până la cadrul boltit al intrării. Deduse 
că ocupanţii locurilor ieftine părăseau clădirea prin alt pasaj. 
Era, probabil, un mod util de dispersare a mulţimii, dar pe un 
mentor agitat nu-l ajuta deloc să se calmeze pe timpul unei 
îndoielnice plimbări prin arenă. 

În partea opusă turnichetelor, un detaşament de Apărători ai 
Păcii pătrunse într-un tunel, ghidându-se doar după strălucirea 
roşie a luminilor de avarie de pe podea. De o parte şi de alta, 
arcade mai mici, marcate, duceau către locurile de pe diverse 
niveluri. Tributurile şi mentorii îşi potriviră paşii unii după alţii, 
flancaţi la mică distanţă de Apărătorii Păcii. Când intrară în 
porţiunea întunecată, Coriolanus urmă exemplul Lysistratei şi 
profită de ocazie ca să strecoare şervetul cu mâncare în mâinile 
încătuşate ale lui Lucy Gray. Pachetul dispăru repede în 
buzunarul dintre volanele ei. Aşa. N-avea s-o privească murind 
de foame. Mâna ei o găsi pe a lui şi degetele li se împletiră, 
trimiţându-i în tot trupul o vibraţie datorată apropierii, scurtei 
lor intimităţi în întuneric. Coriolanus îi mai strânse o dată mâna 


şi i-o eliberă când ajunseră la capătul tunelului, înainte de a ieşi 
în lumina soarelui, unde apariţia lor într-o asemenea postură ar 
fi necesitat o explicaţie greu de găsit. 

In frageda sa copilărie, Coriolanus fusese de multe ori în 
arenă, mai ales la spectacole de circ, dar şi ca să ovaţioneze 
parade militare conduse de tatăl lui. lar în ultimii nouă ani 
văzuse la televizor, în parte, Jocurile Foamei. Dar nimic nu-l 
pregătise pentru senzaţia intrării pe teren prin poarta principală, 
pe sub enorma tabelă de marcaj. Unii mentori şi unele tributuri 
icniră, copleșiți de mărimea construcţiei în sine şi de 
grandoarea ei, care îi sfida până şi decăderea. Uitându-se în 
sus, la şirurile de scaune care se înălţau, impozante, Coriolanus 
simţi că se micşorează până devine insignifiant. Ca o picătură 
dintr-un potop, ca o pietricică dintr-o avalanşă. 

Işi reveni la vederea echipelor din jurul camerelor de 
televiziune şi îşi controlă expresia feţei, ca să sugereze că nimic 
nu impresionează un Snow. Lucy Gray, care părea mai vioaie şi 
se mişca mai bine fără povara lanțurilor, îi făcu cu mâna lui 
Lepidus Malmsey, dar, ca toţi ceilalţi reporteri, el îşi păstră 
expresia împietrită şi nu-i răspunse. Era clar ce indicaţii 
primiseră: gravitatea şi răzbunarea erau cuvintele de ordine ale 
zilei. 

Cuvântul tur, folosit de Satyria, sugerase o vizitare a locului şi, 
cu toate că nu sperase că o să-i facă plăcere, Coriolanus nu se 
aşteptase nici la tristeţea palpabilă a decorului. Apărătorii Păcii 
care îi flancaseră se răsfirară, iar şirul de copii, care urma, 
îndatoritor, detaşamentul din frunte pe partea interioară a 
perimetrului oval, era o procesiune fără farmec, lipsită de orice 
urmă de veselie. Coriolanus îşi aminti că pe acelaşi traseu 
mergeau cândva circarii călare pe elefanţi şi pe cai, în costume 
cu paiete şi debordând de voie bună. Cu excepţia lui Sejanus, 
probabil că toţi colegii lui ar fi fost în public. Ca o ironie, 
Arachne s-ar fi aflat în loja de lângă a lui, ovaţionând cât o 
ţineau plămânii. 

Coriolanus studie din priviri arena, căutând ceva care să-i 
ofere un avantaj lui Lucy Gray. Zidul înalt care înconjura terenul, 
ţinând publicul la distanţă de acţiune, era oarecum promiţător. 
În suprafaţa lui ciuruită existau adâncituri ce puteau constitui 


locaşuri de sprijin pentru mâinile şi picioarele unui căţărător 
abil. Mai multe dintre porţile plasate simetric pe circumferința 
zidului păreau, la rândul lor, stricate, dar nu puteai şti sigur ce 
se află în tuneluri, aşa că se impunea o explorare atentă a lor. 
Acolo puteai fi încolţit cu mare uşurinţă. Locurile spectatorilor îi 
ofereau, cu siguranţă, cele mai multe şanse, dacă se putea urca 
până la ele. Işi propuse să se gândească la asta mai târziu. 

Când şirul începu să se destrame, îi şopti lui Lucy Gray: 

— In dimineaţa asta a fost groaznic. Să te văd aşa. 

— Măcar ne-au hrănit mai întâi. 

— Serios? 

Oare era urmarea discuţiei lui cu Satyria? 

— Aseară, când au încercat să ne strângă, doi copii au leşinat. 
Or fi tras concluzia că, dacă vor să mai rămână cineva pentru 
spectacolul lor, trebuie să ne aducă mâncare. În principal, pâine 
cu brânză. Am primit şi cină, şi mic dejun. Dar nu-ți face griji, 
am loc din belşug pentru orice în buzunarul meu. 

Lucy Gray redevenise într-o oarecare măsură ea însăşi, cea 
dinainte. 

— Pe tine te-am auzit cântând? 

— Oh, da, recunoscu el. Mi-au cerut să cânt fiindcă au 
impresia că eu şi Arachne am fost foarte buni prieteni. N-am 
fost. Şi mi-e jenă că m-ai auzit. 

— Imi place vocea ta. Tata ar fi spus că are o autoritate 
înnăscută. Cântecul nu m-a prea interesat, răspunse Lucy Gray. 

— Mulţumesc. Venind de la tine, înseamnă foarte mult. 

Ea îl înghionti cu cotul. 

— In locul tău, aş avea grijă să nu se afle asta. Aici, o mulţime 
de oameni mă cred mai jos de burta şarpelui. 

Coriolanus clătină din cap şi zâmbi larg. 

— Ce e? întrebă ea. 

— Foloseşti expresii bizare. Nu bizare per se’, doar mai 
colorate. 

— Păi, eu nu prea zic „per se”, dacă la asta te referi, ripostă 
ea cu sarcasm. 


10 În sine/ca atare - în Ib. lat., în orig. (n. tr.). 


— Nu, chiar îmi place. Prin comparaţie, stilul în care vorbesc 
eu e atât de rigid! Cum mi-ai spus atunci, în prima zi, la grădina 
zoologică? Ceva cu o prăjitură? îşi aminti el. 

— Ah, prăjitură cu frişcă? Voi nu ziceţi aşa? Ei bine, e un 
compliment. Acolo de unde vin eu, prăjiturile sunt un soi de 
uscături. lar frişca se găseşte la fel de rar ca dinţii de găină. 

El râse câteva clipe, uitând unde se află şi cât de deprimant e 
decorul. Pentru câteva clipe nu existară decât zâmbetul şi 
vocea ei melodioasă şi un flirt vag conturat. 

Pe urmă lumea explodă. 

oriolanus ştia ce sunt bombele şi îl îngrozeau. În clipa 


când suflul îl dobori şi îl azvârli cât colo, în arenă, ridică braţele 
ca să-şi acopere capul. Când lovi pământul, se întinse din reflex 
pe burtă, cu un obraz în praf, apărându-şi cu braţul îndoit ochiul 
şi urechea din partea expusă. 

Prima explozie, care părea să fi venit dinspre intrarea 
principală, declanşă altele, în lanţ, în jurul întregii arene. Nici nu 
se punea problema să fugă. Nu putea decât să se agaţe de 
pământul huruitor, sperând să înceteze totul şi încercând să-şi 
stăpânească panica. Intră în ceea ce el şi Tigris numiseră 
„timpul bombei”, o perioadă ireală, în care secundele se dilatau 
şi se contractau în moduri ce păreau să sfideze ştiinţa. 


În timpul războiului, Capitoliul repartizase fiecare cetăţean la 
un adăpost din apropierea locuinţei sale. Clădirea magnifică în 
care trăia familia Snow avea un subsol atât de solid şi de 
spaţios, încât putea adăposti, pe lângă rezidenţi, locuitorii a 
jumătate de cvartal. Din nefericire, sistemul de avertizare 
funcţiona îndeosebi pe bază de electricitate. Curentul electric 
era insuficient şi, ca urmare a intervenţiei rebelilor în Districtul 
5, reţeaua clipea ca un licurici, aşa că nu se puteau baza pe 
sirene şi se întâmpla adesea să fie luaţi prin surprindere şi nu 
apucau să ajungă în adăpost. Atunci, el, Tigris şi mamaiestoasa 
- dacă nu cumva cânta imnul - se ascundeau sub masa de 
sufragerie, un obiect impresionant, cioplit dintr-un singur bloc 
de marmură şi aflat într-o cameră din mijlocul apartamentului. 
Chiar şi fără ferestre şi cu lespedea aia masivă deasupra 
capului, Coriolanus se încorda din tot corpul de groază când 
auzea şuierul bombelor şi trebuiau să treacă mai multe ore 
până ce reuşea să meargă din nou cu spatele drept. Nici pe 
străzi nu te aflai în siguranţă şi nici la Academie. 
Bombardamentul putea să-l surprindă oriunde, dar de obicei se 
afla într-un loc mai bun decât de această dată. Acum, lipsit de 
apărare în faţa atacului şi zăcând în aer liber, aştepta să se 
încheie interminabilul „timp al bombei” şi se întreba de câte 
răni suferă organele lui interne. 

Nicio aeronavă. Revelația i se contură în minte. Nu apăruse 
nicio aeronavă. Oare bombele fuseseră plantate acolo? Simţea 
miros de fum, deci unele erau, probabil, incendiare. Işi apăsă 
batista, schimbată zilnic, pe gură şi pe nas. Mijind ochii prin 
pâcla neagră, îngroşată de praful din arenă, o văzu pe Lucy 
Gray, la vreo patru-cinci metri distanţă, strânsă ghem, cu 
fruntea în pământ şi cu vârfurile degetelor în urechi, acesta fiind 
cel mai bun lucru pe care-l putea face cu mâinile ei încătuşate. 
Tuşea, neajutorată. 

— Acoperă-ţi faţa! Cu şervetul! îi strigă. 

Ea nu ridică privirea, dar probabil că-l auzise, fiindcă se 
rostogoli pe-o parte şi scoase şervetul din buzunar. Biscuiţii şi 
puiul căzură pe pământ când îşi duse pânza spre faţă. Lui 
Coriolanus îi trecu vag prin minte că aerul îmbâcsit dăunează 
vocii ei de cântăreaţă. 


O scurtă acalmie îl amăgi, făcându-l să creadă că exploziile 
încetaseră, dar, tocmai când îşi sălta capul, cea din urmă zgudui 
chioşcurile aflate mai sus, surpând unul, unde se vindeau 
cândva gustări - vata de zahăr roz, merele în caramel - şi 
sfărâmături aprinse se prăbuşiră peste el. Ceva îl lovi în cap cu 
putere şi o grindă îi căzu de-a curmezişul spatelui, ţintuindu-l la 
pământ. 

Năucit, zăcu o vreme aproape fără cunoştinţă. Mirosul 
usturător îi pătrunse înţepător în nări şi îşi dădu seama că 
grinda arde. Incercă să-şi adune puterile ca să iasă de sub ea 
răsucindu-se, dar lumea se clătina şi plăcinta cu pere, 
fermentată, dădu să i se reverse din stomac. 

— Ajutor! strigă. 

În jur se auzeau şi alte strigăte imploratoare, dar norul de fum 
şi praf îl împiedica să vadă răniții. 

— Ajutor! 

Focul îi pârlea părul. Făcu încă un efort să se târască de sub 
grindă, dar tot fără niciun rezultat. O durere mistuitoare începu 
să-i cuprindă gâtul şi umărul şi certitudinea că o să moară ars îl 
copleşi. Ţipă, iar şi iar, dar părea să fie izolat într-un strat de 
fum negru şi sfărâmături aprinse. Pe urmă desluşi o siluetă 
ridicându-se din infern. Lucy Gray îi rosti numele, apoi întoarse 
brusc capul, atenţia fiindu-i atrasă de ceva din afara razei lui 
vizuale. Se îndepărtă de el câţiva paşi, apoi ezită, sfâşiată între 
două decizii. 

— Lucy Gray! o imploră el, cu voce hârâită. Te rog! 

Ea aruncă o ultimă privire către ceea ce o tentase, apoi alergă 
spre el. Grinda îi eliberă puţin spatele, dar căzu la loc. Se ridică 
pentru a doua oară, doar cât să-i permită să iasă de sub ea 
târâş. Se sculă de jos, ajutat de fată, se sprijini cu braţul de 
umerii ei şi, şchiopătând, se îndepărtară de flăcări, până ce se 
prăbuşiră undeva, în mijlocul arenei. 

La început, tusea şi senzaţia de greață sufocantă îl copleşiră, 
însă treptat începu să simtă durerea de cap şi arsurile de pe 
gât, spate şi umăr. Degetele îi erau încleştate de fusta pârlită a 
lui Lucy Gray, ca de un colac de salvare. Mâinile ei încătuşate 
erau arse, cu degetele încovoiate. 


Fumul se împrăştie suficient ca să poată observa că bombele 
fuseseră plantate, din loc în loc, în jurul arenei, cu încărcătura 
declanşatoare la intrare. Stricăciunile erau atât de mari, încât 
întrezări strada de dincolo de clădire şi două siluete care fugeau 
din arenă. Asta o făcuse pe Lucy Gray să ezite înainte de a-i 
veni în ajutor? Posibilitatea evadării? Alte tributuri profitaseră cu 
siguranţă de ocazie. Da, acum auzea sirene şi strigăte dinspre 
stradă. 

Medicii îşi croiau drum printre dărâmături, grăbindu-se către 
răniţi. 

— E în ordine, îi spuse lui Lucy Gray. Au venit ajutoare. 

Mai multe mâini se întinseră către el şi îl aşezară pe o targă. 
Coriolanus dădu drumul volanelor ei, gândindu-se că trebuie să 
fie o targă şi pentru ea, dar, în timp ce era luat de acolo, văzu 
un Apărător al Păcii obligând-o să se întindă pe burtă, 
proptindu-i ţeava unei puşti în gât şi înjurând-o cu voce sonoră. 

— Lucy Gray! strigă el, însă nimeni nu-l luă în seamă. 

Lovitura la cap îl împiedica să se concentreze, dar înţelese că 
e transportat cu ambulanţa, dus dincolo de nişte uşi batante, 
chiar în sala de aşteptare unde îşi băuse, cu o zi înainte, 
limonada acidulată, apoi întins pe o masă, sub o lumină 
strălucitoare, în timp ce o echipă de medici se străduia să 
stabilească gravitatea rănilor. Voia să doarmă, dar ei îşi tot 
apropiau feţele de a lui, cerând răspunsuri, şi răsuflările lor 
încărcate de mirosul stătut al mâncării de la prânz îl îngreţoşară 
iarăşi. Îl băgară în nişte aparate, îl scoaseră, înfipseră în el ace, 
după care îi îngăduiră, în sfârşit, să se lase cu desfătare în voia 
somnului. Din când în când, pe toată durata nopţii, cineva îl 
trezea şi-i vâra lumini orbitoare în ochi. Câtă vreme putea 
răspunde la nişte întrebări simple, îi permiteau să recadă în 
uitare. 

Când se trezi, când se trezi în sfârşit cu adevărat, duminică, 
lumina care pătrundea prin fereastră îi spuse că e după-amiază, 
iar mamaiestoasa şi Tigris stăteau aplecate deasupra lui, cu 
priviri îngrijorate. 

Nu sunt singur, îşi spuse. Nu sunt în arenă. Sunt în siguranță. 

— Bună, Coryo! zise Tigris. Noi suntem. 


— Bună! răspunse el, încercând să zâmbească. Ai ratat timpul 
bombei. 

— S-a dovedit că există ceva mai rău decât să fiu acolo: să 
ştiu că ai trecut singur prin astea, spuse ea. 

— N-am fost singur. 

Morfina şi lovitura în cap îl împiedicau să-şi amintească totul 
cu claritate. 

— Lucy Gray a fost acolo. Mi-a salvat viaţa, aşa cred. 

Nu-şi putea convinge mintea să accepte ideea. Îl încânta şi îl 
tulbura deopotrivă. 

Tigris îi strânse mâna. 

— Nu mă surprinde. Evident, e bună la suflet. De la început s- 
a străduit să te apere de celelalte tributuri. 

Mamaiestoasa era mai greu de convins. După ce Coriolanus 
reuşi să însăileze o poveste despre cele întâmplate în timpul 
exploziilor şi imediat după aceea, trase o concluzie: 

— Ei bine, probabil şi-a dat seama că Apărătorii Păcii o 
împuşcă dacă încearcă să fugă, şi totuşi se pare că are ceva 
caracter. Poate e aşa cum pretinde, nu provine cu adevărat din 
districte. 

Era o mare laudă, atât cât putea fi o laudă rostită de 
mamaiestoasa. 

După ce Tigris îi oferi toate detaliile pe care nu le ştia, 
Coriolanus înţelese în ce măsură incidentul punea Capitoliul pe 
jar. Ceea ce se petrecuse - sau ceea ce pretindeau autorităţile 
că se petrecuse - îi înspăimânta pe cetăţeni atât prin urmările 
de moment, cât şi prin implicaţiile viitoare. Nu se ştia cine 
instalase bombele - nişte rebeli, da, dar de unde? Putea fi din 
oricare dintre cele douăsprezece districte sau vreo adunătură 
zdrenţuită, scăpată din Districtul 13 ori, ferească soarta, dintr-o 
grupare care stătea în aşteptare, de multă vreme, chiar în 
Capitoliu. Era foarte greu să plasezi faptele în timp. Fiindcă, 
între două Jocuri ale Foamei, arena era pustie, încuiată şi 
ignorată, bombele ar fi putut fi plasate acolo şi cu şase zile 
înainte, şi cu şase luni. Camerele de supraveghere acopereau 
intrările în construcţia ovală, dar, exteriorului fiind ruinat, 
escaladarea zidurilor era posibilă. Nu se ştia dacă bombele 
fuseseră declanşate de la distanţă sau de un pas greşit, dar 


pierderile neaşteptate zdruncinaseră profund Capitoliul. 
Aproape nimeni nu se sinchisea că şrapnelele uciseseră ambele 
tributuri din Districtul 6, dar aceeaşi explozie luase şi vieţile 
gemenilor Ring. Trei mentori ajunseseră la spital - Coriolanus, 
Androcles Anderson şi Gaius Breen, cărora le fuseseră 
repartizate tributurile din Districtul 9. Cei doi colegi de clasă ai 
săi erau în stare critică, Gaius îşi pierduse ambele picioare şi 
aproape toţi ceilalţi, mentori, tributuri sau Apărători ai Păcii, 
avuseseră nevoie de îngrijiri medicale. 

Coriolanus era tulburat. li simpatiza pe Pollo şi pe Didi, îi 
plăcea cât de mult se iubeau unul pe altul, cât de veseli erau. 
Undeva, în apropiere, Androcles, care aspira să devină reporter 
la Ştirile Capitoliului, ca mama lui, şi Gaius, un ştrengar din 
Citadelă, întotdeauna cu o inepuizabilă rezervă de glume 
terifiante, abia mai respirau. 

— Dar Lysistrata? E teafără? 

Fusese chiar în spatele lui. 

Mamaiestoasa păru stânjenită. 

— Oh, ea e cât se poate de bine. Le spune tuturor că băiatul 
ăla mare şi urât, din Districtul 12, a protejat-o aruncându-se 
peste ea, dar cine poate şti? Familia Vickers adoră să fie în 
centrul atenţiei. 

— Oare? întrebă Coriolanus, sceptic. 

Nu-şi amintea să fi văzut, măcar o dată, un Vickers în centrul 
atenţiei, în afara unei scurte conferinţe anuale de presă, în care 
anunțau că preşedintele Ravinstill e perfect sănătos. Lysistrata 
era eficientă şi rezervată, nu atrăgea niciodată atenţia asupra 
ei. Până şi simpla insinuare că ea şi Arachne fac parte din 
aceeaşi categorie de oameni îl scotea din sărite. 

— l-a descris pe scurt unui reporter ce s-a întâmplat, imediat 
după explozie. Cred c-a spus adevărul, mamaiestoasa, zise 
Tigris. Poate că oamenii din Districtul 12 nu sunt chiar atât de 
răi cum îi înfăţişezi tu. Atât Jessup, cât şi Lucy Gray s-au purtat 
cu mult curaj. 

— Ai văzut-o pe Lucy Gray? La televizor, vreau să zic. Pare 
teafără? întrebă el. 

— Nu ştiu, Coryo. N-au transmis niciun reportaj de la grădina 
zoologică. Dar nu e pe lista tributurilor moarte, răspunse Tigris. 


— Mai sunt şi altele? În afară de cele din Districtul 6? 

Coriolanus nu voia să fie macabru, dar era vorba de adversarii 
lui Lucy Gray. 

— Da, câţiva au murit după încetarea exploziilor, începu Tigris 
să-i povestească. 

Perechile de tributuri din Districtele 1 şi 2 se repeziseră către 
gaura lăsată de explozii lângă intrare. Copiii din districtul 1 
fuseseră împuşcaţi mortal, fata din districtul 2 fugise spre fluviu 
şi sărise peste zid, murind în cădere, iar Marcus dispăruse cu 
desăvârşire, ceea ce însemna că undeva, în oraş, e în libertate 
un băiat disperat, puternic şi periculos. Capacul deplasat al unei 
guri de canal sugera că e cu putinţă să fi coborât către Transfer, 
reţeaua de şine şi căi de acces construită sub Capitoliu, dar 
nimeni nu ştia nimic sigur. 

— Cred că ei văd arena drept un simbol, comentă 
mamaiestoasa. Aşa cum au făcut şi în timpul războiului. Partea 
cea mai rea e c-au trecut cel puţin douăzeci de secunde până la 
întreruperea transmisiei către districte, aşa că, neîndoielnic, ei 
sărbătoresc acolo. Ca nişte bestii ce sunt. 

— Dar, mamaiestoasa, se spune că e puţin probabil să fi văzut 
cineva din districte imaginile, o contrazise Tigris. Acolo, 
oamenilor nu le place să se uite la reportajele despre Jocurile 
Foamei. 

— Ajunge să răspândească vestea câţiva, spuse 
mamaiestoasa. E exact genul de poveste care aţâţă focul. 

Doctorul care vorbise cu Coriolanus după atacul şerpilor intră 
şi se prezentă; se numea Wane. Le trimise pe Tigris şi pe 
mamaiestoasa acasă şi îl supuse pe Coriolanus unei scurte 
examinări, explicându-i că a suferit o comoţie relativ uşoară şi 
arsuri care răspund bine la tratament. Era nevoie de ceva timp 
pentru o vindecare completă, dar, dacă se arăta docil şi starea 
continua să i se îmbunătăţească, avea să fie externat peste 
două zile. 

— Ştiţi ce face tributul meu? Avea mâinile arse destul de rău, 
spuse Coriolanus. 

De fiecare dată când se gândea la Lucy Gray, îl săgeta 
neliniştea, însă apoi morfina îl învăluia ca un cocon de vată. 


— N-am de unde să ştiu, răspunse doctorul. Dar au un 
veterinar excelent acolo. Presupun că o să fie în regulă când vor 
începe Jocurile. lar tu, tinere, nu trebuie să-ţi faci griji pentru 
asta. Nu trebuie să te preocupe decât însănătoşirea ta şi, ca să 
te faci bine, ai nevoie de somn. 

Coriolanus se conformă cu plăcere. Se lăsă din nou furat de 
somn şi se trezi de-a binelea abia luni dimineaţă. Cu capul 
chinuit de durere şi trupul maltratat, nu-i venea să părăsească 
spitalul prea curând. Aerul condiţionat era o uşurare pentru 
arsuri şi primea cu regularitate porţii generoase de mâncare 
fadă. Urmări ştirile pe un televizor cu ecran imens, sorbind cât 
de multă limonadă acidulată era în stare. A doua zi urma să 
aibă loc o dublă ceremonie funerară pentru fraţii Ring. 
Vânătoarea lui Marcus continua. Paza fusese întărită atât în 
Capitoliu, cât şi în districte. 

Trei mentori morţi, trei spitalizaţi - de fapt, patru, dacă o 
socoteai şi pe Clemensia. Şase tributuri moarte, unul evadat, 
mai multe rănite. Dacă dr. Gaul îşi dorise o schimbare a 
Jocurilor, ei bine, o avea. 

După-amiază, parada vizitatorilor începu cu Festus, cu un braţ 
atârnat de gât într-o eşarfă şi copci pe obraz, acolo unde îl 
atinsese o schijă. II anunţă că Academia îşi suspendase 
cursurile, dar elevilor li se cerea să vină, în dimineaţa 
următoare, la funeraliile fraţilor Ring. Când rosti numele 
gemenilor, i se frânse glasul şi Coriolanus se întrebă dacă şi 
reacţia lui ar fi fost mai sentimentală în lipsa perfuziei cu 
morfină, care atenua şi suferinţa, şi bucuria. Satyria îşi făcu 
apariţia cu câteva fursecuri însoţite de urările de bine ale 
corpului profesoral şi îi spuse că, deşi nefericit, incidentul nu 
putea decât să-i mărească şansele de a câştiga. Ceva mai 
târziu, Sejanus apăru nevătămat, cu geanta cu cărţi lăsată de 
Coriolanus în camionetă şi cu un teanc din delicioasele 
sandviciuri cu ruladă de carne pregătite de mama lui. N-avea 
mai nimic de comentat despre tributul său evadat. Intr-un 
târziu, Tigris veni fără mamaiestoasa, care rămăsese acasă, să 
se odihnească, dar îi trimisese o uniformă curată, pe care s-o 
îmbrace la externare. Dacă aveau să existe camere de 
televiziune, voia ca nepotul ei să apară cât mai prezentabil în 


reportaj. Pe urmă împărţiră sandviciurile şi Tigris îi mângâie 
fruntea dureroasă până când îl adormi, aşa cum făcea în 
copilărie, când îl chinuiau durerile de cap. 

Când îl trezi cineva, la primele orele ale zilei de marţi, mai 
întâi presupuse că e o infirmieră trimisă să-l verifice, apoi se 
holbă la faţa devastată a Clemensiei, aplecată deasupra lui. 
Veninul şerpilor, sau poate antidotul, îi umpluse de coji pielea 
cafeniu-aurie şi albul ochilor ei căpătase culoarea gălbenuşului 
de ou. Dar cu mult mai rău era felul în care îi zvâcnea întregul 
trup, faţa i se schimonosea, limba îi ieşea periodic printre buze 
şi braţele ţâşneau în lateral chiar şi în timp ce le întindea spre 
mâna lui. 

— Ssst! şuieră ea. N-ar trebui să fiu aici. Nu spune nimănui c- 
am venit. Dar ce zic ei? De ce nu m-a vizitat nimeni? Părinţii mei 
ştiu ce s-a-ntâmplat? Mă cred moartă? 

Ameţit de somn şi de medicamente, Coriolanus nu prea 
reuşea să-i priceapă spusele. 

— Părinţii tăi? Dar au fost aici. l-am văzut. 

— Nu. N-a venit nimeni la mine! strigă ea. Trebuie să ies de- 
aici, Coryo. Mă tem că ea o să mă omoare. Locul nu e sigur. Nu 
suntem în siguranţă! 

— Ce? Cine-o să te omoare? Vorbeşti aiurea, zise el. 

— Dr. Gaul, evident! 

Işi încleştă mâna pe braţul lui, atingându-i arsurile şi 
provocându-i mari dureri. 

— Ştii, ai fost acolo! 

Coriolanus încercă să se elibereze din strânsoarea degetelor 
ei. 

— Trebuie să te-ntorci în rezerva ta. Eşti bolnavă, Clemmie. E 
din cauza muşcăturilor de şarpe. De-aia îţi imaginezi diverse 
lucruri. 

— Îmi imaginez asta? 

Işi sfâşie cămaşa de spital, trăgând de deschizătura de la gât, 
şi lăsă la vedere o porţiune de piele de pe piept şi de pe un 
umăr. Marmorată de solzi strălucitori, albaştri, roz şi galbeni, 
părea la fel de reptiliană ca a şerpilor din cuvă. Coriolanus icni şi 
ea ţipă ascuţit: 

— Şi se întinde! Se măreşte! 


Pe urmă doi angajaţi ai spitalului o înşfăcară, o săltară de pe 
podea şi o scoaseră din încăpere. Coriolanus rămase treaz tot 
restul nopţii, gândindu-se la şerpi, la pielea ei şi la cuştile de 
sticlă cu avocşi din laboratorul lui Gaul, la înspăimântătoarele 
modificări care le dădeau o înfăţişare apropiată de a animalelor. 
Către aşa ceva se îndrepta Clemensia? Dacă nu, de ce n-o 
văzuseră părinţii ei? De ce se părea că, în afară de el, nimeni nu 
ştie ce s-a întâmplat? Dacă murea Clemensia, avea să dispară şi 
el, singurul martor? O pusese pe Tigris în pericol povestindu-i ce 
se petrecuse? 

Iniţial, un cocon plăcut, spitalul lua acum forma unei curse 
perfide care îl strângea, sufocându-l. Nimeni nu mai veni să-l 
verifice pe măsură ce orele se târau, fapt care îi spori 
nefericirea. In cele din urmă, odată cu prima geană de lumină, 
lângă patul lui apăru doctorul Wane. 

— Am auzit că azi-noapte te-a vizitat Clemensia, începu el 
vesel. Ţi-a tras o sperietură? 

Coriolanus se strădui să răspundă cu nonşalanţă: 

— Oarecum. 

— O să se facă bine. Eliminarea veninului din organism are o 
serie de efecte secundare neobişnuite. De aceea nu i-am lăsat 
pe părinţii ei s-o vadă. O cred în carantină, bolnavă de o gripă 
foarte contagioasă. Peste o zi sau două o să fie prezentabilă, îi 
explică doctorul. O s-o poţi vizita dacă vrei. S-ar putea să-i dai 
curaj. 

— Bine, spuse Coriolanus, ceva mai liniştit. 

Dar nu putea uita ce văzuse, atât în spital, cât şi în laborator. 

După oprirea perfuziei cu morfină, tot ce fusese confuz în 
mintea lui căpătă contururi clare. Suspiciunile întinară orice-i 
făcea plăcere, începând cu micul dejun bogat, cu clătite şi 
şuncă, şi cu coşul cu fructe proaspete şi dulciuri trimis de 
Academie şi terminând cu vestea că imnul cântat de el avea să 
fie redifuzat la funeraliile gemenilor Ring, ca o recunoaştere atât 
a calităţii interpretării, cât şi a sacrificiilor lui. 

Reportajul dinaintea ceremoniei începu la ora şapte, iar la 
nouă elevii umpleau iarăşi treptele Academiei. Cu doar o 
săptămână în urmă, când i se repartizase fata din Districtul 12, 
crezuse că începe să devină insignifiant, iar acum curajul îi era 


onorat în faţa întregii naţiuni. Se aşteptase să vadă o 
înregistrare a imnului cântat de el, dar în spatele podiumului 
apăru imaginea lui holografică, uşor înceţoşată la început, apoi 
limpezindu-se până în cele mai mici detalii. Oamenii spuneau 
mereu că, pe zi ce trece, seamănă din ce în ce mai mult cu 
chipeşul său tată, dar abia acum se convinse şi el cu adevărat. 
Nu era vorba doar de ochi, ci şi de linia maxilarului, de păr, de 
ţinuta semeaţă. Şi Lucy Gray avea dreptate; din vocea lui chiar 
răzbătea o autoritate înnăscută. Una peste alta, spectacolul era 
cu adevărat impresionant. 

Capitoliul îşi dublase eforturile făcute pentru înmormântarea 
lui Arachne şi Coriolanus simţi că, pentru gemeni, aşa se şi 
cuvenea. Mai multe discursuri, mai mulţi Apărători ai Păcii, mai 
multe steaguri. Nu-l deranjară laudele aduse gemenilor, nici 
măcar cele extravagante, şi îşi dori ca ei să fi putut cumva să 
ştie că holograma lui deschisese ceremonia. Numărul 
tributurilor moarte crescuse, căci cele din Districtul 9 îşi 
pierduseră până la urmă viaţa din cauza rănilor. Se părea că 
veterinarul îşi dăduse toată silinţa, dar i se refuzaseră 
repetatele cereri de internare a tributurilor în spital. Trupurile 
lor pline de răni, ca şi ceea ce mai rămăsese din tributurile din 
Districtul 6 zăceau pe spinarea cailor incluşi în parada de pe 
Calea Cărturarilor. Cele două tributuri din Districtul 1 şi fata din 
Districtul 2 erau târâte în urma lor, aşa cum se cuvenea după 
laşa lor încercare de evadare. Urmau două camioane-cuşcă, la 
fel ca acela cu care ajunsese Coriolanus la grădina zoologică, 
unul pentru băieţi şi unul pentru fete. Coriolanus privi cu mare 
atenţie ca s-o descopere pe Lucy Gray, dar nu reuşi, căpătând 
astfel o grijă în plus. Oare zăcea vlăguită pe podea, doborâtă de 
răni şi de foame? 

Când în imagine apărură coşciugele de argint ale gemenilor, 
Coriolanus nu se putu gândi decât la jocul stupid pe care îl 
inventaseră în timpul războiului, numindu-l Inel-în-jurul- 
Inelelor". Pe terenul de joacă, toţi copiii îi fugăreau pe Didi şi pe 
Pollo, îi prindeau şi, ţinându-se de mâini, formau un cerc în care 
îi închideau. Se sfârşea întotdeauna cu ei toţi, inclusiv gemenii 


11 Ring - „inel”, în lb. engl. (n. tr.). 


Ring, prăpădindu-se de râs, grămadă unii peste alţii. Oh, să fi 
avut din nou şapte ani, să se tăvălească vesel cu prietenii lui, 
iar biscuiţii nutritivi să-i aştepte pe pupitre! 

După prânz, doctorul Wane îi spuse că poate fi externat dacă 
promite că stă liniştit în pat şi, fiindcă farmecul spitalului pălise, 
Coriolanus se grăbi să-şi îmbrace uniforma curată. Tigris veni 
să-l ia şi-l duse acasă cu troleibuzul, însă apoi se întoarse la 
lucru. Işi petrecu după-amiaza dormind, la fel ca mamaiestoasa, 
şi se trezi ca să primească o tavă cu un delicios preparat de la 
mama lui Sejanus. 

La îndemnul lui Tigris, se duse la culcare odată cu soarele, dar 
somnul îl ocoli. Ori de câte ori închidea ochii, vedea flăcări 
pretutindeni, simţea tremurul pământului, iar nările i se 
umpleau de mirosul sufocant al fumului negru. Lucy Gray 
pătrunsese treptat în mintea lui şi acum nu se mai putea gândi 
la nimic altceva. Ce făcea? Era tratată şi hrănită sau suferea şi 
flămânzea în mizerabila casă a maimutelor? Oare, cât el zăcuse 
în spitalul cu aer condiţionat, cu perfuzie cu morfină, veterinarul 
se ocupase de mâinile ei? Fumul îi vătămase vocea 
remarcabilă? Ajutându-l pe el, îşi pierduse şansa de a avea 
sponsori în arenă? Când se gândea la groaza care-l cuprinsese 
sub grindă, simţea un soi de jenă, care creştea când îşi aducea 
aminte ce urmase. La Capitoliu TV, în reportajul despre explozia 
bombelor, fumul negru ascundea totul. Dar oare nu exista o 
înregistrare cu ea salvându-l şi, mai rău decât atât, cu el 
agăţându-se de fusta ei cu volane în timp ce aşteptau să 
sosească ajutoare? 

Căută pe bâjbâite în sertarul noptierei şi găsi pudriera mamei 
sale. Inhală parfumul de trandafiri al pudrei şi gândurile i se mai 
liniştiră puţin, dar îngrijorarea îl împinse să se ridice din pat. In 
următoarele câteva ore, se foi prin apartament, uitându-se în 
sus, la cerul nopţii, în jos, la Corso, şi la ferestrele vecinilor de 
vizavi. La un moment dat, se pomeni pe acoperiş, printre 
trandafirii mamaiestoasei, fără să ştie când urcase scările până 
în grădină. Aerul proaspăt al nopţii şi parfumul florilor îl ajutară, 
dar curând îi provocară frisoane, din pricina cărora începu din 
nou să-l doară totul. 


Cu câteva ore înaintea răsăritului, Tigris îl găsi aşezat în 
bucătărie. Făcu ceai şi mâncară direct din tavă ce mai rămăsese 
din preparatul de la mama lui Sejanus. Savuroasele straturi de 
carne, cartofi şi brânză îl consolară, iar Tigris îi reaminti, cu 
delicateţe, că nu el este vinovat de situaţia în care se găseşte 
Lucy Gray. La urma urmei, încă erau amândoi nişte copii care-şi 
trăiau vieţile aşa cum le dictau puteri mai presus de ei înşişi. 

Cumva alinat, reuşi să doarmă câteva ore înainte să fie trezit 
de un telefon de la Satyria. Profesoara îl încurajă să vină în 
dimineaţa aceea la şcoală, dacă se simţea în stare. Fusese 
programată o altă întâlnire între tributuri şi mentori, în ideea 
pregătirii interviurilor, care acum ajunseseră opţionale. 

Mai târziu, la Academie, când se uită din balcon în sala 
Heavensbee, scaunele goale îl tulburară. Ştia că muriseră opt 
tributuri şi că unul lipsea, dar nu-şi imaginase cum o să schimbe 
asta modelul alcătuit de cele douăzeci şi patru de măsuţe, 
ducând la un dezechilibru deconcertant. Nu se vedea niciun 
tribut din districtele 1, 2, 6 şi 9, şi doar unul din Districtul 10. 
Aproape toţi copiii rămaşi erau răniţi şi niciunul nu arăta bine. 
Când mentorii luară loc la mese, pierderile deveniră chiar mai 
evidente. Şase mentori erau morţi sau în spital, iar cei care se 
ocupaseră de evadaţii din districtele 1 şi 2 rămăseseră fără 
tributuri, aşa că nu mai avea rost să meargă în sală. Livia 
Cardew îşi exprimă zgomotos părerea despre întorsătura pe 
care-o luaseră lucrurile, pretinzând să fie aduse alte tributuri din 
districte sau măcar să-i fie dat Reaper, băiatul repartizat 
Clemensiei, pe care toată lumea o credea internată în spital, 
bolnavă de gripă. Nimeni nu dădu atenţie dorințelor ei, aşa că 
Reaper stătea în continuare singur la masa lui, cu un bandaj cu 
pete ruginii de sânge uscat în jurul capului. 

Când Coriolanus se aşeză pe scaunul din faţa ei, Lucy Gray nu 
încercă să zâmbească. O tuse hârâită îi chinuia pieptul şi încă 
avea urme de funingine pe haine. Veterinarul depăşise 
aşteptările lui Coriolanus, fiindcă pielea mâinilor ei se vindeca 
frumos. 

— Bună! spuse el, împingând peste masă un sandvici cu unt 
de cocos şi două dintre fursecurile Satyriei. 

— Salut! răspunse ea, cu voce răguşită. 


Orice încercare de flirt sau chiar de camaraderie fusese 
abandonată. Fata bătu uşor cu degetele în sandvici, dar părea 
prea obosiră ca să-l mănânce. 

— Mulţumesc. 

— Nu, eu îţi mulţumesc tie, pentru că mi-ai salvat viaţa. 

Vorbise oarecum în glumă, dar, când se uită în ochii ei, 
frivolitatea dispăru. 

— Asta le spui oamenilor? întrebă ea. Că ţi-am salvat viaţa? 

Le spusese lui Tigris şi mamaiestoasei, apoi, poate neştiind 
exact ce era de făcut cu o asemenea informaţie, o lăsase să-i 
iasă din gânduri, ca un vis. Acum, cu scaunele goale ale celor 
ucişi în jurul lor, îşi amintea cum îl salvase ea în arenă şi toată 
atenţia i se concentră asupra amintirii, nu putea să-i ignore 
semnificaţia. Dacă nu l-ar fi ajutat Lucy Gray, ar fi fost irevocabil 
plecat dintre cei vii. Un alt sicriu strălucitor, plin de flori. Un alt 
scaun gol. Când vorbi din nou, cuvintele i se opriră în gât şi se 
sili să le rostească. A 

— l-am spus familiei mele. Serios. lţi mulţumesc, Lucy Gray! 

— Ei bine, am avut ceva timp de prisos, replică ea, urmărind 
cu un deget tremurător o floare glazurată de pe un fursec. 
Frumoase fursecuri! 

Pe urmă, Coriolanus se simţi derutat. Dacă ea îi salvase viaţa, 
el îi datora... ce îi datora? Un sanavici şi două fursecuri? Aşa îi 
plătea? Pentru viaţa lui. Pe care, după toate aparențele, o 
considera foarte ieftină. Adevărul era că îi datora totul. Simţi 
roşeaţa arzându-i obrajii. 

— Ai fi putut să fugi. Dacă fugeai, m-ar fi cuprins flăcările 
înainte să ajungă cineva la mine. 

— Să fug? Ar fi însemnat să fac un efort prea mare doar ca să 
fiu împuşcată. 

Coriolanus clătină din cap. 

— Poţi să glumeşti, dar asta nu schimbă ce ai făcut pentru 
mine. Sper să te pot răsplăti cumva. 

— Şi eu sper, spuse ea. 

In aceste câteva cuvinte, Coriolanus observă o schimbare a 
tiparului relaţiei lor. Ca mentor al ei, îi făcuse cu eleganţă daruri 
şi i se răspunsese întotdeauna cu recunoştinţă. Ea răsturnase 
acum totul, oferindu-i lui ceva pentru care nu exista termen de 


comparaţie. La suprafaţă, situaţia rămăsese la fel. O fată în 
lanţuri, un băiat oferindu-i mâncare. Nişte Apărători ai Păcii 
veghind asupra acestei stări de lucruri. Dar, în profunzime, 
nimic nu mai putea fi vreodată la fel între ei. Avea să-i fie 
întotdeauna dator. Ea avea dreptul să-i ceară multe. 

— Nu ştiu cum, recunoscu el. 

Lucy Gray îşi roti privirea prin încăpere, evaluându-şi 
adversarii răniţi. Pe urmă se uită în ochii lui şi agitația i se simţi, 
vag, în glas. 

— Ai putea începe prin a te gândi că, de fapt, pot să câştig. 

| dureau cuvintele lui Lucy Gray, dar, dacă se gândea bine, 


le merita. Nu văzuse niciodată în ea o câştigătoare a Jocurilor. 
Nu-şi construise nicidecum strategia ca s-o poarte spre victorie. 
Dorise doar ca farmecul şi puterea ei de atracţie să se răsfrângă 


asupra lui, să-i aducă succes în rolul de mentor. Chiar şi când o 
încurajase să cânte ca să-şi găsească sponsori, nu voise decât 
să prelungească atenţia pe care o primea el prin mijlocirea ei. 
Cu doar câteva clipe înainte, mâinile ei vindecate îl bucuraseră 
fiindcă se putea folosi de ele ca să cânte la chitară în seara 
interviului, nu ca să se apere în arenă. Faptul că Lucy Gray era 
importantă pentru el, aşa cum pretinsese la grădina zoologică, 
nu făcea decât să înrăutăţească lucrurile. Ar fi trebuit să încerce 
s-o ţină să viaţă, s-o ajute să câştige Jocurile, indiferent cum era 
cotată. 

— Am vorbit serios când am spus că eşti prăjitura cu frişcă, 
continuă ea. Eşti singurul care s-a obosit vreodată să vină la noi. 
Tu şi prietenul tău Sejanus. Voi ne-aţi tratat ca pe nişte fiinţe 
umane. Dar acum nu-ți poţi plăti datoria decât ajutându-mă să 
supraviețuiesc. 

— De acord. 

Oferindu-se s-o facă, se simţea deja mai bine. 

— De-acum înainte, luăm parte la Jocuri ca să le câştigi. 

Lucy Gray întinse mâna. 

— Pecetluim asta cu o strângere de mână? 

Coriolanus îi strânse mâna cu prudenţă. 

— Ai cuvântul meu. 

Provocarea îl învigoră. 

— Punctul unu: mă gândesc la o strategie. 

— Ne gândim la o strategie, îl corectă ea. 

Dar zâmbi şi muşcă din sandvici. 

— Ne gândim la o strategie. 

Coriolanus socoti din nou. 

— Nu ţi-au mai rămas decât paisprezece adversari, dacă nu-l 
vor găsi pe Marcus. 

— Dacă mă mai poţi ţine câteva zile în viaţă, replică ea, s-ar 
putea să câştig de la sine. 

Coriolanus se uită în jur, la toţi ceilalţi competitori slăbiţi, 
arătând bolnavi, împovăraţi de lanţuri, şi prinse curaj până când 
recunoscu faptul că starea lui Lucy Gray nu e cu mult mai bună. 
Totuşi, cu districtele 1 şi 2 ieşite din joc şi cu noul program de 
sponsorizare, şansele ei erau cu mult îmbunătăţite faţă de ziua 
sosirii în Capitoliu. Dacă reuşea s-o hrănească în continuare, 


poate că ar fi izbutit să fugă şi să se-ascundă undeva, în arenă, 
până mureau ceilalţi, unii de mâna altora sau de foame. 

— Trebuie să te întreb ceva, spuse. Dacă s-ar ajunge la asta, 
ai omori pe cineva? 

Lucy Gray îşi mestecă îmbucătura, cântărind întrebarea. 

— Poate că da, ca să mă apăr. 

— Vorbim despre Jocurile Foamei. Tot ce faci are ca scop să te 
aperi, ripostă el. Dar probabil pentru tine e mai bine să fugi de 
celelalte tributuri şi să-ţi găsim sponsori pentru mâncare. Să 
stai deoparte până se termină. 

— Da, încuviinţă ea, o tactică tocmai bună pentru mine. Mă 
pricep să suport lucruri oribile, e unul dintre talentele mele. 

O bucată uscată de pâine îi provocă un acces de tuse. 
Coriolanus îi întinse sticla cu apă din geanta lui cu cărţi. 

— Interviurile se vor ţine, dar numai pentru cine vrea. Eşti 
dispusă să apari? 

— Glumeşti? Am un cântec special compus pentru vocea asta 
de beţivă, răspunse ea. Mi-ai găsit o chitară? 

— Nu. Dar azi îţi fac rost, îi promise el. Cineva trebuie să aibă 
una pe care s-o împrumut. Dacă-ţi găsim nişte sponsori, 
parcurgem o mare parte din drumul spre victorie. 

Lucy Gray se însufleţi puţin şi începu să vorbească despre 
ceea ce ar fi putut să cânte. Dar nu le era permis să stea de 
vorbă decât zece minute şi, la sfârşitul scurtei întâlniri, 
profesoara Sickle le ordonă mentorilor să meargă în laboratorul 
de biologie avansată. 

Probabil aplicând măsuri de înaltă securitate, Apărătorii Păcii îi 
escortară şi decanul Highbottom le bifă numele pe o listă când 
îşi ocupară locurile. Mentorii tributurilor moarte sau dispărute, 
printre care Livia şi Sejanus, stăteau deja la mesele lor de 
laborator, uitându-se cum arunca dr. Gaul morcovi în cuşca 
iepurelui. Transpiraţia ţâşni prin porii lui Coriolanus la vederea 
ei, atât de aproape şi atât de nebună. 

— Hopa-ţupa, ţopa-hop, morcovi sau bețe, ce daţi? Alţii mor 
toţi şi voi sunteţi... 

Dr. Gaul se întoarse spre ei, aşteptând, dar nimeni, în afară de 
Sejanus, nu se grăbi să-i întâlnească privirea. 

— Indureraţi, spuse el. 


Dr. Gaul râse. 

— E răspunsul compătimitor. Unde ţi-e tributul, băiete? Vreun 
indiciu? 

Capitoliul continua să transmită reportaje despre vânătoarea 
lui Marcus, dar nu la fel de des. Oficial, se anunţase că e blocat 
pe un nivel izolat din Transfer şi că va fi prins cât de curând. 
Oraşul se relaxase, toată lumea fiind de părere că ori e mort, ori 
poate fi capturat din clipă în clipă. In orice caz, părea mai tentat 
să evadeze decât să iasă din Transfer ca să ucidă cetăţeni 
inocenți ai Capitoliului. 

— Poate în drum spre libertate, răspunse Sejanus, încordat. 
Poate capturat, fără ştirea publicului. Poate rănit şi ascuns. 
Poate mort. N-am idee. Dumneavoastră aveţi? 

Coriolanus nu putea să nu-i admire curajul. Desigur, Sejanus 
nu ştia ce periculoasă poate fi dr. Gaul. Dacă nu era prudent, 
avea şanse s-o sfârşească într-o cuşcă, cu o pereche de aripi de 
papagal şi cu trompă de elefant. 

— Nu, nu-mi răspundeţi, scuipă Sejanus. O să fie sau mort, 
sau aproape mort când o să-l prindeţi ca să-l târâţi pe străzi în 
lanţuri. 

— E dreptul nostru, ripostă dr. Gaul. 

— Nu, nu este! Puțin îmi pasă ce spuneţi. N-aveţi dreptul să 
înfometați oamenii, să-i pedepsiţi fără motiv. N-aveţi dreptul să 
le răpiți viaţa şi libertatea. Toată lumea se naşte cu ele, nu vă 
aparţin ca să le puteţi lua. Câştigarea unui război nu vă dă acest 
drept. Nu vi-l dă nici numărul mai mare de arme. Nici locuinţa 
din Capitoliu. Nimic nu vi-l dă. Ah, nici măcar nu ştiu de ce-am 
venit azi aici. 

Sejanus sări de pe scaun şi se repezi la uşă. încercă să apese 
pe mâner, dar acesta nu se clinti. II zgâlţâi, apoi se întoarse 
spre dr. Gaul. 

— Acum ne ţineţi încuiaţi? Se pare c-avem mica noastră casă 
a maimuţelor. 

— Nu vi s-a permis să plecaţi, spuse dr. Gaul. Stai jos, băiete! 

— Nu. 

Sejanus pronunţă cuvântul cu voce scăzută, dar câţiva elevi 
tresăriră. 

După o pauză, interveni decanul Highbottom. 


— E încuiată pe dinafară. Apărătorilor Păcii li s-a cerut să aibă 
grijă să fim lăsaţi în pace, până la noi ordine din partea noastră. 
Stai jos, te rog. 

— Sau trebuie să te dăm în grija altcuiva? sugeră dr. Gaul. 
Cred că birourile tatălui tău se află în apropiere. 

Evident că, în ciuda insistenţei cu care îi spunea „băiete”, ştia 
exact cine e. 

Sejanus fierbea de furie şi de umilinţă, nedorind sau nefiind în 
stare să se mişte. Incremeni, holbându-se la dr. Gaul, până când 
tensiunea deveni de nesuportat. 

— E un loc liber lângă mine. 

Cuvintele ieşiră spontan din gura lui Coriolanus. 

Oferta îi distrase atenţia lui Sejanus, care păru să se 
dezumfle. Inspiră adânc, se întoarse pe intervalul dintre mese şi 
se aşeză pe taburet. Ţinea o mână încleştată de cureaua genţii 
cu cărţi, iar pe cealaltă, sprijinită de masă, cu pumnul strâns. 

Coriolanus îşi dorea să fi tăcut. Observă că decanul 
Highbottom îl priveşte întrebător şi îşi făcu de lucru 
deschizându-şi caietul de notițe şi scoțând capacul pixului. 

— Sentimentele voastre sunt dezlănţuite, spuse dr. Gaul, 
adresându-se întregii clase. Vă înţeleg. Chiar vă înţeleg. Dar 
trebuie să-nvăţaţi să vi le struniţi, să le înfrânaţi. Războaiele se 
câştigă cu capetele, nu cu inimile. 

— Credeam că războiul s-a terminat, zise Livia. 

Şi ea părea furioasă, dar altfel decât Sejanus. Coriolanus 
presupuse că e doar scoasă din sărite de pierderea tributului ei 
robust. 

— Aşa credeai? După experienţa din arenă? întrebă dr. Gaul. 

— Eu credeam, se amestecă Lysistrata. Şi, dacă s-a terminat 
războiul, atunci, practic, ar trebui să-nceteze şi omorurile, nu? 

— Eu unul încep să cred că n-o să se termine niciodată, 
recunoscu Festus. Districtele ne vor urî mereu şi tot mereu le 
vom uri şi noi. 

— Cred că aici am dat de ceva interesant, comentă dr. Gaul. 
Să ne imaginăm că războiul ar fi o constantă. Conflictul se poate 
atenua sau amplifica, dar nu dispare niciodată. In cazul ăsta, 
care ar trebui să fie ţinta noastră? 

— Spuneţi că războiul nu poate fi câştigat? întrebă Lysistrata. 


— Să presupunem că nu se poate, răspunse dr. Gaul. Care 
trebuie să fie strategia noastră? 

Coriolanus strânse din buze, ca să nu-i scape răspunsul. Atât 
de evident. Prea evident. Dar ştia că Tigris are dreptate, că e 
bine s-o evite pe dr. Gaul chiar şi atunci când există şanse să-l 
laude. În vreme ce clasa rumega întrebarea, ea se foi de la un 
capăt la altul al intervalului dintre mese şi, în cele din urmă, se 
opri în dreptul lui. 

— Domnule Snow? O idee despre ceea ce ar fi de făcut în 
cazul războiului nostru fără sfârşit? 

Coriolanus se consolă cu gândul că dr. Gaul e bătrână şi n-o 
să trăiască o veşnicie. 

— Domnule Snow? insistă ea. 

El se simţi ca un iepure împuns cu bagheta ei metalică. 

— Vrei să-ţi dai cu părerea? 

— II controlăm, răspunse el, cu glas scăzut. Dacă e imposibil 
să-i punem capăt, trebuie să-l controlăm la nesfârşit. Exact aşa 
cum facem acum. Cu districtele sub ocupaţia Apărătorilor Păcii, 
cu legi stricte şi găsind mereu ceva, ca Jocurile Foamei, care să 
le reamintească tuturor cine conduce. În orice scenariu, e 
preferabil să deţii controlul, să te afli pe poziţia învingătorului, 
nu pe a învinsului. 

— Totuşi, în cazul nostru, e cu siguranţă mai puţin moral, 
bombăni Sejanus. 

— Nu e imoral să te aperi, ripostă Livia. Şi cine nu preferă să 
fie învingător, în loc să fie învins? 

— Pe mine nu mă prea interesează nici una, nici alta, spuse 
Lysistrata. 

— Dar asta nu e o opţiune, îi reaminti Coriolanus, nu în cazul 
la care se referă întrebarea. Nu şi dacă te gândeşti bine. 

— Nu şi dacă te gândeşti bine, nu-i aşa, Casca? zise dr. Gaul, 
îndreptându-se spre catedră. Puţină gândire poate salva o 
grămadă de vieţi. 

Decanul mâzgăli ceva pe lista din faţa lui. 

Poate că Highbottom e iepure în aceeaşi măsură ca mine, 
cugetă Coriolanus, întrebându-se dacă nu-şi pierdea vremea 
făcându-şi griji din cauza lui. 


— Dar fruntea sus! continuă dr. Gaul, veselă. Ca aproape tot 
ce se întâmplă în viaţă, războiul are suişuri şi coborâşuri. Şi asta 
e noua voastră temă. Scrieţi-mi un eseu despre tot ce e atractiv 
în privinţa războiului. Despre tot ce v-a plăcut în timpul lui. 

Mulţi colegi de-ai săi ridicară privirea surprinşi, dar nu şi 
Coriolanus. Femeia aia pusese şerpii s-o muşte pe Clemensia ca 
să se distreze. Era clar că o încântă să fie martoră la suferinţa 
altora şi că, probabil, presupune că pentru ei e la fel de savuros. 

Lysistrata se încruntă. 

— Ce ne-a plăcut în război? 

— Asta n-ar trebui să ne ia mult timp, comentă Festus. 

— E un proiect de grup? întrebă Livia. 

— Nu, individual. Problema cu proiectele de grup e că, de 
obicei, toată munca îi revine unei singure persoane, răspunse 
dr. Gaul, cu un semn discret din ochi către Coriolanus, căruia i 
se făcu pielea de găină. Dar simţiţi-vă liberi să apelaţi la orice 
creier din familie. S-ar putea să fiţi surprinşi. Şi fiţi cât de sinceri 
îndrăzniţi. Aduceţi lucrările duminică, la întâlnirea cu mentorii. 

Scoase nişte morcovi din buzunar, se întoarse spre iepure şi 
păru să uite de elevi. 

După ce li se permise să părăsească laboratorul, Sejanus îl 
ajunse pe Coriolanus din urmă pe coridor. 

— Trebuie să-ncetezi să mă tot salvezi. 

Coriolanus clătină din cap. 

— Se pare că-mi scapă de sub control. E ca un soi de tic. 

— Nu ştiu ce m-aş face dacă n-ai fi aici. 

Sejanus cobori glasul. 

— Femeia asta e malefică. Ar trebui oprită. 

Coriolanus simţea că orice încercare de detronare a lui Gaul ar 
fi fost zadarnică, aşa că adoptă stilul interlocutorului 
înţelegător. 

— Tu ai încercat. 

— Am eşuat. Aş vrea ca familia mea să se poată întoarce 
acasă, pur şi simplu. Să ne ducem în Districtul 2, unde ne e 
locul. Deşi cei de-acolo nu ne-ar vrea înapoi, spuse Sejanus. 
Statul în Capitoliu o să mă ucidă. 


— E doar un moment neprielnic, Sejanus. Cu Jocurile şi cu 
bombele. Nimeni nu e în cea mai bună formă. Nu face niciun 
gest pripit, cum ar fi fuga. 

Coriolanus îl bătu pe umăr, spunându-şi: S-ar putea să am 
nevoie de-o favoare. 

— Unde să fug? Cum? Cu ce? întrebă Sejanus. Dar apreciez 
sincer sprijinul tău. Aş vrea să ştiu cum să-ţi mulţumesc. 

Coriolanus avea de fapt nevoie de ceva. 

— Ai cumva pe-acasă o chitară pe care să mi-o împrumuţi? 
Familia Plinth nu avea, prin urmare Coriolanus dedică restul 
după-amiezii de miercuri îndeplinirii promisiunii făcute lui Lucy 
Gray. Intrebă mulţi colegi de şcoală şi singurul răspuns relativ 
promiţător veni de la Vipsania Sickle, mentorul băiatului din 

Districtul 7, Treech, cel care jonglase cu nuci la grădina 
zoologică. 

— Cred că aveam una în timpul războiului, spuse ea. Verific şi- 
ţi dau un răspuns. Mi-ar plăcea s-o aud pe fata ta cântând din 
nou! 

Nu ştia dacă s-o creadă sau nu; membrii familiei Sickle nu 
lăsau impresia că ar fi pasionaţi de muzică. Vipsania moştenise 
apetitul pentru competiţii al mătuşii sale Agrippina şi, din câte 
ştia el, încerca să strice spectacolul lui Lucy Gray. Insă două 
persoane pot juca acelaşi joc, aşa că-i spuse că e o salvatoare 
de vieţi, apoi îşi continuă căutările. 

După ce se întoarse de la Academie cu mâna goală, se gândi 
la Pluribus. Poate mai avea ceva instrumente rămase de pe 
vremea clubului său de noapte. 

In clipa când uşa dinspre aleea din spate se deschise, Boa Bell 
se strecură printre picioarele lui Coriolanus, torcând ca un 
motor. La şaptesprezece ani, pisica era destul de bătrână, aşa 
că o luă în braţe cu mare grijă. 

— A, întotdeauna se bucură să revadă un prieten vechi, spuse 
Pluribus, apoi îl invită pe Coriolanus înăuntru. 

Infrângerea districtelor nu schimbase prea mult afacerile lui 
Pluribus, fiindcă trăia tot de pe urma comerţului de pe piaţa 
neagră, numai că acum era vorba mai ales de mărfuri de lux. 
Alcoolul, fardurile şi tutunul de bună calitate încă erau greu de 
găsit. Districtul 1 se concentrase treptat pe aprovizionarea 


Capitoliului cu delicii, dar nu avea toată lumea acces la ele şi 
veneau la preţuri foarte mari. Familia Snow nu se mai număra 
printre clienţii fideli, dar Tigris îl vizita din când în când pe 
Pluribus, ca să-i vândă cartelele lor pentru rațiile de carne şi de 
cafea, alimente pe care, de obicei, nu şi le puteau permite. 
Oamenii erau încântați să plătească pentru privilegiul de a 
cumpăra un picior de miel în plus. 

Renumit pentru discreţia lui, Pluribus rămăsese una dintre 
puţinele persoane faţă de care Coriolanus nu trebuia să 
pretindă că e bogat. Pluribus cunoştea foarte bine situaţia celor 
trei membri ai familiei Snow, dar n-o divulga nimănui şi nu-i 
făcea niciodată să se simtă inferiori. In ziua aceea, îi turnă lui 
Coriolanus un pahar de ceai rece, umplu o farfurie cu prăjituri 
şi-i oferi un scaun. Vorbiră despre explozia bombelor şi despre 
amintirile urâte din timpul războiului pe care le trezise, însă 
ajunseră curând la Lucy Gray, care îi făcuse lui Pluribus o 
impresie favorabilă. 

— Dacă aş avea câteva ca ea, m-aş gândi să redeschid clubul, 
spuse Pluribus, visător. Aş continua să-mi vând zorzoanele, dar 
aş putea da spectacole la sfârşit de săptămână. Adevărul e că 
am fost cu toţii atât de ocupați să ne omorâm între noi, încât 
am uitat cum să ne distrăm. Insă ea ştie. Fata ta. 

Coriolanus îi povesti despre planurile pentru interviu şi îl 
întrebă dacă mai are cumva o chitară pe care să i-o împrumute. 
— O s-avem mare grijă de ea, îi promise. O să i-o las lui Lucy 
Gray numai cât o să cânte, în restul timpului o s-o ţin acasă şi o 

să ţi-o înapoiez imediat după spectacol. 

Pluribus n-avea nevoie să fie convins. 

— După ce bombele l-au ucis pe Cyrus, am împachetat totul. 
O mare prostie. De parcă aş fi putut uita atât de uşor iubirea 
vieţii mele. 

Se ridică şi dădu la o parte un teanc de lăzi cu parfumuri, 
lăsând la vedere uşa unui dulap vechi. lnăuntru, o mulţime de 
instrumente muzicale de tot felul stăteau aranjate cu dragoste 
pe rafturi. Pluribus scoase o cutie îmbrăcată în piele şi 
surprinzător de lipsită de praf şi îi săltă capacul. Un miros 
plăcut, de lemn vechi şi de lac, umplu nările lui Coriolanus, în 
timp ce se uita la obiectul dinăuntru, care strălucea, auriu. Avea 


forma unui trup de femeie, şase corzi se întindeau pe gâtul 
lung, până la cheile de acordaj. O atinse uşor cu degetul. Deşi 
era groaznic de dezacordată, bogăţia sunetului îi vibră în trup, 
înfiorându-l. 

Coriolanus clătină din cap. 

— Asta e prea frumoasă. N-aş vrea să risc s-o stric. 

— Am încredere în tine. Şi am încredere în fata ta. 

Pluribus închise cutia şi i-o întinse. 

— la-o şi spune-i fetei că îi ţin pumnii. E bine să ai un prieten 
în public. 

Coriolanus luă chitara cu recunoştinţă. 

— Mulţumesc, Pluribus. Sper c-o să redeschizi clubul. O să fiu 
un obişnuit al casei. 

— Ca tatăl tău, spuse Pluribus, cu un chicotit. Când era cam 
de vârsta ta, el şi pungaşul ăla de Casca Highbottom plecau de- 
aici ultimii în fiecare noapte. 

Aşa ceva părea cu desăvârşire lipsit de sens. Tatăl lui sobru, 
atât de lipsit de simţul umorului şi de rigid, făcându-şi veacul 
într-un club de noapte! Şi, dintre atâţia oameni, tocmai cu 
Casca Highbottom? Nu mai auzise niciodată pe cineva 
alăturându-le numele, deşi erau cam de aceeaşi vârstă. 

— Glumeşti, nu-i aşa? 

— Oh, nu. Erau doi nebuni, răspunse Pluribus. 

Dar, înainte să-i ofere amănunte, îi întrerupse un client. 

Coriolanus îşi duse trofeul acasă cu mare grijă şi îl aşeză pe 
măsuţa lui de toaletă. Tigris şi mamaiestoasa scoaseră o 
mulţime de ooh-uri şi aah-uri la vederea chitarei, dar el abia 
aştepta să vadă reacţia lui Lucy Gray. Orice instrument o fi avut 
ea în Districtul 12, nu se putea compara cu al lui Pluribus. 

La apusul soarelui, când se duse la culcare, avea o durere de 
cap destul de puternică, dar trecu ceva timp până când reuşi să 
adoarmă, atât de preocupat era de relaţia dintre tatăl lui şi 
„pungaşul ăla de Casca Highbottom”. Dacă fuseseră prieteni, 
aşa cum sugera Pluribus, din bunăvoința de atunci nu mai 
rămăsese nimic. Nu putea să nu-şi imagineze că, oricât de 
apropiaţi ar fi fost în zilele când frecventau clubul, povestea nu 
se terminase bine. Voia să insiste şi să-i ceară lui Pluribus mai 
multe detalii cât de curând posibil. 


În următoarele câteva zile nu i se ivi o asemenea ocazie, 
fiindcă le dedică pregătirii lui Lucy Gray pentru interviul 
programat în noaptea de sâmbătă. Fiecare pereche mentor- 
tribut primise o clasă în care să lucreze. Doi Apărători ai Păcii 
stăteau de pază, dar lui Lucy Gray i se scoseseră atât lanţurile, 
cât şi cătuşele. Tigris îi trimisese o rochie veche de-ale ei, 
spunând că, dacă are încredere în ea, îi poate spăla şi călca 
rochia cu volane curcubeu pentru interviul televizat. Lucy Gray 
şovăise, dar, când Coriolanus îi dăduse şi celălalt dar trimis de 
Tigris, o bucăţică de săpun în formă de floare şi cu miros de 
levănţică, îi ceruse să stea întors cu spatele cât se schimbă ea. 

Dragostea cu care atingea chitara, de parcă ar fi fost o făptură 
sensibilă, îi sugeră lui Coriolanus un trecut atât de diferit de al 
lui, încât îi venea foarte greu să şi-l imagineze. Lucy Gray 
acordă instrumentul pe îndelete, apoi cântă un cântec după 
altul, părând tot atât de însetată de muzică, pe cât era de 
dornică să-şi potolească foamea cu ceea ce îi aducea el. O 
îndopă cu toată mâncarea de care se puteau lipsi acasă, 
aducându-i şi sticle cu ceai îndulcit cu sirop de porumb, ca să-i 
aline gâtul iritat. Corzile ei vocale erau într-o stare mult 
îmbunătăţită când sosi noaptea cea mare. 

Jocurile Foamei: O noapte de interviuri începu în faţa mulţimi 
adunate în sala de spectacole a Academiei, ca să vadă pe viu 
emisiunea transmisă în întregul Panem. Avându-l ca gazdă pe 
Lucretius „Lucky”!? Flickerman, clovnul care prezenta buletinul 
meteorologic la Capitoliu TV, părea deopotrivă izbitor de 
nepotrivită şi surprinzător de bine-venită atât de curând după 
atâtea omoruri. Lucky purta un costum albastru, cu guler înalt şi 
garnitură de strasuri, avea părul dat cu gel şi presărat cu pudră 
arămie, iar starea în care se afla nu se putea numi decât bună 
dispoziţie. Cortina neagră a scenei, creată pentru un spectacol 
dinainte de război şi readusă acum la viaţă, înfăţişa un cer 
înstelat şi scânteia ca atare. 

După o interpretare elegantă a imnului, Lucky le ură 
spectatorilor bun venit la o nouă-nouţă ediţie a Jocurilor Foamei 
dintr-un nou-nouţ deceniu, o ediţie la care orice cetăţean al 

Capitoliului putea să ia parte, sponsorizând un tribut ales de el 
însuşi. În haosul ultimelor zile, cea mai mare reuşită a echipei 

conduse de dr. Gaul era o ofertă de şase alimente de bază pe 

care sponsorii le puteau trimite tributurilor. 

— Vă întrebaţi ce-aveţi de câştigat din asta? ciripi Lucky. 

Apoi începu să le explice cum puteau paria; era un sistem 
simplu, familiar celor care pariaseră înainte de război la cursele 
de cai. Oricine voia fie să trimită un dar în bani pentru hrănirea 
unui tribut, fie să parieze pe unul, nu trebuia decât să meargă la 
oficiul poştal din zona locuinţei sale, unde personalul avea să-l 
ajute cu mare plăcere. Incepând de a doua zi, oficiile aveau 
program de lucru de la opt dimineaţa până la opt seara, dându- 
le tuturor cetăţenilor timp să parieze înainte de deschiderea de 
luni a Jocurilor. După ce le descrise noua chichiţă a Jocurilor, 
Lucky nu mai trebuia decât să prezinte fiecare intervievat citind 
indicaţiile de pe cartoanele ajutătoare, dar el izbuti şi să pună în 
scenă câteva numere de magie, adică să toarne, din aceeaşi 
sticlă, vin de mai multe culori pentru un toast în onoarea 
Capitoliului şi să facă un porumbel să-şi ia zborul din haina lui 
cu clopoței la mâneci. 

Dintre perechile mentor-tribut capabile să ia parte la Jocuri, 
numai jumătate aveau ceva de arătat. Coriolanus ceruse să fie 
ultimul fiindcă, deşi ştia că nimeni nu poate concura cu Lucy 
Gray, voia să încheie spectacolul, pentru mai mult efect asupra 
publicului. Ceilalţi mentori oferiră informaţii despre tributurile 
lor, încercând să scoată în evidenţă ceva deosebit, care să 
îndemne publicul să-i sponsorizeze. Lysistrata se aşeză afectată 
pe un scaun şi, fără niciun efort, Jessup o ridică, cu scaun cu tot, 
deasupra capului. Circ, băiatul din Districtul 3 al lui lo Jasper, 
spuse că poate aprinde un foc cu ochelarii lui, iar ea îşi folosi 
cunoştinţele tehnice sugerând, cu aerul unui om de ştiinţă, 
diverse unghiuri şi ore ale zilei care înlesneau această ispravă. 
Ingâmfata Juno Phipps recunoscu că fusese dezamăgită când îl 
primise pe micul Bobbin. Oare o Phipps, membră a unei familii 
fondatoare a Capitoliului, nu merita ceva mai bun decât un 
tribut din Districtul 8? Insă el o cucerise când îi descrisese cinci 
moduri diferite în care poţi ucide pe cineva cu un ac de cusut. 
Coral, fata din Districtul 4 a lui Festus, arătă cu câtă 


îndemânare poate să mânuiască un trident, una dintre armele 
de obicei disponibile în arenă. Făcu o demonstraţie cu o coadă 
veche de mătură, manevrând-o cu mişcări învăluitoare, care nu 
lăsau să planeze vreo îndoială asupra experienţei sale. 
Cunoştinţele despre vite ale Domitiei Whimsiwick, 
moştenitoarea unui magnat din industria laptelui, îşi dovediră 
deosebita valoare. Vioaie din fire, reuşi să-l atragă pe Tanner, 
tributul ei musculos din Districtul 10, într-o discuţie atât de 
antrenantă despre tehnicile din abatoare, încât Lucky se văzu 
nevoit să-i întrerupă când îşi depăşiră timpul alocat. Arachne se 
înşelase în privinţa forţei de atracţie a subiectului, pentru că 
Tanner primi mai multe aplauze decât oricine înaintea lui. 

Coriolanus asculta doar pe jumătate atent, în timp ce se 
pregătea să urce pe scară cu Lucy Gray. Felix Ravinstill, 
strănepotul preşedintelui, se străduia să facă impresie cu Dill, 
fata din Districtul 11, dar Coriolanus nu reuşi să înţeleagă din ce 
perspectivă o prezenta, fiindcă ea era atât de bolnavă, încât 
până şi accesele de tuse abia dacă i se mai auzeau. 

Tigris făcuse un alt miracol de-ale ei cu rochia lui Lucy Gray. 
Murdăria şi funinginea dispăruseră, lăsând în loc doar şiruri de 
volane curate, apretate, în toate culorile curcubeului. li 
trimisese şi un borcănel cu un dram pe fard roşu, pe care 
Fabricia îl aruncase. Curată, dată cu roşu în obraji şi pe buze, cu 
părul strâns în creştet, aşa cum fusese la extragere, Lucy Gray 
avea, exact cum spusese Pluribus, înfăţişarea cuiva care încă 
mai ştie să se distreze. 

— Cred că şansele tale cresc pe minut ce trece, îi spuse 
Coriolanus, aranjându-i în păr un boboc de trandafir roz-aprins. 

Era perechea celui de la reverul lui, pentru cazul că cineva ar 
avea nevoie să i se aducă aminte cui îi aparţine Lucy Gray. 

— Ei bine, ştii cum se spune, răspunse ea, spectacolul nu se 
încheie până nu cântă gaiţa-zeflemitoare. 

— Gaiţa-zeflemitoare? râse el. Serios, cred că inventezi toate 
astea. 

— Nu şi acum. Gaiţa-zeflemitoare e o pasăre reală. 

— Şi cântă în spectacolul tău? întrebă el. 

— Nu într-al meu, scumpule. Într-al tău. Sau, oricum, într-al 
Capitoliului, răspunse Lucy Gray. Cred că e rândul nostru. 


Simpla lor apariţie - ea, în rochia curată, el, în uniforma 
călcată cu grijă - stârni un ropot spontan de aplauze. Coriolanus 
nu pierdu timpul punându-i ei o mulţime de întrebări al căror 
răspuns nu interesa pe nimeni. Doar se prezentă, apoi se trase 
deoparte, lăsând-o singură în lumina reflectoarelor. 

— Bună seara! spuse ea. Sunt Lucy Gray Baird, din Stolul 
Baird. Am început să scriu cântecul ăsta când eram în Districtul 
12, înainte să ştiu care va fi sfârşitul. Sunt cuvintele mele, puse 
pe o melodie veche. In locul de unde vin eu, numim aşa ceva 
baladă. Adică un cântec care spune o poveste. Şi cred că 
povestea asta e a mea. „Balada lui Lucy Gray Baird”. Spercăo 
să vă placă. 

In ultimele zile, Coriolanus o auzise cântând zeci de cântece, 
despre orice, de la frumuseţea primăverii până la sfâşietoarea 
disperare care o cuprinsese când îşi pierduse mama. Auzise 
cântece de leagăn şi cântece de dans, cântece de jale şi 
cântecele scurte, pentru copii. Ea îi ceruse părerea şi cântărise 
răspunsul lui după fiecare. Coriolanus credea că se opriseră la 
unul fermecător, despre miraculoasele momente în care 
descoperi că te-ai îndrăgostit, dar, după primele măsuri, 
înţelese că nu e niciunul dintre cântecele pe care le repetaseră. 
Melodia obsedantă creă atmosfera potrivită, iar cuvintele 
desăvârşiră momentul când vocea ei îngroşată de fum şi de 
tristeţe se făcu auzită. 

Pruncă fiind, într-o văiugă am căzut, nu dinadins. 

Fată fiind, la tine-n braţe am căzut, cum mi-am dorit. 

Am căzut în vremuri grele, strălucirea ni s-a stins. 

Ai pornit pe căi greşite, eu din farmec am trăit. 

Am dansat pentru o cină, miere-n sărutări am dat. 

Ai furat, jucând câştigul, că faci bine eu am spus. 

Am cântat pentru mâncare, dar din bani ne-am îmbătat. 

Intr-o zi ai zis că, gata, eu nu-s bună, şi te-ai dus. 

Sigur, ei, sunt rea, dar, deh, nu eşti nici tu vreun trofeu. 

Sigur, ei, sunt rea, dar tu asta ştii de mult şi bine. 

Spui că nu mă mai iubeşti? Nu te mai iubesc nici eu. 

Insă vreau să-ţi amintesc cine sunt eu pentru tine. 

Pen’ că eu sunt aia care salturile ţi-a vegheat. 

Eu sunt aia care ştie cum bravura-ţi dă avânt. 


Eu sunt aia care ştie tot ce-n somn ai îndrugat. 

Astea și-altele cu mine le voi duce în mormânt. 

Mai curând sau mai târziu într-o groapă mă vor pune. 

Mai curând sau mai târziu, vei fi singur, dragul meu. 

Azi mă-ntreb cine-o să-ţi fie ţie sprijin mâine-n lume. 

Când va bate-n dungă-un clopot, o să fii de capul tău. 

Eu sunt cea care, cu voia-ți, plânsetul ti l-a văzut. 

Cunosc sufletul a cărui mântuire-o ceri, luptând. 

La extragere, pe mine, din păcate, m-ai pierdut. 

Ce-o să faci, iubitul meu, când eu voi fi în mormânt? 

Când termină, în tăcerea ce se aşternu ai fi putut auzi un ac 
căzând. Apoi se desluşiră câteva suspine, cineva tuşi scurt şi, 
într-un târziu, din fundul sălii se înălţă vocea lui Pluribus. 

— Bravo! strigă el, dezlănţuind un ropot tunător de aplauze. 
Coriolanus ştia că Lucy Gray a lovit în plin cu acea sumbră, 
mişcătoare şi mult prea personală istorisire a vieţii sale. Ştia că 
darurile pentru ea vor curge în arenă. Că succesul ei se reflectă 

chiar atunci asupra lui, că e propriul lui succes. Zăpada cade 
întotdeauna deasupra şi aşa mai departe. Ştia că lucrurile au 
luat o întorsătură care ar fi trebuit să-l facă să exulte, să sară în 
sus de bucurie în sinea lui, în timp ce afişa doar un zâmbet 
plăcut, luându-şi un aer modest. 

Dar ceea ce simţea de fapt era gelozie. 

i, în încheiere, dar nu în ultimul rând, fata din 


Districtul 12... îi aparține lui Coriolanus Snow. 

— Lucrurile ar fi ieşit cu totul altfel dacă n-ai fi avut-o pe fetița 
ta curcubeu. 

— Adevărul e că am fost cu toţii atât de ocupați să ne 
omorâm între noi, încât am uitat cum să ne distrăm. Insă ea 
ştie. Fata ta. 

Fata lui. A lui. Acolo, în Capitoliu, se stabilise că Lucy Gray îi 
aparţine, de parcă n-ar fi avut o viaţă înainte de strigarea 
numelui ei la extragere. Până şi Sejanus, care se purta ca un 
apărător al triburilor, considera că el, Coriolanus, o poate face 
pe Lucy Gray obiectul unui schimb. Dacă asta nu era posesie, 
atunci ce era? Cu balada ei, fata respinsese totul, descriindu-şi 
o viaţă fără nicio legătură cu el, dar foarte strâns legată de 
altcineva. De cineva căruia îi spunea „iubitul meu”, nici mai 
mult, nici mai puţin. Şi, cu toate că n-avea niciun drept asupra 
inimii ei - abia dacă o cunoştea - lui Coriolanus nu-i plăcea 
ideea că un altul are un asemenea drept. Deşi cântecul fusese 
un real succes, el îl simţea, cumva, ca pe o trădare. Ba chiar ca 
pe o umilinţă. 

Lucy Gray făcu o plecăciune, apoi întinse mâna către el. După 
o ezitare de o clipă, Coriolanus i se alătură în partea din faţă a 
scenei, în timp ce aplauzele deveneau ovaţie neîntreruptă. 
Pluribus îşi ridică din nou glasul, cerând un bis, dar Lucky 
Flickerman le reaminti că timpul lor expirase, aşa că, după o 
ultimă plecăciune, părăsiră scena mână în mână. 

Când ajunseră în culise, ea vru să-şi retragă mâna, dar el i-o 
strânse mai tare. 

— Ei, ai avut mare succes. Felicitări! Un cântec nou? 

— Lucrez la el de multă vreme, dar abia acum câteva ore am 
găsit ultima strofă, răspunse ea. De ce? Nu ţi-a plăcut? 


— M-a surprins. Aveai atâtea altele! 

— Aşa e. 

Lucy Gray îşi eliberă mâna şi îşi trecu degetele peste strunele 
chitarei, dând naştere unei ultime frânturi de melodie înainte de 
a aşeza cu delicateţe instrumentul la loc, în cutia lui. 

— Uite cum stau lucrurile, Coriolanus. O să mă străduiesc din 
răsputeri să câştig Jocurile astea, dar o să fiu acolo, în arenă, cu 
unii ca Reaper, ca Tanner şi ca alţi câţiva, care au mai ucis. Nu 
există nicio garanţie pentru nimic. 

— Şi cântecul? insistă el. 

— Cântecul? repetă ea şi îşi îngădui să-şi cântărească 
răspunsul în gând câteva clipe. Acasă, în Districtul 12, am lăsat 
nişte treburi neterminate. Eu, ajunsă tribut... Ei bine, există 
ghinion şi există afaceri murdare. Asta a fost o afacere murdară. 
Şi cineva care îmi datorează foarte mult e amestecat. Cântecul 
e un soi de răzbunare. Mulţi nu-şi vor da seama, dar Stolul va 
înţelege foarte bine mesajul. Şi oamenii ăştia sunt tot ce 
contează cu adevărat pentru mine. 

— După ce-au auzit cântecul o singură dată? se miră 
Coriolanus. A fost ceva care s-a petrecut foarte repede. 

— Verişoarei mele Maude Ivory îi e de-ajuns să-l audă o 
singură dată. Copila aia nu uită niciodată o melodie, răspunse 
Lucy Gray. Se pare că sunt iarăşi luată pe sus. 

Cei doi Apărători ai Păcii apăruţi lângă ea o tratară, de data 
asta, oarecum prietenos, întrebând-o dacă e gata de plecare şi 
încercând să-şi reţină zâmbetele. Exact aşa cum se purtaseră 
cei din Districtul 12. Coriolanus nu putu să nu se întrebe cât de 
prietenoasă putea să fie ea. li săgetă pe cei doi soldaţi cu o 
privire dezaprobatoare care nu avu niciun efect şi, în timp ce se 
îndepărtau, îi auzi complimentând-o pentru spectacolul oferit. 

Işi înghiţi supărarea şi acceptă felicitările care curgeau din 
toate părţile. II ajutau să nu uite că el e adevărata vedetă a 
serii. Chiar dacă Lucy Gray era confuză în privinţa asta, în ochii 
Capitoliului ea îi aparţinea lui. Ce rost avea să atribui merite 
unui tribut dintr-un district? Căpătă certitudinea că ăsta e 
adevărul, până când dădu de Pluribus, care-i vorbi cu 
entuziasm: 


— Ce talent, cât de naturală e! Dacă reuşeşte să 
supravieţuiască, sunt hotărât s-o fac vedeta clubului meu. 

— Pare destul de dificil. N-o vor trimite acasă? întrebă 
Coriolanus. 

— Mi se datorează unul sau două favoruri, răspunse Pluribus. 
Oh, Coriolanus, n-a fost extraordinară? Sunt atât de bucuros că 
ţi-a fost repartizată ţie, băiatul meu. Voi, cei din familia Snow, 
aţi avut întotdeauna câte-un noroc neaşteptat. 

Bătrân prost, cu ridicola lui perucă pudrată şi cu mâţa lui 
bătrână! Ce ştia el, despre orice? Coriolanus se pregătea să 
lămurească lucrurile, dar tocmai atunci apăru Satyria. 

— Cred că ai premiul ăla în buzunar, îi şopti ea, iar el nu se 
mai sinchisi de Pluribus. 

Sejanus se apropie, într-un alt costum nou-nouţ, la braţ cu o 
femeie scundă, ridată, într-o rochie înflorată scumpă. 
Imbrăcămintea n-o ajuta. Poţi împopoţona un nap cu o rochie de 
bal, şi tot o să ceară să fie făcut piure. Coriolanus era convins că 
femeia nu poate fi decât „mami”. 

Când Sejanus făcu prezentările, îi î 
zâmbi cu căldură. 

— Doamnă Plinth, sunt onorat. Vă rog să-mi iertaţi neglijenţa. 
De câteva zile vreau să vă scriu un bilet, dar, de fiecare dată 
când mă aşez şi încerc s-o fac, capul îmi zvâcneşte atât de tare 
din cauza loviturii, încât nu sunt în stare să gândesc limpede. Vă 
mulţumesc pentru deliciosul preparat trimis. 

Faţa doamnei Plinth se încreţi de plăcere şi râse scurt, jenată. 

— Noi trebuie să-ţi mulţumim, Coriolanus. Suntem foarte 
bucuroşi că Sejanus are un prieten atât de bun! Dacă ai 
vreodată nevoie de ceva, sper că ştii că poţi conta pe noi. 

— Ei bine, e reciproc. Sunt la dispoziţia dumneavoastră, 
răspunse el, exagerând atât de grosolan, încât era sigur că o să 
devină suspicioasă. 

Poate că oricine altcineva ar fi devenit, dar nu şi mami. Ochii i 
se umplură de lacrimi şi scoase un sunet gâtuit, fiindcă 
generozitatea lui o lăsase fără grai. Căută în geantă - un obiect 
oribil, de dimensiunile unei valize mici - scoase o batistă tivită 
cu dantelă şi îşi suflă nasul. Din fericire, Tigris, care trata pe 


ntinse mâna mamei lui şi îi 


toată lumea cu o sinceră şi încântătoare amabilitate, veni să-l 
caute în culise şi preluă discuţia cu doamna Plinth şi cu Sejanus. 

Lucrurile se liniştiră în sfârşit şi, mergând împreună spre casă, 
cei doi veri analizară seara, începând cu modul cumpătat în 
care folosise Lucy Gray fardul şi terminând cu nefericita alegere 
a rochiei lui mami. 

— Dar, sincer, Coryo, nu-mi pot imagina că, pentru tine, 
lucrurile ar putea să meargă mai bine de-atât, conchise Tigris. 

— Sunt încântat, fără discuţie, zise el. Cred că vom reuşi să-i 
găsim sponsori. Sper doar că balada ei n-a îndepărtat pe 
nimeni. 

— Pe mine m-a mişcat. Cred că aproape toată lumea a fost 
mişcată. Ţie nu ţi-a plăcut? 

— Bineînţeles că mi-a plăcut, dar eu sunt mai deschis la minte 
decât mulţi alţii. Tu ce crezi că sugerează ea prin cântec că s-a 
întâmplat? întrebă el. 

— Eu am înţeles că a trecut prin clipe grele. Un om pe care l-a 
iubit i-a frânt inima, răspunse Tigris. 

— Asta e numai jumătate din poveste, spuse Coriolanus, 
pentru că nu putea lăsa pe nimeni, nici măcar pe Tigris, să-l 
creadă gelos pe un individ insignifiant din districte. Mai spune şi 
că a trăit de pe urma farmecului ei. 

— Păi, asta ar putea să însemne orice. La urma urmei, e 
cântăreaţă. 

Coriolanus luă ideea în considerare. 

— Cred că da. 

— Ai spus că şi-a pierdut părinţii. Probabil că-şi câştigă 
singură existenţa de câţiva ani. Consider că un supravieţuitor al 
războiului şi al anilor care-au urmat nu o poate condamna 
pentru asta. 

Tigris îşi lăsă ochii în jos. 

— Toţi am făcut lucruri cu care nu ne mândrim. 

— Tu n-ai făcut, zise el. 

— Oare? 

Tigris vorbea cu o amărăciune care nu o caracteriza. 

— Toţi am făcut. Poate că tu erai prea mic ca să ţii minte. 
Poate nu ştii cât de rău a fost de fapt. 


— Cum poţi spune una ca asta? Altceva nici nu ţin minte, 
ripostă el. 

— Atunci fii bun, Coryo, se răsti ea, şi încearcă să nu te uiţi de 
sus la oamenii care-au avut de ales între moarte şi dezonoare. 

Mustrarea lui Tigris îl şocă, dar nu la fel de mult ca aluzia ei la 
ceva care putea fi considerat dezonorant. Oare ce făcuse? 
Pentru că, dacă făcuse ceva, motivul fusese să-l protejeze pe el. 
Işi aduse aminte de dimineaţa extragerii, când se întrebase, cu 
nonşalanţă, ce are ea de oferit pe piaţa neagră, fără să fi luat 
vreodată asta în serios. Sau o luase? Oare ar fi preferat să nu 
ştie ce sacrificii e dispusă Tigris să facă pentru el? Comentariul 
ei fusese destul de vag şi atât de multe lucruri erau mai prejos 
de un Snow, încât el îşi putea spune în sinea lui exact ce 
spusese şi ea despre cântecul lui Lucy Gray: „Ar putea să 
însemne orice.” Voia să afle amănuntele? Nu. Nu voia, ăsta era 
adevărul. 

Când el deschise uşa de sticlă a clădirii lor, Tigris scoase un 
strigăt de uimire. 

— Oh, nu, nu se poate! Merge liftul! 

Lui Coriolanus nu-i venea să creadă, fiindcă liftul nu mai 
funcţiona din primii ani de război. Dar uşa era deschisă şi pereţii 
cu oglinzi ai cabinei reflectau lumina. Bucuros să schimbe 
subiectul, făcu o plecăciune adâncă, invitându-şi verişoara să 
intre: 

— După dumneavoastră. 

Tigris chicoti şi păşi în ascensor, cu aerul distins al marii 
doamne care era, de fapt, prin naştere. 

— Sunteţi prea amabil. 

Coriolanus se strecură înăuntru în urma ei şi, pentru câteva 
clipe, se holbară amândoi la butoanele cu numerele etajelor. 

— Ţin minte că, ultima dată când a mers liftul, ne întorceam 
de la înmormântarea tatei. Ne-am dus acasă şi de-atunci urcăm 
şi coborâm numai pe scări. 

— Mamaiestoasa o să fie încântată, comentă Tigris. Genunchii 
ei nu mai rezistă la trepte. 

— Eu sunt încântat, ripostă Coriolanus. Poate-o să mai plece 
de acasă din când în când. 

Tigris îl plesni peste braţ, dar râdea. 


— Serios. Ar fi frumos să avem apartamentul cinci minute 
numai pentru noi. Eventual, să nu mai ascultăm imnul într-o 
dimineaţă sau să nu port cravată la masă. Pe de altă parte, 
riscăm să stea de vorbă cu oamenii: „Când o să fie Coriolanus 
preşedinte, o să plouă cu şampanie în fiecare marţi!” 

— Poate că lumea o să pună cuvintele ei pe seama vârstei 
înaintate. 

— Să sperăm. Faci tu onorurile? întrebă el. 

Tigris întinse mâna şi apăsă lung pe butonul apartamentului 
de la ultimul etaj. După câteva clipe, uşile se închiseră glisând 
silențios şi liftul începu să urce. 

— Mă surprinde că tocmai acum consiliul clădirii a hotărât să-l 
repare. Trebuie să fi costat foarte mult. 

Coriolanus se încruntă. 

— Nu crezi că pun clădirea la punct sperând că-şi vor vinde 
apartamentele? Din cauza noilor taxe? 

Toată veselia lui Tigris se stinse. 

— E foarte posibil. Ştiu că familia Dolittle ar vinde pentru un 
preţ bun. Susţin că apartamentul e prea mare pentru ei, dar ştii 
că nu despre asta e vorba. 

— Aşa o să spunem şi noi? Că apartamentul în care locuieşte 
de generaţii familia noastră e prea mare? întrebă Coriolanus, în 
timp ce uşile liftului se deschideau în dreptul apartamentului 
lor. Haide, am o temă de făcut! 

Mamaiestoasa îi aşteptase ca să-l laude cu însufleţire şi să le 
spună că reportajul cu interviurile e reluat fără întrerupere. 

— E o mică făptură tristă, de rând, biata fată, dar ciudat de 
atrăgătoare, în felul ei. Poate mulţumită vocii. Pătrunde cumva 
înlăuntrul omului. 

Coriolanus simţi că, dacă mamaiestoasa fusese cucerită de 
Lucy Gray, restul naţiunii nu poate decât să-i calce pe urme. 
Trecutul ei îndoielnic nu părea să deranjeze pe nimeni, de ce-ar 
fi trebuit să-l deranjeze pe el? 

Işi umplu un pahar cu lapte bătut, îşi puse halatul de mătase 
al tatălui său şi se aşeză să scrie despre tot ce îi plăcuse în 
timpul războiului. Compuse prima frază: 

După cum se spune, războiul înseamnă suferinţă, dar nu-i 
lipseşte un oarecare farmec. 


I se părea o introducere ingenioasă, dar nu ducea nicăieri şi, o 
jumătate de oră mai târziu, nu înaintase câtuşi de puţin. Aşa 
cum precizase Festus, subiectul necesita doar o lucrare foarte 
scurtă. Insă el ştia că aşa ceva n-o să fie pe placul lui Gaul, iar 
un efort făcut fără tragere de inimă nu i-ar fi adus decât o 
atenţie nedorită. 

Când veni Tigris să-i ureze noapte bună, îi mărturisi ce îl 
preocupa. 

— Îți aduci aminte de ceva, orice-ar fi, care ne-a plăcut? 

Ea se aşeză pe marginea patului şi se gândi. 

— Mi-au plăcut uniformele - o parte dintre ele. Nu cele de 
acum. Ţii minte vestoanele roşii cu vipuşti aurii? 

— Cele purtate la paradă? 

Işi aminti cu încântare cum se apleca pe fereastră să vadă 
mai bine soldaţii şi fanfara în marş. 

— Imi plăceau paradele? 

— Le adorai. Erai atât de entuziasmat, încât nu te puteam 
convinge să-ţi mănânci micul dejun, răspunse Tigris. In zilele cu 
parade, dădeam întotdeauna o petrecere. 

— Aveam locuri în primul rând. 

Coriolanus notă pe o bucată de hârtie cuvintele uniforme şi 
parade, apoi adăugă focuri de artificii. 

— Cred că, în copilărie, îmi plăcea orice gen de spectacol. 

— Ţii minte curcanul? întrebă Tigris, pe neaşteptate. 

Se întâmplase în ultimul an de război, când asediul împinsese 
Capitoliul la canibalism şi la disperare. Până şi fasolea lima era 
pe sfârşite şi trecuseră luni de când nu mai avuseseră pe masă 
nimic care să semene a carne. Incercând să ridice moralul 
cetăţenilor, Capitoliul proclamase 15 decembrie Ziua Naţională 
a Eroilor. La televizor se difuzase o emisiune specială, pentru 
omagierea a zece-doisprezece cetăţeni care îşi jertfiseră viaţa în 
apărarea Capitoliului, iar tatăl lui Coriolanus, generalul Crassus 
Snow, se numărase printre ei. Curentul electric revenise la timp 
pentru emisiune, dar înainte fusese întrerupt o zi întreagă şi, în 
lipsa lui, nu avuseseră nici căldură. Se îngrămădiseră unul într- 
altul în patul cât o barcă al mamaiestoasei şi rămăseseră acolo 
ca să vadă omagiul adus eroilor. La vremea respectivă, în 
memoria lui Coriolanus, amintirea tatălui său începuse deja să 


pălească şi, dacă faţa i-o ştia din fotografii, vocea lui profundă şi 
lipsa oricărui compromis din discursul despre districte îl 
uimiseră. După ce se încheiase imnul, o bătaie în uşa 
apartamentului îi ridicase pe toţi trei din pat şi, dincolo de prag, 
văzuseră trei soldaţi tineri, în uniforme de paradă, care le 
oferiseră o plăcuţă comemorativă, un coş cu un curcan 
congelat, de aproape zece kilograme, şi complimentele 
conducerii statului. Intr-o aparentă încercare de refacere a 
luxului Capitoliului dinainte de război, coşul mai conţinea un 
borcan prăfuit, cu jeleu de mentă, o conservă de somon, trei 
batoane de ananas caramelizat, un burete de baie şi o 
lumânare parfumată, cu miros de flori. Soldaţii puseseră coşul 
pe masa din antreu, citiseră o scrisoare de mulţumire şi le 
uraseră noapte bună. Tigris izbucnise în lacrimi, iar 
mamaiestoasa fusese nevoită să se aşeze pe scaun, însă primul 
gest al lui Coriolanus fusese să alerge la uşă, să se convingă că 
e încuiată, pentru a proteja noua lor bogăţie. 

Mâncaseră somon pe pâine prăjită şi hotărâseră ca, în loc să 
meargă la şcoală, Tigris să-şi petreacă ziua următoare 
descoperind cum trebuie gătit curcanul. Coriolanus îi dusese lui 
Pluribus o invitaţie la masă, caligrafiată pe hârtie cu blazonul 
familiei, şi oaspetele lor venise cu posca şi cu caise conservate 
într-o cutie de tablă stâlcită. Cu ajutorul unei vechi cărţi de 
reţete a bucătarului, Tigris se întrecuse pe ea însăşi şi se 
ospătaseră cu curcan glazurat, cu umplutură de pâine şi varză. 
Nimic din tot ce mai mâncase vreodată, înainte sau după, nu 
mai fusese atât de gustos. 

— Continuă să se numere printre cele mai frumoase zile din 
viaţa mea. 

Nu ştia exact cum să formuleze, dar, în cele din urmă, adăugă 
pe listă a/inare în timpul privațiunilor. 

— Ai fost minunată când ai gătit curcanul ăla. Atunci, mi se 
părea că eşti mare, dar nu erai decât o fetiţă, spuse Coriolanus. 

Tigris zâmbi. 

— Şi tu ai fost minunat. Cu grădina ta de pe acoperiş. 

— Dacă doreai pătrunjel, eram omul tău. 


Râse. Dar fusese mândru de pătrunjelul lui. Împrospăta supa, 
iar uneori putea să-l dea la schimb, făcând rost de altceva. 
Adăugă pe listă ingeniozitatea în vremuri grele. 

Işi scrise tema, povestind despre toate acele delicii ale 
copilăriei, dar, când termină, nu se simţi mulţumit. Se gândi la 
ultimele două săptămâni, la bombele din arenă, la pierderea 
colegilor săi de clasă, la evadarea lui Marcus; se gândi că toate 
astea îi reînviaseră groaza din timpul asediului Capitoliului. Tot 
ce conta atunci, şi continua să conteze, era să trăieşti fără 
groaza aia. Aşa că adăugă un paragraf despre marea uşurare pe 
care o simţise când câştigaseră războiul şi despre sumbra 
satisfacţie pe care o avusese văzându-i în genunchi pe duşmanii 
Capitoliului, care îl trataseră cu atâta cruzime şi din cauza 
cărora pierduse familia lui atât de mult. Erau schilodiţi. 
Neputincioşi. Incapabili să-i facă rău. Il încântase nefamiliara 
senzaţie de siguranţă pe care i-o adusese înfrângerea lor. 
Siguranţa, la adăpost de pericole, se dobândea doar odată cu 
puterea. Cu capacitatea de a ţine lucrurile sub control. Da, asta 
îi plăcuse cel mai mult. 

In dimineaţa următoare, în timp ce mentorii rămaşi îşi făceau 
pe rând apariţia la întâlnirea de duminică, Coriolanus încercă 
să-şi imagineze cine ar fi fost ei toţi dacă n-ar fi existat războiul. 
Când acesta începuse, erau doar cu puţin mai mari decât nişte 
ţânci şi aveau în jur de opt ani când se terminase. Deşi viaţa 
devenise ceva mai uşoară, el şi colegii lui de clasă erau încă 
departe de a trăi în opulenţa caracteristică familiilor în care se 
născuseră, iar reconstruirea vechii lor lumi se dovedise lentă şi 
demoralizantă. Dacă ar fi putut să şteargă din trecutul lor rațiile 
şi bombardamentele, foamea şi frica, înlocuindu-le cu viaţa în 
roz promisă la naştere, şi-ar mai fi recunoscut prietenii? 

Coriolanus simţi împunsătura vinovăţiei când gândurile i se 
îndreptară spre Clemensia. Propria convalescenţă, temele şi 
pregătirea lui Lucy Gray pentru Jocuri îi consumaseră timpul şi 
nu se dusese s-o vadă. Totuşi, nu doar de timp era vorba. Nu 
simţea dorinţa să se întoarcă la spital, să vadă în ce stare e ea. 
Dacă doctorul îl minţise şi solzii i se răspândeau pe tot corpul? 
Dacă se transformase în întregime în şarpe? Era o idee stupidă, 
dar laboratorul lui Gaul arăta atât de sinistru, încât îl împingea 


să se gândească la chestii extreme. Îl mistuia un gând paranoic. 
Dacă oamenii lui Gaul îl aşteptau s-o viziteze pe Clemensia ca 
să-l închidă şi pe el? N-avea sens. Dacă ar fi intenţionat să-l 
reţină, ar fi profitat de ocazie când fusese internat. Sfârşi prin a 
conchide că ţesea în gând o poveste complet ridicolă. Avea s-o 
viziteze pe Clemensia cât de curând posibil. 

Dr. Gaul, evident o persoană matinală, şi decanul Highbottom, 
evident nicidecum matinal, analizară spectacolele din seara 
precedentă. Coriolanus şi Lucy Gray surclasaseră pe toată 
lumea, deşi puncte primiseră toţi cei care reuşiseră să-şi aducă 
tributurile pe scenă pentru interviu. La Capitoliu TV, Lucky 
Flickerman oferea informaţii de ultimă oră despre pariuri, 
transmițând de la faţa locului, adică din oficiul poştal central, şi, 
cu toate că lumea paria mai ales pe Tanner sau pe Jessup, 
considerând că au cele mai multe şanse să învingă, Lucy Gray 
primise de trei ori mai multe daruri decât tributul plasat pe locul 
doi din acest punct de vedere. j 

— Uitaţi-vă la oamenii ăştia, spuse dr. Gaul. li trimit pâine 
unei fetişcane sfrijite, cu inima frântă, deşi nu cred că poate să 
câştige. Ce avem de învăţat de aici? 

— La luptele de câini, am văzut spectatori susţinând mutanţi 
care abia stau în picioare, îi răspunse Festus. Oamenii au o 
slăbiciune pentru neputincioşii care suferă. 

— Oamenii au mai degrabă o slăbiciune pentru îndrăgostiţii în 
suferinţă, mai ales dacă nu sunt neputincioşi când e vorba să şi- 
o cânte, replică Persephone, arătându-şi gropiţele din obraji. 

— Oamenii sunt proşti, mârâi Livia. Fata n-are nici cea mai 
mică şansă. 

— Dar există o grămadă de romantici. 

Pup se uită la ea, clipind des şi imitând sunetele moi ale 
sărutărilor. 

— Da, ideile romantice, idealiste pot fi foarte atrăgătoare. 
Faptul ar constitui o bună punte de legătură cu eseurile voastre. 

Dr. Gaul se aşeză pe un taburet de laborator. 

— Să vedem ce-aţi găsit. 

In loc să le adune lucrările, dr. Gaul îi puse să citească 
fragmente cu glas tare. Colegii lui de clasă relevaseră multe 
aspecte care lui Coriolanus nu-i veniseră în minte. Unii fuseseră 


impresionați de curajul soldaţilor sau atraşi de şansa de a 
ajunge ei înşişi eroi cândva. Alţii amintiseră de legătura creată 
între soldaţii care luptă împreună sau de noblețea luptei pentru 
apărarea Capitoliului. 

— Am simţit că suntem cu toţii parte din ceva mai amplu, 
spuse Domitia. 

Dădu cu solemnitate din cap, legănându-şi părul prins în 
coadă de cal. 

— Din ceva important. Am făcut cu toţii sacrificii, dar au fost 
ca să ne salvăm ţara. 

Coriolanus se simţea rupt de conceptele lor „romantice”, 
fiindcă nu avea o viziune idealizată asupra războiului. Curajul în 
luptă era adesea necesar din cauza planurilor neghioabe 
stabilite de altcineva. N-avea idee dacă ar fi fost gata să se lase 
lovit de un glonţ ca să-l salveze pe Festus şi n-avea nicidecum 
intenţia să afle răspunsul. Cât despre nobilele idei ale 
Capitoliului, chiar credeau aşa ceva? Ceea ce dorea el avea 
prea puţin de-a face cu noblețea şi se referea în totalitate la 
deținerea controlului. Nu fiindcă n-ar fi avut un cod moral 
puternic; îl avea, fără niciun dubiu. Dar, în război, aproape tot 
ce se desfăşura între declararea lui şi defilarea învingătorilor 
părea o irosire de resurse. Stătea cu un ochi pe ceas, dar se 
prefăcea absorbit de discuţie, dorindu-şi să treacă timpul şi să 
nu fie nevoit să citească nimic. Paradele păreau superficiale, iar 
atracţia puterii, încă reală, dar insensibilă prin comparaţie cu 
vorbăria colegilor lui. Şi îşi dorea să nu fi scris cele câteva 
rânduri despre pătrunjel; acum îi sunau pueril. 

Când îi veni rândul, nu putu face nimic mai bun decât să 
citească povestea despre curcan. Domitia îi spuse că e 
mişcătoare, Livia îşi dădu ochii peste cap, iar dr. Gaul înălţă din 
sprâncene şi-l întrebă dacă mai avea şi altceva de împărtăşit 
celorlalţi. El nu avea. 

— Domnule Plinth? spuse dr. Gaul. i 

Sejanus stătuse tăcut şi abătut de la început. Intoarse o foaie 
lovind-o uşor şi citi: 

— „Singurul lucru care mi-a plăcut în război a fost că încă 
locuiam acasă.” Dacă mă întrebaţi ce altceva am mai prețuit, vă 
răspund că ocazia de a corecta anumite nedreptăţi. 


— Şi aşa s-a întâmplat? întrebă dr. Gaul. 

— Câtuşi de puţin. In districte situaţia e mai rea decât oricând, 
răspunse Sejanus. 

Obiecţiile veniră din toate părţile. 

— Încetează! 

— N-a spus asta. 

— Atunci întoarce-te în Doi! N-o să-ți simţim lipsa! 

Acum chiar întrece măsura, se gândi Coriolanus. Dar şi el era 
furios. Era nevoie de două tabere ca să înceapă un război. Un 
război pe care, apropo, îl declanşaseră rebelii. Un război care îl 
lăsase orfan. 

Dar Sejanus îşi ignoră colegii, rămânând concentrat asupra 
şefei creatorilor-de-joc. 

— Dr. Gaul, pot să vă-ntreb ce v-a plăcut la războiul ăsta? 

Ea îl privi lung, apoi zâmbi. 

— Mi-a plăcut cum mi-a dat dreptate. 

Înainte de a se aventura cineva să întrebe cum anume, 
decanul Highbottom anunţă pauza de prânz şi ieşiră cu toţii, 
lăsându-şi eseurile în laborator. 

Aveau la dispoziţie o jumătate de oră ca să mănânce, dar 
Coriolanus uitase să-şi aducă mâncare şi, fiind duminică, 
Academia nu le oferea nimic. Işi petrecu timpul întins la umbră, 
pe treptele din faţă, cu capul rezemat, în timp ce Festus şi 
Hilarius Heavensbee, care era mentorul fetei din Districtul 8, 
discutau despre tacticile potrivite pentru fetele tribut. Pe fata lui 
Hilarius şi-o amintea vag de la gară, într-o rochie cu dungi şi cu 
o eşarfă roşie, dar îi rămăsese în minte mai ales fiindcă fusese 
împreună cu Bobbin. 

— Cu fetele, necazul e că nu sunt obişnuite să se bată la fel ca 
băieţii, spuse Hilarius. 

Bogăția familiei Heavensbee era fabuloasă, aşa cum fusese a 
familiei Snow înainte de război. Dar, în ciuda avantajelor sale, 
Hilarius părea să se simtă veşnic persecutat. 

— Nu ştiu ce să zic, răspunse Festus. Dar despre Coral a mea 
cred că îi poate pune în mare pericol pe toţi băieţii ăştia. 

— A mea e pipernicită. 

Hilarius îşi rupse, cu unghiile lui manichiurate, o bucăţică din 
sandviciul cu friptură de vită. 


— Wovey, aşa îşi spune. Ei bine, am încercat s-o pregătesc pe 
Wovey a mea pentru interviu, dar n-are pic de personalitate. 
Nimeni n-o susţine, aşa că n-o s-o pot hrăni, chiar dacă reuşeşte 
să se ferească de ceilalţi. 

— Dacă rămâne în viaţă, o să găsească susţinători, zise 
Festus. 

— Tu asculţi ce-ţi spun? Nu poate să lupte, iar eu n-am niciun 
ban de care să mă folosesc, fiindcă familia mea nu poate să 
parieze, scânci Hilarius. Sper măcar să rămână printre ultimii 
doisprezece, ca să mă mai pot uita în ochii părinţilor mei. Se 
simt jenaţi fiindcă un Heavensbee oferă un spectacol atât de 
jalnic. 

După masă, Satyria îi duse pe mentori în studioul Ştirilor 
Capitoliului, ca să se familiarizeze cu tot ce însemnau culisele 
Jocurilor Foamei. Creatorii-de-joc lucrau în câteva birouri 
sărăcăcioase, iar camera de regie tehnică pusă la dispoziţia lor, 
deşi suficient de spațioasă, părea mică pentru evenimentul 
anual de care se ocupau. Coriolanus găsi ansamblul oarecum 
dezamăgitor - îşi imaginase ceva mai extravagant - dar 
creatorii-de-joc erau entuziasmați de noile elemente de la 
această ediţie a Jocurilor şi vorbeau despre comentarii ale 
mentorilor şi despre participarea sponsorilor. In cabina de 
emisie era tot un zumzet, fiindcă probau camerele de luat 
vederi telecomandate plasate în arenă de pe vremea 
întrecerilor sportive. Vreo şase creatori-de-joc testau dronele de 
jucărie pregătite pentru livrarea darurilor de la sponsori. 
Dronele îşi găseau destinatarii, bazându-se pe recunoaşterea 
facială, şi puteau transporta numai câte un singur obiect la 
fiecare deplasare. 

Lucky Flickerman, plin de energie după succesul interviurilor, 
fusese recrutat ca gazdă a emisiunilor despre Jocuri; avea să fie 
secondat de o mână de reporteri de la postul de Ştiri. Când se 
văzu programat pentru o scurtă apariţie a doua zi, la ora opt şi 
un sfert dimineaţa, Coriolanus se înfioră de încântare, dar 
numai până când Lucky i se adresă: 

— Am vrut să fim siguri că intri în emisie devreme. Ştii, până 
nu-şi găseşte fata ta moartea. 


Simţi cuvintele ca pe un pumn în stomac. Livia era crudă şi dr. 
Gaul nebună, aşa că putuse ignora certitudinea cu care 
susțineau că Lucy Gray nu are nicio şansă de succes. Dar i 
clovnul Lucky Flickerman reuşise să atingă ţinta ratată de ele. In 
drum spre casă, unde trebuia să se pregătească pentru ultima 
întâlnire cu Lucy Gray, Coriolanus se gândi că a doua zi, la acea 
oră, ea ar putea fi moartă. Gelozia pe care i-o stârnise în 
noaptea precedentă neisprăvitul ei prieten şi ideea că succesul 
ei îl umbreşte uneori pe al lui dispăruseră complet. Se simţea 
uimitor de apropiat de ea, de fata care intrase în viaţa lui pe 
neaşteptate şi într-un asemenea stil. Şi nu doar laudele primite 
datorită ei reprezentau motivul. li plăcea cu adevărat, mai mult 
decât majoritatea fetelor din Capitoliu pe care le cunoştea. 
Dacă ea izbutea să supravieţuiască - ah, acest dacă - cum ar fi 
putut să nu rămână legaţi unul de altul pe viaţă? Dar, în ciuda 
tuturor gândurilor sale optimiste, ştia că sorții nu sunt în 
favoarea ei şi îl cuprinse o melancolie apăsătoare. 

Acasă, se întinse în pat, îngrozit fiindcă trebuia să-şi ia rămas- 
bun. Ar fi dorit să-i dea lui Lucy Gray ceva frumos, care să-i 
arate cât îi mulţumeşte pentru tot ce i-a oferit ea. Un reînnoit 
sentiment al propriei valori. O ocazie de a străluci. Un premiu în 
buzunar. Şi, fireşte, viaţa lui. Ar fi trebuit să fie ceva foarte 
special. Ceva de-al lui, nu ca trandafirii, care erau, de fapt, ai 
mamaiestoasei. Ceva în jurul căruia Lucy Gray să-şi poată 
încleşta degetele dacă lucrurile mergeau prost în arenă, 
reamintindu-şi că el îi e alături şi alinându-se cu gândul că nu 
moare singură. Avea o eşarfă de mătase, vopsită într-un 
portocaliu intens, seducător, cu care ar fi putut, probabil, să-şi 
lege părul. Un ac de aur, gravat cu numele lui, câştigat pentru 
merite academice. Sau poate o buclă din părul lui, legată cu o 
panglică? Ce putea fi mai personal? 

II copleşi brusc un val de furie. La ce era bun oricare dintre 
aceste obiecte, dacă ea nu-l putea folosi ca să se apere? Ce 
altceva făcea el, în afară de a o împodobi ca să fie un cadavru 
frumos? Poate ar fi reuşit să sugrume pe cineva cu eşarfa sau 
să-l înjunghie cu acul? Dar în arenă nu duceau lipsă de arme, nu 
asta era problema. 


Încă se mai străduia să găsească un dar, când îl chemă Tigris 
la masă. Cumpărase o jumătate de kilogram de carne de vită 
tocată şi făcuse patru plăcinţele. A ei era considerabil mai mică 
şi Coriolanus ar fi obiectat dacă n-ar fi ştiut că verişoara lui 
ciuguleşte din carnea crudă în timp ce pregăteşte masa. Îi 
plăcea foarte mult; şi-ar fi mâncat toată porţia crudă dacă 
mamaiestoasa nu i-ar fi interzis. Una dintre plăcinţele era 
rezervată pentru Lucy Gray, cu câteva straturi de garnitură 
deasupra şi cuibărită într-o chiflă mare. Tigris făcuse şi cartofi 
prăjiţi şi salată de varză cu maioneză, iar Coriolanus alese cele 
mai bune fructe şi dulciuri din coşul primit la spital. Tigris 
aşternu un şervet de olandă într-o cutie mică, de carton, cu 
păsări cu pene strălucitoare ca model decorativ, şi aranjă 
înăuntru ospăţul, apoi puse deasupra materialului alb ca zăpada 
un ultim boboc de trandafir din grădina mamaiestoasei. 
Coriolanus alesese unul de culoarea piersicii, o nuanţă bogată, 
cu pete stacojii, pentru că Stolului îi plăceau culorile, iar Lucy 
Gray le îndrăgea mai mult decât majoritatea. 

— Spune-i că sper c-o să câştige, zise Tigris. 

— Spune-i, zise mamaiestoasa, că ne pare tuturor foarte rău 
că trebuie să moară! 

După aerul suav şi încălzit de soare al serii, răcoarea din sala 
Heavensbee îi aminti lui Coriolanus de mausoleul familiei, unde 
se odihneau părinţii săi. Fără elevi şi fără zarva lor, totul, de la 
paşi până la oftaturi, stârnea ecouri sonore, dând un aer din altă 
lume unei întâlniri deja sumbre. Nu fusese aprinsă nicio lumină, 
doar razele amurgului se strecuraseră prin ferestre, ceea ce 
contrasta puternic cu strălucirea soarelui din timpul întâlnirilor 
precedente. Când se adunară în balcon şi se uitară la perechile 
lor de jos, mentorii rămaşi amuţiră. 

— Problema este că m-am ataşat de Jessup, îi şopti Lysistrata 
lui Coriolanus. 

Se întrerupse pentru câteva clipe ca să aranjeze învelişul unei 
porţii zdravene de tăieţei cu brânză la cuptor. 

— Chiar mi-a salvat viaţa. 

Coriolanus se întrebă dacă ea, care în arenă fusese mai 
aproape de el decât oricine altcineva, văzuse când explodaseră 


bombele. Văzuse că pe el îl salvase Lucy Gray? Făcea aluzie la 
asta? 

In timp ce mergeau spre mesele lor, Coriolanus se sili să 
gândească pozitiv. Nu câştigau nimic dacă-şi petreceau ultimele 
zece minute împreună plângând, în loc să le dedice unei tactici 
care să ducă la victorie. Il ajută puţin faptul că Lucy Gray arăta 
mai bine decât la celelalte întâlniri ale lor în sală. Curată şi 
îngrijită, cu rochia încă părând, în lumina slabă, proaspăt 
spălată, ai fi zis că se pregătise pentru o petrecere, nu pentru 
un măcel. Ochii îi căzură pe cutie. Coriolanus i-o oferi cu o mică 
plecăciune. 

— Am venit cu daruri. 

Lucy Gray luă cu eleganţă trandafirul şi inspiră parfumul. 
Smulse o petală, apoi şi-o strecură printre buze. 

— Are gustul orei de culcare, spuse, cu un zâmbet trist. Ce 
cutie frumoasă! 

— Tigris a păstrat-o pentru ceva special. Mănâncă, dacă ţi-e 
foame. E caldă încă. 

— Cred c-o s-o fac. O să mănânc pentru ultima oară ca un om 
civilizat. 

Desfăcu şervetul şi admiră conţinutul cutiei. 

— O, arată clasa-ntâi! 

— E multă, o poţi împărţi cu Jessup, îi spuse Coriolanus. Deşi 
cred că Lysistrata i-a adus ceva. 

— Aş putea, dar el nu mai mănâncă. 

Lucy Gray îi aruncă lui Jessup o privire îngrijorată. 

— Poate e doar nervos. Se şi poartă cam ciudat. Fireşte, acum 
ne ies tuturor din gură tot felul de chestii nebuneşti. 

— De exemplu? întrebă Coriolanus. 

— De exemplu, azi-noapte Reaper ne-a cerut, pe rând, scuze 
fiindcă e nevoit să ne ucidă, îi explică ea. A spus că o să ne 
ofere tuturor ceva în schimb după ce-o să câştige. O să se 
răzbune pe Capitoliu, deşi partea asta n-a fost aşa de clară ca 
aia în care-a zis c-o să ne omoare. 

Coriolanus îi aruncă o privire lui Reaper, care nu doar că era 
puternic, ci şi ştia, după toate aparențele, să se joace cu minţile 
altora. 

— Care a fost reacţia voastră? 


— Unii s-au mulţumit să se holbeze la el. Jessup l-a scuipat în 
ochi. Eu i-am spus că nu se termină până când nu cântă gaița- 
zeflemitoare şi asta l-a derutat. Cred că e modul lui de a da un 
sens situaţiei noastre. Ne clătinăm cu toţii. Nu e uşor... să-ţi iei 
adio de la viaţă. 

Buza de jos începu să-i tremure şi împinse sandviciul 
deoparte, deşi muşcase din el doar o dată. 

Simţind că discuţia alunecă pe o pantă fatalistă, Coriolanus se 
grăbi s-o îndrepte în altă direcţie. 

— Noroc că tu nu trebuie să o faci! Noroc că ai primit de trei 
ori mai multe daruri decât oricine altcineva! 

Sprâncenele lui Lucy Gray se înălţară. 

— De trei ori? 

— De trei ori. O să câştigi, Lucy Gray, spuse el. M-am gândit în 
amănunt. În clipa când sună gongul, fugi. Fugi cât poţi de 
repede. Te duci către chioşcuri şi laşi o distanţă cât mai mare 
între tine şi ceilalţi. Cauţi o ascunzătoare bună. Eu o să-ţi trimit 
mâncare. Pe urmă te muţi în alt loc. Te mişti tot timpul şi rămâi 
în viaţă până când ceilalţi se ucid între ei sau mor de foame. 
Poţi s-o faci. 

— Oare? Ştiu că te-am îndemnat să crezi în mine, dar azi- 
noapte m-am gândit cum o să fiu în arenă. Incolţită. Cu toate 
armele alea în jur. Cu Reaper venind după mine. Ceva mai plină 
de speranţe în timpul zilei, dar îngrozită după ce se întunecă... 

Pe obraji începură brusc să-i şiroiască lacrimi. Pentru prima 
oară nu putea să şi le reţină. Pe scenă, după ce o lovise 
primarul sau când îi dăduse Coriolanus budinca de pâine, fusese 
gata să izbucnească în plâns, dar reuşise să-şi oprească 
lacrimile. Acum, se revărsau de parcă s-ar fi surpat un baraj. 

Când văzu neajutorarea ei şi o simţi şi pe a lui, în Coriolanus 
se descătuşă ceva. Intinse mâna spre ea. 

— O, Lucy Gray... 

— Nu vreau să mor, şopti ea. 

Degetele lui îi şterseră lacrimile de pe obraji. 

— Bineînţeles că nu vrei. lar eu n-o să te las. 

Ea continuă să suspine. 

— N-o să te las, Lucy Gray! 


— Ar trebui să mă laşi. Nu ţi-am adus nimic altceva decât 
necazuri, spuse ea, gâtuită de plâns. Te-am pus în pericol şi ți- 
am mâncat mâncarea. Şi mi-am dat seama că ai detestat 
balada mea. Mâine o să scapi de mine. 

— Atunci mâine o să fiu o epavă! Când am spus că eşti 
importantă pentru mine, nu m-am gândit că eşti tributul meu. 
M-am gândit la tine. La tine, Lucy Gray Baird, ca persoană. Ca 
om de care mă leagă amiciţia. Ca... 

Oare care era cuvântul potrivit? lubită? Prietenă? Nu putea 
pretinde că e vorba de mai mult decât de o pasiune trecătoare, 
şi poate numai din partea lui. Dar ce-avea el de pierdut dacă 
recunoştea că ea i-a pătruns în inimă? 

— Am fost gelos după ce ţi-am ascultat balada, fiindcă voiam 
să te gândeşti la mine, nu la cineva din trecutul tău. E o prostie, 
ştiu. Dar eşti cea mai uimitoare fată pe care am întâlnit-o 
vreodată. Serios. Extraordinară în toate privinţele. Şi nu... 

Lacrimi începură să curgă şi din ochii lui, dar clipi, oprindu-le. 
Trebuia să fie puternic pentru ei amândoi. 

— Şi nu vreau să te pierd. Refuz să te pierd. Te rog, nu 
plânge! A 

— Imi pare rău. Imi pare rău. O să încetez. Doar că... Mă simt 
atât de singură. 

— Nu eşti singură. 

Coriolanus o luă de mână. 

— Şi n-o să fii singură în arenă. O să fim împreună. O să fiu 
acolo clipă de clipă. N-o să-mi iau ochii de la tine. O să câştigăm 
împreună, Lucy Gray, îţi promit. 

Ea se agăţă de el. 

— Sună aproape posibil, aşa cum o spui tu. 

— E mai mult decât posibil, susţinu el. E veridic. E inevitabil, 
dacă respecţi pur şi simplu planul. 

— Chiar crezi asta? întrebă ea, privindu-i cu atenţie faţa. 
Fiindcă, dacă aş fi convinsă că tu crezi, mi-ar fi mult mai uşor să 
cred şi eu. 

Momentul cerea un gest măreț. Din fericire, Coriolanus avea 
unul pregătit. Stătuse în aşteptare, cântărind riscul, dar n-o 
putea lăsa astfel, fără nimic de care să se agaţe. Era o 


chestiune de onoare. Era fata lui, îi salvase viaţa şi el trebuia să 
facă tot posibilul ca s-o salveze pe a ei. 

— Ascultă-mă. Mă asculţi? 

Ea continua să plângă, dar mai domol, doar suspinând uşor 
din când în când. 

— Când a murit, mama mi-a lăsat ceva. In ochii mei, e cel mai 
preţios lucru pe care-l posed. Vreau să-l iei cu tine în arenă, să- 
ţi poarte noroc. Ţi-l dau doar cu împrumut, nu uita. Mă aştept să 
mi-l înapoiezi. Altminteri nu m-aş putea despărţi niciodată de el. 

Coriolanus îşi duse mâna în buzunar, apoi o întinse spre ea, 
desfăcând-o. În palmă, pudriera de argint a mamei lui licărea în 
ultimele raze de soare. 

Lucy Gray rămase cu gura căscată, şi pe ea nu era uşor s-o 
impresionezi. Intinse mâna şi mângâie trandafirul gravat cu o 
superbă fineţe şi argintul vechi, apoi împinse pudriera spre el, 
cu regret. 

— O, n-o pot lua. E prea prețioasă. Ajunge că mi-ai oferit-o, 
Coriolanus. 

— Eşti sigură? întrebă el, tachinând-o puţin. 

Apăsă cu delicateţe închizătoarea şi săltă capacul pudrierei, 
astfel încât ea să-şi vadă reflexia în oglindă. 

Lucy Gray oftă scurt şi râse. 

— Ei, acum te joci cu slăbiciunile mele. 

Şi era adevărat. Avea întotdeauna mare grijă de propria 
înfăţişare. Şi, nu, nu din vanitate. Ci doar din conştiinciozitate. 
Ea remarcă adâncitura goală în care stătuse, cu o oră înainte, 
crusta de pudră. 

— Aici n-ar fi trebuit să fie pudră? 

— Ba da, începu Coriolanus, dar se opri ezitând. 

Dacă o spunea, nu mai exista cale de întoarcere. Pe de altă 
parte, dacă tăcea, ar fi putut s-o piardă pe Lucy Gray pentru 
totdeauna. Îşi cobori glasul până la o şoaptă. 

— M-am gândit că poate vrei s-o foloseşti pe-a ta. 

ucy Gray înţelese imediat. Privi scurt către Apărătorii 


Păcii, însă niciunul nu le dădea atenţie, apoi se aplecă spre 
pudrieră, mirosind-o. j 

— Mm, încă se simte parfumul. Incântător. 

— Aşa cum sunt trandafirii, spuse el. 

— Aşa cum eşti tu, zise ea. Chiar o să fie ca şi cum te-aş avea 
alături, nu-i aşa? 

— Haide! o îndemnă el. la-mă cu tine! la-o! 

Lucy Gray îşi şterse lacrimile cu dosul palmei. 

— Bine, dar e un împrumut. 

Luă pudriera, o strecură în buzunar şi o bătu cu palma. 

— Mă ajută să-mi limpezesc gândurile. Cumva, victoria în 
Jocuri e un lucru atât de imens, că nici nu pot să mi-l imaginez. 
Dar dacă spun: „Trebuie să-i înapoiez asta lui Coriolanus”, am 
ceva pe care-l pot cuprinde cu mintea. 

Mai vorbiră puţin, în special despre planul arenei şi despre 
ascunzătorile care s-ar fi dovedit cele mai bune, şi el reuşi s-o 
convingă să înghită o jumătate de sanavici şi o piersică 
întreagă, înainte ca profesoara Sickle să sufle în fluier. 
Coriolanus n-ar fi putut spune cum se întâmplase, dar probabil 
că se ridicaseră amândoi odată şi tot amândoi făcuseră un pas 
înainte, pentru că descoperi că o ţine în braţe, mâinile ei fiind 
încleştate de piepţii cămăşii lui. 

— Numai la tine o să mă gândesc în arenă, şopti ea. 

— Nu la tipul ăla pe care l-ai lăsat în Doisprezece? întrebă el, 
glumind numai pe jumătate. 

— Nu, a avut grijă să ucidă tot ce simţeam pentru el. Acum, 
singurul băiat ce are un loc în inima mea eşti tu. 

Pe urmă îl sărută. Nu scurt, în fugă. Îl sărută cu adevărat, pe 
buze, amintindu-i de piersici şi de pudră. Apăsarea gurii ei, 
catifelată şi caldă peste a lui, îi inundă tot trupul cu un val de 


senzaţii. Nu se retrase, o strânse mai tare pe măsură ce capul i 
se învârtea, îmbătat de gustul şi de atingerea ei. Aşadar, despre 
asta vorbeau oamenii! Asta îi înnebunea! Când, în cele din 
urmă, se despărţiră, Coriolanus inspiră prelung, de parcă tocmai 
ar fi ieşit din adâncul unei ape, iar Lucy Gray deschise ochii cu 
pleoapele tremurând. Privirile lor erau gemene. Se aplecară în 
acelaşi timp pentru un alt sărut, dar mâinile Apărătorilor Păcii o 
prinseră pe ea şi o scoaseră din sală. 

Festus îl înghionti când ieşeau la rândul lor. 

— Asta zic şi eu rămas-bun. 

Coriolanus se mulţumi să ridice din umeri. 

— Ce pot să spun? Sunt irezistibil. 

— Probabil, răspunse Festus. Eu am încercat s-o bat 
încurajator pe umăr pe Coral şi a fost cât pe ce să-mi rupă 
încheietura. 

Sărutul îl năucise. Fără îndoială că trecuse dincolo de limitele 
decenţei, dar nu-i păsa... Fusese minunat. Plecă spre casă pe 
jos, de unul singur, savurând despărţirea dulce-amăruie, 
înflăcărat de propria sa îndrăzneală. Poate că, dându-i lui Lucy 
Gray pudriera şi sugerându-i s-o umple cu otravă pentru 
şobolani, încălcase o regulă sau două, cine putea şti? Nu exista 
cu adevărat un regulament al Jocurilor Foamei. Bine, probabil că 
le încălcase. Dar, chiar şi aşa, merita. Pentru ea. Totuşi, n-avea 
de gând să spună nimănui, nici măcar lui Tigris. 

Nu era neapărat o schimbare a regulilor jocului. Aveai nevoie 
de inteligenţă şi de noroc ca să otrăveşti un alt tribut. Dar Lucy 
Gray era inteligentă şi nu mai ghinionistă decât alţii. Otrava 
trebuia înghițită de ceilalţi, aşa că misiunea lui era să-i trimită 
mâncare pe care ea s-o folosească drept momeală. Pe lângă 
urmărirea Jocurilor pe ecran, mai avea ceva de făcut, ceea ce îi 
dădea într-o mult mai mare măsură senzaţia că deţine controlul. 

După ce mamaiestoasa se duse la culcare, i se confesă lui 
Tigris. 

— Cred că s-a îndrăgostit de mine. 

— Bineînţeles că da. Tu ce simţi pentru ea? întrebă verişoara 
lui. 

— Nu ştiu. Am sărutat-o la despărţire. 

Tigris înălţă dintr-o sprânceană. 


— Pe obraz? 

— Nu. Pe buze. 

Se gândi cum să explice, dar nu reuşi să rostească decât: 

— Ea e altceva. 

O afirmaţie de necontestat la atât de multe niveluri! De fapt, 
în privinţa fetelor avea prea puţină experienţă, şi chiar mai 
puţină dacă era vorba de dragoste. Prioritatea fusese 
întotdeauna păstrarea secretului situaţiei în care se găsea 
familia. Cei doi veri invitau extrem de rar pe cineva în 
apartament, n-o făcuseră nici măcar când Tigris se îndrăgostise 
nebuneşte, în ultimul ei an la Academie. Se ferise să-şi aducă 
iubitul acasă, fapt ce fusese interpretat ca evitarea oricărui 
angajament şi constituise factorul decisiv care dusese la 
ruptură. Coriolanus considerase incidentul un avertisment şi 
avusese grijă să nu intre în nicio relaţie prea apropiată. O 
mulţime de colegi de clasă se arătaseră interesaţi de o prietenie 
strânsă cu el, însă îi ţinuse pe toţi, cu ingeniozitate, la distanţă. 
Liftul stricat se dovedise întotdeauna o scuză acceptabilă şi la 
îndemână, ca şi numeroasele indispoziţii imaginare ale 
mamaiestoasei, care avea nevoie, pentru refacere, de linişte 
absolută. Cu un an în urmă se întâmplase ceva, o singură dată, 
pe aleea din spatele gării, dar nu fusese cu adevărat o întâlnire 
romantică, ci doar răspunsul la o provocare a lui Festus. Având 
în vedere posca şi întunericul, amintirea era, în cel mai bun caz, 
sumară. Dacă se gândea bine, nici măcar nu ştiuse vreodată 
numele fetei, dar îşi câştigase astfel o reputaţie de seducător. 

Insă Lucy Gray era tributul lui, pleca în arenă. Şi, chiar şi în 
alte circumstanţe, rămânea o fată din districte sau, oricum, nu 
din Capitoliu. O cetăţeană de rangul doi. Umană, dar animalică. 
Poate inteligentă, dar nu evoluată. O parte din masa diformă a 
nefericitelor creaturi barbare aflate undeva, la periferia lumii de 
care era conştient. Bineînţeles că, dacă de la regula asta putea 
să existe o excepţie, numele ei era Lucy Gray Baird. O sfidare 
pentru oricine îşi imagina că o poate defini cu uşurinţă. O 
pasăre rară, ca el însuşi. Din ce alt motiv reuşise apăsarea gurii 
ei să-i înmoaie genunchii? 

In noaptea aceea, Coriolanus adormi retrăind în minte 
sărutul... 


Zorii primei zile a Jocurilor Foamei îşi etalară strălucirea pe 
cerul senin. Coriolanus se dichisi, mâncă ouăle pregătite pentru 
el de Tigris şi parcurse pe jos, prin aerul deja încins, lungul 
drum până la studioul Ştirilor Capitoliului. Refuză fardul gros cu 
care-şi tencuise Lucky propriul chip, dar se declară de acord cu 
un strat fin de pudră, fiindcă nu voia să apară în faţa camerelor 
plin de transpiraţie. Impasibil şi senin, aşa trebuia să se 
înfăţişeze un Snow. Pudra mirosea frumos, dar îi lipsea 
rafinamentul crustei pe care o îndepărtase din pudriera mamei 
lui, ascunzând-o în sertarul unde-şi ţinea ciorapii. 

— Bună dimineaţa, domnule Snow! 

Vocea lui Gaul îi atrase brutal atenţia. Bineînţeles că era şi ea 
acolo, în studioul de televiziune. Unde altundeva să fi fost în 
dimineaţa deschiderii Jocurilor? 

Coriolanus nu ştia de ce considerase necesar Highbottom să-şi 
facă apariţia, însă ochii înceţoşaţi ai decanului se uitau în jos, la 
el. 

— Am auzit că, aseară, scena despărțirii de tributul tău a fost 
cu adevărat mişcătoare. 

Pfui! Era oare cu putinţă să găseşti doi oameni mai puţin 
capabili de dragoste? De unde aflaseră despre sărut? Profesoara 
Sickle nu părea înclinată către bârfă, prin urmare cine povestise 
în stânga şi-n dreapta? Probabil că-l văzuseră aproape toţi 
mentorii... 

N-avea importanţă. Cei doi nu-l puteau face să răspundă la 
provocările lor. 

— După cum spunea dr. Gaul, sentimentele noastre sunt 
dezlănţuite. 

— Da, păcat că ea are prea puţine şanse să vadă ziua de 
mâine, comentă dr. Gaul. 3 j 

Cum îi mai ura pe amândoi! Exultau. Îl muşcau. Insă el nu-şi 
permitea decât să ridice nonşalant din umeri. 

— Ei bine, după cum se spune, nu se termină până nu cântă 
gaiţa-zeflemitoare. 

Uimirea de pe feţele lor îl umplu de satisfacţie. Nu avură 
ocazia să-i pună întrebări, fiindcă Remus Dolittle veni să-i 
informeze că băiatul tribut din Districtul 5 murise în timpul 
nopţii din cauza unor complicaţii date de astm sau cam aşa 


ceva - oricum, veterinarul nu reuşise să-l salveze - şi trebuiră să 
plece să anunţe pierderea. 

Oricât s-ar fi străduit, Coriolanus nu reuşea să-şi amintească 
nici cum arăta băiatul, nici cine îi fusese repartizat ca mentor. 
Ca pregătire pentru deschiderea Jocurilor, îşi actualizase lista 
primită de la profesorul Demigloss. De dragul simplificării, se 
hotărâse să taie în totalitate perechile tribut-mentor ieşite din 
joc, fără să ţină cont de ce se întâmplase cu fiecare. Nu era 
lipsă de compasiune, pur şi simplu nu avea cum altfel să ţină o 
evidenţă clară. Işi scoase lista din geanta cu cărţi, ca să 
înregistreze ultima pierdere. 

A 10-a Ediţie a JOCURILOR FOAMEI 

REPARTIZAREA MENTORILOR 

DISTRICTUL 1 

DISTRICTUL 2 

FatăHSsabyn)lorusFriend 

DISTRICTUL 3 

Băiat (Circ) lo Jasper 

Fată (Teslee) Urban Canville 

DISTRICTUL 4 

Băiat (Mizzen) Persephone Price 

Fată (Coral) Festus Creed 

DISTRICTUL 5 


BăilatHHyDennis+Fłing 

Fată (Sol) Iphigenia Moss 
DISTRICTUL 6 

BăiattOtto Apollo-Rin9 
DISTRICTUL 7 

Băiat (Treech) Vipsania Sickle 
Fată (Lamina) Pliny Harrington 
DISTRICTUL 8 

Băiat (Bobbin) Juno Phipps 
Fată (Wovey) Hilarius Heavensbee 
DISTRICTUL 9 


osia Panlo) -Gai 
DISTRICTUL 10 
Băiat (Tanner) Domitia Whimsiwick 


DISTRICTUL 11 

Băiat (Reaper) Clemensia Dovecote 

Fată (Dill) Felix Ravinstill 

DISTRICTUL 12 

Băiat (Jessup) Lysistrata Vickers 

Fată (Lucy Gray) Coriolanus Snow 

Numărul adversarilor lui Lucy Gray scăzuse, acum nu mai 
erau decât treisprezece. Se mai dusese unul şi era băiat. Pentru 
ea, vestea nu putea fi decât bună. 

Lista mentorilor începuse să se mototolească, aşa că o 
strânse cu grijă în patru şi se hotărî s-o pună în buzunarul 
exterior al genţii, ca să poată ajunge la ea cu uşurinţă. Când 
deschise buzunarul, descoperi o batistă. La început se miră, 
fiindcă o ţinea totdeauna la el, apoi îşi aduse aminte că e cea pe 
care i-o înapoiase Lucy Gray după ce-şi ştersese lacrimile, în 
ziua când îi adusese el budinca de pâine. Era plăcut să aibă 
ceva atât de personal, un soi de talisman, şi strecură cu băgare 
de seamă lista lângă ea. 

Singurii mentori invitaţi la emisiunea dinaintea Jocurilor erau 
cei care îşi aduseseră tributurile la interviu. Ei deveniseră, 
implicit, feţele din Capitoliu ale Jocurilor, deşi multe dintre 
tributurile repartizate lor nu păreau în stare să facă faţă 
competiţiei. Un colţ al studioului fusese dotat cu câteva scaune 
capitonate, specifice saloanelor, cu o măsuţă pentru cafea şi cu 
un candelabru puţin cam strâmb. Cei mai mulţi mentori 
prezentară, cât de cât în altă formă, trecutul tributului lor, 
scoțând în evidenţă cât mai multe însuşiri periculoase cu 
putinţă. 

Deoarece dedicase întregul interviu cântecului lui Lucy Gray, 
Coriolanus era singurul care avea material inedit. Mulţumit că 
poate să difuzeze noutăţi, Lucky Flickerman îl lăsă să-şi 
depăşească timpul repartizat. După ce dezvălui amănuntele 
obişnuite, Coriolanus îşi petrecu aproape tot timpul vorbind 


despre Stol şi subliniind că, de fapt, Lucy Gray nu provenea din 
niciun district, nu, nicidecum. Membrii Stolului aveau o lungă 
istorie ca muzicanți, reprezentau un gen de artişti rar întâlniți şi 
nu erau rezidenţi ai districtelor într-o mai mare măsură decât 
locuitorii Capitoliului. De fapt, dacă te gândeai bine, aproape că 
puteau fi consideraţi din Capitoliu şi numai printr-o serie de 
ghinioane, sau poate fiind reţinuţi din greşeală, ajunseseră 
cumva în Districtul 12. Oare nu-şi dădea toată lumea seama, 
fără dubiu, că Lucy Gray pare să se simtă în Capitoliu ca acasă? 
Şi Lucky nu putu să nu încuviinţeze că da, da, fata are ceva 
special. 

Lysistrata trecu în locul lui, aruncându-i o privire grea de 
supărare, pe care Coriolanus o înţelese abia când îşi dădu 
seama că ea încearcă să-l lege pe Jessup de Lucy Gray şi să 
câştige simpatia publicului pentru amândoi, ca pereche. Jessup 
era, într-adevăr, din cap până-n picioare miner care scoate 
cărbune din Districtul 12, dar nu se observase, de la bun 
început, că între cei doi există un parteneriat firesc? De fapt, 
Lysistrata era convinsă că-şi sunt devotați unul altuia. Cu 
puterea lui Jessup şi cu talentul lui Lucy Gray de a fermeca 
publicul, era sigură că învingătorul din acel an va fi din Districtul 
12. 

Motivul prezenţei decanului Highbottom deveni clar când 
urmă după Lysistrata. Reuşi să vorbească despre programul 
mentor-tribut de parcă n-ar fi fost drogat tot timpul. De fapt, 
Coriolanus găsi luciditatea observaţiilor lui oarecum 
neliniştitoare. Decanul sublinie că elevii din Capitoliu au avut la 
început anumite idei preconcepute, nefavorabile perechilor lor 
din districte, dar, în cele două săptămâni scurse de la extragere, 
mulţi şi-au format o nouă părere despre acestea şi au ajuns să 
le respecte. 

— Se spune că e esenţial să-ţi cunoşti duşmanul. Şi cum s-ar 
putea cunoaşte mai bine unii pe alţii decât unindu-şi forţele în 
Jocurile Foamei? Capitoliul a câştigat războiul numai după o 
luptă lungă şi grea, iar în arena noastră s-au pus de curând 
bombe. Să-ţi imaginezi că uneia dintre părţi îi lipseşte 
inteligenţa, forţa ori curajul ar fi o greşeală. 


— Dar cu siguranţă că nu-i comparaţi pe copiii noştri cu ai lor, 
nu-i aşa? întrebă Lucky. O singură privire poate spune că ai 
noştri sunt o rasă superioară. 

— O singură privire poate spune că ai noştri au avut mai 
multă mâncare, au haine mai frumoase şi dentişti mai buni. 
Presupunerea că există şi altceva, o superioritate fizică, mintală 
şi, mai ales, morală ar fi o greşeală. Genul ăsta de orgoliu 
exagerat a fost cât pe ce să ne vină de hac în război. 

— Fascinant! exclamă Lucky, părând că nu poate găsi un 
răspuns mai bun. Părerile dumneavoastră sunt absolut 
fascinante. 

— Mulţumesc, domnule Flickerman. Nu mă pot gândi la 
nimeni căruia să-i preţuiesc mai mult opinia, replică 
Highbottom, mucalit. 

Coriolanus crezu că expresia decanului, care dădu ochii peste 
cap, e sugestivă, dar, ca răspuns, Lucky roşi. 

— Sunteţi foarte amabil, domnule Highbottom. După cum ştie 
toată lumea, eu nu sunt decât un umil prezentator al buletinului 
meteorologic. 

— Şi un magician în devenire, îi reaminti Highbottom. 

— Da, poate că pentru asta o să pledez vinovat! chicoti Lucky. 
O clipă, ce e aici? 

intinse mâna în spatele urechii decanului şi scoase la iveală 
un drops mic, plat, cu dungi strălucitoare. 

— Cred că vă aparţine. 

l-I oferi decanului, cu palma umedă mânjită de culorile lui. 

Highbottom nu schiţă nici cea mai mică mişcare ca să-l ia. 

— Cerule! De unde-a apărut ăsta, Lucky? 

— Secretele meseriei, răspunse Flickerman, cu un zâmbet de 
cunoscător. Secretele meseriei. 

Erau aşteptaţi de maşini care să-i ducă la Academie şi 
Coriolanus se trezi în acelaşi vehicul cu Felix şi cu decanul 
Highbottom. Cei doi păreau să se cunoască de la evenimente 
mondene şi, captivaţi de bârfă şi de flecăreală, îl ignorară. Asta 
îi oferi timp să reflecteze la afirmaţiile decanului despre oamenii 
din districte. Care, în esenţă, sunt egalii celor din Capitoliu, dar 
au o situaţie materială mai proastă. Era o idee destul de 
radicală pentru a fi exprimată cu acea ocazie. Cu siguranţă că 


mamaiestoasa şi mulţi alţii aveau s-o respingă, iar lui îi îngreuna 
efortul de a o prezenta pe Lucy Gray drept o persoană total 
diferită de locuitorii districtelor. Se întrebă în ce măsură era o 
tactică de câştigare a Jocurilor şi în ce măsură, o reflectare a 
confuziei lui în privinţa propriilor sentimente faţă de fata tribut. 

Abia când ajunseră în sală şi echipa unei camere de 
televiziune îi distrase atenţia lui Felix, Coriolanus simţi o mână 
pe braţ. 

— Cum îl cheamă pe prietenul ăla al tău din Doi? Cel 
sentimental? îl întrebă decanul Highbottom. 

— Sejanus Plinth, răspunse Coriolanus. 

De fapt, nu erau prieteni, dar asta nu-l privea pe Highbottom. 

— Poate vrei să-i găseşti un loc lângă uşă. 

Decanul îşi scoase sticluţa din buzunar, se ascunse după o 
coloană din apropiere şi-şi oferi câteva picături de morfină. 

Coriolanus nu apucă să se gândească la asta, fiindcă lângă el 
apăru Lysistrata, furioasă. 

— Sincer, Coriolanus, ai putea să colaborezi un pic cu mine! 
Jessup spune întruna că el şi Lucy Gray sunt aliaţi! 

— Habar n-am avut că aşa vrei tu să prezinţi lucrurile. Chiar n- 
am avut deloc intenţia să-ţi stric planurile. Dacă se mai iveşte o 
ocazie, o să vorbesc din perspectiva echipei, promise el. 

— Aici e un mare dacă, replică Lysistrata, pufnind exasperată. 

Satyria îşi făcu loc prin mulţime şi nu îmbunătăţi defel situaţia 
când îl lăudă: 

— Ce interviu ingenios, dragul meu! Chiar şi pe mine m-ai 
convins pe jumătate că fata ta e din Capitoliu! Acum haide! Şi 
tu, Lysistrata! Trebuie să vă luaţi ecusoanele şi commanşetele! 

li conduse prin sala care, spre deosebire de anii precedenţi, 
clocotea de entuziasm. Oamenii strigau, urându-i baftă şi 
felicitându-l pentru interviu. Coriolanus savură atenţia care i se 
acorda, dar, incontestabil, exista în ea şi ceva răvăşitor. În 
trecut, toată lumea lua parte la aşa ceva din obligaţie, fiecare 
evita să se uite în ochii altora şi nu vorbea decât dacă era strict 
necesar. Acum, nerăbdarea umplea sala, de parcă ar fi aşteptat 
cu toţii o distracţie mult îndrăgită. 

Aşezat la o masă, un creator-de-joc supraveghea distribuirea 
obiectelor necesare mentorilor. Primeau cu toţii câte un ecuson 


galben, strălucitor, pe care scria Mentor, ca să-l poarte la gât, 
dar numai celor ale căror tributuri participau încă în Jocuri li se 
dădeau commanşete, stârnind invidia celorlalţi. Tehnologia de 
uz personal dispăruse în timpul războiului şi după terminarea 
lui, când fabricile se concentraseră asupra obiectelor de strictă 
necesitate! In prezent, chiar şi aparatura cea mai simplă 
însemna foarte mult. Manşetele se strângeau cu o cataramă în 
jurul încheieturii şi conţineau un ecran mic, pe care clipea, 
roşie, lista darurilor oferite de sponsori. Mentorii n-aveau de 
făcut altceva decât să deruleze lista cu alimente, să aleagă 
ceva din meniu şi să dea un dublu clic pentru ca un creator-de- 
joc să expedieze mâncarea cu ajutorul unei drone. Pentru o 
parte dintre tributuri nu existau daruri. Cu toate că nu apăruse 
în emisiunea cu interviuri, Reaper se alesese cu câţiva sponsori 
care îl ştiau de la grădina zoologică, însă Clemensia nu se vedea 
nicăieri şi commanşeta ei stătea nerevendicată pe masă, 
atrăgând privirile lacome ale Liviei. 

Coriolanus o trase pe Lysistrata deoparte şi îi arătă ecranul 
lui. 

— Uite, am o mică avere cu care pot lucra. Dacă ei stau 
împreună, o să trimit mâncare pentru amândoi. 

— Mulţumesc. Şi eu o să fac acelaşi lucru. N-am vrut să te 
reped. Nu e vina ta. Ar fi trebuit să discut cu tine dinainte. 

Vocea ei cobori până la o şoaptă. 

— Numai că... n-am putut să dorm azi-noapte, m-am gândit 
cum e să trebuiască să înduri aşa ceva. Ştiu că se face pentru 
pedepsirea districtelor, dar nu le-am pedepsit deja? Cât mai 
trebuie să prelungim războiul? 

— Dr. Gaul pare să creadă că la nesfârşit, răspunse el. Aşa 
cum ne-a spus în clasă. 

— Nu e vorba doar de ea. Uită-te la toţi ceilalţi. 

li arătă atmosfera de petrecere din încăpere. 

— E revoltător! 

Coriolanus încercă s-o liniştească. 

— Verişoara mea spune să ţinem minte că Jocurile nu sunt 
creaţia noastră. Că şi noi încă mai suntem copii. 

— Cumva, asta nu ajută. Să fim folosiţi astfel... zise Lysistrata 
cu tristeţe. Mai ales când trei dintre noi sunt morţi. 


Folosiţi? Coriolanus nu se gândise la calitatea lui de mentor 
decât considerând-o o onoare. Un mod de a sluji Capitoliul şi, 
poate, de a câştiga puţină glorie. Dar punctul ei de vedere era 
corect. Dacă o cauză nu e onorabilă, implicarea ta poate fi o 
onoare? Se simţi derutat, după care manipulat, apoi fără 
apărare. De parcă ar fi fost mai degrabă tribut decât mentor. 

— Spune-mi că o să se termine repede, zise Lysistrata. 

— O să se termine repede, o asigură Coriolanus. Vrei să stăm 
împreună? Ne putem coordona darurile. 

— Te rog, zise ea. N 

Intre timp, în sală se adunase toată şcoala. Işi făcură loc către 
secțiunea cu cele douăzeci şi patru de scaune ale mentorilor, 
aşezate în acelaşi loc ca la ceremonia de extragere. Tuturor li se 
cerea să fie prezenţi, indiferent dacă tributurile respective mai 
erau sau nu în viaţă. 

— Să nu stăm în primul rând, propuse Lysistrata. Nu vreau să 
am camera aia chiar în faţă când o să fie ucis. 

Avea dreptate, fireşte. Camera urma să se îndrepte către 
mentor şi, dacă Lucy Gray murea, mai ales dacă murea, el avea 
asigurat un prim-plan de lungă durată. 

Indatoritor, Coriolanus îi deschise drumul către ultimul rând. 
Se aşezară şi el se concentră asupra ecranului imens, pe care 
Lucky Flickerman era ghidul unui tur prin districte, oferind 
informaţii despre industria fiecăruia, asezonate cu detalii despre 
vreme şi cu trucuri magice. Jocurile Foamei erau o mare şansă 
pentru Lucky, care nu se jenă să-şi acompanieze discursul 
despre producerea energiei cu un gadget care-i făcu părul 
măciucă. 

— E electrizant! gâfâi el. 

— Eşti idiot, bombăni Lysistrata, apoi altceva îi atrase atenţia. 
Gripa aia trebuie să fi fost groaznică. 

Coriolanus îi urmări privirea până la masă, unde Clemensia 
tocmai îşi lua commangşeta. Apoi se uită prin toată sala, căutând 
pe cineva... Oh, el era cel căutat. In clipa când li se întâlniră 
ochii, ea o porni drept către ultimul rând, fără să pară deloc 
încântată. Arăta într-adevăr groaznic. Galbenul strălucitor al 
ochilor îi pălise până la nuanţa decolorată a polenului şi bluza 
albă îi ascundea zona acoperită cu solzi, dar, chiar şi cu aceste 


îmbunătăţiri, avea aerul unui om bolnav. Îşi smulgea, distrată, 
bucățele de piele uscată de pe faţă, iar limba, deşi nu-i mai 
zvâcnea printre buze, părea să-i exploreze interiorul obrazului. 
Işi croi drum până la scaunul aflat exact în faţa lui şi rămase 
acolo, în picioare, aruncând la întâmplare fărâme de piele în aer 
cu câte un bobârnac şi studiindu-l pe el. 

— iți mulţumesc pentru vizită, Coryo, spuse. 

— Am vrut să vin, Clemmie, dar am fost şi eu destul de 
dărâmat..., începu el să explice. 

Ea îl întrerupse. 

— Îţi mulţumesc că ai luat legătura cu părinţii mei. Îţi 
mulţumesc că le-ai spus unde sunt. 

Lysistrata părea nedumerită. 

— Am ştiut cu toţii unde eşti, Clem. Ne-au spus că nu poţi 
primi vizitatori fiindcă eşti contagioasă. Am încercat o dată să 
vorbesc cu tine la telefon, dar mi-au spus că dormi. 

Coriolanus adoptă versiunea asta. 

— Şi eu am încercat, Clemmie. De mai multe ori. Am primit, 
de fiecare dată, răspunsuri evazive. Cât despre părinţii tăi, 
doctorii mi-au garantat că te vor putea vizita curând. 

Nimic din toate astea nu era adevărat, dar ce altceva ar fi 
putut spune? Nu încăpea îndoială că veninul tulburase mintea 
Clemensiei, altminteri n-ar fi adus incidentul în discuţie într-un 
loc atât de plin de lume. 

— Am greşit, îmi pare rău. Cum spuneam, şi eu am fost în 
refacere. 

— Serios? ripostă ea. La interviu arătai excelent. Ca şi tributul 
tău. 

— Uşurel, Clem. Nu e vina lui că te-ai îmbolnăvit, interveni 
Festus, care sosise la timp ca s-audă mare parte din discuţie. 
— Oh, taci, Festus! Habar n-ai despre ce vorbeşti! se răsti 
Clemensia, apoi se îndreptă cu paşi apăsaţi către un loc din 

primul rând. 

Festus se aşeză lângă Lysistrata. 

— Care e problema ei? Pe lângă faptul că arată de parcă ar 
năpârli. 

— Oh, cine ştie? Toţi suntem varză, răspunse Lysistrata. 


— Totuşi, aşa ceva nu-i stă în fire. Mă întreb ce..., începu 
Festus. 

— Sejanus! strigă Coriolanus, încântat de întrerupere. Aici! 

Lângă el era un loc liber şi avea nevoie să schimbe subiectul. 

— Mulţumesc, spuse Sejanus, lăsându-se să cadă pe scaunul 
din capătul rândului. 

Părea bolnav, extenuat, pielea îi lucea de parcă avea febră. 

Lysistrata întinse mâna peste Coriolanus şi o atinse pe a lui 
Sejanus. 

— Cu cât începe mai repede, cu atât mai repede se termină. 

— Până anul viitor, îi reaminti el. 

Dar o bătu recunoscător pe dosul palmei. 

Abia li se spusese elevilor să-şi ocupe locurile, că stema 
Capitoliului luă în stăpânire ecranul şi imnul ridică pe toată 
lumea în picioare. Vocea lui Coriolanus se înălţă deasupra 
vocilor celorlalţi mentori, care se mulţumiră să murmure de la 
început până la sfârşit. La drept vorbind, în toată viaţa lor de 
până atunci, nu putuseră face şi ei un mic efort ca să înveţe 
cuvintele? 

Când Lucky Flickerman reapăru, deschizând larg braţele într- 
un gest de bun venit, Coriolanus văzu pata strălucitoare pe care 
i-o lăsase în palmă trucul cu dropsul. 

— Doamnelor şi domnilor, să înceapă A X-a ediţie a Jocurilor 
Foamei! trâmbiţă Lucky. 

II înlocui un cadru panoramic, cu interiorul arenei. Plasate pe 
un cerc larg, cele paisprezece tributuri rămase aşteptau gongul 
de începere. Nimeni nu le dădu atenţie nici lor, nici noilor 
sfărâmături împrăştiate pe teren de atacul cu bombe, nici 
armelor presărate pe pământul prăfos, nici steagului Panemului 
care, fixat de o tribună, adăuga arenei o notă decorativă fără 
precedent. 

Toţi ochii urmăriră mişcarea camerei, care se opri, apoi mări 
treptat imaginea unei perechi de stâlpi de oţel aflaţi nu departe 
de intrarea principală în arenă. Erau înalţi de şase metri şi uniţi 
de o grindă orizontală de aceeaşi lungime. In centrul 
construcţiei, Marcus atârna de încheieturile mâinilor încătuşate, 
atât de stâlcit şi de însângerat, încât Coriolanus crezu la început 
că-i expuseseră cadavrul. Pe urmă buzele umflate ale tributului 


începură să se mişte, dezgolindu-i dinţii sparţi şi lăsând prea 
puţine îndoieli asupra faptului că e încă în viaţă. 

oriolanus simţea că i se face rău, dar nu reuşea să-şi 


desprindă privirea. Ar fi fost îngrozitor să vadă expusă astfel 
orice soi de creatură - un câine, o maimuţă, chiar şi un şobolan 
- dar un băiat? Un băiat a cărui singură crimă era că fugise ca 
să-şi salveze viaţa? Dacă Marcus ar fi bântuit prin Capitoliu 
cuprins de o febră ucigaşă, ar fi fost una, dar după evadarea lui 
nu urmase niciun raport despre aşa ceva. Coriolanus îşi aminti 
de paradele funerare. Expunerile oribile - Brandy legănându-se 
în cârlig şi tributurile târâte pe străzi - fuseseră rezervate 
pentru morţi. Jocurile Foamei însele se remarcau prin perversa 
genialitate de a asmuţi copiii din districte unii împotriva altora, 
astfel încât violenţa lor nu mânjea mâinile Capitoliului. Dar 
pentru tortura lui Marcus nu exista niciun precedent. Sub 
îndrumarea lui Gaul, Capitoliul ajunsese la un nou nivel al 
represaliilor. A 
Imaginea spulberă atmosfera festivă din sala Heavensbee. In 
interiorul arenei nu existau microfoane, cu excepţia câtorva 
plasate de-a lungul zidului oval, dar niciunul nu se afla destul de 
aproape ca să se-audă ceva dacă Marcus încerca să vorbească. 
Coriolanus îşi dori cu disperare să bată gongul, îngăduindu-le 


tributurilor să intre în acţiune şi să abată atenţia, dar acea stază 
din deschidere se prelungea. 

II simţea pe Sejanus tremurând de furie şi tocmai se întorsese 
să pună o mână liniştitoare pe braţul colegului său, când acesta 
sări în picioare şi se repezi spre partea din faţă a sălii. Pe primul 
rând al secţiunii mentorilor erau cinci scaune goale, rezervate 
pentru colegii lor absenţi. Sejanus înşfăcă unul şi îl azvârli către 
ecran, făcându-l bucăţi la impactul cu imaginea chipului 
desfigurat al lui Marcus. 

— Monştrilor! strigă. Aici sunteţi toţi nişte monştri! 

Pe urmă fugi înapoi, pe intervalul dintre scaune, către uşa 
principală a sălii. Nimeni nu mişcă un deget ca să-l oprească. 

Chiar atunci răsună gongul şi tributurile se răsfirară. Aproape 
toate fugiră către porţile tunelurilor, dintre care mai multe 
fuseseră spulberate de recentul atac cu bombe. Coriolanus văzu 
rochia strălucitoare a lui Lucy Gray îndreptându-se către cea 
mai îndepărtată zonă a arenei şi degetele i se încleştară de 
marginea scaunului când se încordă, dorindu-şi s-o poată 
împinge ca s-alerge mai repede. 

Fugi, se gândi. Fugi! leşi de-acolo! 

Câteva dintre cele mai puternice tributuri se repeziră la arme, 
dar, după ce-şi aleseră câteva, Tanner, Coral şi Jessup se 
împrăştiară. Numai Reaper, înarmat cu o furcă pentru fân şi cu 
un cuţit lung, părea gata să intre în luptă. Dar, când să atace, 
nu mai avu cu cine să se bată. Se întoarse şi se uită la spinările 
din ce în ce mai îndepărtate ale adversarilor săi, îşi dădu capul 
pe spate frustrat şi se urcă într-o tribună din apropiere, să-şi 
înceapă vânătoarea. 

Creatorii-de-joc profitară de ocazie ca să-l readucă în imagine 
pe Lucky. 

— Vreţi să pariaţi, dar n-aţi reuşit s-ajungeţi la oficiul poştal? 
V-aţi hotărât, în sfârşit, ce tribut să susţineţi? 

In partea de jos a ecranului apăru un număr de telefon. 

— Acum puteţi face asta la telefon! Sunaţi la numărul de mai 
jos, spuneţi codul dumneavoastră de cetăţean, numele 
tributului şi suma pe care vreţi s-o pariaţi sau s-o dăruiţi şi veţi 
lua parte la acţiune! Sau, dacă preferaţi să faceţi tranzacţia 
personal, oficiul poştal e deschis zilnic, de la opt dimineaţa la 


opt seara. Haideţi, nu rataţi acest moment istoric! Aveţi şansa 
să susţineţi Capitoliul şi să obţineţi un profit frumuşel! Luaţi 
parte la Jocurile Foamei şi fiţi câştigător! Şi acum, înapoi, în 
arenă! 

In câteva minute, din arenă dispăruseră toate tributurile, în 
afară de Reaper, care, după ce cutreieră o vreme prin tribune, 
pieri şi el din vedere. Marcus şi agonia lui redeveniră punctul de 
interes al Jocurilor. 

— N-ar trebui să te duci după Sejanus? îi şopti Lysistrata lui 
Coriolanus. 

— Cred că e mai bine să-l lăsăm singur, îi răspunse el, tot în 
şoaptă. 

Ceea ce era probabil adevărat, dar pe locul doi după dorinţa 
lui de a nu pierde nimic, de a nu declanşa o reacţie a lui Gaul şi 
de a nu se asocia public cu Sejanus. Incepea să-l îngrijoreze tot 
mai puternica impresie a celor din jur că ei doi sunt foarte buni 
prieteni şi că el are încredere în oamenii imprevizibili din 
districte. Una era să împarţi sandviciuri şi alta să arunci cu 
scaunul. Cu siguranţă că gestul nu va rămâne fără repercusiuni 
şi avea destule probleme şi fără să-l adauge pe Sejanus pe listă. 

O foarte lungă jumătate de oră se scurse înainte ca atenţia 
publicului să fie atrasă de ceva. Bombele de lângă intrare 
aruncaseră în aer poarta principală, dar sub tabela de marcaj 
fusese construită o baricadă. Cu multiplele sale straturi de plăci 
de beton, scânduri şi sârmă ghimpată, era atât o 
monstruozitate, cât şi o evocare a atacului rebelilor, motiv 
pentru care, probabil, creatorii-de-joc nu o lăsaseră prea mult 
pe ecran. Insă, fiindcă nu se întâmpla nimic altceva, renunţară 
s-o mai evite, pentru a arăta publicului o fată slabă, cu braţe şi 
picioare lungi, ce se strecură afară din fortificaţie. 

— E Lamina! îi spuse Pup Liviei, care stătea lângă el, cu două 
rânduri în faţa lui Coriolanus. 

Despre tributul lui Pup, Coriolanus nu-şi amintea nimic altceva 
decât că nu fusese în stare să se oprească din plâns la prima 
întâlnire mentor-tribut. Pup nu reuşise s-o pregătească pentru 
interviu şi nu avusese cum să-i găsească susţinători. Coriolanus 
nu-şi aducea aminte nici din ce district e fata... poate din Cinci? 

O voce răsunătoare îl lămuri. 


— Acum o vedem pe Lamina, fata de cincisprezece ani din 
Districtul 7, spuse Lucky. Mentorul ei este Pliny Harrington al 
nostru. Districtul 7 are onoarea să furnizeze Capitoliului lemnul 
necesar pentru repararea îndrăgitei noastre arene. 

Lamina se uită cu atenţie la Marcus, observând în ce stare se 
află. Vântul cald al verii îi ciufulea nimbul de părul blond. Miji 
ochii, apărându-se de strălucirea soarelui. Purta o rochie care 
părea croită dintr-un sac de făină, legată în talie cu o frânghie, 
iar muşcăturile de insecte îi împestriţau picioarele desculţe şi 
pulpele. Ochii umflaţi şi obosiţi erau roşii, dar lipsiţi de lacrimi. 
De fapt, părea bizar de calmă pentru cineva aflat în situaţia ei. 
Fără grabă şi nicidecum agitată, traversă arena către arme şi îşi 
alese pe îndelete mai întâi un cuţit şi apoi o secure mică, 
verificându-le tăişul cu vârful degetului mare. Strecură cuțitul 
sub frânghia care îi ţinea loc de centură şi legănă încet securea 
în mână, cântărind-o. Pe urmă se apropie de unul dintre stâlpi. 
Işi trecu palma peste oţelul ruginit şi împroşcat cu vopsea de la 
o folosire anterioară. Fiindcă fata era dintr-un district care 
prelucra lemnul, Coriolanus se gândi c-o să încerce să taie 
stâlpul, însă ea prinse coada securii între dinţi şi începu să se 
caţăre, folosindu-şi genunchii şi tălpile bătătorite. Inainta firesc, 
ca o omidă în susul unei tulpini, dar, ca unul care avusese 
nevoie de ore în plus ca să înveţe să urce pe frânghie la cursul 
de gimnastică, Coriolanus ştia de câtă forţă e nevoie. 

Când ajunse în vârful stâlpului, Lamina se ridică în picioare şi 
puse şi securea la brâu. Cu toate că grinda orizontală nu putea 
avea mai mult de cincisprezece centimetri lăţime, merse pe ea 
cu uşurinţă până ce ajunse deasupra lui Marcus. Se aşeză călare 
pe grindă, îşi încrucişă gleznele ca să se susţină şi se aplecă 
spre chipul lui desfigurat. Rosti câteva cuvinte pe care 
microfoanele nu reuşiră să le capteze, dar probabil că Marcus le 
auzise, fiindcă buzele i se mişcară, răspunzându-i. Lamina îşi 
îndreptă spatele şi evaluă situaţia. Pe urmă se prinse din nou 
bine cu picioarele de grindă, se lăsă în jos şi izbi cu lama securii 
în gâtul lui Marcus. O dată. De două ori. A treia oară reuşi să-l 
ucidă, împroşcând cu sânge. Se săltă din nou pe grindă, îşi 
şterse bine mâinile de poalele rochiei şi rămase cu ochii aţintiţi 
spre arenă şi cu privirea pierdută în gol. 


— Asta e fata mea! strigă Pup. 

Imaginea lui apăru brusc pe ecran când camera din sala 
Heavensbee îi transmise imaginea. Coriolanus se zări pe sine 
însuşi cu două rânduri în spatele lui Pup şi îşi îndreptă spatele. 
Pup zâmbi larg, arătându-şi fărâmele din oul de la micul dejun 
rămase captive în aparatul dentar, şi înălţă pumnul strâns. 

— Primul omor al zilei! E tributul meu, Lamina, din Districtul 7, 
spuse către cameră. 

Işi arătă încheietura mâinii. 

— Şi commanşeta mea e deschisă pentru afaceri. Nu e 
niciodată prea târziu să vă arătaţi sprijinul şi să trimiteţi un dar! 

Numărul de telefon apăru din nou pe ecran şi Coriolanus auzi 
câteva ţiuituri firave dinspre commanşeta lui Pup când Lamina 
primi daruri de la sponsori. Jocurile Foamei creau senzaţia că 
vor fi mult mai alerte, cu mai multe răsturnări de situaţie decât 
se aşteptase. 

Trezeşte-te! îşi spuse. Nu eşti spectator, eşti mentor! 

— Mulţumesc! 

Pup îşi flutură mâna către cameră. 

— Ei bine, cred că merită un mic dar, nu-i aşa? 

Degetele i se mişcară pe commanşetă, apoi Pup ridică ochii 
spre ecran şi rămase în expectativă, în timp ce în imagine 
apărea din nou Lamina. Şi publicul aştepta, fiindcă avea să fie 
prima încercare de livrare a unui obiect destinat unui tribut. 
Trecu un minut, apoi cinci. Coriolanus începea să se întrebe 
dacă tehnologia folosită nu e cumva un eşec, când o dronă 
mică, cu o sticlă de apă de o jumătate de litru, strânsă în 
gheare, apăru deasupra arenei venind dinspre intrare şi înaintă 
legănându-se către Lamina. Făcu un looping, plonjă şi îşi 
schimbă chiar şi cursul înainte de a se izbi de grindă la vreo trei 
metri de Lamina şi de a cădea pe pământ ca o insectă zdrobită. 
Sticla crăpase, aşa că apa se scurse în ţărână şi dispăru. 

Lamina se uită în jos, la darul ei, fără nicio expresie, ca şi cum 
n-ar mai fi aşteptat nimic altceva, însă Pup răbufni, furios: 

— O clipă! Nu e corect. Cineva a plătit bani buni pentru apa 
aia! 

Din mulţime se înălţă un murmur aprobator. 


Greşeala nu se repară imediat, dar o altă sticlă apăru peste 
zece minute şi, de data asta, Lamina reuşi să i-o smulgă dronei, 
care îşi urmă apoi predecesoarea, găsindu-şi moartea în praf. 

In afară de Lamina, care lua rar câte o gură de apă, în arenă 
nu se mai vedea aproape nicio mişcare, cu excepţia muştelor 
care se adunau în jurul cadavrului lui Marcus. Coriolanus auzea 
ocazional câte-un ţiuit dinspre commanşeta lui Pup, anunțând 
alte daruri pentru Lamina, care părea mulţumită să rămână pe 
grindă. De fapt, nu era deloc o tactică rea. Se afla, fără îndoială, 
mai în siguranţă decât pe pământ. Avea un plan. Putea să 
ucidă. În mai puţin de o oră, se redefinise drept o rivală demnă 
de luat în considerare. Oricum părea mult mai dură decât Lucy 
Gray. Oriunde s-ar fi aflat ea. 

Timpul trecea. Cu excepţia lui Reaper, care se ivea când şi 
când, colindând prin tribune, niciun alt tribut, nici măcar vreunul 
dintre cele înarmate, nu apăru în postura de vânător. Dacă 
Marcus n-ar fi fost expus şi Lamina nu l-ar fi ucis, Jocurile ar fi 
avut o deschidere excepţional de lentă. De obicei, la început se 
putea conta pe o baie de sânge, dar, cu atât de multe tributuri 
viguroase moarte, pe câmpul de luptă rămăseseră mai ales 
prăzi, nu prădători. 

Arena se micşoră, rămânând într-o fereastră mică din colţul 
ecranului pe care apăru Lucky, cu mai multe informaţii despre 
districte şi oferind, în plus, un buletin meteorologic. Jocurile nu 
mai avuseseră până atunci o gazdă permanentă şi el se 
străduia să creeze rolul. Când Tanner se căţără pe rândul de 
scaune de sus şi se plimbă de-a lungul lui, se grăbi să reia 
transmisia din arenă, însă tributul nu făcu nimic altceva decât 
să stea o vreme la soare înainte de a dispărea în tunelurile de 
sub tribune. 

Un fâşâit în partea din spate a sălii Heavensbee făcu toate 
capetele să se întoarcă şi Coriolanus îl văzu pe Lepidus Malmsey 
croindu-şi drum pe intervalul dintre scaune, cu echipa camerei 
lui de televiziune. Îl invitară pe Pup să li se alăture şi îl 
intervievară în direct. Pup, o sursă de informaţii până atunci 
nefolosită, turui toate detaliile legate de Lamina care-i veniră în 
minte şi mai adăugă câteva pe care, simţi Coriolanus, le 
inventase, dar, chiar şi aşa, avu nevoie doar de câteva minute. 


Asta stabili un tipar al emisiunii din acea dimineaţă. Scurte 
interviuri informative cu mentorii. Lungi intervale de inactivitate 
în arenă. Toată lumea găsi pauza de prânz bine-venită. 

— Ai minţit când ai spus că se termină repede, bombăni 
Lysistrata, în timp ce stăteau la coadă pentru sandviciurile cu 
şuncă stivuite pe o masă din sală. 

— O să se mai anime, spuse Coriolanus. Trebuie. 

Dar se părea că se înşelase. Indelungata după-amiază toridă 
nu prilejui apariţia decât a foarte puţine tributuri şi a vreo patru 
păsări amatoare de stârvuri care se rotiră alene pe deasupra lui 
Marcus. Lamina reuşi să-i taie legăturile atât cât era nevoie ca 
să-l trântească la pământ. Pentru eforturile ei, Pup îi trimise o 
felie de pâine şi ea o rupse şi o împărți în bucățele pe care le 
mâncă una câte una. Pe urmă se întinse pe burtă, se asigură că 
n-o să-i cadă trupul firav de pe grindă, legându-se de aceasta cu 
frânghia de la brâu şi aţipi. 

Ştirile Capitoliului se însufleţiră pentru scurt timp arătând 
piaţa din faţa arenei, unde fuseseră instalate chioşcuri care să 
le vândă băuturi şi dulciuri cetăţenilor veniţi să vadă Jocurile pe 
două ecrane mari, plasate de o parte şi de alta a intrării. Fiindcă 
în arenă se întâmplau atât de puţine lucruri, mare parte din 
atenţie se îndreptă spre o pereche de câini îmbrăcaţi de 
stăpânul lor ca Lucy Gray şi Jessup. Pe Coriolanus asta îl 
nemulţumi - nu-i plăcea deloc să vadă un pudel prost purtând 
volanele ei în culorile curcubeului - până când commanşeta îi 
şuieră de două ori şi decise că nu e deloc un mod greşit de a 
face reclamă. Dar câinii obosiră şi stăpânul îi duse acasă, şi în 
arenă tot nu se mai întâmplă nimic. 

Era aproape ora cinci când Lucky o prezentă publicului pe dr. 
Gaul. Arăta vizibil istovit după ce suportase atâtea ore 
presiunea de a menţine emisiunea atractivă. 

— Ca şefă a creatorilor-de-joc, cum explicaţi ce se întâmplă? 
întrebă el, ridicând exasperat braţele. 

Dr. Gaul îl ignoră, preferând să se adreseze direct camerei. 

— Unii dintre dumneavoastră ar putea să se întrebe de ce au 
început Jocurile lâncezind astfel, dar daţi-mi voie să vă 
reamintesc ce aventură sângeroasă a fost drumul de la 
extragere până aici. O treime dintre tributuri n-au ajuns până în 


arenă, iar cele care au ajuns nu sunt, în cea mai mare parte, 
foarte dinamice. Dacă socotim pierderile, acum suntem la 
egalitate cu ceea ce-am avut în prima zi a Jocurilor de anul 
trecut. 

— Da, e adevărat, încuviinţă Lucky. Dar cred că vorbesc în 
numele multor spectatori când întreb unde au dispărut anul 
ăsta tributurile. De obicei sunt mai uşor de descoperit. 

— Poate aţi uitat de recentul atac cu bombe, răspunse dr. 
Gaul. În anii precedenţi, zonele în care se puteau deplasa 
tributurile se limitau la terenul din mijloc şi la tribune, dar atacul 
de săptămâna trecută a lăsat în urmă crăpături şi spărturi prin 
care se ajunge uşor în labirintul de tuneluri din zidurile arenei. 
Sunt Jocuri cu totul noi, fiecare tribut trebuie mai întâi să 
găsească un altul şi apoi să-l scoată din cine ştie ce cotlon 
întunecat. 

— Oh! exclamă Lucky dezamăgit. Prin urmare, s-ar putea să 
nu vedem cum vor sfârşi o parte din tributuri? 

— Nu vă îngrijoraţi. Când o să li se facă foame, vor începe să 
scoată capul. Asta e o altă schimbare în cadrul Jocurilor. Ar 
putea dura la nesfârşit, dacă spectatorii le oferă tributurilor 
mâncare. 

— La nesfârşit? se miră Lucky. 

— Sper că ai o mulţime de trucuri magice în mânecă! chicoti 
dr. Gaul. Ştii, am un iepure mutant pe care mi-ar plăcea să te 
văd scoţându-l din pălărie. E pe jumătate pit bull. 

Lucky păli uşor şi încercă să râdă. 

— Nu, mulţumesc. Am propriile animale de companie, dr. 
Gaul. 

— Aproape că-mi pare rău de el, îi şopti Coriolanus Lysistratei. 

— Mie nu, răspunse ea. Se merită unul pe altul. 

La ora cinci, decanul Highbottom îi lăsă pe elevi să plece, dar 
cei paisprezece mentori cu tributuri încă vii rămaseră, în primul 
rând pentru că funcţionarea commanşetelor depindea de 
emiţătoarele din Academie sau din studioul Ştirilor Capitoliului. 

Pe la ora şapte, pentru „mentorii talentaţi” apăru o cină în 
toată puterea cuvântului, fapt care îl făcu pe Coriolanus să se 
simtă important şi în centrul evenimentelor. Cotletele de porc şi 
cartofii erau, cu siguranţă, un meniu mai gustos decât ce avea 


acasă - un motiv în plus pentru a-şi dori ca Lucy Gray să 
rămână în viaţă. Inmuind pâine în sosul fripturii din farfurie, se 
întrebă dacă ea e flămânadă. Când îşi luară tartele cu afine şi 
frişcă, o trase pe Lysistrata deoparte ca să discute despre asta. 
Tributurile lor aveau o mică provizie de hrană de la masa de 
rămas-bun, mai ales dacă Jessup îşi pierduse pofta de mâncare, 
dar cum se descurcau cu apa? Exista vreo sursă de apă în 
arenă? Şi, chiar dacă voiau să trimită ceva, cum puteau s-o facă 
fără să dezvăluie ascunzătoarea tributurilor lor? Probabil că dr. 
Gaul avusese dreptate când spusese că tributurile trebuie să 
scoată capul dacă vor ceva. In mod logic, ajunseră la concluzia 
că, până atunci, cea mai bună tactică era să rămână pe poziţie. 

In timp ce-şi terminau desertul, o oarecare activitate din 
arenă îi atrase pe mentori înapoi, la locurile lor. Circ, băiatul din 
Districtul 3 al lui lo Jasper, se târî afară din baricada de la 
intrare şi se uită în jur, înainte de a-i face cuiva semn să vină 
după el. O fată mărunţică, cu păr negru, buclat, ieşi în patru 
labe pe urmele lui. Lamina, încă moţăind pe grindă, deschise 
ochii, să vadă cât de periculoşi sunt. 

„— Nu-ţi face griji, dulcea mea Lamina, spuse Pup către ecran. 
Aştia doi nu pot să urce nici măcar pe-o scară pliabilă. 

După toate aparențele, Lamina era de acord, fiindcă nu făcu 
altceva decât să-şi găsească o poziţie mai confortabilă. 

Lucky Flickerman apăru în colţul ecranului cu un şervet 
îndesat în guler şi cu o pată de afine pe bărbie şi le reaminti 
spectatorilor că se uită la copiii din Districtul 3, cel cu 
tehnologia. Circ era băiatul care pretindea că poate aprinde 
diverse lucruri cu ochelarii lui. 

— lar numele fetei este... 

Lucky aruncă o privire în afara cadrului, în căutarea unui 
carton ajutător. 

— Teslee! Teslee din Trei! lar mentorul ei este... 

Lucky se uită din nou în afara cadrului, de data asta părând 
derutat. 

— Mentorul ei este... 

— Oh, fă un efort, mormăi nemulţumit Urban Canville, din 
primul rând. 


Ca şi părinţii lui lo, ai lui erau un fel de savanţi, poate fizicieni? 
Urban era atât de morocănos, încât toată lumea se arăta uşor 
iritată de rezultatele perfecte obţinute de el la testele de analiză 
matematică. Coriolanus se gândi că Urban, care renunţase la 
interviu, n-are dreptul să-l învinuiască de lene pe Lucky. 

— Turban Canville al nostru! spuse Lucky. 

— Urban, nu Turban! zise Urban. Serios, chiar nu puteau găsi 
un profesionist? 

— Din nefericire, nu i-am văzut pe Turban şi pe Teslee la 
interviu, adăugă Lucky. 

— Fiindcă a refuzat să-mi vorbească! se răsti Urban. 

— Oarecum imună la farmecul lui, comentă Festus, stârnind 
râsul colegilor săi din ultimul rând. 

— O să-i trimit lui Circ ceva chiar acum. N-am de unde şti 
când o să-l văd din nou, anunţă lo, folosindu-şi commanşeta. 

Coriolanus îl văzu pe Urban urmându-i exemplul. 

Circ şi Teslee ocoliră grăbiţi cadavrul lui Marcus şi se 
ghemuiră ca să examineze dronele stricate. Le atingeau cu 
delicateţe, evaluând stricăciunile şi strecurându-şi degetele în 
compartimente care altminteri ar fi trecut neobservate. Circ 
scoase un obiect dreptunghiular, pe care Coriolanus îl luă drept 
baterie, şi Teslee îşi ridică degetul mare într-un gest triumfător. 
Fata reconectă câteva fire şi luminile dronei ei clipiră. Cei doi îşi 
zâmbiră larg. 

— Oh, ia te uită! exclamă Lucky. Acolo se întâmplă ceva 
palpitant! 

— Ar fi mai palpitant dacă ar avea telecomenzi, spuse Urban, 
dar nu mai era atât de supărat. 

Cei doi copii încă studiau dronele când alte două apărură şi 
lăsară în apropierea lor pâine şi apă. In timp ce ei adunau 
darurile, zăriră o siluetă departe, în arenă. Se consultară, apoi 
fiecare înhăţă câte o dronă şi dispărură în spatele baricadei. 
Silueta se dovedi a fi Reaper, care intră într-un tunel, de unde 
ieşi cu ceva în braţe. Când camerele se îndreptară spre el, 
Coriolanus văzu că o căra pe Dill, care părea să se fi micşorat, 
cu trupul strâns în poziţie fetală. Privirea ei tâmpă era 
îndreptată spre soarele de apus, care-i aşternea pete de umbră 


şi de lumină pe pielea cenuşie. După un acces de tuse, la colţul 
gurii îi apăru o şuviţă de salivă însângerată. 

— Sunt surprins că mai trăieşte, comentă Felix, fără să se 
adreseze cuiva anume. 

Reaper ocoli sfărâmăturile lăsate de atacul cu bombe, până ce 
ajunse într-un loc însorit, unde o culcă pe Dill pe o bucată de 
lemn carbonizat. În ciuda căldurii, fata tremura. El arătă către 
soare şi spuse ceva, dar ea nu reacţionă. 

— Nu-i el ăla care-a promis că-i omoară pe toţi ceilalţi? întrebă 
Pup. 

— Mie nu mi se pare chiar aşa de dur, comentă Urban. 

— Fata e partenera lui din district, interveni Lysistrata. Şi 
acum e pe moarte. Probabil tuberculoză. 

Toată lumea amuţi, fiindcă o tulpină urâtă a bacilului încă 
punea probleme în Capitoliu, unde abia reuşeau să controleze 
forma cronică a bolii, de vindecat nici nu putea fi vorba. In 
districte era, fireşte, o sentinţă la moarte. 

Agitat, Reaper se foi un minut în jurul lui Dill, fie nerăbdător 
să-şi reia vânătoarea, fie incapabil să asiste la suferinţa ei. Pe 
urmă o mai bătu o dată încurajator pe umăr şi plecă spre 
baricadă, alergând în salturi. 

— N-ar trebui să-i trimiţi ceva? o întrebă Domitia pe 
Clemensia. 

— Pentru ce? N-a omorât-o, doar a scos-o afară. N-o să-l 
răsplătesc pentru aşa ceva, ripostă Clemensia. 

Coriolanus, care o evitase toată ziua, trase concluzia că luase 
decizia corectă. Clemensia nu mai era ea însăşi. Poate că 
veninul de şarpe îi atacase creierul. 

— Ei, eu aş putea folosi puţinul pe care-l am. E al ei, spuse 
Felix şi apăsă pe ceva de pe commanşeta lui. 

In arenă apărură două sticle cu apă aduse de drone. Dill nu 
părea conştientă de existenţa lor. După câteva minute, băiatul 
despre care Coriolanus îşi amintea că jonglase cu nuci ţâşni 
dintr-un tunel, cu părul negru fluturându-i. Fără nicio mişcare 
greşită sau de prisos, întinse mâna, înşfăcă apa şi dispăru într-o 
crăpătură mare din zid. Din afara cadrului, vocea lui Lucky le 
reaminti spectatorilor că băiatul e Treech, din Districtul 7, şi o 
are ca mentor pe Vipsania Sickle. 


— Ei, asta-i cruzime! comentă Felix. Ar fi putut s-o lase să bea 
pentru ultima oară. K 

— E gândire sănătoasă, ripostă Vipsania. Imi economiseşte 
banii şi n-am prea mulţi la dispoziţie. 

Soarele cobora la orizont şi păsările necrofage se roteau încet 
deasupra arenei. Într-un târziu, un ultim acces violent de tuse 
zgudui trupul lui Dill şi un şuvoi de sânge îmbibă rochia ei 
murdară. La vederea imaginii, Coriolanus simţi că i se face rău. 
Sângele care curgea din gura fetei îl îngrozea şi îl dezgusta 
deopotrivă. 

Lucky Flickerman îşi făcu apariţia şi anunţă că Dill, fata din 
Districtul 11, a murit din cauze naturale. Din păcate, asta 
însemna că n-aveau să-l mai vadă pe Felix Ravinstill. 

— Lepidus, putem auzi câteva ultime cuvinte de la el, din sala 
Heavensbee? 

Lepidus îl scoase pe Felix dintre colegii lui şi îl întrebă ce 
simţea în acele momente, când era nevoit să părăsească 
Jocurile. 

— De fapt, nu e o surpriză. Fata era în pragul morţii încă de la 
sosirea ei aici, răspunse Felix. 

— Cred că eşti demn de cea mai înaltă apreciere fiindcă ai 
reuşit s-o aduci la interviu, spuse Lepidus, înţelegător. Mulţi 
mentori n-ar fi putut face nici măcar atât. 

Coriolanus se întrebă dacă nu cumva laudele generoase ale 
lui Lepidus au legătură mai mult decât cu orice altceva, cu 
faptul că Felix e strănepotul de frate al preşedintelui, dar nu-l 
invidie pentru asta. Se crease precedentul pentru un nivel al 
succesului pe care el unul îl depăşise deja, aşa că realizarea lui 
avea să fie, totuşi, considerată remarcabilă, chiar dacă Lucy 
Gray supravieţuia nopţii. Insă ea trebuia să supravieţuiască o 
noapte şi următoarea şi încă una, până câştiga. El îi promisese 
c-o s-o ajute, dar până atunci nu făcuse absolut nimic, în afară 
de a o susţine public. 

In studio, Lucky adăugă un şir nesfârşit de complimente la 
adresa lui Felix, apoi anunţă încheierea emisiunii. 

— In arenă se lasă noaptea şi cele mai multe dintre tributurile 
noastre s-au dus la culcare, ceea ce ar trebui să faceţi şi 
dumneavoastră. Noi urmărim tot ce se petrece acolo, dar, până 


mâine-dimineaţă, nu ne aşteptăm la cine ştie ce acţiune. Vise 
plăcute! 

Creatorii-de-joc umplură ecranul cu un cadru larg al arenei, în 
care Coriolanus nu reuşi să desluşească decât silueta Laminei, 
pe bârna ei. După apusul soarelui, singura lumină din arenă era 
a lunii, de obicei nefavorabilă pentru captarea unor imagini 
clare. Decanul Highbottom le spuse mentorilor că pot pleca 
acasă, deşi era o idee bună să-şi aducă, pe viitor, periuţa de 
dinţi şi haine de schimb. Strânseră cu toţii mâna lui Felix şi îl 
felicitară pentru o treabă bine făcută, cei mai mulţi fiind pe 
deplin sinceri, fiindcă ziua aceea cimentase legătura dintre 
mentori într-un mod cu totul nou. Erau membrii unui club 
special, care nu micşora importanţa niciunuia dintre ei, ci îi 
definea în permanenţă pe toţi. î 

In drum spre casă, Coriolanus făcu calcule. incă două tributuri 
muriseră, deşi trecuse ceva vreme de când el nu-l mai 
considera pe Marcus unul dintre competitori. Oricum, 
rămăseseră doar treisprezece şi doar doisprezece cărora trebuia 
să le supravieţuiască Lucy Gray. Şi, după cum o dovediseră Dill 
şi băiatul astmatic din Districtul 5, dacă era vorba doar să le 
supravieţuiască altora, puteau să intervină o mulţime de lucruri. 
Gândul i se întoarse la ziua dinainte: lacrimile pe care i le 
ştersese, promisiunea c-o s-o ţină în viaţă, sărutul. Ce credea ea 
acum despre el? li simţea lipsa aşa cum o simţea şi el pe a ei? 
Coriolanus spera că ea o să apară în ziua următoare, ca să-i 
poată trimite mâncare şi apă. Ca să-i reamintească publicului de 
existenţa ei. După-amiază nu mai primise decât foarte puţine 
daruri, şi asta probabil din cauza alianţei ei cu Jessup. Lucy 
Gray, cu fermecătoarea ei personalitate de pasăre cântătoare, 
devenea tot mai puţin impresionantă cu fiecare moment 
sălbatic al Jocurilor Foamei. Despre otrava ei de şobolani nu ştia 
nimeni în afară de el, aşa că asta n-o ajuta să-şi creeze o 
reputaţie. 

Infierbântat şi obosit după o zi stresantă, nu-şi dorea altceva 
decât să facă un duş şi să se strecoare în aşternut, dar, când 
intră în apartament, aroma ceaiului de iasomie, rezervat doar 
musafirilor, îi pătrunse în nări. Cine putea să-i viziteze la o 
asemenea oră? Şi în ziua deschiderii Jocurilor? Era mult prea 


târziu şi pentru prietenele mamaiestoasei, şi pentru vizita 
vreunui vecin, şi oricum nu prea trecea niciunul pe la ei. 
Probabil se întâmplase ceva rău. 

Familia Snow folosea rareori televizorul din camera de 
primire, dar, fireşte, avea unul. Pe ecranul său se vedea arena 
întunecată, exact aşa cum o lăsase Coriolanus la plecarea din 
sala Heavensbee. Mamaiestoasa, care-şi pusese un capot 
decent peste cămaşa de noapte, stătea ţeapănă pe un scaun cu 
spătar de lângă măsuţa de ceai, în timp ce Tigris turna într-o 
ceaşcă un lichid aburind, deschis la culoare, pentru musafira lor. 

Fiindcă acolo se afla doamna Plinth, îmbrăcată cu mai mult 
prost-gust decât oricând, cu părul răvăşit, cu rochia sucită şi 
plângea într-o batistă. 

— Sunteţi atât de cumsecade, spuse ea, cu stropi de salivă 
sărindu-i din gură de repede ce vorbea. Imi cer scuze că am 
picat astfel pe capul dumneavoastră. 

— Orice prieten de-ai lui Coriolanus e prietenul nostru, 
răspunse mamaiestoasa. Plinch aţi spus? 

Coriolanus era sigur că bunica lui ştie exact cine e mami, dar 
să fie nevoită să primească pe cineva, şi mai ales pe o Plinth, la 
o asemenea oră era o sfidare la adresa a tot ce simboliza ea. 

— Plinth, veni răspunsul. Plinth. 

— Ştii, mamaiestoasa, doamna Plinth a trimis preparatul acela 
delicios când a fost rănit Coriolanus, îi reaminti Tigris. 

— Imi cer scuze, e prea târziu, spuse doamna Plinth. 

— Vă rog, nu vă scuzaţi. Aţi făcut exact ce trebuia, zise Tigris, 
bătând-o pe umăr. 

II văzu pe Coriolanus şi păru să se simtă uşurată. 

— lată-l pe vărul meu! Poate ştie ceva. 

— Doamnă Plinth, ce plăcere neaşteptată! E totul în ordine? o 
întrebă Coriolanus, deşi veştile rele i se citeau pe faţă. 

— Oh, Coriolanus, nu este. Deloc. Sejanus n-a venit acasă. Am 
auzit c-a plecat azi-dimineaţă de la Academie, dar eu nu l-am 
văzut între timp. Sunt atât de îngrijorată! Unde-ar putea fi? 
Înţeleg că pentru el a fost o lovitură grea să-l vadă astfel pe 
Marcus. Ai idee? Ştii unde-ar putea fi? Era supărat când a 
plecat? 


Coriolanus îşi aminti că doar cei din sala Heavensbee ştiau de 
răbufnirea lui Sejanus, de scaunul aruncat şi de insultele 
strigate. 

— Era răvăşit, doamnă. Dar nu ştiu dacă ăsta e motiv de 
îngrijorare. Probabil a simţit nevoia să se descarce. Să facă o 
plimbare lungă sau ceva asemănător. Şi mie mi se întâmplă. 

— Dar e foarte târziu! Nu-i stă în fire să dispară aşa, fără să-i 
spună nimic mămicii lui, se agită ea. 

— Există vreun loc unde credeţi că s-ar fi putut duce? Sau 
cineva la care să se fi dus în vizită? întrebă Tigris. 

Doamna Plinth clătină din cap. 

— Nu. Nu. Vărul dumneavoastră e singurul lui prieten. 

Ce trist! se gândi Coriolanus. Să n-ai prieteni. Insă spuse doar: 

— Dacă ar fi dorit companie, cred că ar fi venit mai întâi la 
mine. Vă daţi seama că e posibil să fi vrut să fie singur o 
vreme... ca să înţeleagă ce rost au toate cele întâmplate. Sunt 
convins că e teafăr. Am fi aflat dacă ar fi păţit ceva. 

— Aţi luat legătura cu Apărătorii Păcii? întrebă Tigris. 

Doamna Plinth dădu din cap. 

— Nu ştiu nimic despre el. 

— Vedeţi? spuse Coriolanus. N-a avut necazuri. Poate acum e 
deja acasă. 

— Poate-ar trebui să mergeţi să verificaţi, interveni 
mamaiestoasa, ceva cam prea ostentativ. 

Tigris îi aruncă o privire. 

— Sau aţi putea să daţi un telefon. 

Insă doamna Plinth se calmase suficient ca să priceapă aluzia. 

— Nu. Bunica dumneavoastră are dreptate. Casa mea e locul 
unde ar trebui să mă aflu acum. Şi trebuie să vă las pe toţi să 
mergeţi la culcare. 

— Coriolanus o să vă conducă, rosti ferm Tigris. 

Fiindcă verişoara lui nu-i lăsase de ales, Coriolanus aprobă. 

— Fireşte. 

— Maşina mea aşteaptă jos, destul de aproape. 

Doamna Plinth se ridică şi îşi netezi părul. 

— Mulţumesc. Aţi fost cu toţii foarte amabili. Mulţumesc. 

Işi luă geanta voluminoasă şi era gata să se-ntoarcă spre uşă, 
când ceva de pe ecran îi atrase atenţia. Incremeni. 


Coriolanus îi urmări privirea şi văzu o siluetă neclară 
strecurându-se afară din baricadă şi traversând arena către 
Lamina. Era silueta înaltă a unui băiat. Ţinea ceva în mâini. 

Reaper sau Tanner, se gândi el. 

Băiatul se opri când ajunse la cadavrul lui Marcus şi se uită în 
sus, la fata adormită. 

Cred că, în cele din urmă, un alt tribut s-a hotărât s-o atace. 

Ca mentor, ar fi trebuit să se uite, dar îşi dorea sincer să 
scape mai întâi de doamna Plinth. 

— Vă conduc până la maşină? o întrebă. Fac pariu c-o să-l 
găsiţi pe Sejanus în pat. 

— Nu, Coriolanus, răspunse doamna Plinth în şoaptă. Nu. 

Arătă cu capul către ecran. 

— Băiatul meu e acolo. 

n clipa când o auzi spunând asta, Coriolanus ştiu că are 


dreptate. Poate că, în întunericul ăla, numai o mamă reuşea să- 
şi dea seama, dar, odată ce ea îi atrase atenţia, îl recunoscu şi 
el pe Sejanus. Ţinuta lui, umerii uşor gârboviţi, linia frunţii. 
Cămaşa albă a uniformei Academiei lucea uşor în întuneric şi 
Coriolanus avu impresia că desluşeşte galbenul strălucitor al 
ecusonului de mentor, încă pe pieptul colegului său, atârnat de 
şnur. Habar n-avea cum pătrunsese Sejanus în arenă. Un băiat 
din Capitoliu, şi mentor pe deasupra, n-ar fi ieşit prea mult în 


evidenţă la intrare, unde puteai să-ţi cumperi gogoşi şi 
limonadă roz şi te puteai alătura mulţimii care urmărea jocurile 
pe ecran. Se amestecase pur şi simplu printre oameni sau îşi 
folosise puţina celebritate ca să înlăture suspiciunile? 7ributu/ 
meu e mort, aş putea să mă distrez şi eu! Se lăsase fotografiat? 
Stătuse de vorbă cu Apărătorii Păcii şi se furişase înăuntru când 
ei se întorseseră cu spatele? Cui să-i fi trecut prin cap că vrea să 
intre în arenă şi, Cerule, de ce intrase? 

Pe ecran, întunecatul Sejanus îngenunche, lăsă jos un pachet, 
apoi îl rostogoli pe Marcus pe spate. Se strădui din răsputeri să 
îi îndrepte picioarele şi să-i încrucişeze braţele pe piept, dar 
membrele mortului înţepeniseră şi nu se lăsau aranjate. 
Coriolanus n-ar fi putut prezice ce urmează, probabil ceva legat 
de pachet, însă Sejanus se ridică în picioare şi întinse o mână 
deasupra cadavrului. i 

Tot aşa a făcut şi la grădina zoologică, se gândi Coriolanus. Işi 
aminti că, după moartea lui Arachne, îl zărise pe Sejanus 
presărând ceva peste trupul tributului ucis. 

— Acolo, înăuntru, e fiul dumneavoastră? Ce face? întrebă 
mamaiestoasa, îngrozită. 

— Pune firimituri de pâine pe trup, răspunse mami. Ca să aibă 
Marcus mâncare pe timpul călătoriei sale. 

— Ce călătorie? se miră mamaiestoasa. E mort! 

— Călătoria către locul de unde a venit, oricare ar fi acela, 
răspunse mami. Aşa facem noi acasă. Când moare cineva. 

Coriolanus nu putu să nu se simtă jenat pentru ea. Dacă aveai 
nevoie de o dovadă a înapoierii districtelor, asta era. Oameni 
primitivi, cu obiceiuri primitive. Câtă pâine irosiseră cu o 
asemenea prostie? Oh, nu, a murit de foame! S-aducă cineva 
nişte pâine! Avu sentimentul descurajant că presupusa lor 
prietenie o să se întoarcă împotriva lui, bântuindu-l. Ca la 
comandă, sună telefonul. 

— In oraşul ăsta nu doarme nimeni? se miră mamaiestoasa. 

— Scuzaţi-mă. 

Coriolanus se duse la telefonul din hol. 

— Alo? spuse în receptor, sperând că e o greşeală. 

— Domnule Snow, sunt dr. Gaul. 

Coriolanus simţi un gol în stomac. 


— Te afli în apropierea unui ecran? 

— Tocmai am ajuns acasă, răspunse el, încercând să câştige 
timp. Oh, da, este unul. Familia mea se uită. 

— Ce se petrece cu prietenul tău? întrebă ea. 

Coriolanus se întoarse cu spatele spre grupul din salon şi 
cobori glasul. 

— Nu-mi este cu adevărat... aşa ceva. 

— Aiurea. Sunteţi prieteni la cataramă, replică ea. „Ajută-mă 
să împart sanaviciurile, Coriolanus!” „E un loc liber lângă mine, 
Sejanus!” Când l-am întrebat pe Casca de ce colegi e apropiat 
Sejanus, mi-a spus că singurul nume care-i vine în minte e al 
tău. 

Politeţea cu care-l trata pe Sejanus fusese evident 
interpretată greşit. In realitate, nu erau mai mult decât simple 
cunoştinţe. 

— Dr. Gaul, dacă-mi permiteţi să vă explic... 

— N-am timp de explicaţii. In clipa asta, plodul lui Plinth e de 
capul lui în arenă, cu o haită de lupi. Dacă-l văd, îl omoară pe 
loc, i-o reteză dr. Gaul, apoi se întoarse să-i răspundă altcuiva. 
Nu, nu întrerupeţi transmisia, n-o să reuşiţi decât să atrageţi 
atenţia. Doar întunecaţi imaginea pe cât posibil. Lăsaţi impresia 
că are o cauză naturală. O întunecare treptată, ca şi cum un nor 
ar trece prin dreptul lunii. Eşti băiat inteligent, reluă ea discuţia 
cu Coriolanus, fără nicio pauză. Ce mesaj transmite chestia asta 
publicului? Deteriorarea situaţiei ar fi considerabilă. Trebuie să 
îndreptăm imediat lucrurile. 

— Aţi putea trimite înăuntru nişte Apărători ai Păcii, sugeră 
Coriolanus. 

— Ca s-o rupă la fugă ca un iepure? ripostă ea, sarcastic. 
Imaginează-ţi asta o clipă, nişte Apărători ai Păcii încercând să-l 
prindă pe întuneric. Nu, trebuie să-l momim afară cu cea mai 
mare discreţie posibilă, aşa că avem nevoie de oameni la care 
ţine. Pe tatăl lui nu-l înghite, n-are fraţi, nici alţi prieteni, 
Rămâneţi tu şi mama lui. Acum încercăm să dăm de ea. 

Lui Coriolanus i se strânse inima. 

— E aici, recunoscu. 

Şi gata, nu mai putea susţine că el şi Sejanus sunt doar simple 
cunoştinţe. 


— Bun, asta s-a rezolvat. Vă vreau pe amândoi aici, la intrarea 
în arenă, peste douăzeci de minute. Dacă întârzii, mai primeşti 
o bilă neagră, de la mine, nu de la Highbottom, şi poţi să-ţi iei 
adio de la premiu. 

Cu asta, închise. 

Pe ecranul televizorului, Coriolanus văzu că imaginea se 
întunecase. Acum, abia mai desluşea silueta lui Sejanus. 

— Doamnă Plinth, am vorbit cu şefa creatorilor-de-joc. Vrea să 
vă întâlniți cu ea în faţa arenei, ca să-l scoateţi de-acolo pe 
Sejanus, iar eu trebuie să vă însoțesc. 

Nu putea spune mai mult fără să-i provoace mamaiestoasei 
un atac de cord. 

— Sejanus are necazuri? întrebă mami, făcând ochii mari. Cu 
Capitoliul? 

Lui Sejanus i se păru straniu că, în acel moment, o 
îngrijorează Capitoliul mai mult decât arena plină de tributuri 
înarmate, dar, după cele întâmplate cu Marcus, poate avea 
dreptate. _ 

— A, nu. Işi fac doar griji pentru el. N-ar trebui să dureze mult, 
dar voi culcaţi-vă, nu mă aşteptaţi, le spuse lui Tigris şi 
mamaiestoasei. 

Cât de repede putea, aproape luând-o pe sus, o scoase pe 
doamna Plinth pe uşă, o cobori cu liftul şi o conduse prin hol 
către ieşire. Maşina ei se apropie fără zgomot şi şoferul, 
probabil un avox, se mulţumi să dea din cap când îi ceru să-i 
ducă la arenă. 

— Ne grăbim, adăugă Coriolanus şi maşina acceleră imediat, 
alunecând pe străzile pustii. 

Dacă era posibil să parcurgă distanţa în douăzeci de minute, 
aveau s-o facă. 

Doamna Plinth îşi încleştă mâinile pe geantă, uitându-se pe 
geam, la oraşul pustiu. 

— Prima oară când am văzut Capitoliul, era noapte, ca acum. 

— Da? spuse Coriolanus, strict din politeţe. 

Sincer, cui îi păsa? Tot viitorul lui era în joc din cauza fiului ei 
rebel. Şi merita pusă la îndoială educaţia dată de părinţi unui 
băiat care-şi imagina că rezolvă totul intrând clandestin în 
arenă. 


— Sejanus stătea exact unde stai tu şi spunea: „O să fie bine, 
mami. O să fie bine.” Incerca să mă calmeze. Deşi amândoi 
ştiam că e un dezastru, continuă doamna Plinth. Dar el era atât 
de curajos. Atât de bun. Nu se gândea decât la mămica lui. 

— Hm. Trebuie să fi fost o mare schimbare. 

Oricum, ce era cu aceşti Plinth? De ce făceau întruna din 
avantaje o tragedie? Nu trebuia decât s-arunci o privire în 
interiorul maşinii, la pielea fină, la banchetele capitonate, la 
barul cu sticle de cristal pline cu licori în culorile pietrelor 
preţioase, ca să înţelegi că se numărau printre cei mai norocoşi 
oameni din Panem. 

— Rudele au rupt legătura cu noi. Şi prietenii, adăugă doamna 
Plinth. Aici nu ne-am făcut alţii. Strabo - tatăl lui Sejanus - tot 
mai crede că a procedat corect. In Doi n-ai niciun viitor. A fost 
metoda lui de a ne proteja. A ales-o ca să-l ferească pe Sejanus 
de Jocuri. 

— O adevărată ironie. Dată fiind situaţia de acum. 

Coriolanus încercă să schimbe subiectul. 

— Nu cunosc planul făcut de dr. Gaul, dar cred că vrea s-o 
ajutaţi să-l scoată de-acolo. 

— Nu ştiu dacă pot, spuse ea. Când el e atât de supărat. Pot 
încerca, însă trebuie să creadă el că aşa e corect. 

Aşa e corect. Coriolanus îşi dădu seama că asta definea 
întotdeauna acţiunile lui Sejanus, hotărârea lui de a face cum e 
corect. Insistenţa lui, felul în care, de exemplu, o sfida pe dr. 
Gaul când toţi ceilalţi nu încercau decât să se descurce în faţa 
ei, era un alt motiv care-i îndepărta pe oameni. Sincer vorbind, 
devenea insuportabil cu micile lui comentarii pline de 
superioritate. Dar, mizând pe cartea asta, l-ai fi putut manipula. 

Când maşina se opri la intrarea în arenă, Coriolanus văzu 
eforturile depuse pentru a ascunde situaţia de criză. Nu erau 
prezenţi decât vreo zece-doisprezece Apărători ai Păcii şi o 
mână de creatori-de-joc. Chioşcurile cu răcoritoare fuseseră 
închise, iar mulţimea din timpul zilei se împrăştiase mai 
devreme, aşa că nu prea avea ce să-i atragă pe spectatorii 
curioşi. După ce cobori, constată că temperatura scăzuse 
repede de când se întorsese el acasă pe jos. 


În partea din spate a unei furgonete, un monitor de la Ştirile 
Capitoliului avea ecranul împărţit în două, cu imaginea reală a 
arenei alături de versiunea întunecată, emisă pentru public. Dr. 
Gaul, decanul Highbottom şi câţiva Apărători ai Păcii erau 
adunaţi în jurul lui. Când se apropie, însoţit de doamna Plinth, 
Coriolanus îl văzu pe Sejanus nemişcat ca o statuie, 
îngenuncheat lângă trupul lui Marcus. 

— Măcar sunteţi punctuali, comentă dr. Gaul. Presupun că 
sunteţi doamna Plinth. N 

— Da, da, răspunse mami, cu un tremur în glas. Imi pare rău 
dacă Sejanus v-a creat neplăceri. De fapt, e băiat bun. Numai că 
pune totul prea tare la inimă. 

— Nu l-a acuzat nimeni de indiferenţă, admise dr. Gaul şi se 
întoarse spre Coriolanus. Domnule Snow, ai idee cum îţi putem 
salva cel mai bun prieten? 

El ignoră înţepătura şi studie ecranul. 

— Ce face? 

— Se pare că, pur şi simplu, stă acolo în genunchi, răspunse 
decanul Highbottom. E posibil să fie vorba de un soi de şoc. 

— Pare calm. Poate Apărătorii Păcii ar reuşi să se apropie fără 
să-l sperie, sugeră Coriolanus. 

— Prea riscant, zise dr. Gaul. 

— Dacă i-ar vorbi mama lui printr-un difuzor sau printr-o 
portavoce? continuă Coriolanus. Dacă aţi putut întuneca 
imaginea, aveţi cu siguranţă posibilitatea de a manipula şi 
sunetul. 

— İn emisiunea televizată. Dar în arenă le-am atrage atenţia 
tuturor tributurilor că în mijlocul lor se află, neînarmat, un băiat 
din Capitoliu, replică decanul Highbottom. 

Coriolanus începu să aibă o presimţire urâtă. 

— Ce propuneţi? 

— Cineva care-l cunoaşte trebuie să se strecoare înăuntru pe 
cât posibil neobservat şi să-l convingă să iasă de-acolo, 
răspunse dr. Gaul. Cineva, adică tu. 

— Oh, nu! izbucni doamna Plinth cu o duritate surprinzătoare. 
Nu poate fi Coriolanus. Ultimul lucru de care-avem nevoie e să 
punem în pericol un alt copil. Mă duc eu. 


Coriolanus aprecie oferta, dar ştia că are prea puţine şanse să 
fie acceptată. Cu ochii ei roşii şi umflaţi şi cu mersul împleticit 
pe tocurile înalte, doamna Plinth nu inspira încredere ca agent 
secret. 

— Ne trebuie cineva care să poată scăpa cu fuga, la nevoie. 
Domnul Snow e omul potrivit. 

Dr. Gaul le făcu semn câtorva Apărători ai Păcii şi Coriolanus 
se trezi îmbrăcat cu o vestă antiglonţ pentru arenă. 

— Asta ar trebui să-ţi apere organele vitale. Ai şi un spray 
paralizant şi un proiector tip flash, care o să-ţi orbească 
temporar duşmanii, dacă o să fii nevoit să-ţi faci vreunul. 

El se uită la micul spray paralizant şi la proiector. 

— Ce-ar fi să-mi daţi un pistol? Sau măcar un cuţit? 

— Fiindcă n-ai fost învăţat să le foloseşti, e mai sigur aşa. Nu 
uita, nu te duci acolo ca să faci rău cuiva, te duci ca să-ţi scoţi 
prietenul cât mai repede şi făcând cât mai puţin zgomot, îl 
instrui dr. Gaul. 

Un alt elev, sau chiar el însuşi, cel care fusese cu două 
săptămâni în urmă, ar fi protestat. Ar fi insistat să fie chemat un 
părinte sau un gardian. Ar fi implorat. Dar, după ce văzuse 
atacul şerpilor asupra Clemensiei, repercusiunile atacului cu 
bombe şi tortura lui Marcus, ştia că n-are rost. Dacă dr. Gaul 
hotărâse că el trebuie să intre în Arena Capitoliului, atunci acolo 
avea să meargă, chiar dacă premiul lui nu se afla în joc. Şi el 
era la fel ca oricare dintre subiecţii celorlalte experimente ale 
ei, fie elevi, fie tributuri, nicidecum mai important decât avocşii 
din cuşti. N-avea putere să se opună. 

— Nu puteţi face asta. Nu e decât un băiat. Lăsaţi-mă să-l 
chem pe soţul meu, imploră doamna Plinth. 

Decanul Highbottom îi zâmbi scurt lui Coriolanus. 

— N-o să păţească nimic. Un Snow nu e uşor de ucis. 

Oare fusese ideea decanului? O văzuse ca pe o scurtătură 
către scopul său final, care era distrugerea viitorului lui 
Coriolanus? In orice caz, părea surd la rugăminţile stăruitoare 
ale doamnei Plinth. 

Incadrat de doi Apărători ai Păcii - ca să-l protejeze sau ca să-l 
împiedice să fugă? - se îndreptă către intrarea în arenă. Nu-şi 
amintea clar cum îl scoseseră de acolo după atacul cu bombe - 


poate pe o altă poartă? - dar acum văzu stricăciunile grave de 
la intrarea principală. Una dintre cele două uşi mari fusese 
smulsă cu totul, lăsând o spărtură largă, cu metalul deformat pe 
margini. Pe lângă pază, pentru blocarea zonei nu se făcuse 
nimic altceva în afară de plasarea câtorva şiruri de bariere de 
beton, înalte până la talie, de-a latul spărturii. Lui Sejanus nu i- 
ar fi fost greu să treacă de ele dacă ar fi existat ceva care să 
distragă atenţia tuturor şi, în cea mai mare parte a zilei, acolo 
fusese o agitaţie de carnaval. Dacă pe Apărătorii Păcii îi 
îngrijorase activitatea rebelilor, se concentraseră asupra 
posibilităţii de a fi atacată mulţimea. Totuşi, măsurile luate 
păreau cam superficiale. Dacă tributurile încercau din nou să 
evadeze? 

Coriolanus şi escorta lui se strecurară printre bariere şi i 
pătrunseră în coridorul care fusese lovit în numeroase locuri. In 
lumina puținelor becuri electrice rămase intacte în jurul intrării 
şi al chioşcurilor, se vedea un strat de tencuială fărâmiţată 
aşternut pe bucăţi de tavan prăbuşite, pe podea, pe coloanele 
răsturnate şi pe grinzile căzute. Ca să ajungi la turnichete, 
trebuia să navighezi printre dărâmături şi Coriolanus îşi dădea 
din nou seama cum reuşise Sejanus să intre neobservat, cu 
puţină răbdare şi cu un strop de noroc. Bombele distruseseră 
turnichetul din dreapta, lăsând în loc fragmente noduroase de 
metal topit şi cale liberă. Acolo, Apărătorii Păcii construiseră 
prima barieră care îşi merita numele, aşezând temporar nişte 
drugi înfăşuraţi în sârmă ghimpată, păziţi de şase gardieni 
înarmaţi. Turnichetele intacte erau în continuare un obstacol 
eficient, pentru că nu permiteau ieşirea. 

— Prin urmare, a avut o fisă? întrebă Coriolanus. 

— Da, a avut, confirmă un Apărător al Păcii bătrân, care părea 
să fie şeful. Ne-a luat prin surprindere. In timpul Jocurilor, nu ne 
uităm după oameni care vor să intre în arenă, ci numai după ăia 
care vor să iasă. 

Scoase o fisă din buzunar. 

— Asta e pentru tine. 

Coriolanus răsuci discul între degete, dar nu făcu niciun pas 
către turnichete. 

— Cum s-a gândit el c-o să iasă? 


— Nu cred c-a avut asta în vedere, răspunse Apărătorul Păcii. 

— Şi eu cum ies? întrebă Coriolanus. 

Planul i se părea, în cel mai bun caz, riscant. 

— Pe-aici, arătă Apărătorul Păcii către drugi. Tragem sârma 
ghimpată spre margine şi înclinăm drugii, creând o deschizătură 
destul de mare ca să te târăşti pe dedesubt. 

— Puteţi face asta repede? întrebă Coriolanus, cu îndoială în 
glas. 

— Te vedem pe monitorul camerei. După ce îl convingi să 
iasă, începem să mişcăm drugii, îl asigură Apărătorul Păcii. 

— Şi dacă nu pot să-l conving? 

— Pentru cazul ăsta n-avem instrucţiuni, răspunse Apărătorul 
Păcii, ridicând din umeri. Cred că rămâi până-ţi îndeplineşti 
misiunea. 

O transpiraţie rece scăldă tot trupul lui Coriolanus când 
înţelese sensul cuvintelor. Nu i se îngăduia să iasă fără Sejanus. 
Se uită printre barele turnichetului către capătul coridorului, 
unde fusese construită o baricadă sub tabela de marcaj. Cea din 
care ieşiseră şi în care reintraseră Lamina, Circ şi Teslee mai 
devreme, când privise el Jocurile din sala Heavensbee. 

— Şi aia de-acolo? 

— E doar pentru spectacol. Te împiedică să vezi coridorul şi 
strada. Nu pot fi arătate la televizor, îi explică Apărătorul Păcii. 
Dar n-o să-ţi fie greu să treci prin ea. ă 

Aşa cum n-o să le fie nici tributurilor, se gândi Coriolanus. Işi 
plimbă degetele pe suprafaţa netedă a fisei. 

— Te acoperim până treci de baricadă, adăugă Apărătorul 
Păcii. 

— Adică ucideţi orice tribut care mă atacă, lămuri Coriolanus 
lucrurile. 

— Măcar îl speriem şi-l punem pe fugă, răspunse Apărătorul 
Păcii. Nu-ţi face griji, te scoatem noi de-acolo. 

— Excelent! zise Coriolanus, nicidecum convins. 

işi adună tot curajul şi împinse fisa în locaşul ei. 

— Distracţie plăcută! îi ură turnichetul, de zece ori mai sonor 
în liniştea nopţii. 

Unul dintre Apărătorii Păcii chicoti. 


Coriolanus se repezi spre peretele din dreapta şi înaintă pe 
lângă el cât de repede şi de silențios putea. Luminile roşii de 
avarie, sigurele de care avea parte, umpleau coridorul cu o 
uşoară strălucire sângerie. Strânse din buze, respirând numai 
pe nas şi controlându-şi respiraţia. Dreapta. Stânga. Dreapta. 
Stânga. Nimic, nicio mişcare. Poate că, aşa cum sugerase 
Lucky, toate tributurile se culcaseră? 

Se opri câteva clipe în faţa baricadei. Exact cum spusese 
Apărătorul Păcii, era un simulacru. Straturi firave de sârmă 
ghimpată, montate pe cadre, schelete de lemn şubrede şi plăci 
de beton aranjate astfel încât să nu se poată vedea dincolo de 
ele, nu ca să împiedice trecerea tributurilor. Probabil nu fusese 
destul timp pentru o baricadă reală sau poate nu fusese 
considerată necesară, dată fiind existenţa drugilor şi a 
Apărătorii Păcii din spatele lui. Aşa cum stăteau lucrurile, nu 
trebuia decât să se furişeze printre elementele de decor, ca să 
ajungă la marginea terenului din centru. Ezită în spatele unui 
ultim şir de sârmă ghimpată, cercetând locul cu priviri atente. 

Luna ajunsese sus şi, în palida ei lumină argintie, îl putea 
desluşi pe Sejanus, cu spatele spre el, încă îngenuncheat, 
aplecat deasupra trupului lui Marcus. Lamina nu se clintise. In 
afară de ei, toată zona din apropiere părea pustie. Dar chiar 
era? Sfărâmăturile rămase după atacul cu bombe ofereau 
ascunzători din belşug. Celelalte tributuri s-ar fi putut afla la 
numai câţiva metri distanţă, fără ca el să aibă habar. In aerul 
răcoros, cămaşa îmbibată de transpiraţie i se lipea de trup, 
umedă şi rece, şi îşi dorea să-şi fi îmbrăcat haina. Se gândi la 
Lucy Gray, în rochia ei fără mâneci. Se încovrigase, lipită de 
Jessup, ca să se încălzească? Imaginea nu-i era pe plac, aşa că 
o alungă din minte. Acum nu putea să se gândească la ea, ci 
numai la pericolul din prezent şi la Sejanus, la un mod în care 
să-l ducă de cealaltă parte a turnichetelor. . 

Coriolanus inspiră adânc şi ieşi pe teren. Inaintă tiptil prin 
ţărână, aidoma felinelor pe care le văzuse acolo în copilărie. 
Fără teamă, cu forţă şi în linişte. Ştia că nu trebuie să-l sperie 
pe Sejanus, dar trebuia să se apropie suficient ca să poată 
discuta. 


Când ajunse la vreo trei metri în spatele lui, se opri şi îi vorbi 
în şoaptă. 

— Sejanus? Sunt eu. 

Sejanus se crispă, apoi umerii începură să-i tremure. La 
început, Coriolanus crezu că plânge, dar făcea exact contrariul. 

— Chiar nu te poţi împiedica să mă salvezi, nu-i aşa? 

Coriolanus râse împreună cu el pe înfundate. 

— Nu-mi stă în puteri. 

— Te-au trimis să mă prinzi în laţ şi să mă scoţi afară? Ce 
nebunie! 

Râsul lui Sejanus încetă şi el se ridică în picioare. 

— Ai mai văzut vreodată un mort? 

— O grămadă. In timpul războiului. 

Coriolanus luă întrebarea drept o invitaţie de a se apropia şi 
asta făcu. Aşa. Acum putea să-l înhaţe de braţ, dar pe urmă? 
Era puţin probabil să-l poată târî afară din arenă. Işi îndesă 
mâinile în buzunare. 

— Eu n-am văzut prea mulţi. Nu atât de aproape. Cred că doar 
la înmormântări. Şi la grădina zoologică, acum câteva seri, dar 
fetele alea nu erau moarte de atâta vreme încât să 
înţepenească, spuse Sejanus. Nu ştiu dacă aş prefera să fiu ars 
sau înmormântat. Nu că ar avea vreo importanţă. 

— Ei, nu trebuie să te hotărăşti acum. . 

Privirea lui Coriolanus mătură terenul. In umbra din spatele 
zidului surpat era cumva un om? 

— O, n-o să depindă de mine, zise Sejanus. Nu ştiu de ce le 
trebuie tributurilor atât de mult timp ca să mă descopere. Cred 
că a trecut ceva vreme de când sunt aici. 

Se uită la Coriolanus pentru prima oară şi se încruntă, 
îngrijorat. 

— Ar trebui să pleci. 

— Mi-ar plăcea, răspunse Coriolanus cu prudenţă. Chiar aş 
vrea. Singura problemă e mama ta. Te aşteaptă în faţa arenei. 
Foarte supărată. l-am promis că te duc la ea. 

Pe faţa lui Sejanus se aşternu o tristeţe de nedescris. 

— Biata mami! Biata şi bătrâna mea mami! Ştii, ea nu şi-a 
dorit niciodată nimic din toate astea. Nici banii, nici mutarea, 
nici hainele elegante, nici şoferul. A vrut doar să rămână în Doi. 


Însă tata... Fac pariu că el nu-i aici, nu-i aşa? Nu, el stă deoparte 
până se lămuresc lucrurile. Pe urmă încep cumpărăturile! 

— Ce cumpărături? 

Vântul răvăşi părul lui Coriolanus şi stârni în arenă ecouri seci. 
Dura prea mult, iar Sejanus nu se străduia deloc să vorbească 
încet. 

— Cumpără totul! A cumpărat venirea noastră aici, mi-a 
cumpărat locul la Academie, apoi pe cel de mentor, şi 
înnebuneşte de ciudă fiindcă nu mă poate cumpăra şi pe mine, 
răspunse Sejanus. Dacă-l laşi, te cumpără şi pe tine. Sau cel 
puţin te recompensează fiindcă ai încercat să mă ajuţi. 

E liber să mă cumpere! îşi spuse Coriolanus, cu gândul la taxa 
de învăţământ pentru anul următor. Dar spuse altceva: 

— Eşti prietenul meu. Nu trebuie să mă plătească pentru că 
te-ajut. 

Sejanus îi puse o mână pe umăr. 

— Eşti singurul motiv pentru care-am rezistat atât de mult, 
Coriolanus. Trebuie să încetez să-ţi fac necazuri. 

— Nu mi-am dat seama cât de rău e pentru tine. Ar fi trebuit 
să facem schimb de tributuri când m-ai rugat, replică el. 

Sejanus oftă. 

— Nu mai are importanţă. De fapt, nimic nu mai are. 

— Bineînţeles că are, insistă Coriolanus. 

Acum se apropiau, îi simţea. Simţea o haită înconjurându-l din 
ce în ce mai strâns. 

— Hai afară cu mine! 

— Nu. N-are rost, se opuse Sejanus. Nu mi-a mai rămas nimic 
altceva decât să mor. 

Coriolanus îl presă. 

— Atâta tot? E singura ta opţiune? 

— E singurul mod în care pot face o declaraţie. Să mă vadă 
toată lumea murind, în semn de protest, conchise Sejanus. 
Chiar dacă nu sunt cu adevărat din Capitoliu, nu mai sunt nici 
din district. La fel ca Lucy Gray, dar fără talentul ei. 

— Chiar crezi că vor arăta asta? |ţi vor scoate trupul de-aici pe 
furiş şi vor anunţa că ai murit de gripă. 

Coriolanus tăcu, întrebându-se dacă nu cumva a spus deja 
prea mult, dacă nu a făcut prea direct aluzie la boala 


Clemensiei. Însă nici dr. Gaul, nici decanul Highbottom nu 
puteau să-l audă. 

— Acum, ecranul e deja întunecat. 

Sejanus se posomori. 

— Nu-mi vor arăta moartea? 

— Nici într-o mie de ani. O să mori pentru nimic şi-o să-ţi 
ratezi şansa de a îmbunătăţi lucrurile. 

O tuse, scurtă şi înăbușită, dar, inconfundabil, tuse. Dinspre 
tribunele din dreapta. Nu fusese imaginaţia lui Coriolanus. 

— Ce şansă? întrebă Sejanus. 

— O să ai bani. Poate că nu curând, dar într-o bună zi o să aio 
avere. Banii au o mulţime de întrebuinţări. Uită-te cum ti-au 
schimbat ţie lumea. Poate-o să reuşeşti şi tu să faci schimbări. 
În bine. Poate că, dacă n-o s-o faci, vor avea de suferit o 
mulţime de oameni. 

Mâna lui Coriolanus se încleştă pe spray-ul paralizant, apoi se 
mută cu iuţeală pe proiector. Oare chiar l-ar ajuta dacă ar fi 
atacat? 

— Ce te face să crezi că aş fi în stare de aşa ceva? întrebă 
Sejanus. 

— Eşti singurul care-a avut curaj s-o înfrunte pe dr. Gaul, 
răspunse Coriolanus. 

Detesta să-i recunoască meritul ăsta, dar era adevărat. Din 
toată clasa, era singurul care o sfidase. 

— Mulţumesc. 

Sejanus părea obosit, dar mai raţional. 

— Iţi mulţumesc pentru asta. 

Coriolanus puse mâna liberă pe braţul lui, ca şi cum ar fi vrut 
să-l consoleze, însă având de fapt intenţia să-l înşface de 
cămaşă dacă se hotăra să fugă. 

— Tributurile ne înconjoară. Eu fug. Vino cu mine! 

Îl văzu pe Sejanus începând să cedeze. 

— Te rog. Ce vrei să faci, să te lupţi cutributurile sau să lupţi 
pentru ele? Nu-i oferi lui Gaul satisfacția de a te înfrânge. Nu te 
da bătut. 

Sejanus se uită lung la Marcus, cântărindu-şi opţiunile. 


— Ai dreptate, răspunse în cele din urmă. Dacă într-adevăr 
cred în ceea ce spun, e datoria mea s-o dobor. Să pun cumva 
capăt acestei atrocități. 

Işi săltă capul, părând să-şi dea brusc seama în ce situaţie se 
află. Privirea i se îndreptă spre tribună, unde Coriolanus auzise 
pe cineva tuşind. 

— Dar nu-l las pe Marcus aici. 

Coriolanus se hotărî cât ai clipi. 

— Eu îl iau de picioare. 

Gambele erau ţepene şi grele şi duhneau a sânge şi a 
murdărie, dar îşi trecu braţele pe sub genunchii lui Marcus cât 
de bine putu şi săltă jumătatea de jos a corpului. Sejanus 
încercui pieptul cadavrului cu braţele. Se puseră în mişcare, pe 
jumătate cărând şi pe jumătate târând cadavrul către baricadă. 
Zece metri, cinci metri, acum nu mai era departe. Odată 
lămurite lucrurile, Apărătorii Păcii aveau să-i acopere cât de cât. 

Coriolanus se împiedică de o piatră şi căzu, nimerind cu 
genunchiul în ceva ascuţit, care-i pătrunse în carne, dar sări 
imediat în picioare, ridicând şi trupul lui Marcus. Aproape că 
ajunseseră. Aproape... 

In spatele lor, auziră paşi. luţi şi uşori. Se apropiau din ce în ce 
mai repede dinspre baricadă, unde stătuse tributul la pândă. 
Coriolanus îi dădu din reflex drumul lui Marcus şi se întoarse 
exact la timp ca să-l vadă pe Bobbin lovind de sus în jos cu 
cuțitul. 

ama alunecă pe vesta antiglonţ şi îi crestă braţul în 


partea de sus. Coriolanus sări asupra lui Bobbin, dar nu întâlni 
decât aerul. Ateriză pe un morman de sfărâmături, scânduri 
vechi şi tencuială desprinsă, bâjbâind cu mâna în căutarea unui 
obiect cu care să se apere. Bobbin ţâşni din nou către el, 
ţintindu-i faţa cu cuțitul. Degetele lui Coriolanus se strânseră pe 
o bucată de scândură de cinci pe zece centimetri; o săltă şi o 
repezi spre Bobbin, pocnindu-l în tâmplă şi trântindu-l în 
genunchi. O clipă mai târziu, era în picioare, folosind scândura 
ca pe o bâtă, cu care izbi iarăşi şi iarăşi, fără să ştie sigur unde 
nimereşte. 

— Trebuie să plecăm! strigă Sejanus. 

Coriolanus auzea acum huiduieli şi paşi coborând în fugă din 
tribune. Confuz, făcu un pas spre corpul lui Marcus, dar Sejanus 
îl smuci de acolo. 

— Nu! Lasă-l! Fugi! 

Coriolanus n-avea nevoie să fie convins, o rupse imediat la 
fugă spre baricadă. Durerea îl săgeta din cot către umăr, dar o 
ignoră, mişcându-şi ritmic braţele cu toată puterea, aşa cum îi 
învățase profesoara Sickle. Când ajunse la baricadă, cămaşa i 
se agăţă în sârma ghimpată şi, când se răsuci ca s-o desprindă, 
îi văzu. Cei doi din Districtul 4, Coral şi Mizzen, şi Tanner, băiatul 
de la abator, alergau drept către el, înarmaţi până-n dinţi. 
Mizzen lăsă braţul pe spate ca s-arunce un trident. Coriolanus 
se smulse din sârma ghimpată, sfâşiind cămaşa, şi se grăbi să 
se ferească din calea tridentului, cu Sejanus imediat în spatele 
lui. Printre straturile baricadei pătrundeau doar câteva raze 
firave de lună şi Coriolanus se trezi izbindu-se de lemn şi de 
îngrădituri, ca o pasăre sălbatică închisă în colivie, alertând cu 
siguranţă toate tributurile care încă nu-i remarcaseră prezenţa. 
Nimeri într-o placă de beton, proptindu-şi faţa de ea, iar Sejanus 


dădu peste el, azvârlindu-l pentru a doua oară cu fruntea în 
suprafaţa dură. Când se trase înapoi, avu senzaţia că izbiturile 
continuă. Capul îi zvâcnea şi o ceaţă năucitoare îl învălui. 

Tributurile începură să chiuie, lovind cu armele în baricadă, în 
timp ce-i urmăreau pe cei doi mentori prin labirint. In ce direcţie 
trebuia să fugă? Tributurile păreau să fie pretutindeni. Sejanus îl 
înşfăcă de braţ şi începu să-l tragă şi Coriolanus se împletici în 
spatele lui, rănit şi îngrozit. Atunci asta era? Aşa avea să 
moară? Furia stârnită de nedreptatea unui astfel de sfârşit, o 
bătaie de joc la adresa întregii lui existenţe, pompă în el un val 
de energie. Se avântă, căzând pe lângă Sejanus şi ajungând, în 
patru labe, într-un nor de lumină roşie, firavă. Tunelul! Zări 
turnichetele şi Apărătorii Păcii adunaţi în faţa drugilor aşezaţi ca 
barieră provizorie. O rupse din nou la fugă ca să-şi salveze 
viaţa. 

Tunelul nu era lung, dar părea interminabil. Picioarele i se 
ridicau şi coborau, de parcă ar fi fost afundat în clei până la 
talie, iar înaintea ochilor îi dansau puncte negre. Sejanus alerga 
umăr la umăr cu el, dar auzea tributurile câştigând teren. Ceva 
greu şi rigid - o cărămidă? - îi trecu pe lângă gât, crestându-i 
pielea. Un alt obiect îi străpunse vesta şi rămase agăţat, săltând 
în urma lui până când căzu cu un zăngănit. Unde era 
acoperirea? Focurile de armă cu care ar fi trebuit să-i protejeze 
Apărătorii Păcii? Nu făceau nimic, absolut nimic, şi drugii încă 
stăteau proptiţi în podea. Voia să urle la ei să ucidă tributurile, 
să le împuşte pe loc, dar avea răsuflarea prea gâtuită pentru 
asta. 

Cineva cu paşi grei micşoră distanţa cu câţiva metri, dar 
Coriolanus îşi aminti din nou ce învățase de la profesoara Sickle 
şi nu cuteză să irosească o secundă ca să se uite înapoi, să 
vadă cine e. În faţa lui, Apărătorii Păcii reuşiră în sfârşit să 
încline drugii spre interior, lăsând sub ei o deschizătură de vreo 
treizeci de centimetri. Coriolanus plonjă, jupuindu-şi pe podeaua 
aspră mai multe straturi pe piele de pe bărbie şi ajungând sub 
drugi cu mâinile, de care Apărătorii Păcii din gardă îl apucară şi- 
| traseră cu putere. Neavând timp să-şi răsucească deloc capul, 
restul feţei i se zgârie, târâtă pe suprafaţa murdară, până când 
ajunse la adăpost. 


Gărzile îi dădură drumul imediat ca să-l recupereze pe 
Sejanus, care ţipă ascuţit când cuțitul lui Tanner îi despică 
partea din spate a pulpei, înainte de a fi tras destul de departe 
ca să nu-l mai poată atinge tributurile. Odată împinşi drugii la 
locul lor, Apărătorii Păcii fixară întreaga construcţie cu bolţuri de 
podea, dar tributurile nu se liniştiră. Tanner, Mizzen şi Coral îşi 
împingeau armele printre drugi, spre Coriolanus şi Sejanus, 
batjocorindu-i cu dispreţ şi ură, în timp ce Apărătorii Păcii 
loveau cu bastoanele în turnichete. Dar nu traseră niciun foc de 
armă. Nici măcar nu pulverizară un jet de spray paralizant. 
Coriolanus înţelese că probabil primiseră ordin să nu se atingă 
de tributuri. 

Când îl ajutară să se ridice în picioare, scuipă cu furie: 

— Vă mulţumesc că ne-aţi acoperit spatele! 

— N-am făcut nimic altceva decât să executăm ordinele. Nu 
ne învinui pe noi fiindcă dr. Gaul te include în categoria 
consumabilelor, băiete, îi spuse bătrânul Apărător al Păcii care îi 
promisese acoperire. 

Un altul încercă să-l ajute să-şi ţină echilibrul, dar Coriolanus îl 
împinse. 

— Pot să merg! Pot să merg, şi nu mulţumită vouă! 

Pe urmă alunecă în lateral, aproape atingând podeaua, înainte 
să fie săltat iarăşi şi purtat pe coridor către ieşire. Bolborosi un 
lung şir de înjurături obscene, care nu stârniră nicio reacţie, şi 
atârnă ca o greutate neînsufleţită în strânsoarea Apărătorilor 
Păcii, până când îl aruncară, cu nepăsare, imediat dincolo de 
poarta arenei. Peste câteva minute, îl depuseră pe Sejanus 
alături. Rămaseră amândoi gâfâind, întinşi pe dalele care 
adăugau eleganţă spaţiului din faţa arenei. 

— Imi pare rău, Coryo, spuse Sejanus. Imi pare atât de rău! 

Coryo îi spuneau doar prietenii vechi. Şi familia. Oamenii pe 
care-i iubea. Şi Sejanus se hotărâse să-i spună astfel tocmai 
atunci? Dacă ar mai fi avut destulă putere, Coriolanus l-ar fi 
sugrumat. 

Nimeni nu le dădu nicio atenţie. Mami dispăruse fără urmă. 
Privind imaginile de pe ecranul din furgonetă, dr. Gaul şi 
decanul Highbottom discutau despre nivelurile intensității 
sonore. Grupuri răsfirate de Apărători ai Păcii aşteptau 


instrucţiuni. Trecură cinci minute până să apară o ambulanţă. 
Uşile din spate se deschiseră şi băieţii ajunseră înăuntru fără ca 
autorităţile să le arunce măcar o privire. 

O doctoriţă îi dădu lui Coriolanus un tampon pe care să-l pună 
pe rana de la braţ, în timp ce ea se ocupa de mult mai presanta 
problemă a gambei lui Sejanus, care sângera abundent. 
Coriolanus se gândi cu teamă la întoarcerea în spital şi la 
nedemnul de încredere doctor Wane, până când văzu, prin 
gemuleţul ambulanţei, că ajunseseră la Citadelă, care i se părea 
de două ori mai înspăimântătoare. Se pomeniră curând jos, 
transportaţi pe tărgi în laboratorul unde fusese atacată 
Clemensia, şi Coriolanus nu se mai întrebă decât ce modificări 
fuseseră rezervate pentru el. 

Probabil că în laborator se întâmplau des accidente, fiindcă îi 
aştepta o mică, dar veritabilă clinică. Nu era destul de 
sofisticată pentru resuscitarea Clemensiei, dar părea potrivită 
pentru pansarea lor. Cele două paturi de spital în care îi aşezară 
erau despărțite de o draperie albă, dar Coriolanus îl auzi pe 
Sejanus dând răspunsuri nu mai lungi de un cuvânt la 
întrebările medicilor. Nici el nu le spuse prea multe cât îi cusură 
braţul şi îi curăţară faţa jupuită. II durea capul, dar nu îndrăzni 
să le vorbească despre noile lovituri care se adăugau comoţiei, 
de teamă să nu ajungă la spital pe timp nedefinit. Tot ce voia 
era să scape de ei. În ciuda protestelor lui, îi puseră o perfuzie 
în braţ ca să-l rehidrateze şi ca să-l susţină cu un cocktail de 
medicamente, şi rămase întins în pat, ţeapăn, impunându-şi să 
nu fugă. Deşi respectase ordinul lui Gaul, deşi acţiunea lui 
fusese o reuşită, se simţea mai vulnerabil decât oricând. Şi 
zăcea acolo, rănit şi prins în capcană, ascuns în bârlogul ei. 

Durerea din braţ îi dispăru, dar nu simţi cortina de catifea a 
morfinei trăgându-se în jurul lui. Probabil că îi mai 
administraseră vreun medicament, pentru că se schimbase 
ceva, mintea îi era mai limpede şi remarca totul, de la țesătura 
cearşafului şi leucoplastul care trăgea de pielea lui jupuită, până 
la gustul mai amar pe care i-l lăsă pe limbă apa din cana de 
metal. Auzi cizmele Apărătorilor Păcii care se apropiară şi se 
retraseră, luându-l cu ei pe Sejanus care şchiopăta. In adâncul 
laboratorului, o repriză de ţipete stridente anunţă ora mesei 


pentru vreo creatură şi un uşor miros de peşte ajunse până la 
el. Pe urmă, asupra locului se aşternu, timp îndelungat, o tăcere 
relativă. Se gândi să încerce să doarmă, dar, în sine lui, ştia că 
trebuie să aştepte. Să aştepte sunetul uşor al unor pantofi de 
casă care se îndreptau, inevitabil, spre firida în care se afla 
patul lui. 

Când dr. Gaul trase draperia, lumina de crepuscul a nopţii din 
laborator îi dădu lui Coriolanus strania impresie că ea stă pe 
marginea unei stânci şi că, dacă el ar fi împins-o, oricât de uşor, 
ar fi căzut pe spate într-o prăpastie imensă şi nu s-ar mai fi 
auzit niciodată de ea. 

Dacă, se gândi el. Dacă. 

Insă ea se apropie şi puse două degete pe încheietura mâinii 
lui, ca să-i ia pulsul. Coriolanus se înfioră când îi simţi degetele 
reci, parcă de hârtie. 

— Ştii că mi-am început cariera ca medic? spuse ea. 
Obstetrică. 

Ce groaznic! se gândi Coriolanus. Să fii tocmai tu prima 
persoană din lume pe care-o vede un bebeluş. 

— Nu prea era pentru mine, continuă ea. Părinţii cer 
întotdeauna asigurări pe care nu le poţi oferi. Despre viitorul 
căruia trebuie să-i facă faţă copiii lor. Cum aş fi putut eu să ştiu 
ce anume îi aşteaptă? Ca tine, în noaptea asta. Cine şi-ar fi 
imaginat că bebeluşul adorat de Crassus Snow o să se lupte în 
Arena Capitoliului ca să-şi apere viaţa? El unul nu. 

Coriolanus nu ştia ce să-i răspundă. Pe tatăl lui abia dacă şi-l 
mai amintea, aşa că nici vorbă să poată ghici ce-şi imagina. 

— Cum a fost? In arenă? întrebă dr. Gaul. 

— Înspăimântător, răspunse el categoric. 

— Aşa s-a dorit să fie. 

Ea îi verifică pupilele, punându-i o lumină puternică în ochi. 

— Şi tributurile? 

Lumina îi umplu capul de durere. 

— Ce e cu ele? 

Dr. Gaul îşi continuă inspecția, trecând la copcile lui. 

— Ce impresie ţi-au făcut acum, după ce le-au fost scoase 
lanţurile? Acum, când au încercat să te ucidă? Pentru că 


moartea ta nu le-ar fi adus niciun câştig. Nu eşti unul dintre 
competitori. 

Era adevărat. Se aflaseră destul de aproape ca să-l 
recunoască. Dar îi vânaseră, pe el şi pe Sejanus - pe Sejanus, 
care se purtase atât de frumos cu tributurile, le hrănise, le 
apărase, îndeplinise ritualul de înmormântare - deşi ar fi putut 
profita de ocazie ca să se omoare între ele. 

— Cred că am subestimat ura lor faţă de noi, spuse. 

— Şi, când ai înţeles asta, care-a fost reacţia ta? întrebă ea. 

Gândul îi zbură la Bobbin, la fuga lui şi a lui Sejanus, la setea 
de sânge a tributurilor după ce ei trecuseră de bariera din drugi. 

— Am vrut să-i văd morţi. Am vrut să-i văd morţi pe toţi. 

Dr. Gaul dădu aprobator din cap. 

— Ei bine, misiune îndeplinită, dacă ne referim la ăla mic, din 
Opt. L-ai bătut până l-ai făcut terci. Va trebui să inventăm o 
poveste pe care s-o spună dimineaţă bufonul de Flickerman. 
Dar ce minunată ocazie pentru tine! Transformatoare. 

— Oare? 

Coriolanus îşi aminti sunetul înfundat şi dezgustător al 
impactului dintre scândură şi trupul lui Bobbin. Prin urmare, 
asta făcuse el? Il asasinase pe băiatul ăla? Nu, nu era vorba de 
aşa ceva, ci, evident, de legitimă apărare. Şi atunci, ce fusese? 
Îl omorâse, asta era sigur. Un fapt care nu se putea şterge 
niciodată. Nu-şi putea regăsi inocenţa. Luase viaţa unui om. 

— N-a fost? Ba da, şi încă într-o măsură mai mare decât aş fi 
putut spera. Am avut nevoie de tine ca să-l scoţi pe Sejanus din 
arenă, fireşte, dar am vrut totodată să simţi gustul ăsta, spuse 
ea. 

— Chiar dacă m-ar fi ucis? întrebă Coriolanus. 

— Fără ameninţarea morţii, n-ar fi fost cine ştie ce lecţie, 
răspunse dr. Gaul. Ce s-a întâmplat în arenă? Asta e firea 
omenească dezgolită. A tributurilor. Şi a ta. Ce repede dispare 
civilizaţia! Manierele tale elegante, educaţia, trecutul familiei, 
toate lucrurile cu care te mândreşti, azvârlite cât ai clipi, lăsând 
să se vadă cine eşti cu adevărat. Un băiat cu o bâtă, care-l 
omoară pe altul în bătaie. Asta e starea firească a omenirii. 

Ideea, expusă astfel, îl şocă, dar încercă să râdă. 

— Suntem, într-adevăr, chiar atât de răi? 


— AŞ spune că da, categoric. Dar e doar o părere personală. 

Dr. Gaul scoase o rolă de tifon din buzunarul halatului ei de 
laborator. 

— Tu ce crezi? 

— Cred că n-aş fi omorât pe nimeni în bătaie dacă nu m-aţi fi 
aruncat în arena aia! ripostă el. 

— Poţi da vina pe circumstanţe, pe atmosferă, dar tu, nu 
altcineva, eşti cel care-a hotărât să facă tot ce a făcut. Sunt o 
mulţime de lucruri pe care trebuie să le înţelegi deodată, dar e 
esenţial să te străduieşti să răspunzi la o întrebare: cine sunt 
fiinţele omeneşti? Pentru că de cine suntem depinde tipul de 
guvernare de care avem nevoie. Sper că, mai târziu, o să poţi 
să reflectezi şi să fii sincer cu tine însuţi în privinţa lecţiei pe 
care-ai primit-o în noaptea asta. 

Dr. Gaul începu să-i înfăşoare rana în tifon. 

— Şi ai scăpat ieftin, plătind cu doar câteva copci pentru ea. 
Cuvintele ei îl scârbiră pe Coriolanus, dar îl înfuriară şi mai 
mult, fiindcă ea îl silise să ucidă de dragul unei lecţii. O decizie 
de o asemenea importanţă ar fi trebuit să-i aparţină lui, nu ei. 

Nimănui altcuiva, în afară de el. 

— Atunci, dacă eu sunt un animal crud, dumneavoastră cine 
sunteţi? Sunteţi profesoara care şi-a trimis un elev să omoare în 
bătaie un alt băiat! 

— Oh, da. Rolul ăsta mi-a revenit mie. 

Ea aranjă bandajul cu grijă. 

— Să ştii că eu şi decanul Highbottom ţi-am citit eseul de la 
cap la coadă. Despre ce ţi-a plăcut în privinţa războiului. O 
grămadă de fleacuri. Cu adevărat nişte prostii. Până la bucăţica 
aia de la sfârşit. Partea despre control. Ca o următoare temă, 
mi-ar plăcea să dezvolţi subiectul ăsta. Să scrii despre valoarea 
controlului. Despre ceea ce se întâmplă în lipsa lui. Nu te grăbi, 
gândeşte-te pe îndelete. Ar putea fi o frumoasă adăugire la 
memoriul tău de solicitare a premiului. 

Coriolanus ştia ce se întâmplă fără control. Văzuse de curând, 
când murise Arachne la grădina zoologică, în arenă, când 
explodaseră bombele şi încă o dată în noaptea aia. 

— In lipsa controlului, e haos. Ce altceva mai e de spus? 


— Oh, încă foarte multe, aşa cred. Începe cu asta. Nu există 
control, nu există legi, nu există guvern. Ca atunci când eşti în 
arenă. Unde ajungem de-aici? Ce fel de acord trebuie încheiat 
dacă vrem să trăim în pace? De ce fel de contract social e 
nevoie pentru supravieţuire? 

Dr. Gaul îi scoase perfuzia din braţ. 

— Trebuie să te-ntorci aici peste două zile, să vedem ce-ţi fac 
copcile. Până atunci, aş zice să păstrezi povestea evenimentelor 
din noaptea asta doar pentru tine. Acum e bine să te duci 
acasă, să prinzi câteva ore de somn. E remarcabil că tributul tău 
încă are nevoie de tine. 

După plecarea ei, Coriolanus îşi îmbrăcă încet cămaşa sfâşiată 
şi însângerată şi îşi încheie nasturii. Rătăci prin laborator până 
găsi liftul care urca la nivelul străzii şi paznicii indiferenți îi 
făcură semn că poate pleca. Troleibuzele nu mai circulau după 
miezul nopţii şi ceasul Capitoliului arăta ora două, aşa că, în 
pantofii lui murdari, se îndreptă către casă. 

Maşina luxoasă a familiei Plinth alunecă pe lângă el şi geamul 
cobori, lăsându-l la vedere pe avoxul care se dădu jos şi îi 
deschise portiera din spate. Coriolanus ghici că-l dusese deja 
acasă pe Sejanus şi că mami îl trimisese înapoi. Deoarece în 
maşină nu era niciun Plinth, Coriolanus urcă. O ultimă călătorie, 
apoi nu voia să mai aibă deloc de-a face cu familia lor. Când îl 
lăsă în faţa casei, şoferul îi puse în braţe o pungă mare, de 
hârtie. Până să apuce el să protesteze, maşina se îndepărtă. 

Ajuns sus, trase cu ochiul şi o văzu pe Tigris aşteptându-l, 
aşezată lângă măsuţa de ceai, înfăşurată în haina jerpelită de 
blană care fusese a mamei ei. li era alinare, cam aşa cum îi 
fusese lui pudriera cu miros de trandafiri înainte de a o 
transforma în armă. Inşfăcă o jachetă de uniformă din cuier şi o 
îmbrăcă peste cămaşa distrusă, înainte să dea ochii cu Tigris. 

Incercă să glumească pe seama acelei nopţi îngrozitoare. 

— Cu siguranţă nu-i chiar atât de rău încât să ai nevoie de 
haină, nu? 

Degetele ei se îngropară în blană. 

— Tu trebuie să-mi spui. 

— O să-ţi spun. In amănunt. Dar dimineaţă, da? 

— Da. 


Când îl îmbrăţişă, urându-i noapte bună, mâna lui Tigris 
alunecă peste bandajul de pe braţul lui, care-i umfla mâneca. 
Până să apuce el s-o oprească, ea îi trase jacheta de pe umeri şi 
văzu sângele. Işi muşcă buza. 

— Coryo! Te-au pus să intri în arenă, nu-i aşa? 

El o îmbrăţişă. 

— De fapt, n-a fost chiar atât de rău. Sunt aici. L-am scos şi pe 
Sejanus. 

— N-a fost chiar atât de rău? E îngrozitor când mă gândesc că 
ai fost acolo! strigă ea. Sărmana Lucy Gray! 

Lucy Gray. Acum, după ce fusese el însuşi în arenă, situaţia 
părea încă şi mai cumplită. Gândul la ea, ghemuită undeva, în 
întunericul rece, prea împietrită de groază ca să închidă ochii, 
pur şi simplu îl duru. Pentru prima oară, se bucură că-l omorâse 
pe Bobbin. Măcar de animalul ăla o salvase. 

— O să fie bine, Tigris. Dar trebuie să mă laşi să mă odihnesc. 
Şi tu trebuie să dormi. 

Ea încuviinţă din cap, dar Coriolanus ştia că o să se considere 
norocoasă dacă reuşeşte să aţipească o oră sau două. li întinse 
punga. 

— Un dar de la doamna Plinth. După cum miroase, cred că e 
micul dejun. Ne vedem atunci? 

Fără să se obosească să se spele, Coriolanus căzu într-un 
somn greu, până când îl trezi imnul cântat de mamaiestoasa. 
Oricum era timpul să se dea jos din pat. Corpul îl durea din 
creştet până-n tălpi. Se îndreptă spre duş clătinându-se, îşi 
scoase tifonul de pe braţ şi lăsă apa fierbinte să-i şiroiască pe 
pielea zdrelită. Avea un tub cu unguent de când fusese în spital 
şi, cu toate că nu ştia exact cum şi pentru ce se foloseşte, îşi 
unse bărbia şi faţa julită. Copcile de pe braţ îi umflau mâneca, 
dar nu mai apăru niciun strop de sânge. În ziua aceea avea să 
poarte jacheta, pentru orice eventualitate. Puse în geanta 
pentru cărţi periuţa de dinţi şi o uniformă curată, apoi aruncă o 
ultimă privire în oglindă şi oftă. 

Accident de bicicletă, îi veni în minte. Asta e povestea. Deşi 
nu m-am mai urcat pe-o bicicletă de mulţi ani. 

Ei bine, acum avea o explicaţie pentru loviturile lui. 


Când se consideră prezentabil, se duse mai întâi la televizor, 
să se asigure că Lucy Gray n-a păţit nimic. Camera nu se 
clintise şi singurul tribut vizibil în lumina dimineţii timpurii era 
Lamina, pe bârna ei. Evitând să dea ochii cu mamaiestoasa, 
Coriolanus se duse în bucătărie, unde Tigris încălzea ceaiul de 
iasomie rămas. 

— E târziu, spuse el. Ar trebui să plec. 

— la asta pentru micul dejun. 

li puse un pachet în mâini şi două fise în buzunar. 

— Şi azi ia troleibuzul. 

Avea nevoie să-şi cruţe forţele, aşa că o ascultă, merse cu 
troleibuzul şi mâncă două chifle umplute cu ouă şi cârnaţi 
trimise de doamna Plinth. Incetarea relaţiilor cu familia lor îi 
trezea un singur regret: n-avea să mai savureze bunătăţile 
pregătite de ea. 

Elevilor li se spusese să se prezinte la Academie la opt fără un 
sfert, aşa că mai devreme nu apăruseră decât mentorii activi şi 
câţiva avocşi care făceau curăţenie în sală. Coriolanus nu putu 
să nu-i arunce o privire vinovată lui Juno Phipps, care îşi punea 
la punct tactica discutând cu Domitia, când ar fi putut să fie 
acasă, încă în pat. Nu-i plăcea Juno - se fălea întotdeauna în 
faţa lui cu genealogia familiei ei, de parcă a lui ar fi fost mai 
prejos - dar noaptea abia încheiată o nedreptăţise şi pe ea. Se 
întrebă cum o să fie anunţată moartea lui Bobbin şi ce-o să mai 
simtă el în acel moment. In afară de greață. 

În sala Heavensbee nu se servea nimic altceva decât ceai, 
fapt care-l făcu pe Festus să bombăne. 

— Dacă trebuie să venim aici cu noaptea-n cap, ar putea 
măcar să ne hrănească. Ce-ai păţit la faţă? 

— Accident de bicicletă, răspunse Coriolanus, destul de tare 
ca să-l audă toată lumea. 

li aruncă punga cu ultima chiflă lui Festus, încântat că, de 
data asta, putea să-i ofere el mâncare. li datora familiei Creed 
mai multe gustări decât se ostenea să-şi aducă aminte. 

— Mulţumesc. Arată minunat, zise Festus, grăbindu-se să 
înfulece. 


Lysistrata îi recomandă o cremă pentru prevenirea infecțiilor 
şi se duseră să-şi ocupe locurile, în timp ce colegii lor începeau 
să sosească. 

Deşi soarele era sus de câteva ore, pe ecran nu părea să se fi 
schimbat nimic, cu excepţia dispariţiei cadavrului lui Marcus. 

— Cred că l-au scos, spuse Pup. 

Insă Coriolanus se gândi că ar putea fi imediat în afara 
cadrului, lângă baricadă, unde îl abandonaseră el şi Sejanus. 

La opt fix, se ridicară cu toţii ca să cânte imnul, pe care se 
părea că începuseră să-l înveţe şi colegii lui, apoi apăru Lucky 
Flickerman, să le ureze bun venit în cea de-a doua zi a Jocurilor 
Foamei. 

— Cât aţi dormit, s-a întâmplat ceva foarte important. Dar să 
aruncăm o privire, ce ziceţi? 

Pe ecran apăru o imagine a întregii arene, apoi camera se roti 
către baricadă, aducând-o în prim-plan. Aşa cum bănuise 
Coriolanus, Marcus zăcea acolo unde îl lăsaseră el şi Sejanus. La 
câţiva paşi distanţă, trupul stâlcit al lui Bobbin era căzut lângă o 
bucată mare de beton. Arăta mult, mult mai rău decât îşi 
imaginase. Mâinile şi picioarele însângerate, ochiul scos din 
orbită, faţa atât de umflată, încât era de nerecunoscut. Chiar îi 
făcuse el asta unui alt băiat? Şi încă unuia atât de mic, pentru 
că, mort, Bobbin părea mai firav decât oricând. Prins în plasa 
întunecată a terorii, se părea că o făcuse cu adevărat. 
Transpiraţia broboni fruntea lui Coriolanus, care îşi dori să plece 
din sală, din clădire, să lase în urmă totul. Dar, fireşte, asta nu 
putea fi o opţiune. Cine era el - Sejanus? 

Cadavrele rămaseră îndelung pe ecran, apoi imaginea se 
schimbă, reapăru Lucky, întrebându-se cine ar fi putut fi 
făptaşul. După care dispoziţia i se schimbă brusc. 

— Ştim însă sigur că avem ceva de sărbătorit! 

Din plafon prinseră să cadă confetti, iar el suflă prosteşte într- 
un corn de plastic. 

— Fiindcă tocmai am ajuns la jumătate! Exact douăsprezece 
tributuri au căzut şi numai douăsprezece merg mai departe! 

Un şir de batiste viu colorate îi ţâşni din palmă. |! roti în jurul 
capului, dansând şi chiuind. 

— luuhuu! 


Într-un târziu se potoli, întristat. 

— Dar asta înseamnă şi că îi spunem bun-rămas domnişoarei 
Juno Phipps. Lepidus? 

Lepidus se plasase deja la capătul rândului de scaune unde 
şedea Juno, care nu bănuia nimic, aşa că ea n-avu încotro şi se 
apropie de el, încercând să-şi stăpânească dezamăgirea în faţa 
camerei de televiziune. Coriolanus îşi imagină că, dacă ar fi 
primit vestea rea cu ceva timp înainte, s-ar fi purtat cu mai 
multă eleganţă, dar aşa cum stăteau lucrurile, apăru pe ecran 
cu o mină acră şi suspicioasă, punând la îndoială recenta 
desfăşurare a evenimentelor, în timp ce arăta scurt către 
cameră un dosar de piele pe care era încrustat blazonul familiei 
Phipps. 

— E ceva dubios, îi spuse lui Lepidus. Ce făcea el acolo cu 
cadavrul lui Marcus? Cine a mutat mortul? Şi cum a fost ucis 
Bobbin? Nici măcar nu-mi pot imagina vreun scenariu. Am 
senzaţia c-a fost vorba de un act criminal! 

Reporterul păru sincer nedumerit. 

— Cum ai defini, cu exactitate, un act criminal? Adică unul 
săvârşit în arenă? 

— Ei bine, nu ştiu cu exactitate, ripostă ea, clocotind de furie, 
dar eu una chiar aş vrea să văd o înregistrare a evenimentelor 
de azi-noapte! 

Ei bine, multă baftă, Juno! se gândi Coriolanus. Pe urmă îşi 
dădu seama că înregistrarea există. În partea din spate a 
furgonetei, dr. Gaul şi decanul Highbottom urmăriseră ambele 
versiuni, şi transmisiunea reală, şi cea pe care o întunecaseră 
ca s-ascundă acţiunea lui. Chiar şi în versiunea neprelucrată ar 
fi fost greu să vezi ce se petrece. Totuşi, nu-i plăcea ideea că 
undeva există o înregistrare, oricât de neclară, a lui, omorându-l 
pe Bobbin. Dacă se afla vreodată... ei bine, nu ştia ce urmări ar 
fi putut avea. Dar îşi făcea griji. 

Lepidus nu-şi mai pierdu vremea cu Juno, o învinsă irascibilă, 
care nu ştia să piardă cu graţia lui Felix, aşa că o trimise înapoi, 
la locul ei, bătând-o consolator pe spate. 

Incă scânteind de confetti, Lucky părea orb la suferinţa ei. Se 
aplecă spre cameră cu o bucurie abia stăpânită. 


— Şi acum, ce credeţi că urmează? Avem o extra-mega- 
surpriză - mai ales dacă sunteţi unul dintre cei doisprezece 
mentori rămaşi! 

Coriolanus nu avu decât o clipă la dispoziţie în care să 
schimbe priviri întrebătoare cu prietenii săi înainte ca Lucky să 
se repeadă în partea opusă a studioului, pentru ca în imagine să 
apară Sejanus, aşezat alături de tatăl său, Strabo Plinth, a cărui 
figură aspră părea cioplită în granitul din districtul lor natal. 
Lucky se instală pe scaunul gazdei şi îl bătu pe Sejanus pe 
genunchi. 

— Sejanus, îmi pare rău că n-am avut ieri un moment în care 
să comentezi moartea lui Marcus, tributul tău. 

Sejanus se holbă pur şi simplu la el, neînţelegând. Lucky păru 
să-i vadă pentru prima oară pielea julită de pe faţă. 

— Ce se petrece aici? Arăţi de parcă te-ai fi bătut şi tu cu 
cineva. 

— Am căzut de pe bicicletă, răspunse tăios Sejanus şi 
Coriolanus tresări uşor. 

Două accidente de bicicletă în douăzeci şi patru de ore păreau 
mai mult decât o coincidenţă. 

— Au! Ei bine, cred că ai pentru noi o veste mare! spuse 
Lucky, dând încurajator din cap. 

Sejanus lăsă ochii în jos câteva clipe şi, cu toate că tatăl şi fiul 
se ignorau reciproc, acolo părea să se poarte o luptă. 

— Da, începu în sfârşit Sejanus. Noi, familia Plinth, vrem să 
anunţăm că-i vom oferi mentorului al cărui tribut o să câştige 
Jocurile Foamei, un premiu care să-i acopere cheltuielile pe 
întreaga durată a studiilor sale la Universitate. 

Pup chiui, iar ceilalţi mentori îşi zâmbiră larg unul altuia. 
Coriolanus ştia că, pentru cei mai mulţi dintre ei, banii nu erau 
deloc o problemă sau, oricum, nevoia lor de bani nu era atât de 
cruntă ca a lui, dar premiul ar fi fost un titlu de glorie pentru 
toţi. 

— Senzaţional! exclamă Lucky. Ce încântați trebuie să fie 
acum cei doisprezece mentori rămaşi! A fost ideea ta, Strabo? 
Crearea acestui Premiu Plinth? 


— A fiului meu, de fapt, răspunse Strabo, curbându-şi colţurile 
gurii în sus, în ceea ce Coriolanus luă drept o încercare de 
zâmbet. 

— Un gest generos şi foarte potrivit, mai ales având în vedere 
înfrângerea lui Sejanus. Nu ai câştigat Jocurile, dar meriţi cu 
siguranţă marele premiul pentru sportivitate. Cred că, 
adresându-ţi mii de mulţumiri, vorbesc în numele Capitoliului! 

Lucky se uită la cei doi radiind, dar, fiindcă niciunul nu mai 
adăugă nimic, îşi roti larg braţul, spunând: 

— Bun, atunci să ne întoarcem în arenă! 

Mintea lui Coriolanus evaluă noul curs al evenimentelor. 
Sejanus avusese dreptate, tatăl lui se grăbea să-i îngroape sub 
bani purtarea scandaloasă. Dar nu se putea spune că nu e 
nevoie de o îndreptare a lucrurilor. Nu auzise cine ştie ce 
comentarii de la cei prezenţi în sala Heavensbee când Sejanus 
răbufnise, aruncând scaunul, dar se aştepta să circule tot felul 
de vorbe şi poveşti. Un premiu pentru mentorul învingătorului 
părea un preţ cu adevărat mic. Ce-ar fi oferit Plinth ca să nu afle 
toată lumea de excursia lui Sejanus în arenă? Coriolanus se 
întrebă dacă plănuieşte să-i cumpere tăcerea. 

Nu contează, asta nu contează, îşi spuse. Vestea cea mare era 
posibilitatea de a câştiga Premiul Plinth. Nu depindea de 
Academie, aşa că decanul Highbottom n-avea niciun cuvânt de 
spus. Nici măcar dr. Gaul. Acoperirea cheltuielilor pe toată 
durata studiilor la Universitate l-ar fi scos de sub puterea lor şi l- 
ar fi scăpat de povara cumplitei nelinişti în privinţa viitorului! 
Deja mare, miza Jocurilor creştea până în stratosferă. 

Concentrează-te! îşi spuse, respirând încet şi adânc. 
Concentrează-te ca s-o ajuţi pe Lucy Gray! 

Totuşi, ce putea face, câtă vreme ea nu apărea? Dimineaţa 
trecea, dar prea puţine tributuri păreau tentate să-şi arate faţa. 
Coral şi Mizzen hoinăriră o vreme alături, adunând mâncare şi 
apă de la Festus şi Persephone, mentorii lor. Cei doi îşi 
petreceau timpul împreună, încercând să găsească o tactică 
potrivită, comună pentru tributurile lor, şi Coriolanus îl vedea pe 
Festus din ce în ce mai vrăjit de Persephone. Trebuie să-i spui 
celui mai bun prieten al tău că s-a îndrăgostit de o canibală? 
Când aveai nevoie de un regulament, nici urmă de vreunul! 


După masa de prânz, când se întoarseră pe podium, 
constatară că pentru mentori nu mai erau rezervate decât 
douăsprezece scaune, aşa că nu mai rămăsese loc decât pentru 
cei cu tributuri încă în Jocuri. 

— Creatorii-de-joc au cerut asta, le explică Satyria ultimilor 
doisprezece. Pentru spectatori e mai uşor să-şi dea seama cine 
a rămas în concurs. O să continuăm să scoatem scaunele pe 
măsură ce sunt ucise tributurile. 

— Ca scaunele muzicale”, spuse Domitia, cu satisfacţie în 
privire. 

— Dar cu oameni care mor, adăugă Lysistrata. 

Inlăturarea celor care pierduseră o făcu pe Livia încă şi mai 
ranchiunoasă, dacă aşa ceva era cu putinţă, iar Coriolanus se 
bucură s-o vadă exilată în zona spectatorilor, de unde nu-i mai 
auzea comentariile arţăgoase. Pe de altă parte, acum îi era mai 
greu să stea la distanţă de Clemensia, care părea să-şi petreacă 
tot timpul liber săgetându-l cu privirea. Se aşeză pe ultimul 
rând, între Festus şi Lysistrata, şi încercă să pară adâncit în 
gânduri. 

Pe măsură ce după-amiaza se scurgea, capul îi devenea tot 
mai greu şi mai greu, până ce Lysistrata trebui să-l 
înghiontească de două ori ca să n-adoarmă. După ce noaptea 
fusese cât pe ce să-l omoare, avea noroc că ziua nu era 
solicitantă. Tributurile se arătară foarte puţin şi Lucy Gray 
rămase complet ascunsă. 

Abia către sfârşitul după-amiezii oferiră Jocurile Foamei genul 
de acţiune aşteptată de public. Fata din Districtul 5, mică şi 
rahitică, considerată mereu de Coriolanus doar o creatură din 
haita de nespălaţi, răsări în tribuna din cea mai îndepărtată 
parte a arenei. Lucky nu reuşi să-i afle numele, totuşi izbuti să 
facă legătura dintre ea şi mentorul ei, o fată la fel de 
insignifiantă, Iphigenia Moss, al cărei tată conducea Ministerul 


23 Joc cu scaune, dans şi muzică. Numărul scaunelor e cu unu mai mic 
decât al jucătorilor. Jucătorii dansează în jurul scaunelor până când 
muzica se opreşte. Atunci se aşază, iar cel rămas în picioare este 
eliminat. Se mai scoate un scaun şi se repetă secvenţa anterioară. Şi 
tot aşa, până când rămâne un singur jucător (n. tr.). 


Agriculturii, controlând repartizarea hranei în întregul Panem. 
Contrar aşteptărilor, Iphigenia părea întotdeauna în pragul 
subnutriţiei, adesea le dădea mâncarea ei de la prânz colegilor 
de clasă şi, din când în când, chiar leşina. Clemensia îi spusese 
la un moment dat lui Coriolanus că numai aşa se poate răzbuna 
Iphigenia pe tatăl ei, dar refuzase să-i ofere amănunte. 

Făcând ceea ce se aştepta toată lumea să facă, Iphigenia 
începu să-i trimită tributului ei toată mâncarea de care 
dispunea, dar, chiar în timp ce dronele parcurgeau lungul drum 
prin arenă, Mizzen, Coral şi Tanner, care, după aventura din 
noaptea precedentă, păreau să se fi unit într-un soi se haită, se 
materializară din tuneluri şi începură vânătoarea. După o scurtă 
urmărire de-a lungul şirurilor de bănci din tribună, cei trei o 
înconjurară pe fată şi Coral o ucise, înfigându-i tridentul în gât. 

— Ei, asta e! spuse Lucky, care nu reuşise nici acum să 
găsească numele tributului. Lepidus, ce ne poate spune 
mentorul ei? 

Iphigenia ajunsese deja lângă Lepidus. 

— O chema Sol sau poate Sal. Avea un accent straniu. Nu 
prea mai e nimic de spus. 

Lepidus păru înclinat să-i dea dreptate. 

— Ai făcut treabă bună aducând-o în a doua jumătate, Albina! 

— Iphigenia, spuse ea peste umăr, părăsind podiumul. 

— Adevărat, spuse Lepidus. Şi asta înseamnă că n-au mai 
rămas decât unsprezece tributuri! 

Adică zece între mine şi premiu, se gândi Coriolanus, cu ochii 
la un avox care luă scaunul Ilphigeniei. Işi dorea să-i poată 
trimite lui Lucy Gray mâncare şi apă. Ce s-ar fi întâmplat dacă le 
trimitea fără să ştie unde se află ea? Pe ecran, haita aduna 
mâncarea lui Sol, sau Sal, şi pleca spre tuneluri, probabil ca să 
se odinească înainte de căderea nopţii. Oare ar fi fost bine să 
rişte el în acel moment? 

Discută în şoaptă cu Lysistrata, care simţea că merită să 
încerce, dacă trimiteau dronele împreună. 

— Nu vrem să fie prea slăbiţi şi prea deshidrataţi. Cred că 
Jessup n-a mai pus nimic în gură de câteva zile. Să aşteptăm, să 
vedem dacă încearcă ei să intre în legătură cu noi. Să le lăsăm 
timp până la pauza pentru cină. 


Dar Lucy Gray îşi făcu intrarea în arenă tocmai când elevilor 
spectatori li se spunea că pot pleca acasă. leşi dintr-un tunel 
alergând din răsputeri, cu părul desprins din cozi şi fluturându-i 
pe spate. 

— Unde e Jessup? întrebă Lysistrata, încruntându-se. De ce nu 
sunt împreună? 

Inainte de a se aventura Coriolanus să facă vreo presupunere, 
Jessup ieşi, clătinându-se, tot din tunelul din care ţâşnise Lucy 
Gray. La început, Coriolanus se gândi că fusese rănit, poate 
apărând-o pe Lucy Gray. Insă atunci ce explicaţie avea fuga ei? 
li urmăreau alte tributuri? Când camera focaliză imaginea lui 
Jessup, deveni clar că e bolnav, nu rănit. Avea braţele şi 
picioarele ţepene şi tremura agitat. Întinse de câteva ori mâinile 
spre soare, se ghemui şi aproape imediat sări în picioare, 
apărând în sfârşit în prim-plan. 

Coriolanus se întrebă dacă Lucy Gray găsise cum să-l 
otrăvească, numai că n-ar fi avut sens. Jessup era un protector 
prea valoros, mai ales după ce apăruse haita formată în cursul 
nopţii. Dar atunci ce îl şubrezise? 

Multe lucruri l-ar fi putut îmbolnăvi şi puteai bănui că are orice 
boală dacă spuma care începea să-i apară pe buze ca un clăbuc 
n-ar fi fost edificatoare. 


17 


— E turbat, spuse încet Lysistrata. 

In timpul războiului, turbarea reapăruse în Capitoliu. Cu 
medicii plecaţi pe front, unde era mare nevoie de ei, cu spitalele 
şi lanţurile de aprovizionare puse în pericol de bombardamente, 
tratamentele medicale erau superficiale pentru oameni, ca în 
cazul mamei lui Coriolanus, şi aproape inexistente pentru 


răsfăţatele animale de companie din Capitoliu. Vaccinarea 
pisicii nu figura pe lista de priorităţi când nu puteai strânge bani 
pentru pâine. Debutul era subiect de controverse - de vină 
fusese un coiot contaminat, din munţi? O întâlnire nocturnă cu 
un liliac? Dar câinii răspândiseră boala. Mulţi mureau de foame, 
abandonaţi, ei înşişi victime ale războiului. Trecuse de la câine 
la câine, apoi la oameni. Virusul agresiv se răspândise cu o 
viteză fără precedent, ucigând mai bine de o duzină de cetăţeni 
ai Capitoliului înainte ca un program de vaccinare să-l ţină sub 
control. 

Coriolanus îşi amintea afişele care avertizau populaţia şi 
enumerau semnele bolii, atât la animale, cât şi la oameni, 
aducând astfel în lumea sa încă o potenţială ameninţare. Se 
gândi la Jessup, cu batista lui lipită de gât. 

— Mugşcătură de şobolan? 

— N-a fost şobolan, spuse Lysistrata, cu şocul şi tristeţea 
citindu-i-se pe faţă. Şobolanii nu răspândesc turbarea aproape 
niciodată. A fost, probabil, unul dintre ratonii ăia râioşi. 

— Lucy Gray spunea că el a pomenit de ceva cu blană şi am 
presupus... 

Coriolanus tăcu. Nu conta ce îl muşcase pe Jessup, era oricum 
o condamnare la moarte. Probabil fusese infectat cu două 
săptămâni în urmă. 

— L-a dat gata repede, nu crezi? 

— Foarte repede. Fiindcă a fost muşcat de gât. Cu cât ajunge 
mai rapid la creier, cu atât mori mai rapid, îi explică Lysistrata. 
Şi, fireşte, e pe jumătate mort de foame şi slăbit. 

Dacă aşa spunea ea, probabil era adevărat. Era exact genul 
de subiect despre care îşi imagina Coriolanus că discută familia 
Vickers la cină, în stilul său calm, profesional. 

— Sărmanul Jessup! zise Lysistrata. Până şi moartea trebuie 
să-i fie oribilă. 

Boala lui Jessup îi agită şi îi îngrijoră pe spectatori, stârnind un 
val de comentarii încărcate de spaimă şi de scârbă. 

— Turbare! De unde-a luat-o? 

— A adus-o din districte, fac pariu! 

— Grozav, acum o să molipsească tot oraşul! 


Cu amintirile din copilărie despre boală revenite la viaţă, elevii 
se aşezară la loc pe scaune, nevrând să scape nimic. 

Coriolanus păstră tăcerea din solidaritate cu Lysistrata, dar 
îngrijorarea îi spori când Jessup traversă arena în zigzag, 
îndreptându-se spre Lucy Gray. Nu puteai ghici ce are de gând. 
Coriolanus era sigur că, în mod obişnuit, ar fi protejat-o, însă 
acum se vedea că nu mai judecă raţional şi că ea trebuie să 
fugă ca să-şi salveze viaţa. 

Camerele o urmăriră pe Lucy Gray când traversă arena în 
goană şi începu să se caţăre pe zidul fisurat, către tribuna unde 
se afla cabina principală pentru presă. Poziţionată la mijlocul 
arenei, ocupa câteva rânduri de scaune şi, cumva, atacul cu 
bombe o cruţase. Gâfâind, Lucy Gray se opri o clipă şi-l privi pe 
Jessup apropiindu-se pe un traseu bizar, cu multe schimbări de 
direcţie, apoi se repezi către dărâmăturile unui chioşc care 
înainte vindea gustări şi băuturi. Cadrul exterior rămăsese în 
picioare, dar centrul sărise în aer, făcându-se fărâme, iar 
acoperişul fusese aruncat la aproape zece metri distanţă. 
Presărată cu cărămizi şi scânduri, zona te ducea cu gândul la un 
soi de cursă cu obstacole, pe care ea o străbătu, până ajunse în 
vârful harababurii. 

Creatorii-de-joc profitară de oprirea ei şi măriră imaginea 
pentru a o arăta în prim-plan. Coriolanus aruncă o privire spre 
buzele ei crăpate şi duse mâna la commanşetă. Se părea că 
Lucy Gray nu mai băuse apă de când fusese lăsată în arenă, iar 
asta se întâmplase cu o zi şi jumătate în urmă. Apăsă pe 
comanda pentru o sticlă. Promptitudinea cu care dronele făceau 
livrarea se îmbunătăţea de la o comandă la alta. Chiar dacă 
Lucy Gray trebuia să fugă, drona îi putea duce apa, câtă vreme 
rămânea sub cerul liber. Dacă scăpa de Jessup, Coriolanus avea 
s-o încarce cu mâncare şi cu apă, atât pentru ea, cât şi ca s-o 
amestece cu otravă de şobolani. Dar, pe moment, părea un plan 
pe termen lung. 

Jessup reuşise să traverseze arena, lăsând impresia că nu 
pricepe de ce-l respinge Lucy Gray. Incepu să urce spre tribune, 
pe urmele ei, dar îi era greu să-şi ţină echilibrul. Când intră în 
zona cu dărâmături, mişcările îi deveniră şi mai necoordonate şi 
căzu de două ori, rănindu-se serios la un genunchi şi la o 


tâmplă. După a doua rană, din care sângele curgea abundent, 
se aşeză, năucit, pe o treaptă, întinzând mâinile spre Lucy Gray. 
Gura lui se mişcă şi spuma începu să-i picure de pe bărbie. 

Ea rămase nemişcată, urmărindu-l pe Jessup cu durere în 
privire. Alcătuiau un tablou straniu: un băiat turbat, o fată 
încolţită, o clădire distrusă de bombe. Sugera o poveste care nu 
se putea încheia decât cu o tragedie. Indrăgostiţi născuţi sub o 
stea potrivnică, întâlnindu-şi soarta necruțătoare. O răzbunare 
întoarsă împotriva ei înseşi. Epopeea unui război fără prizonieri. 

Te rog, mori! se gândi Coriolanus. Ce te omora, în cele din 
urmă, dacă te îmbolnăveai de turbare? Nu mai puteai respira 
sau ţi se oprea inima? Orice-ar fi fost, cu cât i se întâmpla mai 
repede lui Jessup, cu atât era mai bine pentru toţi cei implicaţi. 

O dronă cu o sticlă cu apă apăru în arenă şi Lucy Gray ridică 
ochii ca să-i urmărească înaintarea şovăielnică. Işi trecu limba 
peste buze, în aşteptare. Insă, când drona trecu pe deasupra 
capului lui Jessup, un tremur scutură trupul lui chinuit. O lovi cu 
o scândură şi drona se izbi de tribună. Apa scursă din sticla 
spartă mări agitația băiatului. Se trase înapoi, împiedicându-se 
de bănci, apoi se repezi direct spre Lucy Gray. La rândul ei, fata 
începu să urce iar. 

Coriolanus intră în panică. Tactica punerii dărâmăturilor între 
ea şi Jessup avea un oarecare merit, însă Lucy Gray risca să fie 
blocată acolo. Virusul îi afectase lui Jessup simţul echilibrului, 
dar, pe de altă parte, împrumutase trupului său puternic iuţeala 
nebuniei şi nimic nu-i distrăgea atenţia de la Lucy Gray. În afară 
de drona cu apa, se gândi Coriolanus. Apa. Un cuvânt răsări din 
străfundul memoriei sale. Un cuvânt de pe afişul care tapetase 
o vreme pereţii din Capitoliu. Hidrofobie. Frica de apă. Fiindcă 
nu mai puteau să înghită, victimele turbării îşi ieşeau din minţi 
la vederea ei. 

Degetele începură să i se mişte pe commanşetă, pregătindu- 
se să comande sticle cu apă. Poate, în cantitate destul de mare, 
reuşeau să-l sperie pe Jessup, punându-l pe fugă. Dacă era 
nevoie, avea să-şi golească astfel contul. 

Lysistrata îl opri, punându-şi mâna peste a lui. 

— Nu, lasă-mă pe mine. La urma urmei, e tributul meu. 


Începu să comande sticlă după sticlă. Să trimită apă, ca să-l 
înnebunească pe Jessup. Faţa nu-i trăda aproape deloc 
sentimentele, însă o lacrimă, una singură, îi alunecă pe obraz şi 
îi atinse uşor colţul gurii înainte ca ea s-o şteargă. 

— Lyssie... 

Coriolanus nu-i mai spusese aşa de când erau micuţi. 

— Nu trebuie s-o faci. 

— Dacă Jessup nu poate câştiga, vreau să câştige Lucy Gray. 
Asta ar fi dorit el. Şi ea nu are cum să câştige dacă o omoară. 
Ceea ce s-ar putea întâmpla oricum. 

Pe ecran, Coriolanus văzu că Lucy Gray chiar ajunsese la 
strâmtoare. Avea piciorul stâng pe zidul înalt din partea din 
spate a arenei şi dreptul, pe peretele lateral, din sticlă groasă, 
al cabinei presei. Incercă de mai multe ori să scape de Jessup, 
care continua s-o urmărească, dar el îşi schimba de fiecare dată 
direcţia, încolţind-o. Când ajunse la vreo şase metri de ea, Lucy 
Gray începu să-i vorbească, întinzând mâna într-un gest 
liniştitor. Asta îl opri, dar numai pentru scurtă vreme, după care 
începu iar să înainteze. 

Departe, în capătul opus al arenei, prima sticlă cu apă a 
Lysistratei, sau poate înlocuitoarea celei sparte, îşi începu 
zborul către tributuri. Drona părea mai stabilă şi se deplasa cu 
mai multă precizie pe traseul impus, ca şi mica flotilă care o 
urma. În clipa când zări dronele, Lucy Gray îşi încetă retragerea. 
Coriolanus o văzu bătându-se peste volanele de deasupra 
buzunarului cu pudriera de argint şi luă asta drept semn că 
înţelesese semnificaţia apei. Lucy Gray arătă către drone, 
strigând şi reuşi să-l facă pe Jessup să întoarcă repede capul. 

Jessup încremeni şi ochii i se bulbucară de teamă. Când 
dronele ajunseră destul de aproape, încercă să le plesnească, 
dar nu le nimeri. Când începură să elibereze sticlele cu apă, îşi 
pierdu pe deplin controlul. Nici măcar declanşarea unei explozii 
n-ar fi provocat o reacţie atât de puternică; sticlele care se 
izbeau zgomotos de scaunele din tribună îl aduseră în culmea 
nebuniei. Conţinutul uneia îi împroşcă mâna şi el se trase 
înapoi, de parcă ar fi fost acid. Ajunse pe culoarul dintre scaune 
şi o luă la fugă în jos, către centrul arenei, dar vreo zece drone 
sosiră şi începură să-l bombardeze. Fiind programate să-şi ducă 


încărcătura acolo unde se află tributul, n-avea cum să scape de 
ele. În timp ce alerga spre primul rând de locuri din tribună, 
piciorul i se agăţă de ceva, se împiedică şi căzu cu capul 
înainte, zburând peste zidul arenei şi aterizând pe teren. 

Zgomotul de oase rupte care însoţi impactul surprinse 
publicul. Nimerise într-unul dintre puţinele locuri cu sonorizare 
bună. Rămase întins pe spate, nemişcat, cu excepţia pieptului 
care îi tresălta. Sticlele căzură peste el în ploaie, în timp ce gura 
i se strâmbă, cu buzele supte, şi ochii fixau, fără să-l vadă, 
soarele strălucitor, care scânteia în apă. 

Lucy Gray cobori în fugă treptele şi se aplecă peste 
balustradă. 

— Jessup! 

El nu putu face nimic altceva decât să-şi îndrepte privirea spre 
faţa ei. 

Coriolanus auzi cu greu şoapta Lysistratei: 

— Oh, nu-l lăsa să moară singur. 

Cântărind pericolul, Lucy Gray îşi îngădui să cerceteze câteva 
clipe arena pustie înainte de a cobori pe zidul surpat ca să 
ajungă lângă Jessup. Lui Coriolanus îi venea să mormăie 
dezaprobator - ea trebuia să plece de-acolo - dar n-o putea face 
cu Lysistrata alături. 

— N-o să-l lase, îşi asigură colega, amintindu-şi cum târâse 
Lucy Gray bârna aprinsă, căzută peste el. Nu-i stă în fire. 

— Mai am ceva bani, spuse Lysistrata, ştergându-şi ochii. O să 
trimit mâncare. 

Jessup o urmări cu privirea pe Lucy Gray când ea sări pe teren 
de la aproape un metru înălţime, dar el nu părea în stare să se 
mişte. Oare paralizase în urma căderii? Fata se apropie cu 
prudenţă şi îngenunche la distanţă, astfel încât braţele lui lungi 
să nu o poată atinge. li vorbi, încercând să zâmbească. 

— Acum dormi, mă auzi, Jessup? Haide, e rândul meu să stau 
de pază. 

Ceva părea să aibă efect, poate vocea ei sau poate repetarea 
cuvintelor pe care i le mai spusese de atâtea ori în ultimele 
două săptămâni. Rigiditatea feţei lui dispăru şi buzele i se 
mişcară. 

— Aşa. Lasă-te furat de somn. Cum o să visezi dacă nu dormi? 


Se grăbi să vină lângă el şi îi puse o mână pe cap. 

— E în ordine. O să veghez asupra ta. Sunt aici. Nu mă mişc 
de-aici. 

Jessup rămase cu ochii la ea, în timp ce viaţa i se scurgea 
încet din trup şi pieptul îi încremenea. 

Lucy Gray îi netezi bretonul şi se lăsă pe călcâie. Oftă adânc şi 
Coriolanus simţi cât e de istovită. Scutură din cap, parcă 
încercând să se trezească, apoi înhăţă cea mai apropiată sticlă 
de apă, îi deşurubă dopul şi o bău din câteva înghiţituri. O goli şi 
pe a doua, şi pe a treia înainte de a se şterge la gură cu dosul 
palmei. Se ridică în picioare, îl cercetă pe Jessup cu privirea, 
apoi destupă încă o sticlă şi turnă apa peste faţa lui, spălând-o 
de spumă şi de salivă. Scoase din buzunar şervetul de olandă 
albă care căptuşise coşul de picnic adus de Coriolanus în 
noaptea dinaintea Jocurilor. Se aplecă şi închise cu delicateţe 
pleoapele lui Jessup cu marginea şervetului, pe care-l scutură 
apoi pentru a i-l aşterne pe faţă, ascunzându-i-o de ochii 
publicului. 

Pachetele cu mâncare trimise de Lysistrata căzură cu zgomot 
surd alături şi ea păru să se dezmeticească. Se grăbi să înşface 
bucăţile de pâine şi de brânză şi să le îndese în buzunare. 
Adună sticlele de apă în fustă, dar se opri brusc atunci când, în 
celălalt capăt al arenei, apăru Reaper. Nu mai pierdu timpul, ci 
dispăru în cel mai apropiat tunel, cu tot cu darurile primite. 
Reaper o lăsă să plece, dar, în lumina din ce în ce mai slabă, 
veni să culeagă sticlele rămase. Se uită la Jessup, apoi plecă, 
lăsând cadavrul singur. 

Coriolanus luă asta drept un semn bun. Dacă tributurile îşi 
făceau un obicei din a aduna darurile celor ucişi, înlesneau 
otrăvirea plănuită. Insă nu avu prea mult timp să chibzuiască, 
pentru că Lepidus veni s-o intervieveze pe Lysistrata. 

— Oho! exclamă el. A fost ceva cu totul neprevăzut! Ştiai de 
turbare? 

— Sigur că nu! Altminteri aş fi alertat autorităţile, ca să poată 
testa ratonii din grădina zoologică, răspunse ea. 

— Cum? Vrei să spui că n-a adus-o din districte? se miră 
Lepidus. 

Lysistrata era sigură. 


— Nu, a fost muşcat aici, în Capitoliu. 

— In grădina zoologică? 

Lepidus păru să se îngrijoreze. 

— Suntem mulţi cei care ne-am petrecut timpul acolo. Un 
raton mi-a trecut peste echipament, ştii, cotrobăind cu 
mânuţele alea ciudate şi... 

— Tu n-ai rabie, îl întrerupse Lysistrata cu fermitate. 

Lepidus îşi încovoie degetele, ca nişte gheare. 

— Mi-a atins lucrurile. 

— Ai întrebări despre Jessup? zise Lysistrata. 

— Jessup? Nu, nu m-am apropiat niciodată de el. Oh, ăăă, de 
fapt... Vrei să ne împărtăşeşti câteva dintre gândurile ta/e? 

— Da, răspunse Lysistrata, inspirând adânc. Aş vrea să se ştie 
că Jessup a fost un om bun. S-a aruncat peste mine, casămă 
apere cu trupul lui, când au început să explodeze bombele în 
arenă. Nici măcar n-a fost un gest conştient. A făcut-o din 
reflex. Asta era el, în sufletul lui. Un protector. Nu cred că ar fi 
putut să câştige Jocurile, fiindcă ar fi murit străduindu-se s-o 
apere pe Lucy Gray. 

— Oh, ca un câine sau cam aşa ceva, încuviinţă Lepidus. Ca 
un câine cu adevărat bun. 

— Nu, nu ca un câine, îl contrazise Lysistrata. Ca o fiinţă 
omenească. 

Lepidus o privi lung, încercând să-şi dea seama dacă 
glumeşte. 

— Ei, Lucky, ceva nou pentru noi de la cartierul general? 

Camera îl surprinse pe Lucky trăgând cu dinţii de pieliţa 
îndărătnică a unei unghii. 

— Ce? Salut! Deocamdată, n-avem nicio veste de la 
conducere. Ce-ar fi să mai aruncăm o privire în arenă? 

Odată camera de televiziune îndreptată în altă parte, 
Lysistrata începu să-şi strângă lucrurile. 

— Nu pleca încă. Rămâi cu noi la cină, spuse Coriolanus. 

— Oh, nu, vreau doar să mă duc acasă. Dar îţi mulţumesc că 
ai fost aici, Coryo. Eşti un aliat bun. 

El o îmbrăţişă. 

— Ba tu eşti. Ştiu că nuţi-a fost uşor. 

Ea oftă. 


— Ei, cel puţin am terminat cu asta. 

Ceilalţi mentori se adunară în jurul ei, spunându-i că s-a 
descurcat bine şi tot restul, apoi ea părăsi sala fără să aştepte 
plecarea elevilor spectatori. Insă şi aceştia se retraseră curând 
şi, câteva minute mai târziu, cei zece mentori rămaşi în 
competiţie se pomeniră singuri. Acum, când era în joc Premiul 
Plinth, se priveau reciproc cu alţi ochi, fiecare sperând nu doar 
să dea învingătorul în Jocuri, ci să fie învingătorul. 

Probabil că exact la asta se gândiseră chiar atunci şi creatorii- 
de-joc, căci Lucky ocupă iar ecranul pentru o sumară trecere în 
revistă a tributurilor rămase şi a mentorilor lor. Imaginea se 
împărţi în două, arătând fotografiile celor zece perechi, însoţite, 
din afara cadrului, de vocea lui Lucky. Câţiva mentori 
murmurară dezaprobator când constatară că fuseseră preluate 
deloc măgulitoarele lor fotografii de pe legitimaţiile de elevi, 
însă Coriolanus se simţi uşurat văzând că nu-i apare faţa plină 
de coji din prezent. Tributurile nu aveau fotografii oficiale, aşa 
că sub ochii publicului ajunseră cadre alese la întâmplare din tot 
ce se filmase începând cu ziua extragerii. 

Lista se derulă în ordinea numerică a districtelor, începând cu 
Urban-Teslee şi lo-Circ, perechile din Districtul 3. 

— Ne întrebăm cu toţii ce-or fi făcut cu dronele tributurile 
noastre din districtul tehnologiei, spuse Lucky. 

Apoi apărură Festus şi Coral, urmaţi de Persephone şi de 
Mizzen. 

— Tributurile din Districtul 4 sunt la înălţime acum, când am 
ajuns la ultimii zece! 

La vederea Laminei, pe bârna ei, şi a propriei sale fotografii, 
Pup ovaţionă până ce pe ecran se iviră Treech, jonglând la 
grădina zoologică, şi Vipsania. 

— lar favoriţii publicului, Lamina şi Pliny Harrington, sunt 
alături de Treech, băiatul din Districtul 7, şi de mentorul lui, 
Vipsania Sickle! Aşadar, districtele 3, 4 şi 7 au în competiţie 
ambele echipe! Să trecem acum la tributurile rămase singure. 

O poză neclară a lui Wovey, ghemuită la grădina zoologică, 
lângă una a lui Hilarius, cu o erupție urâtă de acnee. 

— Wovey, din Opt, cu Hilarius Heavensbee ca îndrumător! 


Fiindcă folosiseră un cadru din interviu, Tanner arăta mai bine 
când apăru împreună cu Domitia. 

— Băiatul din Zece abia aşteaptă să folosească tehnicile 
învăţate la abator! 

Pe urmă, Reaper, neînfricat în arenă, alături de o Clemensia 
fără cusur. 

— lată un tribut pe care veţi dori probabil să-l reevaluaţi! 
Reaper din Unsprezece! 

In sfârşit, Coriolanus îşi văzu propria fotografie - nici 
excelentă, nici rea - alături de una superbă a lui Lucy Gray, 
cântând la interviu. 

— lar premiul pentru cei mai populari merge la Coriolanus 
Snow şi Lucy Gray din Doisprezece! 

Cei mai populari? Era flatant, presupuse Coriolanus, dar nu 
deosebit de intimidant. Insă nu conta. Popularitatea îi adusese 
lui Lucy Gray un morman de bani. Era vie, îşi potolise setea şi 
foamea şi avea provizii suficiente. Era de sperat că se poate 
ascunde până se subţiază rândurile celorlalţi. Pierderea lui 
Jessup, ca protector, era o lovitură, dar avea să-i fie mai uşor să 
se ascundă fără însoțitor. Coriolanus îi promisese că, în arenă, 
n-o să fie niciodată cu adevărat singură, că el o să fie cu ea tot 
timpul. Oare acum Lucy Gray ţinea în mână pudriera? Se 
gândea la el ca şi cum s-ar fi aflat lângă ea? 

Coriolanus îşi actualiză lista mentorilor, tăindu-i fără pic de 
plăcere pe Jessup şi pe Lysistrata. 

A X-a Ediţie a JOCURILOR FOAMEI 

REPARTIZAREA MENTORILOR 

DISTRICTUL 1 


DISTRICTUL 2 
Fată-(SabynJFlorus-Friened 
DISTRICTUL 3 

Băiat (Circ) lo Jasper 

Fată (Teslee) Urban Canville 
DISTRICTUL 4 

Băiat (Mizzen) Persephone Price 


Fată (Coral) Festus Creed 
DISTRICTUL 5 

z Pe 
țară & ef A - AMF 019 
DISTRICTUL 6 

= , 
i ey f pl SAn 
DISTRICTUL 7 
Băiat (Treech) Vipsania Sickle 
Fată (Lamina) Pliny Harrington 
DISTRICTUL 8 


Fată (Wovey) Hilarius Heavensbee 
DISTRICTUL 9 
Băiat-(Panle)-Gaius-Breeh 
Fată-(Sheaf)Androeles Anderson 
DISTRICTUL 10 

Băiat (Tanner) Domitia Whimsiwick 


DISTRICTUL 11 
Băiat (Reaper) Clemensia Dovecote 


DISTRICTUL 12 


Fată (Lucy Gray) Coriolanus Snow 

Grupul se micşorase considerabil, dar mulţi dintre cei rămaşi 
erau greu de înfrânt. Reaper, Tanner, ambele tributuri din 
Districtul 4... şi cine putea şti ce pune la cale perechea de 
copilaşi deştepţi din Districtul 3? 

Când cei zece mentori se adunară ca să se înfrupte dintr-o 
delicioasă tocană de miel cu prune uscate, Coriolanus simţi 
lipsa Lysistratei. Fusese singurul lui aliat real, aşa cum fusese şi 
Jessup pentru Lucy Gray. 

După masă, se aşeză între Festus şi Hilarius, străduindu-se din 
greu să nu adoarmă. Pe la ora nouă, fiindcă după moartea lui 
Jessup nu se mai întâmplase nimic remarcabil, li se spuse că pot 
pleca, dar primiră ordin să se întoarcă foarte devreme a doua zi. 
Drumul pe jos până acasă era o perspectivă care îl speria, dar 


îşi aminti de a doua fisă primită de la Tigris şi, recunoscător, se 
urcă într-un troleibuz, care îl lăsă la numai un cvartal distanţă 
de casă. 

Mamaiestoasa se dusese la culcare, însă Tigris îl aştepta în 
dormitorul lui, din nou în haina de blană a mamei ei. Coriolanus 
se prăbuşi pe o sofa joasă, la picioarele ei, ştiind că îi e dator cu 
o explicaţie despre cele petrecute în arenă. Ezita, şi nu numai 
din cauza oboselii. 

— Ştiu că vrei să-ţi povestesc ce s-a întâmplat azi-noapte, îi 
spuse, dar mi-e frică s-o fac. Mă tem că s-ar putea să ai 
necazuri pentru că ştii. 

— E în ordine, Coryo. Cămaşa ta mi-a povestit în mare parte. 

Tigris luă de pe podea cămaşa purtată de el în noaptea 
precedentă. 

— Ştii, mie hainele îmi vorbesc. 

Tigris netezi cămaşa în poală şi începu o reconstituire a 
ororilor trăite de el în cursul nopţii, mai întâi ridicând mâneca, 
unde era despicătura pătată de sânge. 

— Aici. Aici te-a tăiat cuțitul. 

Degetele ei se mişcară de-a lungul rupturii din material. 

— Sfâşieturile astea mici, ca şi felul în care a pătruns 
murdăria prin ele îmi spun că ai alunecat - sau poate ai fost 
târât - ceea ce se potriveşte cu zgârietura de pe bărbia ta şi cu 
sângele de pe guler. 

Tigris atinse linia gâtului, apoi trecu mai departe. 

— Uitându-mă la cealaltă mânecă şi având în vedere cum s-a 
sfâşiat, aş spune că te-ai agăţat în sârmă ghimpată. Probabil la 
baricadă. Dar sângele ăsta de aici, cel împroşcat pe manşetă... 
nu cred că e al tău, cred că acolo ai fost nevoit să faci ceva cu 
adevărat groaznic. 

Coriolanus se uită la sânge şi simţi impactul scândurii cu capul 
lui Bobbin. 

— Tigris... 

Ea îşi frecă tâmpla. 

— Şi mă tot întreb cum s-a ajuns la asta. Sunt uimită că micul 
meu văr, care n-ar fi făcut rău nici măcar unei muşte, a ajuns să 
lupte în arenă ca să-şi apere viaţa. 


Era ultima discuţie din lume pe care îşi dorea s-o poarte 
atunci. 

— Nu ştiu. N-am avut de ales. 

— Ştiu asta. Bineînţeles că ştiu. 

Tigris îl cuprinse cu braţele. 

— Numai că detest ce-ţi fac ei acum. 

— Sunt bine, spuse el. N-o să mai dureze mult. Şi, chiar dacă 
nu câştig, am toate şansele să primesc un fel de premiu. Serios, 
cred că lucrurile se vor schimba în bine. 

— Sigur. Da. Nu mă îndoiesc. Zăpada cade întotdeauna 
deasupra, încuviinţă ea. 

Dar privirea o trăda. 

— Ce e? întrebă el. 

Ea clătină din cap. 

— Haide, ce e? 

— Voiam să-ţi spun după Jocurile Foamei... 

Tigris amuţi. 

— Dar acum trebuie s-o faci, insistă el. Sau o să-mi imaginez 
cele mai cumplite lucruri cu putinţă. Te rog, spune-mi. 

— O să găsim o soluţie. 

Ea dădu să se ridice. 

— Tigris. 

Coriolanus o trase înapoi. 

— Ce e? 

Ea îşi strecură şovăind mâna în buzunarul hainei, scoase o 
scrisoare care purta ştampila Capitoliului şi i-o întinse. 

— Inştiinţarea de plată a venit azi. 

Nu era nevoie să-i dea amănunte. Expresia feţei ei spunea 
totul. Fără bani pentru impozit şi neavând de unde să 
împrumute, familia Snow era pe punctul să-şi piardă casa. 

oriolanus refuzase să accepte existenţa impozitului, însă 


acum realitatea mutării familiei sale îl izbi cu puterea unui 
camion. Putea să-i spună adio singurului cămin pe care-l 
avusese vreodată? Mamei lui, copilăriei lui, minunatelor amintiri 
despre viaţa dinainte de război? Acele patru ziduri nu numai că-i 
ţinuseră familia la adăpost de lume, dar protejaseră şi legenda 
bogăției asociate cu numele Snow. Dintr-o lovitură, urma să-şi 
piardă locuinţa, istoria şi identitatea. 

Aveau şase săptămâni la dispoziţie până la plată. Şase 
săptămâni în care să adune echivalentul venitului lui Tigris pe 
un an. Cei doi veri încercară să evalueze lucrurile pe care mai 
puteau să le vândă, dar, chiar dacă ar fi renunţat la toată 
mobila şi la toate suvenirele, n-ar fi reuşit să acopere, în cel mai 
bun caz, decât impozitul pe câteva luni. lar înştiinţările de plată 
ar fi continuat să vină, lună de lună, cu precizie matematică. 
Aveau nevoie de toate sumele strânse din vânzări, oricât ar fi 
fost de neînsemnate, ca să închirieze o nouă locuinţă. 
Evacuarea pentru neplata impozitelor trebuia evitată cu orice 
preţ; ruşinea publică ar fi fost prea mare, prea persistentă. Aşa 
că era necesar să treacă la acţiune. 

— Ce-o să facem? întrebă Coriolanus. 

— Nimic, înainte de încheierea Jocurilor Foamei. Trebuie să te 
concentrezi asupra lor ca să poţi lua Premiul Plinth, sau măcar 
un altul. O să am eu grijă de asta. 

li aduse o cană de lapte fierbinte, amestecat cu sirop de 
porumb şi îl mângâie pe capul care îi zvâcnea de durere, până 
ce adormi. Coriolanus avu vise violente, tulburătoare, care 
reluau cele petrecute în arenă, şi îl trezi obişnuita intonare a 
imnului. 

Giuvaier al Panemului, 

Puternic oraş, 


Ca nou străluceşti prin ani ce se-adună. 

Oare mamaiestoasa avea să cânte şi peste o lună sau două, în 
locuinţa lor închiriată? Sau avea să se simtă prea umilită ca să- 
şi mai înalțe glasul? Oricât ar fi luat el până atunci în râs 
recitalul ei matinal, gândul ăsta îl întristă. 

Când se îmbrăca, îşi simţi pielea zvâcnind în jurul copcilor de 
pe braţ şi îşi aduse aminte că trebuie să treacă pe la Citadelă 
pentru o verificare. Pe faţa jupuită avea coji de un roşu 
întunecat, dar umflăturile se micşoraseră. Şi le tamponă cu 
pudra mamei, care nu reuşi să le acopere, însă parfumul ei îi 
oferi alinare. 

Deznădăjduita lor situaţie financiară îl făcu să accepte fără 
ezitare fisele oferite de Tigris. De ce să se zgârcească la nişte 
mărunţiş, când bancnote de mare valoare nu mai văzuseră de 
atâta vreme? În troleibuz, îşi înghiţi cu noduri biscuiţii săraţi, 
unşi cu unt de nuci, încercând să nu-i compare cu chiflele 
pregătite de mami pentru micul dejun. li trecu prin minte că, 
fiindcă îl salvase pe Sejanus, familia Plinth le-ar fi putut da bani 
cu împrumut sau l-ar fi putut plăti ca să păstreze tăcerea, însă 
mamaiestoasa n-ar fi îngăduit niciodată aşa ceva, iar ideea ca 
un Snow să se umilească în faţa unui Plinth era inacceptabilă. 
Dar Premiul Plinth era o ţintă uşoară şi un câştig echitabil şi 
Tigris avea dreptate. Următoarele câteva zile aveau să-i 
hotărască viitorul. 

La Academie, cei zece mentori îşi băură ceaiul şi se pregătiră 
să apară în faţa camerelor. De la o zi la alta, li se acorda tot mai 
multă atenţie. Creatorii-de-joc trimiseseră o machieuză, care 
reuşi să umbrească juliturile lui Coriolanus şi să dea 
sprâncenelor lui o oarecare formă. Nimeni nu părea să aibă chef 
să discute despre Jocuri, cu excepţia lui Hilarius Heavensbee, 
care nu era în stare să vorbească despre nimic altceva. 

— Pentru mine e altfel, spuse el. Mi-am verificat azi-noapte 
lista. De când sunt în arenă, toate tributurile încă în Jocuri au 
primit mâncare sau măcar apă. In afară de nevăzuta Wovey. 
Oare unde e? De unde ştim că nu s-a încovrigat pe undeva şi că 
n-a murit într-unul dintre tunelurile alea? Poate e deja moartă, 
iar eu stau aici ca un dobitoc, jucându-mă cu commanşeta! 


Coriolanus ar fi vrut să-i spună să tacă, fiindcă alţii au 
probleme reale şi avu grijă să se aşeze pe ultimul rând, lângă 
Festus, care era captivat de o discuţie cu Persephone. 

Flickerman începu emisiunea cu o recapitulare a tributurilor 
rămase şi îl invită pe Lepidus să le dea mentorilor posibilitatea 
să comenteze. Lui Coriolanus, primul chemat în faţa camerei de 
televiziune, i se ceru părerea despre panica stârnită de Jessup. 
El ţinu să o felicite pe Lysistrata pentru sclipitoarea abordare a 
situaţiei create de rabie şi îi mulţumi pentru generozitatea de 
care dăduse dovadă în ultimele minute ale vieţii lui Jessup. Se 
întoarse către locul unde stăteau mentorii ieşiţi din competiţie, 
o rugă să se ridice în picioare şi invită spectatorii s-o aplaude. 
Aceştia nu numai că dădură curs invitaţiei, dar cel puţin 
jumătate dintre ei se şi ridicară de pe scaune şi, cu toate că 
Lysistrata părea jenată, Coriolanus se gândi că, de fapt, ei puţin 
îi pasă. Coriolanus continuă, subliniind că speră să-i poată 
mulţumi aşa cum se cuvine îndeplinind predicția ei despre 
victoria unui tribut din Districtul 12, şi anume a lui Lucy Gray. 
Cei prezenţi îşi puteau da singuri seama cât de isteaţă fusese 
fata lui. Şi nimeni nu trebuia să uite cum stătuse alături de 
Jessup până la sfârşit. Din nou, o atitudine la care te aşteptai 
din partea unei fete din Capitoliu, dar ce se putea spune când 
se purta astfel cineva din districte? Era un aspect la care merita 
să meditezi, să observi în ce măsură sunt Jocurile Foamei o 
răsplată a caracterului învingătorului, în ce măsură îi reflectă 
valoarea. Probabil că reuşi să atingă o coardă sensibilă a 
publicului, căci commanşeta lui ţiui imediat de mai bine de zece 
ori. O ridică spre cameră şi le mulţumi sponsorilor generoşi. 

Incapabil să mai suporte atâta atenţie acordată lui Coriolanus, 
Pup îşi îndreptă spatele şi spuse cu voce sonoră: 

— Aş face bine să-i trimit Laminei micul dejun! 

Comandă imediat un potop de mâncare şi de sticle cu apă. 
Nimeni nu putea concura cu el, fiindcă Lamina era singurul 
tribut aflat la vedere, şi astfel Pup deveni iarăşi enervant. 
Coriolanus remarcă, satisfăcut, că dinspre commanşeta rivalului 
său nu se mai auzi niciun ţiuit. 

Ştiind că n-o să mai fie chemat din nou în faţa camerei în 
timpul intervievării celorlalţi, Coriolanus mimă interesul, dar 


abia dacă îi asculta lăudându-şi tributurile. Ideea abordării 
bătrânului Strabo Plinth pentru bani - nu şantajându-l, fireşte, 
dar oferindu-i ocazia să-şi exprime oficial mulţumirea printr-un 
dar - nu-i dădea pace. Ce-ar fi fost să treacă pe la familia Plinth 
ca să se intereseze de sănătatea lui Sejanus? Tăietura de la 
piciorul lui era o rană urâtă. Dar ce-ar fi fost să treacă pur şi 
simplu pe acolo şi să vadă ce se întâmplă? 

Lucky o întrerupse pe lo, care îşi dădea cu părerea despre ce- 
ar fi putut face Circ cu o dronă: 

— Ei bine, dacă diodele emițătoare de lumină din componenţa 
dronei nu sunt stricate, ar putea s-o transforme într-un soi de 
lanternă, ceea ce i-ar oferi un mare avantaj pe timpul nopţii. 

Flickerman atrase atenţia publicului asupra apariţiei lui 
Reaper, care ieşise din baricadă. 

Lamina, care adunase apa, pâinea şi brânza aduse de vreo 
şase drone, îşi înşirase proviziile cu grijă pe bârnă. Abia dacă îi 
dădu atenţie lui Reaper, însă el se îndreptă hotărât spre ea. 
Arătă în sus, către soare şi apoi către faţa ei. Coriolanus observă 
pentru prima oară preţul plătit de Lamina pentru zilele lungi 
petrecute sub cerul liber. Avea arsuri urâte, nasul i se jupuia. 
Dacă te uitai mai bine, vedeai că şi partea de deasupra a 
labelor picioarelor ei desculţe e roşie. Reaper arătă spre 
mâncarea ei. Lamina îşi frecă talpa, părând să cântărească 
oferta, oricare ar fi fost. Continuară o vreme să negocieze, apoi 
dădură amândoi din cap, declarându-se de acord. Reaper 
traversă arena în fugă şi se căţără până la steagul Panemului. 
Işi scoase cuțitul lung şi îl înfipse în țesătura groasă. 

In rândurile celor din sală se auziră obiecţii zgomotoase. 
Nesocotirea sanctităţii steagului naţional îi cutremura. Când 
cuțitul lui Reaper prinse să înainteze, tăind o bucată de 
dimensiunea unei păturici, tulburarea crescu. Cu siguranţă că 
aşa ceva nu putea fi trecut cu vederea. Fără îndoială că urma să 
fie pedepsit cumva. Dar nimeni nu vedea sub ce formă anume, 
dat fiind că pedeapsa cea mai cumplită era să fii aruncat în 
Jocurile Foamei. 

Lepidus se îndreptă grăbit spre Clemensia, s-o întrebe ce 
părere are despre purtarea tributului său. 


— Ei bine, e o mişcare stupidă, nu-i aşa? Cine o să-l mai 
sponsorizeze acum? 

— Nu s-ar zice că are vreo importanţă, fiindcă oricum nu-l 
hrăneşti, comentă Pup. 

— O să-l hrănesc când faptele lui vor dovedi că-şi merită 
hrana, ripostă ea. Oricum, cred că azi te-ai ocupat tu de asta. 

Pup se încruntă. 

— Eu? 

Clemensia arătă spre ecran. Reaper alerga înapoi, către 
bârnă. Urmă o altă negociere între el şi Lamina. După ceea ce 
păru să fie o numărătoare până la trei, Reaper aruncă în sus 
bucata de steag strânsă ghemotoc, iar fata lăsă o bucată de 
pâine să cadă. Steagul nu ajunse destul de sus ca ea să-l 
prindă. Negocierile continuară. Când, după mai multe încercări, 
Reaper izbuti în sfârşit să azvârle steagul la o înălţime 
suficientă, Lamina îl răsplăti cu o bucată de brânză. 

Nu era o alianţă oficială, dar trocul părea să creeze o oarecare 
legătură între ei. In timp ce Lamina scutură steagul şi îşi acoperi 
capul cu el, Reaper se rezemă de un stâlp şi mâncă pâinea şi 
brânza. Cei doi nu-şi mai vorbiră; rămaseră amândoi relativ 
liniştiţi şi, când în capătul opus al arenei apăru haita, Lamina 
arătă într-acolo. Reaper o privi dând din cap a mulţumire, apoi 
se retrase în spatele baricadei. 

Coral, Mizzen şi Tanner se aşezară în tribună şi mimară că 
mănâncă. Festus, Persephone şi Domitia se grăbiră să le facă pe 
plac şi cele trei tributuri împărţiră pâinea, brânza şi merele 
lăsate de drone să cadă lângă ei. 

In studio, Lucky îl adusese pe Jubilee, papagalul său, şi îşi 
petrecu câteva minute încercând să-l convingă să-i spună 
decanului Highbottom „Salut, frumosule!”. Pasărea, o creatură 
tristă în mijlocul unui câmp de luptă, se cocoţă pe încheietura 
mâinii lui Lucky fără să scoată vreun cuvânt, iar decanul îşi 
încrucişă braţele şi rămase în aşteptare. 

— Oh, spune odată! „Salut, frumosule! Salut, frumosule!” 

— Nu cred că vrea, Lucky, rosti decanul într-un târziu. Probabil 
că nu mă găseşte deloc frumos. 

— Ce? Ha! Nuuu! Pur şi simplu e timid în prezenţa străinilor. 

Îi întinse pasărea. 


— Vreţi să-l ţineţi? 

Highbottom se feri. 

— Nu. 

Lucky îl trase pe Jubilee la pieptul lui şi îi mângâie penele cu 
vârful degetului. 

— Aşadar, domnule decan Highbottom, ce concluzie trageţi 
după toate? 

— Toate... ce? 

— Toate acestea. Toate chestiile diferite care se petrec în 
Jocurile Foamei. 

Lucky făcu un gest larg. 

— Toate! 

— Ei bine, remarc interacţiunea apărută acum în cadrul 
Jocurilor, răspunse Highbottom. 

Lucky dădu din cap aprobator. 

— interacţiune. Continuaţi. 

— Chiar de la început. Ba chiar de mai înainte. Atacul cu 
bombe din arenă n-a eliminat doar o parte din participanţi, ci a 
schimbat şi peisajul, adăugă decanul. 

— A schimbat peisajul, repetă Lucky. 

— Da. Acum avem baricada. Bârna. Acces în tuneluri. E o 
arenă nouă-nouţă şi asta determină tributurile să se poarte cu 
totul diferit, explică Highbottom. 

— Şi avem drone! exclamă Lucky. 

— Exact. Acum spectatorii sunt jucători activi. 

Decanul înclină capul spre Lucky. 

— Şi ştii ce înseamnă asta. 

— Ce? întrebă Lucky. 

Decanul îi răspunse vorbind rar, ca şi cum s-ar fi adresat unui 
copil foarte mic. 

— Înseamnă că suntem cu toţii împreună în arenă, Lucky. 

Lucky se încruntă. 

— Ei, nu prea înţeleg cum vine asta. 

Highbottom se bătu cu degetul arătător în tâmplă. 

— Gândeşte-te. 

— Salut, frumosule! ţipă strident Jubilee, cu deznădejde. 

— Oh, ia te uită! V-am spus eu, nu-i aşa? cârâi Lucky. 


— Ai spus, recunoscu decanul. Şi totuşi, a fost ceva 
neaşteptat. 

Până la prânz nu se mai întâmplă nimic. Lucky prezentă 
buletinul meteorologic luând districtele pe rând, cu prezenţa lui 
Jubilee ca stimulent suplimentar, dar papagalul refuză să scoată 
vreun cuvânt, aşa că Lucky începu să vorbească în locul lui, cu 
voce piţigăiată. 

— Cum e vremea în Districtul 12, Jubilee? 

— La ei e zăpadă, Lucky. 

— Zăpadă în luna iulie, Jubilee? 

— Coriolanus Snow! 

Când camera se întoarse spre el ca să-i vadă reacţia, 
Coriolanus ridică degetul mare în semn de aprobare. Nu-i venea 
să creadă că asta era viaţa lui. 

Prânzul îl dezamăgi, fiindcă aveau în meniu sanaviciuri cu unt 
de nuci, iar el mâncase deja aşa ceva la micul dejun. Dar mâncă 
şi acum, fiindcă mânca tot ce era gratis şi fiindcă trebuia să se 
menţină în formă. Prin sală trecu un murmur, semn că pe ecran 
se întâmpla ceva, şi Coriolanus se grăbi să se întoarcă la locul 
lui. Poate apăruse Lucy Gray? 

Ea nu se vedea, dar haita ieşi din toropeala de dimineaţă şi îşi 
stabilea un scop. Cei trei traversară arena şi se opriră chiar sub 
grinda Laminei. La început ea nu se sinchisi, dar deveni atentă 
când Tanner lovi unul dintre stâlpi cu lama unei săbii. Se 
îndreptă de spate, studie haita şi probabil simţi că atmosfera se 
schimbase, fiindcă îşi scoase cuțitul şi securea şi le lustrui cu 
steagul. 

După o scurtă discuţie, în timpul căreia tributurile din 
Districtul 4 îşi abandonară tridentele în mâinile lui Tanner, haita 
se despărţi. Coral şi Mizzen se îndreptară fiecare spre unul 
dintre cei doi stâlpi metalici care susțineau bârna, iar Tanner se 
plasă chiar sub Lamina, cu cele două tridente. Ţinând cuţitele în 
dinţi, Coral şi Mizzen dădură din cap unul către altul şi începură 
să urce, fiecare pe stâlpul lui. 

Festus se foi pe scaun. 

— Trecem la fapte. 

— Nu vor reuşi niciodată, spuse Pup, agitat. 


— Sunt antrenați să lucreze pe corăbii. Ca parte a instruirii, se 
urcă pe funii, sublinie Persephone. 

— Pe greement, adăugă Festus. 

— Da, am înţeles. La urma urmei, tata e comandantul flotei, 
replică Pup. Căţăratul pe frânghie e altceva. Stâlpii ăştia 
seamănă mai degrabă cu copacii. 

Insă Pup călcase pe toată lumea pe nervi, aşa că până şi 
mentorii rămaşi fără tribut în competiţie păreau dornici să 
comenteze. 

— Ce zici de catarge? întrebă Vipsania. 

— Sau de catargele de steag? se amestecă Urban. 

— Nu vor reuşi, conchise Pup. 

Perechii din Districtul 4 îi lipsa eleganța mişcărilor Laminei, 
dar cei doi urcau, împingându-se tot mai sus şi mai sus. Tanner 
îi coordona, spunându-i lui Coral să aştepte când Mizzen 
rămânea în urmă. 

— Uitaţi-vă, se sincronizează ca să ajungă în acelaşi moment, 
spuse lo. O silesc să se lupte cu unul dintre ei, răstimp în care 
celălalt va urca pe bârnă. 

— Aşa că o să-l omoare pe unul şi o să coboare, spuse Pup. 

— Jos o aşteaptă Tanner, îi reaminti Coriolanus. 

— Ei, ştiu asta! ripostă Pup. Ce-aţi vrea să fac? Nu e ca şi cum 
ar fi turbaţi, ca să rezolv totul uşor trimițând nişte apă! 

— Ţie nu ţi-ar fi trecut niciodată aşa ceva prin cap, zise 
Festus. 

— Bineînţeles că mi-ar fi trecut, se răsti Pup. Tăceţi odată! 
Toţi! 

Se lăsă liniştea, în primul rând pentru că atât Coral, cât şi 
Mizzen erau aproape în vârf. Lamina întorcea capul când într-o 
parte, când în alta, ca să decidă cu cine să se lupte. Până la 
urmă se îndreptă spre Coral. 

— Nu, nu fata, băiatul! exclamă Pup, sărind în picioare. Acum 
o să fie nevoită să se lupte cu băiatul pe bârnă. 

— Şi eu aş face la fel. N-aş vrea să mă lupt cu fata aia, acolo, 
sus, comentă Domitia şi câţiva mentori murmurară aprobator. 

— Nu? întrebă Pup, cântărind din nou situaţia. Poate că ai 
dreptate. 


Lamina ajunse în capătul bârnei şi, fără nicio ezitare, îşi 
avântă securea în jos, spre Coral, ratându-i scalpul, dar 
retezându-i o şuviţă de păr. Coral se retrase, coborând un 
metru, dar Lamina continuă să încerce s-o lovească, parcă 
vrând să-şi demonstreze hotărârea. După cum era de aşteptat, 
asta îi dădu timp lui Mizzen să urce pe bârnă, dar tridentul 
aruncat de Tanner urcă până la două treimi din înălţimea 
stâlpului şi recăzu pe pământ. Lamina mai încercă o dată s-o 
lovească pe Coral, apoi se grăbi către Mizzen. El nu avea nici pe 
departe siguranţa ei la mersul pe bârnă şi reuşi să facă doar 
câţiva paşi ezitanţi, înainte ca Lamina să se repeadă spre el. 
Tanner se descurcă mai bine la a doua aruncare, dar tridentul 
se izbi de partea de dedesubt a grinzii, ricoşă şi ateriză în 
ţărână. Mizzen se ghemuise încercând să-l prindă, dar se 
îndreptă exact când ajunse Lamina în dreptul lui, lovindu-l cu 
partea plată a securii în lateralul genunchiului. Forţa izbiturii îi 
dezechilibră pe amândoi. Ea se redresă încălecând pe bârnă, 
însă el căzu, scăpând cuțitul şi abia reuşind să se agaţe de 
grindă cu un braţ. 

Până şi sistemul de sunet al arenei captă strigătul războinic al 
lui Coral în clipa când se văzu pe grindă. Tanner alergă spre ea 
şi reuşi să arunce tridentul până în raza de acţiune a mâinii ei. 
Uşurinţa cu care Coral îl înhăţă din zbor le smulse spectatorilor 
din Capitoliu exclamaţii admirative. Lamina aruncă o privire 
spre Mizzen, dar, neajutorat cum era în acel moment, el nu 
reprezenta o ameninţare imediată, aşa că ea se întoarse şi se 
propti bine pe picioare în aşteptarea atacului lui Coral. Lamina 
îşi ţinea mai bine echilibrul, însă arma lui Coral lovea la distanţă 
mai mare. După ce Lamina izbuti să-i blocheze cu securea 
primele împunsături, Coral făcu o mişcare sinuoasă cu tridentul, 
răsucindu-l pentru a-i distrage atenţia adversarei sale, apoi i-l 
înfipse în pântec. Coral eliberă arma şi se retrase un pas, 
folosindu-şi cuțitul ca acoperire, dar nu avu nevoie de el. 
Lamina căzu de pe bârnă şi impactul cu solul o ucise. 

— Nu! strigă Pup şi cuvântul reverberă în sala Heavensbee. 

Incremeni câteva clipe, apoi îşi luă scaunul şi părăsi zona 
mentorilor, ignorând microfonul întins spre el de Lepidus. Îşi 


trânti scaunul lângă al Liviei şi ieşi din sală cu paşi mari. 
Coriolanus se gândi că face eforturi ca să nu plângă. 

Coral înaintă spre Mizzen şi rămase deasupra lui o secundă 
deconcertantă, în care Coriolanus se întrebă dacă n-are cumva 
intenţia să-i desprindă braţul de grindă cu o lovitură de picior, 
trimiţându-l după Lamina. Insă ea se aşeză pe bârnă, îşi 
încrucişă picioarele ca să se susţină şi îl săltă la loc sigur. 
Securea îi vătămase genunchiul, dar era greu de spus în ce 
măsură. Pe jumătate alunecă şi pe jumătate cobori pe stâlp, 
urmat imediat de Coral, care ridică de pe pământ tridentul 
nefolosit, abandonat acolo de Tanner. Mizzen se sprijini de stâlp 
şi îşi inspectă genunchiul. 

După ce execută un soi de dans deasupra corpului Laminei, 
Tanner se grăbi spre ei. Mizzen zâmbi larg şi ridică braţele 
pentru a bate palma cu el în semn de victorie. Tanner abia 
apucase să-l atingă, când Coral îi înfipse al doilea trident în 
spate. Tanner se înclină spre Mizzen care, proptit de stâlp cum 
stătea, îl împinse înapoi. Tanner se răsuci, lovind zadarnic cu o 
mână în spate, ca şi cum ar fi vrut să smulgă tridentul, căci 
dinţii ascuţiţi ai acestuia se înfipseseră adânc. Căzu în genunchi, 
cu o expresie mai degrabă îngrijorată decât şocată, după care 
se prăbuşi cu faţa în ţărână. Mizzen îl ucise cu o lovitură de cuţit 
în ceafă. Pe urmă se întoarse şi se rezemă de stâlp, în timp ce 
Coral rupse o fâşie din steagul Laminei şi începu să-i bandajeze 
genunchiul. 

In studio, faţa lui Lucky se schimonosi într-o imitație 
caraghioasă a şocului. 

— Aţi văzut ce-am văzut şi eu? 

Domitia îşi adună în tăcere lucrurile; buzele strânse îi trădau 
dezamăgirea. Dar, când Lepidus împinse microfonul spre ea, 
vorbi cu calm şi detaşare. 

— E o surpriză. Credeam că Tanner ar putea să câştige. Şi 
probabil că ar fi câştigat dacă nu l-ar fi trădat aliaţii lui. Cred că 
asta este ideea de bază: fii atent în cine ai încredere. 

— In arenă şi în afara ei, adăugă Lepidus, dând din cap cu 
aerul unui înţelept. 

— Oriunde, încuviinţă Domitia. Ştii, Tanner a fost un om foarte 
bun la suflet. lar Districtul 4 a profitat de asta. 


Aruncă o privire tristă către Flavius şi Persephone, sugerând 
că acest fapt se răsfrânge negativ asupra lor, iar Lepidus pocni 
dezaprobator din limbă. 

— E unul dintre multele lucruri pe care le-am învăţat ca 
mentor la Jocurile Foamei. O să preţuiesc întotdeauna 
experienţa câştigată aici, iar tuturor mentorilor rămaşi în Joc le 
doresc mult noroc. 

— Bine spus, Domitia. Cred că tocmai le-ai arătat colegilor tăi 
mentori cum să pierzi cu eleganţă, încheie Lepidus. Lucky? 

Imaginea se schimbă, pe ecran apăru Lucky, încercând să-l 
momească pe Jubilee cu un biscuit ca să coboare de pe 
candelabru. 

— Ce e? Vrei să vorbeşti cu celălalt? Cum îl cheamă? Puştiul 
comandantului? 

— A refuzat să comenteze, spuse Lepidus. 

— Ei, atunci să ne întoarcem la spectacol! strigă Lucky. 

Insă, deocamdată, spectacolul se încheiase. Coral termină de 
bandajat genunchiul lui Mizzen şi recuperă tridentele, 
smulgându-le din trupurile victimelor. Apoi, împreună cu Mizzen, 
care şchiopăta, traversă fără grabă arena, către tunelul lor 
preferat. 

Satyria veni să le ceară mentorilor să-şi rearanjeze scaunele 
pe două rânduri de câte patru. lo, Urban, Clemensia şi Vipsania, 
în faţă. Coriolanus, Festus, Persephone şi Hilarius, în spate. Jocul 
scaunelor muzicale continua. 

Poate că pentru Jubilee postura de marionetă a lui Lucky 
devenea prea umilitoare, fiindcă refuză să coboare de pe 
candelabru. Insă Lucky beneficie din plin de sprijinul reporterilor 
din sala Heavensbee şi din faţa arenei, unde mulţimea se 
împărţise în grupuri care ovaţionau un tribut sau altul. În echipa 
lui Lucy Gray, atât tinerii, cât şi bătrânii, atât bărbaţii, cât şi 
femeile aveau reprezentanţi numeroşi; exista chiar şi o mână de 
avocşi, dar ei nu prea contau, fiindcă fuseseră aduşi ca să ţină 
pancarte. 

Coriolanus îşi dorea ca Lucy Gray să poată vedea cât de mulţi 
oameni o îndrăgesc. Işi dorea să ştie şi cum pledează el pentru 
ea. Deveni mai activ, abordându-l pe Lepidus în perioadele de 
acalmie şi ridicând-o în slăvi pe Lucy Gray. Ca urmare, darurile 


sponsorilor atinseră un nou record şi el căpătă convingerea că o 
poate hrăni o săptămână. Acum chiar nu mai avea altceva de 
făcut decât să se uite şi să aştepte. 

Treech apăru suficient timp cât să înhaţe securea Laminei şi 
să-l hrănească Vipsania. Teslee recuperă încă o dronă căzută şi 
primi ceva mâncare de la Urban. Nu se mai întâmplă mare lucru 
până către sfârşitul amiezii, când Reaper ieşi din baricadă, 
frecându-se somnoros la ochi. Părea că nu pricepe scena pe 
care o avea în faţa ochilor, cu trupul înjunghiat al lui Tanner şi 
mai ales cu al Laminei. Se învârti în jurul lor, o săltă pe Lamina, 
o duse acolo unde zăceau Bobbin şi Marcus şi îi aşeză pe toţi 
trei unul lângă altul. Dădu ocol grinzii o vreme, apoi îl trase pe 
Tanner lângă Lamina. In următoarea oră, o cără mai întâi pe Dill 
şi apoi pe Sol, adăugându-le la morga lui improvizată. 

Doar Jessup rămase deoparte. Lui Reaper îi era teamă, 
probabil, să nu se molipsească de rabie. li aranjă frumos pe 
ceilalţi şi alungă muştele adunate. Luă o scurtă pauză, căzu pe 
gânduri, apoi se duse să taie o altă bucată de steag, pe care o 
întinse peste trupurile lor, stârnind un nou val de furie în 
rândurile publicului scandalizat din sală. Pe urmă luă bucata de 
steag folosită de Lamina, o scutură şi şi-o legă peste umeri ca o 
capă. Asta păru să-l inspire, fiindcă prinse a se roti încet, 
uitându-se în spate ca să vadă capa fluturând în urma lui. Pe 
urmă începu să alerge, cu braţele întinse şi cu steagul unduind 
în lumina soarelui. Obosit de activităţile zilei, se urcă într-un 
târziu în tribune şi aşteptă. 

— Oh, pentru numele Cerului, hrăneşte-l, Clemmie! răbufni 
Festus. 

— Vezi-ţi de treaba ta! îl repezi Clemensia. 

— N-ai inimă! îi spuse Festus. 

— Sunt un bun gospodar. Jocurile Foamei ar putea să dureze 
multă vreme. 

Clemensia se uită la Coriolanus cu un zâmbet răutăcios. 

— Şi nu înseamnă că l-am abandonat. 

Coriolanus se gândi s-o invite să-l însoţească în Citadelă, unde 
trebuia să se prezinte. l-ar fi plăcut să nu fie singur, iar ea ar fi 
putut să-şi viziteze şerpii. 


La ora cinci, odată cu trimiterea acasă a elevilor spectatori, 
cei opt mentori rămaşi se adunară pentru câte o porţie de 
tocană cu carne de vită şi câte o prăjitură. Coriolanus n-ar fi 
putut spune că simte lipsa Domitiei şi cu siguranţă nu pe a lui 
Pup, dar îi lipsea tamponul amortizor pe care aceştia îl formau 
între el şi cei de soiul Clemensiei, al Vipsaniei şi al lui Urban. 
Chiar şi Hilarius, cu tristele lui poveşti despre apartenenţa la 
clanul Heavensbee, devenise obositor. Pe la ora opt, când 
Satyria le îngădui să plece, porni glonţ spre uşă, sperând că nu 
e prea târziu ca să i se verifice starea braţului. 

Paznicii Citadelei îl recunoscură şi, după ce îi percheziţionară 
geanta pentru cărţi, i se îngădui s-o păstreze şi să coboare în 
laborator fără escortă. Se rătăci, dar reuşi în final să ajungă în 
clinică, unde aşteptă o jumătate de oră până ce apăru o 
doctoriţă. li verifică semnele vitale, îi examină copcile, care îşi 
făceau bine treaba, apoi îi spuse să mai aştepte. 

Atmosfera din laborator deborda de o energie ieşită din 
comun. Paşi grăbiţi, voci ridicate, ordine imperative. Coriolanus 
ciuli urechea, dar nu reuşi să-şi dea seama care e cauza 
activităţii intense. Auzi cuvintele arenă şi Jocuri nu doar o dată 
şi se întrebă care poate fi legătura. Când apăru în sfârşit, dr. 
Gaul se mulţumi să-i inspecteze sumar copcile. 

— Mai e nevoie de câteva zile, confirmă ea. Spune-mi, 
domnule Snow, l-ai cunoscut pe Gaius Breen? 

— Dacă l-am cunoscut? întrebă Coriolanus, sesizând imediat 
timpul trecut. Da. Suntem colegi de clasă. Ştiu că şi-a pierdut 
picioarele în arenă. E... 

— E mort. Complicaţii, ca urmare a atacului cu bombe, spuse 
dr. Gaul. 

— Oh, nu! 

Lui Coriolanus îi venea greu să priceapă sensul cuvintelor. 
Gaius, mort? Gaius Breen? Işi aduse aminte un banc pe care. i-l 
spusese Gaius de curând, despre numărul de rebeli de care e 
nevoie ca să legi şireturile unui pantof. 

— Nu l-am vizitat niciodată la spital. Când sunt funeraliile? 

— La asta se lucrează acum. Trebuie să ţii vestea pentru tine 
până când se face anunţul oficial, îl avertiză ea. Ţi-am dat-o 


acum pentru ca măcar unul dintre voi să aibă ceva inteligent de 
spus lui Lepidus. Sunt convinsă că o să te descurci. 

— Da, desigur. O să sune straniu anunţul ăsta în timpul 
Jocurilor. Ca o victorie a rebelilor, zise Coriolanus. 

— Exact. Dar fii sigur că vor exista repercusiuni. De fapt, fata 
ta mi-a dat ideea. Dacă o să câştige, o să ne comparăm 
notițele. Şi n-am uitat că-mi eşti dator cu o lucrare. 

Plecă, trăgând draperia în urma ei. 

Liber să plece, Coriolanus îşi încheie cămaşa şi îşi luă geanta 
pentru cărţi. Despre ce anume trebuia să scrie? Ceva despre 
haos? Control? Contract? Aproape sigur era ceva care începea 
cu H sau cu C. La lift, găsi două asistente de laborator care se 
străduiau să introducă în cabină un cărucior. Pe cărucior se afla 
o cuvă mare, cu şerpii care o muşcaseră pe Clemensia. 

— N-a spus ea să aducem lada frigorifică? întrebă una dintre 
asistente. 

— N-aş putea zice că-mi amintesc, răspunse cealaltă. 
Credeam că au fost hrăniţi. Mai bine să verificăm. Dacă greşim, 
îşi iese din minţi. 

II văzu pe Coriolanus. 

— Scuze, trebuie să ieşim din ascensor. 

— Nicio problemă, spuse el, trăgându-se într-o parte, ca să 
poată fi scoasă cuva din cabină. 

Uşile se închiseră şi se auzi huruitul liftului care urca. 

— Oh, îmi pare rău, vine înapoi într-un minut, spuse a doua 
asistentă. 

— Nicio problemă, repetă Coriolanus. 

Dar începea să bănuiască existenţa unei foarte mari 
probleme. Se gândi la activitatea din laborator, la menţionarea 
Jocurilor, la repercusiunile promise de dr. Gaul. 

— Unde duceţi şerpii? întrebă, cu cel mai inocent aer posibil. 

— O, doar într-un alt laborator, răspunse una dintre asistente, 
dar schimbă o privire cu cealaltă. Hai, pentru lada frigorifică e 
nevoie de două persoane. 

Se grăbiră amândouă să se întoarcă în laborator, lăsându-l 
singur cu şerpii. 

De fapt, fata ta mi-a dat ideea. Fata lui. Lucy Gray. Care-şi 
făcuse intrarea în Jocurile Foamei punând un şarpe pe spinarea 


fiicei primarului. Dacă o să câştige, o să ne comparăm notițele. 
Notiţe despre ce? Despre folosirea şerpilor ca arme? Se uită 
lung la reptilele unduitoare, imaginându-şi-le libere în arenă. 
Ce-aveau să facă? Să se-ascundă? Să vâneze? Să atace? Chiar 
dacă ar fi ştiut care e comportamentul şerpilor - dar habar n- 
avea - se îndoia să aceia respectă vreo regulă, dacă erau creaţi 
de dr. Gaul cu ajutorul ingineriei genetice. 

Cu o puternică înţepătură în inimă, Coriolanus şi-o aminti pe 
Lucy Gray la ultima lor întâlnire, agăţându-se de mâna lui când 
îi promisese că pot câştiga. Dar n-avea cum s-o apere de 
creaturile din cuvă, nu mai mult decât o putea apăra de tridente 
şi de săbii. Insă de astea măcar se putea ascunde. Nu era sigur, 
dar bănuia să şerpii se vor repezi drept în tuneluri. Întunericul 
nu avea să le stânjenească mirosul. Pe al lui Lucy Gray n-aveau 
să-l recunoască, aşa cum nu-l recunoscuseră nici pe al 
Clemensiei. Lucy Gray avea să ţipe, să cadă la pământ, cu 
buzele învineţindu-i-se, apoi albindu-se, în vreme ce puroiul 
strălucitor, roz, albastru şi galben avea să se prelingă, 
îmbibându-i rochia cu volane... Asta era! La asta se gândise 
când îi văzuse prima oară. Se potriveau cu rochia ei. De parcă 
şerpii i-ar fi fost dintotdeauna destinul... 

Fără să ştie exact cum, Coriolanus se pomeni cu batista în 
mână, strânsă ghem cu grijă, ca recuzita din trucurile magice 
ale lui Lucky. Se apropie de cuva cu şerpi, rămânând cu spatele 
la camera de supraveghere, apoi se aplecă, cu mâinile pe 
capac, ca şi cum l-ar fi fascinat şerpii. Din acea poziţie 
avantajoasă, urmări batista căzând prin trapa de acces şi 
dispărând sub curcubeul de trupuri. 

e făcuse? Pentru numele Cerului, ce făcuse? Inima îi 


bătea nebuneşte în timp ce parcurgea orbeşte o stradă, apoi 
alta, încercând să găsească logica acţiunilor sale. Nu putea 
gândi limpede, dar avea înspăimântătoarea senzaţie că 
depăşise un hotar pe care nu-l mai putea trece înapoi. 

Simţea bulevardul plin de ochi. Pietonii erau puţini, ca şi 
şoferii, dar oricine îl vedea parcă îl săgeta cu privirea. 
Coriolanus se grăbi să intre într-un parc şi se ascunse în 
întuneric, pe o bancă înconjurată de tufişuri. Işi impuse să-şi 
controleze răsuflarea, numărând până la patru la fiecare 
inspiraţie şi expiraţie, până ce sângele încetă să-i mai 
zvâcnească în urechi. Pe urmă încercă să gândească raţional. 

Bun, aşadar, lăsase batista cu mirosul lui Lucy Gray - cea din 
buzunarul exterior al genţii - să cadă în cuva cu şerpi. O făcuse 
pentru ca ei să n-o muşte, cum o muşcaseră pe Clemensia. Aşa 
că n-aveau s-o ucidă. Fiindcă îi păsa de ea? Sau fiindcă voia ca 
ea să câştige Jocurile Foamei şi el să-şi asigure astfel Premiul 
Plinth? Dacă a doua variantă era adevărată, atunci trişase ca să 
câştige şi gata, faptul era consumat. 

Stai o clipă! Nu ştiai dacă şerpii ăia ajung sau nu în arenă, îşi 
spuse. De fapt, asistentele spuseseră cu totul altceva. Una ca 
asta nu se mai întâmplase niciodată. Poate nu fusese decât o 
criză trecătoare de nebunie. Şi, chiar dacă şerpii ajungeau în 
arenă, Lucy Gray putea să nici nu-i întâlnească. Locul era imens, 
iar el nu credea că şerpii îl vor cutreiera, atacând în stânga şi-n 
dreapta. Ar fi trebuit să calci pe ei sau cam aşa ceva. Şi, chiar 
dacă ea întâlnea un şarpe şi şarpele nu o muşca, cine putea să 
facă legătura cu el? Era nevoie de prea multe cunoştinţe despre 
sistemele de înaltă securitate şi de intrări în locuri unde nimeni 
nu presupunea că el are acces. Şi de o batistă cu mirosul lui 


Lucy Gray. De ce ar fi posedat el aşa ceva? Totul avea să fie 
bine. 

In afară de acel hotar. Indiferent dacă cineva reuşea sau nu să 
pună faptele lui cap la cap, el ştia că îl trecuse. De fapt, ştia că 
dansase exact pe linia lui ceva vreme. Ca atunci când luase din 
sala de mese mâncarea lui Sejanus ca să i-o ducă lui Lucy Gray. 
Fusese o infracţiune măruntă, motivată de dorinţa lui de a o ţine 
pe ea în viaţă şi de furia împotriva neglijenţei creatorilor-de-joc. 
Aici putea invoca drept argument principiile morale elementare. 
Numai că nu fusese un incident izolat. Acum putea să vadă 
totul, vedea panta alunecoasă pe care se aflase în ultimele 
săptămâni, care începuse cu resturile de la masă ale lui Sejanus 
şi îl purtase până într-un parc pustiu, unde stătea tremurând pe 
o bancă, în întuneric. Ce-l aştepta în josul pantei, dacă nu-şi 
oprea alunecarea? De ce altceva ar mai fi fost în stare? Ei bine, 
asta era tot. Acum o să înceteze. Dacă n-avea onoare, nu avea 
nimic. Gata cu înşelăciunile. Gata cu strategiile dubioase. Gata 
cu justificările. De atunci înainte avea să ducă o viaţă onestă şi, 
dacă trebuia să ajungă cerşetor, măcar avea să fie unul decent. 

Picioarele îl duseseră departe de casă, dar îşi dădu seama că 
apartamentul familiei Plinth e la numai câteva minute distanţă. 
De ce să nu treacă pe la ei? 

O avox în uniformă de menajeră îi deschise şi îl întrebă, prin 
gesturi, dacă să-i ia geanta. El refuză şi se interesă dacă 
Sejanus îl poate primi. Femeia îl conduse într-un salon pentru 
recepții şi îl invită să ia loc. In timp ce aştepta, Coriolanus studie 
aranjamentul încăperii cu ochi de cunoscător. Mobilă de cea mai 
bună calitate, covoare groase, tapiţerii lucrate manual, bustul 
de bronz al cuiva. Exteriorul apartamentului nu era 
impresionant, dar pentru interior nu fusese cruţată nicio 
cheltuială. Ca să-şi consolideze poziţia socială, familia Plinth nu 
mai avea nevoie decât de o adresă pe Corso. 

Doamna Plinth dădu buzna în salon, plină de făină şi 
pierzându-se în scuze. Aparent Sejanus se dusese la culcare 
devreme, iar ea lucra în bucătărie. Voia el să vină jos, să bea o 
cană de ceai? Sau poate ar fi trebuit să servească ceaiul acolo, 
cum făcuse familia Snow. Nu, nu, o asigură el, în bucătărie este 
perfect. De parcă, în afară de o Plinth, şi-ar mai fi servit cineva 


oaspeţii în bucătărie. Dar nu venise la ei ca să-i judece. Venise 
ca să i se mulţumească şi, dacă asta implica bunătăţi scoase din 
cuptor, cu atât mai bine. 

— Ai vrea o bucată de plăcintă? Am cu mure. Sau cu piersici, 
dacă mai aştepţi puţin. 

Arătă cu capul spre două plăcinte de curând puse în forme, pe 
masă, aşteptând să intre în cuptor. 

— Sau poate o prăjitură? După-amiază am făcut cremă de 
lapte şi ouă. Avocşilor le place cel mai mult fiindcă, ştii, e uşor 
de înghiţit. Cafea, ceai sau lapte? 

Neliniştea adânci cutele dintre sprâncenele lui mami, de parcă 
nimic din ce putea oferi ea n-ar fi fost destul de bun. 

Deşi Coriolanus mâncase la cină, evenimentele din Citadelă şi 
drumul pe jos îl secătuiseră de puteri. 

— O, lapte, vă rog. Şi plăcinta cu mure ar fi o adevărată 
delicatesă. Nimeni nu poate concura cu plăcintele 
dumneavoastră. 

Mami umplu ochi un pahar mare. Tăie un întreg sfert de 
plăcintă şi-l trânti pe o farfurie. 

— Îți place îngheţata? întrebă. 

Puse pe farfurie mai multe cupe de îngheţată de vanilie. Apoi 
trase un scaun lângă o masă de lemn, surprinzător de simplă. 
Era aşezată sub un goblen înrămat, un peisaj de munte peste 
care se suprapunea un singur cuvânt: ACASA. 

— Sora mea mi l-a trimis. E singura cu care mai ţin legătura 
acum. Sau cred că ea ţine legătura cu mine. Nu se potriveşte cu 
restul casei, dar am colţul meu aici, jos. Te rog, aşază-te. 
Mănâncă. 

Colţul ei se mândrea cu o masă cu trei scaune desperecheate, 
cu goblenul şi cu un raft plin de mici ciudăţenii. O pereche de 
solniţe în formă de cocoş pentru piper şi sare, un ou de 
marmură şi o păpuşă de cârpă, cu haine peticite. Averea ei, 
bănui Coriolanus, tot ce-şi adusese de acasă. Altarul ei închinat 
Districtului 2. Era jalnică această cramponare a ei de o regiune 
muntoasă înapoiată. Sărmana creatură strămutată, lipsită de 
speranţa că se va adapta cândva, îşi petrecea zilele făcând 
cremă de lapte şi ouă pentru avocşii care n-aveau să-i simtă 
niciodată gustul şi ducând dorul trecutului. O privi punând 


plăcintele în cuptor şi muşcă din bucata lui. Papilele gustative îi 
fremătară de plăcere. 

— Cum e? întrebă ea, neliniştită. 

— Minunată, răspunse el. Ca tot ce gătiţi dumneavoastră, 
doamnă Plinth. 

Nu exagera. Mami o fi fost jalnică, dar în bucătărie era un soi 
de artistă. 

Ea îşi îngădui un mic zâmbet şi se aşeză la masă, lângă el. 

— Ei bine, dacă vrei vreodată o a doua porţie, uşa noastră îţi e 
mereu deschisă. Nici nu ştiu cum să încep să-ţi mulţumesc, 
Coriolanus, pentru ceea ce ai făcut pentru noi. Sejanus e viaţa 
mea. Imi pare rău că nu poţi să-l vezi acum. la o mulţime de 
sedative. Se pare că altfel nu izbuteşte să adoarmă. E atât de 
furios, atât de dezorientat. Dar nu trebuie să-ţi spun eu cât de 
nefericit este. 

— Intr-adevăr, Capitoliul nu e cel mai bun loc pentru el, zise 
Coriolanus. 

— De fapt, nu e pentru niciunul dintre noi, cei din familia 
Plinth. Strabo spune că, deşi nouă ne e greu acum, o să fie mai 
bine pentru Sejanus şi pentru copiii lui, însă eu nu ştiu. 

Se uită în sus, la raftul ei. 

— Rudele şi prietenii, ei sunt adevărata viaţă, Coriolanus, iar 
noi i-am lăsat pe toţi ai noştri în urmă, în Doi. Dar ştii asta. Imi 
dau seama. Mă bucur că tu le ai pe bunica ta şi pe 
încântătoarea ta verişoară. 

Coriolanus se trezi încercând s-o înveselească, spunându-i că 
totul o să fie mai bine după ce-o să-şi ia Sejanus diploma de la 
Academie. La Universitate era mai multă lume, erau mai mulţi 
copii din întregul Capitoliu şi avea să-şi facă prieteni noi, cu 
siguranţă. 

Doamna Plinth încuviinţă din cap, dar nu părea convinsă. 
Menajera avox îi atrase atenţia şi îi spuse ceva într-un soi de 
limbaj al semnelor. 

— Bine, o să vină sus după ce termină plăcinta, răspunse ea. 
Soţul meu ar dori să te vadă, dacă nu ai nimic împotrivă. Cred 
că vrea să-ţi mulţumească. 

După ce înghiţi ultima bucată de plăcintă, Coriolanus îi spuse 
noapte bună lui mami şi o urmă pe menajeră în susul scărilor, 


către parter. Covoarele groase înăbuşeau paşii şi cei doi 
ajunseră la uşa bibliotecii pe neauzite şi Coriolanus putu astfel 
să-i arunce o privire lui Strabo Plinth, surprins cu garda jos. 
Stătea în picioare lângă un şemineu sofisticat, cu trupul înalt 
sprijinit de poliţă, proptit într-un cot, uitându-se în jos, către 
locul unde, în alt anotimp, ar fost flăcări. Vatra era acum goală 
şi rece, iar Coriolanus se întrebă ce anume vedea acolo, de i se 
citea atâta amărăciune pe faţă. Avea o mână încleştată pe 
reverul de catifea al smochingului scump, care părea cu totul 
nelalocul său, la fel ca rochia de colecţie a doamnei Plinth şi 
costumul lui Sejanus. Garderoba familiei Plinth sugera 
întotdeauna o disperată încercare de a părea cetăţeni autentici 
ai Capitoliului. Dar, în loc să le dea un aer distins, calitatea 
incontestabilă a hainelor intra în conflict cu personalitatea lor de 
oameni din districte, exact aşa cum mamaiestoasa, chiar şi 
îmbrăcată într-un sac pentru făină, ar fi continuat să aibă alura 
unei doamne de pe Corso. 

Domnul Plinth îi întâlni privirea şi Coriolanus avu o senzaţie pe 
care şi-o amintea de pe vremea întâlnirilor cu tatăl său, un 
amestec de nelinişte şi stângăcie, de parcă ar fi fost prins 
făcând o prostie. Insă bărbatul acesta era un Plinth, nu un 
Snow. 

Coriolanus îi adresă cel mai frumos dintre zâmbetele lui 
protocolare. 

— Bună seara, domnule Plinth! Vă deranjez? 

— Nicidecum. Intră. la loc. 

Domnul Plinth arătă spre unul dintre scaunele din piele de 
lângă şemineu, nu spre cele din faţa biroului său impozant, din 
lemn de stejar. Prin urmare, era o întâlnire personală, nu de 
afaceri. 

— Ai mâncat? Fireşte, nu puteai să pleci din bucătăria soţiei 
mele fără să te îndoape ca pe-un curcan. Bei ceva? Poate un 
whisky? 

Posca era cea mai tare băutură pe care i-o oferiseră adulţii 
vreodată şi i se urca destul de repede la cap. Nu putea risca să 
facă o schimbare. 


— Nu ştiu unde l-aş mai băga, răspunse râzând şi bătându-se 
peste stomac în timp ce se aşeza. Dar, vă rog, nu renunţaţi 
dumneavoastră din cauza mea. 

— Oh, eu nu beau. 

Domnul Plinth se aşeză pe scaunul din faţa lui şi îl studie. 

— Semeni foarte mult cu tatăl tău. 

— Mi se spune asta foarte des. L-aţi cunoscut pe tata? 

— Afacerile noastre se intersectau uneori. 

Domnul Plinth bătu cu degetele lungi în braţul scaunului. 

— Asemănarea e izbitoare. Dar, de fapt, nu eşti ca el. 

Nu, se gândi Coriolanus. Eu sunt sărac şi fără nicio putere. 
Deşi poate că diferenţa sesizabilă era utilă pentru scopul său 
din acea seară. Tatăl lui, care-i ura pe oamenii din districte, ar fi 
fost îngreţoşat văzându-l pe Strabo Plinth primit în Capitoliu şi 
ajuns magnat al industriei producătoare de muniţie. Nu de-asta 
îşi jertfise el viaţa în război. 

— Absolut deloc. Altminteri n-ai fi intrat niciodată în arena aia 
după fiul meu, continuă domnul Plinth. Mi-e imposibil să mi-l 
imaginez pe Crassus Snow riscându-şi viaţa ca s-o salveze pe a 
mea. Mă tot întreb de ce ai făcut-o. 

Adevărul e că nu prea am avut de ales, se gândi Coriolanus, 
dar spuse altceva: 

— E prietenul meu. 

— Oricât de des aş auzi asta, mi-e greu s-o cred. Dar, încă de 
la început, Sejanus te-a considerat altfel decât toţi ceilalţi. Poate 
ai moştenit asta de la mama ta, hm? Era întotdeauna amabilă 
cu mine când veneam aici cu afaceri, înainte de război. În ciuda 
originii mele. O doamnă în adevăratul sens al cuvântului. N-am 
uitat niciodată. 

II privi cu asprime. 

— Eşti ca mama ta? 

Conversaţia nu decurgea deloc aşa cum şi-o imaginase 
Coriolanus. Unde era discuţia despre recompensa în bani? Nu 
putea fi convins s-o accepte dacă nu-i era oferită. 

— Mi-ar plăcea să cred că sunt, în anumite privinţe. 

— În ce privinţe? întrebă domnul Plinth. 


Întrebările se înşiruiau într-un mod bizar. În ce fel semăna el, 
cât de cât, cu acea făptură adorabilă care îl adormea în fiecare 
seară cântându-i? 

— Păi, avem în comun dragostea pentru muzică. 

O aveau? Ei îi plăcea muzica, iar el n-o detesta, sau aşa avea 
impresia. 

— Muzica, hm? repetă domnul Plinth, de parcă ar fi fost ceva 
la fel de aerian ca norii pufoşi. 

— Şi presupun că amândoi credem că norocul e... ceva pentru 
care plăteşti... zi de zi. Că nu trebuie să consideri că ţi se 
cuvine, adăugă Coriolanus. 

Habar n-avea ce semnificaţie au cuvintele lui, dar asupra lui 
Strabo Plinth părură să aibă efect. 

Căzu puţin pe gânduri. 

— Cu asta sunt de acord. 

— Oh, bun. Da, ei, atunci... Sejanus, îi aminti Coriolanus. 

Faţa domnului Plinth îi trăda oboseala. 

— Sejanus. Apropo, îţi mulţumesc că i-ai salvat viaţa. 

— Nu e nevoie de mulţumiri. Cum spuneam, e prietenul meu. 

Acum era momentul. Momentul pentru bani, pentru refuz, 
pentru convingere, pentru acceptare. 

— Bun. Ei bine, cred c-ar trebui să te duci acasă. Tributul tău e 
încă în Jocuri, nu-i aşa? întrebă domnul Plinth. 

Surprins să se vadă astfel alungat, Coriolanus se ridică de pe 
scaun. 

— Aveţi dreptate. Voiam doar să ştiu cum se simte Sejanus. 
Se întoarce curând la şcoală? 

— Nu se ştie, răspunse domnul Plinth. Dar îţi mulţumesc că ai 
trecut pe-aici. 

— Cum să nu trec? Spuneţi-i că i se simte lipsa. Noapte bună! 

— Noapte bună! 

Domnul Plinth dădu din cap. Niciun ban. Nici măcar o 
strângere de mână. 

Coriolanus era dezorientat şi dezamăgit. Punga grea, plină cu 
mâncare, şi şoferul care îl duse până acasă erau un premiu de 
consolare decent, dar, până la urmă, vizita lui fusese timp 
pierdut, mai ales când lucrarea cerută de dr. Gaul continua să-l 
aştepte. 


— O frumoasă adăugire la memoriul tău de solicitare a 
premiului. 

De ce pentru el totul trebuia să fie un urcuş contra vântului? 
Lui Tigris îi spuse că a trecut pe la Sejanus şi ea nu insistă, 
cerându-i alte explicaţii pentru întârziere. li făcu o cană de ceai 
special, de iasomie - un răsfăţ, ca şi fisele pentru troleibuz, dar 
cui îi mai păsa? Se aşeză la lucru, scriind pe o bucăţică de hârtie 
cele trei cuvinte iniţiale. Haos, control şi care era al treilea? Oh, 

da. Contract. Ce se întâmpla dacă omenirea nu se afla sub 
controlul nimănui? Asta era subiectul pe care trebuia să-l 
trateze. El răspunsese că domnea haosul. Şi dr. Gaul îl sfătuise 
să înceapă de aici. 

Haos. Dezordine şi confuzie duse la extrem. 

— Ca atunci când eşti în arenă, spusese dr. Gaul. 

Ca acea minunată ocazie, cum o numise ea. Transformatoare. 
Coriolanus se gândi la ce simţise în arenă, unde nu existau nici 
reguli, nici legi, nici consecinţe ale acţiunilor. Acul busolei sale 
morale zvâcnise nebuneşte în toate direcţiile. Imboldit de 
teroare la gândul că este el însuşi o pradă, ce se transformase 
repede în prădător, fără nicio restricţie care să-l împiedice să-l 
omoare pe Bobbin în bătaie! Se transformase, da, într-adevăr, 
dar nu în ceva de care să fie mândru - şi, fiind un Snow, avea 
mai mult autocontrol decât alţii. Incercă să-şi imagineze cum ar 
fi fost dacă toată lumea ar fi acţionat după astfel de reguli. Să 
nu existe nicio consecinţă. Oamenii iau ce şi când vor şi, dacă e 
nevoie, ucid pentru asta. Totul se subordonează dorinţei de a 
supravieţui. In unele zile din timpul războiului, fuseseră cu toţii 
atât de speriaţi, încât nu îndrăzniseră să iasă din apartament. 
Zile în care lipsa legilor făcuse chiar şi din Capitoliu o arenă. 

Da, lipsa legilor, iată ce se afla în miezul haosului. De aceea 
era nevoie să convină toată lumea în privinţa unor legi pe care 
să le respecte. Oare asta numise dr. Gaul contract social Un 
acord asupra faptului că oamenilor nu le e permis să se 
jefuiască, să se maltrateze sau să se ucidă unii pe alţii? Asta 
trebuia să fie. lar legea necesita punerea în aplicare şi aici 
apărea controlul. Fără un control care să impună respectarea ei, 
domnea haosul. Puterea care controla trebuia să o depăşească 


pe a oamenilor controlaţi, altminteri ar fi fost contestată. lar 
singura entitate capabilă de aşa ceva era Capitoliul. 

Când reuşi să pună cap la cap toate astea, era deja două 
dimineaţa, iar apoi, când le scrise, abia umplu o pagină. 
Probabil că pentru dr. Gaul nu era suficient, dar numai atât reuşi 
să facă în noaptea aia. Se târî în pat şi o visă pe Lucy Gray 
urmărită de şerpii-curcubeu. Se trezi brusc, tremurând, în 
acordurile imnului. 

Trebuie să te-aduni, îşi spuse. Jocurile nu mai pot dura mult. 

Deliciile oferite de doamna Plinth pentru micul dejun îi dădură 
un impuls să înfrunte cea de-a patra zi a Jocurilor Foamei. În 
troleibuz, se îndopă cu o felie de plăcintă cu mure, o chiflă cu 
cârnaţi şi o tartă cu brânză. Cu Jocurile şi cu Plinth, betelia 
pantalonilor începuse să-l strângă. Trebuia să facă un efort şi să 
meargă pe jos acasă. 

Cordoane de catifea înconjurau partea de podium rezervată 
celor opt mentori rămaşi, iar de spatele fiecărui scaun atârna 
acum o etichetă cu numele ocupantului. Scaunele repartizate 
fiecăruia reprezentau ceva nou, probabil o încercare de 
temperare a pornirilor certăreţe care se făcuseră simţite în 
ultimele zile. Coriolanus rămânea pe rândul din spate, între lo şi 
Urban. Sărmanul Festus era făcut sandvici între Vipsania şi 
Clemensia. 

Lucky întâmpină publicul alături de un Jubilee resemnat, închis 
într-o cuşcă mai potrivită pentru un iepure decât pentru o 
pasăre. Nimic nu se mişca în arenă, tributurile păreau să 
doarmă până târziu. Un singur lucru se schimbase, cineva, 
probabil Reaper, târâse trupul lui Jessup în şirul de tributuri 
moarte de lângă baricadă. 

Coriolanus aştepta, nervos, anunţul morţii lui Gaius Breen, dar 
nu sosea nicio veste. Creatorii-de-joc îşi petreceau timpul cu 
mulţimea din faţa arenei, care continua să capete proporţii. 
Diversele cluburi ale suporterilor purtau acum tricouri cu 
chipurile tributurilor şi ale mentorilor şi Coriolanus se simţi 
deopotrivă încântat şi stânjenit când îşi văzu imaginea 
holbându-se la el de pe ecranul uriaş. 


Abia pe la jumătatea dimineţii apăru primul tribut, o fată pe 
care spectatorii nu reuşiră s-o identifice în primele câteva 
secunde. 

— E Wovey! strigă Hilarius uşurat. Trăieşte! 

Lui Coriolanus îi rămăsese în minte ca o copilă sfrijită, dar 
acum era de-a dreptul scheletică, cu braţele şi picioarele ca 
nişte bețe şi cu obrajii supţi. In rochia ei murdară, cu dungi, se 
ghemui la intrarea într-un tunel, strângând în mână o sticlă de 
apă goală. 

— Rezistă, Wovey! Mâncarea e pe drum! strigă Hilarius, lovind 
în commanşeta lui. 

Fata nu putea avea mulţi sponsori, dar se găsea întotdeauna 
cineva care să parieze pe un concurent cu prea puţine şanse de 
câştig. 

Lepidus se apropie în grabă şi Hilarius vorbi pe larg despre 
meritele lui Wovey. Prezentă absenţa ei drept şiretenie, 
spunând că tactica aleasă de ea de la bun început fusese 
găsirea unei ascunzători în care să aştepte să se golească 
arena. 

— Şi uitaţi-vă la ea! lat-o printre ultimii opt! 

Când vreo şase drone apărură în arenă, traversând-o către 
Wovey, Hilarius deveni încă şi mai entuziast. 

— lată mâncarea şi apa ei! Acum nu mai trebuie decât să le 
înşface şi să se întoarcă în ascunzătoare! 

Când proviziile căzură în ploaie asupra ei, Wovey ridică 
mâinile, dar părea năucită. Pipăi pe pământ, găsi o sticlă cu apă 
şi îi deşurubă cu greu capacul. După câteva înghiţituri, se 
sprijini din nou de perete şi râgâi scurt. Un fir subţire de lichid 
argintiu i se prelinse din colţul gurii şi rămase nemişcată. 

Publicul o privi un minut fără să înţeleagă. 

— E moartă, anunţă Urban. 

— Nu! Nu, nu e moartă! Se odihneşte doar! îl contrazise 
Hilarius. 

Dar, cu cât Wovey se holba mai mult fără să clipească în 
lumina strălucitoare a soarelui, cu atât mai greu era să-l crezi. 
Coriolanus se uită atent la saliva ei - nici limpede, nici 
însângerată, dar nici tocmai normală - şi se întrebă dacă Lucy 
Gray reuşise în sfârşit să-şi pună otrava de şobolani la treabă. 


Era uşor să otrăveşti ultima gură de apă dintr-o sticlă şi să 
abandonezi sticla într-un tunel. Disperată, Wovey ar fi băut-o 
fără să stea pe gânduri. Dar nimeni altcineva, nici măcar 
Hilarius, nu părea să vadă ceva suspect în ceea ce se petrecea. 

— Nu ştiu, i se adresă Lepidus lui Hilarius. Cred că prietenul 
tău ar putea avea dreptate. 

Aşteptară încă zece minute lungi, în care Wovey nu dădu nici 
cel mai mic semn de viaţă, înainte ca Hilarius să cedeze şi să-şi 
salte în mâini scaunul. Lepidus se grăbi să-l laude, iar el, deşi 
dezamăgit, conchise că ar fi fost posibil să se termine şi mai 
rău. 

— Dată fiind starea ei, a reuşit să reziste multă vreme. Aş 
vrea să fi ieşit la vedere mai devreme, ca s-o pot hrăni, dar simt 
că pot să ţin fruntea sus. Să fii printre ultimii opt e ceva! 

Coriolanus verifică în gând lista. Ambele tributuri din Trei, 
ambele din Patru, plus Treech şi Reaper. Atât mai stătea între 
Lucy Gray şi victorie. Şase tributuri şi suficient de mult noroc. 

In arenă, moartea lui Wovey trecu o vreme neobservată. Era 
aproape ora prânzului când ieşi Reaper din baricadă, încă 
purtând capa făcută din steag. Se apropie de Wovey cu 
prudenţă, dar ea nu reprezentase un pericol nici când era vie şi 
cu siguranţă nu reprezenta nici moartă. Reaper se ghemui lângă 
ea şi luă un măr, apoi se încruntă când studie faţa fetei cu mai 
multă atenţie. 

Ştie, se gândi Coriolanus. Sau cel puțin bănuieşte că n-a fost o 
moarte naturală. 

Reaper lăsă mărul să cadă, o săltă pe Wovey şi, cu ea în 
braţe, se îndreptă spre cadavrele tributurilor, abandonând 
mâncarea şi apa. 

— Vedeţi? întrebă Clemensia, fără să se adreseze cuiva 
anume. Vedeţi cu ce am de-a face? Tributul meu e dezechilibrat 
mintal. 

Şi astfel se termină cu Wovey. Moartea ei nu trezi nicio 
suspiciune în afara arenei, iar înăuntru numai Reaper îşi puse 
întrebări despre cauza decesului. Lucy Gray nu era înclinată 
spre neglijenţă. Poate că şi-o alesese drept ţintă pe fragila 
Wovey fiindcă starea ei şubredă putea masca otrăvirea. 
Coriolanus se simţea frustrat fiindcă nu putea să comunice cu 


ea, ca să-şi actualizeze împreună tactica. Cu atât de puţine 
tributuri rămase, retragerea în ascunzătoare continua să fie cea 
mai bună abordare sau ar fi fost de preferat să devină mai 
agresivă? Desigur, el nu ştia totul. Ea ar fi putut plasa mâncare 
şi apă otrăvită în mai multe locuri, chiar în acea clipă. Caz în 
care avea nevoie de mai multă, pe care el nu i-o putea trimite 
dacă nu-şi făcea apariţia. Deşi nu credea în aşa ceva, încercă să 
ia legătura cu ea prin telepatie. 

Lasă-mă să te ajut, Lucy Gray. Sau măcar lasă-mă să văd că 
eşti bine, se gândi. Apoi adăugă: Mi-e dor de tine. 

Reaper se întorsese în tuneluri când tributurile din Districtul 4 
adunară mâncarea lui Wovey. Absoluta lor lipsă de grijă în 
privinţa provenienţei hranei întări convingerea lui Coriolanus că 
posibilitatea otrăvirii nu e luată în considerare de nimeni. Cei 
doi se aşezară exact unde murise Wovey şi înfulecară totul, 
până la ultima firimitură, apoi se întoarseră agale în tunel. 
Mizzen şchiopăta uşor, dar, dacă s-ar fi ajuns la luptă, s-ar fi 
dovedit în continuare mai puternic decât majoritatea tributurilor 
rămase. Coriolanus se întrebă dacă, în final, ar fi fost posibil ca 
o înfruntare între Mizzen şi Coral să decidă care tribut din 
Districtul 4 duce acasă coroana învingătorului. 

In toţi anii scurşi de când era elev, Coriolanus nu lăsase 
niciodată neterminat prânzul oferit de şcoală, însă acum bolurile 
de carton cu fasole lima şi tăieţei îi întoarseră stomacul pe dos. 
Incă sătul după micul dejun datorat familiei Plinth, nu reuşi să 
înghită nici măcar în silă o lingură de mâncare şi, ca să nu fie 
cumva mustrat, schimbă rapid castronul lui încă neatins cu cel 
golit de Festus. 

— Poftim. Pentru mine, fasolea lima încă are gust de război. 

— Aşa păţesc eu cu terciul de ovăz. Cum îi simt mirosul, cum 
îmi vine să mă ascund într-un buncăr, spuse Festus, care 
termină repede a doua porţie. Mulţumesc. Am dormit prea mult 
şi am pierdut micul dejun. 

Coriolanus speră că fasolea lima nu fusese un semn de rău 
augur. Pe urmă se dojeni singur. Nu era momentul să înceapă 
să fie superstiţios. Trebuia să-şi păstreze şi ascuţimea minţii, şi 
înfăţişarea plăcută în faţa camerei de filmat şi să încheie ziua cu 


bine. Probabil că lui Lucy Gray i se făcuse foame. În timp ce-şi 
bea apa, îşi plănui următoarea livrare de hrană. 

Hilarius nemaifiind printre ei, cele trei scaune de mentor din 
ultimul rând fuseseră plasate în centru şi Coriolanus îşi reluă 
locul din mijloc. Era ca în jocul cu scaunele muzicale, cum îl 
numise Domitia, iar în jurul lui stăteau acum chiar cei cu care îl 
jucase în copilărie. Dacă o să aibă copii vreodată - şi plănuise să 
aibă cândva - aceştia urmau să facă parte, la rândul lor, din 
clubul social al elitei Capitoliului? Sau urmau să fie surghiuniţi în 
cercuri inferioare? l-ar fi fost utilă o reţea a relaţiilor de familie 
mai întinsă, la care să poată apela, însă el şi Tigris erau singurii 
Snow din generaţia lor. Fără ea, s-ar fi îndreptat cu desăvârşire 
singur spre viitor. 

După-amiază, în arenă nu se petrecu mai nimic. Coriolanus se 
uită tot timpul după Lucy Gray, sperând că i se va ivi ocazia s-o 
hrănească, însă ea rămase ascunsă. Publicul din afara arenei 
oferi cea mai antrenantă parte a spectacolului când suporterii 
lui Coral şi ai lui Treech se luară la ceartă, fiecare susţinând că 
preferatul lor e cel care merită să învingă. Se ajunse la câteva 
schimburi de pumni înainte ca Apărătorii Păcii să despartă cele 
două grupuri, trimiţându-le în marginile opuse ale mulţimii. 
Coriolanus se bucură că susţinătorii lui dovedeau ceva mai 
multă clasă. 

Către seară, când Lucky îşi reluă transmisia din studio, în faţa 
lui stătea dr. Gaul, ţinându-l pe Jubilee în cuşca lui. Pasărea se 
legăna înainte şi înapoi, ca un copilaş care încearcă să se 
liniştească. Lucky îi aruncă o privire îngrijorată, poate 
anticipând pierderea ei în folosul laboratoarelor. 

— Astăzi avem un oaspete special: dr. Gaul, şefa creatorilor- 
de-joc, care se împrieteneşte cu Jubilee. Am auzit că aveţi o 
veste tristă pentru noi toţi, dr. Gaul. 

Ea puse cuşca lui Jubilee pe masă. 

— Da. Din cauza rănilor provocate de atacul cu bombe al 
rebelilor, un alt elev al Academiei noastre, Gaius Breen, şi-a 
pierdut viaţa. 

Colegii lui de clasă ţipară, însă Coriolanus se strădui să se 
concentreze. In orice clipă putea fi chemat să vorbească despre 


Gaius, dar nu asta îl îngrijora. Pe Gaius era uşor să-l elogiezi; nu 
avusese nici măcar un duşman. 

— Cred că vorbesc în numele tuturor când îmi exprim 
compătimirea pentru întreaga familie şi condoleanţele, spuse 
Lucky. 

Faţa lui Gaul se înăspri. 

— Aşa este. Dar faptele sunt mai sonore decât cuvintele, iar 
inamicii noştri rebeli par să stea prost cu auzul. Ca ripostă, am 
pregătit ceva special pentru copiii lor din arenă. 

— Comutăm imaginea? întrebă Lucky. 

În centrul arenei, Teslee şi Circ erau ghemuiţi în jurul unui 
morman de dărâmături, căutând numai ei ştiau ce. In aparenţă, 
nu păreau deloc interesaţi de Reaper, înfăşurat în capa lui şi 
aşezat într-o tribună, cu spatele spre zidul arenei. Dintr-un tunel 
ţâşni pe neaşteptate Treech, năpustindu-se către tributurile din 
Districtul 3, care o rupseră la fugă spre baricadă. 

În rândurile spectatorilor se auziră murmure nedumerite. 
Unde era acel „ceva special” promis de dr. Gaul? Răspunsul 
veni când o dronă supradimensionată apăru deasupra arenei, 
transportând cuva cu şerpii-curcubeu. 

Coriolanus aproape că reuşise să se convingă că atacul 
şerpilor nu era decât un produs al imaginaţiei lui mult prea 
înfierbântate, dar apariţia cuvei în scenă îi spulberă definitiv 
părerea. Creierul lui asamblase piesele de puzzle în ordinea 
corectă. Nu ştia cum vor reacţiona şerpii eliberaţi, dar fusese în 
laborator. Dr. Gaul nu creştea câini de companie; proiecta arme. 

Pachetul neobişnuit atrase atenţia lui Treech. Se gândi, 
probabil, că i se pregătise un dar special, fiindcă se opri şi 
rămase în aşteptare când drona ajunse în mijlocul arenei. Se 
opriră şi Teslee şi Circ, ba chiar şi Reaper se ridică în picioare ca 
să urmărească livrarea. Drona eliberă cuva neacoperită de la 
vreo zece metri înălţime. In loc să se spargă la impact, 
containerul ricoşă. Pe urmă, aidoma unei flori care se deschide, 
toţi pereţii laterali căzură pe pământ. 

Şerpii ţâşniră în toate direcţiile, desenând în praf un soare cu 
raze multicolore. 

Pe rândul din faţă, Clemensia sări în picioare cu un țipăt care 
îţi îngheţa sângele în vene, fiind cât pe ce să-l trântească pe 


Festus de pe scaun. Cei mai mulţi spectatori abia începeau să-şi 
dea seama de noul curs al acţiunii de pe ecran, aşa că reacţia ei 
păru extrem de exagerată. Temându-se că, pradă panicii, 
Clemensia o să dezvăluie întreaga poveste, Coriolanus se ridică 
tot dintr-un salt şi o cuprinse cu braţele din spate, nesigur dacă 
voia s-o liniştească sau s-o imobilizeze. Ea se crispă, dar tăcu. 

— Şerpii nu sunt aici. Sunt în arenă, îi şopti el la ureche. Eşti în 
siguranţă. 

Dar continuă s-o ţină în braţe în timp ce, pe ecran, acţiunea 
continua. 

Poate că traiul în districtul lui furnizor de lemn de construcţii îl 
familiarizase pe Treech cu şerpii. In secunda când reptilele 
erupseră din cuvă, se răsuci pe călcâie şi o rupse la fugă spre 
tribune. Se urcă pe mormanul de dărâmături ca o capră şi se 
îndreptă spre partea de sus a tribunei, sărind peste scaune. 

Teslee şi Circ plătiră foarte scump pentru cele câteva 
momente de derută. Teslee ajunse la unul dintre stâlpii metalici 
şi reuşi să se caţăre câţiva metri, până la o înălţime unde era în 
siguranţă, dar Circ se împiedică de o suliță veche, ruginită şi 
şerpii îl ajunseră din urmă. O duzină de perechi de colţi îi 
străpunseră corpul, apoi, parcă satisfăcuţi, şerpii îşi văzură de 
drum. Dâre roz, galbene şi albastre brăzdară pielea băiatului 
când din răni ţâşni puroi strălucitor. Mai mic decât Clemensia şi 
cu de două ori mai mult venin în corp, Circ se strădui vreo zece 
secunde să respire înainte de a muri. 

Agăţată de stâlp, Teslee se holbă la trupul lui căzut, plângând 
în hohote, îngrozită. Sub ea, şerpii delicaţi se strânseră 
ciorchine, se săltară de la pământ şi, sprijiniți în cozi, începură 
se danseze în jurul stâlpului. 

Vocea unui Lucky, acum nevăzut, tună deasupra scenei: 

— Ce se întâmplă? 

— Sunt mutanti, creaţi de noi în laboratoarele Capitoliului, îi 
informă dr. Gaul pe spectatori. Sunt pui, dar, la maturitate, o să 
le fie uşor să întreacă un om care aleargă şi urcatul pe stâlp n-o 
să mai fie o problemă pentru ei. Au fost concepuţi să vâneze 
oameni şi să se reproducă rapid, astfel încât pierderile să fie 
înlocuite fără întârziere. 


Între timp, Treech se cocoţase pe placa îngustă de deasupra 
tabelei de marcaj, iar Reaper se refugiase pe acoperişul cabinei 
pentru presă. Puţinii şerpi care reuşiseră să se suie pe 
mormanul de dărâmături şi să ajungă în tribune se adunaseră 
sub ei. 

Microfoanele prinseră ţipătul înăbuşit al unei fete. 

Au ajuns la Lucy Gray! se gândi Coriolanus, pradă disperării. 
Batista n-a fost de folos. 

Dar, chiar atunci, Mizzen ţâşni dintr-un tunel de lângă 
baricadă, urmat de Coral care urla. De braţul ei atârna un singur 
şarpe. İl smulse, dar câteva zeci se repeziră, luându-şi drept 
ţintă partea de jos a gambelor ei, când cel de care scăpase se 
izbi de pământ. Mizzen îşi azvârli tridentul şi se avântă dintr-un 
salt către stâlpul opus celui pe care se cocoţase Teslee. În ciuda 
genunchiului rănit, se căţără până în vârf în jumătate din timpul 
care-i fusese necesar prima oară. De acolo privi zbuciumata, dar 
binecuvântat de scurta agonie a lui Coral. 

Rămaşi fără ţintele de pe sol, cei mai mulţi şerpi se regrupară 
sub Teslee. Strânsoarea mâinilor ei pe stâlp începu să slăbească 
şi fata strigă la Mizzen, cerându-i ajutorul, dar el se mulţumi să 
clatine din cap, mai degrabă năucit decât răutăcios. 

Spectatorii începură să se îndemne unii pe alţii să tacă, dar 
Coriolanus nu înţelegea de ce. Când în sală se lăsă liniştea, 
ajunse şi la urechile lui ceea ce desluşiseră cei cu auzul mai 
ascuţit. De undeva, din arenă, se auzea, extrem de slab, cineva 
cântând. 

Fata lui. 

Lucy Gray ieşi dintr-un tunel, mişcându-se foarte încet şi 
înaintând cu spatele. Işi sălta fiecare picior cu mare grijă şi îl 
punea în spate, legănându-se uşor în ritmul muzicii. 

La, la, la, la, 

La, la, la, la, la la, 

La, la, la, la, la la... 

Fredona o melodie fără cuvinte, care se dovedea totuşi 
irezistibilă. Vreo şase şerpi o urmau, parcă vrăjiţi de muzică. 

Coriolanus o eliberă pe Clemensia, împingând-o uşor către 
Festus. El păşi spre ecran, ţinându-şi răsuflarea în vreme ce 
Lucy Gray continua să pătrundă în arenă cu spatele, pentru a se 


îndrepta apoi, descriind un arc de cerc, către locul unde zăcuse 
trupul lui Jessup. Poate pentru un ultim cântec, pentru un ultim 
spectacol. 

Insă niciun şarpe nu era tentat s-o atace. De fapt, părea să-i 
atragă din toată arena. Grupul din jurul stâlpului lui Teslee se 
subţie, câţiva căzură din tribune şi alte zeci se târâră afară din 
tuneluri ca să se alăture migraţiei generale către Lucy Gray. O 
înconjurară îngrămădindu-se din toate părţile, împiedicând-o să- 
şi continue retragerea. Trupurile strălucitoare unduiau peste 
picioarele ei goale, încolăcindu-i-se pe glezne când se aşeză 
încet pe o bucată de marmură. 

Cu vârfurile degetelor, Lucy Gray îşi întinse volanele în praf, 
ca o invitaţie. Pe măsură ce şerpii mişunau peste ea, materialul 
decolorat dispăru, lăsându-i în schimb o fustă strălucitoare, de 
reptile care se foiau încoace şi încolo. 

oriolanus strânse pumnii, nesigur de intenţiile viperelor. 


Şerpii din cuvă, care simţiseră mirosul lucrării sale, îl ignoraseră 
pur şi simplu. Însă cei din arenă păreau magnetic atraşi de 
tributul lui. Oare din cauza mediului? Eliberaţi violent din spaţiul 
restrâns şi cald al cuvei lor în cel imens şi neprotejat al arenei, 
veneau spre ea fiindcă avea singurul miros familiar pe care-l 
puteau găsi? Se adunau în jurul ei ca să se refugieze la loc 
sigur, pe fustă? 


Lucy Gray nu ştia nimic din toate astea pentru că, în ziua când 
se dusese la grădina zoologică vrând să-i povestească despre 
Clemensia şi despre şerpi, o găsise într-o situaţie atât de rea 
comparativ cu a lui, încât păstrase tăcerea. Chiar dacă i-ar fi 
spus, ar fi trebuit să aibă încredere oarbă în puterile lui ca să-şi 
închipuie că a găsit un mod de a schimba comportamentul 
şerpilor în timpul Jocurilor. Oare cum credea ea că-i poate ţine 
sub control? Probabil prin cântec. Oare le cânta şi şerpilor de 
acasă? Şarpele ăla e un prieten deosebit, îi spusese ea fetiţei de 
la grădina zoologică. Poate că, în Districtul 12, era prietenă cu 
mai mulţi şerpi. Poate se gândea că, dacă nu mai cântă, şerpii 
chiar o vor omori. Poate acela era cântecul ei de lebădă. Nu şi- 
ar fi dorit să plece fără un final. Probabil voia să moară cântând, 
scăldată în cele mai strălucitoare lumini ale rampei pe care le 
putea găsi. 

Când începu să cânte versurile, vocea îi era dulce, dar clară 
ca un sunet de clopot. 

Tu spre rai acum te duci, 

Spre viața de-apoi apuci, 

Dar eu în prag am mai rămas. 

Căci, 'nainte de-a zbura, 

Mai am ceva a încheia, 

Chiar aici, 

In ăst vechi de-aici popas. 

Un cântec de demult, se gândi Coriolanus. Vorbea despre 
viaţa de apoi, aducându-i aminte de Sejanus şi de firimiturile lui 
de pâine, şi mai era şi versul ăla straniu, despre un de-aici 
popas. Probabil că ăsta era prezentul. Aici. Acum. Cât ea era 
încă pe tărâmul vieţii. 

Am Să vin şi eu 

Când sfârşesc cântecul meu, 

Când se rup strunele toate, 

Si-am toate cărțile jucate, 

Când n-am nimic dat amanet, 

Și nu mai am niciun regret, 

Chiar aici, 

In ăst vechi de-aici popas, 

Când nimic, 


Chiar nimic n-a mai rămas. 

Creatorii-de-joc lărgiră cadrul şi Coriolanus vru să obiecteze, 
până când înţelese motivul. Toţi şerpii din arenă căzuseră pradă 
cântecului de sirenă al lui Lucy Gray şi veneau spre ea. Chiar şi 
cei adunaţi sub Teslee, care era o pradă uşoară, îşi _ 
abandonaseră ţinta şi se îndreptau spre Lucy Gray. Incă 
tremurând, traumatizată, Teslee se lăsă să alunece la pământ şi 
şchiopătă către gardul de sârmă dintr-o zonă a baricadei. Se 
căţără pe el până la o înălţime care o scotea în afara pericolului, 
în vreme ce cântecul continua. 

Lângă tine-o să sosesc 

Când cupa o să-mi golesc, 

Când prieteniile-mi s-or stinge, 

Când trupu-mi istovit s-o frânge, 

Când n-o să am lacrimi să plâng, 

Când orice teamă-o să-mi înfrâng, 

Chiar aici, 

In ăst vechi de-aici popas, 

Când nimic, 

Chiar nimic n-a mai rămas. 

Camera se întoarse spre Lucy Gray, care apăru din nou în 
prim-plan. Coriolanus avea senzaţia că, de obicei, ea distra un 
public bine îmbibat cu alcool. În zilele dinaintea interviului ei, 
ascultase multe cântece care evocau o speluncă unde un grup 
de beţivi îşi leagănă cănile de tablă pline cu gin. Deşi alcoolul 
nu părea neapărat necesar, căci, aruncând o privire în spate, 
văzu că mai mulţi spectatori din sala Heavensbee începuseră să 
se legene în ritmul cântecului. Vocea lui Lucy Gray se înălţă, 
mai puternică, stârnind ecouri în toată arena. 

Am să-ţi aduc vestea 

Când mi-o încheia povestea, 

Când trupul mi-o fi mut şi surd, 

Când barca mi-o dormi pe pruna, 

Când pe răboj n-o mai fi loc, 

Când nu m-oi mai clinti din loc, 

Chiar aici, 

In ăst vechi de-aici popas, 

Când nimic, 


Chiar nimic n-a mai rămas... 

„„„Şi apoi atinse un crescendo înainte de final. 

Când mi-este sufletul curat, 

Când să iubesc voi fi-nvăţat, 

Chiar aici, 

In ăst vechi de-aici popas, 

Când nimic, 

Chiar nimic n-a mai rămas. 

Ultima notă pluti în aer, în vreme ce toţi spectatorii îşi ţineau 
răsuflarea. Şerpii aşteptară să se piardă, apoi - sau nu era decât 
imaginaţia lui? - începură să se foiască. Lucy Gray răspunse 
fredonând încet, parcă pentru un bebeluş agitat. Spectatorii se 
destinseră în tăcere, iar în jurul ei şerpii se relaxau. 

Când reapăru în imagine, Lucky părea la fel de vrăjit ca ei, cu 
ochii uşor sticloşi şi gura deschisă, fără vlagă. Işi reveni brusc 
atunci când se văzu pe ecran şi îşi îndreptă atenţia spre faţa 
împietrită a lui Gaul. 

— Ei bine, şefă a creatorilor-de-joc, în faţa dumneavoastră... 
mă... înclin! 

Sala Heavensbee se dezlănţui într-o ovaţie îndelungată, însă 
Coriolanus nu-şi putea lua ochii de la dr. Gaul. Ce se petrecea în 
spatele expresiei impenetrabile a feţei ei? Punea pe seama 
cântecului purtarea şerpilor sau bănuia existenţa unei 
înşelăciuni? Chiar dacă ştia de batista lui, poate că avea să-l 
ierte, având în vedere rezultatul atât de spectaculos. 

Dr. Gaul îşi permise să dea uşor din cap, în semn de aprobare. 
— Mulţumesc. Dar azi nu trebuie să ne concentrăm asupra 
mea, ci asupra lui Gaius Breen. Poate colegii lui de clasă vor să 

ne împărtăşească acum câteva amintiri despre el. 

Lepidus se grăbi să treacă la acţiune în sala Heavensbee, 
adunând poveşti de la colegii lui Gaius. Era bine că dr. Gaul îl 
înştiinţase din timp, căci, pe când toţi ceilalţi avură de spus o 
glumă sau de istorisit o întâmplare amuzantă, Coriolanus reuşi 
să facă legătura între sfârşitul eroic, şerpi şi răzbunarea din 
arenă, la care fuseseră martori. 

— Nu vom lăsa niciodată ca un tânăr excepţional din 
Capitoliu, cum a fost Gaius, să dispară dintre noi fără 
repercusiuni asupra celor care l-au ucis. Când ne răzbunăm, 


lovitura noastră e de două ori mai dură, aşa cum a precizat cu 
ceva timp în urmă dr. Gaul. 

Lepidus încercă să devieze discuţia către extraordinarul 
spectacol dat de Lucy Gray cu şerpii, dar Coriolanus nu spuse 
nimic altceva decât: Ş 

— Lucy Gray e remarcabilă. Insă dr. Gaul are dreptate. Acest 
moment îi aparţine lui Gaius. O păstrăm pe Lucy Gray pentru 
mâine. 

După o întreagă jumătate de oră de depănat amintiri, Lepidus 
îi invită pe Festus şi pe lo să-şi ia rămas-bun de la spectatori, 
fiindcă atât Coral, cât şi Circ fuseseră ucişi de venin. Coriolanus 
îl îmbrăţişă strâns pe Festus, surprinzător de sentimental la 
plecarea de pe podium a prietenului său de nădejde. Simţi şi 
pierderea lui lo, fiindcă ea fusese înclinată mai degrabă spre 
analiza la rece decât spre combativitate, adică mai mult decât 
putea spune despre mentorii rămaşi. Poate în afară de 
Persephone, cu care se hotărî să-şi împartă ora dedicată cinei. 
Canibali în loc de ucigaşi. 

Elevii spectatori plecară acasă, lăsându-i pe cei câţiva mentori 
activi să-şi mănânce antricotul de la masa de seară. Coriolanus 
se uită în jur, la rivalii săi. Aflându-se printre ultimii cinci, ar fi 
trebuit să se simtă mândru. Dar, dacă unul dintre ceilalţi era 
câştigătorul, decanul Highbottom tot i-ar fi putut da un premiu 
insuficient pentru plata taxelor la Universitate, poate invocând 
ca motiv bila neagră. Numai Premiul Plinth l-ar fi protejat cu 
adevărat. 

Işi îndreptă atenţia către ecran, unde Lucy Gray continua să 
fredoneze pentru prietenii ei, şerpii, Teslee dispăruse în spatele 
baricadei, iar Mizzen, Treech şi Reaper rămăseseră pe poziţie, 
fiecare unde se cocoţase. Norii prinseră să umple cerul, 
prevestind furtună şi devenind recuzita unui asfinţit 
impresionant. Vremea rea grăbi lăsarea întunericului şi el încă 
nu-şi terminase budinca atunci când imaginea lui Lucy Gray 
ajunse greu de desluşit pe ecran, iar un tunet puternic zgudui 
arena. Coriolanus speră ca un fulger s-o lumineze cât de cât, 
dar, sub ploaia torențială care urmă, noaptea deveni 
impenetrabilă. 


Coriolanus se hotări să doarmă în sala Heavensbee, ca şi 
ceilalţi patru mentori rămaşi. In afară de Vipsania, niciunul nu-şi 
adusese aşternuturi, aşa că se instalară pe scaunele capitonate, 
cu picioarele ridicate şi folosind drept perne genţile pentru cărţi. 
In vreme ce noaptea ploioasă răcorea sala, Coriolanus aţipi pe 
scaunul lui, cu un ochi întredeschis, ca să nu-i scape nimic de 
pe ecran. Dar furtuna ascundea totul şi, în cele din urmă, 
adormi de-a binelea. Când se apropiau zorii, se trezi cu o 
tresărire şi se uită în jur. Vipsania, Urban şi Persephone 
dormeau adânc. La câţiva metri distanţă, ochii mari şi negri ai 
Clemensiei luceau în lumina firavă. 

Coriolanus nu voia să-i fie duşman. Dacă fortăreaţa Snow era 
pe cale să se prăbuşească, avea nevoie de prieteni. Şi, până la 
incidentul cu şerpii, Clemensia se numărase printre cei mai 
buni. În plus, se înţelesese întotdeauna bine şi cu Tigris. Dar 
cum putea el să-şi ceară iertare? 

Clemensia îşi strecurase o mână sub cămaşă, pipăindu-şi 
clavicula pe care i-o arătase la spital. Cea acoperită de solzi. 

— Au dispărut? şopti el. 

Ea se încordă. A 

— Incep să se estompeze. În sfârşit! Mi-au spus că s-ar putea 
să dureze chiar şi un an. 

— Sunt dureroşi? 

Era prima oară când lui Coriolanus îi trecea asta prin minte. 

— Nu dureroşi. Dar trag. De piele. 

Clemensia îşi frecă solzii. 

— E greu de explicat. 

incurajat de confidenţa ei, Coriolanus îndrăzni să continue: 

— Imi cer iertare, Clemmie. Serios. Pentru tot. 

— N-ai ştiut ce plănuise ea. 

— Nu, n-am ştiut. Dar pe urmă, la spital, ar fi trebuit să-ţi fiu 
alături. Ar fi trebuit să sparg uşile ca să mă conving că nu eşti în 
pericol, insistă el. 

— Da! exclamă ea cu vehemenţă, apoi păru să se mai 
îmbuneze. Dar ştiu că şi tu ai fost rănit. In arenă. 

— Oh, nu-mi găsi scuze. 

El ridică mâinile. 

— Sunt un ticălos şi o ştim amândoi! 


Ea schiţă un zâmbet. 

— Aproape. Cred că trebuie să-ţi mulţumesc fiindcă azi nu m- 
ai lăsat să mă fac cu desăvârşire de râs. 

— Oare? 

Coriolanus strânse din ochi, ca şi cum s-ar fi străduit să-şi 
aducă aminte. 

— Nu ştiu decât că m-am agăţat de tine. Nu neapărat ca să 
mă ascund în spatele tău. Dar m-am agăţat, asta e sigur. 

Ea râse puţin, apoi redeveni serioasă. 

— N-ar fi trebuit să te învinovăţesc atât. Imi pare rău. Eram 
îngrozită. 

— Aveai şi de ce. Aş vrea să nu fi fost nevoită să te uiţi la 
spectacolul de azi. 

— Poate a fost purificator. Cumva, mă simt mai bine, mărturisi 
ea. Sunt groaznică? 

— Nu, răspunse el. Eşti curajoasă, atâta tot. 

Şi astfel, prietenia lor se îndreptă cu paşi nesiguri spre 
reînnoire. li lăsară pe ceilalţi să doarmă, în timp ce împărţiră 
ultima tartă cu brânză din comoara lui Coriolanus, vorbind ba 
despre una, ba despre alta şi chiar vehiculând ideea unei 
alianţe între Lucy Gray şi Reaper în arenă. Insă asta nu părea să 
depindă de ei, aşa că renunţară. Cei doi aveau să se ajute 
reciproc sau nu. 

— Cel puţin noi suntem din nou aliaţi, spuse el. 

— Ei, oricum nu suntem duşmani, admise ea. 

Insă, când se duseră să se spele, înainte de a apărea în faţa 
camerei de filmat, îi împrumută săpurnul ei, ca să nu fie nevoit 
să folosească lichidul vâscos şi abraziv din baie, iar acest gest 
mărunt, dar intim îi dădu de înţeles că fusese iertat. 

Nu li se oferi micul dejun, însă Festus îşi făcu apariţia 
devreme, ca să le aducă sanaviciuri cu ou şi mere, din spirit de 
camaraderie. Persephone îi adresă un zâmbet radios pe 
deasupra cănii cu ceai. Acum, când Clemensia era în toane mult 
mai bune, Coriolanus nu se mai simţea atât de ameninţat de 
grupul mentorilor. Toţi voiau să câştige, dar soarta competiţiei 
se afla, în cea mai mare măsură, în mâinile tributurilor. li evaluă 
pe rivalii lui Lucy Gray. Teslee, mică, însă inteligentă. Mizzen, 


letal, dar rănit. Treech, atletic, dar altminteri încă necunoscut. 
Reaper, prea straniu pentru a fi descris în cuvinte. 

Ultimii nori se risipiră odată cu răsăritul soarelui. Şerpii morţi 
împestriţau arena, întinşi peste ruine sau plutind în bălți. Poate 
înecaţi sau incapabili să supravieţuiască unei nopţi reci şi 
umede. Nişte fiinţe create prin inginerie genetică nu se 
descurcau bine în afara laboratorului. Lucy Gray şi Teslee nu se 
vedeau nicăieri, iar cei trei băieţi în haine ude leoarcă nu se 
aventuraseră să coboare. Mizzen dormea, legat cu cureaua de 
grindă. In vreme ce elevii umpleau sala Heavensbee, Vipsania şi 
Clemensia, care părea aproape normală, trimiseră mâncare 
pentru tributurile lor. 

Când sosiră dronele, Treech înfulecă hămesit, însă Reaper 
împinse din nou mâncarea deoparte şi cobori în arenă să bea 
apă luată în căuşul mâinii dintr-o baltă. Fără să le dea atenţie lui 
Treech şi lui Mizzen, care se trezise în sfârşit, se duse să-i 
culeagă pe Coral şi pe Circ şi să-i adauge la şirul său de morţi. 
Ceilalţi băieţi îl priveau cu prudenţă, dar niciunul nu-l atacă; îi 
ţinea pe loc purtarea lui excentrică sau posibilitatea existenţei 
unor şerpi răzleţi. Fiecare spera probabil că o să-i vină de hac 
altcineva, dar nimeni nu-l întrerupse şi, după ce-şi puse morga 
în ordine, se întoarse pe cabina de presă. Treech stătea pe 
marginea tabelei de marcaj, legănându-şi picioarele, în timp ce 
Mizzen se mimă că mănâncă. Persephone reacţionă imediat, 
comandând pentru el un mic dejun generos. 

Un minut mai târziu, apăru Teslee. Cu o expresie de 
concentrare încordată, ridică o dronă care, deşi semăna cu ceea 
ce fusese la început, când adusese hrană, părea totuşi uşor 
modificată. Se plasă fix sub Mizzen. 

— Chiar crede c-o să zboare chestia aia? întrebă Vipsania, cu 
îndoială în glas. Şi chiar dacă zboară, cum poate ea s-o 
controleze? 

Urban, care până atunci privise încruntat ecranul, se aplecă 
brusc în faţă pe scaunul său. 

— N-o s-o facă. N-o să fie nevoie, dacă... Dar cum a...? 

Se întrerupse, încercând să înţeleagă. 

Teslee apăsă pe un comutator, ridică braţele şi lansă drona în 
aer. Aceasta se înălţă, lăsând să se vadă cablul care îi lega baza 


de încheietura mâinii fetei. Astfel priponită, drona începu să 
zboare în cerc, cam la jumătatea distanţei dintre Teslee şi 
Mizzen. El se uită în jos, evident nedumerit, dar sosirea primei 
drone trimise de Persephone îi distrase atenţia. Drona îi aduse o 
bucată de pâine, apoi, ca de obicei, îşi schimbă direcţia, ca să 
revină la bază. Insă ajunsă la câţiva metri depărtare, se înclină 
şi viră brusc, întorcându-se la Mizzen. El se aplecă pe spate, 
surprins. O pocni din reflex, dar drona trecu pe deasupra lui, 
desfăcându-şi ghearele ca să-i lase un dar inexistent, şi se 
întoarse iarăşi. 

— Ce se întâmplă cu drona aia? întrebă Persephone. 

Nimeni nu ştia, dar chiar atunci apăru a doua dronă, cu apă, 
urmată de a treia, cu brânză. Şi ele îşi lăsară pachetele, însă nu 
se îndepărtară prea mult, ci încercară să repete livrările. Numai 
că fuseseră create să se deplaseze fără a întâlni obstacole, aşa 
că începură să se ciocnească una de alta şi uneori de Mizzen. 
Coada uneia îl nimeri în ochi şi el ţipă, lovind-o. 

— Pot lua legătura cu creatorii-de-joc? Am trimis încă trei! 
spuse Persephone. 

— Creatorii-de-joc nu au ce să facă, replică Urban, amuzat. 
Teslee a descoperit cum să le deregleze. Le-a blocat dispozitivul 
de recepţie a comenzilor, aşa că faţa lui Mizzen e singura lor 
destinaţie. 

Cum era de aşteptat, când sosiră, celelalte trei drone se 
dereglară pe rând, în acelaşi mod. Mizzen era singura lor ţintă şi 
ceea ce, la început, păruse amuzant deveni letal. Băiatul se 
ridică în picioare şi încercă să plece de pe grindă, însă dronele 
roiau în jurul lui ca albinele în jurul borcanului cu miere. Fiindcă 
îşi lăsase tridentul jos, îşi scoase cuțitul şi încercă să se lupte cu 
ele, dar nu reuşi decât să le devieze pe moment. Nu erau 
programate să intre în contact cu el, totuşi, ricoşând una de alta 
şi de arma lui, îl izbeau din ce în ce mai des, până când 
mişcarea lor căpătă aparenţa unui atac. Mizzen începu să se 
îndrepte pe bâjbâite spre un stâlp - chiar cel pe care o lăsase pe 
Teslee în voia sorții - dar genunchiul lui nu voia să coopereze. 
Acum înnebunit, atacă dronele cu o rotire amplă a braţului, 
lăsându-şi greutatea pe piciorul bolnav, care tremură şi apoi 


cedă. Îşi pierdu echilibrul, se prăbuşi şi gâtul i se frânse la 
impact. 

— Oh! exclamă Persephone, când Mizzen se izbi de pământ. 
Oh, fata aia l-a ucis! 

Vipsania se încruntă la ecran. 

— E mai deşteaptă decât pare. 

Teslee zâmbi satisfăcută şi îşi recuperă drona rulând cablul, o 
scoase din funcţiune şi o strânse în braţe cu dragoste. 

— Nu judeca o carte după copertă, chicoti Urban, bătând cu 
degetul în commanşetă ca să trimită daruri. Mai ales când îmi 
aparţine mie. N 

Dar veselia lui nu dură mult. In timp ce prezentau incidentul 
cu dronele, creatorii-de-joc neglijaseră trecerea la cadre mai 
largi, în care apăruse Treech, coborând de pe tabela de marcaj 
şi prin tribună pentru a sări în arenă. Răsări ca din senin, 
pătrunzând în cadru dintr-un salt uriaş şi nimerind-o pe Teslee 
cu securea din prima lovitură. Ea abia apucase să facă un pas 
când lama o izbi în ţeastă, despicându-i-o şi omorând-o pe loc. 
Treech se aplecă şi îşi propti palmele pe genunchi, gâfâind 
extenuat, apoi se îndreptă şi se aşeză pe pământ, lângă Teslee, 
uitându-se cum se infiltrează sângele în nisip. Dronele sosite cu 
mâncare din abundență pentru ea îl determinară să se pună iar 
în mişcare. Adună vreo douăzeci de pachete şi se retrase în 
spatele baricadei. 

O clipă, lui Urban nu-i veni să-şi creadă ochilor, dar mască 
momentul cu o expresie dezgustată şi se ridică, gata de 
plecare. Insă nu reuşi să scape de omniprezentul microfon al lui 
Lepidus şi se abţinu cu greu să nu mârâie când vorbi. 

— Asta a fost tot pentru mine. Un minut în care am râs, nu-i 
aşa? 

Pe urmă plecă, lăsând-o pe Persephone să-şi exprime pe larg 
regretele şi recunoştinţa pentru că i se oferise şansa de a fi 
mentor. 

— Ai ajuns printre primii cinci! îi spuse Lepidus, privind-o 
radios. Nimeni n-o să-ţi poată lua asta niciodată. 

— Desigur, încuviinţă ea, cu o oarecare îndoială. Desigur, 
astfel de lucruri rămân în memorie. 

Coriolanus se uită de la Clemensia la Vipsania. 


— Se pare că am rămas doar noi. 

Işi puseră scaunele pe un singur rând, cu al lui la mijloc, în 
timp ce scaunele mentorilor înfrânți erau îndepărtate. 

Lucy Gray. Treech. Reaper. Ultimii trei. Ultima fată. Ultima zi? 
Poate şi asta. 

Lucky îşi făcu apariţia cu o pălărie în care erau înfipte cinci 
artificii aprinse. 

— Salut, Panem! Am comandat pălăria asta special pentru 
ultimii cinci, dar ei şi-au azvârlit propriile scântei! 

Trase două artificii din pălărie şi le aruncă orbeşte peste 
umăr. 

— Pariază cineva pe ultimii trei? 

Dintre cele două artificii, unul se consumă fâsâind pe podea, 
însă celălalt aprinse o draperie care-l făcu pe Lucky să scheaune 
şi să dea din picioare, panicat. Un membru al echipei de filmare 
apăru pe ecran cu un extinctor şi puse capăt incidentului, 
îngăduindu-i lui Lucky să-şi recapete calmul. Când cele trei 
artificii rămase în pălărie se mistuiră, la baza ecranului apăru 
numărul celor care pariaseră şi al sponsorilor. 

— luhu! Se pariază cu frenezie! Nu rataţi distracţia! 

Commanşeta lui Coriolanus ţiuia din greu, dar la fel ţiuiau şi a 
Vipsaniei şi a Clemensiei. 

— De mare folos o să-mi mai fie! murmură Clemensia la 
urechea lui Coriolanus. Reaper n-are destulă încredere în mine 
ca să pună gura pe ceva din tot ce-i trimit. 

Lucy Gray era, probabil, flămândă, dar el presupuse că se 
odihnea prin tuneluri. Voia să-i trimită apă şi mâncare, atât 
pentru a se hrăni, cât şi pentru a folosi otrava. Intrucât oricare 
dintre cei doi potrivnici rămaşi o putea înfrânge în luptă cu 
uşurinţă, trebuia să facă neapărat ceva care să-i mărească 
şansele de victorie. Deocamdată, el nu se putea gândi la 
altceva decât să atragă publicul de partea ei. Când îl abordă 
Lepidus, fiindcă îi promisese că-şi va spune părerea despre 
spectacolul oferit de Lucy Gray, o lăudă din toată inima. Dacă 
nici până acum ea nu-i convinsese pe spectatori că nu s-a 
născut în districte, el unul nu vedea ce altceva ar putea s-o 
dovedească. 


— Cred că i s-a făcut o mare nedreptate fiind inclusă nu 
numai printre numele de la extragere, ci şi în Districtul 12. 
Fiecare trebuie să judece singur. Dacă sunteţi de acord cu mine 
sau măcar bănuiţi că dreptatea ar fi de partea mea, ştiţi ce 
aveţi de făcut. 

Un potop de donaţii îi asaltă commanşeta, dar el nu ştia cum 
l-ar mai ajuta asta. Ar fi putut s-o hrănească mai multe 
săptămâni cu ce avea deja. 

Singurul tribut în mişcare prin arenă era Reaper, care 
coborâse de pe cabina presei, tăind, în trecere, încă o fâşie lată 
din steag. Numai piele şi os şi nesigur pe picioare, înaintă 
clătinându-se, ca să-i adauge colecţiei sale pe Teslee şi pe 
Mizzen şi folosi noua bucată de steag pentru a-i acoperi. Apoi, 
cu efort, se urcă pe ultimul rând de scaune din arenă, unde 
începu să moţăie la soare, legănându-se încet înainte şi înapoi, 
cu capa bine întinsă, ca să se usuce. Coriolanus se întrebă dacă 
o să moară din cauze naturale. Dacă moartea prin înfometare 
se încadra în categoria asta. El unul nu era sigur. Era moarte 
naturală dacă foamea fusese întrebuințată drept armă? 

Spre uşurarea lui, Lucy Gray se ivi chiar înainte de amiază din 
negura unui tunel. Inspectă arena cu privirea şi, considerând-o 
sigură, ieşi în lumină. Noroiul de pe tivul rochiei cu volane 
începuse să se întărească, dar rochia încă atârna pe ea, umedă. 
In timp ce Coriolanus îi comanda pe commanşetă un ospăț, ea 
se îndreptă spre balta lui Reaper, unde îngenunche. Luă apă în 
mâini ca să-şi potolească setea şi să-şi spele faţa. După ce îşi 
pieptănă părul cu degetele, îl răsuci într-un nod lejer şi termină 
chiar în clipa când în arenă intrară mai bine de zece drone. 

Ea nu părea să le fi observat. Scoase din buzunar o sticlă şi îi 
afundă gâtul în baltă, umplând-o cam patru-cinci centimetri cu 
apă. După ce agită bine lichidul, îl vărsă în baltă şi se pregătea 
să umple iar sticla, dar dronele care se apropiau îi atraseră 
atenţia. Când apa şi mâncarea începură să cadă în jurul ei, 
azvârli sticla veche şi adună darurile în fustă. 

Se îndreptă spre cel mai apropiat tunel, dar, ridicând privirea, 
îl zări pe Reaper tolănit în tribună. Işi schimbă direcţia, pornind- 
o în grabă către morga lui, unde săltă bucata de steag. Buzele i 
se mişcară în timp ce îi număra pe cei căzuţi. 


— Încearcă să-şi dea seama cine a mai rămas în Jocuri, spuse 
Coriolanus în microfonul împins de Lepidus în faţa lui. 

— Poate-ar trebui să afişăm asta pe tabela de marcaj, glumi 
Lepidus. 

— Sunt sigur că tributurile ar considera că le e de ajutor, 
răspunse Coriolanus. Serios, e o idee bună. 

Capul lui Lucy Gray zvâcni brusc în sus şi proviziile din fusta ei 
căzură când se răsuci pe călcâie şi o rupse la fugă. Auzise un 
zgomot pe care publicul nu-l putea auzi. Treech ţâşni din 
spatele baricadei, înarmat cu o secure, şi o prinse de 
încheietura mâinii când trecu pe sub bârnă. Ea se răsuci şi căzu 
în genunchi, zbătându-se cu disperare, în timp ce el ridica arma. 

— Nu! 

Coriolanus sări în picioare, împingându-l pe Lepidus într-o 
parte. 

— Lucy Gray! 

Două lucruri se întâmplară simultan. Când securea începu să 
coboare, Lucy Gray se aruncă în braţele lui Treech şi se agăţă 
de el, ferindu-se de lovitura lamei. În mod bizar, păreau că se 
îmbrăţişează lung, până când ochii lui se măriră de groază. O 
îmbrânci pe Lucy Gray şi scăpă securea, apoi îşi smulse ceva 
din ceafă. Intinse mâna, cu degetele încleştate în jurul unui 
şarpe de un roz strălucitor. Pe urmă căzu în genunchi şi izbi 
şarpele de pământ, iarăşi şi iarăşi, până ce se prăbuşi mort, cu 
reptila fără viaţă încă strânsă în pumn. 

Cu pieptul ridicându-se şi coborând violent, Lucy Gray se roti 
ca să-l localizeze pe Reaper, care continua să se legene în 
tribună. Pe moment în siguranţă, ea îşi duse mâna la inimă şi o 
flutură apoi către public. 

Cei din sală începură să aplaude, iar Coriolanus răsuflă adânc, 
apoi se întoarse să le primească. Reuşise. Ea reuşise. Cu 
buzunarele pline de otravă, reuşise să rămână printre ultimii 
doi. Probabil că ascunsese şarpele în buzunar, aşa cum îl ţinuse 
pe cel verde la extragere. Mai erau şi alţii? Sau Treech îl strivise 
pe ultimul supravieţuitor? Nu se putea spune. Insă simpla 
posibilitate a existenţei altei arme reptiliene o făcea pe Lucy 
Gray să pară letală. 


În timp ce Lepidus o scotea de pe podium pe Vipsania - care 
le mulţumi creatorilor-de-joc printre dinţii încleştaţi - Coriolanus 
se afundă în scaunul lui şi o privi pe Lucy Gray recuperându-şi 
ospăţul. Se aplecă spre Clemensia. 

— Mă bucur că am rămas noi doi, îi şopti. 

Ea îi răspunse cu un zâmbet conspirativ. 

Când Lucy Gray netezi ambalajele şi aranjă frumos mâncarea, 
Coriolanus se gândi la picnicul lor de la grădina zoologică. Oare 
îl repunea în scenă pentru el? Gestul îi atinse o coardă sensibilă 
şi amintirea sărutului lor îl izbi. II mai aşteptau şi altele în viitor? 
Un minut, visă cu ochii deschişi că Lucy Gray câştiga, părăsea 
arena şi venea să locuiască alături de el în apartamentul de lux 
al familiei, scăpat cumva de ameninţarea impozitului. El mergea 
la Universitate, mulţumită Premiului Plinth, în timp ce ea era 
cap de afiş la clubul de noapte al lui Pluribus, redeschis fiindcă 
primise acordul Capitoliului să rămână în oraş şi... In fine, 
Coriolanus încă nu pusese la punct toate detaliile, dar ideea era 
că avea s-o păstreze. Şi îşi dorea s-o păstreze. În siguranţă şi 
aproape. Admirată şi admirând. Devotată. Şi în întregime şi 
irevocabil a lui. Pentru că asta îşi dorea şi ea - nu-i aşa? - dacă 
era adevărat ce îi spusese înainte de sărut: Acum, singurul băiat 
pentru care are inima mea un loc eşti tu. 

Încetează! îşi porunci Coriolanus. Încă n-a câştigat nimeni! 

Lucy Gray dăduse gata aproape toată mâncarea, aşa că el 
comandă iar, mai multă de data asta, ca ea s-o pună deoparte 
şi să-i ajungă câteva zile, în caz că decidea să stea ascunsă şi 
să aştepte moartea lui Reaper. Era un plan bun, cu foarte puţine 
riscuri pentru ea şi fatal pentru Reaper, dacă nu se răzgândea şi 
continua să refuze hrana. Dar dacă îşi recăpăta judecata şi se 
hotăra să mănânce darurile de la sponsori, pe care Clemensia i 
le putea trimite aproape la nesfârşit? Avea să urmeze o altă 
luptă, cu Lucy Gray într-un real dezavantaj, dacă nu cumva mai 
păstrase şi alţi şerpi. 

După ce dronele îi lăsară proviziile, Lucy Gray le sortă, apoi le 
îndesă în buzunare. Nu păreau destul de mari să încapă toată 
mâncarea şi băutura pe lângă un alt şarpe, însă ea era 
extraordinar de ingenioasă. Coriolanus nici măcar n-o văzuse 
scoțând şarpele care îl ucisese pe Treech. 


La prânz, Festus aduse sandviciuri pentru Coriolanus şi 
Clemensia, dar amândoi erau prea nervoşi ca să înghită ceva. 
Ceilalţi studenţi mâncau în sală, aşezaţi pe locurile lor, fiindcă 
nu voiau să piardă nici măcar o singură clipă. Coriolanus auzea 
discuţiile şoptite, dar pasionate, ale celor care se întrebau cine 
va învinge. Nu-şi amintea să se mai fi sinchisit cineva de asta 
vreodată. 

Soarele arzător începu să usuce arena, secând bălțile puţin 
adânci şi lăsând doar câteva din care se mai putea bea. Lucy 
Gray se odihnea pe o bucată de zid prăbuşită, cu fusta întinsă 
ca să prindă din plin razele de soare. Acalmia îl aduse pe ecran 
pe Lucky, care prezentă un buletin meteorologic detaliat, 
incluzând avertizări de temperaturi ridicate şi sfaturi pentru 
evitarea consecinţele acestora, de genul crampelor, al 
extenuării şi al accidentelor vasculare. La standul cu limonadă 
din faţa arenei, coada era lungă, iar oamenii se adăposteau sub 
umbrele sau se înghesuiau în apreciatele locuri umbrite. 
Dispăruse chiar şi răcoarea din sala Heavensbee, pe care 
altminteri se putea conta, şi elevii îşi scoseseră jachetele şi îşi 
făceau vânt cu caietele. Pe la jumătatea după-amiezii, şcoala 
oferi suc de fructe pentru toată lumea, ceea ce dădu 
evenimentului o notă festivă. 

Lucy Gray nu-l scăpa din ochi pe Reaper, dar el nu făcea nicio 
mişcare ca s-o atace. Ea se ridică pe neaşteptate, parcă 
nerăbdătoare să pună lucrurile în mişcare, şi îşi îndreptă paşii 
spre trupul lui Treech. Îl prinse de o gleznă şi începu să-l târască 
spre morga lui Reaper. Acesta din urmă păru să se trezească în 
clipa când ea atinse cadavrul. Se aplecă şi strigă ceva 
neinteligibil, apoi se grăbi să coboare din tribună. Lucy Gray îi 
dădu drumul lui Treech şi fugi în cel mai apropiat tunel. Reaper 
luă asupra lui sarcina transportului, îl adăugă pe Treech şirului 
ordonat de tributuri moarte şi îl acoperi cu bucata de steag. 
Mulţumit, se întoarse în tribună, dar abia ajunsese lângă zid 
când Lucy Gray ieşi dintr-un al doilea tunel, trase de pe cadavre 
una dintre bucăţile de steag şi scoase un strigăt. Reaper se 
răsuci pe călcâie şi se repezi spre ea. Lucy Gray nu pierdu 
timpul, dispăru imediat în spatele baricadei. Reaper puse 
steagul la loc, îndesând materialul sub trupuri ca să stea mai 


bine la locul lui şi se duse să se odihnească, rezemat de un 
stâlp. După câteva minute, păru să se lase în voia somnului, cu 
ochii închişi, ca să-i apere de soare. Lucy Gray ţâşni din nou 
afară, desprinse una dintre bucăţile de steag şi, de data asta, 
fugi cu ea târâş. Când Reaper descoperi sabotajul, ea ajunsese 
deja la cincizeci de metri de el. Indecizia lui îi permise fetei să 
se îndepărteze şi mai mult şi târî steagul până în centrul arenei, 
unde îl abandonă, înainte de a fugi spre tribune. Acum furios, 
Reaper alergă spre steag şi puse iar stăpânire pe el. Făcu câţiva 
paşi în direcţia lui Lucy Gray, dar extenuarea îşi spuse cuvântul. 
Îşi apăsă tâmplele cu mâinile şi începu să gâfâie, deşi nu părea 
să transpire. După cum tocmai le reamintise Lucky, putea fi 
semn de insolaţie. 

incearcă să-l alerge până-şi dă sufletul, se gândi Coriolanus. Și 
s-ar putea să funcţioneze. 

Reaper se clătină uşor, de parcă ar fi fost beat. Cu steagul 
după el, se duse la balta lui, una dintre puţinele care nu 
secaseră în timpul după-amiezii. Căzu în genunchi şi bău, 
sorbind lacom, până ce nu mai rămase decât noroi. Când se 
trase înapoi, lăsându-se pe călcâie, pe faţă îi apăru, în treacăt, o 
expresie stranie şi începu să-şi frământe cu degetele coastele şi 
pieptul. Vomă o parte din apă, apoi, stând în patru labe, icni o 
vreme, înainte să se ridice împleticindu-se. Strângând încă 
steagul într-o mână, se îndreptă, cu paşi înceţi şi inegali, spre 
morga lui. Cum ajunse, se şi prăbuşi la pământ, târându-se la 
capătul şirului, lângă Treech. Cu o mână, încercă să tragă 
steagul peste întregul grup, dar nu reuşi decât să se acopere 
parţial pe el însuşi, apoi îşi apropie braţele de corp şi rămase 
nemişcat. 

Coriolanus încremeni, în aşteptare. Asta era tot? Câştigase 
într-adevăr? Jocurile Foamei? Premiul Plinth? Fata? Studie faţa 
lui Lucy Gray, care se uita spre Reaper din tribune, însă ea avea 
privirea pierdută, ca şi cum s-ar fi aflat departe de acţiunea din 
arenă. 

Publicul din sală începu să murmure. Reaper era mort? N-ar fi 
trebuit anunţat învingătorul? In aşteptarea rezultatului, 
Coriolanus şi Clemensia îi făcură semn lui Lepidus să plece de 
lângă ei cu microfonul. Trecu o jumătate de oră înainte ca Lucy 


Gray să coboare din tribună şi să se apropie de Reaper. Puse 
degetele pe gâtul lui, verificându-i pulsul. Satisfăcută, îi închise 
ochii şi aranjă cu tandreţe steagul peste tributurile moarte, de 
parcă şi-ar fi culcat copiii. Pe urmă se rezemă de un stâlp şi 
rămase în aşteptare. 

Asta păru să-i convingă pe creatorii-de-joc, fiindcă Lucky îşi 
făcu apariţia ţopăind şi anunţă că Lucy Gray Baird, fata tribut 
din Districtul 12, şi mentorul ei, Coriolanus Snow, au câştigat A 
X-a ediţie a Jocurilor Foamei. 

Sala Heavensbee erupse în jurul lui Coriolanus şi Festus adună 
câţiva colegi care să-l ridice cu scaun cu tot şi să-l poarte de jur 
împrejurul podiumului. După ce îl lăsară în sfârşit jos, Lepidus îl 
hărţui cu întrebări, la care el nu răspunse decât că experienţa l- 
a însufleţit şi l-a îndemnat la modestie deopotrivă. Pe urmă toţi 
elevii trecură în sala de mese, unde fuseseră aduse, pentru a 
sărbători, prăjituri şi posca. Aşezat la loc de cinste, Coriolanus 
primi felicitări şi bău mai multă posca decât ar fi fost indicat. Şi 
ce dacă? In momentul acela se simţea invincibil. 

Satyria îl salvă tocmai când începea să i se înceţoşeze mintea, 
scoţându-l din sala de mese şi trimiţându-l în laboratorul de 
biologie avansată. 

— Cred că o vor aduce pe fata ta. Să nu fii surprins dacă o să 
apăreţi împreună în faţa camerei de filmat. Bună treabă! 

Coriolanus o îmbrăţişă spontan şi se grăbi spre laborator, 
recunoscător pentru momentul de linişte. Işi simţea buzele 
întinzându-se într-un zâmbet nebunesc. Câştigase. Câştigase 
glorie şi un viitor, poate şi dragoste. De-acum, Lucy Gray putea 
fi în orice clipă în braţele lui. Oh, zăpada cade întotdeauna 
deasupra, cu siguranță! Se strădui să-şi relaxeze obrajii când 
ajunse la uşă şi îşi îndreptă haina ca să ascundă uşoara beţie de 
care se lăsase cuprins. Cumva, nu se cădea ca dr. Gaul să-l 
vadă astfel. 

Dar, când deschise uşa laboratorului de biologie avansată, îl 
găsi înăuntru doar pe decanul Highbottom, aşezat la locul lui 
obişnuit, la catedră. 

— Inchide uşa! 

Coriolanus se supuse. Poate voia să-l felicite între patru ochi. 
Sau poate chiar să-şi ceară scuze pentru cum se purtase cu el. 


O stea în cădere poate avea într-o bună zi nevoie de una în 
ascensiune. Dar, când se apropie de decan, îl năpădi o 
transpiraţie rece. Inşiruite ca nişte specimene de laborator, pe 
catedră stăteau trei obiecte: un şervet de-al Academiei, pătat 
de suc de struguri, pudriera de argint a mamei lui şi o batistă 
albă, murdară. 

Intâlnirea nu dură mai mult de cinci minute. Pe urmă, aşa cum 
se înţeleseseră, Coriolanus se duse direct la Centrul de 
Recrutare, unde deveni cel mai nou, dacă nu şi cel mai strălucit 
Apărător al Păcii din Panem. 

oriolanus îşi lipi tâmpla de geam, încercând să absoarbă 


orice urmă de răcoare rămasă în sticlă. Înăbuşitorul vagon de 
tren tocmai se golise, după ce vreo şase dintre tovarăşii lui 


recruți dăduseră buzna afară, în Districtul 9. Era singur, în 
sfârşit. Se afla în trenul ăsta de douăzeci şi patru de ore şi nu 
avusese parte de niciun moment de intimitate. Mersul trenului 
era adesea întrerupt de aşteptări lungi, pentru care nu primeau 
nicio explicaţie. Călătoria intermitentă şi sporovăiala celorlalţi 
recruți îl împiedicaseră să pună geană pe geană. Dar se 
prefăcuse că doarme, în încercarea de a descuraja pe oricine 
voia să-i vorbească. Poate reuşea să aţipească acum, ca să se 
trezească din coşmarul ăsta atât de stăruitor, încât părea 
adevărata lui viaţă. Işi frecă obrazul murdar cu manşeta 
scorţoasă şi aspră a noii lui cămăşi de Apărător al Păcii, dar nu 
reuşi decât să-şi adâncească deznădejdea. 

Ce loc urât! se gândi plictisit, în timp ce trenul înainta pufăind 
prin Districtul 9. Clădirile de beton, vopseaua cojită şi mizeria se 
coceau în dogoarea soarelui nemilos al după-amiezii. lar 
Districtul 12 avea toate şansele să fie cu mult mai neplăcut, 
căci acolo se adăuga şi praful de cărbune. Coriolanus nu văzuse 
niciodată prea mult din el, doar imaginile neclare transmise din 
piaţă în ziua extragerii. Nu părea un loc făcut pentru oameni. 

Când ceruse să fie repartizat acolo, sprâncenele ofițerului se 
ridicaseră cu surprindere. 

— Nu aud asta prea des, spusese apoi, dar îi ştampilase 
documentul fără alte comentarii. 

Se pare că nu toată lumea urmărise Jocurile Foamei, fiindcă 
ofiţerul nu-l recunoscuse pe Coriolanus şi nici nu făcuse vreo 
referire la Lucy Gray. Cu atât mai bine. Pentru moment, 
anonimatul era ceva la care tânjea cu toată inima. Mare parte 
din ruşinea situaţiei lui venea de la numele de familie. Obraijii 
începură să-i ardă când îşi aminti de întâlnirea cu decanul 
Highbottom... 

Auzi, Coriolanus? E zgomotul zăpezii care alunecă. 

Cât îl ura pe decanul Highbottom! Faţa lui puhavă aplecată 
deasupra dovezii. Vârful stiloului atingând obiectele de pe 
masă. 

— Batista asta... S-a confirmat că e ADN-ul tău pe ea. Folosită 
ca să introduci ilegal mâncare din sala de mese în arenă. Am 
luat-o ca probă de la locul faptei după atacul cu bombe. Am 
făcut o verificare de rutină şi ai apărut tu. 


— O lăsaţi să moară de foame, spusese Coriolanus cu voce 
răguşită. 

— O procedură standard în Jocurile Foamei. Dar problema 
mare nu e atât că ai hrănit-o, chestie pe care le-am trecut-o cu 
vederea tuturor mentorilor, ci că furai de la Academie. Asta e 
strict interzis, spusese decanul Highbottom. Eu am vrut să te 
demasc încă de atunci, să-ţi mai dau o bilă neagră la dosar şi să 
te scot din Jocurile Foamei, dar dr. Gaul a considerat că eşti mai 
folositor ca martir pentru imaginea Capitoliului rănit. Am avut 
înregistrarea cu tine răgând imnul când te refăceai la spital. 

— Atunci de ce vorbim despre asta acum? întrebase 
Coriolanus. 

— Numai ca să stabilim un tipar comportamental. 

Apoi stiloul atinsese trandafirul argintiu. 

— Acum, pudriera asta. De câte ori n-am văzut-o pe mama ta 
scoţând-o din geantă şi uitându-se în ea? Mama ta cea drăguță 
şi anostă, care se convinsese singură că tatăl tău îi va oferi 
libertate şi dragoste. Direct din lac în puț, cum s-ar zice. 

— Nu era. 

Atât reuşise Coriolanus să rostească. Anostă, voia să spună. 
— Singura ei scuză era tinereţea şi, serios, părea sortită să 
rămână veşnic o copilă. Exact opusul fetei tale, Lucy Gray. Are 
16 ani şi pare de 35, chiar de peste 35, observase decanul 

Highbottom. 

— Ea v-a dat pudriera? 

Inima lui Coriolanus se strânsese la acest gând. 

— Ei, n-o învinovăţi. Apărătorii Păcii i-au luat-o după ce s-au 
luptat cu ea până au pus-o la pământ. Bineînţeles că toţi 
învingătorii au parte de o percheziţie completă când ies din 
arenă. 

Decanul dăduse din cap zâmbind. 

— A fost foarte ingenioasă când i-a otrăvit pe Wovey şi pe 
Reaper. N-a jucat cinstit, dar ce mai e de făcut? S-o trimitem 
înapoi în Districtul 12 pare o pedeapsă destul de mare. A spus 
că otrava de şobolani a fost exclusiv ideea ei, că pudriera e doar 
un simbol. 

— E adevărat, răspunsese Coriolanus. Asta a fost. Un simbol 
al sentimentelor mele. Nu ştiu nimic despre nicio otravă. 


— Să zicem că te cred, ceea ce nu e adevărat. Dar să zicem 
că e. Insă despre asta ce să cred? 

Decanul Highbottom ridică batista cu vârful stiloului. 

— Unul dintre asistenții de laborator a găsit-o în cuva cu şerpi 
ieri-dimineaţă. Toţi au fost nedumeriţi la început şi şi-au 
verificat buzunarele să vadă dacă nu cumva o pierduseră pe-a 
lor. Căci cine se mai apropiase de mutanti, în afară de ei? Un 
tânăr chiar a revendicat-o, pentru că i se agravaseră alergiile şi 
îşi pierduse batista cu câteva zile înainte. Dar, chiar în clipa în 
care îşi prezenta demisia, cineva a observat inițialele. Nu ale 
tale. Ale tatălui tău. Brodate delicat într-un colţ. 

CXS. Brodate paralel cu linia albă a cusăturii de pe margine. 
De fapt, contopite cu ea, atât de fin, încât trebuia să te uiţi 
foarte atent ca să le observi, dar fără îndoială erau acolo. 
Coriolanus nu se obosise niciodată să privească amănunţit 
batista pe care o folosea zilnic; doar o băga în buzunar când 
ieşea pe uşă. Ar fi avut o oarecare şansă să nege acuzaţia dacă 
al doilea prenume n-ar fi fost atât de ieşit din comun. Xanthos. 
Singurul nume care începea cu X pe care îl ştia Coriolanus, iar 
singura persoană care îl purta era tatăl lui. Crassus Xanthos 
Snow. 

Nu avea nevoie să întrebe de testul ADN, pe care decanul 
Highbottom cu siguranţă îl făcuse deja, găsind urmele lui şi ale 
lui Lucy Gray. 

— Şi de ce nu aţi făcut publice toate astea? 

— Oh, crede-mă, eu unul am fost tentat. Dar tradiţia cere ca, 
atunci când Academia exmatriculează un elev, să îi ofere şi un 
colac de salvare, explicase decanul. Ca alternativă la umilirea ta 
publică, ai timp până la sfârşitul zilei să te înrolezi ca Apărător 
al Păcii. 

— Dar... de ce aş face asta? Cum aş putea explica alegerea? 
Când tocmai am... câştigat Premiul Plinth la Universitate? se 
bâlbâise Coriolanus. 

— Cine ştie? Poate pentru că ăsta e genul tău de patriotism? 
Poate crezi că, învățând să-ţi aperi ţara, ai parte de o educaţie 
mai bună decât cea din cărţi? 

Decanul Highbottom începuse să râdă. 


— Pentru că Jocurile Foamei te-au schimbat şi te duci acolo 
unde poţi servi Panemul cu mai mult folos? Eşti un tânăr 
deştept, Coriolanus. Sunt sigur că vei găsi ceva. 

— Dar... dar eu...? 

Capul începuse să i se învârtă de la combinaţia de posca şi 
adrenalină. 

— De ce? De ce mă urâţi atât de mult? răbufnise. Credeam că 
aţi fost prietenul tatălui meu! 

Asta îl făcuse pe decan să devină mai serios. 

— Şi eu credeam asta. Cândva. Dar s-a dovedit că n-am fost 
decât cineva pe care-l plăcea pentru că-i era de folos. Chiar şi 
acum. 

— Dar acum e mort! E mort de ani buni! ţipase Coriolanus. 

— Aşa cum merită să fie, însă pare foarte viu în tine. 

Decanul îl alungase cu o fluturare de mână. 

— Mai bine te-ai grăbi. Biroul de înrolări se închide peste 
douăzeci de minute. Dacă alergi până acolo, s-ar putea să-l mai 
prinzi deschis. 

Aşa că o luase la fugă, neştiind ce altceva să facă. După ce se 
înrolase, se dusese ţintă la Citadelă, sperând că poate cerşi mila 
lui Gaul. Dar nu i se îngăduise să intre, nici măcar când 
pretinsese că i s-au infectat copcile. Apărătorii Păcii sunaseră la 
laborator şi li se spusese să-l trimită la spital. Unuia dintre 
gardieni i se făcuse milă de el şi acceptase să încerce să-i dea 
lui Gaul lucrarea lui de final de an. Fără nicio promisiune. Pe 
marginea lucrării, Coriolanus începuse să mâzgălească o notă în 
care o ruga să intervină pentru el, dar îşi dăduse seama că e 
inutil. Aşa că scrisese pur şi simplu Multumesc. Pentru ce 
anume, nu ştia nici el, dar refuzase s-o lase să se înfrupte din 
disperarea lui. 

În drum spre casă, felicitările venite de la vecini îl înjunghiau 
în inimă ca nişte cuțite, dar adevărata agonie începuse când 
intrase în apartament în sunete de trompetă şi urale. Tigris şi 
mamaiestoasa scoseseră vesela pentru zile mari, pe care o 
foloseau de Anul Nou, şi cumpăraseră un tort pentru acea 
ocazie specială. Incercase fără succes să zâmbească, după care 
izbucnise în lacrimi. Apoi le povestise totul. Când terminase, 


amândouă erau foarte calme şi încremenite ca nişte statui de 
marmură. 

— Când pleci? întrebase Tigris. 

— Mâine-dimineaţă, răspunsese el. 

— Când te întorci? întrebase bunica. 

Nu reuşise să spună că peste douăzeci de ani. Ea nu avea să 
mai trăiască atât. Dacă avea s-o mai vadă vreodată, avea să fie 
în mausoleu. 

— Nu ştiu. 

Bunica dăduse din cap, confirmând că înţelesese, apoi se 
ridicase de pe scaun. 

— Ţine minte, Coriolanus, că, oriunde mergi, eşti în continuare 
un Snow. Nimeni nu poate să-ţi ia asta. 

Coriolanus se întrebase atunci dacă nu cumva asta era 
problema. Imposibilitatea de a fi un Snow în lumea de după 
război. Ce îl determinase numele lui să comită. Dar zisese 
numai: 

— Voi încerca să fiu cândva demn de numele meu. 

Tigris se ridicase la rândul ei. 

— Haide, Coryo, te ajut să împachetezi. 

O urmase în camera lui. Ea nu plânsese. Coriolanus ştia că o 
să se abţină până după plecarea lui. 

— Nu am multe de împachetat. Mi-au zis să mă îmbrac cu 
nişte haine vechi, pe care apoi să le arunc. Ne dau ei uniforme, 
tot ce e necesar pentru igienă, orice altceva. Pot să iau numai 
obiecte personale care încap în asta. 

Coriolanus scosese o cutie de vreo 20 pe 30 de centimetri şi 
adâncă de 7. Verişoara lui o privise îndelung. 

— Şi ce iei? îl întrebase. Trebuie să fie ceva important pentru 
tine. 

Fotografia lui în braţele mamei când era bebeluş, fotografia cu 
tatăl lui în uniformă, fotografia cu Tigris şi mamaiestoasa şi una 
cu câţiva prieteni. O busolă de alamă veche, care îi aparținuse 
tatălui său. Discul de pudră cu miros de trandafiri care stătuse 
cândva în pudriera de argint a mamei sale, învelit cu grijă în 
eşarfa lui de mătase portocalie. Trei batiste. Hârtie cu blazonul 
familiei. Legitimaţia de elev de la Academie. Cotorul unui bilet 
de la circ din copilărie, ştampilat cu imaginea arenei. O aşchie 


de marmură din ruinele de după un bombardament. Îi înţelegea 
pe toţi cei ca mami Plinth, cu mănunchiul ei de amintiri din 
Districtul 2, păstrate în bucătărie. 

Niciunul dintre ei nu dormise. Merseseră pe acoperiş şi se 
uitaseră la Capitoliu până când răsărise soarele. 

— Ţi-a fost scris să pierzi, îi spusese Tigris. Jocurile Foamei 
sunt o pedeapsă nefirească, crudă. Cum putea un om bun ca 
tine să le respecte regulile? 

— Să nu mai spui aşa ceva nimănui în afară de mine. Nu eşti 
în siguranţă, o avertizase Coriolanus. 

— Ştiu, spusese ea. Nici asta nu e drept. 

Coriolanus făcuse duş, îmbrăcase o pereche de pantaloni de 
uniformă jerpeliţi şi un tricou uzat, îşi luase nişte pantofi rupti, 
apoi băuse o cană de ceai la bucătărie. O sărutase de rămas- 
bun pe mamaiestoasa şi aruncase o ultimă privire căminului 
său, înainte să iasă pe uşă. 

Pe hol, Tigris îi oferise o pălărie veche şi o pereche de ochelari 
de soare care fuseseră cândva ai tatălui ei. 

— Pentru călătorie. 

Coriolanus ştia că e vorba de o deghizare, aşa că şi le pusese 
recunoscător, îndesându-şi buclele sub pălărie. Pe străzile 
aproape pustii, merseseră spre Centrul de Recrutare în tăcere. 
Apoi se întorsese spre ea şi îi spusese, cu vocea sugrumată de 
emoție: 

— Te-am lăsat cu toate pe cap. Apartamentul, impozitul, 
mamaiestoasa. Imi pare atât de rău. O să înţeleg dacă n-o să 
mă ierţi niciodată. 

— Nu am ce să iert, replicase ea. Ne scrii imediat ce poţi? 

Se îmbrăţişaseră aşa de tare, încât simţise cum îi sar mai 
multe copci de pe braţ. Apoi intrase în Centru, unde se 
strânseseră aproape trei sute de cetăţeni ai Capitoliului, 
aşteptând să înceapă o nouă viaţă. Simţise o rază de speranţă 
la gândul că poate pica testul de rezistenţă fizică, apoi un fior 
de panică. Ce soartă îl aştepta dacă se întâmpla asta? O 
demascare publică? Inchisoarea? Decanul Highbottom nu-i 
spusese, dar îşi imagina ce e mai rău. Trecuse testul fără 
probleme, apoi îi scoseseră copcile fără vreun comentariu. 
Maşina de tuns care îl despărţise de buclele lui distinctive îl 


lăsase cu un sentiment de goliciune, dar cu o înfăţişare aşa de 
schimbată, că dispăruseră cele câteva priviri curioase de care 
avusese parte înainte. Se schimbase într-o uniformă de camuflaj 
nouă-nouţă şi primise o raniţă plină cu alte haine, o trusă de 
igienă personală, o sticlă cu apă şi un pachet cu sandviciuri cu 
carne pentru călătoria cu trenul. Apoi semnase un teanc de 
formulare, dintre care unul stipula că jumătate din salariul său 
şi aşa mic va ajunge la Tigris şi la mamaiestoasa. Asta îi oferise 
o fărâmă de consolare. 

Tuns, în uniformă şi vaccinat, ajunsese la gară cu un autobuz 
ticsit de recruți. Erau un amestec de fete şi băieţi din Capitoliu, 
cei mai mulţi proaspeţi absolvenţi ai unor licee care acordau 
diplomele de absolvire înaintea Academiei. Inghesuit într-un 
colţ, urmărise Ştirile Capitoliului, temându-se de o informare 
despre soarta lui, dar nu văzuse decât programul standard din 
zilele de sâmbătă. Starea vremii. Trafic deviat din cauza 
lucrărilor de reconstrucţie. O reţetă de salată de vară. Parcă 
Jocurile Foamei nici nu avuseseră loc. 

Sunt şters din memorie, se gândi el. şi, ca să mă şteargă pe 
mine, trebuie să şteargă Jocurile. 

Cine ştia de căderea lui în dizgrație? Corpul profesoral? 
Prietenii lui? Nimeni nu luase legătura cu el. Poate că încă nu se 
ştia nimic. Dar se va afla. Oamenii vor face speculaţii. Vor 
circula zvonuri. O versiune deformată şi picantă a adevărului se 
va împământeni. Ah, cum se va mai umfla în pene Livia Cardew. 
Clemensia va lua Premiul Plinth la absolvire. In luna de vacanţă 
de vară, se vor întreba ce mai e cu el. Câtorva poate le va fi dor. 
Probabil lui Festus şi Lysistratei. In septembrie, colegii lui vor 
începe cursurile la Universitate. lar el va fi dat uitării, încetul cu 
încetul. 

Ca să şteargă Jocurile, trebuie s-o şteargă şi pe Lucy Gray. 
Unde era? Chiar o trimiseseră înapoi acasă? Oare exact în acest 
moment se întorcea în Districtul 12 în acelaşi vagon de vite 
împuţit cu care o aduseseră în Capitoliu? Asta zisese decanul 
Highbottom că se va întâmpla, dar decizia îi aparţinea lui Gaul, 
iar ea putea să nu ierte aşa de uşor înşelătoria lor. La ordinul ei, 
Lucy Gray putea fi arestată, ucisă ori transformată în avox. Sau, 


şi mai rău, condamnată la o viaţă întreagă de experimente în 
laboratorul de orori al lui Gaul. 

Amintindu-şi că e în tren, Coriolanus închise ochii, de teamă 
să nu-i dea lacrimile. Niciodată nu trebuia să fii văzut 
smiorcăindu-te ca un copil, aşa că se forţă să-şi ţină în frâu 
emoţiile. II linişti ideea că, pentru Capitoliu, cea mai bună 
strategie era, oricum, s-o ducă pe Lucy Gray înapoi în Districtul 
12. Poate că, după o vreme, dr. Gaul avea s-o scoată iar la 
iveală, mai ales că el nu-i mai putea sta în cale. Să o aducă 
înapoi şi să cânte la deschiderea altor Jocuri. Infracţiunile ei, 
dacă existau, erau minore prin comparaţie cu ale lui. lar publicul 
o iubise, nu? Poate că farmecele ei o vor salva încă o dată. 

Din când în când, trenul se oprea ca să mai coboare nişte 
recruți, fie în districtul de destinaţie, fie pentru transfer pe alte 
rute spre nord, sud sau oriunde aveau de ajuns. Uneori, 
Coriolanus se uita pe fereastră la oraşele moarte prin care 
treceau, acum abandonate în voia naturii, şi se întreba cum 
arătase lumea când toate fuseseră la apogeu. Când aceasta era 
America de Nord, nu Panem. Trebuie să fi fost bine. Un tărâm 
plin de Capitolii. Ce pierdere... 

Pe la miezul nopţii, uşa compartimentului se deschise şi două 
fete repartizate în Districtul 8 dădură buzna cu vreo doi litri de 
posca, pe care reuşiseră cumva s-o aducă în tren. Având în 
vedere vremurile dure pe care le trăia, îşi petrecu noaptea 
ajutându-le să termine băutura, apoi se trezi, după aproape o zi 
întreagă, ca să descopere că trenul intra în Districtul 12 chiar în 
zorii unei zile de marţi deja înăbugşitoare. 

Coriolanus cobori pe peron împleticindu-se, cu capul 
zvâcnindu-i şi gura uscată. Urmând ordinele, el şi alţi trei recruți 
se aşezară în linie şi aşteptară o oră ca un Apărător al Păcii care 
nu părea cu mult mai vârstnic decât ei să-i conducă din gară pe 
străzile pietruite. Căldura şi umezeala transformau aerul în ceva 
care nu era nici lichid, nici gazos, iar el n-ar fi putut spune dacă 
inspira sau expira. Umiditatea îi acoperea corpul cu o peliculă 
lucioasă de care nu putea scăpa nicicum. Transpiraţia nu se 
usca, doar se accentua. li curgea nasul întruna, iar mucii erau 
deja negri de la praful de cărbune. Şosetele îi pleoscăiau în 
bocancii ţepeni. După o oră de marş pe străzi acoperite cu 


zgură şi asfalt spart, mărginite de clădiri hidoase, ajunseră la 
baza militară care avea să fie noul lor cămin. 

Gardul de protecţie care înconjura baza şi Apărătorii Păcii de 
la poartă îl făceau să se simtă mai puţin expus. Recruţii îşi 
urmară ghidul printr-o serie de clădiri cenuşii, identice. La 
barăci, cele două fete se desprinseră din rând, iar el şi celălalt 
nou recrut, un băiat înalt şi sfrijit, pe nume Junius, fură conduşi 
într-o cameră cu patru seturi de paturi suprapuse şi opt 
dulapuri. Două dintre paturi erau aranjate frumos, dar pe 
celelalte două, de lângă o fereastră soioasă, care dădea spre un 
tomberon, aşternuturile erau mototolite. Cei doi băieţi le 
întinseră urmând cu stângăcie instrucţiunile, iar Coriolanus îl luă 
pe cel de sus, fiindcă Junius avea frică de înălţime. Apoi li se 
dădu liber restul dimineţii ca să se spele, să despacheteze şi să 
se uite prin manualul de antrenament pentru Apărătorii Păcii, 
înainte să se prezinte la masa de prânz de la unsprezece. 

Coriolanus rămase mult sub duş, cu capul dat pe spate, luând 
guri lacome din apa călâie care curgea de la robinet. Se şterse 
cu prosopul de trei ori, înainte să accepte că umezeala de pe 
piele e o stare permanentă şi să se îmbrace într-o uniformă de 
instrucţie curată. După ce îşi despachetă raniţa şi îşi ascunse 
preţioasa cutie pe raftul de sus al dulapului său, se urcă în pat şi 
începu să frunzărească manualul pentru Apărătorii Păcii - sau 
cel puţin se prefăcu că-l răsfoieşte - ca să evite conversaţia cu 
Junius, un tânăr agitat, care avea nevoie de asigurări pe care 
Coriolanus nu era în măsură să i le ofere. De fapt, ar fi vrut să-i 
spună: Viața ta s-a terminat, tinere Junius; acceptă acest lucru. 
Dar asta ar fi dus la mai multe confidente decât avea energia să 
suporte. Dispariţia subită a responsabilităţilor din viaţa lui - 
studiile, familia, chiar viitorul său - îl sleise de puteri. Orice 
sarcină, cât de mică, i se părea descurajantă. 

Cu câteva minute înainte de ora unsprezece, colegii lor de 
cameră - un băiat vorbăreţ, cu faţa rotundă, pe nume Smiley, şi 
prietenul lui mărunţel, Bug - veniră să-i ia la masă. Porniră toţi 
patru spre cantină, care adăpostea rânduri de mese lungi, cu 
scaune de plastic rupte. 

— Marţea avem tocătură, anunţă Smiley. 


Deşi era Apărător al Păcii de nici o săptămână, părea nu doar 
să cunoască rutina, ci să se şi bucure de ea. Coriolanus luă o 
tavă cu ceva ce semăna a mâncare pentru câini cu garnitură de 
cartofi. Foamea şi entuziasmul colegilor săi îi dădură curaj, aşa 
că gustă, constatând că era pe deplin comestibilă, chiar dacă 
mult prea sărată. Mai primi două jumătăţi de pară conservată şi 
o cană mare de lapte. Nu era un prânz rafinat, dar te sătura. Işi 
dădu seama că, fiind Apărător al Păcii, nu prea existau şanse să 
moară de foame. Ba chiar i se garanta o porţie mai consistentă 
de mâncare decât la el acasă. 

Smiley îi declară curând pe toţi prieteni buni şi, până la 
sfârşitul mesei, Coriolanus şi Junius fuseseră poreciliţi Gent?*, 
respectiv Prăjină, primul datorită manierelor la masă, celălalt 
datorită siluetei. Coriolanus se bucură de poreclă, pentru că 
ultimul lucru pe care voia să-l audă era numele Snow. Niciunul 
dintre colegii lui nu comentă nimic şi nici nu aduse vorba despre 
Jocurile Foamei. Se pare că recruţii aveau acces doar la un 
televizor amplasat în camera de recreere şi receptarea 
semnalului se dovedea atât de slabă, că rareori îl deschideau. 
Chiar dacă Prăjină îl văzuse pe Coriolanus în Capitoliu, nu făcuse 
legătura între mentorul de la Jocurile Foamei şi recrutul de 
lângă el. Poate nimeni nu-l recunoscuse pentru că nimeni nu s- 
ar fi aşteptat vreodată să-l vadă acolo. Sau poate că 
celebritatea lui se limita la Academie şi la o mână de şomeri din 
Capitoliu, care avuseseră timp să urmărească spectacolul. 
Coriolanus ajunse să se simtă în largul lui suficient pentru a 
mărturisi că tatăl lui a fost militar şi a murit în război, că are 
acasă o bunică şi o verişoară şi că a terminat şcoala cu o 
săptămână în urmă. 

Spre surpriza lui, descoperi că Smiley şi Bug, la fel ca mulţi 
alţi Apărători ai Păcii, nu erau născuţi în Capitoliu, ci în districte. 
— Sigur că da, îi explică Smiley. Munca de Apărător al Păcii e 

bună dacă reuşeşti s-o prinzi. E mai bună decât munca la 
moară. Ai multă mâncare şi destui bani ca să le trimiţi alor tăi. 
Unii strâmbă din nas, dar eu zic că războiul e deja istorie şi o 
slujbă e o slujbă. 

— Adică nu te deranjează să-ţi supraveghezi propriii 
concetăţeni? nu se putu abţine Coriolanus să întrebe. 

— Dar ăştia nu sunt oamenii mei. Ai mei sunt în Opt. Nu te 
repartizează unde te-ai născut, răspunse Smiley dând din 
umeri. În plus, tu eşti familia mea acum, Gent. 

După-amiază, când ajunse la bucătărie, unde fusese 
repartizat, Coriolanus avu ocazia să cunoască mai mulţi membri 
ai noii sale familii. La indicaţiile lui Cookie, un soldat bătrân 
care-şi pierduse urechea stângă în război, se dezbrăcă de la 
brâu în sus şi rămase patru ore aplecat deasupra unei chiuvete 
pline cu apă fierbinte, frecând oale şi clătind tăvi de metal. Apoi 
primi o pauză de 15 minute ca să mai mănânce o porţie de 
tocătură, înainte să-şi petreacă următoarele câteva ore spălând 
cantina şi holurile. Mai petrecu jumătate de oră în cameră până 
să se dea stingerea, la nouă, şi să se prăbuşească pe pat, în 
chiloţi. 

În dimineaţa următoare, la ora cinci, era deja îmbrăcat şi pe 
teren, gata să înceapă antrenamentul propriu-zis. Prima etapă 
era menită să aducă noile trupe la o condiţie fizică acceptabilă. 
Făcu genuflexiuni, sprinturi şi alte exerciţii până când hainele i 
se îmbibară de transpiraţie şi călcâiele i se umplură de băşici. li 
era de ajutor ce învățase de la profesoara Sickle; ea insistase 
întotdeauna asupra exerciţiilor riguroase şi Coriolanus ştia să 
mărşăluiască în formaţie de la doisprezece ani. Prăjină, pe de 
altă parte, cu mersul lui împiedicat şi pieptul scobit, era ţinta 
hărţuirii şi a insultelor sergentului de instrucţie. Seara, în timp 
ce aluneca în mrejele somnului, Coriolanus auzi cum băiatul 
încerca să-şi înăbuşe plânsul cu perna. 

Reprizele de antrenament, mâncat, curăţenie şi somn 
alcătuiau noua lui viaţă. Trecea de la una la alta mecanic, dar 
cu destulă competenţă ca să evite admonestarea. Dacă era 
norocos, avea parte de o jumătate de oră prețioasă, doar pentru 
el, înainte să se dea stingerea. Nu că ar fi reuşit să folosească în 
vreun fel timpul respectiv. Nu putea decât să facă duş şi să se 
urce în pat. 

Gândul la Lucy Gray îl chinuia, dar era dificil să încerce să 
obţină informaţii despre ea. Dacă se apuca să pună întrebări 
prin bază, cineva ar fi putut să facă legătura cu rolul lui în 


Jocurile Foamei şi voia să evite asta cu orice preţ. Ziua liberă a 
plutonului lor era duminica, iar sarcinile se terminau sâmbăta la 
cinci. Ca recruți noi, trebuiau să stea în unitate până la 
următorul sfârşit de săptămână. lar Coriolanus avea de gând să 
meargă în oraş şi să-i întrebe discret pe localnici de Lucy Gray. 
Smiley le spuse că Apărătorii Păcii se strângeau într-un depozit 
vechi, numit Vatra, unde puteai cumpăra alcool de casă şi poate 
şi puţină companie. Districtul 12 avea şi propria piaţă, aceeaşi 
pe care o foloseau pentru extragere, cu câteva prăvălii şi 
tarabe, dar acolo era mai multă activitate în timpul zilei. 

Cu excepţia lui Prăjină, care prinsese schimbul la latrină 
pentru că nu se descurca la instrucţie, colegii lui se duseră în 
camera de recreere să joace pocher după cina de sâmbătă. La 
cantină, Coriolanus îşi mâncă fără grabă tăieţeii şi carnea la 
conservă. Fiindcă de obicei Smiley îi distrăgea atenţia cu 
turuitul lui, acum avea timp pentru prima dată să se uite, cu 
adevărat, la ceilalţi Apărători ai Păcii. Erau de toate vârstele, de 
la cei abia trecuţi de adolescenţă până la unul care părea leat 
cu mamaiestoasa. Unii vorbeau între ei, dar cei mai mulţi 
stăteau singuri şi deprimaţi, sorbindu-şi tăieţeii. Se întrebă dacă 
nu cumva se uita la propriul lui viitor. g 

Coriolanus preferă să-şi petreacă seara în dormitor. Işi lăsase 
toți banii familiei, aşa că nu avea cu ce să joace la pariuri, nici 
măcar mărunţiş, până la salariul de la începutul lunii. Mai 
important, primise o scrisoare de la Tigris şi voia s-o citească în 
tihnă. Îşi savura solitudinea, liber de imaginea, glasul şi mirosul 
tovarăşilor săi. Compania lor constantă îl copleşea, pe el care 
obişnuia să-şi încheie ziua singur. Se urcă din nou în pat şi 
desfăcu scrisoarea cu grijă. 

Dragul meu Coryo, 

E luni noaptea şi apartamentul răsună de absenţa ta. Mamaiestoasa 
nu pare să-şi dea seama prea bine de ce se întâmplă, fiindcă de două 
ori pe zi întreabă când ajungi acasă şi dacă te aşteptăm cu cina. A 
început să se vorbească despre situația ta. Am fost să-l văd pe 
Pluribus şi mi-a zis că a auzit mai multe zvonuri: că te-ai dus în 
Districtul 12 din dragoste pentru Lucy Gray, că te-ai îmbătat când 
sărbătoreai victoria şi ai dat curs unei provocări, că ai încălcat regulile 
şi i-ai trimis tu însuţi daruri lui Lucy Gray în arenă, că ai avut un soi de 


ceartă cu decanul Highbottom. Eu le spun oamenilor că îţi faci datoria 
față de țară, la fel ca tatăl tău. 

Festus, Persephone şi Lysistrata au trecut pe-aici în seara asta, cu 
toții foarte îngrijorați de soarta ta, iar doamna Plinth a sunat ca să 
ceară adresa ta. Cred că vrea să-ți scrie. 

Apartamentul nostru e, oficial, scos la vânzare acum, cu ajutorul 
familiei Dolittle. Pluribus spune că, dacă nu găsim altă locuință 
imediat, are el două camere libere deasupra clubului şi că poate îi dau 
o mână de ajutor la costume dacă îl redeschide. A scos la vânzare şi 
câteva dintre mobilele noastre. A fost foarte amabil şi vă trimite 
salutări ţie şi lui Lucy Gray. Ai reuşit s-o vezi? Asta e singura alinare în 
toată nebunia. 

Îmi pare rău că-ţi scriu atât de puţin, dar e deja destul de târziu şi 
am atâtea de făcut. Voiam să-ţi trimit ceva ca să îţi amintesc cât eşti 
de iubit şi cât ne lipseşti. Ştiu cât de greu trebuie să fie totul, dar nu-ți 
pierde speranţa. Ea ne-a fost sprijin în cele mai negre vremuri şi ne va 
sprijini şi acum. Te rog, scrie-mi şi spune-mi cum e viaţa ta în 
Doisprezece. Poate nu pare ideală, dar cine ştie la ce va duce? 

ZCIDI5, 

Tigris 

Coriolanus îşi îngropă faţa în mâini. Capitoliul îşi bătea joc de 
numele Snow? Mamaiestoasa îşi pierdea minţile? Două camere 
sărăcăcioase deasupra unui club de noapte aveau să le fie 
cămin, numai bun ca să coasă Tigris costume mulate cu paiete? 
Asta era soarta magnificei familii Snow? 

Şi ce-avea să se aleagă de el, Coriolanus Snow, viitorul 
preşedinte al Panemului? Viaţa lui, tragică şi lipsită de sens, i se 
desfăşură în faţa ochilor. Se văzu peste douăzeci de ani, ajuns 
un bătrân prost, cu toată educaţia scursă din el, cu mintea 
atrofiată până în punctul în care nu va mai avea decât gânduri 
animalice despre foame şi somn. Lucy Gray, ofilită în laboratorul 
lui Gaul, avea să fie moartă de mult şi inima lui odată cu ea. 
Douăzeci de ani irosiţi şi apoi ce? După încheierea perioadei de 
înrolare? Ce altceva decât o nouă înrolare, pentru că altminteri 
umilinţa ar fi fost prea mare. Ce l-ar fi aşteptat în Capitoliu dacă 
s-ar fi întors? Mamaiestoasa moartă. Tigris, de vârstă mijlocie, 
dar părând mai bătrână, cosând în continuare ca o servitoare, 
cu bunătatea ei transformată în ceva fără niciun haz, cu viaţa ei 

devenită bătaia de joc a celor cărora trebuia să le facă mereu 
pe plac ca să-şi câştige traiul. Nu, nu avea să se întoarcă 
niciodată. Avea să rămână în Doisprezece, ca bătrânul din 
cantină, pentru că asta era viaţa lui. Fără soţie, fără copii, fără 
altă adresă decât cazarma. Ceilalţi Apărători ai Păcii aveau să-i 
fie familie. Smiley, Bug, Prăjină şi grupul lui de camarazi. N-avea 
să-şi mai revadă căminul niciodată. Absolut niciodată. 

O durere teribilă îi strânse pieptul când îl potopi un val 
ucigător de dor de casă şi disperare. Era sigur că are un atac de 
cord, dar nu voia să strige după ajutor. Se strânse ghem şi îşi 
lipi faţa de perete. Poate aşa era mai bine. Pentru că nu exista 
cale de ieşire. Nu avea unde să fugă. Nu avea nicio speranţă de 
salvare. Niciun viitor în care să fie altceva decât un mort viu. 
Ce-l aştepta? Tocătură? Un pahar de gin pe săptămână? O 
promovare de la spălatul vaselor murdare la frecatul lor? Nu era 
mai bine să moară acum, repede, decât să se târască aşa câţiva 
ani dureroşi? 

Undeva, parcă foarte departe, auzi o uşă închizându-se. Paşi 
pe hol, care se opriră un minut, apoi porniră din nou în direcţia 
lui. Strânse din dinţi, dorindu-şi să i se oprească inima chiar 
atunci, pentru că el şi lumea îşi încheiaseră socotelile şi sosise 
timpul să-şi ia rămas-bun. Dar paşii răsunară tot mai tare, până 
ajunseră la uşă, unde se opriră iar. Il privea cineva? Era patrula 
de seară? Se uita la el, în poziţia asta umilitoare? Il vedea în 
toată nimicnicia lui? Se aştepta la râsete, la batjocură şi la 
curăţarea latrinelor, care sigur avea să urmeze. 

In schimb, auzi o voce calmă: 

— Patul ăsta e luat? 

O voce calmă şi familiară... 

Coriolanus se răsuci în pat şi deschise ochii pentru ca aceştia 
să-i confirme ceea ce ştia deja. In uşă stătea Sejanus Plinth, 
părând, în mod cu totul bizar, să se simtă ca acasă într-o 
uniformă de instrucţie ce păstra cutele de la ambalare. 

oriolanus nu mai fusese niciodată atât de bucuros să 


vadă pe cineva. 

— Sejanus! izbucni el. 

Sări din pat, ateriză tremurând pe podeaua de ciment vopsit 
şi îl cuprinse în braţe pe nou-venit. 

Sejanus îl îmbrăţişă şi el. 

— E o primire surprinzător de caldă pentru omul care aproape 
te-a distrus! 

Lui Coriolanus îi scăpă un râs oarecum isteric şi, o secundă, se 
gândi la spusele celuilalt. Era adevărat, Sejanus îi pusese viaţa 
în pericol băgându-l în arenă, dar ar fi mers prea departe 
învinovăţindu-l de altceva. Oricât de multe ar fi fost 
circumstanţele agravante, Sejanus nu avea niciun rol în 
răzbunarea decanului Highbottom împotriva tatălui său şi nici în 
încurcătura cu batista. 

— Nu, nu, dimpotrivă. 

li dădu drumul lui Sejanus şi se uită atent la el. Avea cearcăne 
negre şi slăbise vreo şapte kilograme. Dar, în general, părea 
uşurat, de parcă povara pe care o purta pe umeri în Capitoliu 
dispăruse. 

— Ce faci aici? 

— Hm, să vedem. Fiindcă am sfidat Capitoliul când am intrat 
în arenă, şi eu am fost exmatriculat. Tata a mers în faţa 
consiliului şi a spus că va plăti pentru o nouă sală de sport la 
Academie dacă mă lasă să absolv şi să mă înrolez la Apărătorii 
Păcii. Ei au fost de acord, dar am zis că nu accept decât dacă te 
lasă şi pe tine să absolvi. Ei bine, profesoara Sickle chiar îşi 
dorea o nouă sală de sport şi a afirmat că oricum nu contează 
dacă o să fim legaţi unul de altul pentru următorii douăzeci de 
ani. 


Sejanus îşi puse raniţa pe podea şi îşi scoase cutia cu obiecte 
personale. 

— Am absolvit? întrebă Coriolanus. 

Sejanus deschise cutia, scoase un mic dosar de piele cu 
emblema şcolii şi i-l întinse cu un gest ceremonios. 

— Felicitări! Nu mai eşti exmatriculat. 

Coriolanus deschise dosarul şi găsi o diplomă cu numele lui 
caligrafiat cu înflorituri. 3 

Probabil fusese deja scrisă, pentru că absolvise cu /nalte 
Onoruri. 

— Mulţumesc. Cred că e o prostie, totuşi pentru mine are 
mare importanță. 

— Ştii, dacă vrei vreodată să dai testul de ofițer aici, ar putea 
să conteze. Nu eşti primit dacă n-ai absolvit liceul. Decanul 
Highbottom a adus asta în discuţie, susținând că e ceva la care 
n-ar trebui să ai dreptul. A pretins că ai încălcat nişte reguli în 
timpul Jocurilor ca să o ajuţi pe Lucy Gray, aşa e? Oricum, n-a 
avut destule voturi, chicoti Plinth. Lumea chiar s-a săturat de el. 

— Adică nu mă condamnă chiar toţi? întrebă Coriolanus. 

— Pentru ce? Pentru că te-ai îndrăgostit? Cred că celor mai 
mulţi le e milă de tine. Avem o grămadă de romantici printre 
profesori, am aflat cu ocazia asta, răspunse Sejanus. lar Lucy 
Gray chiar a făcut impresie bună. 

Coriolanus îl prinse de braţ. 

— Unde e? Ştii ce s-a întâmplat cu ea? 

Sejanus clătină din cap. 

— De obicei, îi trimit pe învingători înapoi în districtele lor, nu? 
— Mi-e teamă să nu-i fi făcut ceva mai rău. Din cauză că am 
trişat în timpul Jocurilor, mărturisi Coriolanus. Le-am făcut ceva 
şerpilor ca să nu o muşte. Dar ea n-a făcut altceva decât să 

folosească otravă de şobolani. 

— Deci asta era! Ei bine, nu am auzit absolut nimic despre aşa 
ceva. Nici că ar fi fost pedepsită, îl asigură Sejanus. Adevărul 
este că e atât de talentată, încât probabil o vor aduce înapoi la 
anul. 

— Şi eu m-am gândit la asta. Poate Highbottom a fost sincer 
când a spus că au trimis-o acasă. 


Coriolanus se aşeză pe patul lui Prăjină şi se uită din nou la 
diplomă. 

— Când ai intrat, cântăream avantajele sinuciderii. 

— Ce? Tocmai acum? Când ai scăpat din ghearele decanului 
Highbottom şi ale maleficei dr. Gaul? Când ai fata viselor tale la 
doi paşi distanţă? Când mami pregăteşte chiar în acest moment 
o cutie cât un camion cu bunătăţi scoase din cuptorul ei pentru 
tine?! exclamă Sejanus. Prietene, viaţa ta abia a început! 

Coriolanus începu să râdă. Amândoi râdeau. 

— Prin urmare, asta nu e pieirea noastră? 

— Eu i-aş spune salvarea noastră. A mea, în orice caz. Of, 
Coryo, dacă ai şti ce fericit sunt că am scăpat, spuse Sejanus 
devenind serios. Nu mi-a plăcut niciodată în Capitoliu, iar după 
Jocurile Foamei, după ce a păţit Marcus... Nu ştiu dacă glumeai 
cu sinuciderea, dar pentru mine n-a fost deloc o glumă. Aveam 
totul planificat... 

— Nu, nu, Sejanus, interveni Coriolanus. Să nu le dăm această 
satisfacţie. 

Sejanus încuviinţă gânditor, apoi se şterse pe faţă cu mâneca. 

— Tata zice că nici aici n-o să fie mai bine. Că voi fi tot un 
băiat din Capitoliu pentru cei din districte. Dar nu-mi pasă. Orice 
altceva trebuie să fie mai bine. Cum e? 

— Când nu spălăm podelele, mărşăluim în formaţie, spuse 
Coriolanus. |ţi amorţeşte mintea. 

— Bun, minţii mele nu-i strică să amorţească puţin. Am fost 
prins în dezbateri nesfârşite cu tata. Pentru moment, nu vreau 
nicio conversaţie serioasă, despre nimic. 

— Atunci o să-ţi adori colegii de cameră. 

Durerea din pieptul lui Coriolanus se micşorase şi simţea un 
licăr de speranţă. Lucy Gray fusese scutită de pedeapsă, cel 
puţin public. Era de-ajuns să ştie că mai are aliaţi în Capitoliu ca 
să-i crească moralul, iar Sejanus îi captase atenţia când 
menţionase că poate deveni ofiţer. Oare exista o scăpare din 
beleaua în care intrase? O altă cale spre influenţă şi putere? 
Deocamdată era o consolare suficientă să ştie că are o şansă 
care-l sperie pe decanul Highbottom. 


— Aşa am de gând, zise Sejanus. Am de gând să-mi clădesc o 
viaţă frumoasă aici. Una în care, în felul meu nesemnificativ, să 
fac lumea un loc mai bun. 

— O să fie ceva de muncă, zise Coriolanus. Nu ştiu ce m-a 
apucat când am cerut să vin în Doisprezece. 

— Ai făcut-o la întâmplare, fireşte, îl tachină Sejanus. 

Coriolanus simţi că roşeşte ca un prost. 

— Nici nu ştiu cum s-o găsesc. Sau dacă mai e interesată de 
mine acum, când lucrurile s-au schimbat atât de mult. 

— Glumeşti, nu? E îndrăgostită de tine până peste urechi! 
spuse Sejanus. Şi nu-ţi face griji, o găsim noi. 

In timp ce-l ajuta pe Sejanus să despacheteze şi să-şi aranjeze 
patul, Coriolanus află noutăţile din Capitoliu. Bănuielile lui 
despre Jocurile Foamei erau corecte. 

— Incă din dimineaţa următoare n-au mai fost pomenite 
deloc, îi explică Sejanus. Când m-am dus la Academie să-mi văd 
evaluarea, i-am auzit pe profesori spunând că implicarea 
elevilor a fost o mare greşeală, deci cred că nu se va mai 
repeta. Dar nu aş fi surprins să-l vedem pe Lucky Flickerman din 
nou la anul sau să se deschidă iar oficiul poştal pentru daruri şi 
pariuri. 

— Moştenirea noastră, comentă Coriolanus. 

— Aşa se pare. Satyria i-a spus profesoarei Sickle că dr. Gaul 
e hotărâtă s-o continue într-un fel sau altul. Ca parte din 
războiul ei etern, presupun. In loc de bătălii, avem Jocurile 
Foamei. 

— Da, ca să pedepsească districtele şi să ne reamintească 
nouă ce bestii suntem, zise Coriolanus, concentrat să înşiruie în 
dulap şosetele împăturite ale lui Sejanus. 

— Ce tot spui? întrebă Sejanus, aruncându-i o privire amuzată. 

— Nu ştiu, răspunse Coriolanus. E ca... ştii cum torturează 
iepurele ăla sau cum topeşte carnea de pe ceva? 

— Ca şi cum i-ar face plăcere? întrebă Sejanus. 

— Exact. Cred că are impresia că aşa suntem toţi. Ucigaşi 
înnăscuţi. Violenţi din fire. Jocurile Foamei ne reamintesc ce 
monştri suntem şi câtă nevoie avem de Capitoliu ca să nu 
cădem pradă haosului. 


— Prin urmare, nu numai că lumea e un loc brutal, dar 
oamenii se mai şi bucură de brutalitatea ei? Ca eseul despre 
ceea ce ne-a plăcut la război, observă Sejanus. De parcă ar fi 
fost un spectacol grandios. Şi gata, mintea mea iar nu mai 
poate să ia o pauză, încheie el clătinând din cap. 

— Las-o baltă! zise Coriolanus. Hai să ne bucurăm că dr. Gaul 
a ieşit din vieţile noastre. 

Prăjină îşi făcu apariţia destul de abătut, duhnind a urină şi a 
înălbitor. Coriolanus i-l prezentă lui Sejanus, care, când auzi de 
necazul său, îl încurajă, promițând să-l ajute la instrucţie. 

— Şi mie mi-a luat ceva până am deprins exerciţiile la şcoală. 
Dar, dacă eu am reuşit, poţi şi tu. 

Nu peste mult timp, Smiley şi Bug intrară şi ei în încăpere şi îl 
salutară călduros pe Sejanus. Pierduseră toţi banii la masa de 
pocher, dar erau entuziasmați la gândul distracţiei de sâmbăta 
următoare. 

— O să vină o trupă la Vatră. 

Coriolanus aproape că sări pe el. 

— O trupă? Ce trupă? 

Smiley ridică din umeri. 

— Nu-mi amintesc. Dar cântă o fată. Cică e destul de bună. 
Lucy nu-ştiu-cum. 

Lucy nu-ştiu-cum. Coriolanus simţi că i se opreşte inima şi 
zâmbi cu gura până la urechi. 

Sejanus îi zâmbi şi el. 

— Serios? Ei bine, de-abia aşteptăm. 

După stingere, Coriolanus rămase cu ochii în tavan. Lucy Gray 
nu doar că trăia, ci se afla în Districtul 12 şi aveau să se 
întâlnească la următorul sfârşit de săptămână. Fata lui. 
Dragostea lui. Lucy Gray a lui. Le supravieţuiseră cumva 
decanului, lui Gaul şi Jocurilor. După atâtea săptămâni de 
spaimă, dor şi nesiguranţă, o va lua în braţe şi nu-i va mai da 
drumul niciodată. Nu de asta venise în Doisprezece? 

Dar nu era vorba doar de veştile despre ea. Ironia sorții făcea 
ca apariţia lui Sejanus, care îl iritase aproape un deceniu întreg, 
să-l ajute să se întoarcă la viaţă. Nu doar cu diploma şi cu 
promisiunea prăjiturilor sau cu asigurările că nu e disprețuit în 
Capitoliu, nici măcar doar cu speranţa unei cariere de ofiţer. 


Coriolanus era, pur şi simplu, extrem de uşurat că putea vorbi 
cu cineva care îi cunoştea lumea şi, mai important, care îi ştia 
adevărata valoare în acea lume. li dădea curaj faptul că Strabo 
Plinth fusese de acord ca absolvirea lui să fie inclusă în 
înţelegerea pentru sala de sport şi vedea în asta cel puţin o 
parte din răsplata pentru salvarea vieţii lui Sejanus. Era sigur că 
bătrânul Plinth nu-l uitase şi că ar fi fost dispus să se folosească 
de bogăţia şi de puterea lui ca să-l ajute pe viitor. Şi, desigur, 
mami îl adora. Poate că, până la urmă, situaţia lui nu era chiar 
atât de groaznică. 

Cu Sejanus, plus câţiva nou-veniţi din alte districte, erau 
suficienţi recruți pentru a forma un pluton de douăzeci de 
oameni, aşa că începură instrucţia în această formaţie. Fără 
îndoială că antrenamentul de la Academie le oferea lui 
Coriolanus şi lui Sejanus un avantaj în privinţa condiţiei fizice şi 
a antrenamentului, deşi nu învăţaseră şi să tragă cu arma. 
Puşca standard a unui Apărător al Păcii era formidabilă, avea 
încărcător cu o sută de gloanţe. Pentru început, recruţii se 
concentrară pe cunoaşterea componentelor puştii şi pe 
curăţarea, asamblarea şi dezasamblarea ei, până ce deveniră 
capabili s-o facă şi în somn. Coriolanus se îngrijoră în prima zi 
când exersară tragerea la ţintă, aşa de negre erau amintirile lui 
din război, dar constată că, având propria puşcă, se simţea mai 
în siguranţă. Mai puternic. Sejanus se dovedi un ţintaş înnăscut 
şi primi curând o poreclă: Ochitorul. O acceptă, dar Coriolanus 
observă că-l stânjeneşte. 

Lunea de după sosirea lui Sejanus, 1 august, aduse o mare 
dezamăgire. Recruţii aflară că mai au de aşteptat o lună 
întreagă până să-şi ia salariile. Mai ales Smiley era afectat, 
pentru că se baza pe banii respectivi pentru petrecerea de la 
final de săptămână. Şi lui Coriolanus i se strânse inima. Cum 
putea spera s-o vadă pe Lucy Gray dacă nu avea bani de bilet? 

După trei zile de antrenamente susţinute, joia veni cu puţină 
speranţă. Ajunse pachetul de la mami, plin cu delicii dulci. 
Merita să vezi faţa lui Prăjină, a lui Smiley şi a lui Bug în 
momentul despachetării tartelor cu cireşe, a bulgărilor de 
popcorn cu caramel şi a prăjiturilor cu glazură de ciocolată. 


Sejanus şi Coriolanus hotărâră că sunt proprietatea comună a 
celor din dormitorul lor, cimentându-le astfel prietenia. 

— Ştiţi, zise Smiley, cu gura plină de tartă, dacă vrem, sunt 
sigur că le putem da la schimb sâmbătă. Pentru gin şi altele 
asemenea. 

Toţi încuviinţară, aşa că o parte din bunătăţi rămase la 
păstrare pentru sâmbătă. 

Stimulat de atâta zahăr, Coriolanus îi scrise un bilet de 
mulţumire lui mami şi o scrisoare lui Tigris, asigurând-o că e 
bine. Se strădui să nu facă mare caz de rutina extenuantă şi 
sublinie că are şanse să devină ofiţer. Găsise un manual jerpelit 
cu teste pentru ofiţerii aspiranţi, plin de mostre de întrebări. 
Examenul era o verificare a capacităţii de învăţare şi cerea în 
primul rând rezolvarea unor probleme legate de exprimare, de 
calculul matematic şi de analiza spaţială, dar Coriolanus trebuia 
să înveţe şi câteva reguli şi regulamente de bază pentru partea 
militară. Examenul odată luat, nu devenea automat ofiţer, dar 
putea începe să se pregătească în acest scop. Simţea că are 
şanse mari, mai ales că mulţi dintre recruți abia dacă erau în 
stare să scrie şi să citească. Nu se îndoia de asta, după cele 
câteva ore de curs despre valorile şi tradiţiile Apărătorilor Păcii. 
li comunică lui Tigris veştile regretabile despre salariu, dar o 
asigură că banii aveau să-i parvină cu regularitate după 1 
septembrie. In timp ce-şi scotea cu limba popcornul dintre dinţi, 
îşi aminti să-i scrie şi despre sosirea lui Sejanus şi s-o sfătuiască 
să meargă la mami Plinth în caz de urgenţă, fiindcă probabil 
putea conta pe ajutorul ei. 

Vineri dimineaţa, în cantină atmosfera era încordată şi Smiley 
află motivul de la o soră medicală pe care o cunoscuse la 
infirmerie. Cu vreo lună înainte, chiar în preajma extragerii, un 
Apărător al Păcii şi doi şefi din Districtul 12 fuseseră omorâţi de 
o explozie în mină. Ancheta dusese la arestarea unui bărbat din 
a cărui familie se ştia că făcuseră parte lideri ai rebelilor în 
timpul războiului. Urma să fie spânzurat după-amiază, la ora 
unu. Minele se închideau cu ocazia execuţiei, iar muncitorii erau 
obligaţi să participe. 

Novice fiind, Coriolanus nu înţelegea ce legătură are asta cu 
el şi îşi continuă programul obişnuit. Dar, în timpul instrucției, 


însuşi comandantul unităţii, un veteran pe nume Hoff, veni să-i 
urmărească o vreme. Inainte să plece, schimbă câteva cuvinte 
cu sergentul de instrucţie, care îi chemă imediat la el pe 
Coriolanus şi pe Sejanus. 

— Voi doi trebuie să asistați la execuţie după-amiază. 
Comandantul vrea să fie prezenţi cât mai mulţi oameni şi caută 
recruți care să ştie ce au de făcut. Prezentaţi-vă pentru 
transport la prânz, în uniforme. Urmati ordinele întocmai şi n-o 
să aveţi probleme. 

Coriolanus şi Sejanus îşi înfulecară prânzul şi se grăbiră înapoi 
la baracă să se schimbe. 

— Ţinta criminalului era Apărătorul Păcii? întrebă Coriolanus, 
în timp ce-şi punea pentru prima oară uniforma albă, apretată. 

— Am auzit că încerca să saboteze producţia de cărbune şi i-a 
ucis pe cei trei din greşeală, răspunse Sejanus. 

— Să saboteze producţia? Cu ce scop? întrebă Coriolanus. 

— Nu ştiu. Poate spera să pună din nou pe picioare 
rebeliunea. 

Coriolanus nu răspunse, doar clătină din cap. De ce credeau 
oamenii că, pentru o rebeliune, e nevoie doar de furie? Nu 
aveau nici armată, nici arme, nici autoritate. La Academie 
învăţaseră că războiul recent încheiat a fost dezlănţuit de rebelii 
din Districtul 13, care au reuşit să facă rost de arme şi mijloace 
de comunicare şi să le distribuie adepților lor din întregul 
Panem. Dar Districtul 13 dispăruse într-un nor nuclear, 
împreună cu averea familiei Snow. Nu mai rămăsese nimic şi 
orice intenţie de resuscitare a rebeliunii era curată prostie. 

Când se prezentară la datorie, Coriolanus se miră că i se dă o 
armă, deşi se antrenase atât de puţin. 

— Nu-ţi face griji, maiorul spune că nu trebuie decât să stăm 
drepţi în formaţie, îi zise alt recrut. 

Urcară în remorca unui camion, care ieşi din baza militară şi o 
luă pe drumul care înconjura Districtul 12. Coriolanus avea 
emoţii, fiindcă era prima misiune în calitate de Apărător al Păcii, 
dar nu-i lipsea o doză de entuziasm. Cu câteva săptămâni în 
urmă, era un simplu elev de liceu, iar acum avea uniformă, 
armă şi statutul unui bărbat. Orice Apărător al Păcii, chiar şi cel 


mai mic în grad, avea putere prin asociere cu autoritatea 
Capitoliului. Se gândi la asta şi îşi îndreptă spatele. 

In timp ce camionul înainta de-a lungul marginilor Districtului, 
clădirile neîngrijite erau înlocuite de cocioabe. Uşile şi ferestrele 
caselor dărăpănate se căscau în arşiţa zilei. Femei cu feţe 
supte, aşezate pe scările de la intrare, se uitau la copii pe 
jumătate goi, cu coastele ieşite prin piele, care se jucau 
nepăsători în ţărână. In unele curţi, pompele stăteau mărturie 
pentru lipsa apei curente, iar firele de înaltă tensiune lăsate în 
jos dovedeau că electricitatea nu e garantată. 

Pe Coriolanus îl înspăimânta un asemenea nivel de sărăcie. 
Fusese lefter mare parte din viaţă, dar familia Snow se străduise 
întotdeauna să păstreze decenţa. Insă oamenii ăştia 
renunţaseră şi pe undeva Coriolanus îi învinovăţea chiar pe ei 
pentru condiţia mizeră în care trăiau. Clătină din cap. 

— Vărsăm atâţia bani în districte, spuse. 

Şi trebuia să fie adevărat. Oamenii din Capitoliu mereu se 
plângeau de asta. 

— Vărsăm bani în industriile noastre, nu în districte, zise 
Sejanus. Oamenii ăştia sunt pe cont propriu. 

Camionul ieşi de pe drumul plin de zgură şi intră pe unul de 
pământ, care ocolea un teren mare, plat, plin de bălării, şi se 
termina lângă o pădure. Capitoliul avea mici porţiuni împădurite 
în unele parcuri, dar erau bine îngrijite. Coriolanus presupuse că 
asta era ceea ce lumea numea o pădure adevărată sau chiar 
sălbatică. Copaci groşi, lujeri şi tufărişuri crescute pretutindeni. 
O dezordine care-i dădea un sentiment neplăcut. Cine ştie ce 
creaturi mişunau pe acolo? Amestecul de bâzâituri, murmure şi 
foşnete îl agasa. Şi ce gălăgie făceau păsările! 

La marginea pădurii era un copac mare, cu crengi lungi şi 
noduroase, întinse ca nişte braţe.Un ştreang atârna de o bârnă 
orizontală. Sub el fusese ridicată o platformă cu două trape. 

— Ne tot promit un eşafod corespunzător, spuse maiorul de 
vârstă mijlocie. Până atunci, câţiva dintre noi am improvizat 
asta. Înainte îi atârnam pur şi simplu de crengi, dar dura mult 
până mureau şi cine are timp de aşa ceva? 

Una dintre fetele recrut pe care Coriolanus o cunoştea din 
tren ridică mâna timid: 


— Pe cine spânzurăm, vă rog? 

— Ah, un rebel care a încercat să distrugă minele, spuse 
maiorul. Toţi sunt rebeli, dar ăsta e cel mai cel. II cheamă Arlo 
nu-ştiu-cum. Incă îi căutăm pe ceilalţi, deşi habar n-am unde îşi 
închipuie că pot să fugă. Nu au unde să fugă. Bine, toată lumea 
jos! 

Rolul lui Coriolanus şi al lui Sejanus era, în mare parte, 
decorativ. Stăteau în poziţie de drepţi în rândul din spate al 
unuia dintre cele două plutoane de douăzeci de Apărători ai 
Păcii care flancau platforma. Alţi şaizeci se împrăştiaseră la 
marginea câmpului. Lui Coriolanus îi displăcea să stea cu 
spatele la flora şi fauna neiîngrijite, dar ordinele erau ordine. Se 
uita drept înainte, peste câmp, în district, din care începuse să 
apară un val de oameni. După cum arătau, cei mai mulţi veneau 
direct din mină, pentru că aveau feţele înnegrite de cărbune. 
Erau însoţiţi de femei şi de copii ceva mai curaţi, familiile 
reunindu-se pe câmp. Pe Coriolanus îl cuprinse neliniştea când 
se strânseseră sute de oameni şi tot veneau alţii, împingând 
mulţimea înainte ameninţător. 

Trei vehicule înaintau încet spre eşafod pe drumul neasfaltat. 
Din primul, o maşină veche, de lux, dinainte de război, coborâră 
primarul Districtului 12, Lipp, urmat de o femeie de vârstă 
mijlocie, cu părul vopsit blond, şi de Mayfair, fata pe care 
pusese Lucy Gray şarpele în ziua extragerii. Se îngrămădiră de o 
parte a eşafodului. Comandantul Hoff şi vreo şase ofiţeri 
coborâră din a doua maşină, care avea un steag al Panemului 
pe capotă. Un freamăt trecu prin mulţime când se deschise 
portiera ultimei maşini, o camionetă albă a Apărătorilor Păcii. 
Doi gardieni săriră din ea, apoi se întoarseră să-l ajute pe 
prizonier să coboare. Bărbatul înalt şi slab, cu cătuşe, reuşi să 
se îndrepte de spate în timp ce era escortat spre eşafod. Işi târî 
lanţurile cu mare greutate în sus, pe treptele şubrede, apoi 
gardienii îl aşezară deasupra uneia dintre trape. 

Maiorul dădu un ordin scurt şi Coriolanus luă imediat poziţia 
de drepţi. Practic, trebuia să privească înainte, dar putea vedea 
toată acţiunea cu coada ochiului şi se simţea la adăpost pe 
rândul din spate. Nu mai urmărise niciodată o execuţie pe viu, ci 


doar la televizor şi parcă nu putea să-şi ia ochii de la întreaga 
scenă. 

Mulțimea păstră tăcerea cât timp un Apărător al Păcii citi lista 
cu infracțiunile comise de condamnatul Arlo Chance, printre 
care şi uciderea a trei oameni. Deşi se străduia să le pronunţe 
cu voce sonoră, cuvintele sunau anemic în aerul fierbinte şi 
umed. Când citirea acuzațiilor se încheie, comandantul le făcu 
un semn Apărătorilor Păcii de pe platformă. Aceştia se oferiră 
să-l lege pe condamnat la ochi, el refuză, apoi îi puseră laţul în 
jurul gâtului. Bărbatul rămase stoic, privind în zare şi 
aşteptându-şi sfârşitul. 

Tobele din capătul îndepărtat al platformei începură să bată şi 
din primele rânduri ale mulţimii le răspunse un țipăt. Coriolanus 
se uită într-acolo, să vadă cine ţipase. O tânără cu pielea 
măslinie şi părul lung şi negru se zări peste capetele celorlalţi 
când un bărbat încercă s-o ia de acolo, dar ea se lupta cu 
disperare să înainteze spre eşafod, ţipând: 

— Arlo! Arlo! 

Apărătorii Păcii se apropiau deja de ea. 

Vocea ei avu efectul unui şoc electric asupra lui Arlo, pe a 
cărui faţă se citi mai întâi surpriza, apoi groaza. 

— Fugi! strigă el. Fugi, Lil! Fugi! Fu... 

Trapa se deschise şi funia se strânse pe gâtului bărbatului, 
oprindu-l la jumătatea cuvântului. Mulțimea icni. Arlo căzu 
aproape cinci metri şi, după toate aparențele, muri instantaneu. 

Se aşternu o linişte rău-prevestitoare. Coriolanus simţi cum i 
se prelinge transpiraţia pe coaste în aşteptarea rezultatului. 
Oare oamenii aveau să atace? Trebuia să tragă în ei? Işi 
amintea cum funcţiona arma? Se strădui să fie atent, să audă 
ordinul. Insă în urechi îi răsuna doar vocea mortului înălţându- 
se, nelumească, din cadavrul care se legăna uşor. 

— Fugi! Fugi, Lil! Fugi! Fu... 

oriolanus simţi un fior pe şira spinării şi îi auzi pe ceilalţi 


recruți foindu-se. 

— Fugi! Fugi, Lil! Fugi! Fu... 

Strigătul crescu în intensitate şi păru să-l cuprindă din toate 
părţile, să sară din copaci şi să-l atace din spate. Câteva clipe, 
crezu că înnebunise. Încălcă ordinele şi întoarse capul, aproape 
aşteptându-se ca o armată de Arlo să dea năvală din pădurea 
deasă din spatele lui. Nimic. Nimeni. Apoi vocea se auzi din nou 
de pe o creangă, aflată cam la un metru deasupra lui. 

— Fugi! Fugi, Lil! Fugi! Fu... 

Când zări micuța pasăre neagră, gândul îi zbură la laboratorul 
lui Gaul, unde văzuse aceeaşi creatură cocoţată pe o cuşcă. 
Gaiţe-limbute. Pădurea trebuie să fi fost plină de ele şi acum 
imitau strigătul lui Arlo din clipa morţii, aşa cum imitau vaietele 
avocşilor din laborator. 

Fugi! Fugi, Lil! Fugi! Fu... Fugi! Fugi, Lil! Fugi! Fu... Fugi! Fugi, 
Lil! Fugi! Fu... 

Când Coriolanus redeveni atent, observă zarva pe care o 
provocaseră păsările printre rândurile de recruți din spate, deşi 
ceilalţi Apărători ai Păcii nu erau deloc afectaţi. S-au obişnuit 
până acum, se gândi Coriolanus. El nu era sigur că se va obişnui 
vreodată cu strigătul de moarte al unui om repetat ca un refren. 
Chiar şi acum se transforma, se schimba din cuvintele lui Arlo în 
ceva aproape melodios. O serie de note care imitau inflexiunea 
vocii lui, dar cu ceva mai tulburător decât cuvinte. 

In mulţime, Apărătorii Păcii o prinseseră pe femeie, pe Lil, şi o 
luau de acolo. Ea apucă să scoată un ultim strigăt de jale, iar 
păsările îl preluară şi pe acela, mai întâi ca o voce, apoi ca parte 
din melodie. Limbajul uman dispăruse şi nu mai rămăsese decât 
un cor muzical, alcătuit din vocile lui Arlo şi a lui Lil. 


— Gaiţe-zeflemitoare, mormăi un soldat din faţa lui. Mutanţi 
împuţiţi! 

Coriolanus îşi aminti discuţia cu Lucy Gray dinaintea 
interviului. 

— Ei, ştii cum se spune. Spectacolul nu se încheie până nu 
cântă gaița-zeflemitoare. 

— Gaiţa-zeflemitoare? Serios, cred că inventezi toate astea. 

— Nu şi acum. Gaiţa-zeflemitoare e o pasăre reală. 

— Şi cântă în spectacolul tău? întrebă el. 

— Nu într-al meu, scumpule. Intr-al tău. Sau, oricum, într-al 
Capitoliului. 

La asta se referise. Spectacolul Capitoliului era spânzurarea. 
Gaiţa-zeflemitoare era o pasăre reală. Nu o gaiţă-limbută. 
Cumva diferită. O specie din regiune, presupuse el. Ciudat însă 
că soldatul le numise mutanţi. Miji ochii, încercând să 
desluşească una prin frunzişul copacilor. Acum, când ştia după 
ce se uită, zări mai multe gaiţe-limbute. Poate că gaiţele- 
zeflemitoare arătau exact la fel... dar nu, stai, acolo! Ceva mai 
sus. O pasăre neagră, puţin mai mare decât gaiţa-limbută, 
desfăcu brusc aripile, dezvăluind două pete de un alb orbitor 
când ridică ciocul să cânte. Coriolanus nu se îndoia că tocmai 
zărise cea dintâi gaiţă-zeflemitoare din viaţa lui şi la prima 
vedere creatura îi displăcu. 

Cântecul păsărilor tulburase mulţimea, iar şoaptele se 
transformau în mormăituri, chiar în proteste, în vreme ce 
Apărătorii Păcii o împingeau pe Lil în camioneta cu care îl 
aduseseră pe Arlo. Coriolanus începu să se teamă de puterea 
latentă a oamenilor. Erau pe cale să se întoarcă împotriva 
soldaţilor? Spontan, luă degetul de pe siguranţa armei. 

O rafală de gloanţe îl făcu să tresară, dar, când căută cu 
privirea trupurile însângerate, nu-l văzu decât pe unul dintre 
ofiţeri lăsându-şi arma în jos. Râdea şi dădea din cap spre 
comandant, după ce trăsese spre copaci ca să împrăştie 
păsările. Printre ele, Coriolanus zări zeci de perechi de aripi albe 
cu negru. Focurile de armă potoliră mulţimea şi îi văzu pe 
Apărătorii Păcii ordonându-le oamenilor să plece: 

— Inapoi la muncă! strigau. Spectacolul s-a terminat! 


Locul se golea, însă el rămase în poziţie de drepţi, sperând că 
nimeni nu-i observase nervozitatea. 

Se strânseseră toţi în camion pentru a se întoarce la unitate. 

— Trebuia să vă avertizez în legătură cu păsările, le spuse 
maiorul. 

— Ce sunt, mai exact? întrebă Coriolanus. 

Maiorul se strâmbă. 

— O greşeală, după părerea mea. 

— O mutație? insistă Coriolanus. 

— Intr-un fel. Adică sunt ele şi progeniturile lor. După război, 
Capitoliul a lăsat toți mutanții numiţi gaițe-limbute să moară şi 
aşa ar fi trebuit să se întâmple, că erau numai masculi. Insă ei 
au pus ochii pe femelele de sturz-zeflemitor din zonă, iar ele au 
fost destul de dornice să le facă pe plac. Şi acum ne confruntăm 
cu ciudăţeniile astea de gaiţe-zeflemitoare. In câţiva ani o să 
dispară toate gaiţele-limbute şi o să vedem dacă astea noi se 
pot împerechea între ele. 

Coriolanus nu-şi dorea să-şi petreacă următorii douăzeci de 
ani ascultându-le serenadele la toate execuțiile locale. Poate, 
dacă ajungea ofiţer într-o zi, va organiza o vânătoare ca să 
curețe pădurile de ele. Dar de ce să aştepte? De ce să nu 
sugereze asta acum, ca practică de tragere la ţintă pentru 
recruți? Cu siguranţă nimănui nu-i plăceau păsările alea. Ideea îl 
făcu să se simtă mai bine. Se întoarse spre Sejanus să-i expună 
planul lui, dar Sejanus avea faţa la fel de întunecată ca pe 
vremea când stătea în Capitoliu. 

— Ce s-a întâmplat? 

Sejanus nu-şi luă ochii de la pădure când maşina porni. 

— Cred că nu mi-am dat seama cu adevărat ce fac. 

— Ce vrei să spui? întrebă Coriolanus. 

Dar Sejanus se mulţumi să clatine din cap. 

Ajunşi la unitate, predară armele şi, în mod neaşteptat, li se 
dădu liber până la cina de la ora cinci. După ce îşi schimbară 
hainele, Sejanus mormăi ceva despre o scrisoare pentru mami 
şi dispăru. Coriolanus găsi o scrisoare pe care probabil i-o 
adusese unul dintre colegii de cameră. Recunoscu scrisul de 
mână subţire şi delicat al lui Pluribus Bell şi se aşeză pe pat să o 
citească. În principal, confirma spusele lui Tigris: Pluribus era la 


dispoziţia familiei Snow, atât pentru a le vinde bunurile, cât şi 
pentru a le oferi o locuinţă temporară până la clarificarea 
situaţiei. Dar un paragraf anume îi sări în ochi: 

Imi pare rău că lucrurile s-au terminat aşa pentru tine. 
Pedeapsa lui Casca Highbottom mi s-a părut excesivă şi m-a 
pus pe gânduri. Cred că ţi-am mai spus că el şi tatăl tău erau 
cei mai buni prieteni la Universitate. Dar îmi amintesc că, spre 
final, s-au certat. Ceva complet neobişnuit pentru ei. Casca era 
furios şi spunea întruna că fusese beat şi că totul nu fusese 
decât o glumă. lar tatăl tău îi zicea că ar trebui să-i fie 
recunoscător. Că îi făcuse o favoare. Tatăl tău a plecat, dar 
Casca a rămas şi a băut până la închidere. L-am întrebat ce se 
întâmplase, dar nu repeta decât: „Ca fluturii de noapte atraşi de 
flacără.” Era destul de beat. Am presupus că s-au împăcat până 
la urmă, dar poate că nu. Curând după aceea, amândoi şi-au 
început slujbele şi nu ne-am mai văzut. Oamenii merg mai 
departe. 

Lui Coriolanus, acest fragment de poveste îi oferea cât de cât 
o explicaţie pentru ura decanului Highbottom faţă de el. Un 
schimb de cuvinte. O ceartă. El ştia sigur că nu se împăcaseră, 
doar dacă nu cumva urmase o altă ceartă, judecând după 
acreala cu care decanul vorbise despre tatăl lui. Cât de meschin 
era decanul Highbottom dacă încă îşi lingea rănile după o 
neînțelegere din timpul facultăţii! Chiar şi acum, după ce aşa- 
zisul lui opresor era mort de mult. Wu poti s-o laşi baltă? se 
gândi el. Ce mai contează? 

La cină, Smiley, Prăjină şi Bug cerură să afle totul despre 
execuţie, iar Coriolanus se strădui să le facă pe plac. Băieţii 
primiră cu entuziasm ideea lui de a se antrena pentru trasul la 
ţintă folosind gaiţele-zeflemitoare şi îl încurajară să le-o prezinte 
superiorilor. Singurul fără chef era Sejanus, care stătuse tăcut şi 
retras, apoi îşi împinsese deoparte porţia de tăieţei, s-o 
mănânce ceilalţi. Coriolanus simţi o urmă de îngrijorare. Ultima 
dată când Sejanus îşi pierduse pofta de mâncare, în scurt timp 
îşi pierduse şi minţile. 

Mai târziu, când dădeau cu mopul prin cantină, Coriolanus îl 
prinse la înghesuială. 

— Ce te tulbură? Şi nu-mi spune că nimic. 


Sejanus aruncă mopul în găleata cu apă cenușie. 

— Nu ştiu. Nu pot să nu mă gândesc la ce s-ar fi întâmplat azi 
dacă mulţimea ar fi devenit violentă. Ar fi trebuit să tragem în 
ei? 

— Ei, probabil că nu, răspunse Coriolanus, deşi se întrebase şi 
el acelaşi lucru. Am fi tras poate în aer. 

— Dacă ajut la uciderea unor oameni în districte, cu ce e mai 
bine decât să ajut la uciderea lor în cadrul Jocurilor Foamei? 
întrebă Sejanus. 

intuiţia lui Coriolanus funcţionase corect. Sejanus se confrunta 
cu o nouă dilemă etică. 

— Tu cum credeai că o să fie? Adică pentru ce credeai că te-ai 
înrolat? 

— Credeam că voi putea fi sanitar, mărturisi Sejanus. 

— Sanitar? repetă Coriolanus. Adică doctor? 

— Nu, pentru asta e nevoie de pregătire universitară, explică 
Sejanus. Ceva mai general. Să-i ajut pe răniţi în timpul unor 
ciocniri violente, fie în Capitoliu, fie în districte. Cel puţin aşa nu 
aş face niciun rău. Nu ştiu dacă aş putea omori pe cineva, 
Coryo. 

Coriolanus se enervă uşor. Sejanus uitase că, prin 
nechibzuinţa lui, îl obligase pe el să-l omoare pe Bobbin? Că 
egoismul lui îl privase pe prietenul său de luxul unei asemenea 
declaraţii? Apoi se abţinu să nu râdă, gândindu-se la bătrânul 
Strabo Plinth. Un gigant al industriei producătoare de muniții, cu 
un moştenitor pacifist. Işi imagina ce discuţii purtaseră tatăl şi 
fiul. Ce irosire! se gândi Coriolanus. Ce irosire a unei dinastii! 

— Şi cum rămâne cu războiul? întrebă Coriolanus. Eşti soldat, 
să ştii. 

— Ştiu. In război ar fi altfel, presupun, zise Sejanus. Dar ar 
trebui să lupt pentru ceva în care cred. Ar trebui să cred că fac 
lumea mai bună. Aş prefera totuşi să fiu sanitar, dar se pare că 
deocamdată nu prea e nevoie de sanitari. Fiindcă nu e război. 
Cei care vor să înveţe să lucreze la infirmerie sunt trecuţi pe o 
listă lungă de aşteptare. Dar chiar şi pentru asta ai nevoie de o 
recomandare, iar sergentul nu vrea să mi-o dea. 

— De ce? Pare să ţi se potrivească perfect, comentă 
Coriolanus. 


— Pentru că trag prea bine cu arma, îi răspunse Sejanus. E 
adevărat. Punct ochit, punct lovit. Tata m-a învăţat de mic şi în 
fiecare săptămână aveam exerciţii de tragere obligatorii. O 
consideră parte din afacerea familiei. 

Coriolanus încercă să proceseze informaţia. 

— De ce nu ai ascuns asta? 

— Am crezut c-o fac. Dar în realitate ţintesc şi mai bine decât 
la antrenamente. Am încercat să nu ies în evidenţă, doar că 
restul plutonului trage mizerabil. Nu şi tu, se corectă imediat 
Sejanus. 

— Ba da, şi eu, râse Coriolanus. Ascultă, cred că exagerezi. 
Doar n-o să fie câte-o execuţie în fiecare zi. Şi dacă se ajunge 
vreodată acolo, tragi pe lângă ţintă. 

Dar vorbele lui nu reuşiră decât să-l stârnească pe Sejanus. 

— Şi dacă din cauza asta, tu, Prăjină ori Smiley aţi muri? 
Pentru că nu v-am protejat eu? 

— Of, Sejanus! răbufni exasperat Coriolanus. Nu mai întoarce 
orice pe toate părţile! Nu-ţi mai imagina cele mai negre 
scenarii. Asta nu se va întâmpla. Toţi o să murim chiar aici, de 
bătrâneţe sau de prea mult dat cu mopul, depinde ce-o să ne 
vină mai întâi de hac. Intre timp, nu mai lovi ţinta! Sau 
inventează-ţi o problemă cu ochii. Ori striveşte-ţi mâna la uşă! 

— Cu alte cuvinte, să nu mă mai complac în situaţia de-acum, 
conchise Sejanus. 

— Ei, măcar renunţă la faptele spectaculoase. Aşa ai ajuns în 
arenă, ţii aminte? întrebă Coriolanus. 

Sejanus reacţionă de parcă l-ar fi pălmuit. După câteva clipe, 
dădu din cap şi recunoscu: 

— Aşa a fost cât pe ce să murim amândoi, din cauza mea. Ai 
dreptate, Coryo. Mulţumesc. O să mă gândesc la tot ce mi-ai 
spus. 

Sâmbăta aduse o furtună cu tunete şi fulgere, care lăsă în 
urmă un strat gros de noroi şi un aer aşa de încărcat, încât 
Coriolanus simţea că ar fi putut să-l strângă ca pe un burete. 
incepuse să aştepte cu poftă mâncarea sărată a lui Cookie şi îşi 
lăsa farfuria curată lună după fiecare masă. Ca urmare a 
antrenamentelor zilnice, devenise mai puternic, mai flexibil şi 
mai încrezător în sine. Le putea ţine piept chiar şi localnicilor 


care munceau toată ziua în mină. Nu prea erau şanse să se 
ajungă la o luptă corp la corp, nu cu arsenalul de arme al 
Apărătorilor Păcii, dar era pregătit în caz că s-ar fi întâmplat. 

In timpul exerciţiilor de tragere stătuse cu ochii pe Sejanus, 
care nu prea mai nimerea ţinta. Bun. O pierdere prea subită a 
dibăciei ar fi atras atenţia. Dacă alt băiat ar fi vorbit despre 
propriul său talent, Coriolanus ar fi avut dubii, dar ştia că 
Sejanus nu se laudă niciodată. Dacă spunea că e un bun 
trăgător, atunci chiar era. Ceea ce însemna că putea fi de mare 
folos la vânătoarea de gaiţe-zeflemitoare, dacă îl convingea să 
încerce. La sfârşitul exerciţiilor, Coriolanus îşi susţinu ideea în 
faţa sergentului şi răspunsul primit îl încântă: 

— S-ar putea să nu fie o idee rea. Impuşcăm două păsări 
dintr-un foc. 

— Oh, sper că nu doar două, glumi Coriolanus şi sergentul îl 
răsplăti cu un mormăit. 

Urmă o după-amiază înăbuşitoare în spălătorie, cu uniforme 
trecute prin maşini de spălat şi uscătoare industriale, apoi 
sortate şi împachetate, după care Coriolanus se grăbi la cină şi 
în final spre duşuri. Era doar o impresie sau barba începuse să i 
se îndesească? O admiră în oglindă în timp ce şi-o rădea. Un alt 
semn că lasă adolescenţa în urmă. Işi uscă părul cu prosopul, 
uşurat că începea să-i crească. Pe ici, pe colo se contura câte o 
buclă. 

Promisiunea prezenţei unei trupe seara, la Vatră, umplea baia 
de entuziasm. Se părea că niciunul dintre recruți nu urmărise 
cea mai recentă ediţie a Jocurilor Foamei. 

— O să cânte o fată. 

— Da, din Capitoliu. 

— Nu, nu din Capitoliu. A fost acolo pentru Jocurile Foamei. 

— Oh! Presupun că a câştigat. 

Cu feţele lucind de căldură şi de curăţenie, Coriolanus şi 
camarazii cu care împărțea dormitorul ieşiră din cazarmă. Când 
părăsiră baza, gardianul de serviciu îi sfătui să fie cu ochii-n 
patru. 

— Cred că noi cinci putem da gata câţiva mineri, zise Prăjină, 
uitându-se în jur. 


— În luptă corp la corp, sigur, răspunse Smiley. Dar dacă au 
arme de foc? 

— Nu au voie cu aşa ceva aici, nu? întrebă Prăjină. 

— Legal, nu. Dar sigur că, după război, le-au rămas câteva. 
Ascunse pe sub podele, în copaci şi în alte părţi. Poţi face rost 
de orice dacă ai bani, explică Smiley, dând din cap ca un 
cunoscător. 

— Şi e clar că niciunul dintre ei nu are, replică Sejanus. 

Părăsirea bazei pentru un drum pe jos îl neliniştea şi pe 
Coriolanus, dar o puse pe seama amestecului de sentimente 
care îl bântuiau. Când se gândea la revederea cu Lucy Gray, 
era, pe rând, încântat, îngrozit, sigur pe sine şi înnebunitor de 
suspicios. Avea atât de multe lucruri să-i spună, atâtea întrebări 
de pus, încât nici nu ştia cu ce să înceapă. Poate doar cu un alt 
sărut prelung, savurat în tihnă. j 

După aproape douăzeci de minute, ajunseră la Vatră. In 
vremuri mai bune fusese un depozit pentru cărbune, dar 
reducerea producției dusese la abandonarea lui. Probabil era 
proprietatea cuiva din Capitoliu, dacă nu chiar a Capitoliului, dar 
nu se vedea nici urmă de supraveghere sau de întreținere. De-a 
lungul pereților erau improvizate tarabe cu diverse nimicuri, 
cele mai multe la mâna a doua. Printre oferte, Coriolanus văzu 
de toate, de la cioturi de lumânare la iepuri morți, sandale 
cusute de mână sau ochelari crăpaţi. Se temuse că, după 
execuție, vor fi primiți cu ostilitate, dar oamenii le aruncau doar 
o privire şi oricum cea mai mare parte a clientelei provenea din 
baza militară. 

Smiley, care acasă condusese şi lucrase pe piaţa neagră, 
sacrifică strategic una dintre prăjituri pentru degustare, rupând- 
o în douăsprezece bucățele şi lăsându-i pe potenţialii 
cumpărători să guste. Magia lui mami garanta succesul şi, după 
câteva schimburi cu contrabandiştii de băutură şi bani primiţi de 
la cei interesaţi, intrară în posesia unui sfert de sticlă cu un 
lichid transparent aşa de puternic, că e dădeau lacrimile doar 
mirosindu-l. 

— E marfă bună! promise Smiley. Aici îi zic alcool alb, dar 
practic e rachiul pe care-l ştim şi noi. 


Fiecare luă o duşcă, ceea ce provocă un cor de tuşituri şi 
palme pe spate, apoi păstrară restul pentru spectacol. 

Fiindcă mai avea vreo şase bulgări de popcorn, Coriolanus 
întrebă de preţul biletului la spectacol, dar oamenii îl ignorară, 
fluturând din mână. 

— Plata se face la sfârşit, îi zise un bărbat. Mai bine aşază-te 
undeva, dacă vrei să prinzi un loc bun. E aşteptată multă lume. 
S-a întors fata. 

Să te aşezi însemna să iei o ladă veche, o bobină sau o 
găleată de plastic din grămezile strânse într-un colţ şi să 
pândeşti un loc de unde puteai vedea scena, încropită din nişte 
paleţi de lemn puşi unul peste altul în capătul Vetrei. Coriolanus 
îşi alese un loc lângă perete, pe la jumătatea distanţei până la 
scenă. În lumina crepusculară, lui Lucy Gray i-ar fi fost foarte 
greu să-l zărească, iar el asta voia. Avea nevoie de timp să 
hotărască cum s-o abordeze. Oare auzise că el se afla aici? 
Probabil că nu, cine ar fi putut să-i spună? Pentru cei din unitate 
era doar Gent, iar de isprăvile lui din Jocurile Foamei nu 
pomenise nimeni niciodată. 

Se lăsase seara când cineva apăsă pe un întrerupător, care 
porni o instalaţie improvizată, din lămpi prinse pe un cablu 
vechi şi câteva prelungitoare care arătau foarte suspect. 
Coriolanus se uită după cea mai apropiată ieşire, aşteptându-se 
la un incendiu iminent. Având în vedere structura din lemn 
vechi şi praful de cărbune, o scânteie rătăcită putea transforma 
totul într-un infern cât ai clipi. Vatra începu să se umple cu 
Apărători ai Păcii şi localnici, cei mai mulţi bărbaţi, deşi erau şi 
destule femei. Se strânseseră deja cam două sute de oameni 
când un băietan slăbuţ, de vreo doisprezece ani, cu o pălărie 
împodobită cu pene colorate, ieşi pe scenă şi aşeză un singur 
microfon legat cu un fir de o cutie neagră, aflată mai la 
margine. Apoi târî o ladă de lemn în spatele microfonului şi se 
retrase după o pătură zdrenţuită, atârnată într-un colţ. Apariţia 
lui trezi reacţia publicului, căci oamenii începură să aplaude la 
unison, într-o manieră ce se dovedi molipsitoare. Chiar şi 
Coriolanus se trezi bătând din palme. Câţiva strigară să înceapă 
spectacolul şi, tocmai când părea că asta nu se va întâmpla 


niciodată, pătura se dădu într-o parte şi apăru o fetiţă într-un 
nor de volănaşe roz. Fetiţa făcu o reverență. 

Publicul o primi cu urale şi ea începu să bată într-o tobă 
agăţată cu o baretă de gât şi să danseze mergând spre 
microfon. 

— Ooo, Maude Ivory! strigă un Apărător al Păcii de lângă 
Coriolanus. 

Coriolanus înţelese că aceasta era verişoara despre care îi 
povestise Lucy Gray, cea care putea ţine minte orice cântec 
auzea. Era un ţel măreț pentru o fiinţă aşa de tânără; nu putea 
avea mai mult de opt sau nouă ani. 

Fata sări pe lada din spatele microfonului şi salută publicul. 

— Bună tuturor! Mulţumesc că aţi venit în seara asta! E destul 
de cald pentru voi? întrebă cu o voce dulce şi piţigăiată, iar 
mulţimea râse. Numele meu este Maude Ivory şi sunt bucuroasă 
să vă prezint Stolul! 

Oamenii aplaudară şi ea repetă reverenţele până când toţi se 
liniştiră ca să poată face prezentările. 

— La mandolină, Tam Amber! 

Un tânăr înalt, numai piele şi os, cu o pălărie cu pene, ieşi de 
după cortină, ciupind un instrument care semăna cu o chitară, 
dar ca formă aducea mai degrabă cu o lacrimă. Se îndreptă spre 
Maude Ivory, fără să se uite deloc la public, doar trecându-şi 
degetele uşurel peste corzi. Apoi apăru băiatul de mai devreme, 
cu o vioară. 

— Clerk Carmine la scripcă! anunţă Maude Ivory, în timp ce 
băiatul traversa scena. Şi Barb Azure la bas! 

O tânără suplă, într-o rochie în carouri, predominant albastră 
şi lungă până la glezne, păşi pe scenă, ţinând un instrument ce 
semăna cu o vioară uriaşă, şi salută timid publicul când ajunse 
lângă ceilalţi. 

— Şi acum, proaspăt întoarsă din Capitoliu, unica şi 
inegalabila Lucy Gray Baird! 

Coriolanus îşi ţinu răsuflarea când ea dădu buzna pe scenă, cu 
chitara într-o mână, învăluită şi luminată de volanele rochiei de 
un verde-gălbui şi cu trăsăturile accentuate de machiaj. 
Mulțimea se ridică în picioare. În timp ce Tam Amber împinse 


lada lui Maude Ivory în spate, Lucy Gray alergă uşurel spre 
centrul scenei şi se opri în dreptul microfonului. 

— Salut, District 12! V-a fost dor de mine? 

Zâmbi larg când primi drept răspuns un strigăt tunător. 

— Pun pariu că nu vă aşteptaţi să mă mai aveţi vreodată în 
faţa ochilor, aşa cum nu mă aşteptam nici eu. Dar m-am întors. 
M-am întors cu adevărat. 

Incurajat fiind de camarazii lui, un Apărător al Păcii se apropie 
sfios de scenă şi îi întinse o sticlă pe jumătate plină cu alcool 
alb. 

— Ei, dar ce e asta? Pentru mine? întrebă ea, primind sticla. 

Cu un gest, Apărătorul Păcii arătă că e din partea grupului 
său. 

— Doar ştiţi bine că nu mai beau de la doisprezece ani! 

Toată lumea râse cu poftă. 

— Ce? Chiar aşa e! Sigur, nu strică să am câte ceva pe 
aproape în scopuri medicale. Mulţumesc tare mult, apreciez 
darul. 

Se uită atentă la sticlă, apoi aruncă o privire cu subînţeles 
spre public şi luă o gură. 

— Ca să-mi curăţ cimpoiul! spuse, cu inocenţă, ca răspuns la 
urlete. Ştiţi, având în vedere cât de rău vă purtaţi cu mine, nu 
ştiu de ce mă tot întorc aici. Dar o fac. Asta-mi aminteşte de un 
cântec vechi. 

Lucy Gray îşi trecu scurt degetele peste strune şi se uită la 
restul Stolului, adunat în semicerc în jurul microfonului. 

— Bine, drăgălaşe păsări. Unu, doi, trei şi.... 

Muzica începu, limpede şi sprintenă. Coriolanus îşi simţi 
călcâiul bătând ritmul, înainte ca Lucy Gray să-şi apropie buzele 
de microfon. 

Inima mea e proastă, da, sigur, sigur este. 

Nu-i Cupidon de vină, el, țâncul, e-o poveste. 

Impuşc-o, ține-o-n şuturi, pune-o pe eşafod, 

Oricum la tine vine târâş, chiar şi prin glod. 

Inima-mi e bizară, rațiunea nu-mi aude. 

Eşti pentru ea ce-i mierea pentru muşte zălude. 

ințeap-o, schingiuieşte-o, azvârle-o de pe pod, 

Oricum la tine vine târâş, chiar şi prin glod. 


Aş vrea să uit eu asta - 

C-ai sfărâmat-o rău. 

De ce-ai zdrobit tu asta 

Cu care iubesc eu? 

Aş vrea să uit eu asta — 

C-ai aruncat-o-n hău. 

De ce-ai stâlcit tu asta 

Cu care iubesc eu? 

Lucy Gray se depărtă de microfon, ca să iasă în faţă Clerk 
Carmine, cu degetele dansându-i pe strune într-un solo 
complicat de vioară, în timp ce ceilalţi băteau tactul. Coriolanus 
nu-şi putea lua ochii de la faţa lui Lucy Gray, mai luminoasă 
decât o văzuse vreodată. Aşa arată când e fericită, se gândi. E 
superbă! Superbă aşa cum vedea oricine, nu doar el. Ceea ce 
putea constitui o problemă. Gelozia îi strânse inima. Dar nu. Era 
fata lui, nu? Işi aminti cântecul ei de la interviu, despre tipul 
care-i sfâşiase inima, şi studie cu atenţie Stolul, căutând un 
suspect. Nu ar fi putut fi decât Tam Amber, cel cu mandolina, 
dar nu se simțeau deloc scântei între ei doi. O fi fost vreun 
localnic? 

Publicul îl aplaudă pe Clerk Carmine, iar Lucy Gray luă din nou 
microfonul. 

Mi-ai prins inima-n cursă şi n-ai eliberat-o. 

Râd toţi de halu-n care mereu mi-ai maltrat-o. 

Ține-o în lat sau rupe-o, jupoaie-mi-o de tot, 

Oricum la tine vine târâş, chiar şi prin glod. 

Inima-mi fuge-n salturi, parc-o aleargă zmei. 

Da, sânge mai pompează, da-i doar un obicei. 

Stoarce-o, îndurereaz-o, nebună e de tot, 

Oricum la tine vine târâş, chiar şi prin glod. 

Arde-o, batjocoreşte-o, nu mi-o înapoia, 

Sparge-o, fă-o friptură, fă orice vrei cu ea, 

Pune-i zorzoane ori rupe-o, ce moaşă-sa, de tot, 

Oricum la tine vine târâş, chiar şi prin glod. 

După aplauze şi urale pe măsură, spectatorii se aşezară la loc 
ca să mai asculte ceva. 

Coriolanus ştia, de când o ajutase pe Lucy Gray să facă 
repetiţii la Capitoliu, că Stolul are un repertoriu vast, care 


include momente instrumentale. Din când în când, anumiţi 
membri ieşeau din scenă, dispărând în spatele păturii, ca să 
lase loc pentru unul sau doi dintre ei. Tam Amber ieşi în 
evidenţă cu mandolina, uimind publicul cu iuţeala de fulger a 
digitaţiei, în timp ce faţa îi rămânea lipsită de expresie. Maude 
Ivory, şi ea favorita publicului, ciripi un cântec amuzant despre 
fiica unui miner care s-a înecat şi invită mulţimea să i se alăture 
în cor, ceea ce, surprinzător, mulţi şi făcură. Sau poate că nu 
era aşa de surprinzător, având în vedere că se îmbătaseră la 
unison. 

Oh, draga mea, oh, dragă mie, 

Oh, dragă, dragă Clementine, 

Te-ai dus, pierdută pe vecie, 

Vai, e groaznic, Clementine! 

Câteva cântece erau aproape imposibil de înţeles, pline de 
cuvinte nefamiliare, al căror sens îi scăpa lui Coriolanus oricât s- 
ar fi străduit să-l priceapă, şi îşi aminti că Lucy Gray îi spusese 
că sunt din alte vremuri. Când le cântau, cei cinci muzicanți din 
Stol păreau să se retragă în ei înşişi, influenţându-se unii pe alţii 
şi construind armonii complicate cu vocile lor. Lui Coriolanus nu- 
i plăcea; sunetul îl neliniştea. Ascultase deja vreo trei cântece 
de acest fel, când îşi dădu seama că îi amintesc de gaiţele- 
zeflemitoare. 

Din fericire, cele mai multe cântece erau noi şi mult mai pe 
placul lui şi Stolul încheie cu unul pe care-l recunoscu; îl auzise 
la extragere... 

Nu, domnule. 

Nimic din ce-mi poți lua nu are valoare. 

la, pen'că-ți dau. Iti dau pen'că nu mă doare. 

Nu-mi poţi lua decât ce n-a meritat niciodată să fie păstrat! 

„iar ironia nu scăpă publicului. Capitoliul încercase să-i ia lui 
Lucy Gray totul şi eşuase cu desăvârşire. 

Când aplauzele se potoliră, Lucy Gray îi făcu un semn lui 
Maude Ivory. Fetiţa fugi în spatele păturii şi reapăru cu un coş 
decorat cu panglici în culori vesele. 

— Vă mulţumim din suflet! spuse Lucy Gray. Acum, ştiţi cu 
toţii cum merge treaba. Nu cerem bani de bilet pentru că, 
uneori, oamenii flămânzi au cel mai mult nevoie de muzică. Dar 


şi nouă ni se face foame. Deci, dacă vreţi să contribuiţi cu ceva, 
Maude Ivory e pe aici cu coşul. Vă mulţumim de pe acum. 

Cei patru muzicanți din Stol trecuţi de vârsta copilăriei 
continuară să cânte încetişor, în timp ce Maude Ivory trecea 
sprintenă prin mulţime, adunând monede în coş. Toţi cinci, 
Coriolanus şi camarazii lui, aveau numai câţiva bănuţi, care nu 
păreau nicidecum suficienţi, deşi Maude le mulţumi cu o 
reverență politicoasă. N 

— Stai puţin, spuse Coriolanus. Iți plac dulciurile? 

Apoi ridică punga maronie cu ultimii bulgări de popcorn şi o 
desfăcu atât cât Maude să arunce o privire şi ochii să i se 
mărească de plăcere. Coriolanus le puse pe toate în coş, fiindcă 
oricum fuseseră păstrate pentru bilete. După cum o ştia pe 
mami, altele erau deja pe drum. 

Maude Ivory îi mulţumi cu o mică piruetă, mai trecu o dată 
printre ceilalţi spectatori, apoi fugi pe scenă, o trase de fustă pe 
Lucy Gray şi îi arătă bunătăţile din coş. Coriolanus văzu buzele 
lui Lucy Gray rotunjindu-se într-un ooh şi o auzi întrebând de 
unde apăruseră. Ştiu că sosise momentul şi se trezi făcând un 
pas ca să iasă din umbra peretelui. Corpul îi zvâcnea de 
nerăbdare când Maude Ivory ridică mâna şi arătă spre el. Se 
întrebă ce-o să facă Lucy Gray. O să-i mulţumească? O să-l 
ignore? Măcar o să-l recunoască, transformat cum era în 
Apărător al Păcii? 

Ochii ei urmară direcţia indicată de degetul lui Maude Ivory şi 
se opriră asupra lui. Pe faţă i se citi mai întâi nedumerirea, apoi 
revelaţia şi în cele din urmă bucuria. Clătină din cap de parcă nu 
i-ar fi venit să creadă şi râse. 

— Bun, bun, ascultaţi-mă cu toţii. Asta e... asta e, poate, cea 
mai frumoasă noapte din viaţa mea. Vă mulţumesc tuturor că 
aţi venit. Ce ziceţi de încă un cântec, care să vă trimită la 
culcare? Poate m-aţi mai auzit cântându-l, dar pentru mine a 
căpătat un nou înţeles în Capitoliu. Cred c-o să vă daţi seama 
de ce. 

Coriolanus se întoarse la locul lui - ea ştia acum unde să-l 
găsească - ca să asculte şi să savureze adevărata lor 
reîntâlnire, aflată la doar un cântec distanţă. Ochii i se umplură 
de lacrimi când ea începu cântecul de la grădina zoologică. 


Jos în vale, în al văii adânc, 

Aud pe-nnoptate un tren şuierând. 

Un tren, iubire, îl aud şuierând. 

Aud pe-nnoptate un tren şuierând. 

Simţi un cot în coaste şi, când se întoarse, îl văzu pe Sejanus 
privindu-l radios. La urma urmei, era minunat să aibă alături pe 
cineva care ştia semnificaţia cântecului. Cineva care ştia prin ce 
trecuseră. 

Fă-mi castel, castel înalt, castel mare, 

Să-mi văd iubitul trecând pe cărare. 

Să-l văd, iubire, să-l văd pe cărare. 

Să-mi văd iubitul trecând pe cărare. 

Asta sunt eu, voia Coriolanus să le strige celor din jur. Eu sunt 
iubitul ei. Şi cel care i-a salvat viața. 

Trimite-mi, te rog, prin poşt-o scrisoare. 

In Capitoliu trimite-o, la închisoare. 

În Capitoliu, iubire, la închisoare. 

In Capitoliu trimite-o, la închisoare. 

Oare ar trebui să o salute? Sau doar să o sărute? 

Roşii trandafiri, violete-albastre, 

Păsările ştiu taina iubirii noastre. 

Să o sărute. Clar, doar să o sărute. 

Știu, da, toate ştiu taina iubirii noastre. 

Păsările ştiu taina iubirii noastre. 

— Noapte bună tuturor! Sper să ne vedem şi săptămâna 
viitoare, iar până atunci nu încetaţi să vă cântaţi propriul 
cântec! spuse Lucy Gray şi tot Stolul făcu o ultimă reverență. 

In timp ce publicul aplauda, ea îi zâmbi lui Coriolanus. El porni 
către ea, pe lângă oamenii care-şi strângeau scaunele 
improvizate pentru a le stivui în colţul de unde le luaseră. Câţiva 
Apărători ai Păcii se adunaseră în jurul lui Lucy Gray şi ea 
pălăvrăgea cu ei, dar Coriolanus o vedea aruncând priviri în 
direcţia lui. Se opri câteva clipe ca să-i dea timp să scape de 
ceilalţi şi ca să se desfete, pur şi simplu, cu imaginea ei, 
strălucitoare şi îndrăgostită de el. 

Apărătorii Păcii îi urară noapte bună şi începură să plece. _ 
Coriolanus îşi netezi părul şi continuă să se îndrepte spre ea. li 
despărţeau numai vreo cinci metri când agitația stârnită brusc 


în Vatră, cu zgomot de sticlă spartă şi vociferări, îl făcu să 
întoarcă capul. Un tânăr brunet, cam de vârsta lui, îmbrăcat cu 
o cămaşă fără mâneci şi cu pantaloni rupţi în genunchi, îşi croia 
drum împingându-se printre spectatorii care se împuţinaseră. 
Faţa îi lucea de transpiraţie şi mişcările lui dădeau de înţeles că 
băuse alcool alb mai mult decât putea duce. De umăr îi atârna 
cutia unui instrument muzical, cu claviatură de pian pe o parte. 
În spatele lui mergea fiica primarului, Mayfair, ferindu-se cu 
grijă de atingerea obişnuiţilor clienţi ai Vetrei, cu gura strânsă a 
dispreţ. Coriolanus se uită spre scenă, unde o privire fixă şi rece 
înlocuise nerăbdarea de pe faţa lui Lucy Gray. Ceilalţi membri ai 
trupei se strânseră protectori în jurul ei şi buna dispoziţie din 
timpul spectacolului lor se pierdu treptat într-un amestec de 
furie şi tristeţe. 

El e, se gândi Coriolanus, cu o certitudine de nezdruncinat şi 
cu un gol supărător în stomac. E iubitul din cântec. 

aude Ivory îşi aşeză corpul subţiratic în faţa lui Lucy 


Gray. Se încruntă şi îşi încleştă pumnii. 
— Pleacă de-aici, Billy Taupe. Nimeni nu te mai vrea. 
Billy Taupe se clătină uşor, cuprinzând tot grupul cu privirea. 
— Poate nu mă vreţi, dar vă sunt necesar, Maude Ivory. 
— Nu, nici măcar atât. Haide, pleacă! Şi ia-ţi cu tine şi 
nevăstuica, îi porunci Maude Ivory. 


Lucy Gray o înconjură cu braţele şi îşi apăsă mâna pe pieptul 
fetiţei, fie ca s-o liniştească, fie ca s-o ţină pe loc. 

— Toţi cântaţi subţire. Cântaţi subţire, bolborosi Billy Taupe, 
pocnindu-şi instrumentul cu o mână. 

— Ne descurcăm fără tine, Billy Taupe. Ai ales. Acum lasă-ne 
în pace, spuse răspicat Barb Azure cu vocea ei domoală. 

Tam Amber nu zise nimic, doar încuviinţă uşor din cap. 

O expresie de durere se aşternu o clipă pe faţa lui Billy Taupe. 

— Asta simţi şi tu, CC? 

Clerk Carmine îşi strânse vioara mai tare la piept. 

Muzicanţii din Stol se deosebeau între ei prin culoarea pielii şi 
a părului şi n-aveau trăsături comune, dar Coriolanus remarcă o 
asemănare clară între aceştia doi. Oare erau fraţi? 

— Poţi veni cu mine. Noi doi ne-am descurca, încercă Billy 
Taupe să-l convingă. 

Dar Clerk Carmine rămase pe poziţie. 

— Bine, atunci. N-am nevoie de tine. Oricum n-am nevoie de 
niciunul dintre voi. N-o să am niciodată. Mereu m-am descurcat 
mai bine de unul singur. 

Câţiva Apărători ai Păcii se apropiară de el. Cel care îi dăduse 
sticla de alcool lui Lucy Gray îi puse mâna pe braţ. 

— Haide, spectacolul s-a terminat. 

Billy Taupe se feri şi apoi îl împinse cu o mişcare de beţiv. Într- 
o secundă, atmosfera prietenească din Vatră se schimbă. 
Coriolanus simţi tensiunea, ascuţită ca un cuţit. Minerii care 
până atunci îl ignoraseră sau îl salutaseră pe deasupra sticlelor 
deveniră arţăgoşi. Apărătorii Păcii se îndreptară de spate, dintr- 
odată atenţi, iar el se trezi aproape în poziţie de drepţi. Când 
vreo şase Apărători ai Păcii păşiră spre Billy Taupe, simţi cum 
minerii se reped înainte. Se pregăti pentru încăierarea ce avea 
să urmeze, când cineva stinse luminile şi cufundă Vatra în 
beznă. 

Toată lumea înlemni o secundă, apoi izbucni haosul. 
Coriolanus primi un pumn în gură, aşa că începu şi el să împartă 
pumni. Lovea la întâmplare, concentrat doar să-şi asigure un 
cerc de apărare în jur. Aceeaşi sălbăticie animalică pe care o 
simţise în arenă, când tributurile îl hăituiseră, puse stăpânire pe 


el. Vocea lui Gaul îi răsuna în minte: Asta e starea firească a 
omenirii. Asta e firea omenească dezgolită. 

Şi iată firea omenească din nou dezgolită, firea lui omenească 
nemascată. Lovea cu pumnul, cu piciorul, arătându-şi dinţii în 
întuneric. 

In afara Vetrei, un claxon sună de mai multe ori şi lumina 
farurilor unui camion inundă zona de lângă uşă. Se auziră 
fluierele Apărătorilor Păcii şi voci care strigau către mulţime să 
se împrăştie. Oamenii se îngrămădiră spre ieşire. Coriolanus se 
luptă cu valul de oameni, încercând s-o găsească pe Lucy Gray, 
dar îşi dădu seama că avea mai multe şanse afară. Se împinse 
spre uşă, pocnind din când în când pe cineva, apoi se trezi în 
aerul nopţii. Localnicii o luaseră la fugă, iar Apărătorii Păcii se 
strânseseră într-un grup dezordonat, mai degrabă prefăcându- 
se că îi urmăresc. Cei mai mulţi nici nu erau de serviciu, nu 
exista o unitate care să se ocupe de conflicte spontane. Nimeni 
nu ştia sigur cu cine se bătuse pe întuneric. Mai bine o lăsau 
baltă. Coriolanus găsea că e îngrijorător; nu fusese ca la 
execuţie, aici minerii ripostaseră. 

Sugându-şi buza spartă, Coriolanus îşi găsi o poziţie din care 
să poată supraveghea uşa, dar printre ultimii care ieşiră, nici 
urmă de Lucy Gray, de cineva din Stol sau de Billy Taupe. Se 
simţi frustrat că fusese aşa de aproape de ea şi nu reuşiseră să 
vorbească. Mai exista vreo ieşire din Vatră? Da, îşi aminti de o 
uşă lângă scenă, pe unde trebuie să se fi strecurat. Mayfair Lipp 
nu fusese la fel de norocoasă. O văzu flancată de nişte Apărători 
ai Păcii; nu era arestată, dar nici liberă să plece. 

— Nu am făcut nimic. Nu aveţi dreptul să mă reţineţi, se răsti 
ea la soldaţi. 

— Ne pare rău, domnişoară, spuse un Apărător al Păcii. Pentru 
protecţia dumneavoastră, nu vă putem lăsa să plecaţi acasă 
singură. Fie ne permiteţi să vă escortăm, fie îl sunăm pe tatăl 
dumneavoastră, ca să-i cerem instrucţiuni. 

Auzind de tatăl ei, Mayfair tăcu, dar nu-şi schimbă atitudinea. 
Clocotea de furie, cu buzele strânse într-o linie subţire, plină de 
răutate, care sugera că cineva va plăti, era doar o chestiune de 
timp. 


Misiunea de a o escorta nu stârni entuziasmul, iar Coriolanus 
şi Sejanus se pomeniră recrutaţi în acest scop, fie pentru că 
făcuseră impresie bună la execuţie, fie pentru că erau mai treji 
decât tovarăşii lor de beţie. li mai însoțeau doi ofiţeri şi trei 
Apărători ai Păcii. 

— La ora asta şi cu o aşa atmosferă, e mai bine să fim siguri, 
spuse un ofiţer. Nu stă departe. 

In timp ce se târau pe străzi, cu ghetele scârţâind pe pietriş, 
Coriolanus se chinuia să vadă prin întuneric. Capitoliul avea 
iluminat stradal, dar aici trebuia să se bazeze numai pe licăririle 
sporadice de la ferestre şi pe lumina palidă a lunii. Neînarmat, 
nici măcar protejat de uniforma albă, se simţea vulnerabil, aşa 
că stătea lipit de grup. Ofițerii aveau arme; spera ca asta să-i 
ţină pe atacatori la distanţă. Işi aminti cuvintele mamaiestoasei. 
Tatăl tău spunea că beau apă pentru că nu plouă cu sânge. 
Ignori asta pe riscul tău, Coriolanus. Oare erau afară acum, 
urmărindu-i şi aşteptând ocazia să-şi satisfacă setea? li era dor 
de siguranţa de la unitate. 

Din fericire, după numai câteva străzi scurte, ajunseră într-o 
piaţă pustie şi Coriolanus îşi dădu seama că aici se desfăşura 
extragerea anuală. Lumina câtorva proiectoare aşezate la 
întâmplare îl ajută să calce pe bolovanii din pavaj. 

— Pot s-ajung acasă de aici, le zise Mayfair. 

— Nu ne grăbim, răspunse unul dintre ofiţeri. 

— De ce nu mă lăsaţi odată în pace? izbucni Mayfair. 

— De ce nu renunţi tu să umbli cu netrebnicul ăla? îi sugeră 
ofiţerul. Crede-mă, n-o să se termine bine. 

— Vezi-ţi de treaba ta! îl repezi ea. 

Traversară piaţa pe diagonală şi o luară pe pavajul proaspăt 
de pe strada următoare. Grupul se opri în faţa unei case mari, 
care ar fi putut trece drept vilă în Capitoliu, dar nu s-ar fi 
remarcat prin nimic. Prin ferestrele larg deschise în căldura de 
august, Coriolanus zări camere bine luminate şi frumos 
mobilate, în care ventilatoare electrice ridicau şi coborau 
perdelele. li ajunse la nas aroma mesei de seară - şuncă, se 
gândi - şi simţi că îi lasă gura apă şi că gustul de sânge de la 
buza spartă se mai estompează. Poate era mai bine că o ratase 
pe Lucy Gray; buzele lui nu prea erau în stare de sărutări acum. 


De cum unul dintre ofiţeri puse mâna pe poartă, Mayfair o 
zbughi pe lângă el, alergă pe cărare şi se strecură în casă. 

— Ar trebui să le spunem părinţilor? întrebă celălalt ofiţer. 

— Ce rost are? zise primul. Ştii cum e primarul. Cumva, 
hoinărelile ei de peste noapte vor fi din vina noastră. N-am 
nevoie de o predică acum. 

Celălalt încuviinţă mormăind, aşa că grupul se întoarse şi 
traversă iarăşi piaţa. Coriolanus îi urmă, dar un şuierat uşor, 
mecanic îi atrase atenţia şi se întoarse să se uite spre tufişurile 
întunecate din jurul casei. In umbrele din spate, desluşi o siluetă 
nemişcată, lipită de zid. La al doilea etaj se aprinse un bec şi, 
când lumina galbenă răzbătu până jos, îl recunoscu pe Billy 
Taupe, cu nasul plin de sânge, uitându-se mânios la el. |şi ţinea 
instrumentul, sursa şuieratului, lipit de piept. 

Coriolanus deschise gura ca să-i avertizeze pe ceilalţi, dar 
ceva îl opri. Ce anume? Frica? Indiferenţa? Nesiguranţa legată 
de reacţia lui Lucy Gray? Trupa îşi arătase foarte clar poziţia 
faţă de rivalul său, dar nu ştia cum ar fi primit vestea că el îl 
dăduse în vileag şi, poate, îl băgase la închisoare. Dacă asta l-ar 
fi transformat pe Billy Taupe într-un personaj demn de 
compasiune, cineva cu care să se solidarizeze şi pe care să-l 
ierte? Işi dădea seama că devotamentul celor din Stol avea 
rădăcini adânci. Sau poate s-ar fi bucurat? Mai ales Lucy Gray, 
care poate ar fi interesată să afle că vechea ei iubire fugise la 
casa fiicei primarului pentru adăpost. Oare ce făcuse ca să fie 
înlăturat din tot ce însemna Stolul, trupa muzicală şi căminul? 
Işi aminti ultimele cuvinte ale cântecului ei, balada de la 
interviu. 

La extragere, pe mine, din păcate, m-ai pierdut. 

Ce-o să faci, iubitul meu, când eu voi fi în mormânt? 

Cu siguranţă acolo se afla răspunsul. 

Mayfair apăru la geam şi îl închise. Apoi trase perdeaua, 
blocând lumina şi ascunzându-l pe Billy Taupe. Tufişul foşni şi 
momentul trecu. 

— Coryo? făcu Sejanus, uitându-se la el. Vii? 

— Scuze, căzusem pe gânduri, spuse Coriolanus. 

Sejanus arătă spre clădire. 

— Imi aminteşte de Capitoliu. 


— Nu spui niciodată acasă, observă Coriolanus. 

— Nu. Pentru mine, acasă va fi întotdeauna Districtul 2, îi 
confirmă Sejanus. Dar nu contează. Probabil n-o să-l mai văd 
niciodată nici pe unul, nici pe celălalt. 

Pe drumul înapoi spre unitate, Coriolanus se gândi la propriile 
şanse de a mai vedea vreodată Capitoliul. Inainte să vină 
Sejanus, se gândise că erau zero. Dar, dacă s-ar întoarce ca 
ofiţer, poate chiar ca erou de război, lucrurile ar sta altfel. Sigur, 
pentru asta avea nevoie de un război în care să se facă 
remarcat, aşa cum Sejanus avea nevoie de unul ca să ajungă 
sanitar. 

Umerii lui Coriolanus se relaxară când porţile unităţii se 
închiseră în urma lui. Se spălă pe faţă şi se târî în patul lui de 
sus, pe fundalul sforăiturilor de beţie ale lui Prăjină. Işi simţea 
buza umflată zvâcnind în timp ce rememora evenimentele serii. 
Totul fusese ca unvis - cum o revăzuse pe Lucy Gray, cum o 
auzise cântând, bucuria ei când îl zărise - până când apăruse 
Billy Taupe şi le stricase întâlnirea. Încă un motiv să-l urască, 
deşi felul în care îl respinsese Stolul îi oferea o mare satisfacţie. 
Îi confirma că Lucy îi aparţinea lui. 

Micul dejun de duminică aduse vestea proastă că, din cauza 
altercaţiei din noaptea precedentă, niciun soldat nu mai avea 
voie să părăsească unitatea singur. Superiorii se gândeau chiar 
să restricţioneze accesul la Vatră. Smiley, Bug şi Prăjină, deşi 
mahmuri şi plini de vânătăi, deplângeau situaţia, fiindcă nu mai 
aveau ce să aştepte cu nerăbdare dacă se interziceau 
reuniunile de sâmbăta. Lui Sejanus îi păsa doar fiindcă îi păsa 
lui Coriolanus, dându-şi seama că interdicţia devenea un 
obstacol în calea întâlnirii lui cu Lucy Gray. 

— Poate vine să te viziteze aici, sugeră el în timp ce-şi goleau 
tăvile. 

— I s-ar permite? întrebă Coriolanus, dar apoi speră că ea nu 
ar face-o, chiar dacă ar putea. 

Ar fi avut puţin timp la dispoziţie şi unde li s-ar fi dat voie să 
vorbească? Prin gard? Ce ar fi zis ceilalţi? Prins în mrejele 
dragostei, aseară plănuia s-o salute public sărutând-o direct, 
dar acum, gândindu-se retrospectiv, asta ar fi atras un potop de 
întrebări din partea camarazilor lui şi cu siguranţă unii ofiţeri ar 


fi ridicat din sprâncene. Toată povestea lor, inclusiv înrolarea lui 
forţată, ar fi ieşit la iveală odată cu felul în care trişase la 
Jocurile Foamei. In plus, având în vedere tensiunile dintre 
localnici şi Apărătorii Păcii, ar fi fost de preferat să ţină ascunsă 
relaţia lor. Şoaptele prin gard puteau încuraja zvonurile că era 
un simpatizant al rebelilor sau, şi mai rău, un spion. Nu, ca să se 
întâlnească, trebuia să meargă el la ea. In secret. Astăzi ar avea 
o ocazie rară s-o găsească, dar îi trebuia un tovarăş cu care să 
iasă. 

— Cred că e mai bine să păstrăm secretă legătura dintre noi. 
Ar putea întâmpina probleme dacă vine aici. Sejanus, ai planuri 
azi sau... începu el. 

— Locuieşte într-un loc numit Filonul, îl întrerupse Sejanus. 
Aproape de pădure. 

— Poftim? 

— L-am întrebat pe unul dintre mineri aseară. Aşa, în treacăt, 
îi explică Sejanus zâmbind. Nu-ţi face griji, era prea beat să-şi 
mai amintească. Şi da, aş fi bucuros să te însoțesc. 

Sejanus le spuse celorlalţi că mergeau în oraş să vadă dacă 
puteau schimba nişte gumă de mestecat din Capitoliu pe hârtie 
de scris, dar vicleşugul se dovedi inutil, căci tovarăşii lor îşi 
târâră trupurile maltratate înapoi în paturi imediat după micul 
dejun. Coriolanus şi-ar fi dorit să aibă bani de un cadou, dar n- 
avea niciun sfanţ. Când ieşiră din cantină, îi căzură ochii pe o 
maşină de gheaţă şi îi veni o idee. Pe o vreme atât de 
călduroasă, soldaţilor li se permitea să ia oricâtă gheaţă pentru 
băuturi sau ca să se răcorească. Deşi să-şi frece corpul cu 
cuburi de gheaţă nu le aducea cine ştie ce alinare în sauna din 
bucătărie. 

Cookie, căruia îi câştigase simpatia prin sârguinţa cu care 
freca vasele, îi dădu o pungă de plastic veche. Fiindcă era atât 
de cald, fusese de acord ca ei să ia nişte gheaţă pentru a mai 
scăpa de fierbinţeală când pleacă în oraş. Coriolanus nu ştia 
dacă Stolul avea congelator, dar, după cum arătau casele pe 
lângă care trecuse în drumul spre eşafod, îşi imagina că era un 
lux pe care puţini şi-l permiteau. Oricum, gheaţa era gratis şi nu 
voia să se ducă acolo cu mâna goală. 


Semnară de ieşire la poartă, unde gardianul îi avertiză să fie 
atenţi, apoi o porniră în direcţia aproximativă în care îşi 
aminteau că se află centrul oraşului. Coriolanus se simţea 
neliniştit. Minele erau închise, deci în district domnea tihna, iar 
puţinii oameni cu care se întâlniră nici nu-i băgară de seamă. În 
piaţă, numai o brutărie micuță îşi servea clienţii, cu uşile larg 
deschise ca să lase briza să mai îmblânzească dogoarea 
cuptoarelor. Proprietăreasa, o femeie cu faţa roşie ca sfecla, nu 
se arătă deloc interesată să ofere informaţii unor clienţi 
neplătitori, aşa că Sejanus îi dădu o gumă de mestecat, articol 
de lux, la schimb pentru o franzelă. Induplecată, femeia îi 
conduse înapoi în piaţă şi le arătă pe ce stradă s-o ia spre Filon. 

Dincolo de centrul oraşului, Filonul se întindea pe kilometri 
întregi, iar străzile cu forme regulate se desfăceau într-o reţea 
de străduţe fără nume, care se ridicau, apoi se terminau brusc 
fără niciun motiv evident. Pe unele erau şiruri de case 
sărăcăcioase, identice; pe altele, locuinţe improvizate, pe care 
cu greu le puteai numi cocioabe. Multe arătau atât de 
descompuse, de coşcovite sau de dărăpănate, că nimic nu mai 
amintea de arhitectura lor originală. Multe altele fuseseră 
abandonate şi prădate. 

In lipsa oricărei sistematizări, a oricărui marcaj sau nume, 
Coriolanus se pierdu imediat şi îl cuprinse din nou neliniştea. 
Din când în când treceau pe lângă cineva care stătea pe 
verandă sau la umbra casei. Nimeni nu se uita la ei cu vreun 
strop de prietenie. Singurele fiinţe sociabile erau ţânţarii, a 
căror fascinaţie pentru buza lui umflată îl obliga să-i gonească 
în permanenţă. Sub soarele arzător, simţea cum gheaţa din 
pungă se topea şi-i lăsa o dâră pe cracul pantalonului. 
Entuziasmul lui Coriolanus începu să se topească şi el. Beţia 
fericirii pe care o trăise cu o seară în urmă la Vatră, datorată 
amestecului de alcool şi dor, părea acum un vis născut din 
febră. 

— Poate n-a fost o idee bună. 

— Serios? întrebă Sejanus. Sunt destul de sigur că mergem în 
direcţia corectă. Vezi copacii de acolo? N 

Coriolanus văzu o lizieră verde în depărtare. Işi târî picioarele 
în direcţia ei, gândindu-se cu drag la cazarma lor şi amintindu-şi 


că duminica primeau cârnaţi prăjiţi şi cartofi. Poate nu avea 
stofă să fie iubitul cuiva. Poate că, în inima lui, era mai degrabă 
un singuratic. Coriolanus Snow, mai mult un singuratic decât un 
iubit. Un lucru era cert: Billy Taupe emana pasiune. Asta voia 
Lucy Gray? Pasiune, muzică, băutură, lumina lunii şi un băiat 
sălbatic, care să le facă pe toate? Nu un Apărător al Păcii 
transpirat, care apărea la uşa ei într-o duminică dimineaţa cu 
buza spartă şi o pungă de gheaţă topită. 

II lăsă pe Sejanus să meargă înainte, urmându-l în susul şi în 
josul cărărilor pline de zgură, fără să zică nimic. Până la urmă, 
însoţitorul său avea să obosească şi aveau să se întoarcă şi să 
se ocupe de scrisorile pe care tot amânaseră să le scrie. 
Sejanus, Tigris, prietenii lui, profesorii, cu toţii se înşelaseră în 
privinţa lui. Nu fusese niciodată motivat nici de dragoste, nici de 
ambiţie, ci doar de dorinţa de a-şi lua premiul şi de a obţine o 
slujbă de birocrat, liniştită şi cuminte, de împins hârtii dintr-o 
parte în alta, cu destul timp liber pentru ceaiuri dansante. Laş 
Şi... cum o numise decanul Highbottom pe mama sa? Ah, da, 
anostă. Anost ca mama lui. Ce dezamăgire ar fi fost el pentru 
Crassus Xanthos Snow! 

— Ascultă, îi zise Sejanus, prinzându-l de braţ. 

Coriolanus se opri şi ridică ochii. O voce ascuţită străpunse 
aerul dimineţii, fredonând o melodie melancolică. Maude Ivory? 
Se îndreptară spre sursa muzicii. La capătul unei cărări din 
marginea Filonului, o căsuţă de lemn se înclina într-un unghi 
periculos, ca un copac aplecat de vânt. Curtea din faţă, un petic 
de pământ, era pustie, aşa că o luară pe lângă tufele de flori 
sălbatice, aflate în diverse stadii, unele înmugurite, altele ofilite, 
plantate fără nicio noimă. Când ajunseră în spatele casei, 
dădură peste Maude Ivory pe o verandă improvizată, într-o 
rochie veche, cu două numere mai mare. Stătea pe un bolţar şi 
spărgea nuci cu o piatră, cântând în ritmul loviturilor. 

— Oh, dragă, dragă... poc!... dragă mie... poc!... Oh, dragă, 
dragă Clementine!... poc! 

Ridică privirea şi zâmbi larg atunci când îi văzu. 

— Te ştiu! 

Işi scutură cojile de nucă de pe rochie şi apoi fugi în casă. 


Coriolanus se şterse pe faţă cu mâneca, sperând ca buza să 
nu-i arate foarte rău când avea să apară Lucy Gray. În locul ei, 
Maude Ivory ieşi din casă cu o Barb Azure adormită, care-şi 
prinsese părul într-un coc neglijent. Ca şi Maude Ivory, îşi 
schimbase costumul de scenă cu o rochie pe care ar fi putut s-o 
poarte oricine din Districtul 12. 

— Bună dimineaţa! spuse ea. O căutaţi pe Lucy Gray? 

— E prietenul ei din Capitoliu, îi aminti Maude Ivory. Cel care a 
prezentat-o la televizor, doar că acum e aproape chel. El mi-a 
dat bulgării de popcorn. 

— Chiar ne-am bucurat de ei şi apreciem tot ce aţi făcut 
pentru Lucy Gray, spuse Barb Azure. Cred că o găsiţi jos, la 
Pajişte. Acolo merge să muncească dimineaţa devreme, ca să 
nu trezească vecinii. 

— Vă arăt eu. Haide! făcu Maude Ivory, sărind de pe verandă 
şi luându-l de mână pe Coriolanus, de parcă erau prieteni vechi. 
Pe-aici. 

Neavând fraţi sau alte rude, Coriolanus nu prea avea 
experienţă cu copiii, dar felul încrezător în care fata se 
apropiase imediat de el şi îşi lipise mâna rece de a lui îl făcea să 
se simtă special. 

— Deci m-ai văzut la televizor? 

— Doar într-o noapte. Era senin şi Tam Amber a folosit multă 
foiţă de metal. De obicei, nu prindem decât purici, dar oricum e 
ceva special să avem televizor, îi explică Maude Ivory. Mulţi n- 
au. Nu c-ar fi prea multe de văzut în afară de ştirile alea 
plicticoase. 

Dr. Gaul putea s-o ţină cât voia cu implicarea oamenilor în 
Jocurile Foamei, câtă vreme aproape nimeni din districte nu 
avea un televizor funcţional, impactul se oprea la extrageri, 
când toată lumea se aduna în piaţă. 

In timp ce mergeau spre pădure, Maude Ivory continuă să 
flecărească despre spectacolul din seara precedentă şi despre 
bătaia care urmase. 

— Imi pare rău că te-au lovit, zise, arătând spre buza lui. Dar 
aşa e Billy Taupe. Oriunde merge aduce necazuri. 

— E fratele tău? întrebă Sejanus. 


— Ah, nu, e un Clade. El şi Clerk Carmine sunt fraţi. Noi, 
ceilalţi, suntem veri din familia Baird. Fetele, vreau să zic. lar 
Tam Amber e un suflet rătăcit, adăugă Maude Ivory pe un ton 
degajat. 

Aşadar, Lucy Gray nu era singura care folosea expresii 
ciudate. Trebuie să fi fost un obicei de-ale Stolului. 

— Un suflet rătăcit? întrebă Coriolanus. 

— Sigur. Stolul l-a găsit când era bebeluş. Cineva îl lăsase într- 
o cutie de carton pe marginea drumului, deci e-al nostru. Dar ei 
au căzut de fraieri, pentru că, dintre toţi oamenii în viaţă, 
nimeni nu ciupeşte strunele ca Tam Amber. Dar nu e prea 
vorbăreţ. Aia e gheaţă? 

Coriolanus legănă punga cu tot mai puţină gheaţă. 

— Ce-a mai rămas din ea. 

— Oh, lui Lucy o să-i placă. Avem frigider, dar congelatorul s-a 
stricat de mult, spuse Maude Ivory. Pare elegant să ai gheaţă 
vara. Ca şi cum ai avea flori iarna. Ceva rar. 

Coriolanus încuviinţă. 

— Bunica mea creşte trandafiri iarna. Oamenii sunt foarte 
impresionați de ei. 

— Lucy Gray zicea că miroşi a trandafiri, spuse Maude Ivory. 
Ai toată casa plină de ei? 

— li creşte pe acoperiş. 

— Pe acoperiş? chicoti Maude Ivory. Ce loc aiurea pentru flori! 
Nu alunecă? 

— E un acoperiş drept, foarte sus. Cu multă lumină de la 
soare, o lămuri el. De acolo poţi vedea tot Capitoliul. 

— Lui Lucy Gray nu i-a plăcut Capitoliul. Au încercat s-o 
omoare. 

— Da, încuviinţă Coriolanus. Nu are cum să fi fost prea frumos 
pentru ea. 

— Ea spune că tu ai fost singurul lucru bun de acolo, iar acum 
eşti aici. 

Maude Ivory îl trase de mână. 

— Şi acum vei sta aici, nu? 

— Asta e planul, răspunse Coriolanus. 

— Mă bucur. Imi placi, iar pe ea o s-o facă fericită. 


Cei trei ajunseseră la marginea unui câmp întins, care cobora 
spre pădure. Spre deosebire de terenul cu buruieni din faţa 
spânzurătorii, aici erau ierburi curate, proaspete şi şiruri de flori 
sălbatice, strălucitoare. 

— Uite-o acolo, cu Shamus, zise Maude Ivory, arătând către o 
silueta singuratică, aşezată pe un bolovan. 

Intr-o rochie în culoarea numelui său, Lucy Gray stătea cu 
spatele la ei şi cu capul aplecat deasupra chitarei. 

Shamus? Cine era Shamus? Alt muzicant din Stol? Sau 
înţelesese greşit rolul lui Billy Taupe în viaţa ei şi Shamus era, 
de fapt, iubitul? Coriolanus duse mâna streaşină la ochi, dar nu 
reuşi s-o vadă decât pe ea. 

— Shamus? 

— Capra noastră. Nu te lăsa înşelat de numele de băiat. Când 
are lapte, ne dă aproape patru litri pe zi, spuse Maude Ivory. 
Incercăm să strângem destulă smântână pentru unt, dar 
durează o veşnicie. 

— Imi place untul, interveni Sejanus. Asta îmi aminteşte că nu 
ţi-am dat pâinea asta. Ai luat deja micul dejun? 

— De fapt, nu, zise Maude Ivory, uitându-se la pâine cu 
interes. 

Sejanus i-o întinse. 

— Ce-ar fi să ne întoarcem acasă şi s-o mâncăm chiar acum? 

Maude Ivory îşi îndesă pâinea la subrat. 

— Şi cum rămâne cu Lucy Gray şi cu el? întrebă ea, arătând 
spre Coriolanus. 

— Pot veni şi ei după ce-şi povestesc ce au de povestit. 

— Bine, se declară ea de acord şi îl luă de mână pe Sejanus. 
Barb Azure s-ar putea să ne ceară să-i aşteptăm. Ai putea să mă 
ajuţi cu nucile mai întâi, dacă vrei. Sunt de anul trecut, dar n-au 
îmbolnăvit pe nimeni până acum. 

— Ei bine, asta e cea mai grozavă propunere pe care am 
auzit-o în ultima vreme, aprobă Sejanus, apoi se întoarse spre 
Coriolanus: Ne vedem mai târziu? 

Coriolanus deveni brusc preocupat de el însuşi. 

— Arăt bine? 

— Minunat. Buza aia te avantajează, crede-mă, soldat, 
răspunse Sejanus şi porni spre casă cu Maude Ivory. 


Coriolanus îşi trecu mâna prin păr şi înaintă pe Pajişte. Nu mai 
mersese niciodată prin iarbă atât de înaltă; îi gâdila vârfurile 
degetelor, sporindu-i nervozitatea. Realitatea îi depăşea cu mult 
speranţele, se întâlnea cu Lucy Gray între patru ochi, pe o 
câmpie plină de flori, având la dispoziţie o zi întreagă. Era 
opusul întâlnirii în pripă din locul murdar numit Vatra. Acum 
totul era - în lipsa unui cuvânt mai potrivit - romantic. Păşea 
făcând cât mai puţin zgomot cu putinţă. Ca de obicei, ea îl 
năucea, iar el se bucura că are ocazia s-o observe când nu-şi 
foloseşte nelipsitele mijloace de apărare. 

Se apropie şi ascultă cântecul ei, acompaniat de strunele 
chitarei, ciupite cu gingăşie. 

Te întreb de-ai vrea să vii 

La copacul răzlețit 

Unde-au spânzurat un om, ce alţi trei a căsăpit. 

Mai ciudat decât ce fost-a 

N-o să pară, negreşit, 

Că noi doi, în miez de noapte, în copac ne-am regăsit. 

Coriolanus nu recunoscu cântecul, dar cuvintele îi aduseră 
aminte de rebelul spânzurat cu două zile în urmă. Oare Lucy 
Gray fusese acolo? Execuţia o inspirase? 

Te întreb de-ai vrea să vii 

La copacul răzlețit 

De-unde omul mort iubita să se-ascundă şi-a vestit. 

Mai ciudat decât ce fost-a 

N-o să pară, negreşit, 

Că noi doi, în miez de noapte, în copac ne-am regăsit. 

Ah, da! Era vorba de spânzurarea lui Arlo, pentru că unde 
altundeva ar fi fost cu putinţă ca un mort să-şi îndemne iubita 
să se-ascundă? Fugi! Fugi, Lil! Fu...! Pentru aşa ceva era nevoie 
de acele nefireşti gaiţe-zeflemitoare. Dar pe cine invita Lucy 
Gray la o întâlnire lângă copacul respectiv? Oare i se adresa lui? 
Poate avea de gând să-l cânte sâmbăta viitoare, ca un mesaj 
secret, prin care să-i ceară lui să vină la miezul nopţii la copacul 
cu spânzurătoarea. Sigur, el n-ar fi putut veni, nu li se îngăduia 
niciodată să părăsească baza la o asemenea oră. Dar probabil 
că ea nu ştia. 


Lucy Gray fredona, încercând diverse acorduri pentru cântec, 
în timp ce el îi admira curba gâtului, delicateţea pielii. Când se 
apropie, călcă pe o creangă veche, care se rupse cu un pocnet 
ascuţit. Ea sări de pe bolovan şi se întoarse, cu ochii măriţi de 
frică şi chitara întinsă, de parcă ar fi parat o lovitură. O clipă, el 
se temu că avea s-o ia la fugă, dar panica se transformă în 
uşurare la vederea lui. Clătină din cap, mai ruşinată decât o 
văzuse vreodată, şi îşi rezemă chitara de bolovan. 

— Scuze, încă sunt cu un picior în arenă. 

Dacă scurta lui incursiune în arenă îl lăsase cu nervii întinşi, 
cu o senzaţie permanentă de coşmar, putea să-şi închipuie cum 
e pentru ea. Ultima lună le întorsese vieţile pe dos şi îi 
schimbase pentru totdeauna. Un lucru cu adevărat trist, pentru 
că amândoi erau oameni ieşiţi din comun, cărora lumea le 
arătase cea mai dură dintre feţele sale. 

— Da, îţi lasă o impresie puternică, admise el. 

Rămaseră o clipă neclintiţi, sorbindu-se din priviri, apoi se 
mişcară în acelaşi timp. Punga cu gheaţă îi alunecă din mână 
când ea îl cuprinse în braţe, contopindu-şi trupul cu al lui. Elo 
îmbrăţişă, amintindu-şi cât de mult se temuse pentru ea, pentru 
el însuşi, şi cum nu îndrăznise să-şi imagineze momentul pe 
care-l trăia acum, pentru că i se părea de neatins. Dar iată-i aici, 
în siguranţă, pe o pajişte minunată. La trei mii de kilometri de 
arenă. Imbătaţi de lumina soarelui şi fără nimic care să-i 
despartă. 

— M-ai găsit! spuse ea. 

In Districtul 12? In Panem? În lumea întreagă? Nu conta, nu 
conta câtuşi de puţin. 

— Ştiai c-o să te găsesc. 

— Speram. Nu ştiam. Sorţii nu păreau în favoarea mea. 

Se depărtă de el cât să-şi elibereze o mână şi să-şi treacă 
degetele peste buzele lui. Coriolanus îi simţi bătăturile făcute de 
strune şi pielea catifelată din jurul lor, în timp ce ea îi examina 
rana cu care se alesese în noaptea dinainte. Apoi, aproape cu 
sfială, îl sărută, trimiţându-i fiori prin tot corpul. El răspunse fără 
să se sinchisească de durerea din buze, îi răspunse înfometat şi 
curios, cu fiecare nerv trezit la viaţă. O sărută până când buza 


începu să-i sângereze uşor şi ar fi continuat dacă ea nu s-ar fi 
retras. 

— Haide, zise ea. Vino la umbră. 

Gheaţa care mai rămăsese îi trosni sub talpă şi el o ridică. 

— Pentru tine. 

— Ooo, mulţumesc. 

Lucy Gray îl trase lângă bolovan. Luă punga, o găuri muşcând 
dintr-un colţ, apoi o ridică deasupra buzelor ca să-i curgă 
gheaţa topită în gură. 

— Ah! Cred că, până-n noiembrie, e singurul lucru rece de- 
aici. 

Strânse punga şi se stropi uşor pe față. 

— E minunat, lasă-te pe spate. 

El îşi dădu capul pe spate, simţi firicelul de apă pe buze şi îl 
linse la timp pentru o nouă sărutare lungă. Apoi ea îşi trase 
genunchii la piept. 

— Spune-mi, Coriolanus Snow, ce faci pe pajiştea mea? 

Chiar aşa, ce făcea? 

— Pur şi simplu, petrec puţin timp cu fata mea, răspunse el. 

— Nici nu-mi vine să cred. 

Lucy Gray cuprinse cu privirea toată Pajiştea. 

— După extragere, nimic nu mi s-a părut cu adevărat real. lar 
Jocurile Foamei au fost doar un coşmar. 

— Şi pentru mine, spuse el. Dar vreau să ştiu ce s-a întâmplat 
cu tine. Când camerele de televiziune nu te-au putut vedea. 

Se aşezară unul lângă altul, cu umerii, coastele şi şoldurile 
lipite, cu degetele împletite, împărtăşindu-şi amintirile şi 
împărțind apa rece. Lucy Gray începu să povestească primele 
zile ale Jocurilor, când se ascunsese împreună cu Jessup, pe 
care turbarea îl afecta din ce în ce mai mult. 

— Ne-am tot mutat dintr-un loc în altul prin tuneluri. Acolo, 
jos, eşti ca într-un labirint. lar sărmanul Jessup era din ce în ce 
mai bolnav şi mai nebun. In prima noapte ne-am făcut culcuşul 
aproape de ieşire. Tu ai fost, nu? Cel care a venit să-l mute pe 
Marcus? 

— Eu şi Sejanus. El a intrat în arenă ca să... ei bine, nici măcar 
nu ştiu sigur de ce, ca să facă un soi de declaraţie. Pe mine m- 
au trimis să-l scot de-acolo, îi explică Coriolanus. 


— Tu l-ai omorât pe Bobbin? întrebă ea repede. 

El încuviinţă din cap. 

— N-am avut de ales. Apoi ceilalţi trei au încercat să mă 
omoare. 

Faţa ei se întunecă. 

— Ştiu. l-am auzit lăudându-se când se întorceau de la 
turnichete. M-am gândit că poate chiar erai mort. M-a speriat 
gândul că te-aş putea pierde. Am stat cu sufletul la gură până 
când mi-ai trimis apa. 

— Atunci ştii cum a fost fiecare clipă pentru mine, spuse 
Coriolanus. Nu m-am putut gândi decât la tine. 

— Şi eu la fel. 

Ea îşi încleştă degetele. 

— Am strâns pudriera atât de tare, încât mi se vedea modelul 
cu trandafiri pe palmă. 

El îi luă mâna şi îi sărută palma. 

— Voiam atât de mult să te ajut şi mă simţeam atât de inutil! 

Ea îl mângâie pe obraz. 

— Oh, nu. Simţeam că ai grijă de mine. Cu apa, cu mâncarea 
şi, crede-mă, scoaterea lui Bobbin din joc a contat enorm, deşi 
ştiu că trebuie să fi fost îngrozitor pentru tine. Pentru mine sigur 
a fost. 

Lucy Gray recunoscu că omorâse trei tributuri. Mai întâi pe 
Wovey, deşi nu pe ea o ţintise. Doar lăsase sticla cu câteva 
înghiţituri de apă şi cu puţină otravă, ca şi cum ar fi căzut acolo 
din întâmplare, iar Wovey dăduse peste ea. 

— O pusesem pentru Coral. 

Afirmă că Reaper, căruia îi otrăvise băltoaca, se molipsise de 
rabie la grădina zoologică, atunci când îl scuipase Jessup în ochi. 

— Aşa că, de fapt, l-am omorât din milă. lar pe Treech l-am 
omorât cu vipera, fiind în legitimă apărare. Incă nu pricep de ce 
mă iubeau şerpii ăia aşa de mult. Nu sunt convinsă că i-a 
cucerit cântecul meu. Şerpii nici măcar nu aud prea bine. 

Aşa că el îi povesti. Despre laborator, despre Clemensia şi 
despre planul lui Gaul de a elibera şerpii în arenă, despre 
batistă, batista tatălui său, pe care-o aruncase pe furiş în cuvă 
ca să se obişnuiască şerpii cu mirosul ei. 

— Dar ei au găsit-o, cu ADN-ul meu şi al tău pe ea. 


— De asta eşti aici? Nu din cauza otrăvii de şobolani din 
pudrieră? întrebă ea. 

— Da, zise el. Cu otrava m-ai acoperit de minune. 

— Am făcut tot ce-am putut. 

Ea căzu câteva clipe pe gânduri. 

— Ei bine, asta e. Eu te-am salvat din foc şi tu m-ai salvat de 
şerpi. Acum răspundem fiecare de viaţa celuilalt. 

— Oare? o întrebă el. 

— Sigur că da. Tu eşti al meu şi eu sunt a ta. Stă scris în stele. 

— De asta nu putem scăpa. 

El se aplecă şi o sărută, cuprins de fericire, căci, deşi el nu 
credea în scrisul în stele, ea credea, şi asta era de-ajuns ca să-i 
garanteze loialitatea. lar despre loialitatea lui nu exista îndoială. 
Dacă nu se îndrăgostise de nicio fată din Capitoliu, era puţin 
probabil să-i ofere Districtul 12 vreo tentaţie. 

O atingere stranie, pe gât, îi distrase atenţia şi descoperi că 
Shamus îi roade gulerul. 

— Oh, vă salut! Pot să v-ajut cu ceva, doamnă? 

Lucy Gray râse. 

— De fapt, chiar poţi, dacă te pricepi. Trebuie mulsă. 

— S-o mulg... Hm. Nu ştiu sigur de unde să încep, spuse el. 

— De la o găleată. Avem acasă. 

Ea o împroşcă pe Shamus cu câţiva stropi de apă şi capra 
eliberă gulerul. Lucy Gray rupse punga, scoase ultimele două 
cuburi şi puse unul în gura lui Coriolanus şi unul într-a ei. 

— Ce minunat e să ai gheaţă în perioada asta a anului! Un lux 
vara şi un blestem iarna. 

— Nu poţi s-o ignori pur şi simplu? întrebă Coriolanus. 

— Nu pe aici. In ianuarie, ne îngheaţă ţevile şi trebuie să 
topim bucăţile de gheaţă pe sobă ca să facem rost de apă. 
Pentru şase oameni şi o capră? Ai fi surprins de câtă muncă e 
nevoie. E mai bine când vine zăpada; se topeşte destul de uşor. 

Lucy Gray apucă frânghia lui Shamus şi ridică chitara. 

— O iau eu, zise Coriolanus şi se întinse după instrument. 

Apoi se întrebă dacă ea avea destulă încredere în el să i-o 
dea. 

Lucy Gray i-o întinse fără ezitare. 


— Nu e la fel de frumoasă precum cea pe care ne-a 
împrumutat-o Pluribus, dar ne achită cheltuielile. Singura 
problemă e că nu prea mai avem corzi, iar cele făcute de noi nu 
sunt la fel de bune. Crezi că dacă i-aş scrie mi-ar trimite câteva? 
Sunt sigură că i-au rămas unele de când avea clubul. Pot plăti. 
Incă mai am mare parte din banii de la decanul Highbottom. 

Coriolanus se opri. 

— De la decanul Highbottom? Decanul Highbottom ţi-a dat 
bani? 

— Da, dar cumva pe ascuns. Mai întâi şi-a cerut scuze pentru 
toate cele prin care am trecut, apoi mi-a strecurat în buzunar un 
teanc de bani. M-am bucurat de ei. Stolul nu a cântat cât am 
lipsit. Erau prea zdruncinaţi de pierderea mea. Oricum, pot plăti 
pentru corzi, dacă vrea să m-ajute. 

Coriolanus promise c-o să-l întrebe în următoarea scrisoare, 
dar vestea despre generozitatea decanului Highbottom îl dădu 
peste cap. De ce încarnarea răului o ajutase pe iubita lui? Din 
respect? Din milă? Se simţise vinovat? Fusese un capriciu de 
morfinoman? Intorcea fapta decanului pe toate părţile în timp 
ce se apropiau de verandă, unde Lucy Gray o legă pe Shamus 
de un stâlp. 

— Hai înăuntru să-mi cunoşti familia. 

Lucy Gray îl luă de mână şi îl conduse spre uşă. 

— Ce mai face Tigris? Mi-aş fi dorit să îi mulţumesc personal 
pentru săpun şi pentru rochie. Acum, când sunt acasă, vreau să- 
i trimit o scrisoare şi poate un cântec, dacă reuşesc să compun 
ceva destul de bun. 

— l-ar plăcea, spuse Coriolanus. Lucrurile nu stau tocmai bine 
acasă. 

— Sunt sigură că le lipseşti. E ceva mai mult de-atât? întrebă 
ea. 

Până să răspundă el, intrară în casă. Locuinţa era alcătuită 
dintr-o cameră comună mare şi ceea ce părea un dormitor, sus, 
într-un soi de pod. În spate, o sobă cu cărbuni, un raft cu vase şi 
un frigider antic reprezentau bucătăria. Lângă peretele din 
dreapta era un raft cu costumele lor de spectacol, iar lângă cel 
din stânga se afla colecţia lor de instrumente. Pe o ladă stătea 
un televizor vechi, cu o antenă prea mare, ramificată precum 


coarnele de cerb şi prinsă cu bucăți de folie de aluminiu 
răsucite. În afară de nişte scaune şi o masă, încăperea nu era 
mobilată. 

Tam Amber stătea pe un scaun, sprijinit de spătar; avea 
mandolina în poală, dar nu cânta. Clerk Carmine scosese capul 
din pod şi se uita nefericit la Barb Azure şi la Maude Ivory, care 
părea foarte indignată. Văzându-i pe cei doi, fetiţa se repezi la 
Lucy Gray şi începu să o tragă spre fereastra care dădea în 
curtea din spate. 

— Lucy Gray, iar face belele! 

— L-ai lăsat să intre? o întrebă Lucy Gray, părând să ştie 
despre cine vorbea. 

— Nu. A zis că vrea doar să-şi ia restul lucrurilor. | le-am 
aruncat în spate, răspunse Barb Azure, cu braţele încrucişate în 
semn de dezaprobare. 

— Atunci care e beleaua? întrebă Lucy Gray calm, dar 
Coriolanus simţi că-l strânge mai tare de mână. 

— Asta, răspunse Barb Azure, arătând spre fereastra din 
spate. 

Incă ţinând-o de mână, Coriolanus o urmă pe Lucy Gray şi se 
uită în curte. Maude Ivory se strecură între ei. 

— Sejanus trebuia să mă ajute cu nucile. 

Billy Taupe stătea în genunchi, cu o grămadă de haine şi 
câteva cărţi pe lângă el. Vorbea repede, desenând ceva în 
ţărână. Din când în când gesticula, arătând când într-o parte, 
când în alta. In faţa lui, sprijinit într-un genunchi, Sejanus 
asculta foarte atent, încuviinţând din cap şi uneori întrebând 
ceva. Deşi îl irita apariţia lui Billy Taupe pe ceea ce considera 
acum a fi teritoriul său, Coriolanus nu vedea nimic îngrijorător. 
Nu-şi putea imagina despre ce vorbeau Billy Taupe şi Sejanus. 
Poate descoperiseră că au ceva în comun - lipsa de înţelegere 
de care dădeau dovadă familiile lor - de care să se plângă? 

— lţi faci griji pentru Sejanus? Nu păţeşte nimic. El stă de 
vorbă cu oricine. 

Coriolanus încercă în zadar să-şi dea seama ce schiţează Billy 
Taupe în ţărână. 

— Ce desenează acolo? 


— Se pare că îi dă nişte indicaţii, spuse Barb Azure, luându-i 
chitara. Şi, dacă am dreptate, prietenul tău trebuie să plece 
acasă. 

— Mă ocup eu de asta. 

Lucy Gray încercă să-şi desprindă mâna dintr-a lui, dar 
Coriolanus nu-i dădu drumul. 

— Mulţumesc, dar nu trebuie să ai grijă de tot bagajul meu. 

— E scris în stele, bănuiesc, zise Coriolanus, cu un zâmbet. 

Oricum era timpul să-şi înfrunte rivalul şi să stabilească nişte 
reguli. Billy Taupe trebuia să accepte că Lucy Gray nu maiea 
lui, ci îi aparţine definitiv şi irevocabil lui Coriolanus. 

Lucy Gray nu răspunse, dar nu mai încercă să-şi elibereze 
mâna. Când ieşiră în tăcere pe uşa din spate, lumina soarelui de 
august, ajuns sus pe cer, îl făcu să mijească ochii. Cei doi erau 
aşa de concentrați încât, abia când el şi Lucy Gray se aplecară 
deasupra lor, Billy Taupe reacţionă, ştergând desenul din ţărână 
cu mâna. 

Fără aluzia lui Barb Azure, Coriolanus poate nu şi-ar fi dat 
seama, dar, avertizat fiind, recunoscu imaginea aproape 
imediat. Era o hartă a bazei militare. 

ejanus tresări şi se grăbi să se ridice în picioare şi să-şi 


scuture praful de pe uniformă, iar Coriolanus nu putu să nu-şi 


spună că reacţionează ca şi cum ar fi vinovat. Billy Taupe, pe de 
altă parte, se ridică încet, aproape leneş, gata să-i înfrunte. 

— Ei, ia te uită cine s-a hotărât să vorbească din nou cu mine! 
spuse, zâmbindu-i larg, dar cu stânjeneală, lui Lucy Gray. 

Era prima oară când îşi vorbeau după Jocurile Foamei? 

— Sejanus, Maude Ivory e foarte supărată fiindcă n-ai ajutat-o 
să curețe nucile, spuse Lucy Gray. 

— Da, m-am sustras de la îndatoririle mele. 

Sejanus îi întinse mâna lui Billy Taupe, care i-o strânse fără 
nicio ezitare. 

— Mă bucur că te-am cunoscut. 

— Sigur, şi eu. In unele zile mă poţi găsi prin apropierea 
Vetrei, dacă vrei să mai vorbim, răspunse Billy Taupe. 

— O să ţin minte, promise Sejanus, înainte de a se îndrepta 
spre casă. 

Lucy Gray dădu drumul mâinii lui Coriolanus şi îşi îndreptă 
umerii în faţa lui Billy Taupe. 

— Pleacă, Billy Taupe! Şi nu te mai întoarce! 

— Sau ce, Lucy Gray? O să-ţi asmuţi Apărătorul Păcii 
împotriva mea? 

Billy Taupe râse. 

— Dacă trebuie, răspunse ea. 

El îi aruncă o privire lui Coriolanus. 

— Păreţi o pereche destul de inofensivă. 

— N-ai înţeles. Nu mai există cale de întoarcere, zise Lucy 
Gray. 

El se înfurie. 

— Ştii că n-am încercat să te omor. 

— Ştiu că încă eşti înhăitat cu fata care-a făcut-o, ripostă ea. 
Am auzit că în vila primarului te simţi ca acasă. 

— În primul rând, cine m-a trimis acolo, mă întreb? Mi se face 
greață când văd cum îi amăgeşti pe copii. Sărmana Lucy Gray! 
Sărmana mieluşea! mârâi el. 

— Nu sunt proşti. Şi ei vor să pleci, îi aruncă ea. 

Cu o zvâcnire a braţului, Billy Taupe o prinse de încheietura 
mâinii şi o trase spre el. 

— Şi, mai exact, unde ar trebui să plec? 


Până să intervină Coriolanus, Lucy Gray îşi înfipse dinţii în 
mâna lui Billy Taupe; el ţipă şi îi dădu drumul. Il săgetă cu 
privirea pe Coriolanus, care se oprise protector lângă ea. 

— S-ar părea că nici tu nu eşti tocmai singură. Asta e amantul 
tău din Capitoliu? A bătut atâta drum pentru tine? Il aşteaptă 
câteva surprize. 

— Ştiu deja totul despre tine. 

De fapt, Coriolanus nu ştia nimic. Dar aşa se simţea mai puţin 
în dezavantaj. 

Billy Taupe râse, neîncrezător. 

— Despre mine? Eu sunt un boboc de trandafir într-o grămadă 
de bălegar. 

— De ce nu pleci, cum te-a rugat? întrebă Coriolanus cu 
răceală. 

— Prea bine, plec. O să afli tu. 

Billy Taupe îşi luă toate lucrurile în braţe. 

— O să afli destul de repede. 

Se îndepărtă cu paşi mari, pierzându-se în arşiţa dimineţii. 

Frecându-şi încheietura mâinii de care o prinsese, Lucy Gray îl 
privi plecând. 

— Dacă vrei să fugi, acum e momentul. 

— Nu vreau să fug, răspunse Coriolanus, deşi schimbul de 
replici fusese neliniştitor. 

— E un mincinos şi un nemernic. Sigur, eu flirtez cu oricine. 
Face parte din meseria mea. Dar ceea ce insinuează el pur şi 
simplu nu e adevărat. 

Lucy Gray aruncă o privire spre fereastră. 

— Şi ce dacă ar fi? Dacă aş fi avut de ales între asta şi a o lăsa 
pe Maude Ivory să moară de foame? Niciunul dintre noi n-ar fi 
îngăduit să se întâmple aşa ceva, indiferent care-ar fi fost 
preţul. Numai că pentru el aplică alte reguli decât pentru mine. 
Ca întotdeauna. Ceea ce face din el o victimă face din mine un 
gunoi. 

Asta îi trezi lui Coriolanus amintirea tulburătoare a discuţiei cu 
Tigris şi se grăbi să schimbe subiectul. 

— El se vede cu fiica primarului acum? 

— Uite cum a fost. Eu l-am trimis acolo, să facă rost de nişte 
bani dând lecţii de pian, şi următorul lucru pe care-l ştiu e că 


tăticul ei mi-a strigat numele la extragere, răspunse Lucy Gray. 
Nu ştiu sigur ce i-o fi spus ea. Primarul ar înnebuni dacă ar afla 
că ea umblă prin oraş cu Billy Taupe. Ei bine, am supravieţuit în 
Capitoliu, dar nu ca să am parte de aceeaşi mizerie la 
întoarcere. 

Ceva din întreaga ei atitudine, mâhnirea profundă, îl convinse 
pe Coriolanus. li atinse braţul. 

— Atunci fă-ţi o viaţă nouă. 

Ea îşi împleti degetele cu ale lui. 

— O viaţă nouă. Cu tine. 

Dar deasupra ei plutea un nor. 

Coriolanus o înghionti. 

— N-avem o capră de muls? 

Faţa ei se însenină. 

— Ba da. 

Il conduse înapoi, în casă, unde află că Maude Ivory îl dusese 
pe Sejanus afară, ca să-l înveţe s-o mulgă pe Shamus. 

— N-a putut spune nu. E în dizgrație pentru că a vorbit cu 
duşmanul, le explică Barb Azure. 

Scoase din frigiderul vechi un vas cu lapte rece, îl puse pe 
masă şi îl examină. Clerk Carmine luă de pe raft un borcan cu 
ceva bizar deasupra. O manivelă prinsă de capac părea să 
mişte în borcan nişte palete mici. 

— Ce faci acolo? întrebă Coriolanus. N 

— Muncesc în zadar, răspunse Barb Azure râzând. Incerc s- 
adun destulă smântână ca să facem unt. Numai că laptele de 
capră nu se separă, spre deosebire de ăla de vacă. 

— Poate dacă mai aştepţi o zi? sugeră Clerk Carmine. 

— Ei bine, poate. 

Barb Azure puse vasul la loc, în frigider. 

— l-am promis lui Maude Ivory că încercăm. E înnebunită după 
unt. Tam Amber a făcut putineiul pentru ziua ei. Rămâne de 
văzut dacă reuşim, spuse Lucy Gray. 

Coriolanus începu să se joace cu manivela. 

— Adică voi o să... 

— Teoretic, când o s-avem destulă smântână, o să învârtim 
mânerul şi paletele o vor bate până se va face unt, îi explică 
Lucy Gray. Oricum, aşa ne-a spus cineva. 


— Se pare că e nevoie de multă muncă. 

Coriolanus se gândi la frumoasele şi uniformele bucăţi de unt 
cu care se servise la bufet, în ziua extragerii, fără să se întrebe 
nici măcar o clipă de unde vin. 

— Este. Dar, dacă ne iese, o să merite. De când m-au luat pe 
mine, Maude Ivory nu mai doarme bine. Ziua totul pare în 
ordine, dar noaptea se trezeşte ţipând, mărturisi Lucy Gray. 
Încercăm să aducem puţină fericire în căpşorul ei. 

Barb Azure strecură laptele proaspăt adus de Sejanus şi de 
Maude Ivory şi îl turnă în căni, în timp ce Lucy Gray împărțea 
pâinea. Coriolanus nu mai băuse niciodată lapte de capră, însă 
Sejanus plescăi din buze, spunând că-i aduce aminte de 
copilăria lui din Districtul 2. 

— Eu am fost vreodată în Districtul 2? întrebă Maude Ivory. 

— Nu, scumpo, e departe, în vest. Stolul a stat mai mult în 
est, o lămuri Barb Azure. 

— De vreo câteva ori am mers în nord, adăugă Tam Amber şi 
Coriolanus îşi dădu seama că e prima oară când îl aude vorbind. 

— În ce district? întrebă Coriolanus. 

— De fapt, în niciunul, răspunse Barb Azure. În locuri de care 
Capitoliul nu se sinchiseşte. 

Coriolanus se simţi jenat pentru ei. Un asemenea loc nu 
exista. Sau, cel puţin, nu mai exista. Capitoliul controla întreaga 
lume cunoscută. Pentru câteva clipe, îşi imagină un grup de 
oameni îmbrăcaţi în blănuri de animale, trăind de azi pe mâine 
într-o peşteră. Presupuse că aşa ceva s-ar fi putut întâmpla, dar 
ar fi fost un mare pas înapoi, chiar faţă şi de viaţa din districte. 
O viaţă pe care cu greu o puteai numi omenească. 

— Probabil au adunat şi oamenii de-acolo, cum s-a întâmplat 
cu noi, spuse Clerk Carmine. 

Barb Azure zâmbi cu tristeţe. 

— Mă îndoiesc că vom afla vreodată. 

— Mai avem? Incă mi-e foame, se plânse Maude Ivory, dar 
pâinea se terminase. 

— Mănâncă o mână din nucile tale, o sfătui Barb Azure. La 
nuntă o să ni se dea de mâncare. 

Spre consternarea lui Coriolanus, se dovedi că Stolul avea de 
lucru după-amiază, trebuia să cânte în oraş, la o nuntă. Sperase 


să rămână din nou singur cu Lucy Gray, pentru o discuţie mai 
detaliată despre Billy Taupe, despre povestea relaţiei lor şi 
despre ce l-ar fi putut motiva să deseneze în ţărână o hartă a 
bazei militare. Dar toate mai aveau de aşteptat, pentru că Stolul 
începu să repete pentru spectacol imediat după spălatul 
vaselor. 

— Imi pare rău că trebuie să vă cer să plecaţi atât de curând, 
dar aşa ne câştigăm noi pâinea. Lucy Gray îi conduse pe 
Coriolanus şi pe Sejanus până la uşă. 

— Fiica măcelarului îşi pune pirostriile şi trebuie să facem 
impresie bună. Acolo vor fi oameni cu bani, care să ne angajeze. 
Cred că aţi putea să ne aşteptaţi şi să plecăm împreună, dar 
astfel... 

— Am oferi un subiect de bârfă, încheie Coriolanus, încântat 
că ea fusese cea care o spusese. Poate e mai bine să rămână 
între noi. Când te pot revedea? 

— Oricând vrei, răspunse ea. Bănuiesc că programul tău e mai 
încărcat decât al meu. 

— Cântaţi în Vatră sâmbăta viitoare? întrebă el. 

— Dacă ne mai lasă. După scandalul de azi-noapte. 

Căzură de acord să vină el cât mai devreme cu putinţă, ca să 
poată petrece alături de ea câteva minute preţioase înainte de 
spectacol. 

— Chiar în spatele Vetrei e o magazie. Ne putem întâlni acolo. 
Dacă nu se ţine spectacolul, vino aici, acasă. 

Coriolanus aşteptă până când el şi Sejanus ajunseră pe 
străduţele dosnice şi pustii din apropierea bazei ca să aducă 
vorba de Billy Taupe. 

— Ei, şi despre ce-aţi discutat voi doi? 

— Despre nimic, de fapt, răspunse Sejanus stânjenit. Doar i- 
am bârfit puţin pe localnici. 

— Şi pentru asta era nevoie de o hartă a bazei? întrebă 
Coriolanus. 

Sejanus se opri brusc. 

— Nu-ţi scapă niciodată nimic, nu-i aşa? Ţin minte de la 
şcoală. Mă uitam cum îi urmăreşti pe alţii. Prefăcându-te că n-o 
faci. Şi alegând cu atâta grijă momentele în care să-ţi spui 
părerea. 


— În clipa asta îmi spun părerea, Sejanus. Despre ce vorbeaţi 
atât de concentrați, cu harta bazei în faţă? Ce e el? Un 
simpatizant al rebelilor? 

Sejanus îşi feri privirea, dar Coriolanus continuă: 

— De ce-l interesează baza Capitoliului? 

Sejanus se uită un minut în pământ, apoi răspunse: 

— E vorba de fată. Cea de la execuţia prin spânzurare. Cea pe 
care au arestat-o acum câteva zile. E întemniţată acolo. 

— Şi rebelii vor s-o salveze? insistă Coriolanus. 

— Nu. Doar să comunice cu ea. Să ştie dacă e teafără, îi 
explică Sejanus. 

Coriolanus se strădui să nu-şi piardă controlul. 

— lar tu ai spus că-i poţi ajuta. 

— Nu, n-am promis nimic. Dar, dacă pot, dacă ajung prin 
apropierea gheretei paznicului, poate aflu câte ceva. Familia ei 
e disperată, spuse Sejanus. 

— Oh, minunat! Fantastic! Deci acum eşti informator al 
rebelilor. 

Coriolanus o luă din loc. 

— Credeam că ai lăsat baltă toată povestea cu rebelii! 

Sejanus îl urmă. 

— Nu pot, înţelegi? Face parte din mine. lar tu eşti cel care a 
spus că o să-i pot ajuta pe oamenii din districte dacă accept să 
plec din arenă. 

— Cred c-am spus că poţi lupta pentru tributuri, adică să le 
asiguri condiţii mai omeneşti, îl corectă Coriolanus. 

— Condiţii omeneşti! răbufni Sejanus. Când tributurile sunt 
silite să se ucidă între ele! Şi sunt oricum din districte, aşa că nu 
văd nicio deosebire. E ceva atât de neînsemnat, Coryo, să aflu 
ce se întâmplă cu fata aia. 

— Evident că nu e, îl contrazise Coriolanus. Oricum, nu pentru 
Billy Taupe. Altminteri de ce-ar fi şters atât de repede harta? 
Doar fiindcă ştie ce-ţi cere. Ştie că face din tine un colaborator. 
Şi ştii ce păţesc colaboratorii? 

— Mă gândeam doar că... începu Sejanus. 

— Nu, Sejanus, nu gândeşti deloc! se înfurie Coriolanus. Şi, 
încă şi mai rău, te înhăitezi cu oameni care nici măcar nu par în 
stare să gândească. Billy Taupe? Oricum, ce are el de câştigat 


de aici? Bani? Fiindcă, dacă asculţi ce spune Lucy Gray, cei din 
Stol nu sunt rebeli. Nu sunt nici din Capitoliu. Se bazează doar 
pe identitatea lor, oricare ar fi ea. 

— Nu ştiu. A spus că... mă roagă pentru un prieten, se bâlbâi 
Sejanus. 

— Pentru un prieten? 

Coriolanus îşi dădu seama că ţipă şi cobori vocea. 

— Un prieten de-ai lui Arlo, care-a pus exploziv în mină? A fost 
un complot genial. Ce spera să obţină? N-au niciun fel de 
resurse, n-au absolut nimic care să le permită să reînceapă 
războiul. Şi, între timp, muşcă mâna care-i hrăneşte, fiindcă, 
dacă n-ar fi minele, ce-ar mânca aici, în Doisprezece? Nu au 
prea multe posibilităţi. Ce tactică a fost asta? 

— Una disperată. Uită-te-n jur! zise Sejanus şi îl prinse de 
braţ, silindu-l să se oprească. Cât crezi că mai pot continua aşa? 

Pe Coriolanus îl inundă un val de ură când îşi aminti de război, 
de viaţa lui devastată de rebeli. Işi eliberă braţul dintr-o 
smucitură. 

— Au pierdut războiul. Un război început de ei. Şi-au asumat 
riscul ăsta. Acum plătesc. 

Sejanus se uită în jur, de parcă n-ar fi ştiut sigur în ce parte s- 
o ia, apoi se lăsă să cadă pe un rest de zid de pe marginea 
drumului. Coriolanus avu neplăcuta senzaţie că a intrat, cumva, 
în rolul bătrânului Strabo Plinth în nesfârşitele discuţii despre 
direcţia în care trebuie să se îndrepte loialitatea lui Sejanus. Nu 
se angajase să facă aşa ceva. Pe de altă parte, dacă Sejanus se 
răzvrătea acolo, în Districtul 12, cine ştie cum avea să se 
sfârşească totul. 

Coriolanus se aşeză lângă el. 

— Uite ce e, cred că lucrurile se vor îmbunătăţi, chiar se vor 
îmbunătăţi, dar nu în felul ăsta. Pe măsură ce-o să meargă mai 
bine peste tot, şi aici o să fie mai bine, dar nu şi dacă se 
străduiesc întruna să arunce minele în aer. Aşa nu creşte decât 
numărul morţilor, şi nimic mai mult. 

Sejanus încuviinţă şi rămaseră aşezaţi acolo cât trecură pe 
lângă ei câţiva copii în haine jerpelite, dând cu piciorul într-o 
cutie veche, de tablă, ca s-o rostogolească pe drum. 

— Crezi că am comis un act de trădare? 


— Încă nu, răspunse Coriolanus, schiţând un zâmbet. 

Sejanus trase de câteva buruieni crescute în crăpăturile 
zidului. 

— Dr. Gaul crede că da. Tata s-a dus la ea, înainte de a merge 
la decanul Highbottom şi la consiliul profesoral. Toată lumea 
ştie că, de fapt, ea e cea care ne conduce. S-a dus s-o întrebe 
dacă mie mi se poate da şansa pe care ai primit-o tu, dacă mă 
pot înrola şi eu ca Apărător al Păcii. 

— Credeam că asta se întâmplă automat, spuse Coriolanus. 
Dacă eşti exmatriculat, ca mine. 

— Aşa spera şi tata. Dar ea a zis altceva: „Nu compara faptele 
băieţilor. O tactică incorectă nu e acelaşi lucru cu un act de 
trădare cum e susţinerea rebelilor.” 

In vocea lui Sejanus se strecură amărăciunea. 

— Şi aşa a apărut un cec pentru un nou laborator cu mutanţi 
de-ai ei. Cred că a fost cel mai scump bilet pentru Districtul 12 
din istorie. 

Coriolanus fluieră uşor. 

— O sală de sport şi un laborator? 

— Poţi spune ce vrei, dar eu am făcut pentru reconstrucţia 
Capitoliului mai mult decât preşedintele însuşi! glumi Sejanus 
fără tragere de inimă. Ai dreptate, Coriolanus, am fost prost. Din 
nou. Pe viitor o să fiu mai prudent. Indiferent ce m-ar aştepta. 

— Probabil o porţie de minciunele, răspunse Coriolanus. 

— Ei bine, atunci te urmez, zise Sejanus şi îşi continuară 
drumul către bază. 

Când intrară, colegii lor de cameră tocmai de dădeau jos din 
pat. Sejanus îl luă pe Prăjină să-l ajute să exerseze, iar Smiley şi 
Bug se duseră să vadă cum stau lucrurile în camera de 
recreere. Coriolanus plănuise să-şi petreacă orele rămase până 
la cină învățând pentru testul de admitere la şcoala de ofiţeri, 
dar discuţia cu Sejanus îi dăduse o idee. Dr. Gaul îi luase 
apărarea. Mă rog, de fapt, nu-l apărase. Dar avusese grijă ca 
Strabo Plinth să priceapă că el, Coriolanus, face parte dintr-o cu 
totul altă categorie decât fiul său delincvent. Infracţiunea lui 
Coriolanus consta doar într-o „tactică incorectă”, ceea ce, în 
fond, nici nu prea suna a infracţiune. Poate că nu-l trecuse 
definitiv pe lista rataţilor. In perioada Jocurilor, păruse să acorde 


timp educaţiei lui. Se concentrase asupra lui în mod special. Ar 

fi meritat să-i trimită o scrisoare, numai că... numai că... ei bine, 
habar n-avea ce speră să obţină scriind-o. Dar, cine ştie, poate, 

cu timpul, ajungea un ofiţer cu oarecare importanţă, chiar dacă 
drumurile lor nu aveau să se mai încrucişeze. Deja i se luase tot 
ce preţuia mai mult. Ea nu-i putea face nimic mai rău decât să-l 
ignore. 

Coriolanus rodea capătul pixului, străduindu-se să-şi pună 
gândurile în ordine. Să înceapă cerându-şi scuze? De ce? Ea 
avea să ştie că nu-i pare rău fiindcă a încercat să câştige, ci 
fiindcă a fost prins. Mai bine să sară cu totul peste scuze. Ar fi 
putut să-i scrie despre viaţa lui de-acolo, din bază, dar ar fi 
părut prea banal. Discuţiile lor fuseseră, întotdeauna, elevate. O 
lecţie în continuă desfăşurare, exclusiv în folosul lui. Şi atunci îi 
veni ideea. Ceea ce trebuia să facă era să continue lecţia. Unde 
rămăseseră? La eseul lui de o singură pagină despre haos, 
control şi... care era al treilea cuvânt? Intotdeauna îi fusese 
greu să şi-l amintească. Oh, da, contract. Cel care avea nevoie 
de ajutorul puternicului Capitoliu ca să fie impus. Aşa că 
începu... 

Stimată dr. Gaul, 

S-au petrecut atâtea de la ultima noastră discuţie, care mă inspiră în 
fiecare zi. Districtul 12 îmi oferă o excelentă scenă pe care pot urmări 
lupta dintre haos şi control şi, ca Apărător al Păcii, am un loc în primul 
rând. 

Continuă vorbind despre lucrurile în care fusese implicat de 
când sosise. Tensiunea palpabilă dintre cetăţeni şi forţele 
Capitoliului, modul în care ameninţase să răbufnească printr-o 
manifestare violentă la execuţia prin spânzurare şi cel în care se 
revărsase într-o încăierare la Vatră. 

Mi-a adus aminte de timpul petrecut în arenă. Una e să vorbeşti, 
teoretic, despre esenţa naturii umane şi alta e s-o iei în considerare 
când primeşti un pumn în gură. Numai că, de data asta, m-am simţit 
mult mai pregătit. Nu sunt convins că suntem cu toţii, prin naştere, 
atât de violenţi cum spuneți, dar e nevoie de foarte puțin ca să iasă la 
suprafață fiara din noi, cel puţin la adăpostul întunericului. Mă întreb 
câți dintre minerii ăştia ar fi dat chiar şi un pumn în cazul în care 
Capitoliul le-ar fi putut vedea feţele. În timpul spânzurării, sub soarele 
amiezii, au mârâit, dar niciunul n-a îndrăznit să lupte. 


Ei bine, iată ceva la care mă pot gândi cât mi se vindecă buza. 

Adăugă că nu se aşteaptă la un răspuns din partea ei, dar că îi 
transmite urările lui de bine. Două pagini. Scurt şi prietenos. Nu 
pretindea să i se dea mare atenţie. Nu cerea nimic. Nu se scuza. 
Impături apăsat scrisoarea, sigilă plicul şi i-l adresă ei, la 
Citadelă. Ca să evite întrebările, mai ales pe ale lui Sejanus, se 
duse imediat s-o pună la cutia poştală. Rămâne de văzut dacă e 
de vreun folos, se gândi. 

La cină, minciunele sosiră ca desert după răbdările prăjite, o 
specialitate exotică, cu felii groase de cartof, şi el îşi mâncă, 
până la ultima îmbucătură şi cu mare poftă, porţia de pe tava 
umplută cu vârf. După cină, Sejanus îl ajută să înveţe pentru 
test, păstrând o atitudine neutră în privinţa propriei sale 
înscrieri la şcoala de ofiţeri. 

— Şansa asta nu se oferă decât de trei ori pe an, şi una dintre 
cele trei ocazii e miercuri după-amiază, spuse Coriolanus. Ar 
trebui să încercăm amândoi. Fie şi numai ca exerciţiu. 

— Nu, eu încă nu înţeleg foarte bine toate chestiile astea 
militare. Insă cred că tu o să te descurci, răspunse Sejanus. Şi 
chiar dacă, în privinţa lor, eşti puţin nesigur, în rest o să fii as şi 
scorul final are şanse să iasă suficient de bun ca să treci testul. 
Dă-i bătaie, ia testul până nu uiţi toată matematica. 

Avea dreptate. Când era vorba de geometrie, Coriolanus 
simţea că începe să-şi iasă din mână. 

— Dacă ai fi ofiţer, poate te-ar lăsa să înveţi ca s-ajungi 
doctor. Erai foarte bun la ştiinţele naturii, insistă Coriolanus, 
încercând să afle ce se petrece în capul celuilalt după discuţia 
lor, fiindcă Sejanus avea neapărată nevoie de ceva asupra 
căruia să se concentreze. Şi pe urmă ai putea să ajuţi oamenii, 
aşa cum spuneai. 

— E adevărat, zise Sejanus căzând pe gânduri. Poate reuşesc 
să stau de vorbă cu doctorii de la infirmerie, să aflu cum au 
ajuns ei acolo. 

In dimineaţa următoare, după o noapte cu vise stranii, 
oscilând între ipostaza în care o săruta pe Lucy Gray şi cea în 
care hrănea puii de şarpe din laboratorul lui Gaul, Coriolanus îşi 
adăugă numele pe lista celor dornici să dea testul. Ofiţerul de 
serviciu îi spuse că o să fie oficial scutit de instrucţie, o răsplată 


suficientă în sine pentru a se înscrie, fiindcă săptămâna 
promitea să fie toridă. Insă, în realitate, era mai mult de-atât. 
Căldura, da, dar şi plicticoasa viaţă de zi cu zi începeau să-l 
obosească. Dacă avea să ajungă ofiţer, el unul intenţiona să 
găsească sarcini mai incitante. 

Ziua aduse două modificări în orarul obişnuit. Prima, faptul că 
puteau începe să facă de gardă, nu stârni cine ştie ce 
entuziasm, fiindcă toată lumea ştia că e o misiune plictisitoare. 
Totuşi, cugetă Coriolanus, era mai bine să stai la un birou în faţa 
cazărmilor decât să freci tigăi. Poate reuşea să găsească puţin 
timp în care să citească sau să scrie pe furiş. 

A doua schimbare îl sperie. Când se prezentară la instrucţie 
pentru tragerea la ţintă, li se spuse că sugestia lui Coriolanus de 
a trage în păsările din zona spânzurătorii fusese aprobată. Insă, 
înainte de a o pune în practică, Citadela le cerea să prindă în jur 
de o sută de gaiţe-limbute şi de gaiţe-zeflemitoare şi să trimită 
respectivele păsări, nevătămate, la Citadelă, pentru studiu. 
Plutonul lui primise însărcinarea să ajute după-amiază la 
plasarea coliviilor în copaci, ceea ce însemna că aveau să 
lucreze alături de oamenii de ştiinţă din laboratorul lui Gaul. 
Tocmai sosise o echipă, cu o aeronavă. In Citadelă nu văzuse 
mai mult de-o mână de oameni, dar îl irita gândul că s-ar fi 
putut întâlni cu cineva din laborator, unde fără îndoială că toată 
lumea cunoştea amănuntele despre şiretlicul lui cu şerpii şi 
despre dizgraţia care urmase. Apoi o idee cumplită îi veni în 
minte: dacă dr. Gaul dorea să supravegheze personal prinderea 
păsărilor? | se păruse aproape distractiv să-i trimită o scrisoare 
tocmai în cealaltă parte a Panemului, dar îl făcea să tremure 
gândul de a o întâlni faţă în faţă pentru prima oară după 
exilarea lui. 

Pe drum, hurducat în partea din spate a camionului, 
neînarmat şi probabil urmând să fie demascat în curând, i se 
spulberă tot optimismul care-l stăpânise la sfârşitul săptămânii. 
Stătea, afundat în tăcere, în mijlocul celorlalţi recruți care 
pălăvrăgeau încântați de ceea ce considerau a fi o excursie în 
sânul naturii. 

Insă Sejanus îi înţelegea frământările. 


— Să ştii că dr. Gaul n-o să fie aici, îi şopti el. Dacă suntem 
implicaţi noi, asta e muncă strict pentru lachei. 

Coriolanus dădu aprobator din cap, dar nu era convins. 

Când camionul se opri lângă copacul cu spânzurătoarea, se 
ascunse în spatele camarazilor din pluton şi îi privi atent pe cei 
cinci oameni de ştiinţă veniţi din Capitoliu, cu toţii îmbrăcaţi 
ridicol, în halatele lor albe, de laborator, de parcă ar fi fost pe 
punctul să descopere secretul nemuririi, nu să prindă nişte 
păsări proaste, pe o arşiţă de treizeci şi opt de grade. Studie 
fiecare faţă, dar niciuna nu i se păru nici măcar vag cunoscută 
şi asta îl ajută să se destindă puţin. Laboratorul cavernos 
adăpostea sute de oameni de ştiinţă, iar specialitatea celor 
sosiți acolo erau păsările, nu reptilele. li întâmpinară pe soldaţi 
cu bunăvoință, cerându-le tuturor să ia câte o capcană din plasă 
de sârmă, care semăna a colivie, şi explicându-le cum se 
montează. Recruţii se supuseră, luară capcanele şi se înşirară la 
marginea pădurii, lângă spânzurătoare. 

Văzând că dr. Gaul lipseşte, Sejanus ridică degetul mare, 
făcându-i semn lui Coriolanus că totul e bine, iar Coriolanus se 
pregătea să-i răspundă cu acelaşi gest, când observă o siluetă 
într-un luminiş aflat ceva mai adânc în pădure. O femeie în halat 
de laborator stătea nemişcată, cu spatele la ei şi cu capul 
înclinat, ascultând vacarmul cântecelor amestecate ale 
păsărilor. Ceilalţi oameni de ştiinţă aşteptară, respectuoşi, până 
ce ea termină şi se întoarse printre copaci. Când împinse o 
creangă într-o parte, Coriolanus îi văzu clar faţa, care ar fi fost 
uşor de uitat dacă n-ar fi existat ochelarii mari şi roz. O 
recunoscu imediat. Era femeia care-l dojenise pentru că-i 
deranjase păsările când el rătăcise prin laborator, încercând să 
fugă după ce o văzuse pe Clemensia prăbuşindu-se sub un 
curcubeu de puroi. Intrebarea era dacă ea avea să-şi aducă 
aminte de el. Coriolanus se aplecă şi mai tare în spatele lui 
Smiley, arătându-se fascinat de capcana pentru păsări. 

Femeia cu ochelari rozalii, pe care unul dintre ceilalţi oameni 
de ştiinţă o prezentă numind-o, cu căldură, „dr. Kay a noastră”, 
îi întâmpină prieteneşte şi le explică în ce constă misiunea lor - 
să adune cincizeci de gaiţe-limbute şi cincizeci de gaiţe- 
zeflemitoare - şi le spuse cum vor proceda. Soldaţii aveau să 


ajute la împânzirea pădurii cu capcane în care urmau să fie 
plasate, ca momeală, mâncare, apă şi păsări false. Timp de 
două zile, capcanele aveau să rămână deschise, pentru ca 
păsările să poată ieşi şi intra nestingherite. Miercuri aveau să se 
întoarcă, să împrospăteze momeala şi să pună capcanele în 
funcţiune. 

Dornici să-i facă pe plac, recruţii se împărţiră în cinci grupuri 
de câte patru şi fiecare grup porni împreună cu un om de ştiinţă 
într-o altă zonă a pădurii. Aflat în grupul bărbatului care o 
prezentase pe dr. Kay, Coriolanus se grăbi să se îndrepte către 
un pâlc de copaci şi să se ascundă în frunziş imediat ce i se ivi 
ocazia. Pe lângă capcane, cărau şi rucsacuri cu diversele tipuri 
de momeală. Merseră vreo sută de metri înainte de a ajunge la 
semnul roşu pe de un trunchi, care reprezenta, pentru ei, 
punctul zero. Urmând indicaţiile omului de ştiinţă, se deplasară 
concentric, lucrând câte doi ca să pună momeală în capcane şi 
să le plaseze cât mai sus, în copaci. 

Coriolanus se trezi făcând pereche cu Bug, care se dovedi un 
căţărător de prima mână, căci crescuse în Districtul 11, unde 
copiii ajutau la îngrijirea livezilor. Transpirând din belşug, 
petrecură două ore productive lucrând împreună, adică el 
punând momeala şi Bug agăţând capcanele de crengi. Când 
plutonul se reuni, Coriolanus se retrase în camion, unde rămase 
examinându-şi numeroasele muşcături de insecte, până când se 
depărtară suficient de dr. Kay. Ea nu-i acordase vreo atenţie 
deosebită. 

Nu fi paranoic! îşi spuse. Nu-şi aduce aminte de tine. 

Marţi reveniră la îndatoririle lor obişnuite, dar Coriolanus 
repetă ce învățase pentru test în timpul meselor şi înainte de 
stingere. Tânjea să se întoarcă la Lucy Gray şi ea i se tot 
strecura în gânduri, dar se străduia din răsputeri să şi-o scoată 
din minte, promiţându-şi că, după test, o să-şi poată petrece 
timpul visând cu ochii deschişi. Miercuri, îşi puse muşchii la 
treabă la instrucţia de dimineaţă, la prânz stătu singur cu 
manualul, pentru o ultimă repriză de studiu, apoi se duse în 
clasa rezervată pentru lecţiile de tactică. Se mai înscriseseră doi 
Apărători ai Păcii, unul de vreo douăzeci şi cinci-treizeci de ani, 
care pretindea că a mai dat testul de cinci ori, şi un altul care se 


apropia probabil de cincizeci şi părea prea bătrân ca să-şi mai 
schimbe modul de viaţă. 

Rezolvarea testelor se număra printre cele mai remarcabile 
talente ale lui Coriolanus şi îi era familiar valul de entuziasm 
care îl inundă când săltă coperta broşurii din faţa sa. Adora 
provocarea şi, datorită firii lui obsesive, cursa mintală cu 
obstacole îl absorbi instantaneu. Trei ore mai târziu, leoarcă de 
sudoare şi extenuat, dar fericit, îşi predă broşura şi se duse 
după gheaţă în sala de mese. Se aşeză în umbra îngustă a 
barăcii, frecându-şi tot trupul cu cuburi de gheaţă şi reluând 
întrebările în minte. Suferinţa provocată de pierderea carierei 
universitare reveni pentru scurt timp, dar o alungă, gândindu-se 
că ar fi putut deveni un comandant militar legendar, ca tatăl lui. 
Poate că asta îi rezervase destinul de la bun început. 

Restul plutonului său era încă împreună cu oamenii de ştiinţă 
din Capitoliu, camarazii săi se căţărau în copaci ca să activeze 
capcanele, aşa că el se duse să ridice corespondenţa colegilor 
de cameră. Íl întâmpinară două cutii imense, de la mami Plinth, 
făgăduindu-i încă o noapte fantastică în Vatră. Le cără în 
dormitor, dar se hotărî să le deschidă abia după întoarcerea 
celorlalţi. Separat, mami îi trimisese şi o scrisoare în care îi 
mulțumea pentru tot ce făcuse pentru Sejanus şi îl ruga să stea 
în continuare cu ochii pe băiatul ei. 

Coriolanus lăsă scrisoarea jos şi se gândi, oftând, că trebuie 
să fie paznicul lui Sejanus. Plecarea din Capitoliu îl scăpase, 
temporar, de chinul ăsta, dar Sejanus se înhăitase deja cu 
rebelii. Conspira cu Billy Taupe. Murea de grija unei fete 
întemniţate la corpul de gardă. Cât avea să mai dureze până să 
facă o altă ispravă, cum fusese furişarea în arenă? Atunci toată 
lumea avea să se aştepte din nou ca el, Coriolanus, să-l scoată 
pe Sejanus din încurcătură. 

Nu credea că Sejanus o să se schimbe cu adevărat, în asta 
consta problema. Poate că nu era în stare, dar, şi mai 
important, nici măcar nu voia. Deja respinsese ceea ce îi oferea 
viaţa de Apărător al Păcii: pretindea că nu e un trăgător bun şi 
refuza să dea testul de admitere la şcoala de ofiţeri, lăsând să 
se înţeleagă foarte clar că refuză să exceleze în folosul 
Capitoliului. Districtul 2 va fi întotdeauna casa lui. Oamenii din 


districte vor alcătui întotdeauna familia lui. Pentru el, cauza 
rebelilor o să fie veşnic legată de susţinerea locuitorilor 
districtelor şi o să considere întotdeauna că datoria lui morală e 
să-i ajute. N 

Coriolanus simțea cum creşte amenințarea. In Capitoliu, 
încercase să nu dea atenţie atitudinii greşite a lui Sejanus, dar 
lucrurile se schimbaseră. Acum era considerat adult şi 
consecințele acțiunilor sale puteau însemna viață sau moarte. 
Dacă-i ajuta pe rebeli, se putea trezi în fața unui pluton de 
execuție. Oricum, ce se petrecea în capul lui Sejanus? 

Dintr-un impuls, îi deschise dulapul, scoase cutia cu obiecte 
personale şi, cu mare grijă, o goli pe podea. Conţinea o 
grămadă de suvenire, un pachet de gumă de mestecat şi trei 
flacoane de medicamente prescrise de un medic din Capitoliu. 
Două păreau cu somnifere, dar al treilea avea o pipetă fixată de 
capac, semănând foarte mult cu ceea ce Coriolanus îl văzuse pe 
decanul Highbottom folosind uneori. Ştia că, în perioada când 
cedase nervos, Sejanus se aflase sub tratament, după cum îi 
dezvăluise mami, dar de ce-şi adusese Sejanus medicamentele? 
I le strecurase mami în cutie, ca măsură de precauţie? Inspectă 
restul lucrurilor. O bucată de pânză, hârtie de scris, pixuri, o 
mică bucată de marmură, cioplită grosolan într-o formă ce 
putea fi a unei inimi, şi un vraf de fotografii. Membrii familiei 
Plinth îi comandau unui fotograf câte un portret în fiecare an, 
aşa că putea urmări evoluţia lui Sejanus din fragedă copilărie 
până la ultimul revelion. Toate pozele erau de familie, cu 
excepţia uneia vechi, cu un grup de elevi. Coriolanus se gândi 
că e o fotografie a clasei lor, dar nu recunoştea nicio figură şi 
hainele multor copii erau mai degrabă prost croite şi ponosite. II 
remarcă pe Sejanus, într-un costum decent, zâmbind gânditor în 
rândul al doilea. In spatele lui se vedea silueta dominatoare a 
unui băiat care părea mult mai vârstnic decât ceilalţi. Când se 
uită mai bine, totul îi deveni clar. Băiatul voinic era Marcus. Intr- 
o fotografie de la şcoală, din ultimul an petrecut de Sejanus în 
Districtul 2. Nu existau fotografii cu colegii de clasă din 
Capitoliu, nici măcar cu Coriolanus. lar asta, mai mult decât 
orice altceva, părea să dovedească ferm cui îi este loial Sejanus. 


Sub vraf, Coriolanus găsi o ramă groasă de argint în care, 
dintre toate lucrurile posibile, se afla tocmai diploma lui 
Sejanus. Fusese scoasă din mapa ei de piele fină şi transferată 
în ramă, ca şi cum ar fi urmat să fie expusă. Dar de ce? Sejanus 
n-ar fi aşezat-o la vedere nici într-un milion de ani, chiar dacă ar 
fi avut pe ce perete s-o agaţe. Coriolanus pipăi rama, 
plimbându-şi degetele pe metalul lipsit de strălucire, şi o 
întoarse cu dosul în sus. Capacul din spate părea uşor strâmbat 
şi, în lateralul lui, se vedea un colţişor de hârtie verde-deschis. 

Asta nu e o simplă hârtie, îşi spuse posomorât şi împinse 
clemele, ca să îndepărteze capacul. Când îl săltă, un teanc de 
bancnote noi-nouţe se împrăştie pe podea. 

Bani. O grămadă de bani. De ce-şi adusese Sejanus, în noua 
lui viaţă de Apărător al Păcii, atâţia bani gheaţă? Oare insistase 
mami? Nu, nu mami. Ea avea impresia că de la bani se trage 
nefericirea familiei. Atunci Strabo? Oare se gândise că, 
indiferent peste ce va da fiul lui, banii îl vor pune la adăpost? 
Posibil, dar, în general, Strabo făcea plăţile personal. Nu cumva 
Sejanus pusese banii acolo fără ştirea părinţilor? Era cea mai 
îngrijorătoare variantă. Erau bani adunaţi o viaţă întreagă şi 
puşi cu grijă la păstrare pentru zile negre? Scoşi de la bancă în 
ziua dinaintea plecării şi ascunşi în ramă? Sejanus se plânsese 
întotdeauna de obiceiul tatălui său de a-şi cumpăra ieşirea din 
belele, dar dacă era o deprindere dobândită prin naştere? 
Metoda Plinth de rezolvare a problemelor. Moştenită din tată-n 
fiu. Dezgustătoare, dar eficientă. 

Coriolanus adună banii într-un teanc pe care îl frunzări. Erau 
sute, poate chiar mii de dolari. La ce-i puteai folosi în Districtul 
12, unde nu se găsea nimic de cumpărat? Sau, oricum, nimic 
care să nu poată fi acoperit de salariul unui Apărător al Păcii. 
Cei mai mulţi recruți trimiteau jumătate din bani acasă, căci 
Capitoliul le oferea aproape tot ce le trebuia, în afară de hârtie 
de scris şi de o noapte petrecută în Vatră. Presupunea că tot în 
Vatră există şi o piaţă neagră, dar nu vedea ce altceva l-ar mai 
tenta pe un Apărător al Păcii după ce-şi cumpăra băutură. N- 
aveau nevoie nici de iepuri morţi, nici de şireturi pentru pantofi, 
nici de săpun de casă. Dar, fireşte, puteai să cumperi altceva. 


De exemplu, informaţii, acces şi tăcere. Exista mita. Exista 
puterea. 

Coriolanus auzi glasurile camarazilor săi de pluton, care se 
întorceau. Se grăbi să ascundă banii în rama de argint, având 
grijă să lase la vedere un colţ verde, minuscul. Reaşeză totul în 
cutia pe care o puse apoi la loc, în dulapul lui Sejanus. Când 
colegii săi de cameră intrară, stătea uşor aplecat deasupra 
cutiilor lui mami, cu braţele larg deschise şi zâmbind cu gura 
până la urechi. 

— Cine e liber sâmbătă? îi întrebă. 

În timp ce Smiley, Prăjină şi Bug deschiseră cutiile rupându-le, 
Sejanus se mulţumi să se aşeze pe un pat, urmărindu-i amuzat. 

Coriolanus se sprijini de patul de deasupra lui. 

— Mulţumesc Cerului că există mami a ta! Altminteri am fi 
faliţi. 

— Da, niciunul dintre noi n-are un ban, încuviinţă Sejanus. 

În privinţa lui Sejanus, Coriolanus nu pusese niciodată la 
îndoială un lucru: sinceritatea. Dacă ar fi început doar să dea 
dovadă de ceva mai puţină, schimbarea ar fi fost bine-venită. 
Însă Sejanus tocmai spusese, cu naturaleţea adevărului, o 
minciună sfruntată. Ceea ce însemna că, din acel moment, tot 
ce afirma devenea suspect. 

ejanus se plesni peste frunte. 


— Oh! Cum a mers treaba la test? 

— Presupun că vom afla, răspunse Coriolanus. Lucrările sunt 
trimise la Capitoliu pentru evaluare. Mi s-a spus că s-ar putea să 
dureze până primesc rezultatul. 

— O să fii admis, îl asigură Sejanus. Meriţi. 

Atât de încurajator. Atât de ipocrit. Atât de autodistrugător. Ca 
un fluture de noapte atras de flacără. Coriolanus tresări uşor, 
aducându-şi aminte de scrisoarea lui Pluribus. Nu asta 
mormăise întruna decanul Highbottom, cu ani în urmă, după 
cearta cu tatăl lui Coriolanus? Suna aproape la fel, doar că el 
folosise pluralul: Ca fluturii de noapte atraşi de flacără. Ca şi 
cum un întreg roi de fluturi de noapte ar fi zburat drept spre 
infern. Un întreg grup înclinat către autodistrugere. Oare la cine 
se referea? Dar ce mai conta? Bătrânul Dos-Dopat era drogat şi 
mânat de ură. Mai bine să nici nu-şi pună întrebarea. 

După cină, Coriolanus îşi începu prima oră de gardă, în faţa 
unui hangar din cel mai îndepărtat capăt al bazei. Fiind pereche 
cu un veteran care adormi imediat după ce-l instruise să stea cu 
ochii-n patru, se trezi cu gândurile fixându-i-se asupra lui Lucy 
Gray, dorindu-şi s-o vadă sau măcar să-i vorbească. | se părea 
inutil să facă de gardă, deşi era clar că nu avea ce să se 
întâmple, când ar fi putut în schimb s-o ţină pe ea în braţe. Se 
simţea captiv acolo, în baza militară, pe când ea putea să 
hoinărească liberă în noapte. Intr-un fel, fusese mai bine când 
era închisă la Capitoliu, unde măcar avea o idee generală 
despre ce făcea ea. Din câte ştia el, chiar în clipa aceea Billy 
Taupe ar fi putut încerca să-şi croiască drum înapoi, spre inima 
ei. De ce pretindea că nu e câtuşi de puţin gelos? La urma 
urmei, poate ar fi trebuit să ceară arestarea lui Billy Taupe. 

Intors în baracă, se grăbi să scrie un bilet pentru mami, 
lăudându-i bunătăţile trimise, şi un altul pentru Pluribus, căruia 
îi mulţumi pentru ajutor şi îl întrebă dacă îi poate trimite nişte 
corzi lui Lucy Gray. Obosit după test, Coriolanus dormi adânc şi 
se trezi transpirat în dimineaţa toridă de august. Oare când 
avea să se strice vremea? In septembrie? In octombrie? La ora 
prânzului, coada la maşina de făcut gheaţă se întindea pe 
jumătate din lungimea sălii de mese. Fiind programat la corvezi 
la bucătărie, îşi adună curajul, pregătindu-se pentru ce era mai 


rău, dar descoperi că fusese avansat de la spălatul vaselor la 
tocat legume. Schimbarea ar fi fost bine-venită, dacă n-ar fi fost 
repartizat la ceapă. Cu lacrimile se putea împăca, dar mirosul 
emanat de mâinile lui îl îngrijora din ce în ce mai tare. Chiar şi 
după o seară întreagă de spălat cu mopul, încă mai stârni 
comentarii în baracă şi, oricât şi-ar fi frecat mâinile, mirosul nu 
se dădu dus. Oare avea să duhnească la următoarea întâlnire 
cu Lucy Gray? 

Vineri dimineaţă, în ciuda căldurii şi a neliniştii care îl 
cuprindea în apropierea oamenilor de ştiinţă din Capitoliu, simţi 
o oarecare uşurare la gândul că după-amiază o să lucreze cu 
păsările. Oricât ar fi fost de greu de crezut, ele nu lăsau niciun 
miros sesizabil. Când Prăjină leşină în timpul instrucției, 
sergentul le ceru colegilor săi de cameră să-l ducă la infirmerie, 
unde Coriolanus profită de ocazie ca să obţină o cutie metalică 
plină cu pudră, pentru o iritaţie provocată de căldură, care i se 
întindea de-a latul pieptului, până sub braţul drept. 

— Păstrează locul uscat, îl sfătui medicul. 

Coriolanus trebui să se controleze ca să nu dea ochii peste 
cap. De când sosise în baia de aburi care era Districtul 12, nu 
mai avusese pielea uscată nici măcar o secundă. 

După un prânz rece, cu sandviciuri cu carne, camionul îi 
hurducă până în pădure, unde îi aşteptau oamenii de ştiinţă, 
încă în halate albe. Abia când se împărţiră pe echipe, află 
Coriolanus că Bug, care nu avusese partener miercuri, lucrase 
în tandem cu dr. Kay. Ea fusese atât de impresionată de 
agilitatea cu care Bug se căţăra pe crengi, încât ceruse să 
colaboreze din nou cu el. Fiindcă era prea târziu ca să facă 
schimb de parteneri, Coriolanus îi urmă printre copaci, 
rămânând cât mai în spate cu putinţă. 

Zadarnic. În timp ce îl privea pe Bug cum se urcă în primul 
copac cu o capcană nouă, cu momeală, ca s-o înlocuiască pe 
cea în care se prinsese o gaiţă-limbută, Coriolanus se trezi cu 
dr. Kay lângă el. 

— Ei, ce părere ai despre viaţa din districte, soldat Snow? 

Era captiv ca o pasăre în colivie. Ca tributurile la grădina _ 
zoologică. S-o rupă la fugă printre copaci nu era o opţiune. Işi 


aduse aminte de sfatul lui Lucy Gray, cel care îl salvase când 
ajunsese în casa maimuţelor. Nu aa înapoi. 

Se întoarse spre ea, cu un zâmbet destul de sfios ca să lase 
de înţeles că se ştie prins în laţ, dar şi destul de amuzat ca să 
arate că puţin îi pasă. 

— Ştiţi, cred că, într-o zi petrecută ca Apărător al Păcii, am 
învăţat despre Panem mai multe decât în treisprezece ani de 
şcoală. 

Dr. Kay râse. i 

— Da, aici e o lume care te educă. In timpul războiului am fost 
trimisă în Doisprezece. Am locuit în baza voastră. Am lucrat în 
pădurile astea. 

— Atunci aţi făcut parte din proiectul gaiţa-limbută? 

Măcar avuseseră amândoi parte de un eşec public. 

— Eu l-am condus, răspunse ea cu subînţeles. 

Un eşec public major. Coriolanus se simţi mai în largul său. El 
se făcuse de râs la Jocurile Foamei, nu într-un război în care să 
fie implicată toată națiunea. Poate că avea să-l înţeleagă şi, 
dacă-i făcea impresie bună, avea să-i prezinte lui Gaul un raport 
favorabil la întoarcere. Un efort făcut ca să-i reţină atenţia ar fi 
putut fi recompensat. Işi reaminti că toate gaiţele-limbute erau 
masculi, nu se puteau reproduce găsindu-şi o pereche din 
specia lor. 

— Prin urmare, toate aceste gaiţe-limbute sunt chiar păsările 
pe care le-aţi folosit pentru supraveghere în timpul războiului? 

— Mm-hmm. Sunt copilaşii mei. Nu m-am gândit niciodată că 
o să-i revăd. Toată lumea a fost de acord că nu vor supravieţui 
iernii. Tot ce e creat prin inginerie genetică are adesea de dus o 
luptă în sălbăticie. Dar au fost puternice păsările mele, iar 
natura are o minte a ei. 

Bug ajunse pe cea mai joasă creangă şi le întinse colivia cu 
gaiţa-limbută. 

— Deocamdată ar trebui să le lăsăm în capcane. 

Nu era o întrebare, doar o remarcă. 

— Da. S-ar micşora stresul în timpul transportului, încuviinţă 
dr. Kay. 


Bug dădu din cap, alunecă la pământ şi luă o capcană nouă 
de la Coriolanus. Fără să întrebe, se îndreptă spre alt copac. Dr. 
Kay îl urmări cu o privire aprobatoare. 

— Unii oameni pur şi simplu înţeleg păsările. 

Coriolanus simţi, fără echivoc, că el n-o să fie niciodată unul 
dintre acei oameni, dar că, în următoarele câteva ore, putea 
pretinde că este. Se ghemui lângă capcană şi studie gaița- 
limbută, care ciripea întruna. 

— Ştiţi, n-am înţeles niciodată cu adevărat cum funcţionează 
păsările astea. 

Nu că s-ar fi străduit vreodată să înţeleagă. 

— Ştiu că înregistrau conversațiile, dar cum le controlaţi? 

— Erau deprinse să răspundă la comenzi audio. Dacă avem 
noroc, îţi pot arăta. 

Dr. Kay scoase din buzunar un aparat mic, dreptunghiular. Din 
el ieşeau mai multe butoane de diverse culori, dar niciunul 
marcat, deşi poate că marcajele se şterseseră cu timpul. Ea 
îngenunche în faţa coliviei şi studie pasărea cu mai multă 
afecţiune decât considera Coriolanus potrivit pentru un savant. 

— Nu-i aşa că e frumoasă? 

El se strădui să pară convingător. 

— Foarte frumoasă. 

— Ei, după cum auzi, ciripitul ăsta îi aparţine. Poate să imite 
alte păsări, pe noi sau să spună orice vrea. E în modul neutru, îi 
explică dr. Kay. 

— Neutru? întrebă el. 

— Neutru? 

Işi auzi ecoul vocii ieşind din ciocul păsării. 

— Neutru? 

E încă şi mai înfiorător când e chiar glasul tău, se gândi 
Coriolanus, dar râse, parcă încântat: 

— Asta am fost eu! 

— Asta am fost eu! spuse gaiţa-limbută cu vocea lui, apoi 
începu să imite o altă pasăre. 

— Într-adevăr, confirmă dr. Kay. Dar, în modul neutru, trece 
foarte repede la altceva. La o altă voce. De obicei, repetă doar o 
frază scurtă. Sau trece la cântecul unei păsări. La orice se 


întâmplă să-i placă. Pentru supraveghere, trebuie să punem 
gaiţa-limbută în modul înregistrare. Ţine-i pumnii! 

Apăsă pe unul dintre butoanele telecomenzii. 

Coriolanus nu auzi nimic. 

— Oh, nu. Cred că e prea veche. 

Insă dr. Kay zâmbea. 

— Nu neapărat. Modulaţiile comenzii sunt inaudibile pentru 
oameni, dar păsările le rețin cu uşurinţă. Observi ce tăcută e? 
Gaiţa-limbută amuţise. Ţopăia prin cuşcă, înclinând capul, 
ciugulind, purtându-se la fel ca înainte, doar că nu scotea niciun 

sunet. 

— Funcţionează? întrebă Coriolanus. 

— Vom vedea. 

Dr. Kay apăsă pe un alt buton al telecomenzii şi pasărea îşi 
reluă ciripitul. 

— E din nou în modul neutru. Acum să vedem ce-a reţinut. 

Apăsă pe un al treilea buton. 

După o scurtă pauză, pasărea începu să vorbească. 

— Oh, nu. Cred că e prea veche. 

— Nu neapărat. Moaulaţiile comenzii sunt inaudibile pentru 
oameni, dar păsările le rețin cu uşurinţă. Observi ce tăcută e? 

— Funcţionează? 

— Vom vedea. 

O repetare exactă. Ba nu. Foşnetul frunzelor, zumzetul 
insectelor, celelalte păsări, nimic din toate astea nu se 
înregistrase. Numai sunetul nealterat al vocilor omeneşti. 

— Oo! făcu Coriolanus, oarecum impresionat. Cât timp pot 
înregistra? 

— În jur de o oră, într-o zi bună, răspunse dr. Kay. Sunt create 
să caute zone împădurite şi sunt atrase de vocile omeneşti. Le 
dădeam drumul prin păduri în modul înregistrare şi le 
rechemam la bază cu un semnal special, apoi analizam 
înregistrările. Nu o făceam doar aici, ci şi în districtele 11 şi 9 şi 
oriunde altundeva credeam că pot culege informaţii valoroase. 

— De ce nu puneaţi pur şi simplu microfoane în copaci? 
întrebă Coriolanus. 

— E posibil în clădiri, dar pădurea e prea întinsă. Rebelii 
cunoşteau foarte bine terenul. Noi nu-l cunoşteam. Ei se tot 


mutau. O gaiţă-limbută e un aparat de înregistrare organic şi, 
spre deosebire de microfon, nu e detectabilă. Rebelii puteau 
prinde una, puteau s-o omoare, puteau chiar şi s-o mănânce şi 
totuşi s-o creadă o pasăre obişnuită, îi explică dr. Kay. Teoretic, 
erau perfecte. 

— Dar, în practică, rebelii şi-au dat seama ce sunt, observă 
Coriolanus. Cum au reuşit? 

— Nu sunt întru totul sigură. Unii cred că au văzut păsările 
întorcându-se la bază, dar nu le chemam decât în toiul nopţii, 
când practic erau imposibil de detectat, şi numai câteva odată. 
O ipoteză mult mai plauzibilă e că nu ne-am acoperit urmele. Nu 
ne-am asigurat că informaţiile în baza cărora am acţionat au şi 
altă sursă în afară de discuţiile înregistrate în pădure. Astfel am 
fi putut trezi suspiciuni şi, chiar dacă penele negre ale păsărilor 
sunt un camuflaj excelent pe timpul nopţii, mişcarea lor la ore 
târzii ar fi constituit un indiciu. Apoi, cred eu, rebelii au început 
să experimenteze, oferindu-le păsărilor informaţii false ca să 
vadă cum reacţionăm, adăugă dr. Kay, ridicând din umeri. Sau 
poate în baza noastră a existat un spion. Mă îndoiesc că vom 
afla vreodată adevărul. 

__— De ce nu folosiţi acum dispozitivul ca să le chemaţi la bază? 
In loc să... 

Coriolanus se întrerupse, nedorind să lase impresia că se 
plânge. 

— In loc să vă târâm aici pe căldura asta, ca să vă mănânce 
ţânţarii de vii? completă dr. Kay râzând. intregul sistem de 
transmisie a fost demontat, iar vechiul nostru aviariu se pare că 
e acum magazie de provizii. În plus, prefer să le am sub control. 
Doar nu vrem să zboare şi să nu se mai întoarcă niciodată, nu-i 
aşa? 

— Sigur că nu, minţi Coriolanus. De ce-ar face-o? 

— Nu ştiu sigur ce-ar face acum, când au devenit de-ale 
locului. La sfârşitul războiului, le-am eliberat în modul neutru. 
Altminteri ar fi fost o cruzime. O pasăre mută ar fi avut de 
înfruntat prea multe provocări. Şi nu numai că au supravieţuit, 
s-au mai şi împerecheat cu sturzii-zeflemitori. Aşa că avem o 
specie cu totul nouă. 

Dr. Kay arătă către o pasăre din frunziş. 


— Gaiţe-zeflemitoare, aşa le spun localnicii. 

— Şi ce pot să facă? întrebă Coriolanus. 

— Nu sunt sigură. Le-am urmărit în ultimele zile. Nu pot imita 
vorbirea. Dar pot repeta cântecele mai bine decât mamele lor; 
la ele, abilitatea asta e mai puternică, se manifestă cu mult mai 
puţine întreruperi. Cântă ceva. 

Coriolanus avea în repertoriu un singur cântec. 

Giuvaier al Panemului, 

Puternic oraş, 

Ca nou străluceşti prin ani ce se-adună. 

Gaiţa-zeflemitoare înclină capul, apoi repetă cântecul. Nu 
cuvintele, doar melodia, imitând-o exact, cu un glas care părea 
pe jumătate omenesc şi pe jumătate de pasăre. Alte câteva 
zburătoare din apropiere o preluară şi o redară, ţesând o 
armonie care îl duse pe Coriolanus cu gândul la cântecele vechi 
ale Stolului. 

— Ar trebui să le ucidem pe toate. 

Cuvintele îi ieşiră din gură înainte de a le putea opri. 

— Să le ucidem pe toate? De ce? întrebă dr. Kay surprinsă. 

— Sunt nefireşti. 

Coriolanus încercă să-şi nuanţeze comentariul, ca să dea 
impresia că vine de la un iubitor al păsărilor. 

— Poate că le vor face rău celorlalte păsări. 

— Par să fie mai degrabă compatibile. Şi se găsesc în tot 
Panemul, oriunde au coabitat gaiţele-limbute şi sturzii- 
zeflemitori. O să luăm câteva, să vedem dacă se pot reproduce, 
gaiţă-zeflemitoare cu gaiţă-zeflemitoare. Dacă nu pot, vor 
dispărea peste câţiva ani. Dacă pot, ce contează o pasăre 
cântătoare în plus? 

Coriolanus se declară de acord cu posibila inofensivitate a 
păsărilor. Işi petrecu după-amiaza punând întrebări şi tratând 
păsările cu blândeţe, ca să compenseze comentariul plin de 
cruzime de mai devreme. De gaiţele-limbute nu se sinchisea 
prea mult - păreau interesante doar din punct de vedere militar 
- însă gaiţele-zeflemitoare aveau ceva care îi repugna. Apariţia 
lor spontană nu-i inspira încredere. Natura luând-o razna. Ar fi 
trebuit să moară, şi asta cât mai curând. 


La sfârşitul zilei, se găseau în posesia unui număr de peste 
treizeci de gaiţe-limbute, cu toate acestea în capcane nu se 
prinsese nicio gaiţă-zeflemitoare. 

— Poate că gaiţele-limbute sunt mai puţin suspicioase; lor 
capcanele le sunt mai familiare. La urma urmei, au crescut în 
colivii, cugetă dr. Kay. Nu contează. Le mai dăm câteva zile şi 
apoi, dacă e nevoie, ne aducem plasele. 

Sau puştile, se gândi Coriolanus. 

La bază, el şi Bug primiră misiunea să descarce coliviile şi să-i 
ajute pe oamenii de ştiinţă să le rânduiască într-un hangar 
vechi, care urma să fie adăpostul temporar al păsărilor. 

— Vreţi să ne ajutaţi să le îngrijim până le ducem în Capitoliu? 
îi întrebă dr. Kay. 

Bug consimţi cu unul dintre rarele lui zâmbete, iar Coriolanus 
acceptă cu entuziasm. Dorea să facă impresie bună, dar, pe 
lângă asta, în hangarul cu ventilatoare industriale, aerul era mai 
răcoros. Părea un loc mai prielnic pentru el, fiindcă iritaţia 
produsă de căldură erupsese impresionant în timpul petrecut în 
pădure. Măcar avea parte de o schimbare. 

Inainte de stingere, colegii de cameră scoaseră bunătăţile 
trimise de mami şi îşi făcură planul pentru următoarele două 
sfârşituri de săptămână în Vatră, valabil pentru cazul când 
pachetele nu ar mai fi venit cu regularitate. Datorită calităţilor 
sale de negustor, Smiley deveni trezorierul lor şi puse deoparte 
o cantitate suficientă pentru două rânduri de alcool alb şi pentru 
donațiile plasate în găleata Stolului după spectacol. Impărţiră 
restul în cinci. Lui Coriolanus îi reveniră încă şase bulgări de 
popcorn, din care nu-şi permise să mănânce decât unul. Pe 
ceilalţi voia să-i păstreze pentru Stol. 

Sâmbătă dimineaţa, se trezi în răpăitul grindinei pe acoperişul 
barăcii. Pe drum spre micul dejun, colegii de cameră se 
bombardară unii pe alţii cu bucăţi de gheaţă cât portocalele, dar 
pe la jumătatea dimineţii soarele reapăru, mai dogoritor decât 
oricând. Lui Coriolanus şi lui Bug li se ordonă să se ocupe de 
gaiţele-limbute după-amiază. Curăţară coliviile, le aduseră 
păsărilor apă şi le hrăniră, îndrumați de doi oameni de ştiinţă 
din Citadelă. Deşi iniţial stătuseră câte două sau trei într-o 
colivie, acum fiecare pasăre avea colivia ei. In ultima parte a 


turei lor, transportară cu atenţie coliviile, pe rând, într-o zonă a 
hangarului unde fusese improvizat un laborator. Urmă 
numărarea gaiţelor-limbute, marcarea lor şi efectuarea unor 
exerciţii simple, pentru a li se verifica reacţia la comenzile audio 
primite de la distanţă. Se părea că toate îşi păstraseră 
capacitatea de a înregistra vocile omeneşti şi de a le reda. 

Când se îndepărtă, împreună cu Coriolanus, de oamenii din 
Citadelă, Bug clătină din cap. 

— Asta e bine pentru ele? 

— Nu ştiu. Dar pentru asta au fost create, răspunse 
Coriolanus. 

— Ar fi mai fericite dacă le-ar lăsa pur şi simplu în pădure, 
spuse Bug. 

Coriolanus nu era sigur că are dreptate. Din câte ştia el, peste 
câteva zile păsările aveau să se trezească în laboratorul din 
Citadelă, întrebându-se ce fusese coşmarul atroce pe care-l 
trăiseră zece ani în Districtul 12. Poate că aveau să fie mai 
fericite într-un mediu controlat, de unde lipseau nenumăratele 
pericole. 

— Sunt sigur că oamenii de ştiinţă le vor îngriji foarte bine. 

După cină, Coriolanus încercă să nu-şi trădeze nerăbdarea cu 
care-i aştepta pe colegii de cameră să fie gata de plecare. 
Fiindcă hotărâse să păstreze secretul poveştii sale de dragoste, 
plănuia să se îndepărteze de ei pe nesimţite, imediat ce 
ajungeau la Vatră. Rămânea problema lui Sejanus. Minţise în 
privinţa banilor, dar poate voia pur şi simplu să se integreze în 
grupul colegilor săi de cameră lefteri. După incidentul cu harta, 
părea plin de remuşcări sincere, aşa încât Coriolanus spera că 
şi-a dat seama cât de periculos e s-o facă pe mijlocitorul pentru 
Lil. Dar oare Billy Taupe sau rebelii n-aveau să-l abordeze iarăşi, 
fiindcă la început se arătase dornic să-i ajute? Reprezenta o 
ţintă uşoară. Cel mai simplu ar fi fost să-l ia cu el când se ducea 
să stea de vorbă cu Stolul, după ce scăpau de ceilalţi. 

— Vrei să vii cu mine în culise? li propuse Coriolanus în 
şoaptă, când ajunseră la Vatră. 

— Sunt invitat? întrebă Sejanus. 

— Desigur, răspunse Coriolanus, deşi numai el fusese. 


Totuşi, poate că aşa era mai bine. Dacă Sejanus o distra pe 
Maude Ivory, el se putea bucura de câteva minute de intimitate 
cu Lucy Gray. 

— Dar trebuie să scăpăm de ceilalţi. 

Lucru ce se dovedi foarte simplu, fiindcă în Vatră era mai 
multă lume decât cu o săptămână înainte, iar alcoolul alb din 
noua şarjă era deosebit de tare. li lăsară pe Smiley, Bug şi 
Prăjină să se tocmească, iar ei găsiră uşa de lângă scenă şi 
ieşiră pe o stradă lăturalnică îngustă şi pustie. 

Ceea ce numise Lucy Gray magazie era un fel de garaj vechi, 
în care ar fi încăput vreo opt maşini. Uşile mari, pentru intrarea 
vehiculelor, fuseseră închise şi blocate cu un lanţ, însă o uşiţă 
din colţul clădirii, aflată chiar vizavi de scenă, stătea deschisă, 
proptită cu un bolţar. Când auzi voci şi sunete de instrumente, 
Coriolanus ştiu că nimerise unde trebuia. 

Intrară şi descoperiră că Stolul pusese stăpânire pe întregul 
loc. Se simțeau ca acasă printre cauciucurile vechi şi bucăţile 
ciudate de mobilă şi îşi împrăştiaseră peste tot lucrurile şi cutiile 
instrumentelor. Chiar şi cu uşa din capătul opus deschisă, 
înăuntru te simţeai ca în cuptor. Lumina serii pătrundea prin 
câteva ferestre sparte, lăsând să se vadă în razele sale praful 
dens, ce plutea în aer. 

Imediat ce îi zări, Maude Ivory alergă spre ei, îmbrăcată în 
rochiţa ei roz. 

— Salut! 

— Bună seara! 

Coriolanus schiţă o plecăciune şi îi întinse pachetul cu bulgări 
de popcorn. 

— Dulciuri pentru o dulceaţă. 

Maude Ivory desfăcu hârtia şi ţopăi într-un picior înainte de a 
face o reverență adâncă. . 

— Mulţumesc tare mult. În seara asta o să cânt pentru tine un 
cântec special. 

— Cu această speranţă am şi venit aici, răspunse Coriolanus. 

Era ciudat că limbajul monden din Capitoliu suna firesc în 
mijlocul Stolului. 

— Bun, dar n-o să-ţi pot dezvălui numele, fiindcă eşti un 
secret, chicoti ea. 


Pe urmă dădu fuga la Lucy Gray, care stătea pe un birou 
vechi, cu picioarele încrucişate, acordându-şi chitara. Ea zâmbi 
văzând entuziasmul fetiţei, dar îi vorbi cu asprime: 

— Pune-le la păstrare până după spectacol. 

Maude Ivory alergă la ceilalţi din formaţie, ca să le-arate 
tuturor comoara ei. Sejanus se duse după ea, iar Coriolanus îi 
salută pe toţi fluturând mâna în timp ce se apropia de Lucy 
Gray. 7 

— Nu e nevoie de aşa ceva. Incepi să faci din ea o răsfăţată. 

— Incerc să aduc puţină fericire în căpşorul ei. 

— Şi cu căpşorul meu cum rămâne? îl tachină Lucy Gray. 

Coriolanus se aplecă şi o sărută. 

— Bun, e un început. 

Lucy Gray se trase într-o parte şi bătu cu palma în birou, 
lângă ea. 

Coriolanus se aşeză şi se uită iscoditor în jur. 

— Ce e locul ăsta? 

— Deocamdată, e spaţiul unde ne recreăm. Venim aici înainte, 
după spectacole şi când ieşim din scenă, între două numere. 

— Dar cine e proprietarul? 

Coriolanus spera că nu se instalaseră clandestin. 

Lucy Gray nu părea să-şi facă probleme. 

— N-am idee. Stăm cocoţaţi aici până când ne uşuieşte 
cineva. 

Păsări. Când era vorba despre Stol, totul aducea aminte de 
păsări. Cântecele, cocoţatul, penele de la pălării. Erau, cu toţii, 
păsări frumoase. li povesti despre misiunea primită de el, cu 
gaiţele-limbute, crezând că o să fie impresionată fiindcă fusese 
ales să se ocupe de ele, dar Lucy Gray păru doar să se 
întristeze. 

— Nu-mi place să mă gândesc la ele închise în colivii, după ce- 
au simţit gustul libertăţii. Ce se-aşteaptă să afle în laboratoarele 
lor? 

— Nu ştiu. Poate dacă le mai funcţionează armele, presupuse 
el. 

— Seamănă a tortură să-ţi controleze cineva vocea astfel. 

Işi atinse gâtul cu mâna. 


Lui Coriolanus gestul i se păru oarecum teatral, dar se strădui 
să răspundă pe un ton liniştitor. 

— Nu cred că există vreun echivalent pentru oameni. 

— Serios? Te simţi întotdeauna liber să spui ce gândeşti, 
Coriolanus Snow? întrebă ea, cu o privire ironică. 

Liber să spună tot ce gândeşte? O făcea, desigur. Bine, în 
limitele impuse de rațiune. Nu umbla de colo până colo strigând 
în gura mare orice fleac. La ce se referea ea? La ceea ce 
gândea el în privinţa Capitoliului. Şi a Jocurilor Foamei. Şi a 
districtelor. Adevărul era că tolera mare parte din ce făcea 
Capitoliul, iar restul nu-l interesa. Dar, la nevoie, avea să 
vorbească. Chiar aşa? Avea să-şi ridice glasul împotriva 
Capitoliului? Cum făcuse Sejanus? Şi dacă ar fi existat 
repercusiuni? Nu ştia, dar se simţea în defensivă. 

— Da. Cred că trebuie să spui ce gândeşti. 

— Aşa credea şi tata. Şi a sfârşit-o cu mai multe găuri de glonţ 
în corp decât pot număra eu pe degete, replică ea. 

Ce insinua? Nu o spusese explicit, dar Coriolanus ar fi pus 
pariu că gloanţele porniseră din puşca unui Apărător al Păcii. 
Poate unul îmbrăcat exact cum era el acum. 

— Şi tata a fost ucis de un lunetist rebel. 

Lucy Gray oftă. 

— Acum eşti furios. 

— Nu sunt. 

Dar era. Incercă să-şi înghită mânia. 

— Sunt doar obosit. Toată săptămâna am aşteptat cu 
nerăbdare să te revăd. Şi îmi pare rău pentru tatăl tău - şi 
pentru a/ meu - dar nu conduc eu Panemul. 

— Lucy Gray! strigă Maude Ivory din celălalt capăt al 
magaziei. E timpul! 

Stolul începuse să se adune în faţa uşii, cu instrumentele în 
mâini. 

— Aş face bine să plec, zise Coriolanus, lăsându-se să alunece 
de pe birou. Succes pe scenă! 

— Te văd pe urmă? întrebă ea. 

El îşi scutură uniforma de praf. 

— Trebuie să fiu la bază când se dă stingerea. 

Lucy Gray se ridică şi-şi trecu peste cap cureaua chitarei. 


— Înţeleg. Ei bine, pentru mâine am plănuit o excursie la lac, 
dacă eşti liber. 

— Un lac? 

Chiar existau destinaţii ademenitoare în locul ăla mizerabil? 

— E în pădure. Avem ceva de mers pe jos, dar apa e minunată 
pentru înot, îl lămuri ea. Sunt sigură că ţi-ar plăcea să ne 
însoţeşti. la-l şi pe Sejanus! O să avem la dispoziţie toată ziua. 

Coriolanus voia să meargă. Să fie cu ea o zi întreagă. Incă era 
întors pe dos, dar nu şi prost. De fapt, ea nu-l acuzase de nimic. 
Discuţia deviase pur şi simplu de la subiect. Numai din cauza 
acelor păsări stupide. Lucy Gray îi întindea o mână; chiar voia 
să o respingă? O vedea atât de rar, încât nu-şi permitea să aibă 
toane. 

— Bine. Venim după micul dejun. 

— Bine. 

Il sărută pe obraz şi părăsi magazia împreună cu restul 
Stolului. 

Odată întorşi în Vatră, el şi Sejanus îşi croiră drum prin 
întuneric şi prin aerul îngroşat de aburii transpiraţiei şi ai 
alcoolului. Îşi găsiră colegii de cameră în acelaşi loc unde 
stătuseră şi cu o săptămână înainte. Bug le păstrase două lăzi şi 
ei se aşezară de o parte şi de alta a lui, luând fiecare câte-o 
înghiţitură lacomă din sticla comună. 

Maude Ivory apăru ţopăind şi prezentă formaţia. Muzica 
începu imediat ce Stolul ocupă scena. 

Coriolanus se sprijini de perete şi se strădui să-i ajungă din 
urmă pe ceilalţi în privinţa alcoolului consumat. N-avea s-o vadă 
pe Lucy Gray după spectacol, aşa că de ce nu s-ar fi îmbătat 
puţin? Furia i se potolea pe măsură ce o privea. Atât de _ 
atrăgătoare, atât de interesantă, atât de plină de viaţă! Incepu 
să se simtă prost fiindcă îşi pierduse controlul şi îi veni greu 
chiar şi să-şi aducă aminte ce anume spusese ea ca să-l 
stârnească. Poate că nimic. Fusese o săptămână lungă, 
stresantă, cu testul, cu păsările şi cu prostia lui Sejanus. Acum 
merita să se distreze. 

Luă mai multe înghiţituri din sticlă şi se simţi mai prietenos cu 
toată lumea. Melodiile, cunoscute sau nu, îi atinseră uşor o 
coardă sensibilă. Se surprinse chiar cântând alături de ceilalţi 


spectatori şi se opri jenat, apoi îşi dădu seama că nimeni nu se 
sinchisea sau că nimeni nu mai era suficient de treaz ca să se 
sinchisească. 

La un moment dat, Barb Azure, Tam Amber şi Clerk Carmine 
părăsiră scena, după toate aparențele ca să ia o pauză în 
magazie, lăsând-o pe Maude Ivory cocoţată pe lada ei, lângă 
microfon, având-o alături pe Lucy Gray, care ciupea strunele 
chitarei. 

— l-am promis unui prieten că o să cânt ceva special în seara 
asta şi acum o fac, ciripi ea. Noi toţi, cei din Stol, ne datorăm 
numele unei balade şi cea care urmează e a frumoasei doamne 
care se află chiar aici! 

intinse mâna către Lucy Gray, care făcu o reverență, ca 
răspuns la aplauzele răzlețe. 

— E o baladă cu adevărat veche, scrisă de un bărbat pe nume 
Wordsworth:$. Noi am modificat-o puţin, ca să aibă un sens mai 
clar, dar tot va trebui să mă ascultați cu atenţie. 

Duse un deget la buze şi spectatorii amuţiră. 

Coriolanus scutură din cap şi îşi dădu silinţa să se 
concentreze. Dacă era cântecul lui Lucy Gray, voia să-i acorde 
toată atenţia, ca să poată spune a doua zi ceva frumos despre 
el. 

Maude Ivory îi făcu un semn din cap lui Lucy Gray, ca să cânte 
primele acorduri, apoi începu şi ea, cu voce solemnă: 

De Lucy Gray am auzit ades; 

Și, prin pustietăți, în zori de zi, 

Norocul chiar pe mine m-a ales 

Copila solitară spre-a-ntâlni. 

Ea, Lucy, prieteni nicidecum n-avea. 

Pe coasta muntelui, într-un sălaş, 

Mai dulce ca orice-a crescut cândva, 

Copilărea, departe de oraş. 

Bun, era o fetiţă care trăia în munţi. Şi se pare că-i venea greu 
să-şi facă prieteni. 

Poate vreun faun o să mai zăreşti, 


16 William Wordsworth (1770-1850), poet englez din prima perioadă a 
romantismului (n. tr.). 


Ca şi vreun iepure în iarba “'naltă, 

insă pe Lucy, oricât jinduieşti, 

N-o s-o mai vezi de-acuma niciodată. 

Şi murise. Dar cum? Coriolanus avea senzaţia că este pe 
punctul să afle. 

— La noapte o să viscolească — 

Și tu-n oraş te duci, copilă dragă; 

Lampa s-o iei, ca să călăuzească 

Toţi paşii mamei tale prin zăpadă. 

— Eu asta fac cu bucurie, tată; 

Te uită, n-a trecut cu mult de-amiază — 

Ceasul din sat doar ora două-arată, 

lar luna sus, pe cer, deja veghează. 

La asta, luând vătraiul, tatăl ei 

S-a apucat s-ațâțe focu-n vatră; 

Și munca şi-a reluat; iar Lucy Gray, 

Cu lampa-n mână, a plecat de-ndată. 

Fără de griji, precum o căprioară, 

Cu sprinteni paşi şi-a tot croit cărare, 

Imprăştiind zăpada într-o doară, 

Ca pe un fum nălțat cu încântare. 

Dar prea devreme viforu-a pornit; 

lar ea a rătăcit în jos şi-n sus; 

Pe multe culmi cu trudă s-a suit, 

Dar în oraş nicicând n-a mai ajuns. 

Ah! O grămadă de cuvinte aiurea, dar, clar, fata se rătăcise pe 
muntele înzăpezit. Ei bine, nu era de mirare, dacă o trimiseseră 
la drum pe viscol. Şi pe urmă probabil că murise de frig. 

Distruşi, părinții noaptea-ntreagă, 

Strigând-o, muntele-au cutreierat; 

Dar nici gând să audă sau să vadă 

Vreun semn; nimic nu i-a-ndrumat. 

In Zori de zi, pe-o culme-au poposit. 

Era înaltă, s-au uitat în jur în pripă; 

Podul de lemn atuncea l-au zărit. 

Podul ce se-ntindea peste o râpă. 

Au plâns şi-n drum spre casă au strigat: 

— In rai te-om regăsi doar, Lucy Gray. 


Ș-apoi mama-n zăpadă-a observat 

O urmă a piciorului copilei ei. 

Oh, bun! li găsiseră urmele. Sfârşit fericit. O poveste 
prostească, aidoma celei dintr-un cântec al lui Lucy Gray, 
despre un bărbat îngheţat, pe care-l crezuseră mort şi 
încercaseră să-l incinereze într-un cuptor, însă el se dezgheţase 
şi totul se terminase cu bine. Sam Nu-ştiu-cum. 

Au coborât acel versant abrupt 

Pe micile ei urme-n pas grăbit, 

Trecut-au prin gard viu pe-alocuri rupt, 

Drumul i-a dus pe-alături de un zid; 

Apoi au traversat un câmp deschis 

Mergând pe-aceleaşi urme, nesmintit; 

Nu le-au scăpat din ochi, mergând întins, 

Până ce lângă pod s-au pomenit. 

De pe-acea muchie înzăpezită, 

Șiragul urmelor se prelungea; 

Era dâră bizar şi brusc oprită: 

Pe pod, la mijloc, gata, dispărea. 

O clipă! Ce? Fata dispăruse ca prin farmec? 

Dar chiar şi azi unii încă mai spun 

Că-i vie şi se-ntâmplă-ades să poți 

Să vezi dulcea fetiță când ai drum, 

De unul singur, prin pustietăți. 

Hârtoape şi poieni străbate lin 

Și nu se uită înapoi nicicând; 

lar cântecul ei solitar, senin, 

Cutreieră văzduhul, dus de vânt. 

Oh, o poveste cu stafii! Pfui! Nuu! Atât de ridicol! Ei bine, a 
doua zi, la întâlnirea cu Stolul, avea să facă un efort să arate că- 
i plăcuse. Dar, serios, cum să-i dai copilului tău numele unei 
fetiţe fantomă? Deşi, dacă era fantomă, unde ajunsese corpul 
ei? Poate că se săturase de părinţii neglijenţi, care-o trimiteau 
pe drumuri când viscolea, şi fugise să trăiască de una singură, 
în pustietate. Dar, dacă era aşa, de ce nu mai crescuse? Nu 
reuşea să înţeleagă povestea, iar alcoolul nu-l ajuta nicidecum. 
Işi aduse aminte de poezia de la cursul de retorică, pe care nu 
fusese în stare s-o înţeleagă, şi de Livia Cardew care, din cauza 


asta, îl umilise în faţa tuturor. Ce cântec groaznic! Poate că 
nimeni n-avea s-aducă vorba despre el... Ba nu, aveau s-o facă. 
Maude Ivory avea să aştepte o reacţie din partea lui. lar el avea 
să-i spună că e genial şi gata. Şi dacă ea voia să înceapă o 
discuţie pe tema asta? 

Coriolanus se decise să-l întrebe pe Sejanus, care fusese 
întotdeauna bun la retorică, pur şi simplu ca să afle dacă are 
vreo părere. 

Dar, când se aplecă pe lângă Bug, descoperi că pe lada lui 
Sejanus nu stă nimeni. 

oriolanus se uită cercetător în jur, încercând să-şi 


ascundă neliniştea crescândă. Unde era Sejanus? Adrenalina şi 
alcoolul se luptau pentru controlul asupra creierului său. Fusese 
cufundat în muzică şi în alcool într-o asemenea măsură, încât 
habar n-avea când dispăruse Sejanus. Dacă nu se răzgândise în 
privinţa lui Lil? Dacă era acolo, în mulţime, conspirând cu rebelii 
chiar în clipa aceea? 

Aşteptă să înceteze aplauzele pentru Maude Ivory şi Lucy 
Gray înainte de a se ridica în picioare. Tocmai pornise spre uşă, 
strecurându-se printre oameni, când, în lumina ceţoasă, îl văzu 
pe Sejanus întorcându-se. 

— Unde-ai fost? îl întrebă. 

— Afară. Alcoolul ăsta alb mi s-a dus drept în vezică. 


Sejanus se aşeză pe ladă şi îşi îndreptă atenţia spre scenă. 

Se întoarse şi Coriolanus la locul său şi rămase cu ochii la 
spectacol şi cu gândurile în cu totul altă parte. Alcoolul alb nu 
trimitea pe nimeni urgent afară, să-şi golească vezica. Era prea 
puternic, beai o cantitate prea mică. Altă minciună. Ce însemna 
asta? Că, de-acum înainte, nu-l mai putea scăpa de Sejanus din 
ochi nici măcar o secundă? Până la sfârşitul spectacolului, îl 
urmări cu coada ochiului, ca să se asigure că nu se furişează 
iarăşi afară. Rămase lângă el după ce Maude Ivory adună banii 
în coşul ei cu panglici, dar Sejanus părea concentrat să-l ajute 
pe Bug să-l aducă înapoi, la bază, pe Prăjină, beat criţă. Nu se 
ivi nicio ocazie să stea de vorbă cu el. Dacă Sejanus se furişase 
afară ca să comploteze cu rebelii, discuţia dintre el şi Coriolanus 
de după incidentul cu Billy Taupe fusese, evident, un eşec. Fără 
niciun dubiu, era nevoie de o tactică nouă. 

Zorii zilei de duminică se dovediră prea strălucitori pentru 
capul lui Coriolanus, care zvâcnea de durere. Vomă alcoolul alb 
şi rămase sub duş până i se limpezi din nou vederea. Ouăle 
pline de grăsime erau de neînghiţit, aşa că ciuguli doar din 
pâinea prăjită, în timp ce Sejanus dădu gata şi porţia lui, şi pe a 
lui Coriolanus, izbutind astfel să-i confirme acestuia bănuiala că 
nu băuse în noaptea dinainte niciun strop de alcool sau, cu 
siguranţă, nu destul ca să fie nevoit să se uşureze în toiul 
spectacolului. Cei trei colegi de cameră ai lor nici măcar nu 
reuşiseră să se ridice din pat pentru micul dejun. Până când 
găsea o abordare mai bună, trebuia să stea cu ochii pe el ca un 
şoim, mai ales când ieşeau din bază. In ziua aceea avea oricum 
nevoie de un însoțitor pentru excursia la lac. 

Cu toate că entuziasmul lui Coriolanus scăzuse, Sejanus 
acceptă invitaţia cu voioşie. 

— Sigur că da, pare ca o vacanţă. Să luăm nişte gheaţă! 

Cât îl convinse Sejanus pe Cookie să le mai dea o pungă de 
plastic, Coriolanus se duse la infirmerie, pentru o aspirină. Apoi 
se întâlniră la ghereta paznicului şi părăsiră baza. 

Neştiind nicio scurtătură până în Filon, merseră până în piaţa 
oraşului şi de-acolo o luară pe drumul învăţat cu o săptămână în 
urmă. Coriolanus se întrebă dacă să-l mai provoace pe Sejanus 
la o discuţie sinceră, dar, dacă perspectiva unei condamnări 


pentru trădare nu-l impresionase, ce altceva ar fi putut s-o facă? 
Şi nici măcar nu era sigur că Sejanus ieşise ca să conspire cu 
rebelii. Poate chiar simţise nevoia să urineze, caz în care, 
acuzându-l, n-ar fi reuşit decât să-l determine să adopte o 
atitudine defensivă. Singura dovadă palpabilă o reprezentau 
banii ascunşi, dar poate că Sejanus îi luase la insistenţele lui 
Strabo şi n-avea de gând să-i folosească niciodată. Nu preţuia 
banii, iar cei câştigaţi din fabricarea muniției erau, probabil, o 
povară pentru el. Să nu se atingă de ei ar fi putut fi o chestiune 
de onoare. 

Chiar dacă Lucy Gray mai era supărată din cauza ciondănelii 
lor, nu o arătă. Il întâmpină, la uşa din spate, cu o sărutare şi cu 
un pahar de apă rece, ca să reziste până ajungeau la lac. 

— Avem de mers două sau trei ore, depinde de câţi mărăcini 
sunt pe drum, dar merită. 

De data asta, Stolul plecă fără instrumente. Rămase acasă şi 
Barb Azure, ca să supravegheze gospodăria. li trimise pe ceilalţi 
în excursie cu o găleată în care aveau un urcior cu apă, o pâine 
şi o pătură veche. 

— S-a împrietenit de curând cu o fată din josul străzii, le 
destăinui Lucy Gray când se îndepărtară destul de mult ca să nu 
mai poată fi auziţi din casă. Probabil sunt încântate că pot sta 
linişte împreună toată ziua. 

Tam Amber îi călăuzi pe Pajişte şi apoi prin pădure. Clerk 
Carmine, Maude Ivory şi Sejanus mergeau alături în spatele lui, 
lăsându-i pe Lucy Gray şi pe Coriolanus ultimii. Nu exista nicio 
potecă. Işi continuară drumul înaintând unul în spatele altuia, 
păşind peste copaci căzuţi, împingând în lături crengi şi dându- 
şi silinţa să ocolească tufele cu ghimpi. După zece minute de 
mers, din Districtul 12 nu mai rămase decât izul înţepător al 
minelor. După douăzeci de minute, dispăru şi acesta, acoperit 
de mirosul vegetației. Frunzişul umbros îi ferea de soare, dar, în 
privinţa căldurii, nu le oferea niciun adăpost. Zumzetul 
insectelor, sporovăiala veveriţelor şi cântecul păsărilor umpleau 
aerul, nestingherite de prezenţa lor. 

Chiar şi după două zile în care se ocupase de păsări, 
Coriolanus devenea tot mai circumspect pe măsură ce se 
îndepărtau de ceea ce trecea acolo drept civilizaţie. Se întreba 


dacă nu cumva în copaci stau la pândă şi alte creaturi - mai 
mari, mai puternice şi cu colţi. N-avea niciun fel de armă. Când 
îşi dădu seama de asta, pretinse că îi trebuie un baston pentru 
mers şi se opri să ia o creangă groasă de jos şi s-o curețe de 
rămurele. 

— De unde ştie încotro să meargă? o întrebă pe Lucy Gray, 
arătând cu capul către Tam Amber. 

— Cu toţii ştim drumul, îi răspunse ea. Acolo e a doua noastră 
casă. 

Fiindcă nimeni altcineva nu părea să-şi facă griji, continuă să 
mărşăluiască alături de ceilalţi o vreme, care i se păru o 
veşnicie, şi se bucură când Tam Amber îi opri. Numai că acesta 
le spuse: 

— Suntem cam la jumătatea drumului. 

Trecură punga cu gheaţă din mână-n mână, bând ce se topise 
şi sugând cuburile rămase. 

Maude Ivory se plânse că o doare piciorul şi-şi scoase pantoful 
maro crăpat ca să le arate o băşică de dimensiuni considerabile. 

— Cu pantofii ăştia nu se poate merge ca lumea. 

— Sunt vechi, au fost ai lui Clerk Carmine. Incercăm să-i 
folosim până la sfârşitul verii, spuse Lucy Gray, examinând 
încruntată picioruşul fetiţei. 

— Sunt prea strâmţi, se plânse Maude Ivory. Vreau cutii 
pentru heringi, ca în cântec. 

Sejanus se ghemui, oferindu-i spatele său. 

— Ce-ar fi să mergi călare? 

Maude Ivory se cocoţă imediat. 

— Ai grijă să nu mă dai cu capul de ceva! 

Precedentul odată creat, o duseră pe rând în cârcă. Fiindcă nu 
mai trebuia să facă niciun efort, fetiţa îşi folosi plămânii ca să 
cânte. 

Un miner, în patru'ş nouă, 

Tot săpând dup-un filon, 

Trăia cu fiica-i, Clementine, 

Într-o grotă, într-un canion. 

Clementine, zvelta zână, 

Pantofi patru'ş unu purta. 

Cutii pen’ heringi, decupate, 


Erau sandale pentru ea. 

Spre groaza lui Coriolanus, deasupra, pe crengi, un cor de 
gaiţe-zeflemitoare preluă melodia. Nu se aşteptase să dea de 
ele atât de departe - creaturile infestaseră cu siguranţă toată 
pădurea. Dar Maude Ivory era încântată şi continuă să cânte. 
Coriolanus o ducea în cârcă pe ultima porţiune a drumului şi îi 
distrase atenţia mulţumindu-i pentru cântecul despre Lucy Gray 
din seara dinainte. 

— Ce-ai înţeles din el? întrebă ea. 

El ocoli întrebarea. 

— Mi-a plăcut foarte mult. Ai fost fantastică! 

— Mulţumesc, dar vorbeam despre cântec. Crezi că oamenii o 
văd într-adevăr pe Lucy Gray sau doar o visează? spuse Maude 
Ivory. Fiindcă eu cred că o văd cu adevărat. Numai că acum ea 
zboară ca o pasăre. 

— Oare? 

Coriolanus se simţea mai bine, căci cântecul criptic măcar 
ajunsese subiect de discuţie, iar el nu era atât de prost, încât să 
nu priceapă acea unică interpretare erudită. 

— Păi, cum altfel ar fi putut să nu lase urme? Cred că zboară 
şi are grijă să nu întâlnească oameni, fiindcă ar omori-o, din 
cauza că e altfel decât ei toţi. 

— Da, ea e altfel. E o stafie, cap-sec, spuse Clerk Carmine. 
Stafiile nu lasă urme, pentru că sunt ca aerul. 

— Atunci trupul ei unde e? întrebă Coriolanus, gândindu-se că 
versiunea lui Maude Ivory avea un oarecare sens. 

— A căzut de pe pod şi a murit, numai că trupul e foarte jos, 
nimeni nu-l poate vedea. Sau poate pe-acolo curgea o apă care 
l-a luat, răspunse Clerk Carmine. Oricum, e moartă şi bântuie 
locul. Cum ar putea să zboare fără aripi? 

— N-a căzut de pe pod! Zăpada ar fi arătat altfel în locul ăla! 
insistă Maude Ivory. Lucy Gray, care e adevărul? 

— E un mister, scumpo. Exact ca mine. De aceea e cântecul 
meu, răspunse Lucy Gray. 

Când ajunseră la lac, Coriolanus gâfâia, mort de sete, iar 
pielea iritată îi ardea, acoperită de transpiraţie. Tot Stolul se 
dezbrăcă, păstrându-şi doar lenjeria intimă, şi plonjă în lac, iar 
el făcu acelaşi lucru fără să stea pe gânduri. Apa rece îl 


îmbrăţişă, scăpându-l de pânzele de păianjen de pe cap şi 
alinându-i arsura pielii iritate. Ştia să înoate bine, învățase de la 
o vârstă fragedă, la şcoală, dar nu încercase niciodată 
altundeva decât în bazin. Fundul mocirlos cobora într-o pantă 
abruptă, iar Coriolanus simţea cât de adâncă e apa. Inotă până 
în mijlocul lacului şi se întinse să plutească pe spate, admirând 
peisajul. Pădurea se înălța pretutindeni şi, cu toate că până 
acolo nu părea să ajungă niciun drum, pe mal se zăreau nişte 
căsuțe în ruină. Cele mai multe erau prea dărăpănate ca să mai 
fie reparate, dar una din beton, care părea solidă, încă avea 
acoperiş şi o uşă închisă în faţa lumii sălbăticite din jur. O 
familie de rațe plutea la vreo doi metri de el şi sub degetele de 
la picioare întrezărea peşti. Se întrebă ce altceva ar mai fi putut 
înota pe lângă el şi îngrijorarea îl îndemnă să se întoarcă pe 
mal, unde Stolul deja îl atrăsese pe Sejanus într-un soi de joc 
de-a măgăruşul, cu un con mare de brad în loc de minge. 
Coriolanus li se alătură, încântat că poate face din nou ceva 
doar de dragul distracţiei. Obosise şi se plictisise să stea tot 
timpul încordat pentru a se comporta ca un adult în toată 
puterea cuvântului. 

După o scurtă odihnă, Tam Amber meşteri două undiţe din 
crengi, de care legă câte un fir şi cârlige improvizate. In timp ce 
Clerk Carmine săpa, în căutare de viermi, Maude Ivory îl luă pe 
Sejanus la cules de fructe de pădure. 

— Nu vă apropiaţi de peticul de pământ de lângă stânci, îi 
avertiză Lucy Gray. Şerpilor le place acolo. 

— Ea ştie întotdeauna unde sunt, îi explică Maude Ivory lui 
Sejanus, arătându-i drumul. li ia în mână, însă mie mi-e frică de 
ei. 

Coriolanus rămase cu Lucy Gray, ca să adune lemne uscate 
pentru foc. Totul era uşor excitant - înotul pe jumătate 
dezbrăcat printre creaturi sălbatice, focul în aer liber, timpul 
petrecut fără restricţii alături de Lucy Gray. Ea avea o cutie de 
chibrituri, dar erau preţioase şi hotărî că trebuie să aprindă 
focul folosind doar unul. Când flacăra cuprinse un morman de 
frunze uscate, se aşezată alături, pe pământ, ca să hrănească 
focul, mai întâi cu crenguţe şi apoi cu bucăţi de lemn mai mari, 


iar Coriolanus se simţi mai fericit şi mai plin de viaţă decât 
oricând în ultimele săptămâni. 

Lucy Gray se sprijini de umărul lui. 

— Imi pare rău dacă te-am supărat aseară. N-am vrut să dau 
vina pe tine pentru moartea tatei. Când s-a întâmplat, amândoi 
eram copii. 

— Ştiu. Imi pare rău că am exagerat. Numai că nu pot 
pretinde că sunt altcineva. Nu sunt de acord cu tot ce face 
Capitoliul, dar sunt din Capitoliu şi, în ansamblu, cred că avem 
dreptate când spunem că e nevoie de ordine, răspunse 
Coriolanus. 

— Stolul e de părere că am fost lăsaţi pe pământ ca să 
micşorăm suferinţa, nu ca s-o mărim. Crezi că Jocurile Foamei 
sunt un lucru corect? întrebă ea. 

— Ca să fiu sincer, nici măcar nu ştiu de ce le organizăm. Dar 
cred, într-adevăr, că oamenii dau prea repede uitării războiul. 
Tot ce ne-am făcut unii altora. Tot ce suntem în stare să ne 
facem. Şi cei din districte, şi cei din Capitoliu. Ştiu că lumea de 
aici consideră Capitoliul dur şi inflexibil, însă pur şi simplu 
încercăm să ţinem lucrurile sub control. Altminteri ar fi haos şi 
oamenii ar alerga încoace şi încolo, omorându-se unii pe alţii, ca 
în arenă. 

Era prima oară când încerca să-şi exprime aceste gânduri 
adresându-se altcuiva în afară de dr. Gaul. Ezita puţin, ca un 
ţânc care învaţă să meargă, dar avea şi senzaţia de 
independenţă pe care-o capeţi când te poţi ţine pe propriile 
picioare. 

Lucy Gray se trase uşor înapoi. 

— Asta crezi tu că ar face oamenii? 

— Da. Dacă n-ar exista legi şi cineva care să le impună, cred 
că am fi ca animalele, răspunse Coriolanus, mai sigur de sine. 
Indiferent că ne place sau nu, doar Capitoliul ne poate ţine pe 
toţi departe de pericole. 

— Hm, deci mă ţine departe de pericole. Şi la ce renunţ 
pentru asta? 

Coriolanus scormoni în foc cu un băț. 

— Să renunţi? Păi, la nimic. 


— Stolul a renunţat, replică ea. Nu mai putem călători. Nu mai 
putem da spectacole fără aprobare. Putem cânta doar un 
anumit gen de cântece. Impotriveşte-te când vor să te salte şi 
te alegi, ca tata, cu un glonţ care-ţi aduce moartea. Incearcă să- 
ţi ţii familia laolaltă şi te alegi cu capul făcut zob, ca mama. E un 
preţ prea mare? Poate că libertatea merită riscul. 

— Deci, de fapt, familia ta a făcut parte dintre rebeli. 

Coriolanus nu era cu adevărat surprins. 

— Mai presus de orice, familia mea a făcut parte din Stol, 
afirmă Lucy Gray cu tărie. Nu suntem nici din districte, nici din 
Capitoliu, nici rebeli, nici Apărători ai Păcii, suntem, pur şi 
simplu, noi. Şi tu eşti ca noi. Vrei să gândeşti singur. Opui 
rezistenţă. Ştiu, pentru că am văzut ce-ai făcut tu pentru mine 
în timpul Jocurilor. 

Ei bine, aici îl prinsese. Dacă Jocurile Foamei erau socotite 
necesare de către Capitoliu, iar el încercase să le dea peste cap, 
asta nu însemna că respinge autoritatea Capitoliului? Chiar 
opusese rezistenţă, aşa cum spunea ea? Nu sfidător ca Sejanus. 
Ci în stilul lui, mai tăcut şi mai subtil? 

— Uite ce cred eu. Dacă n-ar fi existat Capitoliul, nici n-am fi 
purtat discuţia asta, fiindcă ne-am fi distrus până acum. 

— Există oameni cu mult dinainte de Capitoliu. Şi mă aştept 
să existe încă mult timp după el, conchise ea. 

Coriolanus se gândi la oraşele moarte pe lângă care trecuse în 
drumul său către Districtul 12. Lucy Gray pretindea că Stolul 
călătorise, aşa că le văzuse probabil şi ea. 

— Nu prea multe. Panemul a fost cândva magnific. Priveşte-l 
acum! 

Clerk Carmine îi aduse lui Lucy Gray o plantă cu frunze 
ascuţite şi cu flori mici, albe, pe care o smulsese de lângă lac. 

— Ai găsit katniss!”! Bună treabă, CC! 

Coriolanus se întrebă dacă planta e decorativă, ca trandafirii 
mamaiestoasei, însă Lucy Gray studie imediat rădăcinile, de 
care atârnau mici tuberculi. 

— E puţin cam prea devreme. 


17 Numele dat de indienii Algonquin unei varietăţi de săgeata-apei (n. 
tr.). 


— Da, încuviinţă Clerk Carmine. 

— Pentru ce? întrebă Coriolanus. 

— Ca să-i mâncăm. Peste câteva săptămâni, ăştia vor avea 
dimensiunile unor cartofi acceptabili şi o să-i putem prăji, 
răspunse Lucy Gray. Unii le spun cartofi de mlaştină, dar mie 
katniss îmi place mai mult. Sună frumos. 

Tam Amber apăru cu câţiva peşti pe care-i curăţă de solzi şi 
de mate şi îi tăie bucăţi. Infăşură bucăţile în frunze şi în lăstarii 
unei plante anume, iar Lucy Gray le aranjă peste tăciuni. Când 
sosiră Maude Ivory şi Sejanus, cu găleata plină de mure, peştele 
se prăjise îndeajuns. După mersul pe jos şi după înot, Coriolanus 
îşi recăpătase pofta de mâncare. şi înfulecă porţia de peşte, 
pâine şi mure până la ultima înghiţitură. Pe urmă Sejanus 
scoase o surpriză - şase fursecuri trimise de mami, partea lui, 
pusă la păstrare, din conţinutul cutiei. 

După masă, întinseră pătura sub copaci, se aşezară pe 
jumătate tolăniţi pe ea şi pe jumătate rezemaţi de trunchiuri şi 
contemplară norii pufoşi de pe cerul strălucitor. 

— N-am mai văzut niciodată un cer de culoarea asta, spuse 
Sejanus. 

— E azuriu, îl lămuri Maude Ivory. Ca Barb Azure. Asta e 
culoarea ei. 

— Culoarea ei? se miră Coriolanus. 

— Sigur. Toţi ne primim primul nume dintr-o baladă şi pe al 
doilea de la o culoare, răspunse fetiţa şi se ridică să explice. 
Barb vine de la „Barbara Allen”!* şi Azure de la un albastru al 
cerului. Eu sunt „Maude Clare” şi Ivory precum clapele 
pianului!”. Lucy Gray e specială, fiindcă tot numele vine direct 
din balada ei. Lucy şi Gray. 

— Aşa e. Mohorâtă% ca o zi de iarnă, spuse Lucy Gray, cu un 
zâmbet. 


18 Baladă tradiţională scoțiană (n. tr.). 


n 


19 În engleză, ivory înseamnă atât „ivoriu”, cât şi „claviatură de pian 
(n. tr.). 


2 În engleză, gray înseamnă „gri/cenuşiu/mohorât/sur” (n. tr.). 


Coriolanus nu făcuse până atunci legătura; se gândise doar că 
muzicanţii din Stol au nume bizare. Ivoriul şi chihlimbariul?: îi 
aduceau aminte de ornamentele vechi de pe cutia cu bijuterii a 
mamaiestoasei. lar azuriu, taupe?” şi carmin nu erau culori pe 
care le putea recunoaşte. Cât despre baladele lor, cine ştia de 
unde apăruseră? Una peste asta, părea bizar să alegi numele 
copilului tău astfel. 

Maude Ivory îl înghionti în abdomen. 

— Şi numele tău sună de parcă ai fi din Stol. 

— Cum aşa? râse el. 

— Pentru că te cheamă Snow. Alb ca zăpada. Albul pur al 
zăpezii, chicoti Maude Ivory. Există vreo baladă în care apare un 
Coriolanus? 

— Niciuna de care să ştiu eu. Ce-ar fi să scrii una pentru 
mine? zise el, înghiontind-o la rândul lui. „Balada lui Coriolanus 
Snow”. 

Maude Ivory i se aşeză pe abdomen. 

— Lucy Gray e scriitoarea. De ce n-o rogi pe ea? 

— Gata, nu-l mai pisălogi, zise Lucy Gray şi o trase pe fetiţă 
lângă ea. Poate-ar fi bine să tragi un pui de somn până plecăm 
acasă. 

— Mă pot căra ceilalţi, spuse Maude Ivory, răsucindu-se ca să 
se elibereze. lar eu o să le cânt! 

Oh, dragă, dragă, dragă... 

— Oh, taci! zise Clerk Carmine. 

— Vino, încearcă să te întinzi, o îndemnă Lucy Gray. 

— Bine, dacă îmi cânţi tu. Cântecul ăla, de când am avut crup. 

Se tolăni cu capul în poala lui Lucy Gray. 

— Sigur, dar numai dacă taci. 

Lucy Gray o mângâie pe păr, dându-i-l după ureche, şi aşteptă 
s-o vadă potolită înainte de a începe să cânte cu voce 
liniştitoare: 

In inima luncii, sub salcia deasă, 

E patul de iarbă, e perna frumoasă. 


21 În engleză, amber (n. tr.). 


22? Gri taupe sau gri-maroniu (n. tr.). 


Pe ea culc-obrazul şi pleoapele-nchide. 

O să fie soare când le vei deschide. 

Aici ţi-e-adăpostul, aici e căldură, 

Aici margarete te apăr’ de ură. 

Aici vise dulci dimineața-mplineşte, 

Aici al meu suflet oricând te-ndrăgeşte. 

Maude Ivory amuţi, iar Coriolanus îşi simţi spulberându-se 
neliniştile. La umbra copacilor, după ce se săturase cu mâncare 
proaspătă, cu Lucy Gray cântând încetişor lângă el, începu să 
aprecieze natura. Locul era încântător. Aer limpede precum 
cristalul. Culori bogate. Se simţea destins şi liber. Dacă asta ar fi 
fost viaţa lui: să se trezească indiferent când, să-şi procure 
hrana pentru ziua respectivă şi să-şi petreacă timpul cu Lucy 
Gray pe malul lacului? Cui îi trebuia bogăţie, succes şi putere 
când avea dragoste? Nu învingea dragostea totul? 

In inima luncii, de lume ascunse, 

Sunt raze de Lună şi mantii de frunze. 

Tu uită durerea, necazuri aruncă; 

In Zori dispărea-vor cu toate din luncă. 

Aici ţi-e-adăpostul, aici e căldură, 

Aici margarete te apăr’ de ură. 

Aici vise dulci dimineața-mplineşte, 

Aici al meu suflet oricând te-ndrăgeşte. 

Coriolanus era gata să adoarmă când gaiţele-zeflemitoare, 
care ascultaseră cu tot respectul cântecul în interpretarea lui 
Lucy Gray, îl începură la rândul lor. Işi simţi trupul încordându- 
se şi somnolenţa plăcută îi dispăru. Insă tot Stolul le asculta 
zâmbind. 

— Ca gresia pe lângă diamant, aşa suntem noi pe lângă ele, 
comentă Tam Amber. 

— Ei... ele exersează mai mult, răspunse Clerk Carmine şi 
ceilalţi râseră. 

Ascultând păsările, Coriolanus remarcă absenţa gaiţelor- 
limbute. Nu se putea gândi decât la o singură explicaţie: 
gaiţele-zeflemitoare începuseră să se reproducă, fie între ele, 
fie împerechindu-se cu sturzii-zeflemitori din partea locului. 
Această eliminare din ecuaţie a păsărilor Capitoliului îl răscoli 
adânc. Gaiţele-zeflemitoare erau acolo, înmulţindu-se ca iepurii, 


complet scăpate de sub control. În mod nepermis. Asimilând 
tehnologia Capitoliului. Nu-i plăcea câtuşi de puţin. 

Maude Ivory adormi în sfârşit, ghemuită lângă Lucy Gray, cu 
picioarele goale încurcate în pătură. Coriolanus rămase cu ele 
când ceilalţi plecară să mai facă o baie în lac. Clerk Carmine 
veni cu o pană de un albastru strălucitor, pe care-o găsise lângă 
mal, şi o puse pe pătură pentru Maude Ivory, vorbind cu glas 
aspru: 

— Să nu-i spui de unde e. 

— Bine. Ce gest minunat, CC! zise Lucy Gray. O să-i placă 
pana la nebunie. 

Se uită după el cum aleargă către apă şi clătină din cap. 

— Imi fac griji pentru el. Simte lipsa lui Billy Taupe. 

— O simţi şi tu? 

Coriolanus se propti într-un cot ca să-i privească faţa. 

Ea răspunse fără ezitare. 

— Nu. Nu de la extragere încoace. 

Extragerea. Coriolanus îşi aduse aminte de balada cântată de 
ea la interviu. 

— De-asta ai spus că te-a pierdut la extragere? 

— Fiindcă a făcut pariu că ne poate avea pe amândouă, pe 
mine şi pe Mayfair, răspunse ea. A riscat. Mayfair a aflat de 
mine, eu am aflat de ea. Ea şi-a pus tăticul să-mi strige numele 
la extragere. Nu ştiu ce i-a spus ca să-l convingă. Cu siguranţă 
nu că i s-au aprins călcâiele după Billy Taupe. Altceva. Noi nu 
suntem de-ai locului, e foarte uşor să arunci minciuni despre 
noi. 

— Mă surprinde că ei doi sunt împreună, zise Coriolanus. 

— Ei, Billy Taupe a tot spus ce fericit se simte de unul singur, 
dar de fapt vrea o fată care să-i poarte de grijă. Probabil că 
Mayfair i se pare foarte potrivită pentru asta, aşa că s-a dus 
după ea. Nimeni nu ştie să te farmece ca Billy Taupe. Fata aia n- 
a avut nicio şansă de scăpare. In plus, ea e singură. N-are nici 
fraţi, nici surori. Nici prieteni. Minerii îi urăsc pe ea şi pe ai ei. 
Toată familia lor se urcă în maşina aia ţipătoare şi vine să vadă 
execuțiile prin spânzurare. 

Maude Ivory se foi şi Lucy Gray îi netezi părul. 


— Pe noi lumea ne priveşte cu suspiciune, însă pe ei îi 
detestă. 

Lui Coriolanus nu-i plăcea că ura ei împotriva lui Billy Taupe 
se domolise. 

— El încearcă să se întoarcă la tine? 

Ea luă pana şi o răsuci între degetul mare şi arătător. 

— Oh, sigur. leri a venit pe pajiştea mea. Cu planuri mari. 
Vrea să ne întâlnim la copacul cu spânzurătoarea şi să fugim. 

— La copacul cu spânzurătoarea? 

Coriolanus se gândi la Arlo, legănându-se în laţ, în vreme ce 
gaiţele-zeflemitoare îi imitau ultimele cuvinte. 

— De ce tocmai acolo? 

— Acolo obişnuiam să ne refugiem. E singurul loc din Districtul 
12 unde te poţi bucura de un strop de intimitate, răspunse ea. 
Vrea să plecăm în nord. Crede că o să dăm de oameni. Oameni 
liberi. Spune c-o să-i găsim şi-o să ne întoarcem pe urmă după 
ceilalţi. Adună provizii, nu ştiu cu ce bani. Dar ce contează? Nu 
mai pot avea încredere în el. 

Coriolanus simţi gelozia ca pe o gheară în gât. Crezuse că 
Lucy Gray l-a alungat pe Billy Taupe şi, când colo, iat-o 
povestind cu nonşalanţă despre o întâlnire cu el pe Pajişte. 
Numai că nu fusese o întâmplare. Billy Taupe ştia unde o 
găseşte. Cât timp stătuseră acolo, cu el folosindu-şi tot farmecul 
ca s-o ispitească să fugă? De ce-l ascultase ea? 

— Increderea contează. 

— Cred că e mai importantă decât dragostea. Eu îndrăgesc tot 
felul de lucruri în care n-am încredere. Furtunile cu trăsnete... 
alcoolul alb... şerpii. Uneori mă gândesc că mă dau în vânt după 
ele tocmai fiindcă nu le acord încredere. O chestie încurcată, 
nu? 

Lucy Gray inspiră adânc. 

— Însă în tine am încredere. 

Coriolanus simţi cât de greu îi venise ei să recunoască aşa 
ceva, poate chiar mai greu decât să facă o declaraţie de 
dragoste, dar asta nu şterse imaginea lui Billy Taupe stând pe 
Pajişte, străduindu-se s-o recucerească. 

— De ce? 

— De ce? Ei, trebuie să mă mai gândesc. 


Când îl sărută, el răspunse sărutului, dar nu cu cine ştie ce 
convingere. Lucrurile luau o întorsătură care îl neliniştea. Poate 
că era o greşeală să se ataşeze atât de mult de Lucy Gray. Şi îl 
mai deranja ceva. Cântecul ei de pe Pajişte, din prima zi. Era 
despre spânzurătoare, crezuse el atunci, dar se referea şi la 
întâlnirea de la copacul ăla. Dacă era doar un loc unde mergeau 
odinioară ca să fie singuri, de ce mai cânta despre el acum? 
Poate-l folosea ca să-l aducă pe Billy Taupe înapoi. Pentru ca ei 
doi să-şi reia legătura. 

Maude Ivory se trezi şi admiră pana, apoi o rugă pe Lucy Gray 
să i-o pună în păr. Se pregătiră de plecare, luând pătura, 
urciorul şi găleata. Coriolanus se oferi s-o ducă pe fetiţă în cârcă 
în prima parte a drumului. Când se îndepărtau de lac, rămase în 
urma celorlalţi ca s-o întrebe: 

— Zilele astea l-ai mai văzut pe Billy Taupe? 

— Oh, nu, răspunse ea. Nu mai e unul dintre noi. 

Se bucură s-o audă, dar, pe de altă parte, se gândi că Lucy 
Gray păstrase faţă de Stol secretul întâlnirii cu fostul iubit, ceea 
ce îi trezi din nou bănuielile. Maude Ivory se aplecă la urechea 
lui şi îi şopti: 

— Nu-l lăsa să se-apropie de Sejanus. E o dulceaţă, iar Billy 
Taupe se hrăneşte cu dulciuri. 

Coriolanus ar fi pus pariu că se hrăneşte şi cu bani. Cu ce 
plătea proviziile pentru fuga din district? 

Tam Amber alese un traseu uşor diferit, trecură prin locuri cu 
fructe de pădure şi umplură găleata. Când nu mai aveau mult 
până în oraş, Clerk Carmine văzu un pom plin cu mere care 
tocmai dădeau în pârg. Tam Amber şi Sejanus îşi continuară 
drumul, cărând-o pe Maude Ivory şi bagajul grupului. Clerk 
Carmine se urcă în pom şi aruncă jos merele, iar Coriolanus le 
adună în fusta lui Lucy Gray. Când ajunseră la casa Stolului, 
abia începea să se însereze. Coriolanus se simţea obosit şi ar fi 
vrut să se întoarcă la bază, însă Barb Azure stătea singură la 
masa din bucătărie, sortând fructele de pădure. 

— Tam Amber a luat-o pe Maude Ivory la Vatră, să vadă dacă 
pot da nişte fructe în schimbul unei perechi de pantofi. Le-am 
spus să caute unii călduroşi, fiindcă vremea o să se răcească 
înainte să ne dăm seama. 


— Şi Sejanus? 

Coriolanus aruncă o privire în curtea din spate. 

— A plecat la câteva minute după ei. A spus că te-aşteaptă 
acolo. 

La Vatră. Coriolanus se grăbi să-şi ia rămas-bun. 

— Trebuie să plec. Dacă e văzut neînsoţit de un alt Apărător al 
Păcii, Sejanus o să fie sancţionat. Şi eu la fel, din acelaşi motiv. 
Trebuie să fim tot timpul câte doi. Doar ştie asta - habar n-am 
ce-o fi fost în capul lui. 

Insă ştia exact la ce se gândise Sejanus. Ce minunată ocazie 
să ajungă la Vatră fără să fie supravegheat de Coriolanus! O 
trase pe Lucy Gray lângă el pentru un sărut. 

— Ziua de azi a fost minunată. lţi mulţumesc pentru ea. Te 
văd sâmbătă în magazie? 

leşi pe uşă înainte de a apuca ea să-i răspundă. 

Mergând de două ori mai repede decât de obicei, se duse 
întins la Vatră şi aruncă o privire prin uşa deschisă. Vreo zece- 
doisprezece oameni se foiau înăuntru, întorcând pe toate părţile 
marfa de pe tarabe. Maude Ivory stătea pe un butoi şi Tam 
Amber îi lega şireturile unei ghete. In capătul opus uşii, Sejanus 
stătea în faţa unei tejghele, de vorbă cu o femeie. Când se 
apropie, Coriolanus îi văzu marfa. Lămpi pentru mineri. 
Târnăcoape. Securi. Cuţite. Inţelese ce putea Sejanus să 
cumpere cu toţi banii aduşi din Capitoliu. Arme. Şi nu doar pe 
cele aflate în faţa lui. Putea să cumpere puşti. Parcă vrând să 
confirme că încheiau o tranzacţie suspectă, femeia tăcu brusc 
când Coriolanus ajunse la o distanţă de la care îi putea auzi. 
Sejanus se grăbi să se apropie de el. 

— Cumpărături? întrebă Coriolanus. 

— Mă gândeam să-mi iau un briceag, răspunse Sejanus. Dar 
deocamdată nu mai are. A 

Perfect! O mulţime de soldaţi aveau. In timpul liber, le 
foloseau chiar şi pentru joc, aruncau la ţintă şi pariau. 

— Şi eu mă gândeam să-mi iau unul. Când o să ne primim 
banii. 

— Desigur, când o să ne primim solda, încuviinţă Sejanus, ca 
şi cum ar fi fost de la sine înţeles. 


Lui Coriolanus îi venea să-l lovească, dar se stăpâni şi ieşi din 
Vatră cu paşi mari, ignorându-i pe Maude Ivory şi pe Tam 
Amber. Pe drumul de întoarcere nu scoase aproape nicio vorbă, 
ci îşi revizui tactica. Trebuia să afle în ce e amestecat Sejanus. 
Apelând la rațiune, nu-l îndemnase la confidente. O prietenie 
intimă ar fi putut da roade? Nu strica să încerce. La numai 
câteva cvartale de bază, se opri şi puse mâna pe umărul lui 
Sejanus, forțându-l şi pe el să se oprească. 

__— Ştii, Sejanus, sunt prietenul tău. Mai mult decât un prieten. 
Imi eşti aproape ca un frate. lar în cazul rudelor există reguli 
speciale. Dacă ai nevoie de ajutor... adică dacă te implici în 
ceva şi nu te poţi descurca... sunt aici. 

Lui Sejanus îi dădură lacrimile. 

— Mulţumesc, Coryo. Asta înseamnă foarte mult. Ai putea fi 
singurul om din lume în care am încredere. 

Ah, din nou încrederea! Plutea în aer, pretutindeni. 

— Vino încoace! 

Il îmbrăţişă pe Sejanus. 

— Promite-mi că n-o să faci nicio prostie, da? 

ÎI simţi încuviinţând din cap, dar ştia că probabilitatea de a-şi 
ţine promisiunea e aproape nulă. 

Programul lor fiind foarte încărcat, îl avu pe Sejanus sub ochi 
mai tot timpul, chiar şi când părăsiră baza. Luni după-amiază 
adunară capcanele din copaci. Deşi sâmbătă şi duminică 
prezenţa oamenilor nu tulburase pacea locului, în niciuna dintre 
ele nu se afla vreo gaiţă-zeflemitoare. Contrar aşteptărilor, dr. 
Kay părea încântată de păsări. 

— Se pare că au moştenit mai mult decât o capacitate sporită 
de imitare. Au evoluat şi în privinţa capacităţii de a supravieţui. 
Nu e nevoie să înlocuim capcanele, avem gaiţe-limbute din 
belşug. Mâine încercăm cu plase ornitologice. 

Marţi după-amiază, când coborâră soldaţii din camioane, 
oamenii de ştiinţă aleseseră un loc plin de gaiţe-zeflemitoare. 
Se împărţiră în două grupuri - Coriolanus şi Bug erau din nou cu 
dr. Kay - şi ajutară la ridicarea mai multor stâlpi. Intre ei erau 
întinse plase ornitologice fine, menite să captureze gaiţe- 
zeflemitoare. Aproape invizibile, plasele îşi arătară curând 
eficienţa, căci păsările se loveau de ele şi cădeau apoi în şirurile 


de buzunare orizontale de pe întreaga întindere a ţesăturii. Dr. 
Kay le dăduse instrucţiuni, cerându-le să nu lase plasele 
nesupravegheate nicio clipă şi să ia imediat păsările capturate, 
ca să nu se încâlcească prea tare şi să nu fie foarte 
traumatizate. Pe primele trei le scoase ea însăşi, ţinându-le 
strâns în mână şi eliberându-le cu grijă din ochiurile plasei. 
Când le îngădui şi lor să treacă la treabă, Bug dădu dovadă deo 
pricepere înnăscută, descâlcind cu blândeţe o gaiţă- 
zeflemitoare şi punând-o în colivie. Pasărea lui Coriolanus 
începu să ţipe ca torturată din clipa în care o atinse şi, când o 
strânse ca s-o potolească, îşi înfipse ciocul în palma lui. O 
eliberă din reflex şi ea dispăru în frunziş cât ai clipi. 
Vătămătoare creatură! Dr. Kay îi curăţă şi îi bandajă mâna, ceea 
ce îi aminti că Tigris făcuse acelaşi lucru în ziua extragerii, când 
se înţepase în ghimpele trandafirului mamaiestoasei. Cu mai 
puţin de două luni în urmă. Ce speranţe avusese atunci şi iată 
cu ce se ocupa acum! Culegea progeniturile mutanţilor din 
districte. Işi petrecu restul după-amiezii cărând coliviile cu 
păsări până la camion. Apoi continuă să curețe coliviile din 
hangar, fiindcă rana de la mână nu-l scuti de îngrijirea păsărilor. 

Incepu să privească gaiţele-limbute cu tot mai multă simpatie. 
Erau nişte produse cu adevărat impresionante ale ingineriei 
genetice. Prin laborator zăceau împrăştiate câteva telecomenzi 
şi oamenii de ştiinţă îl lăsară să se joace cu păsările deja 
catalogate. 

— N-are ce să strice, spuse unul. De fapt, s-ar părea că 
interacţiunea le face plăcere. 

Bug nu luă parte, iar Coriolanus, când începu să se 
plictisească, le făcu să reţină fraze prosteşti şi scurte fragmente 
din imn, curios să vadă câte poate activa cu o singură apăsare 
pe telecomandă. Uneori activa chiar patru, dacă erau destul de 
apropiate coliviile. Avea întotdeauna grijă să-şi şteargă 
cuvintele cu o ultimă înregistrare în timpul căreia păstra 
tăcerea, asigurându-se că n-o să-i ajungă vocea în laboratoarele 
Capitoliului. Termină definitiv cu cântatul când gaiţele- 
zeflemitoare începură să-l imite, deşi simţea o anumită 
satisfacţie auzindu-le lăudând Capitoliul cu glasurile lor subţiri. 


Nu putea să le oprească şi erau în stare să repete o melodie la 
nesfârşit. 

Una peste alta, infuzia de muzică din viaţa lui începea să-l 
obosească. /nvazie ar fi fost un cuvânt mai potrivit. Muzica 
părea să fie pretutindeni în ultima vreme: cântecele păsărilor, 
cântecele Stolului, păsările cântând împreună cu Stolul. Poate 
că, la urma urmei, nu moştenise dragostea pentru muzică a 
mamei lui. Cel puţin nu într-o asemenea cantitate. li acapara cu 
lăcomie atenţia, cerând să fie ascultată şi împiedicându-l să 
gândească. 

Până pe la jumătatea după-amiezii de miercuri, adunaseră 
cincizeci de gaiţe-zeflemitoare, suficiente pentru ca dr. Kay să 
fie satisfăcută. Coriolanus şi Bug îşi petrecură restul zilei 
îngrijind păsările şi ducându-le pe masa din laborator pe cele 
capturate de curând, pentru a fi numărate şi marcate. 
Terminară înainte de cină, dar se întoarseră apoi, ca să 
pregătească păsările pentru drumul spre Capitoliu. Oamenii de 
ştiinţă le arătară cum să fixeze învelitorile de pânză peste 
colivii, după care se retraseră în aeronavă, lăsându-i să 
continue singuri. Coriolanus se oferi să pună învelitorile, în timp 
ce Bug căra păsările în aeronavă şi ajuta la instalarea lor pentru 
călătorie. 

incepu cu gaiţele-zeflemitoare, încântat să le vadă plecând. 
Aducea o colivie pe masa de lucru, îi fixa învelitoarea cu un 
pocnet, scria pe pânză, cu cretă, GZ şi numărul păsării şi o 
punea deoparte, ca s-o preia Bug. Acesta tocmai transporta a 
cincizecea colivie, în care o gaiţă-zeflemitoare ciripea 
nebuneşte, când Sejanus apăru în prag, cam prea entuziasmat. 

— Veşti bune! Incă un pachet de la mami! 

Bug, care era abătut din pricina plecării păsărilor, se mai 
înveseli puţin. 

— E cea mai bună! 

— O să-i spun c-ai zis asta. 

Sejanus îl urmări cu privirea pe Bug până ce ieşi, apoi se 
întoarse spre Coriolanus, care tocmai luase gaiţa-limbută 
marcată cu numărul 1. Pasărea ciripea în colivie, încă imitând 
ultima gaiţă-zeflemitoare. Zâmbetul larg pe de faţa lui Sejanus 
dispăruse, înlocuit de o expresie chinuită. Işi roti privirea prin 


hangar, ca să se asigure că sunt singuri, apoi începu să 
vorbească în şoaptă. 

— Ascultă-mă, am numai câteva minute. Ştiu că n-o să-mi 
aprobi planurile, dar trebuie măcar să te fac să înţelegi. După ce 
ai spus zilele trecute, că suntem ca fraţii, ei bine, simt că-ţi 
datorez o explicaţie. Te rog, ascultă-mă. 

lată, asta era! Confesiunea. Rugăminţile lui stăruitoare, 
îndemnurile lui la rațiune şi la prudenţă fuseseră cântărite şi 
găsite insuficiente. Pasiunea lipsită de judecată avusese câştig 
de cauză. Sosise momentul explicaţiilor pentru toate. Bani. 
Arme. Harta bazei militare. Momentul dezvăluirii întregului 
complot trădător al rebelilor. Odată ce-l asculta, Coriolanus n- 
avea să se mai deosebească prin nimic de un rebel. Un trădător 
al Capitoliului. Ar fi trebuit să intre în panică, să fugă ori măcar 
să încerce să-l convingă pe Sejanus să tacă. Dar nu făcu nimic 
din toate astea. 

In schimb, mâinile lui acţionară din proprie voinţă. Ca atunci 
când aruncase batista în cuva cu şerpi, înainte de a lua o 
hotărâre în mod conştient. Acum, mâna lui stângă aranjă 
învelitoarea coliviei, în timp ce dreapta, pe care corpul său o 
ascundea de ochii lui Sejanus, se lăsă pe masă, unde se afla 
telecomanda. Apăsă pe butonul INREGISTRARE şi gaiţa-limbută 
amuţi. 

oriolanus se întoarse cu spatele la colivie, se sprijini cu 


palmele de masă şi aşteptă. 

— Uite cum stau lucrurile, începu Sejanus emoţionat. O parte 
dintre rebeli pleacă din Districtul 12 definitiv. Se îndreaptă spre 
nord, ca să înceapă o viaţă nouă în afara Panemului. Au spus că, 
dacă-i ajut cu Lil, pot merge şi eu. 

Coriolanus înălţă din sprâncene, ca şi cum i-ar fi pus spusele 
la îndoială. 

Cuvintele lui Sejanus se revărsară. 

— Ştiu, ştiu, dar au nevoie de mine. Treaba e că sunt hotărâți 
s-o elibereze pe Lil şi s-o ia cu ei. Altminteri, Capitoliul o s-o 
spânzure odată cu următorul grup de rebeli capturați. Planul e 
chiar simplu. Paznicii închisorii lucrează în schimburi de câte 
patru ore. O să pun ceva în două dintre delicatesele trimise de 
mami şi o să-i servesc cu ele pe cei de afară. Medicamentul ăla 
pe care mi l-au dat în Capitoliu te doboară uite-aşa... 

Sejanus pocni din degete. 

— O să iau o armă de-a lor. Paznicii din interior nu sunt 
înarmaţi, o să-i pot duce în camera de interogatoriu 
ameninţându-i cu arma mea. Camera e izolată fonic, nimeni n-o 
să-i audă ţipând. Pe urmă o s-o iau pe Lil. Fratele eine va 
scoate prin gard. O să plecăm imediat spre nord. O să avem la 
dispoziţie două ore înainte să fie descoperiţi paznicii. Fiindcă n-o 
să ieşim pe poartă, vor presupune că ne ascundem undeva, în 
bază, aşa că vor bloca ieşirea şi ne vor căuta mai întâi aici. 
Când îşi vor da seama că s-au înşelat, noi vom fi deja departe. 
Nimeni n-o să fie rănit. Şi nimeni n-o să ştie nimic despre noi. 

Coriolanus lăsă capul în jos şi îşi frecă fruntea cu vârfurile 
degetelor, ca şi cum ar fi încercat să-şi adune gândurile, 
neştiind cât o să mai poată păstra tăcerea fără să trezească 
suspiciuni. 


Dar Sejanus se grăbi să continue. 

— Nu puteam pleca fără să-ţi spun. Imi eşti ca un frate. N-o să 
uit niciodată ce-ai făcut pentru mine în arenă. Incerc să 
descopăr cum aş putea s-o anunţ pe mami. Cred că şi pe tata. 
Să ştie amândoi că numele Plinth continuă să trăiască, deşi 
numai în anonimat. 

Gata. Numele Plinth. Nu era nevoie de mai mult. Mâna stângă 
a lui Coriolanus găsi telecomanda şi apăsă pe butonul NEUTRU 
cu degetul mare. Gaiţa-limbută îşi reluă cântecul de mai înainte. 

Ceva îi atrase atenţia lui Coriolanus. 

— Vine Bug. 

— Vine Bug, repetă pasărea, cu vocea lui. 

— Taci, creatură proastă! îi spuse el. 

Dar era încântat în sinea lui că pasărea îşi reluase 
comportamentul normal, neutru. N-avea cum să-l alerteze pe 
Sejanus. Se grăbi să prindă învelitoarea coliviei şi s-o marcheze 
cu GLI. 

— Ne trebuie o altă sticlă cu apă. Una s-a spart, zise Bug, 
intrând în hangar. 

— Una s-a spart, repetă gaiţa-limbută, cu vocea lui Bug. 

— ţi găsesc eu una. 

Coriolanus îi întinse colivia. După plecarea lui Bug, se duse la 
lada cu provizii şi începu să caute prin ea. Era mai bine să stea 
departe de celelalte gaiţe-limbute cât dura conversaţia. Dacă 
repetau prea des cuvintele, Sejanus s-ar fi putut întreba de ce 
fusese prima atât de tăcută. Deşi el nu cunoştea 
comportamentul păsărilor. Dr. Kay nu dăduse explicaţii 
întregului grup. 

— Planul pare nebunesc, Sejanus. Atât de multe lucruri ar 
putea să nu meargă, zise Coriolanus şi începu să turuie o listă 
întreagă. Dacă paznicii refuză delicatesele trimise de mama ta? 
Sau dacă doar unul dintre ei acceptă şi se prăbuşeşte sub ochii 
celuilalt? Dacă paznicii din interior strigă după ajutor înainte să-i 
duci în camera de interogatoriu? Dacă nu găseşti cheia celulei 
lui Lil? Şi cum adică vă trece fratele ei prin gard? N-o să-l vadă 
nimeni tăindu-l? 


— Nu, există o porţiune vulnerabilă, în spatele generatorului. 
E deja desprinsă sau cam aşa ceva. Ascultă, ştiu că o mulţime 
de lucruri trebuie să meargă şnur, dar cred că vor merge. 

Sejanus vorbea de parcă încerca să se convingă pe sine 
însuşi. 

— Trebuie. Şi, dacă nu vor merge, atunci o să fiu arestat 
acum, în loc să mi se întâmple mai târziu, nu? Când o să mă 
amestec în ceva mai urât. 

Coriolanus clătină din cap cu mâhnire. 

— Nu te pot face să te răzgândeşti? 

Sejanus rămase ferm pe poziţie. 

— Nu. M-am hotărât. Nu pot rămâne aici. O ştim amândoi. Mai 
curând sau mai târziu, o să răbufnesc. Nu pot acţiona ca 
Apărător al Păcii având conştiinţa împăcată şi nu te pot pune tot 
timpul în pericol cu planurile mele nebuneşti. 

— Dar cum o să trăiţi acolo? 

Coriolanus găsi o cutie cu o sticlă de apă. 

— Avem ceva provizii. Şi sunt un ţintaş bun, răspunse 
Sejanus. 

Până atunci nu spusese că rebelii au arme de foc, dar, 
aparent, aveau. 

— Şi când se termină gloanţele? 

— O să găsim altceva. Peşte, plase pentru prins păsări. Ei 
spun că în nord sunt oameni. 

Coriolanus îşi aduse aminte că Billy Taupe încerca s-o 
momească pe Lucy Gray să-l însoţească în imaginara aşezare 
omenească din ţinutul sălbatic. Aflase despre existenţa ei de la 
rebeli sau rebelii aflaseră de la el? 

— Şi, chiar dacă nu sunt, nu e nici Capitoliul, continuă 
Sejanus. lar pentru mine asta contează în primul rând, nu-i aşa? 
Nu trebuie să aleg un district sau altul. Să aleg între a fi student 
sau Apărător al Păcii. Vreau să trăiesc într-un loc unde Capitoliul 
nu-mi poate controla viaţa. Ştiu că fuga pare o dovadă de 
laşitate, dar, odată ce voi fi acolo, poate voi reuşi să gândesc 
mai limpede şi să-mi dau seama cum pot ajuta districtele. 

Slabe speranțe! se gândi Coriolanus. Mare mirare dacă 
supravieţuieşti iernii! Scoase sticla cu apă din ambalaj. 


— Ei bine, nu-mi rămâne altceva de spus decât că o să-ţi simt 
lipsa. Şi baftă! 

II simţi pe Sejanus apropiindu-se ca să-l îmbrăţişeze tocmai 
când Bug intra pe uşă. Ridică sticla. 

— Am găsit una. 

— Te las să te întorci la muncă, zise Sejanus, apoi îi făcu semn 
cu mâna şi plecă. 

Cu gesturi mecanice, Coriolanus continuă să acopere coliviile 
şi să le marcheze, în timp ce mintea îi lucra febril. Ce ar fi 
trebuit să facă? O parte din el îşi dorea să fugă spre aeronavă, 
să şteargă memoria gaiţei-limbute cu numărul 1. Să o pună pe 
REDARE, apoi pe NEUTRU, apoi pe INREGISTRARE şi apoi iar pe 
NEUTRU, într-o succesiune rapidă, astfel încât să nu-i rămână în 
memorie nimic altceva în afară de strigătele soldaţilor de pe 
pista de decolare. Insă pe urmă ce opţiuni i-ar mai fi rămas? Să 
încerce să-l convingă pe Sejanus să renunţe la planul lui? Nu era 
deloc convins că ar reuşi şi, chiar presupunând că ar fi avut 
succes, apariţia unui alt complot în care Sejanus să se implice 
era doar o chestiune de timp. Să-l informeze pe comandatul 
bazei? Sejanus avea să nege şi, singura dovadă fiind cea din 
memoria gaiţei-limbute, el n-ar fi avut cu ce să-şi susţină 
acuzaţia. Şi cum l-ar fi privit pe urmă Sejanus? Sau, dacă 
povestea răsufla, întreaga bază? Ar fi văzut în el un turnător, un 
om nedemn de încredere, un aducător de belele, nu? 

Avusese grijă să nu vorbească în timp ce pasărea înregistra, 
ca să nu se incrimineze în niciun fel. Dar dr. Gaul avea să 
înţeleagă referirea la arenă şi avea să ştie că înregistrarea nu 
fusese făcută automat. Dacă pasărea era trimisă în Citadelă, 
decizia finală urma să-i aparţină. Probabil avea să-l sune pe 
Strabo Plinth, să-l excludă pe Sejanus din rândurile Apărătorilor 
Păcii şi să-l trimită acasă înainte de a face vreun rău. Da, aşa ar 
fi fost cel mai bine pentru toată lumea. Aruncă telecomanda în 
coşul cu provizii pentru păsări. Dacă mergea totul bine, trebuia 
să scape de grija lui Sejanus Plinth în câteva zile. 

Liniştea lui nu dură mult. După câteva ore de somn, se trezi 
dintr-un vis oribil. Era în tribunele arenei, uitându-se în jos, la 
Sejanus, care stătea îngenuncheat lângă trupul stâlcit al lui 
Marcus. Presăra peste cadavru firimituri de pâine, fără să aibă 


habar că de el se apropie, din toate părţile, o armată 
multicoloră de şerpi. Coriolanus îi striga întruna să se ridice, să 
fugă, însă Sejanus nu părea să-l audă. Când şerpii ajunseră la 
el, i se auziră ţipetele nesfârşite. 

Chinuit de vinovăţie şi cu pielea lipicioasă de transpiraţie, 
Coriolanus îşi dădu seama că nu se gândise la implicaţiile 
trimiterii gaiţei-limbute cu înregistrarea. Sejanus ar fi putut da 
cu adevărat de necaz. Se aplecă peste marginea patului şi, pe 
moment, se linişti la vederea lui Sejanus, care dormea 
netulburat în partea opusă a încăperii. Exagera. Cel mai 
probabil, oamenii de ştiinţă n-aveau să asculte niciodată 
înregistrarea şi nici gând să ajungă vreodată la dr. Gaul. De ce 
s-ar fi obosit să pună o pasăre în modul REDARE? Chiar n-aveau 
niciun motiv. Gaiţele-limbute fuseseră deja testate în hangar. 
Fapta lui era discutabilă, dar Sejanus n-avea să moară din 
pricina asta, nici muşcat de şerpi, nici altcumva. 

Gândul ăsta îl calmă, până când îşi dădu seama că, dacă aşa 
stăteau lucrurile, el se întorsese de unde plecase, se afla din 
nou în pericol deoarece cunoştea planul rebelilor. Salvarea lui 
Lil, evadarea, chiar şi porţiunea vulnerabilă de gard din spatele 
generatorului îl îngrijorau. Il îngrijora fisura din armura 
Capitoliului. Ideea că rebelii au o cale secretă de acces în bază. 
Îl înspăimânta şi îl înfuria. Acea încălcare a contractului. Acea 
invitaţie la haos şi la tot ce-ar fi putut urma. Oamenii ăia nu 
pricepeau că întregul sistem se poate prăbuşi fără controlul 
Capitoliului? Că e ca şi cum ar fugi cu toţii în nord, să trăiască 
precum animalele, fiindcă la condiţia de animale ar fi reduşi? 

Asta îl făcea să spere că gaiţa-limbută şi-a transmis totuşi 
mesajul. Insă dacă, întâmplător, oficialităţile din Capitoliu 
auzeau mărturisirea lui Sejanus, cum aveau să procedeze cu el? 
Cumpărarea de arme care să fie folosite de rebeli împotriva 
Apărătorilor Păcii era motiv de execuţie? Nu, stai, nu 
înregistrase nimic despre achiziţionarea ilegală de arme. Numai 
cuvintele despre arma unui Apărător al Păcii, furată de 
Sejanus... ceea ce era deja destul de grav. 

Poate-i făcea lui Sejanus o favoare. Dacă-l prindeau înainte de 
a apuca să acţioneze, poate îl condamnau la închisoare, în loc 
să-i aplice o pedeapsă mai severă. Sau, cel mai probabil, 


bătrânul Plinth avea să-i cumpere iertarea, indiferent în ce 
bucluc intrase. Putea achita nota de plată pentru construirea 
unei baze militare noi în Districtul 12. Sejanus avea să fie scos, 
spre încântarea lui, din rândurile Apărătorilor Păcii şi avea să 
devină, probabil, funcţionar în imperiul munițiilor tatălui său, 
ceea ce s-ar putea să nu-l mai încânte. Avea să fie nefericit, dar 
viu. Şi, lucrul cel mai important, o problemă de care să se ocupe 
altcineva. 

Somnul îl ocoli pe Coriolanus tot restul nopţii şi gândurile i se 
îndreptară spre Lucy Gray. Ce-ar crede despre el dacă ar afla 
ce-i făcuse lui Sejanus? L-ar detesta, evident. Ea, cu dragostea 
ei pentru libertate, pentru gaiţele-zeflemitoare, pentru gaiţele- 
limbute, pentru Stol, pentru toată lumea. Probabil că ar susţine 
din toată inima planul de fugă al lui Sejanus, mai ales după ce 
fusese ea însăşi închisă în arenă. Pe el l-ar considera un 
monstru din Capitoliu şi ar alerga înapoi la Billy Taupe, luând cu 
ea stropul de fericire care-i mai rămăsese lui Coriolanus. 

Dimineaţă, se dădu jos din pat, obosit şi nervos. Aeronava 
oamenilor de ştiinţă plecase spre Capitoliu cu o seară înainte, 
lăsând plutonul pradă rutinei. Se târî de colo până colo toată 
ziua, încercând să nu se gândească deloc că, peste două 
săptămâni, ar fi trebuit să-şi înceapă educaţia universitară, cu 
cheltuielile acoperite pe întreaga durată a studiilor. Şi-ar fi ales 
cursurile. Ar fi făcut turul campusului. Ar fi cumpărat cărţi. Cât 
despre dilema legată de Sejanus, acceptă ideea că nimeni n-o s- 
audă niciodată mesajul trimis prin gaiţa-limbută şi îşi propuse 
să-l încolţească şi să-i bage minţile în cap. Să-l amenințe că o 
să-l pârască atât comandantului, cât şi tatălui său şi să-şi pună 
ameninţarea în practică dacă Sejanus se încăpăţâna. Se 
săturase de toată povestea aia idioată. Din nefericire, nu i se 
oferi ocazia să-şi rostească ultimatumul. 

Ca să înrăutăţească lucrurile, ziua de vineri îi aduse o 
scrisoare de la Tigris, ticsită de veşti rele. Potenţiali cumpărători 
şi o mulţime de persoane băgăcioase făcuseră turul locuinţei 
familiei Snow. Primise două oferte, dar amândouă cu mult sub 
suma necesară pentru mutarea în cele mai modeste 
apartamente văzute de Tigris. Vizitatorii o întristau pe 
mamaiestoasa, care, la apariţia lor, se instala printre trandafirii 


ei, exprimându-şi spectaculos dezacordul. Oricum, auzise un 
cuplu care vizita acoperişul plănuind să transforme iubita ei 
grădină într-un bazin cu peştişori aurii. Ideea că trandafirii, 
simbolul dinastiei Snow, urmează să fie distruşi îi accelera 
prăbuşirea într-o tot mai mare agitaţie şi confuzie. Devenea 
problematic să o laşi singură. Tigris era pe punctul de a se da 
bătută şi cerea sfaturi, dar ce sfat i-ar fi putut da el? Le 
dezamăgise, pe ea şi pe mamaiestoasa, în toate privinţele 
posibile şi nu se putea gândi la nicio cale de ieşire din situaţia 
lor disperată. Furie, neputinţă, umilinţă - numai atât avea de 
oferit. 

Sâmbătă aproape că aştepta cu nerăbdare înfruntarea cu 
Sejanus. Spera că vor ajunge la lovituri. Cineva trebuia să 
plătească pentru înjosirea familiei Snow şi cine altcineva ar fi 
fost mai potrivit decât un Plinth? 

Smiley, Bug şi Prăjină erau nerăbdători ca întotdeauna să 
ajungă în Vatră, deşi se săturaseră să-şi petreacă duminicile 
revenindu-şi după beţie. In timp ce se îmbrăcau pentru plecare, 
se hotărâră să renunţe la alcoolul alb în favoarea sucului de 
mere fermentat, care nu era la fel de tare, şi totuşi oferea o 
stare de ameţeală plăcută. Pentru Coriolanus, problema nu era 
decât teoretică, fiindcă nu intenţiona să bea deloc. Voia să 
lămurească lucrurile cu Sejanus având mintea limpede. 

Când să iasă din cazarmă, Cookie îi convinse să accepte o 
sarcină în plus şi petrecură o jumătate de oră descărcând nişte 
lăzi dintr-o aeronavă. 

— O să vă bucuraţi de ele la sfârşitul săptămânii următoare. 
La petrecerea de la aniversarea comandantului, spuse el, 
întinzându-le o sticlă de un litru, în care descoperiră că se afla 
un whisky ieftin. 

Faţă de băutura locală, îmbunătăţirea era considerabilă. 

Când ajunseră în Vatră, abia apucară să înşface nişte lăzi şi să 
se strecoare într-un colţ, lângă peretele din spate, înainte ca 
Maude Ivory să apară pe scenă în paşi de dans şi să prezinte 
Stolul. Nu erau nişte locuri grozave, dar, având whisky-ul de la 
Cookie şi savurând delicatesele de la mami, în loc să le dea la 
schimb, nimeni nu se plânse, deşi Coriolanus regreta că nu 
petrecuse puţin timp cu Lucy Gray în magazie. Işi aşeză lada 


practic peste a lui Sejanus, ca să ştie dacă încerca din nou să 
dispară. Aşa cum era de aşteptat, după vreo oră de spectacol, îl 
simţi ridicându-se şi-l văzu îndreptându-se spre uşa principală. 
Numără până la zece înainte de a-l urma, străduindu-se să nu 
atragă atenţia, însă se aflau aproape de ieşire şi nimeni nu păru 
să-i observe. 

Lucy Gray începu un cântec trist, acompaniată de Stolul din 
spatele ei cu acorduri pline de jale. 

Acasă te-ai întors târziu, 

Ai căzut pe pat grămadă. 

Nu-i gratis asta, a care duhneşti, dragă. 

Și n-avem bani, mi-o tot spui, ne-ncetat. 

De unde-ai luat-o şi în schimb ce ai dat? 

Nu pentru tine răsare şi-apune soarele. 

Poate crezi asta, da-i eroare, oricând. 

Tu mă minţi, eu îmi calc jurămintele — 

Pentru un cântec pe tine te vând. 

Cântecul îi răni sentimentele. Părea un alt cântec inspirat de 
Billy Taupe. De ce nu scria Lucy Gray ceva despre el, în loc să-şi 
piardă vremea gândindu-se la acel nimeni? El o salvase după ce 
Billy Taupe îi cumpărase un bilet pentru arenă. 

Coriolanus ieşi la momentul potrivit ca să-l zărească pe 
Sejanus dispărând după colţul Vetrei. Vocea lui Lucy Gray se 
revărsă în noapte în timp ce ocoli şi el clădirea. 

Azi te trezeşti târziu, 

Niciun cuvânt nu-ți iese din gură. 

Am auzit, se spune c-ai stat cu ea, fără măsură. 

Se mai spune că datoare nu-ți sunt, nu, în veci. 

Dar ce-o să mă fac în nopți lungi, în nopți reci? 

Nu pentru tine răsare şi apune luna. 

Poate crezi asta, da-i eroare, oricând. 

Mă faci să sufăr, mă amărăşti întruna — 

Pentru un cântec pe tine te vând. 

Coriolanus se opri în întunericul din spatele Vetrei, urmărindu- 
| cu privirea pe Sejanus, care intră grăbit pe uşa deschisă a 
magaziei. Tot Stolul se afla pe scenă, aşa că el pe cine căuta? 
Avea o întâlnire cu rebelii, ca să-şi pună la punct planurile de 
fugă? Lui Coriolanus nu-i prea venea să intre în cuibul lor şi 


tocmai se hotărâse să aştepte afară, când femeia pe care o 
văzuse în Vatră, cea de la care pretinsese Sejanus că vrea să-şi 
cumpere un briceag, ieşi din magazie îndesându-şi un teanc de 
bani în buzunar şi o apucă pe o potecă, îndepărtându-se de 
Vatră. 

Deci asta era. Sejanus se dusese să-i plătească armele, 
probabil cele cu care intenţiona să vâneze în nord. Părea un 
moment bun pentru o discuţie - când Sejanus avea mâinile 
proaspăt mânjite de contrabandă. Ca să nu-l sperie, în caz că 
avea o puşcă asupra lui, Coriolanus se apropie tiptil de magazie, 
muzica acoperindu-i sunetul paşilor. 

Acum eşti aici, acum nu. 

Nu-i vorba doar de mine. 

Nu doar de tine, nu doar de noi, ştii bine. 

Sunt tineri, firavi, griji îşi fac multe, zeci. 

Vor să ştie şi ei şi de vii, şi de pleci. 

Nu pentru tine răsar şi-apun stelele. 

Poate crezi asta, da-i eroare, oricând. 

Pune-te cu mine şi-ţi otrăvesc zilele — 

Pentru un cântec pe tine te vând. 

In timpul aplauzelor care urmară, Coriolanus se uită de după 
uşa deschisă a magaziei. Singura lumină provenea de la o 
lampă mică, de genul celor pe care le văzuse la mineri când . 
fusese spânzurat Arlo; era pusă pe o ladă, în fundul magaziei. In 
licărul ei, îi văzu pe Billy Taupe şi pe Sejanus ghemuiţi deasupra 
unui sac din pânză groasă, din care ieşeau mai multe arme. Păşi 
înăuntru şi înlemni, brusc conştient de ţeava unei puşti de 
vânătoare aflate la câţiva centimetri de coastele sale. 

Inspiră adânc şi ridică încet braţele când auzi în spatele lui 
paşi uşori şi râsul lui Lucy Gray. Mâinile ei poposiră pe umerii 
lui. 

— Hei! Te-am văzut furişându-te afară. Barb Azure a spus că, 
dacă tu... 

Se crispă, conştientă de prezenţa bărbatului înarmat. 

— Inăuntru, zise acesta scurt. 

Coriolanus înaintă către lampă, cu Lucy Gray strâns agăţată 
de braţul lui. Auzi bolţarul frecându-se de podeaua de ciment şi 
uşa se închise în spatele lor. 


Sejanus sări în picioare. 

— Nu. Totul e în ordine, Spruce. El e cu mine. Amândoi sunt 
cu mine. 

Spruce păşi în lumina lămpii. Coriolanus îl recunoscu, era cel 
care o oprise pe Lil în ziua execuţiei lui Arlo. Fratele despre care 
vorbise Sejanus, fără îndoială. 

Rebelul se uită la ei. 

— Parcă am căzut de acord că asta rămâne între noi. 

— Imi e ca un frate, spuse Sejanus. O să mă acopere când 
fugim. Ca să câştigăm timp. 

Coriolanus nu promisese aşa ceva, dar dădu aprobator din 
cap. 

Spruce îndreptă ţeava armei spre Lucy Gray. 

— Şi ea? 

— Ţi-am vorbit despre ea, răspunse Billy Taupe. Vine cu noi în 
nord. E iubita mea. 

Coriolanus o simţi pe Lucy Gray strângându-l de braţ, apoi 
dându-i drumul. 

— Dacă mă luaţi, adăugă ea. 

— Voi doi nu sunteţi împreună? întrebă Spruce, ochii lui 
cenuşii trecând de la Coriolanus la Lucy Gray. 

Coriolanus îşi pusese aceeaşi întrebare. Ea chiar avea de gând 
să plece cu Billy Taupe? De el se folosise doar, aşa cum 
bănuise? 

— Se vede cu verişoara mea, Barb Azure. Ea m-a trimis să-i 
spun unde se întâlnesc în seara asta, răspunse Lucy Gray. 

Deci pur şi simplu minţise, ca să înlăture pericolul de moment. 
Aşa era? Incă nesigur, Coriolanus intră în joc. 

— Exact. 

Spruce căzu pe gânduri, apoi ridică din umeri şi coborî arma 
îndreptată până atunci ameninţător spre Lucy Gray. 

— Cred că o să-i ţii companie lui Lil. N 

Ochii lui Coriolanus căzură pe armele de contrabandă. Incă 
două puşti de vânătoare, o puşcă standard, din dotarea 
Apărătorilor Păcii, ca acelea cu care exersau trasul la țintă. O 
altă armă, masivă, care părea aruncător de grenade. Mai multe 
cuțite. 

— Un arsenal impresionant. 


— Nu pentru cinci oameni, răspunse Spruce. Eu îmi fac griji 
pentru muniţie. Ne-ar fi de folos dacă aţi putea face rost de mai 
multă, din bază. 

Sejanus încuviinţă. 

— Poate. De fapt, noi n-avem acces la magazia de arme. Dar 
pot să arunc o privire. 

— Sigur. Aprovizionează-te. 

Toate capetele se întoarseră brusc în direcţia sunetului. O 
voce de femeie, venind din colţul opus al magaziei. Coriolanus 
uitase de existenţa celei de-a doua uşi, întrucât nimeni nu părea 
s-o folosească vreodată. In afara cercului de lumină din jurul 
lămpii domnea bezna, aşa că nu putea nici să spună dacă uşa e 
deschisă sau închisă, nici să vadă cine e intrusa. De cât timp 
stătea ascunsă în întuneric? 

— Cine-i acolo? întrebă Spruce. 

— Puşti, muniţie, spuse femeia în bătaie de joc. De mai mult 
nu sunteţi în stare, nu-i aşa? Către nord? 

Răutatea cu care vorbise îl ajută pe Coriolanus s-o 
recunoască, din noaptea încăierării din Vatră. 

— E Mayfair Lipp, fiica primarului. 

— Se ţine după Billy Taupe ca o căţea în călduri, şopti Lucy 
Gray. 

— Păstraţi întotdeauna ultimul glonţ la loc sigur. Ca să vă 
puteţi zbura creierii înainte de-a fi prinşi, continuă Mayfair. 

— Du-te acasă! îi porunci Billy Taupe. lţi explic mai târziu. Nu 
e ce pare. 

— Nu, nu. Intră şi vino lângă noi, Mayfair, o invită Spruce. N- 
avem nimic împotriva ta. Nu poţi să-l preferi pe tatăl tău. 

— Nu-ţi facem niciun rău, zise Sejanus. 

Ea râse ameninţător. 

— Sigur că nu. 

— Ce se petrece? îl întrebă Spruce pe Billy Taupe. 

— Nimic. Vorbeşte şi ea, doar atât, răspunse el. N-o să facă 
nimic. 

— Aşa-s eu. Doar vorbe, niciodată fapte. Corect, Lucy Gray? 
Apropo, cum te-ai distrat la Capitoliu? 

Uşa scârţâi scurt şi Coriolanus avu senzaţia că Mayfair bate în 
retragere, că e pe punctul să fugă. Cu ea s-ar fi dus tot viitorul 


lui. Ba nu, mai mult decât atât, însăşi viaţa lui. Dacă raporta ce 
auzise, erau ca şi morţi cu toţii. 

Spruce ridică fulgerător arma, vrând s-o împuşte, dar Billy 
Taupe lovi ţeava, îndreptând-o spre podea. Coriolanus întinse 
din reflex mâna către puşca de Apărător al Păcii şi trase în 
direcţia vocii lui Mayfair. Ea ţipă, apoi se auzi trupul căzând pe 
podea. 

— Mayfair! 

Billy Taupe traversă magazia în salturi, către locul unde zăcea 
ea, în uşă. Se trase înapoi, în lumină, clătinându-se, cu mâna 
lucindu-i de sânge şi se răsti la Coriolanus, împroşcând cu salivă 
ca un animal turbat. 

— Ce-ai făcut? 

Lucy Gray începu să tremure, ca la grădina zoologică, când lui 
Arachne Crane i se tăiase gâtul. 

Coriolanus o împinse şi picioarele o purtară spre uşă. Lucy 
Gray porni ca în transă într-acolo. 

— Du-te înapoi! Du-te pe scenă! E alibiul tău. Pleacă! 

— Oh, nu! Dacă sunt spânzurat eu, e şi ea odată cu mine! 

Billy Taupe se repezi după Lucy Gray. 

Fără nicio ezitare, Spruce îl împuşcă în piept. Azvârlit pe spate 
de lovitură, se prăbuşi moale pe podea. 

In tăcerea mormântală care se aşternu, Coriolanus auzi 
muzica din Vatră pentru prima oară de când îşi încheiase Lucy 
Gray numărul. Maude Ivory captivase toţi spectatorii, făcându-i 
să cânte în cor. 

Rămânem în partea-nsorită, rămânem acolo mereu... 

— E bine să faci cum a zis el, îi spuse Spruce lui Lucy Gray. 
Până nu ţi se simte lipsa şi nu vine cineva să te caute. 

Rămânem în partea-nsorită a vieții. 

Lucy Gray nu putea să-şi ia ochii de la trupul lui Billy Taupe. 
Coriolanus o prinse de umeri, silind-o să-l privească. 

— Du-te! Mă ocup eu de asta. 

O trase spre uşă. 

O să ne-ajute-n fiecare zi, senină mereu calea-nainte ne va 

Ea o deschise şi amândoi se uitară afară. Nu se vedea nici 
picior de om. 


Dacă rămânem în partea-nsorită a vieții, 

Da, rămânem în partea-nsorită a vieții. 

Intreaga Vatră răsună de aclamaţiile beţivilor, marcând 
sfârşitul cântecului lui Maude Ivory. Se încadrau perfect în timp. 

— N-ai fost deloc pe-aici, îi şopti Coriolanus lui Lucy Gray, apoi 
o lăsă să plece. 

Ea se îndreptă spre Vatră împleticindu-se şi intră, iar el închise 
uşa cu piciorul. 

Sejanus verifică pulsul lui Billy Taupe. 

— Nu te osteni. Sunt morţi amândoi, zise Spruce, îndesând 
toate armele în sac. Eu am de gând să ţin povestea asta doar 
pentru mine. Voi? 

— La fel. Fireşte, răspunse Coriolanus, în timp ce Sejanus se 
holba la ei, încă şocat. Şi el, de asemenea. O să am au grijă. 

— Ai putea lua în calcul să vii cu noi. Pentru asta o să 
plătească cineva, zise Spruce. 

Işi luă lampa şi dispăru pe uşa din spate, lăsând magazia în 
beznă. 

Coriolanus înaintă pe bâjbâite până ce dădu de Sejanus, pe 
care-l trase pe urmele lui Spruce. Impinse trupul lui Mayfair 
înăuntru cu piciorul şi închise cu umărul uşa între el şi locul 
crimei. Aşa. Reuşise să intre în hambar şi apoi să iasă fără să-şi 
atingă pielea de nimic. Evident, cu excepţia puştii cu care-o 
omorâse pe Mayfair, pe care-i rămăseseră, fireşte, amprentele 
şi ADN-ul - dar Spruce avea s-o ia cu el când părăsea Districtul 
12 pentru a nu se mai întoarce niciodată. Ultimul lucru de care 
avea nevoie era o repetare a scenariului cu batista. Incă-i 
răsuna în urechi glasul decanului Highbottom, luându-l în râs: 
Auzi, Coriolanus? E zgomotul zăpezii care alunecă. 

O clipă trase în piept aerul nopţii. Muzica, o piesă 
instrumentală, se revărsă asupra lor. Bânuia că Lucy Gray 
ajunsese pe scenă, dar încă nu-şi recăpătase vocea. Il luă pe 
Sejanus de cot şi-l conduse în jurul magaziei, ca să verifice 
pasajul dintre clădiri. Era pustiu. Se grăbiră spre Vatră, oprindu- 
se înainte să treacă de colţ. 

— Nici măcar un singur cuvânt, şuieră Coriolanus. 

— Nici măcar un singur cuvânt, repetă Sejanus, cu pupilele 
dilatate şi cu gulerul pătat de transpiraţie. 


Odată ajunşi înăuntru, îşi ocupară iar locurile. Lângă ei, 
Prăjină stătea proptit de perete, parcă leşinat. De cealaltă parte 
al lui, Smiley vorbea cu o fată, iar Bug dădea gata whisky-ul. 
Niciunul nu părea să le fi simţit lipsa. 

Piesa instrumentală se încheie şi Lucy Gray, care îşi revenise 
îndeajuns ca să poată cânta, alese un număr pentru care avea 
nevoie de acompaniamentul întregului Stol. Deşteaptă fată! 
Probabil că ei urmau să descopere cadavrele, fiindcă magazia 
era locul lor de odihnă. Cu cât îi ţinea pe toţi mai mult pe scenă, 
cu atât mai bun le era alibiul, cu atât Spruce dispunea de mai 
mult timp ca să scoată din zonă armele crimelor şi cu atât mai 
greu avea să fie pentru spectatori să plaseze faptele în timp. 

Inima lui Coriolanus bătea cu putere în timp ce încerca să 
cântărească răul săvârşit. Se gândi că, poate doar cu excepţia 
lui Clerk Carmine, de moartea lui Billy Taupe n-o să se prea 
sinchisească nimeni. Dar de a lui Mayfair? Singura fiică a 
primarului? Spruce avea dreptate; pentru ea cineva avea să 
plătească. 

Lucy Gray răspunse la toate cererile publicului şi reuşi să ţină 
întregul Stol pe scenă pentru restul programului. Maude Ivory 
adună banii de la spectatori, ca de obicei. Lucy Gray le mulţumi 
tuturor, Stolul făcu o ultimă reverență şi mulţimea începu să-şi 
târască picioarele spre uşă. 

— Trebuie să mergem direct la bază, îi spuse Coriolanus lui 
Sejanus. 

Fiecare îl luă pe Prăjină de un braţ, îl sprijiniră pe umerii lor şi 
o porniră către ieşire, urmaţi de Bug şi de Smiley. Ajunseseră la 
vreo douăzeci de metri depărtare, când ţipetele isterice ale lui 
Maude Ivory spintecară aerul nopţi, făcând pe toată lumea să se 
întoarcă. Fiindcă ar fi trezit bănuieli dacă şi-ar fi văzut de drum, 
Coriolanus şi Sejanus se întoarseră cu Prăjină spre Vatră. Insă 
foarte curând se auziră fluierele Apărătorilor Păcii şi doi ofiţeri le 
făcură tuturor semn să plece la bază. Se pierdură în mulţime şi 
nu-şi mai vorbiră decât după ce se întoarseră în baracă, îşi 
auziră colegii de cameră sforăind şi se retraseră pe furiş în baie. 

— Nu ştim nimic. Asta e povestea, şopti Coriolanus. Am ieşit 
din Vatră pentru foarte scurtă vreme, ca să urinăm. In restul 
nopţii am urmărit spectacolul. 


— Bine, încuviinţă Sejanus. Dar ceilalţi? 

— Spruce a plecat de mult, iar Lucy Gray n-o să spună absolut 
nimănui, nici măcar Stolului. Nu vrea să-i pună în pericol, 
răspunse el. Mâine o să fim amândoi mahmuri şi-o să ne 
petrecem ziua în bază. 

— Da. Da. Toată ziua, în bază. 

Sejanus părea năucit până la incoerenţă. 

Coriolanus îi luă faţa în mâini. 

— Sejanus, aici e vorba de viaţă şi de moarte. Trebuie să te 
controlezi. 

Sejanus dădu aprobator din cap, dar Coriolanus observă că, 
după aceea, nu puse geană pe geană. Il auzi toată noaptea 
foindu-se. El însuşi reluă în minte scena împuşcăturii iarăşi şi 
iarăşi. Ucisese pentru a doua oară. Dacă pe Bobbin îl omorâse în 
legitimă apărare, cu Mayfair cum stăteau lucrurile? Nu fusese 
crimă cu premeditare. De fapt, nu fusese nicidecum crimă. Doar 
o altă formă de legitimă apărare. Poate că legea nu-i 
împărtăşea părerea, dar el unul aşa o privea. Mayfair n-o fi avut 
cuţit, dar avea puterea de a-l duce la ştreang. Fără a mai pune 
la socoteală ce le-ar fi făcut lui Lucy Gray şi celorlalţi. Poate 
fiindcă n-o văzuse murind şi nici măcar nu se uitase bine la 
cadavru, se simţea mai puţin tulburat decât după ce-l omorâse 
pe Bobbin. Sau poate că al doilea omor e mai uşor de suportat 
decât primul. In orice caz, ştia că, dacă ar fi retrăit întâmplarea, 
ar fi împuşcat-o din nou şi asta dovedea oarecum că fapta lui 
fusese îndreptăţită. 

In dimineaţa următoare, chiar şi colegii lor de cameră 
mahmuri reuşiră să ajungă în sala de mese pentru micul dejun. 
Smiley aflase noutăţi de la prietena lui, infirmiera, care lucrase 
în tura de noapte când fuseseră aduse cadavrele. 

— Sunt amândoi localnici, dar una e fiica primarului. Celălalt e 
muzicant sau cam aşa ceva, dar nu unul dintre cei pe care i-am 
văzut pe scenă. Au fost împuşcaţi mortal în garajul ăla din 
spatele Vetrei. Chiar în timpul spectacolului! Insă noi n-am auzit 
nimic din cauza muzicii. 

— Au aflat cine-a făcut-o? întrebă Prăjină. 


— Încă nu. Oamenii ăştia n-ar trebui să aibă arme de foc, dar, 
v-am spus, armele există pe-aici, pe undeva, răspunse Smiley. 
Au fost ucişi totuşi de unii de-ai lor. 

— De unde se ştie asta? întrebă Sejanus. 

Taci! strigă în gând Coriolanus. După cum îl cunoştea pe 
Sejanus, nu mai avea mult până să mărturisească o crimă pe 
care nici măcar n-o comisese. 

— Păi, după cum zice ea, se presupune că fata a fost 
împuşcată cu o armă de Apărător al Păcii, probabil una veche, 
furată în timpul războiului. lar muzicantul a fost omorât cu un 
soi de puşcă de vânătoare, folosită pe vremuri de localnici. Au 
existat probabil doi trăgători, îi lămuri Smiley. Au răscolit toată 
zona din jur, dar n-au găsit armele. Dacă mă întrebaţi pe mine, 
făptaşii au plecat de mult, cu tot cu ele. 

Nervii lui Coriolanus se mai destinseră puţin şi luă o 
înghiţitură zdravănă de clătite. 

— Cine-a găsit cadavrele? 

— Fetiţa cântăreaţă - ştii, cea cu rochie roz, răspunse Smiley. 

— Maude Ivory, zise Sejanus. 

— Cred că da. Oricum, e foarte speriată. Au interogat 
formaţia, dar când ar fi avut vreunul dintre ei timp s-o facă? 
Abia dacă au părăsit câteva clipe scena şi, oricum, n-au fost 
găsite armele, le spuse Smiley. Insă i-au scuturat zdravăn. Cred 
că, într-un fel sau altul, îl cunoşteau pe muzicant. 

Coriolanus împunse un cârnat cu furculita, simțindu-se mult 
mai bine. Investigația era departe de pista corectă. Totuşi, 
pentru Lucy Gray ar fi putut ieşi rău, fiindcă avea două motive 
să ucidă, Billy Taupe fusese marea ei dragoste, iar Mayfair o 
trimisese în arenă. Şi, odată ce se ajungea la arenă, n-ar fi 
implicat şi el? In Doisprezece, numai cei din Stol ştiau că e noul 
iubit al lui Lucy Gray, dar ea avea să-i convingă să păstreze 
tăcerea. Oricum, dacă ea avea un alt iubit, de ce s-ar mai fi 
sinchisit vreunul dintre ei de Billy Taupe? Lui Mayfair ar fi putut 
totuşi să-i dorească moartea, ca răzbunare, iar Billy Taupe ar fi 
putut sări s-o apere. De fapt, versiunea asta era destul de 
aproape de adevăr. Insă sute de martori puteau jura că Lucy 
Gray se aflase pe scenă tot timpul, cu o foarte scurtă pauză. Nu 
fuseseră găsite arme. Vinovăţia ei era greu de dovedit. Nu 


trebuia decât să aibă răbdare, să lase lucrurile să se liniştească 
treptat înainte de a putea fi din nou împreună. In multe feluri, 
se simţea mai apropiat de ea acum, când îi unea o nouă şi 
indestructibilă legătură. 

Având în vedere evenimentele din noaptea precedentă, 
comandantul interzisese părăsirea bazei. Oricum Coriolanus n- 
avea alte planuri - o vreme trebuia să stea departe de Stol. El şi 
Sejanus se foiră încoace şi încolo, străduindu-se să se poarte 
normal. Jucară cărţi, scriseră scrisori, îşi curăţară cizmele. 

— Cum rămâne cu planul de evadare? întrebă Coriolanus pe 
şoptite, în timp ce dădeau jos noroiul de pe tălpi. Mai e valabil? 

— N-am idee, răspunse Sejanus. Ziua comandantului e abia în 
weekendul următor. In noaptea aia ar fi trebuit să fugim. Coryo, 
dacă pentru crime o să fie arestat un nevinovat? 

Atunci problemele noastre se vor rezolva, se gândi Coriolanus, 
dar nu spuse decât: 

— Cred că este extrem de puţin probabil, în lipsa armelor. Dar 
să nu ne facem griji pentru ceva ce nu s-a întâmplat. 

In noaptea aceea, Coriolanus dormi mai bine. Luni li se 
îngădui să părăsească baza şi zvonurile care le ajunseră la 
urechi pretindeau că o răfuială între rebeli dusese la crime. 
Dacă voiau să se omoare unii pe alţii, n-aveau decât. Primarul 
apăru în bază şi îşi vărsă nervii asupra comandantului, dar, de 
vreme ce o răsfăţase pe Mayfair şi o lăsase să umble de capul 
ei, ca o pisică sălbatică, toată lumea îl considera singurul 
vinovat fiindcă fata ajunsese să-şi petreacă timpul cu un rebel. 

Până marţi după-amiază, interesul faţă de crime scăzuse atât 
de mult, încât Coriolanus începu să-şi facă planuri de viitor, în 
timp ce curăța cartofi pentru micul dejun de a doua zi. In primul 
rând, trebuia să se asigure că Sejanus renunţase la planul de 
evadare. Spera că întâmplarea din magazie îl convinsese că se 
joacă pur şi simplu cu focul. În seara următoare erau programaţi 
împreună la dat cu mopul şi era cel mai potrivit moment pentru 
o discuţie serioasă. Dacă Sejanus nu voia să renunţe la evadare, 
lui Coriolanus nu-i mai rămânea altceva decât să-l raporteze 
comandantului. Ferm hotărât să acţioneze astfel, curăţă cartofi 
cu atâta zel, încât termină devreme, iar Cookie îl lăsă liber în 
ultima jumătate de oră a turei sale. Merse la cutia poştală şi 


găsi un pachet de la Pluribus, plin cu seturi de corzi pentru 
diverse instrumente muzicale şi un bilet prietenesc, care 
spunea că nu e nevoie de plată. Puse corzile în dulapul lui, 
gândindu-se fericit la bucuria Stolului atunci când aveau să se 
revadă în siguranţă. Poate peste o săptămână sau două, dacă 
lucrurile continuau să se liniştească. 

Coriolanus se îndreptă spre sala de mese, simțindu-se din nou 
în largul lui, ca înainte. Marţea însemna tocătură. Fiindcă mai 
avea câteva minute la dispoziţie, se duse să ceară încă o cutie 
cu pudră pentru pielea lui iritată, care începea în sfârşit să se 
vindece. Dar, tocmai când ieşea din infirmerie, o ambulanţă a 
bazei se opri în faţa uşii, portierele din spate se deschiseră şi 
doi sanitari scoaseră un bărbat întins pe o targă. Cămaşa 
îmbibată de sânge sugera că e mort, însă, când îl duceau 
înăuntru, bărbatul întoarse capul. Doi ochi cenușii se opriră 
asupra lui Coriolanus, care nu-şi putu înăbuși un icnet. Spruce. 
Uşile se închiseră, ascunzându-l vederii. 

După câteva ore, Coriolanus reuşi să stea de vorbă cu 
Sejanus, dar niciunul dintre ei nu ştia ce să creadă. Era clar că 
Spruce intrase în conflict cu Apărătorii Păcii, dar de ce? 
Făcuseră legătura dintre el şi crime? Ştiau de planul de 
evadare? Aflaseră ceva despre cumpărarea armelor? Ce le-ar fi 
putut dezvălui Spruce acum, după ce-l capturaseră? 

Miercuri dimineaţă, la micul dejun, infirmiera demnă de 
încredere, prietenă cu Smiley, îi povesti acestuia că Spruce 
murise în timpul nopţii, din pricina rănilor. Ea nu ştia nimic 
sigur, dar mulţi credeau că fusese amestecat în cele două 
crime. Coriolanus îşi petrecu dimineaţa mişcându-se în virtutea 
inerţiei şi aşteptând urmările inevitabile. Şi ceea ce aşteptase 
se întâmplă la prânz. Doi ofiţeri din poliţia militară veniră la 
masa lor şi îl arestară pe Sejanus, care îi urmă fără nicio vorbă. 
Coriolanus se strădui să imite expresiile şocate ale colegilor săi 
de cameră. Era vorba, evident, de o greşeală, susţinu el şi 
repetă cuvintele de mai multe ori, papagaliceşte. 

Conduşi de Smiley, se duseră la sergentul care supraveghea 
exerciţiile de tragere. 

— Vrem doar să vă spunem că e imposibil ca Sejanus să fi 
comis crimele alea. A stat cu noi toată noaptea. 


— Nu ne-am despărţit nicio clipă, se aventură Prăjină să 
afirme. 

Ca şi cum el, care zăcuse beat mort, sprijinit de perete, ar fi 
putut să ştie. Insă toţi ceilalţi îl susţinură. 

— Apreciez loialitatea voastră, răspunse sergentul, dar cred 
că e vorba de altceva. 

Pe Coriolanus îl trecură fiori. Altceva, adică planul de evadare? 
Era puţin probabil ca Spruce să fi vorbit despre asta, mai ales 
fiindcă sora lui era direct implicată. Nu, Coriolanus era sigur că 
gaița lui limbută ajunsese la dr. Gaul şi că repercusiunile se 
făceau simţite. Mai întâi arestarea lui Spruce şi apoi a lui 
Sejanus. 

In următoarele două zile, lucrurile părură să se agraveze, în 
timp ce el încercă să se convingă că tot ce se petrece e spre 
binele lui Sejanus, însă toate rugăminţile colegilor de cameră de 
a-şi vedea prietenul rămaseră fără rezultat şi detenţia se 
prelungi. Se aştepta să-l vadă din clipă-n clipă pe Strabo Plinth 
coborând dintr-un aeronavă privată ca să negocieze anularea 
acuzaţiei, oferind în schimb o modernizare gratuită a întregii 
flote aeriene şi luându-şi acasă fiul rătăcitor. Dar dacă tatăl lui 
Sejanus nu ştia nimic despre situaţia dificilă în care ajunsese fiul 
său? Nu se mai aflau la Academie, unde îţi chemau părinţii când 
făceai o boacănă. 

Cu cel mai nonşalant aer posibil, Coriolanus întrebă un soldat 
mai bătrân dacă le e permis să telefoneze acasă. Da, toată 
lumea putea s-o facă de două ori pe an, însă abia după şase luni 
de la înrolare. In rest, ţineau legătura doar în scris. Neştiind cât 
timp o să fie închis Sejanus, Coriolanus îi scrise lui mami un 
scurt bilet, ca s-o anunţe că băiatul ei are necazuri şi ca să 
sugereze că Strabo ar face bine să dea câteva telefoane. Vineri 
dimineaţă vru să-l ducă la cutia poştală, dar îl opri un anunţ 
difuzat în toată baza: aproape întregul personal era chemat în 
sala de festivități. Acolo, comandatul îi informă că unul de-ai lor 
urma să fie spânzurat după-amiază pentru trădare. Un oarecare 
Sejanus Plinth. Ă 

Totul părea ireal, ca un coşmar în plină desfăşurare. În timpul 
exerciţiilor de tras la ţintă, corpul i se mişcă aidoma unei 
marionete smucite de sfori într-o parte sau alta. Când termină, 


sergentul îl scoase în faţă şi, sub ochii tuturor - ai celorlalţi 
recruți, ai lui Smiley, ai lui Bug şi ai lui Prăjină - primi ordinul să 
asiste la spânzurătoare, în completarea numărului de Apărători 
ai Păcii. 

Se întoarse în baracă având degetele atât de ţepene, încât 
abia reuşi să-şi încheie nasturii uniformei, pe care era 
imprimată stema Capitoliului. Picioarele lui sufereau de lipsa de 
coordonare asociată cu timpul bombei, dar izbuti cumva să se 
împleticească până la magazia de arme, ca să-şi ia puşca. 
Ceilalţi Apărători ai Păcii, dintre care nu cunoştea pe niciunul 
după nume, lăsară în camion un spaţiu larg în jurul lui. Nu se 
îndoia că e stigmatizat, ca urmare a prieteniei sale cu 
condamnatul. 

Ca şi la execuţia lui Arlo, pe Coriolanus îl incluseră în plutonul 
de lângă copacul cu spânzurătoarea. Dimensiunile şi 
diversitatea mulţimii îl nedumeri - cu siguranţă că Sejanus nu 
câştigase sprijinul atâtor oameni în doar câteva săptămâni - 
până când sosi duba Apărătorilor Păcii şi din ea coborâră, 
împleticindu-se în lanţuri, atât colegul lui de clasă de la 
Academie, cât şi Lil. La vederea fetei, mulţi dintre cei prezenţi 
începură să-i strige cu jale numele. 

Arlo, fostul soldat asprit de anii de muncă în mină, reuşise să- 
şi sfârşească viaţa liniştit, cel puţin până în clipa când desluşise 
vocea lui Lil în mulţime. Insă Sejanus şi Lil, bolnavi de spaimă, 
păreau mult mai tineri decât în realitate şi întăreau impresia că 
doi copii nevinovaţi sunt târâţi către spânzurătoare. Neizbutind 
să se ţină pe picioarele tremurânde, Lil era cărată de doi 
Apărători ai Păcii cu feţe sumbre, care aveau probabil să-şi 
petreacă noaptea următoare dându-şi silinţa să înece amintirea 
ei în alcool alb. 

Când trecură pe lângă el, Coriolanus întâlni privirea lui 
Sejanus şi nu putu să-l vadă decât pe băieţelul de opt ani de pe 
terenul de joacă, cu o pungă cu jeleuri între degetele încleştate. 
Numai că acum avea în faţa ochilor un băieţel mult, mult mai 
înspăimântat. Buzele lui Sejanus îi mimară numele, Coryo, cu 
faţa schimonosită de suferinţă. Dar Coriolanus n-ar fi ştiut să 
spună dacă era o cerere de ajutor sau o acuzaţie de trădare. 


Apărătorii Păcii îi aşezară pe condamnaţi unul lângă altul, pe 
trape. Un altul se strădui să citească lista acuzațiilor acoperind 
ţipetele mulţimii, dar Coriolanus reuşi să distingă numai 
cuvântul trădare. Işi feri ochii când Apărătorii Păcii se apropiară 
să pună laţurile şi se trezi uitându-se la faţa îndurerată a lui 
Lucy Gray. Stătea în primul rând, într-o rochie veche, cenuşie, 
cu părul ascuns sub o eşarfă neagră şi cu lacrimile şiroindu-i din 
ochii îndreptaţi spre Sejanus. 

Când începură să bată tobele, Coriolanus strânse cu putere 
din pleoape, dorind să împiedice chiar şi sunetul să ajungă la el. 
Dar era imposibil, aşa că auzi totul. Ţipătul lui Sejanus, pocnetul 
cu care se deschiseră trapele şi gaiţele-limbute repetânadu-i 
ultimul cuvânt, strigându-l iarăşi şi iarăşi sub soarele orbitor. 

— Mami! Mami! Mami! Mami! Mami! 

upă execuţie, Coriolanus îşi adună toate puterile şi 


rămase tăcut, cu faţa împietrită, pe toată durata drumului de 
întoarcere la bază, unde îşi înapoie arma şi se retrase în baracă. 
Simţea că lumea se holbează la el; se ştia că Sejanus îi fusese 
prieten sau cel puţin că făceau parte din acelaşi pluton. Voiau 
să-l vadă copleşit, dar el refuză să le dea această satisfacţie. 
Singur în camera lui, îşi scoase încet uniforma, punând fiecare 
piesă pe umeraş şi netezind încreţiturile cu degetele. La 
adăpost de orice ochi iscoditori, îşi lăsă corpul să-şi arate 


oboseala şi umerii îi căzură sub apăsarea epuizării. În ziua 
aceea nu fusese în stare să mănânce, luase doar vreo două 
înghiţituri de suc de mere. Se simţea prea slăbit ca să meargă 
la exerciţiile de tras la ţintă alături de plutonul său şi să dea 
ochii cu Bug, cu Prăjină şi cu Smiley. Mâinile îi tremurau prea 
tare ca să poată ţine puşca. In loc de instrucţie, în camera 
înăbuşitoare, îmbrăcat doar în lenjeria de corp, se aşeză pe 
patul lui Prăjină, aşteptând orice urma să vină. 

Nu era decât o chestiune de timp. Poate ar fi trebuit să se 
predea. Inainte de a fi arestat fiindcă Spruce făcuse mărturisiri 
sau fiindcă - mai probabil - Sejanus divulgase detaliile crimelor. 
Chiar dacă nu o făcuseră, puşca de Apărător al Păcii era încă 
undeva, în district, plină de ADN-ul lui. Spruce nu fugise către 
libertate, probabil se ascunsese, aşteptând momentul prielnic 
pentru salvarea lui Lil, şi, dacă el rămăsese în Districtul 12, tot 
acolo se aflau şi armele crimelor. Puşca lui ar fi putut fi 
verificată în orice clipă, căutându-se confirmarea ipotezei că 
Spruce a omorât-o pe Mayfair, şi s-ar fi descoperit că trăgătorul 
a fost cineva din rândurile forţelor de ordine, soldatul Snow. Cel 
care şi-a turnat cel mai bun prieten şi l-a trimis la 
spânzurătoare. A 

Işi îngropă faţa în mâini. Il ucisese pe Sejanus, era ca şi cum l- 
ar fi stâlcit în bătaie, ca pe Bobbin, sau ca şi cum l-ar fi 
împuşcat, ca pe Mayfair. Il omorâse pe omul care îl considera 
fratele lui. Dar, în timp ce mişelia lui ameninţa să-l sufoce, o 
voce firavă continua să-l întrebe: Ce a/tceva puteai să faci? Ce 
altceva? Nimic. Sejanus fusese predispus către autodistrugere, 
iar el, Coriolanus, fusese prins în siajul lui şi lăsat la rădăcina 
copacului cu spânzurătoarea. 

Incercă să gândească raţional. Fără el, Sejanus ar fi murit în 
arenă, ca pradă a haitei de tributuri care încercaseră să-i ucidă 
pe amândoi când fugiseră. Practic, el îi oferise câteva 
săptămâni de viaţă în plus şi o a doua şansă, o ocazie de a porni 
pe drumul cel bun. Dar Sejanus nu o valorificase. Nu fusese în 
stare. Nu se sinchisise să-i dea atenţie. Aşa era el. Poate că 
traiul în sălbăticie i s-ar fi potrivit cel mai bine. Sărmanul 
Sejanu! Sărmanul, impresionabilul, neghiobul, mortul Sejanus! 


Coriolanus traversă încăperea către dulapul lui Sejanus, 
scoase cutia lui cu obiecte personale, se aşeză pe podea şi 
răsturnă conţinutul în faţa lui. Pe lângă ce găsise prima oară, 
acum descoperi două prăjituri de casă, înfăşurate într-un 
şerveţel de hârtie. Coriolanus desfăcu una şi muşcă din ea. De 
ce nu? Dulceaţa i se răspândi pe limbă şi prin minte îi trecu un 
şir de imagini fulgerătoare - Sejanus întinzând un sandvici la 
grădina zoologică, Sejanus înfruntând-o pe dr. Gaul, Sejanus 
îmbrăţişându-l pe drumul de întoarcere către bază, Sejanus 
legănându-se în ştreang... 

— Mami! Mami! Mami! Mami! Mami! 

Se înecă şi în gură îi ajunse, odată cu firimiturile de prăjitură, 
un jet de suc de mere, acru şi acid. Transpiraţia îi izvor din toţi 
porii şi începu să plângă. Cu spatele sprijinit de dulapuri, îşi 
strânse picioarele la piept şi se lăsă zguduit de suspine 
dezgustătoare, violente. Plânse pentru Sejanus, pentru sărmana 
şi bătrâna mami, pentru dulcea şi devotata Tigris şi pentru 
mamaiestoasa lui plăpândă şi rătăcită într-o lume iluzorie, care 
avea să-l piardă curând, într-un mod atât de sordid. Şi pentru el 
însuşi, pentru că orice zi îi putea aduce moartea. Se sufocă de 
groază, de parcă funia l-ar fi strangulat deja, lipsindu-i trupul de 
viaţă. Nu voia să moară, cu toate păsările alea mutante 
devenind ecouri care să-i repete ultimele cuvinte. Cine ştie ce 
nebunie poate rosti într-un asemenea moment? El mort şi toate 
păsările alea repetându-i spusele până ce gaiţele-zeflemitoare 
aveau să le preschimbe într-un cântec macabru! 

După vreo cinci minute, criza încetă şi reuşi să se calmeze, 
frecându-şi degetul mare de inima de marmură rece din cutia 
lui Sejanus. Nu era nimic de făcut, în afară de a se strădui să-şi 
înfrunte moartea ca un bărbat. Ca un Snow. Odată ce-şi acceptă 
soarta, simţi nevoia să-şi pună treburile în ordine. Trebuia să le 
ofere celor pe care-i iubea o compensare oricât de mică pentru 
greşelile sale. Desfăcu partea din spate a ramei de argint a 
diplomei lui Sejanus şi găsi puţinii bani rămaşi după cumpărarea 
armelor. Luă unul dintre plicurile elegante, de culoare crem, 
aduse de Sejanus din Capitoliu, îndesă banii în el, îl lipi şi i-l 
adresă lui Tigris. După ce puse în ordine suvenirele lui Sejanus, 
aşeză cutia la loc, în dulap. Ce altceva mai era? Se trezi 


gândindu-se la Lucy Gray, prima şi de-acum singura dragoste a 
vieţii lui. l-ar fi plăcut să-i lase ceva care să-i amintească de el. 
Căută în propria lui cutie şi alese eşarfa portocalie, fiindcă 
Stolului îi plăceau culorile, iar ea le îndrăgea mai mult decât toţi 
ceilalţi. Nu ştia cum să ajungă la ea, dar, dacă supravieţuia 
până duminică, poate reuşea să se furişeze afară din bază, ca s- 
o vadă pentru ultima oară. Impături eşarfa cu grijă şi o puse 
alături de corzile trimise de Pluribus. După ce îşi şterse mucii şi 
lacrimile, se îmbrăcă şi se duse la oficiul poştal, să trimită banii 
acasă. 

La cină, le povesti în şoaptă triştilor săi colegi de cameră 
despre spânzurarea lui Sejanus, încercând să îndulcească 
faptele. 

— Cred că a murit pe loc. N-avea cum să simtă durere. 

— Incă nu-mi vine să cred că a făcut aşa ceva, spuse Smiley. 

Prăjină vorbi cu glas tremurător. 

— Sper că nu ne cred amestecați pe toţi. 

— Doar pe mine şi pe Bug ne pot bănui că suntem 
simpatizanți ai rebelilor, fiindcă suntem din districte, zise 
Smiley. De ce-ţi faci griji? Voi sunteţi din Capitoliu. 

— Ca şi Sejanus, îi reaminti Prăjină. 

— Dar nu cu adevărat, este? Ţii minte cum vorbea mereu 
despre Districtul 2? interveni Bug. 

— Nu, nu cu adevărat, încuviinţă Coriolanus. 

Işi petrecu seara stând de pază în faţa închisorii goale. Pe 
urmă dormi ca mort, ceea ce era logic, fiindcă intrarea lui în 
rândul morţilor era doar o chestiune de ore. 

La instrucţia de dimineaţă se mişcă din reflex, cu gândul în 
altă parte, şi aproape că se simţi uşurat când, la sfârşitul mesei 
de prânz, îşi făcu apariţia aghiotantul comandantului Hoff şi îi 
ceru să-l urmeze. Nu era la fel de dramatic ca intervenţia poliţiei 
militare, dar, dacă voiau să le redea soldaţilor senzaţia de 
normalitate, era corect să procedeze astfel. Cu siguranţă că, din 
biroul comandantului, avea să fie dus direct la închisoare. 
Regreta că nu-şi pusese în buzunar un lucru de acasă, de care 
să se agaţe în ultimele sale ore. Pudra mamei lui ar fi fost acel 
lucru, l-ar fi alinat cât aştepta funia. 


Deşi nu mare, biroul comandantului era un loc mai plăcut 
decât oricare altul din bază şi Coriolanus se afundă în scaunul 
de piele din faţa biroului lui Hoff, recunoscător fiindcă-şi putea 
primi sentinţa la moarte cu o oarecare clasă. 

Nu uita, eşti un Snow! îşi spuse. leşi din scenă cât mai demn 
cu putință! 

Comandantul îi ceru aghiotantului să plece, iar acesta ieşi şi 
închise uşa. Hoff se lăsă pe spătarul scaunului şi-l studie pe 
Coriolanus câteva clipe. 

— A fost o săptămână grea pentru tine. 

— Da, domnule. 

Coriolanus şi-ar fi dorit să înceapă imediat interogatoriul. Era 
prea obosit pentru un joc de-a şoarecele şi pisica. 

— O săptămână grea, repetă Hoff. Am auzit că, în Capitoliu, ai 
fost un elev strălucit. 

Coriolanus n-avea idee de unde putuse comandantul să audă 
asta şi se întrebă dacă era posibil să ştie de la Sejanus. Oricum, 
n-avea importanţă. 

— E o evaluare generoasă. 

Comandantul zâmbi. 

— Şi modest, pe deasupra. 

Oh, arestează-mă odată! se gândi Coriolanus. N-avea nevoie 
de o lungă prelegere care să sublinieze ce dezamăgire se 
dovedise a fi el. 

— Mi s-a spus că ai fost prieten foarte bun cu Sejanus Plinth, 
continuă Hoff. 

Ah, începem, îşi spuse Coriolanus. De ce să nu grăbească 
lucrurile în loc să le tărăgăneze, negând? 

— Am fost mai mult decât prieteni. Am fost ca fraţii. 

Hoff îl privi compătimitor. 

— Atunci nu pot decât să exprim sincera recunoştinţă a 
Capitoliului pentru sacrificiul tău. 

Stai. Ce? Coriolanus se holbă la el, năucit. 

— Poftim? 

— Dr. Gaul a primit mesajul trimis de tine prin gaiţa-limbută, îl 
lămuri Hoff. A spus că sigur n-a fost o alegere uşoară pentru 
tine. Loialitatea faţă de Capitoliu te-a costat, personal, foarte 
mult. 


Avea aşadar parte de o amânare. După toate aparențele, 
arma cu ADN-ul lui încă nu fusese găsită. II considerau un fel de 
erou al Capitoliului, care purtase o luptă interioară. Adoptă o 
expresie îndurerată, potrivită pentru un om care îşi jeleşte 
prietenul rebel. 

— Sejanus n-a fost un om rău, doar... confuz. 

— De acord. Dar mă tem că să conspiri cu duşmanul trece 
dincolo de limita până la care ne permitem să ignorăm. 

Hoff se întrerupse şi căzu pe gânduri. 

— Crezi că putea fi amestecat în povestea crimelor? 

Coriolanus făcu ochii mari, ca şi cum aşa ceva nu i-ar fi trecut 
niciodată prin minte. 

— Crime? Vorbiţi despre cele de la Vatră? 

— Fiica primarului şi... 

Comandantul răsfoi nişte hârtii, apoi hotărî să nu se mai 
deranjeze căutând. 

— Celălalt individ. 

— Oh... nu cred. Credeţi că există vreo legătură? întrebă 
Coriolanus, ca şi când ar fi fost năucit. 

— Nu ştiu. Nici nu-mi prea pasă, răspunse Hobb. Tânărul se 
înhăitase cu rebelii, iar fata era înhăitată cu el. Cine i-a omorât 
m-a scăpat probabil de o grămadă de necazuri care ar fi început 
cât de curând. 

— Nu se potriveşte cu firea lui Sejanus. El n-a vrut niciodată 
să facă rău cuiva. Işi dorea să devină sanitar. 

— Da, aşa mi-a spus şi sergentul vostru, încuviinţă Hobb. Prin 
urmare, n-a zis niciodată că le face rost de puşti? 

— De puşti? Nu de unele de care să ştiu eu. Cum ar fi putut 
face rost de arme? 

Coriolanus începea să se distreze puţin. 

— Să le cumpere de pe piaţa neagră? E dintr-o familie bogată, 
din câte-am auzit, răspunse Hoff. Ei, nu contează. Probabil o să 
rămână un mister, dacă armele n-apar cumva. Am Apărători ai 
Păcii care vor căuta în Filon în următoarele câteva zile. Până 
una-alta, eu şi dr. Gaul am hotărât să păstrăm secretul 
ajutorului pe care ni l-ai dat în privinţa lui Sejanus, pentru 
siguranţa ta. Nu vrem să ajungi o ţintă a rebelilor, nu? 


— Oricum aş prefera să rămână astfel, zise Coriolanus. Chiar 
şi fără să se afle, mi-e destul de greu să mă împac cu decizia 
mea. 

— Inţeleg. Dar, după ce-o să te mai linişteşti, aminteşte-ţi 
doar că i-ai făcut ţării tale un real serviciu. Incearcă să laşi orice 
altceva în urmă. 

Apoi, ca şi cum ar fi cumpănit mai bine, adăugă: 

— Azi e ziua mea. 

— Da, am dat o mână de ajutor când s-a descărcat whisky 
pentru petrecere, spuse Coriolanus. g 

— De obicei, e o petrecere frumoasă. Incearcă să te distrezi. 

Hoff se ridică în picioare şi întinse mâna. Coriolanus se ridică 
la rândul lui şi o strânse. 

— O să-mi dau silinţa. La mulţi ani, domnule! 

Când se întoarse, colegii de cameră îl întâmpinară bucuroşi şi 
se înghesuiră să-l întrebe de ce l-a chemat comandantul. 

— Ştia că eu şi Sejanus am fost prieteni multă vreme şi a vrut 
să se asigure că fac faţă cu bine situaţiei, le răspunse 
Coriolanus. 

Vestea îmbunătăţi dispoziţia tuturor, iar modificarea 
programului de după-amiază îi oferi lui Coriolanus o oarecare 
satisfacţie. In loc să tragă în ţinte, li se îngădui să lichideze 
gaiţele-limbute şi gaiţele-zeflemitoare din copacul cu 
spânzurătoarea şi din jurul lui. Ultimul strigăt al lui Sejanus, 
repetat de corul lor, fusese picătura care umpluse paharul. 

Coriolanus intră într-o stare de excitare năucitoare în timp ce 
trăgea în gaiţele-zeflemitoare de pe crengi, reuşind să omoare 
trei. 

Acum nu mai sunteți atât de isteţe, nu-i aşa? se gândi. 

Din nefericire, nu după mult timp, cele mai multe zburară 
prea departe pentru ca gloanţele să le mai poată ajunge. Insă 
soldaţii aveau să se întoarcă. Şi el avea să se întoarcă, dacă nu-l 
spânzurau între timp. 

In cinstea zilei comandantului, făcură cu toţii duş şi îşi puseră 
uniforme noi înainte de a merge în sala de mese. Cookie le 
pregătise o masă surprinzător de elegantă, cu friptură, piure de 
cartofi şi sos de carne şi cu mazăre proaspătă, nu conservată. 
Fiecare soldat primi câte o halbă cu bere, iar Hoff tăie un tort 


glazurat, imens. După cină, se adunară cu toţii în sala de sport, 
împodobită, pentru ocazia festivă, cu pancarte şi steaguri. 
Whisky-ul curgea la discreţie şi, la micul microfon adus anume, 
se rostiră multe toasturi improvizate. Dar Coriolanus nu-şi dădu 
seama că o să urmeze un spectacol decât după ce câţiva soldaţi 
începură să aranjeze scaunele. 

— Bineînţeles, îi spuse un ofiţer. Am angajat formaţia aia care 
cântă în Vatră. Comandantului îi place la nebunie. 

Lucy Gray. Asta era şansa lui, probabil ultima lui şansă de a o 
revedea. Dădu fuga la cazarmă, luă cutia de la Pluribus, cu 
corzile pentru instrumente şi cu eşarfa lui şi se întoarse în grabă 
la petrecere. Văzu că avea un loc rezervat de colegii lui de 
cameră pe la mijlocul sălii, dar se duse să stea în picioare, în 
spatele rândurilor de scaune. Dacă se ivea ocazia, nu voia să 
atragă atenţia ieşind. Luminile din sală se stinseră, cu excepţia 
celor din zona microfonului, şi toată lumea amuţi. Spectatorii se 
uitau către vestiar, în faţa căruia fusese atârnată pătura folosită 
de Stol în Vatră. 

Maude Ivory apăru, vioaie, într-o rochie cu fusta amplă, de un 
galben strălucitor, ca al florii numite piciorul-cocoşului. Sări pe 
lada aşezată în faţa microfonului. 

— Salutare tuturor! Seara asta e specială şi ştiţi de ce! E ziua 
cuiva! 

Apărătorii Păcii aplaudară zgomotos. Maude Ivory începu 
vechiul cântec standard pentru aniversări şi toată lumea i se 
alătură: 

La mulți ani 

Cuiva cu totul special! 

Mulţi ani frumoşi înainte! 

Odată pe an, vă ovaționăm! 

Cu drag vă urăm 

La mulți ani, 

Comandante Hoff! 

Era o singură strofă, dar o cântară de trei ori, timp în care toţi 
muzicanţii din Stol îşi ocupară rând pe rând locurile pe scenă. 

Coriolanus îşi ţinu răsuflarea când Lucy Gray apăru în rochia 
în culorile curcubeului pe care o purtase în arenă. Era sigur că o 
îmbrăcase pentru el, deşi lumea avea să creadă că şi-o pusese 


cu ocazia zilei comandantului. Era o cale de comunicare, o 
punte peste abisul creat între ei de împrejurări. Îl copleşi un val 
de dragoste când înţelese că Lucy Gray îi reamintea astfel că nu 
trece singur prin tragedia prezentului. Erau din nou în arenă, 
luptând pentru supravieţuire, doar ei doi împotriva lumii întregi. 
II străbătu, dureros, un fior dulce-amărui la gândul că Lucy Gray 
o să-l privească murind, dar se simţi recunoscător fiindcă ea 
avea să supravieţuiască. El era ultimul care putea spune că ea 
se aflase la locul crimelor. Lucy Gray nu atinsese armele. 
Indiferent ce i s-ar fi întâmplat lui, se simţea alinat ştiind că ea o 
să trăiască pentru amândoi. 

In prima jumătate de oră, nu-şi luă ochii de la ea, în vreme de 
Stolul distra spectatorii cu o parte dintre numerele obişnuite. Pe 
urmă restul trupei se retrase, lăsând-o singură în lumină. Lucy 
Gray se urcă pe un taburet înalt, apoi - oare fusese doar 
imaginaţia lui? - se bătu cu mâna peste buzunarul rochiei, aşa 
cum făcea în arenă. Astfel îi spunea că se gândeşte la el. Chiar 
dacă în spaţiu erau despărțiți, în timp se aflau alături. Cu toţi 
nervi încordaţi, ascultă cu atenţie când ea începu un cântec 
necunoscut: 

Ne naştem neîntinați cu toţii - 

Ca margaretele frumoşi, 

Deloc ţicniţi, ci doar voioşi. 

Dar astfel a rămâne greu mai e - 

Ca fuga printre tufe prea ghimpoase, 

Ca drumul printre flăcări dușmănoase. 

Lumea asta sumbră este, 

Lumea asta mă-nspăimântă. 

M-a tot lovit, destul de crunt, 

Și temerile mă frământă. 

De aceea 

Am nevoie de tine — 

Eşti pur ca zăpada adusă de vânt. 

Oh, nu, nu-şi imaginase nimic! Cuvântul zăpadă era 
confirmarea. Scrisese cântecul pentru el. 

Oricine vrea să fie el eroul - 

Să fie el prăjitura cu frişcă, 

Cel ce nu doar visează, ci se mişcă. 


Din greu trudina, 

Schimbarea lumii-ţi ia mult timp. 

Precum schimbarea-n unt a laptelui de capră, 

Precum schimbarea gheții din calup în apă. 

Orbeşte lumea noastră 

Când morţi copiii zac. 

Eu mă fac praf, urlâna, 

Tu lupti, neîncetat. 

De aceea 

Te iubesc pe tine — 

Eşti pur ca zăpada adusă de vânt. 

Ochii lui Coriolanus se umplură de lacrimi. Aveau să-l 
spânzure, însă ea avea să se afle acolo, ştiind că el încă este cu 
adevărat un suflet bun. Nu un monstru care-şi înşelase şi îşi 
trădase prietenul, ci un om care chiar se străduise să dea 
dovadă de nobleţe în circumstanţe extrem de dificile. Cineva 
care a riscat totul ca s-o salveze pe ea la Jocurile Foamei. 
Cineva care a riscat pentru a doua oară totul ca s-o salveze de 
Mayfair. Eroul vieţii ei. 

Curată şi rece nea. 

Pe pielea mea vârtej, 

Mi-o-nfăşori ca un vrej. 

Și te scufunzi în ea, 

Știi calea spre inima mea. 

Către inima ei. 

Cred toţi că ştiu tot despre mine. 

Care mai de care mă etichetează 

Pe seama mea mereu se fabulează. 

Tu-n viața mea vii, că sunt minciuni ştii. 

Mă vezi pe mine, cea ideală, 

Și chiar aşa sunt eu, cea reală. 

Crudă este lumea noastră, 

Numai prin necazuri treci. 

De motive-ntrebi, şi sunt — 

Am vreo trei, plus douăzeci. 

De aceea 

Am încredere în tine — 

Eşti pur ca zăpada adusă de vânt. 


Dacă mai exista vreun dubiu, acum se spulberase. Trei plus 
douăzeci. Douăzeci şi trei. Numărul tributurilor cărora ea le 
supravieţuise la Jocuri. Numai datorită lui. 

De aceea 

Am încredere în tine — 

Eşti pur ca zăpada adusă de vânt. 

Vorbea despre încredere. Mai presus de nevoie, mai presus de 
dragoste, era încrederea. Asta preţuia ea cel mai mult. lar el, 
Coriolanus Snow, era omul care îi inspira încredere. 

Rămase neclintit, strângând cutia la piept, prea emoţionat ca 
să aplaude împreună cu publicul. Restul Stolului intră pe scenă, 
iar Lucy Gray dispăru în spatele păturii. Maude Ivory îşi reluă 
locul pe ladă şi începu un cântec vibrant. 

Ei bine, viaţa are o parte cu belele, o parte-ntunecată. 

Dar are, deopotrivă, şi una însorită, o parte minunată. 

Coriolanus recunoscu melodia. Era cântecul despre partea 
însorită. Cel pe care îl cântase când se comiseseră crimele. Asta 
era şansa lui. Se furişă către uşa din apropiere. Simţindu-se în 
siguranţă fiindcă toată lumea se afla înăuntru, ocoli în fugă sala 
de sport, ajunse la vestiar şi bătu la uşă. Lucy Gray îi deschise 
imediat, ca şi cum l-ar fi aşteptat, şi i se aruncă în braţe. 

Rămaseră aşa o vreme, agăţându-se unul de altul, dar timpul 
era preţios. 

— Imi pare atât de rău de Sejanus! Tu eşti bine? întrebă ea, cu 
răsuflarea tăiată. 

Fireşte, nu ştia nimic despre rolul lui în toată povestea. 

— Nu tocmai. Dar deocamdată sunt încă aici. 

Ea se trase înapoi ca să-i privească faţa. 

— Ce s-a întâmplat? Cum au aflat că el voia s-o ajute pe Lil să 
evadeze? 

— Nu ştiu. Presupun că l-a trădat cineva. 

Lucy Gray nu ezită. 

— Spruce. 

— Probabil. 

Coriolanus îi atinse obrazul. 

— Dar tu? Eşti bine? 


— Mă simt groaznic. A fost cumplit să-l văd murind aşa. Şi tot 
ce-a urmat după noaptea aia. Ştiu că ai ucis-o pe Mayfair ca să 
mă protejezi. Nu doar pe mine, ci şi restul Stolului. 

Işi sprijini fruntea de pieptul lui. 

— N-o să-ţi pot mulţumi niciodată pentru asta. 

El îi mângâie părul. 

— Ei, acum s-a terminat. Eşti în siguranţă. 

— Nu tocmai. Nu tocmai. 

Disperată, Lucy Gray se desprinse de el şi începu să umble 
încoace şi-ncolo prin încăpere. 

— Primarul e... Nu mă lasă în pace. E sigur că eu am ucis-o. 
Că i-am omorât pe amândoi. Vine cu maşina aia îngrozitoare a 
lui şi stă în faţa casei noastre cu orele. Apărătorii Păcii ne-au 
interogat pe toţi de trei ori. Oricum, spun că el se ţine de capul 
lor zi şi noapte, cerându-le să mă aresteze. Şi că, dacă einu mă 
fac să plătesc, o s-o facă el. 

Suna înspăimântător. 

— Ei ce ţi-au zis să faci? 

— Să-l ocolesc. Dar cum aş putea, când stă la trei metri de 
casa noastră? strigă ea. Pentru el, numai Mayfair conta. Nu cred 
că o să se potolească până n-o să mă vadă moartă. Acum a 
început să-i amenințe şi pe ceilalţi din Stol. O să... o să fug. 

— Ce? întrebă Coriolanus. Unde? 

— Cred că în Nord. Unde plănuiau Billy Taupe şi ceilalţi să se 
ducă. Dacă rămân aici, probabil o să găsească în final un mod 
să mă omoare. Mi-am adunat câteva provizii. S-ar putea să 
supraviețuiesc acolo. 

Lucy Gray i se aruncă din nou în braţe. 

— Mă bucur că-mi pot lua rămas-bun de la tine. 

Să fugă. Chiar era hotărâtă s-o facă. Să plece în pustietate şi 
să-şi încerce norocul. Coriolanus ştia că numai perspectiva unei 
morţi sigure putea s-o împingă la aşa ceva. Pentru prima oară în 
ultimele câteva zile, întrezări o cale de a scăpa de ştreang. 

— Nu ne luăm rămas-bun. Vin cu tine. 

— Nu poţi. Nu te las. Ţi-ai risca viaţa, îl avertiză ea. 

Coriolanus râse. 

— Viaţa mea? Viaţa mea constă în a mă întreba cât mai 
durează până vor găsi armele alea şi vor face legătura dintre 


mine şi uciderea lui Mayfair. Acum caută în Filon. S-ar putea 
întâmpla oricând. Plecăm împreună. 

Fruntea ei se încreţi a neîncredere. 

— Vorbeşti serios? 

— Pornim la drum mâine, răspunse el. O să fim cu un pas 
înaintea călăului. 

— Şi a primarului, adăugă ea. O să scăpăm în sfârşit de ei, de 
Districtul 12, de Capitoliu, de toate. Mâine. In zori. 

— Mâine în zori, întări el şi îi puse cutia în mâini. De la 
Pluribus. In afară de eşarfă - e de la mine. Mai bine aş pleca, 
până nu-şi dă cineva seama că lipsesc şi apar suspiciuni. 

O trase spre el, pentru un sărut pătimaş. 

— Suntem din nou doar noi doi. 

— Doar noi doi, zise ea, radioasă. 

Coriolanus fugi din vestiar de parcă ar fi avut aripi la picioare. 

Să-ntâmpinăm cu-un cântec al speranței fiecare zi, 

Cu clipele-i toate, chiar dacă nu toate senine vor fi. 

Nu numai că avea să trăiască; avea să trăiască alături de ea, 
ca în ziua aceea, lângă lac. Se gândi la gustul peştelui proaspăt, 
la aerul înmiresmat, la libertatea de a face orice dorea, aşa cum 
hărăzise natura. Se gândi că n-o să mai dea socoteală nimănui. 
Că o să scape cu adevărat şi pentru totdeauna de aşteptările 
împovărătoare ale tuturor. 

Să fim mereu convinşi că mâine-i o zi care 

De grijă-o să ne poarte pe-ntreaga ei cărare. 

Ajunse în sala de sport şi se strecură la locul lui chiar la timp 
ca să se alăture corului pentru ultima strofă. 

Rămânem în partea-nsorită, rămânem acolo mereu, 

Rămânem în partea-nsorită a vieții. 

O să ne-ajute-n fiecare zi, senină mereu calea-nainte ne va fi 

Dacă rămânem în partea-nsorită a vieții, 

Da, rămânem în partea-nsorită a vieții. 

Mintea lui era un vârtej. Lucy Gray reveni alături de Stol 
pentru unul dintre acele cântece pline de armonie, cu vorbe de 
neînțeles, şi el nu le mai dădu atenţie, încercând în schimb să 
se gândească la întorsătura pe care o lua viaţa lui. El şi Lucy 
Gray, fugind în pustietate. Nebunie. Pe de altă parte, de ce nu? 
Era singurul lui colac de salvare şi avea de gând să se prindă de 


el şi să se ţină strâns. A doua zi era duminică, deci era liber. 
Avea să plece cât mai devreme cu putinţă. Avea să ia în grabă 
micul dejun, probabil ultima masă civilizată din viaţa lui, la ora 
şase, când se deschidea sala de mese, şi apoi avea să 
pornească la drum imediat. Colegii lui de cameră aveau să 
doarmă, după cât whisky vor fi băut. El avea să părăsească 
baza pe furiş... Gardul! Spera că informaţiile lui Spruce despre 
porţiunea vulnerabilă din spatele generatorului erau corecte. 
Apoi urma s-o întâlnească pe Lucy Gray şi să fugă cât mai 
repede şi cât mai departe. 

Dar, ia stai! Trebuia să se ducă la ea acasă? Cu tot Stolul 
acolo? Şi poate şi cu primarul? Sau ea voia să se întâlnească pe 
Pajişte? Se gândea la asta când numărul se sfârşi şi Lucy Gray 
se urcă din nou pe taburet, cu chitara. 

— Era cât pe ce să uit. Am promis că o să cânt ceva pentru 
unul dintre voi, spuse ea. 

Şi, din nou, ca din întâmplare, se bătu peste buzunar. Apoi 
începu cântecul la care lucra când el ajunsese pe nesimţite în 
spatele ei, pe Pajişte. 

Te întreb de-ai vrea să vii 

La copacul răzlețit 

Unde-au spânzurat un om, ce alți trei a căsăpit. 

Mai ciudat decât ce fost-a 

N-o să pară, negreşit, 

Că noi doi, în miez de noapte, în copac ne-am regăsit. 

Copacul cu spânzurătoarea. Vechiul ei loc de întâlnire cu Billy 
Taupe. Acolo îl chema acum pe el. 

Te întreb de-ai vrea să vii 

La copacul răzlețit 

De-unde omul mort iubita să se-ascundă şi-a vestit. 

Mai ciudat decât ce fost-a 

N-o să pară, negreşit, 

Că noi doi, în miez de noapte, în copac ne-am regăsit. 

Coriolanus ar fi preferat altceva, nu locul de întâlnire cu fostul 
ei iubit, însă era fără îndoială mai sigur decât să se întâlnească 
la ea acasă. Cine avea să fie acolo într-o dimineaţă de 
duminică? Oricum, Billy Taupe nu mai reprezenta un motiv de 


îngrijorare. Lucy Gray trase din nou aer în piept. Probabil că 
scrisese o continuare... 

Te întreb de-ai vrea să vii 

La copacul răzlețit 

Unde ţi-am tot spus să fugi, spre-a fi liberi, în sfârşit. 

Mai ciudat decât ce fost-a 

N-o să pară, negreşit, 

Că noi doi, în miez de noapte, în copac ne-am regăsit. 

Ce voia să spună? Billy Taupe îi cerea ei să vină acolo ca să fie 
amândoi liberi? Sau ea îi spunea lui că seara vor fi liberi? 

Te întreb de-ai vrea să vii 

La copacul răzlețit 

C-un colier dintr-o frânghie, cu colanul meu leit. 

Mai ciudat decât ce fost-a 

N-o să pară, negreşit, 

Că noi doi, în miez de noapte, în copac ne-am regăsit. 

Acum Coriolanus înţelese. Cel care vorbea era Billy Taupe, el 
cânta pentru Lucy Gray. Fusese de faţă la moartea lui Arlo, 
auzise păsările repetându-i ultimele cuvinte, o implorase pe 
Lucy Gray să fugă cu el către libertate şi, când ea refuzase, îşi 
dorise mai degrabă s-o vadă spânzurată alături de el decât s-o 
lase să trăiască fără el. Coriolanus spera că ăsta e finalul 
cântecului lui Billy Taupe. De fapt, ce altceva s-ar mai fi putut 
spune? Oricum, nu mai conta. Cântecul o fi fost al lui Billy 
Taupe, dar Lucy Gray i-l cânta lui, lui Coriolanus. Zăpada cade 
întotdeauna deasupra. 

Stolul mai interpretă câteva melodii, apoi Lucy Gray spuse: 

— Ei, după cum obişnuia tata să zică, trebuie să mergi la 
culcare odată cu păsările dacă vrei să te trezeşti în zori. Vă 
mulţumim că ne-aţi chemat aici în seara asta. Şi ce-aţi zice de 
încă o rundă de whisky în sănătatea comandantului Hoff? 

Spectatorii beţi din sală strigară în cor, încă o dată, cu limbi 
împleticite, „la mulţi ani” pentru comandant. 

După o ultimă plecăciune, Stolul părăsi scena. Coriolanus 
aşteptă în spate, ca să-i ajute pe Bug şi pe Prăjină să se întoarcă 
în camera lor. Inainte de a apuca să-şi dea seama ce se 
întâmplă, luminile se stinseră şi se urcară în pat pe întuneric. 
Camarazii lui adormiră aproape imediat, dar el rămase treaz, 


repetându-şi în gând planul de evadare. Nu era nevoie de mare 
lucru. De hainele pe care le purta, de vreo două suvenire în 
buzunare şi de foarte mult noroc. 

In zori se trezi, îşi puse o uniformă curată şi îşi îndesă în 
buzunare două schimburi de lenjerie intimă şi de ciorapi. Alese 
trei fotografii cu familia, discul de pudră al mamei sale şi busola 
tatălui său şi le ascunse printre hainele de pe el. In final, modelă 
din pernă şi pătură o formă cât mai asemănătoare cu silueta lui 
şi aranjă deasupra cearşaful. In timp ce colegii lui sforăiau, 
aruncă o ultimă privire prin încăpere şi se întrebă dacă o să le 
simtă lipsa. 

Alături de câţiva soldaţi matinali, luă un mic dejun cu budincă 
de pâine, ceea ce i se păru un semn de bun augur pentru 
călătorie, fiindcă era preferata lui Lucy Gray. Işi dorea să-i poată 
duce şi ei, dar avea buzunarele atât de pline, încât stăteau să 
crape, iar în sala de mese nu existau şerveţele. Işi goli cana cu 
suc de mere, se şterse la gură cu dosul palmei, îşi puse tava la 
îndemâna spălătorilor de vase şi ieşi, hotărât să se îndrepte 
imediat spre generator. 

Când ajunse în lumina soarelui, îi tăiară calea doi oameni din 
gardă. Doi soldaţi înarmaţi, nu nişte recruți. 

— Soldat Snow, spuse unul, eşti chemat în biroul 
comandantului. 

O răbufnire de adrenalină îi străbătu trupul. Sângele îi zvâcni 
în tâmple. Aşa ceva nu putea să se întâmple. Nu puteau veni să- 
| aresteze tocmai când ajunsese la doi paşi de libertate. De o 
nouă viaţă alături de Lucy Gray. Aruncă o privire spre N 
generator, care se afla la vreo sută de metri de sala de mese. In 
ciuda antrenamentului său recent, tot n-ar fi reuşit să fugă. 
Niciodată. 

Nu-mi mai trebuie decât cinci minute, imploră el universul. Mi- 
ar ajunge chiar şi două. 

Universul îl ignoră. 

Flancat de gărzi, îşi îndreptă spatele şi o porni către biroul 
comandantului, pregătit să-şi privească în faţă osânda. Când 
intră, comandantul Hoff se ridică de la masa lui de lucru, luă 
poziţie de drepţi şi îl salută. 


— Soldat Snow, spuse el, vreau să fiu primul care te felicită. 
Mâine pleci la şcoala de ofiţeri. 


30 


oriolanus încremeni, năucit, în timp ce soldaţii din gardă 


îl băteau pe spate, râzând. 

— Eu... eu... 

— Eşti cel mai tânăr dintre toţi cei care au luat vreodată 
testul, zise comandantul radios. In mod obişnuit, te-am fi 
pregătit aici, dar punctajul tău te recomandă pentru un program 
de elită, din Districtul 2. O să ne pară rău să te vedem 
părăsindu-ne. j 

Oh, cât îşi dorea să fi putut să plece! In Districtul 2, care nu 
era prea departe de casa lui din Capitoliu. La şcoala de ofiţeri, la 
o şcoală de ofiţeri de e/ită, unde ar fi putut să se distingă şi să 
găsească o cale către o viaţă care să merite trăită. Ca 
traiectorie către putere, s-ar fi putut dovedi chiar mai bună 
decât cea oferită de universitate. Dar acolo, undeva, continua 
să existe o armă a crimei cu numele lui pe ea. ADN-ul lui avea 
să-l condamne, exact aşa cum o făcuse cel de pe batistă. Era 
trist, chiar tragic că, rămânând printre Apărătorii Păcii, îl pândea 
un pericol prea mare. Cu durere în suflet, se prefăcu că totul e 
în ordine. 

— La ce oră plec? întrebă. 


— Mâine-dimineaţă, devreme, va decola o aeronavă, cu tine la 
bord. Cred că azi eşti liber. Foloseşte timpul ca să-ţi faci 
bagajele şi ca să-ţi iei rămas-bun. 

Comandantul îi strânse mâna pentru a doua oară în două zile. 

— Ne aşteptăm la lucruri mari de la tine. 

Coriolanus îi mulţumi şi ieşi din birou, apoi se opri, cântărindu- 
şi opţiunile. Dar era zadarnic. N-avea de ales. Urându-se pe sine 
însuşi şi, mai ales, urându-l pe Sejanus, se îndreptă spre 
clădirea care adăpostea generatorul, aproape fără să se mai 
sinchisească dacă e prins sau nu. Ce amară dezamăgire, oa 
doua şansă la un viitor strălucit îi era irevocabil smulsă! Ca să-şi 
recapete concentrarea, trebui să-şi readucă aminte de frânghie, 
de spânzurătoare şi de gaiţele-limbute imitându-i ultimele 
cuvinte. Se afla pe punctul de a dezerta din rândurile 
Apărătorilor Păcii; era cazul să-şi vină în fire. 

Odată ajuns lângă clădire, aruncă o privire peste umăr, dar 
baza era încă adormită, aşa că se strecură în spate fără martori. 
Studie gardul şi, la început, nu observă nicio deschidere. şi 
trecu degetele printre ochiurile plasei şi o zgâlţâi, frustrat. Cum 
era de aşteptat, se desprinse de unul dintre stâlpii de susţinere, 
creând un gol prin care se putea strecura. După ce se văzu 
afară, prudenta lui înnăscută reîncepu să se manifeste. Ocoli 
partea din spate a bazei şi intră în zona împădurită, 
îndreptându-se spre drumul către spânzurătoare. După ce ieşi 
dintre copaci, se ghidă pur şi simplu după urma lăsată de 
camionul cu care mersese în alte dăţi până acolo; înaintă cu 
paşi vioi, dar nu foarte iuți, ca să nu atragă atenţia. Oricum, 
erau extrem de puţine şanse să-l vadă cineva într-o zi fierbinte 
de duminică, atât de curând după răsăritul soarelui. Cei mai 
mulţi mineri şi Apărători ai Păcii aveau să se trezească abia 
peste câteva ore. 

După câţiva kilometri, ajunse pe câmpul deprimant şi o rupse 
la fugă spre spânzurătoare, dornic să se ascundă în pădurea de 
dincolo de ea. Lucy Gray nu se zărea nicăieri şi, în timp ce se 
strecura pe sub crengi, Coriolanus se întrebă dacă nu cumva îi 
interpretase greşit mesajul şi ar fi trebuit să se ducă în Filon. 
Apoi observă ceva portocaliu şi, îndreptându-se către acea pată 
de culoare, ajunse într-un luminiş. Ea era acolo, descărca un 


teanc de pachete dintr-un căruţ mic, cu eşarfa lui înfăşurată 
fermecător în jurul capului. Fugi către el şi îl îmbrăţişă, iar el 
răspunse îmbrăţişării, deşi se simţea prea încins de soare 
pentru asta. Sărutul care urmă îl aduse într-o dispoziţie mai 
bună. 

intinse mâna spre eşarfa portocalie din părul ei. 

— E prea strălucitoare pentru nişte fugari. 

Ea zâmbi. 

— Ei, n-am vrut să mă pierzi. Incă eşti hotărât să pleci? 

— N-am încotro. Tu eşti tot ce contează pentru mine, se grăbi 
Coriolanus să adauge, gândindu-se că primele cuvinte sunaseră 
a îndoială. 

— Şi tu pentru mine. Stând aici şi aşteptându-te, mi-am dat 
seama că n-aş fi avut niciodată destul curaj să plec fără tine, 
recunoscu ea. Nu e vorba doar de cât de greu o să fie. E prea 
multă singurătate. Poate aş fi rezistat câteva zile, dar pe urmă 
m-aş fi întors la Stol. 

— Ştiu. Eu nici măcar nu m-am gândit să fug până n-ai spus tu 
asta. E atât de... intimidant. 

Îşi trecu mâna peste pachetele ei. 

— Imi pare rău, eu n-am putut risca să aduc nimic. 

— Nici nu m-am gândit că ai putea. Eu am adunat toate astea 
şi am dat şi o raită prin cămara noastră. E în ordine. l-am lăsat 
Stolului restul banilor. Se vor descurca foarte bine, adăugă, 
parcă vrând să se convingă pe sine. 

Săltă un pachet ca să-l atârne de umăr. 

Coriolanus adună o parte din provizii. 

— Ce vor face? Cei din formaţie. Fără tine. 

— Oh, vor face faţă. Toţi sunt în stare să cânte o melodie, iar 
peste câţiva ani Maude Ivory m-ar fi înlocuit oricum, ca solistă 
principală, răspunse Lucy Gray. In plus, după cum se ţin belelele 
scai de mine, s-ar putea să nu mai fiu bine-venită în Districtul 
12. Aseară, comandantul mi-a spus să nu mai cânt niciodată 
„Copacul spânzuratului”. E prea sumbru, a zis. Şi mai ales prea 
rebel. l-am promis că n-o să-l mai audă niciodată de pe buzele 
mele. 

— E un cântec straniu, îşi dădu Coriolanus cu părerea. 

Ea râse. 


— Ei bine, lui Maude Ivory îi place. Spune că are o autoritate 
înnăscută. 

— Ca vocea mea. Când am cântat imnul în Capitoliu, îşi aminti 
Coriolanus. 

— Exact, zise Lucy Gray. Eşti gata? 

Impărţiseră toate bagajele între ei. El avu nevoie de câteva 
clipe ca să-şi dea seama ce lipseşte. 

— Chitara ta. N-o iei? 

— l-o las lui Maude Ivory. Chitara şi rochia mamei. 

Ridică din umeri, ca să dea impresia că n-are importanţă. 

— De ce-aş avea nevoie de ele? Tam Amber crede că în Nord 
mai sunt oameni, însă eu nu sunt convinsă. Cred că o să fim 
doar noi doi. 

In clipa aceea, Coriolanus înţelese că nu e singurul care-şi lasă 
visele în urmă. 

— Acolo ne vom făuri vise noi, îi promise, cu mai multă 
convingere decât simţea. Scoase busola tatălui său, o privi şi 
arătă cu degetul. Nordul e în partea aia. 

— Mă gândeam să mergem mai întâi la lac. E oricum la nord 
faţă de noi. Aş vrea să-l mai văd o dată, spuse ea. 

Planul părea la fel de bun ca oricare altul, aşa că el nu 
obiectă. Aveau să rătăcească în curând prin sălbăticie, pentru a 
nu se mai întoarce niciodată. De ce să nu-i facă pe plac? Indesă 
la locul lui un capăt de eşarfă care se desprinsese. 

— Spre lac mergem. 

Lucy Gray aruncă o privire înapoi, către oraş, deşi într-acolo 
Coriolanus nu vedea decât spânzurătoarea. 

— Adio, District 12! Adio, copac al spânzuratului şi Jocuri ale 
Foamei şi primarule Lipp! Ceva o să m-omoare într-o zi, dar n-o 
să fii tu acela. 

Se întoarse cu spatele şi se adânci în pădure. 

— Nu există prea multe de care să-ţi fie dor, încuviinţă 
Coriolanus. 

— O să-mi fie dor de muzică şi de frumoasele mele păsări, 
spuse Lucy Gray, cu o uşoară ezitare. Dar sper că într-o zi mă 
vor putea urma. 


— Ştii de cine n-o să-mi fie dor mie? De oameni, afirmă 
Coriolanus. Cu excepţia câtorva. Dacă te gândeşti bine, nu 
există nimic mai îngrozitor decât ei. 

— Oamenii nu sunt, de fapt, chiar atât de răi, îl contrazise ea. 
Rău e ce le face lumea. Ca nouă, în arenă. Dacă am fi fost lăsaţi 
în pace, nu ne-am fi gândit niciodată să ne purtăm aşa cum ne- 
am purtat. 

— Nu ştiu. Eu am omorât-o pe Mayfair şi nu se vedea nicio 
arenă. 

— Dar ai făcut-o ca să mă salvezi pe mine, replică ea şi căzu 
pe gânduri. Cred că în toate fiinţele omeneşti există o bunătate 
înnăscută. Ştii când treci hotarul către rău şi cea mai mare 
provocare a vieţii tale e să încerci să rămâi de partea corectă a 
acelui hotar. 

— Uneori trebuie să iei hotărâri dificile. 

El o făcuse toată vara. 

— Ştiu. Fireşte, şi eu am luat. Sunt o învingătoare, spuse ea 
cu tristeţe. Ar fi frumos dacă, în noua mea viaţă, n-aş mai fi 
nevoită să ucid pe nimeni. 

— Aici sunt în tabăra ta. Trei par îndeajuns pentru o viaţă 
întreagă. Şi în mod cert sunt îndeajuns pentru o singură vară. 

Un urlet sălbatic se auzi în apropiere, aducându-i aminte că 
nu are nicio armă. 

— O să-mi fac un baston. Vrei şi tu unul? 

Ea se opri. 

— Sigur că da, poate avea mai multe întrebuinţări. 

Găsiră două ramuri groase şi ea le ţinu, în timp de el le curăţă 
de crenguţe. 

— Cine e al treilea? 

— Ce? 

Ea îl privea ciudat. Mâna lui alunecă şi o fărâmă din coaja 
crengii îi intră sub unghie. 

— Au! 

Lucy Gray îi ignoră rana. 

— Al treilea om pe care l-ai ucis. Ai spus că ai omorât trei în 
vara asta. 


Coriolanus prinse capătul aşchiei între dinţi şi încercă s-o 
smulgă, câştigând astfel puţin timp. Cine, într-adevăr? 
Răspunsul era Sejanus, dar nu putea să recunoască. 

— Poţi să-mi scoţi asta? 

intinse mâna, mişcând degetul vătămat, cu speranţa că astfel 
o să-i abată atenţia. 

— Să văd. 

Lucy Gray examină aşchia. 

— Aşadar, Bobbin, Mayfair... cine e al treilea? 

Mintea lui alerga în căutarea unei explicaţii plauzibile. Ar fi 
putut fi implicat într-un accident? În moartea cuiva în timpul 
instrucției? Curăţase o armă pe care o declanşase din greşeală? 
Se gândi că e mai bine să răspundă în glumă. 

— Eu însumi. Mi-am ucis fostul eu ca să pot veni cu tine. 

Ea îi smulse aşchia. 

— Uite-o. Ei, sper că fostul tău eu n-o să-l bântuie pe cel nou. 
Avem deja destule stafii între noi. 

Momentul trecu, dar ucise conversaţia. Niciunul dintre ei nu 
mai scoase niciun cuvânt până la jumătatea drumului, când se 
opriră să-şi tragă sufletul. 

Lucy Gray deşurubă dopul bidonului de plastic şi i-l întinse. 

— Oare ţi-au descoperit deja lipsa? 

— Probabil că n-o să se întâmple înainte de cină. Dar lipsa ta? 
întrebă Coriolanus, sorbind prelung din bidon. 

— Când am plecat, nu se trezise decât Tam Amber. l-am spus 
că mă duc să mă interesez de o capră. Am discutat că n-ar 
strica să avem o turmă. Să vindem lapte, ca un al doilea mijloc 
de-a câştiga bani, explică ea. Probabil abia peste câteva ore vor 
începe să mă caute. S-ar putea să se înnopteze până se vor 
gândi să se ducă la copacul cu spânzurătoarea, unde vor găsi 
căruţul. Vor pune lucrurile cap la cap. 

El îi întinse bidonul. 

— Vor încerca să-ţi dea de urmă? 

— Poate. Dar noi vom fi deja departe. 

Lucy Gray luă o înghiţitură şi se şterse la gură cu dosul mâinii. 

— Pe tine te vor hăitui? 

Coriolanus se îndoia că Apărătorii Păcii se vor îngrijora prea 
curând. De ce-ar fi dezertat, când îl aştepta şcoala de ofiţeri de 


elită? Dacă îi observa cineva lipsa, probabil avea să-şi închipuie 
că a ieşit în oraş, împreună cu un alt Apărător al Păcii. In afara 
cazului în care găseau arma, fireşte. Dar nu voia să-i spună lui 
Lucy Gray toată povestea cu şcoala câtă vreme rana era încă 
proaspătă. 

— N-am idee. Chiar dacă vor înţelege că am plecat, nu vor şti 
unde să mă caute. 

Işi continuară drumul către lac, fiecare pierdut în gândurile 
sale. Lui Coriolanus totul i se părea ireal, parcă ar fi făcut o 
excursie de plăcere, precum cea din urmă cu două duminici. 
Parcă ar fi mers la picnic şi ar fi trebuit să se asigure că se 
întoarce la timp pentru sandviciurile de la cină, înainte de a se 
da stingerea. Dar nu era aşa. După ce ajungeau la lac, aveau 
să-şi continue drumul prin ţinuturile sălbatice, către o viaţă 
irosită cu satisfacerea nevoilor de bază. Cum aveau să 
mănânce? Unde aveau să locuiască? Şi ce altceva puteau face 
cu ei înşişi după ce izbuteau să-şi găsească mâncare şi 
adăpost? Ea, fără muzică. El, fără şcoală, fără militărie, fără 
nimic. Aveau să devină o familie? Părea o existenţă prea 
deprimantă ca să condamni un copil să trăiască astfel. Orice 
copil, şi cu atât mai puţin pe al lui. La ce să aspiri, odată ce 
bogăţia, celebritatea şi puterea fuseseră eliminate? Să ai drept 
scop supraviețuirea şi nimic mai mult? 

Preocupat de toate aceste întrebări, i se păru că a doua parte 
a drumului s-a încheiat foarte repede. Işi lăsară bagajele jos, pe 
mal, şi Lucy Gray se duse imediat să caute crengi pentru a 
meşteri nişte undiţe. 

— Nu ştim ce ne-aşteaptă de-aici înainte, aşa că e bine să 
mâncăm acum pe săturate, spuse ea. 

li arătă cum să prindă firul gros şi cârligul de băț. Răscolitul cu 
degetele după viermi prin mâlul rece îl dezgustă şi se întrebă 
dacă va face asta zi de zi. Probabil că da, dacă aveau să fie 
destul de flămânzi. Puseră momeala în cârlige şi se aşezară 
tăcuţi pe mal, înconjurați de ciripitul păsărilor, aşteptând ca 
peştele să muşte. Lucy Gray prinse doi. El nu prinse nimic. 

Nori negri şi grei umplură cerul, aducându-i uşurare după ce 
stătuse în bătaia soarelui, dar şi adăugându-se grijilor care-l 
apăsau. Asta devenise viaţa lui. Săpa după viermi şi era la 


discreţia vremii. A stihiilor. Ca un animal. Ştia că i-ar fi venit mai 
uşor dacă n-ar fi fost o persoană excepţională. Avea tot ce era 
mai bun şi mai strălucit din ce-ţi poate oferi apartenenţa la 
specia umană. Cel mai tânăr candidat care trecuse testul de 
admitere la şcoala de ofiţeri. Dacă ar fi fost inutil şi prost, 
pierderea accesului la civilizaţie nu l-ar fi golit astfel pe 
dinăuntru. Şi-ar fi acceptat calm soarta. Stropi de ploaie, grei şi 
reci, prinseră să-l izbească brusc, lăsându-i pete ude pe 
uniformă. 

— Pe ploaia asta nu putem frige peştii, spuse Lucy Gray. Mai 
bine mergem înăuntru. Acolo e o sobă pe care-o putem folosi. 

Nu putea vorbi decât despre singura casă de pe mal care încă 
avea acoperiş. Probabil ultimul lui acoperiş, până când îşi 
construia singur unul. Şi cum se construia un acoperiş? Nu 
fusese una dintre întrebările de la testul de admitere la şcoala 
de ofiţeri. 

După ce ea curăţă în grabă peştii şi îi înfăşură în frunze, îşi 
adunară repede pachetele şi, prin ploaia care îi biciuia, alergară 
spre casă. Dacă n-ar fi fost vorba de viaţa lui adevărată, ar fi 
fost amuzant. O aventură de câteva ore, alături de o fată 
încântătoare şi cu un viitor satisfăcător ce-l aştepta altundeva. 
Uşa era blocată, dar Lucy Gray o deschise, izbind-o cu şoldul. 
Dădură buzna înăuntru, scăpând de ploaie, şi îşi lăsară lucrurile 
să cadă pe podea. Nu exista decât o singură cameră, cu pereţii, 
podeaua şi plafonul de beton. Nimic nu sugera existenţa 
curentului electric, dar lumina pătrundea prin cele patru 
ferestre din cei patru pereţi şi prin singura uşă. Ochii îi căzură 
asupra sobei, plină de cenuşă, dar cu lemne uscate stivuite 
alături. Măcar aveau cu ce face focul. 

Lucy Gray se apropie de sobă, puse peştele pe vatra mică, de 
beton, şi începu să aranjeze straturi de lemne şi crenguţe pe un 
grătar vechi, de metal. 

— Păstrăm lemne aici, ca să fie mereu câteva uscate. 

Coriolanus se întrebă dacă n-ar fi fost posibil să rămână acolo, 
în căsuţa aia solidă, cu o mulţime de lemne în jur şi lângă lacul 
din care puteai pescui. Dar nu, era prea periculos să te stabileşti 
atât de aproape de Districtul 12. Dacă Stolul cunoştea locul, cu 
siguranţă mai ştiau şi alţii de el. Trebuia să-şi refuze până şi 


acel ultim adăpost care îi oferea protecţie. Oare avea să 
sfârşească într-o peşteră? Se gândi la frumosul apartament de 
lux la familiei Snow, cu podelele sale de marmură şi cu 
candelabrele de cristal. Casa lui. Casa care îi aparţinea de 
drept. O rafală de vânt suflă înăuntru un val de ploaie, 
împestriţându-i pantalonii cu stropi reci ca gheaţa. Impinse uşa, 
închizând-o în spatele lui, şi încremeni. Cât stătuse deschisă, 
uşa ascunsese ceva. Un sac lung, din pânză groasă, din care 
ieşea ţeava unei puşti de vânătoare. 

Nu putea fi real. Cu răsuflarea tăiată, împunse sacul cu 
bocancul, deschizându-l şi scoțând la iveală arma de vânătoare 
şi puşca de Apărător al Păcii. II deschise ceva mai mult şi 
recunoscu şi aruncătorul de grenade. Erau, fără nicio îndoială, 
armele vândute la negru şi cumpărate de Sejanus în magazie. 
lar printre ele se aflau armele crimelor. 

Lucy Gray aprinse focul. 

— Am adus o cutie veche, de metal, cu gândul că poate 
cărăm în ea tăciuni aprinşi. N-am prea multe chibrituri şi e greu 
să faci focul cu cremenea. 

— Ihî! încuviinţă Coriolanus. Bună idee! 

Cum ajunseseră armele acolo? De fapt, chiar avea logică. Era 
posibil ca Billy Taupe să-l fi adus pe Spruce la lac sau poate că 
Spruce pur şi simplu ştia de existenţa lacului. Rebelilor le-ar fi 
putut fi de folos în război, ca ascunzătoare. lar Spruce fusese 
destul de deştept ca să-şi dea seama că nu poate risca să 
ascundă dovezile în Districtul 12. 

— Ce-ai găsit acolo? 

Lucy Gray veni lângă el, se aplecă şi trase sacul de pe arme. 

— Oh! Sunt cele pe care le aveau în hambar? 

— Mă gândesc că numai alea pot să fie, răspunse el. N-ar 
trebui să luăm puştile cu noi? 

Ea se dădu înapoi, se ridică în picioare şi privi gânditoare 
armele, vreme îndelungată. 

— Mai bine nu. N-am încredere în ele. Totuşi, ăsta ne-ar putea 
fi de folos. 

Scoase un cuţit lung şi răsuci lama în mână. 

— Cred că o să mă duc să sap după nişte katniss, dacă tot am 
aprins focul. E un petic de pământ plin cu aşa ceva lângă lac. 


— Credeam că încă nu s-au copt, spuse el. 

— Două săptămâni pot însemna foarte mult. 

— Incă mai plouă. O să te uzi leoarcă. 

Lucy Gray râse. 

— Nu sunt de zahăr. 

De fapt, Coriolanus era încântat că poate rămâne singur un 
minut, să se gândească nestingherit. După plecarea ei, săltă 
fundul sacului şi armele alunecară pe podea. Ingenunche lângă 
morman, alese puşca de Apărător al Păcii cu care o ucisese pe 
Mayfair şi o strânse la piept. lat-o. Arma crimei. Nu într-un 
laborator de criminalistică din Capitoliu, ci acolo, în mâinile lui, 
în mijlocul unui ţinut sălbatic, unde nu reprezenta câtuşi de 
puţin o ameninţare. Nu trebuia decât s-o distrugă şi era scăpat 
de ştreang. Liber să se întoarcă la bază. Liber să plece în 
Districtul 2. Liber să se alăture iar, fără nicio teamă, rasei 
umane. Din ochi îi izvorâră lacrimi de uşurare şi începu să râdă 
cu cea mai pură voioşie. Cum trebuia să scape de ea? S-o pună 
pe un foc aprins afară? S-o dezmembreze şi să-i împrăştie 
piesele în cele patru vânturi? S-o arunce în lac? Arma odată 
dispărută, nu mai exista nimic care să facă legătura între el şi 
crime. Absolut nimic. 

Ba nu, stai. Mai rămânea ceva. Lucy Gray. 

Ei, nu conta. Ea n-avea să spună nimic niciodată. Fireşte, n- 
avea să se bucure că el şi-a schimbat planurile. Că se întoarce 
printre Apărătorii Păcii şi pleacă în Districtul 2 în zorii zilei 
următoare, ceea ce însemna, în primul rând, că o lasă pe ea în 
voia sorții. Insă n-avea să-l dea de gol niciodată. Nu era genul ei 
şi ar fi însemnat să-şi recunoască amestecul în cele întâmplate. 
Asta i-ar fi putut aduce moartea şi, după cum o dovediseră 
Jocurile Foamei, Lucy Gray ştia să se protejeze cu un talent 
extraordinar. În plus, îl iubea. O mărturisise în cântec, cu o 
seară înainte. Mai mult decât atât, avea încredere în el. Deşi, 
dacă o părăsea în pădure, lăsând-o să se descurce de una 
singură, ea avea să considere că i-a înşelat încrederea. Trebuia 
să-i dea vestea în cel mai potrivit mod cu putinţă. Şi care era 
acela? Te iubesc din toată ființa mea, dar şcoala de ofițeri mi-e 
mult mai dragă? N-avea să iasă bine deloc. 


Şi chiar o iubea! O iubea cu adevărat! Numai că, după primele 
ore ale noii lui vieţi în sălbăticie, descoperise că e un stil de 
viaţă pe care îl detestă. Căldura, viermii şi păsările ciripind fără 
încetare... 

Fără îndoială, ea avea nevoie de prea mult timp pentru 
cartofii ăia. 

Coriolanus se uită pe fereastră. Ploaia se domolise, 
transformată în picături răzlețe. 

Lucy Gray nu voise să plece neînsoţită. S-ar fi simţit prea 
singură. Cântecul ei spunea că are nevoie de el, că-l iubeşte, că- 
i acordă încredere. Oare l-ar fi iertat? Chiar dacă o părăsea? 
Billy Taupe o înşelase şi îşi găsise în final moartea. li răsuna în 
urechi vocea lui... 

Mi se face greață când văd cum îi amăgeşti pe copii. Sărmana 
Lucy Gray! Sărmana mieluşea! 

„„„Şi o vedea pe ea înfigându-şi dinţii în mâna lui Billy Taupe. 
Îşi aminti cu cât calm ucisese ea în arenă. Mai întâi pe mica şi 
plăpânda Wovey; dacă văzuse vreodată o mişcare făcută cu 
sânge-rece, aceea fusese. Şi cât de calculat îl omorâse pe 
Treech, de fapt momindu-l s-o atace, ca să se poată ea folosi de 
şarpele din buzunar. Şi pretinsese că Reaper se molipsise de 
rabie, că-l ucisese din milă, dar cine putea şti? 

Nu, Lucy Gray nu era o mieluşea. Nu era de zahăr. Era o 
învingătoare. 

Verifică dacă puşca de Apărător al Păcii e încărcată, apoi 
deschise larg uşa. Ea nu se vedea nicăieri. Coriolanus se 
îndreptă spre lac, încercând să-şi amintească unde săpase Clerk 
Carmine înainte de a veni la ei cu plantele alea numite katniss. 
N-avea importanţă. Zona mâloasă din jurul lacului era pustie şi 
malul intact. 

— Lucy Gray? 

Singurul răspuns veni de la gaiţa-zeflemitoare singuratică de 
pe o creangă din apropiere; se strădui să imite vocea lui, dar nu 
reuşi, fiindcă nu sunase prea muzical. 

— Lasă-te păgubaşă! bombăni el către pasăre. Nu eşti gaiţă- 
limbută. 

Lucy Gray se ascundea de el, negreşit. Dar de ce? Răspunsul 
nu putea fi decât unul. Fiindcă dedusese totul. Absolut totul. Că 


distrugerea armelor o să şteargă orice dovadă palpabilă a 
legăturii dintre el şi crime. Că el nu mai vrea să fugă. Că ea a 
rămas singura martoră a vinovăţiei lui. Insă se acoperiseră 
mereu unul pe altul, ce motiv avea ea să bănuiască dintr-odată 
că el intenţionează să-i facă vreun rău? Când, cu numai o zi 
înainte, el fusese pur ca zăpada adusă de vânt? 

Sejanus. Probabil îşi dăduse seama că Sejanus e al treilea om 
ucis de el. Nu era nevoie să afle de isprava lui cu gaiţa-limbută, 
ştia că el a fost confidentul lui Sejanus, că Sejanus a fost rebel 
şi că el e un apărător al Capitoliului. Totuşi, să creadă că vrea s- 
o omoare pe ea? Coriolanus se uită la puşca încărcată din 
mâinile sale. Poate-ar fi trebuit s-o lase în adăpost. Nu inspira 
încredere umblând înarmat în căutarea lui Lucy Gray. Ca şi cum 
ar fi vânat-o. Dar n-avea de gând s-o ucidă, ci doar să stea de 
vorbă cu ea şi să se convingă că înţelege exact cum stau 
lucrurile. 

Lasă arma jos! îşi spuse, dar mâinile lui refuzară să 
coopereze. Ea n-are decât un cuțit. Un cuţit mare. Nu reuşi 
decât să-şi atârne puşca pe umăr. 

— Lucy Gray? E totul bine? Mă sperii! Unde eşti? 

Ea n-ar fi trebuit să spună decât: „Înţeleg, o să plec singură, 
aşa cum am plănuit de la bun început.” Insă chiar în acea 
dimineaţă mărturisise că nu se simte în stare să reuşească de 
una singură, că s-ar întoarce la Stol după câteva zile. Ştia că el 
n-o s-o creadă. 

— Lucy Gray, te rog, nu vreau decât să stăm de vorbă! strigă 
Coriolanus. 

Care era planul ei? Să se ascundă până se plictisea el şi se 
întorcea la bază? Şi să se strecoare şi ea înapoi, acasă, după 
lăsarea serii? Asta nu-i era lui de niciun folos. Chiar şi cu arma 
crimei dispărută, Lucy Gray putea să reprezinte un pericol. Dacă 
se întorcea în Districtul 12 şi primarul reuşea până la urmă să 
obţină arestarea ei? Dacă o interogau şi chiar o torturau? 
Povestea ar fi ieşit la lumină. Ea nu omorâse pe nimeni. El o 
făcuse. Cuvântul lui contra cuvântului ei. Chiar dacă n-ar fi 
crezut-o, reputaţia lui tot ar fi fost distrusă. Povestea lor de 
dragoste ar fi fost dezvăluită, s-ar fi aflat, cu lux de amănunte, 


şi că trişase la Jocurile Foamei. Decanul Highbottom ar fi fost 
chemat ca martor. Nu putea să rişte. 

Tot nici urmă de ea. Nu-i lăsa de ales, trebuia să o caute în 
pădure. Ploaia se oprise, lăsând aerul umed şi pământul 
noroios. Se întoarse lângă casă şi cercetă terenul din jur până 
ce găsi un şir de urme uşoare, lăsate de pantofii ei; merse de-a 
lungul lui până la tufişurile de la marginea pădurii şi pătrunse 
hotărât şi fără zgomot printre copacii care picurau de apă. 

Ciripitul păsărilor îi umplea urechile şi cerul înnorat îi îngreuna 
vederea. Tufişurile ascundeau semnele paşilor, însă Coriolanus 
ştia, cumva, că se află pe drumul cel bun. Adrenalina îi ascuţea 
simţurile şi observa ici o creangă frântă, colo urma unui pas 
târşâit pe muşchi. Se simţea un pic vinovat fiindcă o 
înspăimânta astfel pe Lucy Gray. Ce făcea ea, tremura în 
tufişuri, străduindu-se să-şi înăbuşe suspinele? Probabil că 
gândul la viaţa fără el îi frângea inima. 

Un petic portocaliu îi atrase privirea şi zâmbi. Nu vreau să mă 
pierzi, spusese ea. 

Şi nu o pierduse. Se strecură printre crengi şi ajunse într-un 
luminiş mic, acoperit de coroanele copacilor din jur. Eşarfa 
portocalie zăcea pe nişte tufe de măceş, după toate aparențele 
desfăcută de vânt şi agăţată de un ciot în timpul fugii. Oh, bine. 
Îi confirma că e pe urmele ei. Se duse s-o recupereze - poate 
că, în definitiv, avea s-o păstreze - când un foşnet uşor de 
frunze îl făcu să se oprească. Văzu şarpele exact în clipa când îl 
atacă, descolăcindu-se ca un arc şi înfigându-şi dinţii în braţul 
întins către eşarfă. 

Coriolanus ţipă de durere. 

— Aa! 

Şarpele îi dădu imediat drumul şi se târî în tufiş până să apuce 
Coriolanus să se uite bine la el. IIl cuprinse panica la vederea 
semnului arcuit şi roşu lăsat de muşcătură pe antebraţul lui. Era 
îngrozit şi nu-i venea să-şi creadă ochilor. Lucy Gray încercase 
să-l omoare! Nu era o coincidenţă. Eşarfa atârnată. Şarpele 
veninos. Maude Ivory spusese că ea ştie întotdeauna unde să-i 
găsească. Fusese o capcană şi el intrase drept în ea! Sărmana 
mieluşea, într-adevăr! Incepea să-l compătimească pe Billy 
Taupe. 


Coriolanus nu cunoştea nimic despre alţi şerpi în afară de cei 
curcubeu, din arenă. Cu tălpile bine proptite pe pământ şi cu 
inima bătându-i nebuneşte, se aştepta să moară imediat, dar, 
cu toate că rana îl durea, era încă în picioare. Nu ştia cât mai 
are de trăit, însă, fiindcă el era mai presus de orice un Snow, ea 
avea să plătească. Ar fi trebuit să-şi lege braţul cu un garou? Să 
sugă veninul? Incă nu învăţaseră tehnici de supravieţuire. 
Temându-se că tratamentele lui de prim ajutor n-ar fi reuşit 
decât să-i împrăştie veninul mai repede în corp, îşi trase 
mâneca în josul braţului, îşi luă puşca de pe umăr şi plecă după 
Lucy Gray. Dacă s-ar fi simţit mai bine, ar fi râs ironic de 
rapiditatea cu care se deteriorase relaţia lor până la 
transformarea într-o ediţie privată a Jocurilor Foamei. 

Nu mai era atât de simplu s-o urmărească şi îşi dădu seama 
că indiciile de mai înainte fuseseră lăsate special ca să-l 
conducă la şarpe. Dar Lucy Gray nu putea fi prea departe. 
Probabil voia să ştie dacă l-a omorât creatura sau e nevoie de 
un alt plan de atac. Poate spera că o să leşine, ca ea să-i poată 
tăia gâtul cu cuțitul ăla lung. Incercă să-şi domolească gâfâitul 
şi pătrunse mai adânc în pădure, îndepărtând delicat crengile cu 
țeava puştii, dar era imposibil să-şi dea seama unde e ea. 

Gândeşte-te! îşi spuse. Unde ar fi preferat să se ducă? 
Răspunsul îl lovi ca o avalanşă de cărămizi. Nu putea fi dornică 
să se lupte cu el, înarmat cu o puşcă, când ea n-avea decât un 
cuţit. Avea să se întoarcă la casa de lângă lac, să ia la rândul ei 
o puşcă. Poate îl ocolise şi se îndrepta chiar atunci într-acolo. 
Privi şi ascultă cu atenţie. Da! | se păru că, în dreapta lui, aude 
pe cineva în mişcare, retrăgându-se către lac. O luă la fugă într- 
acolo, apoi se opri brusc. Zgomotul îl trădase şi ea o luase cu 
siguranţă la fugă printre tufişuri, înțelegând ce înţelesese şi el şi 
nemaisinchisindu-se dacă e auzită sau nu. Estimă că se află la 
vreo zece metri distanţă, ridică puşca la umăr şi trimise o rafală 
de gloanţe în direcţia ei. Un stol de păsări se înălţă în aer 
cârâind zgomotos, apoi se auzi un țipăt slab. 

Te-am nimerit! se gândi el. 

Se repezi prin pădure către ea, ignorând crengile şi spinii care 
i se agăţau de haine şi îi zgâriau faţa, până ce ajunse în locul 
unde presupusese că se află Lucy Gray. Dar nici urmă de ea 


acolo. Nu conta. Trebuia să se mişte din nou şi, odată ce se 
mişca, el avea s-o găsească. 

— Lucy Gray, spuse cu vocea lui obişnuită. Nu e prea târziu să 
lămurim lucrurile. 

Ba era, fireşte, dar Coriolanus nu-i datora ei nimic. Cu 
siguranţă nu adevărul. 

— Lucy Gray, nu vrei să vorbeşti cu mine? 

Vocea ei îl surprinse, înălțându-se dulce în aer, pe 
neaşteptate. 

Te întreb de-ai vrea să vii 

La copacul răzlețit 

C-un colier dintr-o frânghie, cu colanul meu leit. 

Mai ciudat decât ce fost-a 

N-o să pară, negreşit, 

Că noi doi, în miez de noapte, în copac ne-am regăsit. 

Da, înțeleg, îşi spuse. Ştii despre Sejanus. Colier dintr-o 
frânghie și tot restul. 

Făcu un pas către ea, dar tocmai atunci o gaiţă-zeflemitoare 
repetă cântecul. Apoi o a doua. Şi oa treia. Melodia dădu viaţă 
pădurii când alte zece li se alăturară. Coriolanus se repezi 
printre copaci şi trase în direcţia din care venise glasul fetei. O 
nimerise? N-ar fi putut spune, fiindcă păsările îi umpleau 
urechile cu cântecul lor, dezorientându-l. În faţa ochilor îi 
dansau mici pete negre şi braţul începea să-i zvâcnească. 

— Lucy Gray! urlă, frustrat. 

Fată inteligentă, prefăcută, letală. Ştiuse că gaiţele- 
zeflemitoare o vor acoperi. Işi ridică arma şi mitralie copacii, 
încercând să le nimicească. Multe se înălţară, în fâlfâit de aripi, 
însă cântecul se răspândise, însufleţind pădurea. 

— Lucy Gray! Lucy Gray! 

Furios, se răsuci într-o parte şi-n alta şi, într-un târziu, îşi 
trimise rafalele în cerc, rotindu-se iarăşi şi iarăşi, până ce 
rămase fără gloanţe. Se prăbuşi la pământ, ameţit şi îngreţoşat, 
în vreme ce pădurea exploda, cu toate păsările ţipând îngrozite 
şi cu gaiţele-zeflemitoare continuând să repete, în stilul lor, 
„Copacul spânzuratului”. Natura înnebunise. Genele se 
alteraseră. Haos. 


Trebuia să plece de acolo. Braţul începea să i se umfle. 
Trebuia să se întoarcă la bază. Se sili să se ridice în picioare şi, 
înaintând cu paşi apăsaţi, ajunse la lac. In casă nu se clintise 
nimic de când plecase el. Măcar o împiedicase pe Lucy Gray să 
vină înapoi. Folosindu-şi o pereche de ciorapi drept mănuși, 
şterse puşca ucigaşă, îndesă toate armele înapoi, în sac, săltă 
sacul pe umăr şi alergă spre lac. Gândindu-se că e destul de 
greu ca să se scufunde fără să mai adauge în el şi pietre, se 
aruncă în lac şi duse sacul în apă adâncă. Acolo îl scufundă şi îl 
privi descriind o spirală în coborârea sa către întuneric. 

Braţul îi zvâcnea îngrijorător. Ajunse la mal înotând stângaci, 
în stilul câinilor, şi se întoarse în casă clătinându-se. Ce era de 
făcut cu proviziile? Să le arunce şi pe ele în lac? Inutil. Fie ea era 
moartă şi avea să le găsească Stolul, fie trăia şi, spera 
Coriolanus, avea să se folosească de ele ca să-şi continue fuga. 
Aruncă peştii să se mistuie în foc şi închise bine uşa după el. 

Ploaia reîncepu, torențială, un adevărat potop. Se aştepta să 
şteargă orice indiciu al vizitei sale. Armele dispăruseră. 
Proviziile erau ale lui Lucy Gray. Nu-şi lăsa acolo decât urmele 
tălpilor, care îşi pierdeau conturul sub ochii lui. Norii păreau să i 
se infiltreze în creier. Se strădui să gândească. 

Du-te înapoi! Trebuie să te întorci la bază. 

Dar unde era baza? Scoase din buzunar busola tatălui său, 
uimit că, după scufundarea în lac, încă funcţiona. Crassus Snow 
era pe undeva, pe acolo, încă protejându-l. 

Coriolanus se agăţă de busolă ca de un colac salvator în toiul 
furtunii. Se împletici printre copaci, îngrozit şi singur, dar 
simțind alături prezenţa tatălui său. Crassus n-o fi avut o părere 
prea bună despre el, dar voia ca moştenirea lui să dăinuie şi 
poate că, în ziua aceea, Coriolanus îşi răscumpărase cumva 
greşelile. Nimic din toate astea nu conta dacă îl ucidea veninul. 
Se opri ca să vomite, dorindu-şi să fi luat bidonul cu apă. Işi 
dădea seama vag că şi pe acela rămăsese ADN-ul lui, dar cui îi 
păsa? Nu era o armă a crimei. Dacă restul Stolului găsea 
cadavrul lui Lucy Gray, nimeni n-avea să raporteze. Nu doreau 
să atragă atenţia. Ar fi trezit bănuiala că au legături cu rebelii 
sau şi-ar fi dat în vileag ascunzătoarea. Dacă exista un cadavru. 
El nu putea fi sigur nici măcar că o nimerise. 


Reuşi să ajungă înapoi. Nu la copacul cu spânzurătoarea, ci în 
Districtul 12. leşind dintre copaci, se trezi într-un pâlc de 
cocioabe de mineri şi găsi cumva drumul. Tunetele cutremurau 
pământul şi fulgerele despicau cerul când intră în piaţa oraşului. 
Nu văzu nici ţipenie de om de acolo până la bază. Intră prin 
gaura din gard şi se duse drept la infirmerie, unde pretinse că, 
mergând către sala de sport, se oprise să-şi lege şireturile şi un 
şarpe apărut de niciunde îl muşcase. 

Doctoriţa dădu aprobator din cap. 

— Ploaia îi scoate afară. 

— Da? 

Coriolanus se temuse că povestea lui o să fie pusă la îndoială 
sau măcar primită cu scepticism. 

Doctoriţa nu părea suspicioasă. 

— Te-ai uitat bine la şarpe? 

— Nu tocmai. Ploua, iar el se mişca foarte repede. O să mor? 

— Greu de crezut, chicoti doctoriţa. Nici măcar n-a fost 
veninos. Vezi urma dinţilor? N-au fost colţi. Totuşi, o să te doară 
câteva zile. 

— Sunteţi sigură? Am vomat şi n-am mai fost în stare să 
gândesc limpede, spuse el. 

— Ei, astea pot fi simptomele panicii, îi explică ea, apoi îi 
curăţă rana. Probabil o să-ţi rămână o cicatrice. 

Bun, se gândi Coriolanus. O să-mi reamintească să fiu mai 
prudent. 

Doctoriţa îi făcu câteva injecții şi îi dădu o cutie cu pastile. 

— Treci pe-aici mâine, să vedem ce se întâmplă cu rana. 

— Mâine o să fiu mutat în Districtul 2, răspunse el. 

— Atunci du-te la infirmeria de-acolo, zise ea. Baftă, soldat! 

Coriolanus se întoarse în camera lui şi descoperi, şocat, că era 
abia jumătatea după-amiezii. Ca o consecinţă deopotrivă a 
beţiei şi a ploii, camarazii lui nici măcar nu se treziseră. Se duse 
în baie şi îşi goli buzunarele. Apa lacului preschimbase pudra cu 
miros de trandafiri a mamei lui într-o pastă scârboasă; o azvârli 
la gunoi. Fotografiile se lipiseră una de alta şi se rupseră când 
încercă să le dezlipească, aşa că aterizară lângă pudră. Numai 
busola supravieţuise excursiei. şi scoase hainele şi îndepărtă 
toate urmele lăsate de apa lacului. Odată îmbrăcat, se apucă 


să-şi facă bagajul, punând busola în cutia lui cu obiecte 
personale şi cutia în fundul raniţei. Stătu puţin pe gânduri, apoi 
se duse la dulapul lui Sejanus şi luă şi cutia lui. După sosirea în 
Districtul 2, avea să i-o trimită familiei Plinth prin poştă, însoţită 
de o scurtă scrisoare de condoleanţe. Fiind considerat cel mai 
bun prieten al lui Sejanus, asta se cuvenea să facă. Şi cine 
putea şti? Poate că prăjiturile aveau să sosească în continuare. 

În dimineaţa următoare, după o despărţire înlăcrimată de 
colegii săi de cameră, se îmbarcă pe aeronava care pleca spre 
Districtul 2. Constată imediat o îmbunătăţire a lucrurilor. 
Scaunul capitonat. Insoţitoarea de bord. Băuturile disponibile. 
Nu era lux, nu, nicidecum, dar nu semăna nici pe departe cu 
trenul recruţilor. Confortul îl linişti, aşa că îşi sprijini capul de 
geam, sperând că o să aibă parte de un pui de somn. Toată 
noaptea, cu ploaia răpăind pe acoperişul barăcii, se întrebase 
unde e Lucy Gray. Moartă în ploaie? Incovrigată lângă foc, în 
casa de pe malul lacului? Dacă supravieţuise, abandonase cu 
siguranţă ideea de a se întoarce în Districtul 12. Adormi cu 
melodia Copacul spânzuratului în minte şi se trezi peste câteva 
ore, când aeronava atinse pământul. 

— Bun venit în Capitoliu! spuse însoţitoarea de bord. 

Ochii lui Coriolanus se deschiseră brusc. 

— Ce? Nu! Am ratat oprirea la care trebuia să cobor? Trebuie 
să mă prezint în Districtul 2. 

— Aeronava merge în Doi, dar avem ordin să te lăsăm aici, 
spuse însoţitoarea, uitându-se pe o listă. Mă tem că trebuie să 
cobori. Avem de respectat un orar. i 

Coriolanus se trezi pe pista unui mic aeroport necunoscut. In 
dreptul lui opri o camionetă a Apărătorilor Păcii şi i se ordonă să 
urce în spate. Pe drum, hurducat şi nereuşind să obţină nicio 
informaţie de la şofer, simţi groaza infiltrându-se în toată fiinţa 
lui. Era vorba de o greşeală. Sau nu? Făcuseră cumva legătura 
între el şi crime? Poate că Lucy Gray se întorsese şi îl acuzase, 
iar acum trebuiau să-l interogheze? Dragaseră lacul şi scoseseră 
armele? Inima îi tresări uşor când intrară pe Calea Cărturarilor şi 
trecură pe lângă Academia tăcută şi încremenită în după- 
amiaza de vară. Acolo era un parc în care îşi pierdea uneori 
vremea după ore. Şi brutăria cu prăjituri pe care le adora. Cel 


puţin i se îngăduise să-şi vadă oraşul pentru ultima dată. 
Nostalgia se risipi când camioneta viră scurt şi Coriolanus îşi 
dădu seama că se îndreaptă spre Citadelă. 

Inăuntru, gărzile îi făcură semn să intre în lift. 

— Ea te aşteaptă în laborator. 

Se agăţă de firava speranţă că „ea” înseamnă dr. Kay, nu dr. 
Gaul, dar, când ieşi din lift, vechea lui duşmancă îl chemă cu o 
fluturare de mână în partea opusă a laboratorului. Ce căuta el 
acolo? Avea să sfârşească într-una dintre cuştile lor? In timp ce 
se apropia de ea, o văzu aruncând un pui de şoarece viu într-un 
terariu cu şerpi aurii. 

— Aşadar, învingătorul se întoarce. Uite, ţine-i pe ăştia. 

Dr. Gaul îi îndesă în mâini un bol de metal în care mişunau 
rozătoare mici şi roz. 

Coriolanus îşi stăpâni un icnet. 

— Bună ziua, dr. Gaul! 

— Am primit scrisoarea ta, spuse ea. Şi gaiţa-limbută. Mare 
păcat de tânărul Plinth! Deşi, chiar este? Oricum, mi-a făcut 
plăcere să constat că în Doisprezece ţi-ai continuat studiile. Că 
ţi-ai lărgit viziunea asupra lumii. 

Coriolanus se simţi readus la vechea rutină a discuţiilor lor 
instructive, de parcă între timp nu s-ar fi întâmplat nimic. 

— Da, mi s-au deschis ochii. M-am gândit la toate conceptele 
despre care am discutat. Haos, control şi contract. H, apoi C şi 
iar C. 

— Te-ai gândit şi la Jocurile Foamei? se interesă ea. În ziua 
când ne-am cunoscut, Casca te-a întrebat care e scopul lor şi i- 
ai dat un răspuns standard. Pedepsirea districtelor. Acum ai 
spune altceva? 

Coriolanus îşi aminti ce discutase cu Sejanus în timp ce goleau 
raniţa lui. 

— AŞ dezvolta răspunsul. Nu reprezintă doar o pedeapsă a 
districtelor, fac parte din războiul etern. Fiecare ediţie, în sine, e 
o bătălie. Una pe care-o putem stăpâni, în loc să purtăm un 
război real, care ne-ar putea scăpa de sub control. 

— Hm! făcu dr. Gaul şi îndepărtă un şoarece de o gură larg 
căscată. Hei, tu, nu fi lacom! 


— Şi ne aduc aminte ce ne-am făcut unii altora şi ce ne-am 
putea face din nou, pentru că suntem cine suntem, continuă el. 

— Şi cine suntem, ţi-ai dat seama? întrebă ea. 

— Creaturi care au nevoie de Capitoliu ca să supravieţuiască, 
răspunse el şi nu se putu împiedica să adauge o remarcă . 
sarcastică. Dar, ştiţi, sunt lipsite de sens. Jocurile Foamei. In 
Doisprezece nu le urmăreşte nimeni. Acolo oamenii nu văd 
decât extragerea. Nici măcar în baza militară nu există un 
televizor funcţional. 

— Ar putea fi o problemă pe viitor, dar anul ăsta e o 
binecuvântare, având în vedere că am fost nevoită să şterg 
toată mizeria, ripostă dr. Gaul. Implicarea elevilor a fost o 
greşeală. Mai ales după ce-au început să moară ca muştele. A 
înfăţişat Capitoliul ca fiind mult prea vulnerabil. 

— Le-aţi şters? întrebă el. 

— Au dispărut toate copiile, nu vor fi redifuzate niciodată, 
rânji dr. Gaul. Am originalul în seif, fireşte, dar numai ca să mă 
distrez eu, fără martori. 

Ştergerea înregistrărilor îl încânta. Era încă un mod de 
eliminare a lui Lucy Gray din lume. Capitoliul avea s-o uite, 
districtele aproape că nu-i remarcaseră existenţa, cei din 
Doisprezece nu o consideraseră niciodată cu adevărat una de-a 
lor. În câţiva ani, n-avea să mai rămână decât o vagă amintire a 
fetei care cântase cândva în arenă. Care avea să cadă apoi, la 
rândul ei, în uitare. Adio, Lucy Gray, e greu de crezut că te-am 
cunoscut vreodată! 

— N-au fost un eşec total. Mă gândesc să-l folosim pe 
Flickerman din nou anul viitor. Şi ideea ta, cu pariurile, merită 
păstrată, preciză dr. Gaul. X 

— Trebuie să faceţi cumva urmărirea Jocurilor obligatorie. In 
Doisprezece, niciun om n-o să aleagă de bunăvoie o emisiune 
TV care îl deprimă, îi spuse el. Cei de acolo îşi petrec puţinul 
timp liber bând ca să uite cum e viaţa lor. 

Dr. Gaul chicoti. 

— Se pare că ai învăţat foarte multe în vacanţa ta de vară, 
domnule Snow. 

— Vacanţă? repetă el, perplex. 


— Păi, aici ce-ai fi putut să faci? Să trândăveşti foindu-te prin 
Capitoliu şi pieptănându-ţi buclele? M-am gândit că o vară 
petrecută printre Apărătorii Păcii e mult mai educativă. 

Observă nedumerirea de pe faţa lui. 

— Doar nu credeai că am investit atâta timp în tine ca să te 
predau imbecililor din districte, nu-i aşa? 

— Nu înţeleg, mi s-a spus... începu el. 

Ea îl întrerupse. 

— Am ordonat, pentru tine, excluderea onorabilă din rândurile 
Apărătorilor Păcii, cu intrare imediată în vigoare. O să studiezi la 
Universitate, sub îndrumarea mea. 

— La Universitate? Aici, în Capitoliu? întrebă el, surprins. 

Ea aruncă în terariu ultimul şoarece. 

— Cursurile încep marţi. 


EPILOG 


ntr-o după-amiază strălucitoare de octombrie, la jumătatea 


semestrului de toamnă, Snow cobori treptele de marmură ale 
Centrului de Ştiinţe al Universităţii, ignorând cu modestie 
capetele întoarse către el. Arăta superb în costumul nou, mai 
ales că părul îi crescuse şi se ondulase, iar instrucţia de care 
avusese parte ca Apărător al Păcii îi dăduse un anumit prestigiu 
care-i înnebunea pe rivalii lui. 
leşea de la un curs special de strategie militară ţinut de dr. 

Gaul, după ce-şi petrecuse dimineaţa în Citadelă, unde îl 


chemau îndatoririle sale de creator-de-joc stagiar. Teoretic 
numit astfel - în realitate, ceilalţi îl tratau ca pe un membru cu 
drepturi depline al echipei. Luau deja măsuri pentru punerea în 
practică a ideilor menite să stimuleze atât implicarea 
districtelor, cât şi a Capitoliului în Jocurile Foamei. Snow 
subliniase că, în afară de viaţa celor două tributuri, pe care unii 
nici măcar nu le cunosc, pentru districte Jocurile Foamei nu au 
nicio miză. Victoria unui tribut trebuia să fie o victorie pentru 
întregul său district. Venise cu ideea distribuirii unui pachet cu 
mâncare fiecărui locuitor al districtului dacă unul dintre 
tributurile sale câştiga. Şi, pentru a-i tenta pe tinerii mai bine 
înzestrați să se ofere voluntar ca tributuri, tot Snow sugerase ca 
învingătorul să primească, într-o zonă specială a oraşului, 
numită Cartierul Invingătorilor, o casă care să stârnească invidia 
tuturor celor ce stăteau în cocioabe. Asta, plus un premiu în 
bani, ar fi trebuit să înlesnească aducerea în arenă a unui grup 
decent de concurenţi. 

Degetele lui mângâiară haina de piele moale, în culoarea 
untului, un dar de întoarcere la şcoală primit de la familia Plinth. 
Încă se mai poticnea, neputându-se hotărî cum să le spună. Cu 
„mami” îi venise uşor să se obişnuiască, dar nu se cuvenea să-l 
numească tată pe Strabo Plinth, aşa că apela foarte des la 
„domnule” ca formulă de adresare. Nu îl adoptaseră; la 
optsprezece ani era deja prea mare pentru aşa ceva. Oricum îi 
convenea mai mult să fie doar desemnat ca moştenitor al averii 
lor. N-ar fi renunţat niciodată la numele Snow, nici măcar pentru 
un imperiu al munițiilor. j 

Se întâmplase în cel mai firesc mod cu putință. Intoarcerea lui 
acasă. Suferința lor. Contopirea familiilor. Cei doi Plinth erau 
distruşi de moartea lui Sejanus. Strabo exprimase totul în 
câteva cuvinte simple: 

— Soţia mea are nevoie de un motiv pentru care să trăiască. 
Ca şi mine, de altfel. Tu ţi-ai pierdut părinţii. Noi ne-am pierdut 
fiul. Mă gândesc că poate împreună o să găsim o soluţie. 

Strabo cumpărase apartamentul familiei Snow, pentru ca 
aceasta ca să nu fie nevoită să se mute, şi pe al familiei Dolittle 
de dedesubt, pentru el şi pentru mami. Se vorbea despre 
renovare, despre construirea unei scări în spirală şi, poate, a 


unui ascensor privat, care să facă legătura între cele două 
apartamente, dar nu era nicio grabă. Mami venea deja aproape 
zilnic ca să-i ajute să se descurce cu mamaiestoasa, care se 
resemnase să accepte o nouă „menajeră”, iar între mami şi 
Tigris lucrurile mergeau ca pe roate. Familia Plinth plătea acum 
totul: impozitele pentru apartament, taxa de la Universitate, 
bucătarul. Primea şi Snow o sumă generoasă, ca bani de 
buzunar. li era de mare folos, căci, deşi interceptase şi luase în 
stăpânire plicul cu bani trimis lui Tigris din Districtul 12, viaţa la 
universitate era scumpă, dacă voiai să faci totul aşa cum se 
cuvine. Strabo nu punea niciodată întrebări despre cheltuielile 
lui, nu avea nimic de obiectat în privinţa diverselor adaosuri la 
garderoba personală şi părea încântat de fiecare dată când îi 
cerea sfatul. Erau surprinzător de compatibili. Uneori, aproape 
că uita că bătrânul Plinth a venit dintr-un district. Aproape. 

In ziua aceea, Sejanus şi-ar fi sărbătorit a nouăsprezecea 
aniversare, aşa că se adunau pentru o cină discretă, în 
amintirea lui. Snow îi invitase şi pe Festus şi pe Lysistrata, 
fiindcă ei îl agreaseră pe Sejanus mai mult decât majoritatea 
colegilor şi putea fi sigur că vor avea de spus numai lucruri 
drăguţe. Plănuia să le ofere celor doi Plinth cutia din dulapul lui 
Sejanus, dar, înainte de asta, mai avea ceva de făcut. 

Pe drumul pe jos către Academie, aerul proaspăt îi limpezi 
mintea. Nu se ostenise să stabilească o întâlnire, prefera să 
apară pe neaşteptate. Elevii fuseseră lăsaţi să plece cu o oră în 
urmă şi paşii lui răsunau pe coridoare. Se îndreptă spre uşa 
decanului Highbottom traversând biroul gol al secretarei. Bătu 
şi decanul îl invită să intre. Slăbise, îi venea greu să-şi 
stăpânească tremurul şi, gârbovit deasupra biroului, arăta mai 
rău decât oricând. 

— Ei, ce-am făcut ca să merit această onoare? întrebă. 

— Speram că pot recupera pudriera mamei, dacă nu mai aveţi 
nevoie de ea. 

Decanul luă pudriera dintr-un sertar şi o trânti pe birou. 

— Asta e tot? 

— Nu. 

Coriolanus scoase din geanta de umăr cutia lui Sejanus. 


— Diseară le înapoiez părinţilor lui Sejanus lucrurile lui 
personale. Nu ştiu sigur ce-ar trebui să fac cu asta. 

Goli cutia pe birou şi alese diploma înrămată. 

— Cred că nu vreţi să ajungă pe undeva, la vedere. O diplomă 
de absolvire a Academiei. Acordată unui trădător. 

— Eşti foarte scrupulos, spuse decanul Highbottom. 

— Aici se simte pregătirea mea de Apărător al Păcii. 

Snow desfăcu rama şi scoase diploma. Apoi, ca dintr-un 
impuls de moment, o înlocui cu o fotografie a familiei Plinth. 

— Oricum, cred că părinţii lui o vor prefera pe asta. 

Se holbară amândoi la rămăşiţele vieţii lui Sejanus. Pe urmă, 
mâna lui Coriolanus mătură cele trei flacoane cu medicamente, 
aruncându-le în coşul de gunoi al decanului. 

— Cu cât mai puţine amintiri neplăcute, cu atât mai bine. 

Decanul Highbottom îl ţintui cu privirea. 

— Aşadar, în districte ţi-a crescut o inimă? 

— Nu în districte, în Jocurile Foamei, îl corectă Snow. 
Dumneavoastră trebuie să vă mulţumesc pentru asta. In 
definitiv, sunteţi răspunzător de existenţa lor. 

— Oh, eu sunt de părere că jumătate din merit e al tatălui tău, 
sublinie decanul. 

Snow se încruntă. 

— Cum adică? Credeam că Jocurile Foamei au fost ideea 
dumneavoastră. Una prezentată când eraţi student la 
Universitate. 

— Pentru cursul lui Gaul. La care eram gata să pic examenul, 
fiindcă o detestam atât de mult, încât nu suportam să vin la ore. 
Pentru ultimul proiect ne-am împărţit în grupe de câte doi, aşa 
că eu am ajuns să lucrez împreună cu prietenul meu cel mai 
bun - Crassus, fireşte. Tema era inventarea unei pedepse 
pentru duşmani, una atât de excesivă, încât să nu le îngăduie 
să uite vreodată răul pe care l-au făcut. Era ca un soi de puzzle, 
un joc la care eu excelam, şi, ca toate creaţiile valoroase, 
surprinzător de simplă în esenţă. Jocurile Foamei. Cel mai 
malefic impuls, ascuns cu ingeniozitate sub masca unui 
eveniment sportiv. O distracţie oferită mulţimii. Eram beat, iar 
tatăl tău m-a îmbătat mai tare, jucându-se cu vanitatea mea în 
timp ce dezvoltam ideea şi asigurându-mă că e doar o glumă 


care va rămâne între noi. În dimineaţa următoare m-am trezit 
îngrozit de ceea ce făcusem şi hotărât să rup hârtiile pe care 
scrisesem, dar era prea târziu. Fără permisiunea mea, tatăl tău 
îi predase lucrarea lui Gaul. Voia o notă bună, înţelegi. Nu l-am 
iertat niciodată. 

— E mort, spuse Snow. 

— Dar ea nu e, ripostă decanul Highbottom. Totul era teoretic, 
nicidecum gândit pentru a se înfăptui vreodată. Şi cine 
altcineva, în afară de cel mai crunt dintre monştri, ar fi putut 
pune ideea asta în practică? După război, dr. Gaul a scos 
propunerea la lumină, cu mine cu tot, m-a prezentat întregului 
Panem drept arhitectul Jocurilor Foamei. In noaptea aia am luat 
morfină prima oară. Am crezut că o idee atât de oribilă nu poate 
fi viabilă. Dar a fost. Dr. Gaul a preluat-o, i-a dat curs şi m-a 
târât pe lângă ea în ultimii zece ani. 

— Susţine, fără îndoială, viziunea ei asupra omenirii, spuse 
Snow. Mai ales fiindcă sunt implicaţi copii. 

— De ce? întrebă decanul Highbottom. 

— Pentru că îi considerăm inocenți. Şi, dacă până şi cei mai 
inocenți dintre noi pot deveni ucigaşi în Jocurile Foamei, care e 
concluzia? Că, în esenţă, natura noastră e violentă, îi explică 
Snow. 

— Autodistructivă, murmură Highbottom. 

Snow îşi aminti ce povestise Pluribus despre ruptura dintre 
tatăl său şi Highbottom şi cită din scrisoare. 

— Ca fluturii de noapte atraşi de flacără. 

Decanul îl privi printre gene, însă el zâmbi şi adăugă: 

— Dar, fireşte, mă puneţi la încercare. O cunoaşteţi pe dr. 
Gaul mult mai bine decât mine. 

— Nu sunt chiar atât de sigur, rosti decanul Highbottom şi îşi 
plimbă degetul pe conturul trandafirului de pe pudrieră. Ei, şi 
ce-a zis ea când i-ai spus că pleci? 

— Dr. Gaul? întrebă Snow. 

— Micuța ta pasăre cântătoare, răspunse decanul. Când ai 
plecat din Doisprezece. S-a întristat când te-a văzut părăsind 
districtul? 

— Era de aşteptat să ne întristăm puţin amândoi. 

Snow puse pudriera în buzunar şi adună lucrurile lui Sejanus. 


— Aş face bine să plec. Trebuie să primim mobilă nouă pentru 
camera de zi şi i-am promis verişoarei mele că o să fiu acolo, 
să-i supraveghez pe oamenii care o cară. 

— Atunci du-te, spuse Highbottom. Intoarce-te în 
apartamentul de pe terasă. 

Snow nu voia să vorbească despre Lucy Gray cu nimeni, şi cu 
atât mai puţin cu decanul Highbottom. Smiley îi trimisese, la 
vechea adresă a familiei Plinth, o scrisoare în care amintea şi de 
dispariţia ei. Toată lumea credea că a omorât-o primarul, dar nu 
existau dovezi. Cât despre Stol, în locul lui Hoff sosise un 
comandant nou şi prima lui mişcare fusese interzicerea 
spectacolelor din Vatră, fiindcă muzica provoacă necazuri. 

Da, se gândi Snow. Aşa e. 

In consecinţă, soarta lui Lucy Gray era un mister, ca şi a fetiţei 
cu acelaşi nume din cântecul ăla exasperant. Era vie, moartă 
sau o stafie care bântuia prin ţinuturile sălbatice? Poate că 
nimeni n-avea să ştie cu adevărat niciodată. Nu conta - zăpada 
fusese distrugerea amândurora. Sărmana Lucy Gray! Sărmana 
fată fantomă, care cânta cu păsările ei! 

Te întreb de-ai vrea să vii 

La copacul răzlețit 

Unde ţi-am tot spus să fugi, spre-a fi liberi, în sfârşit. 

N-avea decât să zboare cât voia prin Districtul 12, dar ea şi 
gaiţele ei zeflemitoare nu-i mai puteau face lui niciodată vreun 
rău. 

Uneori îşi amintea câte un moment de tandrete şi aproape că- 
şi dorea un alt sfârşit pentru povestea lor. Dar, chiar dacă el ar 
fi rămas, între ei doi lucrurile n-ar fi mers niciodată bine. Pur şi 
simplu erau prea diferiţi. lar lui nu-i plăcea dragostea, faptul că 
îl făcea să se simtă prost şi vulnerabil. Dacă se însura vreodată, 
avea să-şi aleagă pe cineva care să nu-i poată atinge inima. 
Trebuia să fie chiar o femeie pe care o ura, ca să nu-l 
manipuleze niciodată aşa cum o făcuse Lucy Gray. Să nu-l facă 
niciodată gelos. Să nu-l poată face să se simtă slab. Livia 
Cardew ar fi fost perfectă. Se imagină alături de ea, ca 
preşedinte şi primă-doamnă, prezidând peste câţiva ani Jocurile 
Foamei. Avea să continue Jocurile, fireşte, când avea să 
conducă Panemul. Oamenii aveau să spună că e tiran, mână de 


fier, crud. Dar măcar avea să le asigure supraviețuirea de 
dragul supravieţuirii speciei, dându-le şansa să evolueze. La ce 
altceva ar fi putut să spere omenirea? De fapt, ar fi trebuit să-i 
mulţumească. 

Trecu pe lângă clubul de noapte al lui Pluribus şi îşi îngădui să 
schiţeze un zâmbet. Găseai otravă pentru şobolani în mai multe 
locuri, dar, cu o săptămână în urmă, el luase de pe aleea din 
spatele clubului, pe furiş, cât reuşise să apuce între două 
degete şi dusese stropul acela acasă. Fusese greu de pus în 
flaconul cu morfină, mai ales purtând mănuşi, dar, în final, 
reuşise să strecoare înăuntru o doză pe care o considera 
suficientă. Işi luase toate măsurile de precauţie, se asigurase că 
exteriorul flaconului e perfect şters. Nimic nu putea trezi 
bănuielile decanului Highbottom când avea să recupereze 
flaconul din coşul de hârtii, strecurându-l în buzunar. Nimic nu-i 
putea trezi bănuielile nici când avea să deşurubeze dopul, ca 
să-şi picure morfină pe limbă. Totuşi, Snow nu se putea 
împiedica să spere că, în clipa ultimei sale răsuflări, decanul o 
să înţeleagă ceea ce înţeleseseră mulţi alţii după ce îl 
provocaseră. Ceea ce avea să afle cândva tot Panemul. Era 
inevitabil. 

Zăpada cade întotdeauna deasupra. 

SFÂRŞIT 


MULŢUMIRI 


reau să le mulţumesc părinţilor mei pentru dragostea 


lor şi pentru că m-au susţinut întotdeauna în privinţa scrisului: 
tatălui meu îi mulţumesc pentru că mi-a vorbit, de la o vârstă 
fragedă, despre filozofii iluminişti şi despre polemicile legate de 
starea naturii; iar mamei mele, a cărei specialitate este limba 
engleză, pentru că a hrănit-o pe cititoarea din mine şi pentru 
toate orele de fericire petrecute lângă pian. 

Soţul meu, Cap Pryor, şi agenta mea literară, Rosemary 
Stimola, sunt de multă vreme primii mei cititori. Contribuţia lor 
la primele schiţe ale acestui roman a fost de o valoare 
inestimabilă pentru evoluţia tânărului Coriolanus şi a lumii de 
după război şi, fără îndoială, i-a salvat pe editorii mei de o 
mulţime de dureri de cap. Şi, dacă vorbim de editori, niciodată 
n-a mai avut vreun autor o echipă atât de dedicată şi de 
talentată. De data aceasta au sosit în valuri, începând cu 
uimitoarea Kate Egan, care m-a ghidat cu atâta pricepere pe 
parcursul a zece cărţi, alături de David Levithan, un director 
editorial excelent, care a fost în acelaşi timp pretutindeni - 
născocind câte un titlu, tăind pasaje stângace şi punând la cale 
transferuri clandestine ale manuscrisului (unde altundeva?) în 
timpul spectacolelor cu piesa Coriolanus de la Shakespeare in 
the Park. Al doilea val le-a adus pe Jen Rees şi Emily Seife, un 
cuplu perspicace şi talentat, urmat de redactorii cu ochi de şoim 
Rachel Stark şi Joy Simpkins, care n-au lăsat nicio piatră 
neîntoarsă. Vă sunt tuturor profund recunoscătoare pentru că 
m-aţi ajutat, cu minunatele voastre minţi şi inimi, să dau formă 
acestei poveşti. 

O foarte mare plăcere a fost reintrarea pe mâinile 
extraordinarei echipe de la Scholastic Press. Rachel Coun, 
Lizette Serrano, Tracy van Straaten, Ellie Berger, Dick Robinson, 
Mark Seidenfeld, Leslie Garych, Josh Berlowitz, Erin O'Connor, 


Maeve Norton, Stephanie Jones, JoAnne Mojica, Andrea Davis 
Pinkney, Billy DiMichele şi întreaga forţă de la Vânzări - imense 
mulţumiri tuturor. 

Ţin să-mi exprim în mod special recunoştinţa faţă de Elizabeth 
B. Parisi şi Tim O'Brien, care m-au uluit din nou cu fabuloasele 
lor coperţi, corelate cu viziunile lor asupra trilogiei /ocuri/e 
Foamei, dar totodată unice pentru această carte. 

Marea mea admiraţie şi recunoştinţă pentru toţi artiştii care 
au creat cântecele din lumea Panemului. Trei dintre acestea 
aparţin domeniului clasic: Down in the Valley, Oh, My Darling 
Clementine» şi Keep on the Sunny Side», care a fost scris de Ada 
Blenkhorn şi J. Howard Entwisle. Poemul Lucy Gray a fost scris, 
în 1799, de William Wordsworth şi a apărut în Lyrical Ballads». 
Cuvintele acestui cântec au fost uşor modificate, ca să se 
potrivească Stolului. Celelalte versuri sunt originale. Balada lui 
Lucy Gray Baird e menită să fie cântată pe o variaţiune a 
melodiei baladei tradiţionale, care a acompaniat multă vreme 
poveştile despre sfârşitul nefericit al unor desfrânaţi, barzi, 
soldaţi, cowboy şi aşa mai departe. Două dintre celelalte 
cântece au apărut mai întâi în trilogia Jocurile Foamei. În 
versiunea din film, muzica pentru /n inima luncii a fost compusă 
de T Bone Burnett şi Simone Burnett, iar cea pentru Copacul 
spânzuratului de Jeremiah Caleb Fraites şi Wesley Keih Schultz 
din formaţia The Lumineers şi adaptată de James Newton 
Howard. 

Nesfârşite mulţumiri pentru minunaţii mei agenţi, pentru mai 
sus amintita Rosemary Stimola şi pentru agentul meu de 
divertisment Jason Dravis, pe care mă bazez întru totul ca să 
navighez prin lumea editurilor şi a filmului, cu ajutorul avocaţilor 
noştri Janis C. Nelson, Eleanor Lackman şi Diane Golden. 

Vreau să le transmit dragostea mea prietenilor şi rudelor şi 
mai ales lui Richard Register, care e întotdeauna la un text 
distanţă, şi lui Cap, Charlie şi Izzy, care au parcurs acest drum 
privind în perspectivă, cu răbdare şi cu umor. 

Şi, în final, tuturor cititorilor care şi-au investit timpul mai întâi 
în povestea lui Katniss şi acum în cea a lui Coriolanus: sincerele 
mele mulţumiri fiindcă aţi străbătut acest drum alături de mine. 

Jos, în vale - în Ib. engl., în orig. (n. tr.). 


Oh, draga mea Clementine - în Ib. engl., în orig. (n. tr.). 
Rămâi în partea însorită - în Ib. engl., în orig. (n. tr.). 
Balade lirice - în Ib. engl., în orig. (n. tr.). 

